
NELYGUS KRAŠTAS 


Mano lankymosi metu Pataisos namuose buvo tik keturiasde- 
šimt moterų. Tai daug sako apie pranašesnį silpnosios lyties do- 
rovinį auklėjimą. Lankydamasi jų skyriuje, turėjau svarbiausią 
tikslą pamatyti pagarsėjusią žmogžudę Greis Marks, apie kurią 
buvau nemažai sužinojusi ne tik iš spaudos, bet ir iš džentelme- 
no, gynusio ją per teismą ir savo išmania gynyba išgelbėjusio 
nuo kartuvių, kuriose jos niekingas bendrininkas baigė savo nu- 
sikalstamą gyvenimą. 


— SUSANNA MOoODIE, 
Gyvenimas Degimuose, 1853 


Ateik pasižiūrėti 
tikrų gėlių 
šiame sielvarto pasaulyje. 


— BASHO 


Žvirgždynėje auga bijūnai. Jie kalasi pro pilkus akmenukus, pum- 
purais tiria orą kaip sraigės antenomis, tada pučiasi ir skleidžia 
vešlius tamsiai raudonus žiedus, spindinčius ir blizgančius kaip at- 
lasas. Paskiau vainiklapiai skečiasi ir byra žemėn. 

Prieš pat nubyrėdami, jie atrodo tokie pat kaip bijūnai pono 
Kinero darželyje priešais namą tą pirmąją dieną, tik anie buvo balti. 
Nensi juos skynė. Ji vilkėjo rausvomis rožėmis išmarginta blankia 
suknele su trim eilėmis raukčių ir buvo su šiaudiniu gobtuvu, den- 
giančiu veidą. Gėlėms dėti nešėsi plokščią pintinę ir tūpčiojo kaip 
dama, visu liemeniu laikydamasi tiesiai. Išgirdusi mus, atsisuko ir 
lyg išsigandusi griebėsi už kaklo. 

Einu palenkusi galvą, palengva, koja kojon su kitomis, nudel- 
busi akis, - nė žodžio netardamos, poromis vaikščiojame ratu po 
kiemą, aptvertą aukšta akmenine siena. Rankas laikau susinėrusi 
priekyje, jos suskirdusios, krumpliai paraudę. Nebepamenu, kada 
jos atrodė kitaip. Kurpių galai šmėkščioja išnerdami iš po sijono 
krašto, žydras baltas, žydras baltas, po padais gurgžda takelio Žvirgž- 
das. Kaip gyva niekada nesu turėjusi tokių kurpių, kurios būtų taip 
tikusios. 

Dabar vienas tūkstantis aštuoni šimtai penkiasdešimt pirmieji. 
Netrukus man sueis dvidešimt ketveri. Šičia buvau uždaryta šešio- 
likos. Esu pavyzdinė kalinė ir nesudarau jokių rūpesčių. Bent taip 
sako kalėjimo viršininko žmona, kaip esu nusiklausiusi. Nusiklau- 
syti turiu talentą. Jei būsiu pakankamai gera ir pakankamai rami, 
gal jie pagaliau mane paleis, bet ne taip jau lengva būti ramiai ir 

gerai, kaip nelengva laikytis įsikibus tilto atbrailos, kai esi jau per- 
sivertęs per kraštą: atrodo, jog nejudi, stačiai kabai, ir tiek, tačiau 
tai atima visas jėgas. 

Akies krašteliu žvilgčioju į bijūnus. Žinau, kad jų čia neturėtų 
būti: dabar balandis, o balandį bijūnai nežydi. Štai dar trys nauji 
bijūnai, tiesiai prieš mane, išdygę stačiai ant tako. Vogčiomis ištiesiu 
ranką ir paliečiu. Gėlė tokia sausa, jog sumetu, kad ji skudurinė. 

Ir tuomet priešais matau Nensi, suklupusią ant kelių, ant veido 
užkritusiais plaukais ir krauju srūvančia kakta. Ant jos kaklo mels- 
vais juodgrūdžių žiedais išmarginta balta kartūninė skarelė, mano 
skarelė. Ji kelia galvą, tiesia į mane rankas, melsdama malonės; 
jos ausyse matau auksinius auskariukus, kurių jai kitados pavydė- 
jau, bet daugiau jų nebepavydžiu, Nensi gali juos pasilaikyti, nes 
dabar bus kitaip, dabar aš pulsiu jai į pagalbą, pakelsiu ją nuo že- 
mės ir sijono kraštu nušluostysiu kraują, nuplėšiu tvarstį nuo apa- 
tinio sijono ir bus taip, lyg ir nieko nebūtų atsitikę. Popiet ponas 
Kineras parvažiuos namo, sustos kieme, ir Makdermotas nuves 
arklį, o ponas Kineras ateis į svetainę, aš išvirsiu jam kavos, ir Nensi 
ją nuneš jam ant padėklo, kaip ji mėgsta tai daryti, ir jis pasakys: 
kokia gardi kava; o vėlai vakare sode skraidys jonvabaliai, ir, švie- 
čiant lempai, grieš muzika. Džeimis Volšas. Berniukas su fleita. 

Aš jau beveik prie pat Nensi, ten, Kur ji parklupusi. Bet aš ne- 
spartinu žingsnių, nebėgu, einu palengva, koja kojon su kitomis; ir 
tuomet Nensi nusišypso vien lūpomis, pro užkritusius plaukus ne- 
matyti krauju pasruvusių akių, ir staiga ji išsisklaido spalvotais Io- 
pais, ir akmenis nukloja raudoni skuduriniai žiedlapiai. 

Delnais užsidengiu akis, nes staiga pasidaro tamsu, ir, užstoda- 
mas laiptus aukštyn, išdygsta vyriškis su žvake rankoje, aplink ma- 
ne rūsio sienos, ir aš susivokiu, jog niekada iš ten nebeištrūksiu. 


Štai ką pasakojau daktarui Džordanui, kai priėjome tą istorijos 
dalį. 

DUOBETAS KELIAS 


Antradienį, maždaug dešimt minučių po dvyliktos, naujajame "Io- 
ronto miesto kalėjime Džeimsui Makdermotui, pono Kinero žu- 
dikui, įvykdytas mirties nuosprendis. Galybė žmonių, vyrų, mote- 
rų ir vaikų, suplūdę nekantriai laukė, trokšdami savo akimis pa- 
matyti nuodėmingo kraštiečio paskutines grumtynių akimirkas. Ko- 
kių jausmų vedamos tos moterys per purvą ir lietų būriais plaukė 
pažiūrėti šiurpaus reginio, to mes nesužinosime. Drįstame pareikšti 
nuomonę, jog tie jausmai nebuvo nei itin švelnūs, nei subtilūs. Tą 
baisingą akimirką niekingas piktadarys laikėsi lygiai taip pat šal- 
takraujiškai ir drąsiai, kaip elgėsi nuo pat suėmimo. 


— ToRONTO MIRROR, 
1843 m. lapkričio 23 diena 


Nusižengimas Bausmė 

Juokimasis ir kalbėjimas 6 kirčiai devynuodegiu bizūnu 
Kalbėjimas skalbykloje 6 kirčiai žaliaminės odos diržu 
Grasinimas kaliniui nusukti 

sprandą 24 kirčiai devynuodegiu bizūnu 
Kalbėjimas prižiūrėtojui apie tai, kas 

neturi nieko bendra su darbu 6 kirčiai devynuodegiu bizūnu 
Skundimasis daviniu, sargui liepus 

atsisėsti 1r sėdėti 6 kirčiai žaliaminės odos diržu; 


duonos ir vandens režimas 
Dairymasis ir nedėmesingumas prie 


stalo per pusryčius duonos ir vandens režimas 
Ejimas išvietėn darbo metu, 
ten esant kitam kaliniui 36 valandos belangėje, 


duonos ir vandens režimas 


— BAUSMIŲ KNYGA, 
Kingstono pataisos namai, 1843 


/ 
Greis Marks, apsišaukusi Meri Vitniį; Džeimsas Makdermotas 


Teismo salėje. Kaltinami nužudę poną Tomą Kinerą ir ponią Nensi Montgomeri. 


TOMO KINERO, ESKVAIRO, 
IR JO ŪKVEDĖS NENSI MONTGOMERI 
NUŽUDYMAS RICMOND HILE 
BEI GREIS MARKS IR DŽEIMSO MAKDERMOTO TEISMAS 
IR DŽEIMSO MAKDERMOTO PAKORIMAS 
NAUJAJAME TORONTO KALĖJIME, 1843 m. LAPKRIČIO 21 diena 


Ėjo šešioliktus Greis Marks, 
Pas Tomą Kinerą tarnavo, 
Makdermotas arklidėj dirbo, 
Kaip Greis tame dvare bernavo. 


Kineras džentelmenas buvo 
Ir nestokojo pinigų, 

Su savo ūkvede mylėjos, 
Nensi Montgomeri vardu. 


Mieloji Nensi, neliūdėki, 
Važiuoju miestan kuo anksčiausiai, 


Rytoj tau iš Toronto banko 
Aš pinigų parvešiu gausiai. 


O Nensi ne dama kilminga 
Ir juo labiau ne karalienė, 
Bet atlasais, šilkais dabinas, 
Kokių nedėvi nė grafienės. 

O Nensi ne dama kilminga, 
Bet vergės vietoj mane laiko, 
Ilgai šioj Žemėj netesėsiu, 
Nes dirbti jai turiu be saiko. 


Mylėjo Greis doruoju Tomą, 
Makdermotas mylėjo Greis, 
Ir meilė ta, sakau jums tiesą, 
Užtrauks nelaimę jiems visiems. 


O Greis, meldžiu, mane mylėki, 
Mylėti negaliu, oi ne, 

Pirma tu Nensi nužudyki, 
Įrodyk, jog myli mane. 


Kirviu gražuolei Nensi smogė, 
Per galvą trenkė iš peties, 
Nuvilko ją prie rūsio durų, 
Nuleido laiptais be širdies. 


Makdermotai, meldžiu malonės, 
Maldavo ji, tik nežudyk, 


Pasigailėk, Greis Marks, maldavo, 


Suknias tau atiduosiu tris. 


Ne dėl savęs meldžiu malonės 
nei dėl vaikelio, kuris gims, — 
dėl Tomo Kinero mieliausio 
Norėčiau saulę dar išvyst. 


Makdermotas į plaukus kibo, 
Už kaklo griebė Greis nagais, 
Galvažudžiais žiauriais pavirtę, 
Pasmaugė Nensi mirtinai. 

Ką padariau, kaip nusidėjau, 
Bijau įkliūti kad kokios! 
Turėsim Kinerą nudėti, 

Kad neprikištume galvos. 


Oi ne, meldžiu tave, maldauju, 
Nedrįski pono nugaluot! 

Jis mirs, ir tądien, kaip prisiekei, 
Tu man turėsi atsiduot. 


Namo parjoja Tomas Kineras, 
Virtuvėj, vidury aslos, 
Makdermotas širdin jam šauna, 
Susmunka Kineras kraujuos. 


Prekeivis į namus atėjo, 
Suknelę pirkit iš manęs; 
Prekeivi, eik, iš kur atėjęs, 
Turiu suknelių kiek gana. 


Atėjo mėsininkas drūtas, 
Mėsos pirkimo mat diena; 
Eik, mėsininke, iš kur atėjęs, 
Šviežienos turim kiek gana! 


Sidabrą Kinero jie kraunas, 
Prikrauna aukso aklinai, 
Pavogę arklį ir vežimą, 
"Torontan darda skubinai. 


Vidur nakties jie į Torontą 
Greit atlekia, į Valstijas 
Per Ežerą jie neša kailį, 
Pabėgti tikis, bet deja! 


Makdermotui už rankos ima, 
Praradus sąžinę ir gėdą, 

Ir, apsišaukus Meri Vitni, 

Ji smuklėn Levistono rieda. 


Rūsy lavonus rado žmonės, 
Jos veidas juodas kaip anglis, 
Ji tyso po loviu pavožta, 

Jis aukštielninkas begulįs. 


Nusamdęs laivą, leidos vytis 
Antstolis Kingsmilas bėglius 
Ir atplaukė į Levistoną, 

Per ežerą akies moju. 


Jie valandas šešias miegojo, 
Gal ir daugiau, o gal tik tris, 
Bet smuklėn antstolis atėjo 

Ir pabeldė į jų duris. 


Kas čia? atsiliepė gražuolė, 
Ko tamstai reikia, paklausyk? 
Jūs Tomą Kinerą nužudėt, 
Nensi Montgomeri susyk. 


Greis Marks suole kaltinamųjų 
Meluoja viską per akis. 

Aš nemačiau, kas ją pasmaugė, 
Kaip jį nušovė - paslaptis. 


Jis privertė mane važiuoti, 
Grasino, kad nušaus - aiman! — 
Pistoletu, jeigu išduosiu, 
Nusiųs tiesiogiai pragaran. 

Makdermotas prieš teismą stoja, 
Aš nenorėjau jų Žudyt, 

Greis Marks niekšingai suvedžiojo, 
Prikalbino juos paguldyt. 


Ateina liudyt Džeimis Volšas, 
Prisiekia tiesą vien kalbėt; 
Šiurpu Nensi kyku dabintis 
Ir Nensi suknele vilkėt! 


Makdermotui kilpa ant kaklo, 
Mirtis kvietimo jo neklausia, 
Kalėjime Greis uždaryta, 

Lig šiol kankinas ten tikriausiai. 


Dvi valandas kabojo kūnas, 
Paskui nutraukė jį kabliu, 
Nuvežę į universitetą, 
Supjaustė į gabalėlius. 


Ant Nensi kapo augo rožė, 

Ant Kinero vynuogienojas, 

Jie stiebės, linko viens prie kito, 
Kol pagaliau susivyniojo. 


Metų metus kalės Greis Marks 
Lig paskutinės valandos, 

Už žmogžudystę nubausta, 
Kingstono pataisos namuos. 


Jei nuodėmių gailėsis Marks 
Ir nuoširdžiausiai atgailos, 
Kai pagaliau mirtis ateis, 
Prieš Atpirkėjo sostą stos. 

Prieš Atpirkėjo sostą stos. 
Neslėgs jos nuodėmių našta, 
Nuo rankų kraują jai nuplaus, 
Kaip sniegas bus baltai balta. 


Kaip sniegas bus baltai balta, 
Dangų pelnys jinai 

Ir rojuj pagaliau gyvens, 
Palaimoj amžinoj. 

KATĖ KERTĖJE 


Tai gležna ir grakšti vidutinio ūgio moteris beviltiško liūdesio 
užlietu veidu, į kurį skaudu žiūrėti. Ji šviesaus gymio, kadaise, 
ko gero, žydėte žydėjo, bet nublanko nuo beviltiško sielvarto. 
Jos akys skaisčiai mėlynos, plaukai tamsiai rudi, o veidas būtų 
gražus, jei ne tas atsikišęs riestas smakras, paprastai teikiantis 
daugumai Žmonių, turinčių šią veido kliautį, klastingą ir nuož- 
mią išraišką. 

Greis Marks žvilgčioja į jus šnairai, iš padilbų; jos akys nie- 
kad nesusiduria su jūsų žvilgsniu, ir slapčia dėbtelėjusi į jus, kaip 
paprastai nuneria akis į žemę. Iš pažiūros ji atrodo aukštesnio 
luomo, nei yra iš tikrųjų... 


— SUSANNA MO0ODIE, 
Gyvenimas Degimuose, 1853 


Kalinė pakėlė galvą; veidas buvo toks švelnus ir romus 
Kaip marmurinės šventosios ar miegančio kūdikio; 
Buvo jis toks švelnus ir romus, toks gražus, toks mielas, 
Jog negalėjo sielvartas jo nei išvagoti, nei aptemdyti! 


Kalinė pakėlė ranką ir palietė savo kaktą; 

„Aš nubausta, - pasakė ji, - ir dabar kenčiu; 

Bejėgės jūsų grotos ir grandinės, kad ir kokios tvirtos: 

Nors ir iš plieno būtų jos nulietos, ilgai manęs čia nelaikytų.“ 


— EMILy BRONTĖ, 
„Kalinė“, 1845 


1859 m. 

Sėdžiu tamsiai raudono aksomo minkštasuoly kalėjimo viršininko 
žmonos svetainėje, ponios viršininkienės svetainėje; svetainė visa- 
da buvo ponios viršininkienės, nors ne visada priklausė tai pačiai 
moteriai - viršininkai keitėsi drauge su politikos vėjais. Sėdžiu gra- 
žiai susidėjusi rankas ant kelių, nors ir neturiu pirštinių. Norėčiau 
pirštinių, bet tokių, kad būtų glotnios ir baltos ir kad apgultų be 
menkiausios raukšlelės. 

Dažnai būnu šioje svetainėje, nukraustau indus po arbatos gėri- 
mo, valau dulkes nuo staliukų ir aukšto veidrodžio vynuogių kekė- 
mis ir lapais padabintu rėmu, ir fortepijono, ir didelio laikrodžio, 
atvežto iš Europos, su oranžinio aukso saule ir sidabriniu mėnu- 
liu, kurie teka ir leidžiasi nelygu paros metas ir mėnesio savaitė. 
Labiausiai svetainėje man patinka tas laikrodis, nors jis 1r matuoja 
laiką, kurio aš ir šiaip jau neturiu kur dėti. 

Ligi tol dar niekad nebuvau sėdėjusi minkštasuoly - mat jis tik 
svečiams. Ponia Olderman Parkinson sako, jog damai nevalia sėsti 
krėslan, nuo kurio ką tik pasikėlė džentelmenas, o kodėl - nesaky- 
sianti, bet Meri Vitni atrėžė: todėl, kvaila žąsie, kad jis dar neatvė- 
sęs nuo jo subinės, o taip kalbėti nepadoru. Tad sėdėdama negaliu 
nuginti šalin minčių apie tai, jog štai čia, tame pačiame minkšta- 
suolyje, dūbsojo prakilnios subinės, visos tokios švelnutės ir baltu- 
tės kaip liulantys minkštai virti kiaušiniai. 

Ateina ne vien damos medūzos. Antradieniais drauge su refor- 
miškai nusiteikusiais abiejų lyčių atstovais mes nagrinėjame mo- 
terų padėtį, tokio ar tokio dalyko emancipaciją; ketvirtadieniais 
renkasi spiritistų būrelis prie arbatėlės pasikalbėti su mirusiais — 
tai didžiausia paguoda poniai viršininkienei, palaidojusiai savo vai- 
kelį. Bet didumą sudaro damos. Jos sėdi siurbčiodamos arbatą iš 
plonyčių puodelių, o ponia viršininkienė skambina mažutėliu por- 
celianiniu varpeliu. Jai nepatinka būti kalėjimo viršininko žmona, 
ji norėtų, kad jos vyras viršininkautų kur nors kitur, tik ne kalėji- 
me. Kalėjimo viršininkas turėjo ganėtinai draugų, kad galėtų pasi- 
daryti kalėjimo viršininkas, bet ne daugiau. 

Todėl ji šičia, ir jai priklauso naudotis savo visuomenine padėti- 
mi ir laimikiais, ir aš taip pat esu vienas jos laimikių, nors žadinu 
baimę kaip voras, bet sykiu žadinu ir užuojautą. Įeinu į kambarį, 
tūpteliu ir sliūkinėju šen bei ten, kietai sučiaupusi lūpas ir nudel- 
busi galvą, išnešu arba atnešu puodukus, nelygu metas, o jos dėb- 
sO į mane iš po savo gobtuvų, lyg būčiau joms tuščia vieta. 

Joms knieti mane pamatyti todėl, kad esu pagarsėjusi žmogžu- 
dė. Bent taip buvo parašyta. Nustebau pirmąsyk perskaičiusi, nes 
paprastai Žmonės sako: garsus dainininkas ar garsi poetė, garsus 
spiritistas ar garsi aktorė, o kokia čia garbė būti žmogžude? Tiek 
jau to, žmogžudė - įspūdingas žodis, kai jis tau prikergtas. Turi sa- 
višką kvapą, slogų, muskusinį, kaip suvytusios gėlės vazoje. Kar- 
tais nakčia pati viena sau jį kuždu: Žmogžudė, Žmogžudė. Jis šiugžda 
kaip taftinis sijonas, šliuoždamas asla. 

Žmogžudys skamba žiauriai, ir tiek. Lyg trenktum kūju ar meta- 
lo gabalu. Jei man reikėtų rinktis, verčiau sutikčiau būti žmogžude 
nei žmogžudžiu. 


Kartais, šluostydama dulkes nuo vynuogienojais padabinto veid- 
rodžio, žiūriu į savo atvaizdą, nors ir Žinau, jog tai tuštybė. Popie- 
čio šviesos užlietoje svetainėje mano veidas atrodo blyškiai mels- 
vas kaip nykstanti mėlynė, o dantys žalsvi. Mąstau apie visa tai, 

kas buvo apie mane rašoma - jog esu sužvėrėjusi šėtonė, jog esu 
nekalta nevidono auka, prieš savo valią ir tik gelbėdama savo gy- 
vybę priversta būti jo bendrininkė, jog buvau per didelė neišmanė- 
lė, kad nuvokčiau, ką darau, ir jog pakarti mane būtų įteisinta žmog- 
žudystė, jog myliu gyvūnėlius, jog esu labai išvaizdi ir nuostabiai 
sudėta, jog mano akys mėlynos, jog mano akys žalios, jog mano 
plaukai kaštoniniai ir taip pat rudi, jog esu aukšta ir kartu daugių 
daugiausia vidutinio ūgio, jog esu dailiai ir padoriai apsirengusi, 
jog apvogiau velionę ir va šitaip išsipusčiau, jog esu išmani ir grei- 
ta prie darbo, jog esu surūgusi ir ginčininkė, jog iš pažiūros atro- 
dau kur kas aukštesnės visuomeninės padėties, nei esu iš tikrųjų, 
jog esu gera mergina, bet lengvai pasiduodu svetimai įtakai ir nie- 
ko bloga apie mane negalima pasakyti, jog esu klastinga ir pasalū- 
nė, jog esu skysto proto, beveik idiotė. Ir klausiu save, kaip galiu 
susyk būti tokia skirtinga? 

Mat mano advokatas ponas Kenetas Makenzis, eskvairas, papa- 
sakojo jiems, kad esu beveik idiotė. Baisiai ant jo užpykau, bet jis 
pasakė, jog tai mano didžiausias šansas ir jog man nevalia rodytis 
labai jau protingai. Pasakė, jog ginsiąs mane kaip įmanydamas ge- 
riau, nes, šiaip sakysi ar taip, tuo metu buvau dar beveik visai vaikas, 
ir jis tikėjosi, jog prasimes laisva valia ir niekas neims jam priešta- 
rauti. Buvo jis malonus džentelmenas, nors visos jo kalbos man at- 
rodė nei į tvorą, nei į mietą, bet tikriausiai gerai mane gynė. Laik- 
raščiai rašė, jog didvyriškai įvykdęs savo pareigą, nors visi įkalčiai 
liudijo mano nenaudai. Vis dėlto nesuprantu, kodėl jie tai vadino 
gynyba, nes jisai nesinaudojo jokia gynyba, stačiai stengėsi įrodyti, 
jog visi liudytojai nedori arba piktavaliai, arba tiesiog klysta. 

Įdomu, ar jis tikėjo bent vienu mano žodžiu. 

Kai padėklu nešina išeinu iš svetainės, damos sužiūra į ponios 
viršininkienės iškarpų albumą. Tik pamanyk, kone netekau sąmo- 
nės, sako jos, ir jūs leidžiate tai moteriai kaip niekur nieko vaikš- 
čioti po namus, tikriausiai turite geležinius nervus, mano nervai 
dievaž neišlaikytų. Ką jūs, mūsų vietoje kiekvienam privalu pri- 
prasti prie tokių dalykų, Žinote, mes irgi kaip ir kaliniai - betgi 

reikia užjausti tuos vargšus tamsuolius, šiaip ar taip, ji išmankštinta 
tarnaitės darbo, ir, be to, jiems sveika padirbėti, ji puiki siuvėja, to- 
kia naginga ir sumani, labai man padeda, o ypač siuvant sukneles 
mergaitėms, turi akį prireikus papuošti drabužį ir, kitaip susiklos- 
čius aplinkybėms, būtų buvusi nepamainoma modistės parankinė. 

Savaime suprantama, ji būna šičia tik dieną, nenorėčiau, kad 
nakvotų mano namuose. Kaip žinote, prieš septynerius aštuone- 
rius metus kurį laiką gyveno Toronto pamišėlių namuose ir nors 
dabar iš pažiūros atrodo visiškai sveika, negali žinoti, kada jiems 
ims ir vėl užeis ta liga, kartais ji kalba pati viena ir labai keistai 
parsiveda ją atgal ir gerai užrakina, priešingai negalėčiau sudėti 
bluosto. Ak, aš jūsų nesmerkiu, ir krikščioniška artimo meilė turi 
ribas, vilkas būdo nemaino, ir niekas negali pasakyti, jog neatlie- 
kate savo priedermės ir neparodote širdies. 

Ponios viršininkienės iškarpų albumas guli ant apskrito stalo, 
užtiesto šilkine skara, išmarginta susipynusiais vynuogienojais, gė- 
lėmis, raudonais vaisiais ir melsvais paukščiais, iš tikrųjų tai dide- 
lis medis, ir jeigu pakankamai ilgai į jį Žiūri, vynuogienojai ima 
raitytis, lyg vėjo plaikstomi. Ją atsiuntė iš Indijos vyriausioji duktė, 
ištekėjusi už misionieriaus, o tokios laimės sau niekada nelinkė- 
čiau. Gali neabejoti, jog anksti mirsi arba nuo maištingų čiabuvių, 
kaip tų, kurie Kanpure Žiauriai susidorojo su garbingomis prakil- 
niomis damomis - laimė, kad visas jas išžudė ir išgelbėjo nuo kan- 
čių, tik pagalvokit, kokia būtų gėda, - arba nuo maliarijos, kai žmo- 
gus išgelsta visas ir nusigaluoja klejodamas; šiaip ar taip, nespėsi 
nė atsigosti, o jau būsi pakasta kur po palme svetimame krašte. 
Esu mačiusi tokių paveiksliukų rytietiškų graviūrų knygoje, kurią 
ponia viršininkienė išsitraukia, kai nori išsunkti ašarą. 

Ant to paties apskrito stalo kūpso šūsnis madų žurnalų Godey's 
Ladies' Books, atsiųsdintų iš Jungtinių Valstijų, taip pat dviejų jau- 
nesniųjų dukterų atminimo albumai. Panelė Lidija sako man, kad 
esu romantiškas personažas, bet jiedvi abi tokios jaunutės, jog vargu 
ar numano, ką šneka. Kartais ima kaišioti nosį kur nereikia ir erzi- 

nasi, sako: Greis, kodėl tu niekad nesišypsai ir nesijuoki, niekad 
nesame tavęs mačiusios šypsant, ir aš sakau: man regis, panele, jau 
nebemokėčiau, veidas šitaip niekad nebeišsikreiptų. Bet jeigu pra- 
pliupčiau kvatoti, nebepajėgčiau susitvardyti ir taip sugadinčiau 
romantišką įspūdį, kurį jos turi apie mane susidariusios. Roman- 
tiškiems personažams nevalia juoktis, tuo labai gerai įsitikinau Žiū- 
rinėdamia paveikslėlius. 

Dukterys visko prikaišioja į savo albumus: skiautelių, atlikusių 
besiuvant jų drabužius, kaspinų atkarpėlių, paveiksliukų, iškarpy- 
tų iš žurnalų, - Senovės Romos griuvėsiai, vaizdingi vienuolynai 
prancūzų Alpėse, Londono Senasis tiltas, Niagaros krioklys Žiemą 
ir vasarą — labai norėčiau jį pamatyti, nes visi sako, kad baisiai 
įspūdingai atrodo, - ir portretai iš Anglijos: čia kokios aukštuome- 
nės damos, čia kokio lordo. Ir dailia rašysena pabrėžti jų draugių 
atminimai: Brangiausiajai Lidijai nuo amžinos draugės, Klara Ri- 
čards; Brangioji Mariana, prisimink mūsų nuostabų pikniką žydrojo 
Ontarijo ežero pakrantėje. Ir dar eilės: 


Kaip apie ąžuolą galiūną 

Vijoklė vynuogėlė vejas, 

Taip, žodį duodu, tavo rūman 

Vingiuos per amžius mano kelias, Amžinai tavo Laura. 


Arba: 


Nors aš esu toli toli, 

Bet tu nesielvartauki, 

Mes esame viena siela, 

Neperskirs mūsų niekas. Tavo Liusi. 


Ši jauna dama po to ilgai netrukus nuskendo ežere, per audrą 
apsivertus laivui, ir iš visų jos daiktų išplaukė tik skrynia su jos 
inicialais, iškaltais sidabrinėmis vinimis; ji buvo užrakinta, todėl 
nors viskas ir peršlapo, niekas nedingo, ir panelė Lidija gavo kak- 
laskarę kaip atminimą. 

Gulėsiu negyva karste 
Ir kaulai sudūlės... 
Pažvelk į šitas eilutes 
Ir nepamiršk manęs. 


Po tuo atminimu pasirašyta: Širdimi visada būsiu su Tavimi, Ta- 
ve mylinti „Nensi“, Hana Edmonds, ir turiu pasakyti, jog pirmąsyk 
tatai išvydus mane nukrėtė šiurpas, nors rašė tai kita Nensi. Vis tie 
dūlėjantys kaulai. Dabar tikriausiai jau bus sudūlėję. Tada, kai ją 
surado, jos veidas buvo perdėm pajuodęs, ir, ko gero, ji siaubingai 
dvokė. Tada buvo tokie karščiai, liepos mėnuo, ir ji stebėtinai grei- 
tai sudviso, kas be ko, galėjo ją ilgiau palaikyti pieninėje, paprastai 
ten vėsoka. Laimė, kad manęs tuomet nebuvo, kitaip man būtų 
buvusi tikra kančia. 

Protas neneša, kodėl visos jos taip trokšta, kad jas prisimintum. 
Kas joms iš to gera? Esama tokių dalykų, kuriuos dera pamiršti ir 
niekada apie juos neužsiminti. 


Ponios viršininkienės atminimų albumas visiškai kitoks. Žinia, juk ji 
brandi moteriškė, 0 ne jauna mergina, tad net jeigu ji ir mėgsta ką 
prisiminti, nori prisiminti anaiptol ne žibutes ar pikniką. Nėra ten 
brangiausiosios nei meiliausiosios, nei gražiausiosios, nei amžinai Tū- 
vo, nieko panašaus; bet užtat yra visi garsūs nusikaltėliai - vieni pa- 
karti, kiti uždaryti pasitaisyti, nes čia pataisos darbų kalėjimas, ir 
jame jums privalu atgailauti, ir bus geriausia, jei pasakysite, jog jau 
atlikote atgailą ir pasitaisėte, nesvarbu, ar jums reikia taisytis, ar ne. 

Ponia viršininkienė iškarpo visus tuos nusikaltimus iš laikraščių 
ir įsiklijuoja į albumą; netgi rašo į kitus miestus, prašydama atsiųs- 
ti senų laikraščių, kad sužinotų apie nusikaltimus, padarytus dar 
jai negimus. Tai jos kolekcija, juk ji dama, o damos mūsų dienomis 
ką nors kolekcionuoja, tad ir jai priklauso kolekcionuoti, ir ji ko- 
lekcionuoja, užuot rinkusi paparčius ar slėgusi gėles, ir, šiaip ar 
taip, jai patinka šiurpinti savo pažįstamas. 

"Taip aš perskaičiau viską, ką jie ten apie mane prirašė. Ji pati 
parodė man atminimų albumą, man regis, norėjo pažiūrėti, ką da- 
rysiu; bet aš buvau išmokusi nutaisyti abejingą veidą, išpūčiau di- 
deles ir tuščias akis kaip pelėda, pakliuvusi į deglo šviesą, ir pasa- 
kiau, jog graudžiomis ašaromis apverkiau savo blogą darbą ir da- 
bar esu visai kitokia, ar ji nepageidaujanti, kad išneščiau arbatinu- 
ką ir puodelius; bet vėliau, atsidūrusi viena svetainėje, ne kartą 
žiūrinėjau tas iškarpas. 

Ten daug melo. Laikraščiai rašė, kad aš beraštė, betgi jau tada 
šiek tiek kirtau raštą. Mama mokė, kai buvau maža, iki pristigo 
jėgų, ir nugriebusi atlikusį siūlo galą aš siuvinėdavau savo abėcėlę: 
A vietoj Arklio, B vietoj Bitės; taipgi pas ponią Olderman Parkin- 
son belopant drabužius, Meri Vitni skaitydavo kartu su manim; ir 
dar daugiau išmokau šičia, nes čia jie moko tam tyčia. Jie nori, kad 
mokėtum skaityti Bibliją, taip pat pamokomo turinio knygeles, nes 
vienintelis vaistas nusidėjėliui - tikėjimas ir pyla, ir reikia skaitytis 
su mūsų nemirtingomis sielomis. Šiurpas ima, kiek daug nusikalti- 
mų aprašyta Biblijoje. Ponia viršininkienė turėtų visus juos išsi- 
kirpti ir suklijuoti į savo atminimų albumą. 

Yra ten ir dalis tiesos. Jie rašė, jog esu gero būdo; taip ir yra, nes 
niekas nesugebėjo manimi naudotis, nors ir bandė. Bet jie vadino 
Džeimsą Makdermotą mano meilužiu. Taip ir rašė laikraščiuose 
juoda ant balta. Man regis, šlykštu rašinėti tokius dalykus. 

Tiesą pasakius, tik tai jiems ir įdomu - tiek ponams, tiek damoms. 
Jiems nerūpi, ar aš ką nužudžiau, kad ir dešimtį būčiau papjovusi, 
jiems nė motais, nes tokie žmonės tik todėl ir žavisi kareiviais. Ne, 
jiems knieste knieti sužinoti, ar tikrai buvau jo meilužė, ir jie nė 
patys nenumano, kokio atsakymo norėtų: teigiamo ar neigiamo. 


Dabar nebežiūriu į atminimų albumą, nes jos gali įeiti bet kuriuo 
metu. Sėdžiu susidėjusi suskirdusias rankas, nudelbusi akis spok- 
sau į gėlėmis išmargintą turkišką kilimą. Jeigu tai iš tikrųjų gėlės. 
Jų vainiklapiai veikiau primena kortų būgnus: tarytum kortos bū- 

tų paskleistos ant pono Kinero stalo, naktį ponams lošus iki vėlu- 
mos. Ryškūs ir kampuoti. Bet raudoni, sodriai ir tamsiai raudoni. 
Išvirtę stori liežuviai, lyg pakaruoklių. 

Šiandien svečių laukiama ne damų, bet daktaro. Jis rašo knygą; 
ponia viršininkienė mėgsta susipažinti su žmonėmis, rašančiais kny- 
gas, knygas apie ateities perspektyvas, tai rodo, kad ji plačių ir pa- 
žangių pažiūrų, juk mokslas taip sparčiai žengia į priekį, ir turint 
galvoje šiuolaikinius išradimus ir Krištolo rūmus, ir sukauptas vi- 
so pasaulio žinias, nežinia, kur visi mes nueisime per šimtą metų. 

Kai tik kur nors pasirodo daktaras, tai visad būna blogas žen- 
klas. Nesvarbu, kad jie patys nežudo, vis viena šalia jauti mirtį, ir 
todėl jie primena kranklius ar varnus. Bet ponia viršininkienė pa- 
žadėjo, jog šitas daktaras nedarys man nieko bloga. Jis nori išma- 
tuoti mano galvą, ir tiek. Jis matuoja galvas visiems nusikaltėliams 
pataisos namuose, norėdamas įsitikinti, ar galima iš kiaušo gum- 
burių nusakyti, kokie tai nusikaltėliai: ar jie kišenvagiai, ar sukčiai, 
ar išeikvotojai, ar išprotėję piktadariai, ar Žmogžudžiai, ji nepasa- 
kė: kaip tu, Greis. Ir tuomet jie galėtų uždaryti visus tuos žmones, 
dar tiems nespėjus padaryti jokio nusikaltimo, - tik pamanyk, kaip 
pagerėtų pasaulis. 

Pakorus Džeimsą Makdermotą, jie padarė jo galvos gipso atlie- 
ją. Apie tai irgi perskaičiau atminimų albume. Man regis, Žinau, 
kam jiems to reikėjo - kad pagerėtų pasaulis. 

Jam taipgi padarė disekciją. Iš pradžių, kai perskaičiau, nesupra- 
tau, ką reiškia disekcija, bet gana greit susižinojau. Pasirodo, dakta- 
rai skrodžia mirusius. Jie išmėsinėjo jį kaip paskerstą kiaulę, - jų 
akimis Žiūrint, jis ir buvo kaip kokia skerdiena. Plaukai šiaušiasi, 
kai pagalvoji, jog peilis skverbia kūną, kurį girdėjai alsuojant, šir- 
dį, kurią girdėjai plakant. 

Įdomu, kur jie dėjo jo marškinius. Ar jis vilkėjo vieneriais iš tų 
ketverių, kuriuos jam pardavė prekeivis Džeremija? Galėjo nusi- 
pirkti trejus ar penkerius, nes liekas skaičius laimingesnis. Džere- 
mija man visados linkėjo laimės, tik jokiu būdu ne Džeimsui Mak- 
dermotui. 

Aš nemačiau jo kariant. Pakorė jį Toronte priešais kalėjimą, ir 
vusi gera pamoka. Daugel kartų vaizdavausi visa tai, vargšą Džeim- 
są stovint surištomis rankomis ir atviru kaklu ir tuos, kurie movė 
jam maišą ant galvos lyg kokiam skandinamam katyčiui. Bent jau 
šalia stovėjo pastorius, jis nebuvo visiškai vienas. Jeigu ne Greis 
Marks, kalbėjo jis jiems, nieko panašaus nebūtų atsitikę. 

Lijo, ir didelė minia mirko purvynėj, kai kurie buvo atėję iš tolių 
toliausių. Jei paskutinę akimirką man nebūtų buvęs pakeistas mir- 
ties nuosprendis, lygiai taip pat godžiai mėgaudamiesi jie būtų spok- 
soję, kaip karia mane. Buvo ten daug moterų ir damų; visos troško 
spoksoti, troško gardžiuotis mirtimi kaip kvapiausiais kvepalais, ir 
skaitydama tai pagalvojau: jeigu tat turi būti man pamoka, kokią 
išvadą man reikėtų padaryti? 

Štai jau girdžiu jų žingsnius ir mikliai pašoku, ranka susilyginu 
prijuostę. Pasigirsta nepažįstamas vyriškas balsas: jūs labai malo- 
ni, ponia, ir ponia viršininkienė atsiliepia: aš taip džiaugiuosi galė- 
dama jums padėti, ir jis pakartoja: jūs labai maloni. 

Jis pasirodo tarpdury, didelis pilvas, juodas paltas, aptempta lie- 
menė, sidabrinės sagos, dailiai parištas platus kaklaraištis, aš nužiū- 
riu tik iki smakro, o jis sako: ilgai neužtruksiu, bet man būtų labai 
malonu, ponia, jeigu pabūtumėte sykiu svetainėje, privalu ne tik būti 
doram, bet ir doram atrodyti. Jis kvatoja, lyg tai būtų pokštas, ir aš 
girdžiu iš balso, kad jis manęs bijo. Tokia moteris kaip aš - tai visada 
pagunda, jei įmanoma padaryti viską be liudytojų; mat, nors ir ką 
mes paskiau sakytume, mumis niekas nepatikėtų. 

Ir tuomet pamatau jo ranką, ranką it pirštinę, žalios mėsos pri- 
kimštą pirštinę, matau, kaip ji neria į pražiodytą odinį krepšį. Iš- 
lenda blykčiodama, ir aš susivokiu, kad jau esu mačiusi tokią ran- 
ką, ir tuomet pakeliu galvą ir žiūriu jam tiesiai į akis, širdis su- 
gniūžta ir suspurda krūtinėje, ir tada imu spiegti. 

Mat tai tas pats daktaras, tikrai tas pats, kaip kažin ką tas pats 
daktaras juodu paltu ir tviskančių peilių pilnutėliu krepšiu. 


Atsipeikėju kažkam šliūkštelėjus stiklinę šalto vandens į veidą, bet 
vis dar tebespiegiu, nors daktaro jau seniai nebėra; mane akimoju 
sutramdė dvi virtuvės mergos ir sodininko parankinis, užsėsdamas 
man ant kojų. Ponia viršininkienė nusiuntė į pataisos namus pa- 
man smagų antausį, ir aš nutilau. Siaip ar taip, tai buvo kitas dak- 
taras, tik labai panašus į aną. Toks pat šaltas ir godus žvilgsnis, 
tokia pat neapykanta. 

Tik šitaip galima susitvarkyti su isterikėmis, galite neabejoti, po- 
priepuolius, štai šitas anksčiau ją dažnai ištikdavo, bet mes niekad 
jai nenuolaidžiavome, stengėmės jį įveikti ir manėme, kad tai jau 
nebepasikartos, tikriausiai atsiliepė sena negalia, nes, nors ir ką jie 
ten, Toronte, šneka, prieš septynerius metus ji buvo nesutramdo- 
ma pamišėlė, ir jums stačiai pasisekė, jog po ranka nepasitaikė 
žirklių ar kokių aštrių daiktų. 

Tuomet sargai vilkte parvilko mane į pagrindinį kalėjimo pa- 
statą ir užrakino kameroje, kur ligi šiol tebesėdžiu, iki atsitokė- 
siu, jų žodžiais tariant, nors ir sakiau jiems, jog dabar, kai nebėra 
daktaro su peiliais, jaučiuosi daug geriau. Sakiau, jog stačiai bi- 
jau daktarų, ir tiek; bijau, kad jie manęs neišskrostų, juk yra žmo- 
nių, kurie bijo gyvačių; bet jie atrėžė: baik krėsti pokštus, Greis, 
tu tiesiog norėjai atkreipt į save dėmesį, jis nė neketino tavęs 
skrosti, jokių peilių neturėjo, tu matei paprasčiausią kroncirkulį, 
kuriuo matuoja galvas. Siaubingai išgąsdinai ponią viršininkie- 

nę, bet tai bus jai gera pamoka, ji pernelyg tave lepino, paikino ir 
popino kaip lėlytę, ar ne, dabar mes vargu bau betinkame tau į 
draugiją. Ką gi, kaip pasiklosi, taip išmiegosi, dabar gausi paken- 
tėti, nes kuriam laikui nusipelnei kitokio elgesio. Iki bus nuspręs- 
ta, ką su tavim daryti. 


Kameroje mažytis, iš vidaus grotomis apkaltas langelis palubėje ir 
šiaudinis čiužinys. Alavinėje lėkštėje kriaukšlė sudžiūvusios duo- 
nos, molinis ąsotis vandens, o vietoj naktipuodžio - tuščias medi- 
nis kubilaitis. Jie uždarė mane kameroje laikinai, prieš išsiųsdami 
į pamišėlių namus. Sakiau jiems, jog aš neišprotėjusi, jog nesu pa- 
mišėlė, bet jie nenorėjo nė klausyti. 

Šiaip ar taip, jiems vieni niekai bet ką apskelbti pamišėliu, jeigu 
tik susigalvoja, nes pamišėlių namuose nemažai moterų buvo neką 
didesnės pamišėlės nei Anglijos karalienė. Daugelis jų išsiblaiviu- 
sios būdavo visiškai sveiko proto, nes jų pamišimas ėjo iš butelio, 
o tą ligą aš puikiai išmaniau. Viena jų buvo pabėgusi nuo vyro, 
kuris kuldavo ją dvasios pasiklausydamas, - jis pats buvo pamišė- 
lis, bet niekas nė neketino jo uždaryti. Kita sakėsi išprotėjanti ru- 
denį, nes neturi namų, o pamišėlių namuose šilta, ir jeigu ji nepra- 
simanytų tokio smagaus darbelio ir nesusigalvotų kuoktelėti, ne- 
gyvai sušaltų, tačiau pavasarį ji vėl ateidavo į protą, nes nusistovė- 
davo geri orai, ir ji ištrūkdavo laisvėn, ir spęsdavo miškuose spąs- 
tus, ir žvejodavo, mat turėjo indėnų kraujo ir išmanė tokius daly- 
"kus. Ir aš mielai to imčiausi, jei mokėčiau ir jei nebijočiau lokių. 

Tačiau kai kurios neapsimetinėjo. Viena vargšė airė neteko vi- 
sos šeimos: pusė išmirė badmečiu, kita pusė - nuo choleros, lai- 
vu plaukiant čionai; ir ji slankiodavo murmėdama jų vardus. 
Džiaugiuosi, kad anksčiau išvykau iš Airijos, o kančios, pasak 
jos, buvusios siaubingos, kūpsojusios krūvos lavonų, ir nebuvę 
kas juos laidoja. Kita moteriškė buvo nužudžiusi savo vaiką, ir 
tas visur ją sekiojo timpčiodamas už sijono; ir kartais jinai pakel- 
davo jį ant rankų, stipriai priglausdavo ir bučiuodavo, o kartais 

pratrūkdavo ant jo rėkti, įnikdavo jį mušti kumščiais vydama ša- 
lin. Aš jos bijodavau. 

Kita buvo labai religinga, amžinai melsdavosi ir giedodavo, ir 
kai ji sužinojo, ką, jų žodžiais tariant, aš padariau, vis kibdavo prie 
manęs kur buvus nebuvus. Klaupkis, sakydavo, nežudyk, Dievas 
maloningas nusidėjėliams, atgailauk, atgailauk, kol dar nevėlu, ki- 
taip būsi prakeikta per amžius. Ji buvo stačiai kaip pamokslinin- 
kas bažnyčioje ir kartą bandė mane pakrikštyti sriuba, skysta ko- 
pūstiene, pasisėmė pilną šaukštą ir užpylė man ant galvos. Kai pa- 
siskundžiau, prižiūrėtoja permetė mane šaltu žvilgsniu, kietai su- 
gnybusi siauras lūpas, lyg sandariai užvėrusi skrynią, ir tarė: ką gi, 
Greis, gal tau derėtų jos klausyti, aš niekad nesu girdėjusi, kad 
būtumei nuoširdžiai atgailavusi, nors tavo sudiržusi širdis to mels- 
te meldžia; ir tada aš staiga įtūžau ir ėmiau spiegti: aš nieko nepa- 
dariau, aš nieko nepadariau! Ji pati kalta, ji pati! 

Ką tu turi galvoje, Greis, tarė ji, nusiramink, o neišvengsi šaltos 

nos, drūtomis didelėmis rankomis, apdribusiais pagurkliais, tokiais 
išpurtusiais, jog nežinojai, kur baigiasi pasmakrė ir prasideda kak- 
las, tvarkingomis baltutėlėmis apykaklėmis ir šiurpsančiais it išdi- 
lusi pakulinė virvė plaukais. Jei nori šičia dirbti prižiūrėtoja, reikia 
turėti jėgos, o ims kokia pamišėlė ir šoks iš netyčių tau ant kupros, 
ir pasius draskyti tau plaukus, tik šitaip jų nepagąsdinsi, jos nepa- 
sitaisys nė per nago juodymą. Kartais jos imdavo mus pjudyti, ypač 
prieš ateinant svečiams. Norėdavo parodyti, kokios mes pavojin- 
gos, o kartu kaip puikiai jos geba mus ramdyti, ir šitaip iškelti aikš- 
tėn savo vertę ir išmanymą. 

Tad aš nustojau visiems jiems bet ką pasakoti. Nė žodžio dakta- 
rui Benerlingui, kuris įeidavo į kamerą, kai gulėdavau surišta tam- 
soje su kumštinėmis pirštinėmis ant rankų: nusiramink, atėjau ta- 
vęs apžiūrėti, ir nedrįsk man meluoti. Nei kitiems daktarams, ku- 
rie šičia apsilanko. Kas be ko, toks nuostabus atvejis, lyg būčiau 

veršis dviem galvom. Galop visiškai lioviausi kalbėti, tik tuomet, 
kai į mane kas nors kreipdavosi, labai mandagiai atsakinėdavau: 
taip, ponia, ne, ponia, taip ir ne, pone. Ir tada jie nusiuntė mane 
atgal į Pataisos namus, prieš tai visi drauge susirinkę juodais ilgais 
drabužiais: aha, hm, mano nuomone, gerbiamas kolega, pone, at- 
leiskite, bet aš esu kitos nuomonės. Savaime suprantama, jie nė 
akimirkos nebūtų sudvejoję savo sprendimu ir pripažinę, jog apsi- 
riko čionai mane uždarydami. 

Tam tikrais drabužiais vilkintys Žmonės niekada neklysta. Be to, 
niekada nebezda. Kaip paprastai sakydavo Meri Vitni: jeigu kas 
nors pabezda tame kambary, kur yra jie, gali neabejoti, jog tu būsi 
kalta. Ir netgi jei tu niekuo dėta, verčiau nesigink, nes: ak tu, aki- 
plėša, ir spirs batu tau į užpakalį, ir lėksi pro duris. 

Dažnai ji šnekėdavo labai grubiai. Sakydavo: nėr čia ko pūstis, 

bet niekad: nera ko didžiuotis. Kitaip šnekėti jos niekas neišmokė. 
Anksčiau ir aš taip šnekėdavau, bet kalėjime išmokau gražesnių 
manierų. 
Lyg vanduo šnarėtų pakrantėje. Slenkuosi iš vieno galo į kitą ir 
klausausi. Užsimerkiu ir vaizduojuos, kad esu pajūryje tokią die- 
ną, kai nelyja ir vos pūkšnoja vėjelis. Už lango toli toli kažkas ka- 
poja malkas, kirvis švilpia žemyn, neregimas švystelėjimas ir dus- 
lus smūgis, bet iš kur aš Žinau, jog tai malkos? 

Kameroje žvarbu. Neturiu skepetos, stipriai apsikabinu, nes kas 
daugiau mane apkabins? Kai buvau jaunesnė, galvodavau, jog jei- 
gu įmanyčiau stipriai stipriai save apglėbti, pasidaryčiau mažesnė, 
nes man amžinai būdavo per mažai vietos ir namuose, ir visur ki- 
tur, o sumažėjusi visur gerai jausčiausi. 

Mano plaukai išsipešę iš po kyko. Rudi žmogėdros plaukai. Lau- 
kinis žvėris, rašo laikraščiai. Pabaisa. Kai man atneš pietus, užsi- 
mausiu ant galvos kubilėlį ir pasislėpsiu už durų, ir jie persigąs. 
Jeigu jie taip nori pabaisos, tegu gauna. 

Šiaip ar taip, niekad šitaip nedarau. Tik svarstau, kas atsitiktų. 
Jeigu taip padaryčiau, jie neabejotų, jog ir vėl išprotėjau. /šprotėjo. 

sako jie, o kartais: išėjo iš proto, lyg protas būtų vietovė, panašiai 
kaip miškas; lyg protas būtų atskiras trobesys, kur gali įeiti, arba 
visiškai atitvertas gardas. Bet kai išeini iš proto, niekur neišeini, 
esi ten, kur buvai. Ir tada kažkas įeina į tave. 

Nenoriu būti viena šitoje kameroje. Pernelyg tuščios sienos, nė- 
ra nei paveikslų, nei užuolaidų ant mažo langelio aukštai palubė- 
je, nera į ką Žiūrėti, tad imi žiūrėti į sieną, ir kai ilgėliau Žiūri, galop 
randasi paveikslai ir skleidžiasi raudonos gėlės. 

Man atrodo, kad miegu. 


Dabar jau rytas, tačiau kuris? Antras ar trečias? Už lango gaivi 
šviesa, ji mane ir pažadino. Vargais negalais atsitiesiu, įsignybiu, 
tankiai mirkčioju ir sustingusiais sąnariais keliuosi nuo šiugždan- 
čio čiužinio. Tada imu giedoti giesmę, kad girdėčiau savo balsą ir 
jausčiausi ne tokia vieniša: 


Šventas, šventas, šventas Viešpatie galybių, 
Ankstų rytą mūsų giesmės kyla į Tave. 

Šventas, šventas, šventas, Maloningas ir Galingas, 
Dieve Triasmeni, Trejybe Šventa. 


Jie nieko negali man prikišti, juk tai giesmė. Rytinė giesmė. Man 
visada patinka saulėtekis. 

Paskui išgeriu likusį vandenį; paskui vaikščioju po kamerą; pas- 
kui pasikeliu sijonus ir nusišlapinu į kubilaitį. Dar kelios valandos, 
ir ims dvokti kaip iš atmatų duobės. 

Kai miegi nenusirengusi, atsibundi išvargusi. Drabužiai susiglam- 
žę, ir kūnas taip pat. Toks įspūdis, lyg būčiau buvusi suraišiota ir 
pamesta ant aslos kaip ryšulys. 

Kad bent turėčiau švarią prijuostę. 

Niekas neateina. Aš palikta apmąstyti savo nuodėmes ir nusi- 
žengimus, ir geriausia tai daryti vienatvėje, tokią pagrįstą ir bran- 
džią nuomonę, Greis, mes priėjome, nes puikiai išmanome tokius 

dalykus. Vienutėje ir kartais tamsoje. Esama kalėjimų, kur šitaip 
tave laiko metų metus, nė probėgšmais nepamatai nei medžio, nei 
arklio, nei žmogaus veido. Kai kas sako, jog ilgainiui pasitaiso vei- 
do spalva. 

Jau anksčiau buvau uždaryta vienutėje. Nepataisoma, pareiš- 
kė daktaras Benerlingas, bjauri veidmainė. Sėdėk ramiai, aš at- 
ėjau tirti tavo smegenų konfigūracijos, bet pirmiausia patikrin- 
siu pulsą ir išmatuosiu plaučių tūrį, bet aš Žinojau, ko jis nori. 
Nuimk ranką nuo papo, gyvuly neraliuotas, būtų pasakiusi Meri 
Vitni, bet aš sugebėjau nebent suaimanuoti: oi ne, oi ne, ir nebu- 
vo ko nė galvoti sukinėtis ir kraipytis, nes jie buvo mane surišę, 
priveržę prie kėdės priešaky sukeistomis ir užpakaly surištomis 
rankovėmis; taigi nieko kito nebeliko kaip suleisti dantis jam į 
nagus, ir mudu virstame aukštielninki ant aslos, spiegdami drau- 
ge lyg dvi katės maiše. Nuo jo trenkė dešromis ir sudrėkusiais 
vilnoniais apatiniais. Geriausia būtų liuobti, kad apsilaižytų, o 
paskui patiesti saulėkaitoje balinti. 


Nei vakar, nei šiandien jokios vakarienės, vien tiktai duona, netgi 
nė kąsnelio kopūsto, ką gi, to ir reikėjo tikėtis. Alkis ramina ner- 
vus. Šiandien vėl bus duona ir vanduo, nes mėsa dirgina nusikaltė- 
lius ir pamišėlius, jiems į šnerves muša kvapas kaip vilkams, ir tada 
jie darosi nepakaltinami. Bet visas vanduo baigėsi vakar, ir man 
norisi gerti, stačiai mirštu iš troškulio, burna degte dega, liežuvis 
išpampęs. Taip atsitinka žmonėms, laivui sudužus, teismo doku- 
mentuose esu skaičiusi, kaip atsidūrę atviroje jūroje jie geria vie- 
nas kitam kraują. Patys išsiburia: kas ištrauks trumpesnį šiaudėelį. 
Atsiminimų albume pilna įklijų apie žmogėdrų žiaurybes. Kaip ka- 
žin ką, niekada to nedaryčiau, nors ir kaip būčiau išbadėjusi. 

Gal jie pamiršo, kad aš čia? Jeigu nebeatneš maisto ar bent jau 
vandens, mirsiu iš bado, sudžiūsiu, susitrauksiu, mano oda susi- 
raukšlės, pagels kaip sena drobė, aš virsiu skeletu, praslinks mėne- 
sių Mėnesiai. metų metai, ištisi šimtmečiai, kol mane kas nors su- 

ras ir pasakys: kas čia tokia, ko gero, bus iškritusi mums iš galvos, 
ką gi, sušluok visus tuos kaulus ir šiukšles į kampą, tik surink sa- 
gas, kuriems galams jas išmesti, nieko čia nebepakeisi. 

Kai tik imate graužtis ir sielvartauti dėl savo dalios, jie paten- 
kinti, vadinasi, atvedė jus ten, kur norėjo. Tuomet kviečia kape- 
lioną. 

Ak, eikš čionai, vargše pasiklydusi siela. Danguje daugiau 
džiaugsmo, parsiradus pasiklydusiai avelei. Nuramink savo su- 
jaudrintą protą. Klaupkis prie mano kojų. Grąžyk iš sielvarto ran- 
kas. Išpažink, kaip kamuojasi tavo sąžinė dieną ir naktį ir kaip 
degančios it žarijos tavo aukų akys sekioja tave kameroje. Liek 
atgailos ašaras. Išpažink nuodėmes, išpažink. Kad galėčiau tau 
atleisti ir būti gailestingas. Ir surašyti tavo malonės prašymą. Viską 
man pasakok. 

Ir ką tuomet jis padarė? Vaje, kur tai matyta! O paskui? 

Kaire ranka ar dešine? 

Kurią vietą? 

Parodyk man, kur? 


Ko gero, girdžiu kvėpuojant. Antai pro siaurą išpjovą duryse į ma- 
ne žiūri akis. Nematau jos, bet žinau, kad žiūri. Paskui išgirstu bel- 
džiant. 

man pylos? Bet tikriausiai nei viena, nei kitas, nes šičia niekas ne- 
siteikia pasibelsti, pasižiūri į jus pro siaurą išpjovą duryse ir eina 
vidun. Iš pradžių visad pasibelsk, sakydavo Meri Vitni. Paskiau 
palūkėk, kol tau bus leista įeiti. Negali žinoti, ką jie ten išdirbinė- 
ja, gal nenori, kad matytum, ką daro, visko pasitaiko, kartais nosį 
krapštosi ar ką nors kita, nes kilmingoms damoms - ir toms knieti 
pasikasyti ten, kur niežti, ir jeigu pamatai iš po lovos kyšant kieno 
nors kulnus, geriau suvis jų nepastebėk. Jų neperauklėsi: girios 
paukštis į girią Žiūri. 

Meri buvo demokratinių pažiūrų. 

Vėl beldžia. Lyg turėčiau pasirinkimą. 

Susikemšu plaukus po kyku, pasikeliu nuo šiaudinio čiužinio, 
susiglostau suknelę ir prijuostę ir traukiuosi kaip galima toliau į 
kampą, o tada labai tvirtu balsu, kad išsaugočiau savo orumą kiek 
tai įmanoma, sakau: 

Prašom. 


Atsidaro durys, ir įeina vyriškis. Jaunuolis, mano amžiaus ar tru- 
putį vyresnis, vadinasi, jaunas vyro požiūriu, bet ne moters, nes 
mano metų moteris - senmergė, o vyras būna senbernis tik penkių 
dešimčių sulaukęs ir netgi tada, kaip sakydavo Meri Vitni, teikia 
vilčių damoms. Jis aukštas, ilgų kojų ir rankų, bet ne iš tų, kuriuos 
kalėjimo viršininko dukterys vadina išvaizdžiais: jos veikiau links- 
ta prie žurnalinių išglebėlių siauromis pėdomis ir smailiais batais, 
išsipusčiusių dabitų, kuriems, regis, tik sparnelius prisek - ir skris 
tiesiai į dangų. Šitas vyriškis labai sveikatingas, o tai nesiderina su 
aukšta kilme, ir be to, pernelyg plačių pėdų, nors ir džentelmenas 
ar bent jau iš pažiūros toks atrodo. Sunku įspėti, nes, man regis, jis 
anaiptol ne anglas. 

Jo plaukai juodi, banguoti iš prigimties - kaip sakoma, neklus- 
nūs, lyg jis negalėtų jų taip sušukuoti, kad gulėtų lygiai. Paltas bran- 
gus, dailaus kirpimo, bet nebenaujas, nes spindi nudilęs per alkū- 
nes. Vilki languota vilnone liemene, languotas vilnonas visada bu- 
vo madingas nuo to laiko, kai karalienė iš proto ėmė kraustytis dėl 
Škotijos ir ten pasistatė pilį, pilnutėlę elnių ragų, bent tokie sklin- 
da gandai; bet dabar matau, jog tai netikras languotas vilnonas, tik 
išmargintas langeliais. Geltonais ir rudais. Laikrodžio grandinėlė 
auksinė, tad nors ir susivėlęs ir nelabai rūpestingai apsirengęs, bet 
vis dėlto ne vargšas. 

Jis neturi žandenų, nors dabar vėl madinga jas želdintis: man 
jos nelabai patinka, verčiau tegu želdinasi ūsus ir barzdą arba išvis 
nieko. Džeimsas Makdermotas ir ponas Kineras švariai skusdavo- 

si, Džeimis Volšas irgi, ir ne todėl, jog turėjo labai jau daug ką 
skusti; tiesa, ponas Kineras želdinosi ūsus. Rytais plaudama jo sku- 
timosi dubenį, grybštelėdavau truputį putų - jis prausdavosi geru 
muilu, londoniškiu, — ir įsitrindavau jomis, įsitrindavau riešus, ir 
tada kiaurą dieną jausdavau nuo savęs dvelkiant tą kvapą, bent 
jau ligi tol, kol reikėdavo eiti gremžti grindų. 

Jaunuolis įeina į vidų ir uždaro duris. Nerakina, bet kažkas 
užšauna skląstį iš kitos pusės. Mudu liekame užrakinti dviese ka- 
meroje. 

Labas rytas, Greis, sako jis. Girdėjau, kad tu bijaisi daktarų. 
Todėl iškart prisipažįstu, jog ir aš esu daktaras. Daktaras Džorda- 
nas, daktaras Simonas Džordanas. 

Žvilgtelėju į jį, nudelbiu akis. Klausiu: ar anas daktaras dar ateis? 

Anas, kur tave išgąsdino? sako jis. Ne, neateis. 

Vadinas, sakau, man regis, jūs atėjote galvos matuoti. 

Net sapne to nesapnavau, sako jis juokdamasis, bet tolydžio dirs- 
čioja į galvą, lyg žvilgsniu ją matuodamas. Šiaip ar taip, turiu užsi- 
dėjusi kyką, tad jis ne kažin ką mato. Dabar iš tarties jau sprendžiu 
jį esant amerikietį. Dantys akinamai balti, visi kaip vienas, bent 
jau iš priekio, o veidas gana pailgas ir prakaulus. Man patinka jo 
šypsena, nors vienas lūpų kampas aukščiau pakilęs nei kitas, todėl 
atrodo, lyg šaipytųsi. 

Žvilgtelėju į jo rankas. Nieko neturi. Visiškai nieko. Nėra nė 
žiedų ant pirštų. Ar jūs turite krepšį su peiliais? klausiu. Odinį 
krepšį. 

Ne, atsako jis, aš nesu toks kaip visi daktarai. Aš nieko nepjaus- 
tau ir neskrodžiu. Ar bijai manęs, Greis? 

Negaliu pasakyti, jog dabar jau bijau jo. Dar per anksti sakyti; 
per anksti sakyti, ko jis nori. Visi, kurie čionai ateina pas mane, 
būtinai ko nors nori. 

Norėčiau, kad pasisakytų, koks jisai daktaras, jeigu ne toks kaip 
visi, bet vietoj to jis sako: esu iš Masačūsetso. Kitaip sakant, ten 
esu gimęs. Vėliau aš daug keliavau. Apėjau žemę aplinkui ir iš- 
vaikščiojau ją. Ir jis Žiūri į mane - ar suprantu, ką jis turi galvoje. 

Žinau, taip parašyta Jobo knygoje, prieš tai, kai Jobas apėjo pik- 
čiausia votimi ir skauduliais ir viesulo buvo nešiojamas. Taip sakė 
Dievui šėtonas. Matyt, jis turi galvoje, jog atėjo manęs išbandyti, 
nors per vėlu, nes Dievas jau išbandė mane, ir dar kaip, ir, ko gero, 
įsiėdžiau jam ligi gyvo kaulo. 

Bet nieko jam nesakau. Kvailai spoksau į jį, ir tiek. Per ilga įsi- 
miklinau meistriškai nutaisyti labai kvailą žvilgsnį. 

Sakau: ar esat buvęs Prancūzijoje? Iš ten ateina visos mados. 

Matau, kad jį nuvyliau. Taip, sako jis. Ir Anglijoje, ir Italijoje, ir 
taipgi Vokietijoje bei Šveicarijoje. 

Labai keista būti užrakintai Pataisos namų kameroje su svetimu 
vyriškiu ir kalbėtis su juo apie Prancūziją, Italiją ir Vokietiją. Ke- 
liauninku. Ko gero, jis toks pat klajūnas kaip prekeivis Džeremija. 
Bet Džeremija klajodamas užsidirba duonos kąsnį, o va šitokie žmo- 
nės jau pakankamai turtingi. Jie keliauja po pasaulį, nes jiems įdo- 
mu. Jie neskubėdami bastosi po pasaulį ir Žiopso, plaukia per van- 
denynus, lyg tai būtų nieko ypatinga, ir jeigu vienur jiems nutinka 
kas nors bloga, jie paprasčiausiai susikrauna mantą ir traukia kitur. 

Bet dabar mano eilė ką nors sakyti. Sakau: nežinau, pone, kaip 
jūs sugebate suktis tarp visų tų svetimšalių, juk neįmanu suprasti, 
ką jie šneka. Kai vargšeliai atvyksta čionai pirmą kartą, jie gagena 
kaip žąsys, ir tik vaikai veikiai išmoksta neblogai šnekėti. 

Tas teisybė, vaikai, nors ir iš kur būtų atvykę, labai greit visko 
išmoksta. 

Jis nusišypso ir tuomet keistai pasielgia. Įsikiša kairę ranką ki- 
šenėn ir ištraukia obuolį. Iš lėto Žengia prie manęs, atkištoje ran- 
koje laikydamas obuolį, - panašiai Žmonės laiko atkišę kaulą pa- 
vojingam šuniui, kai nori jį prisivilioti. 

Čia tau, sako jis. 

Mane taip troškina, obuolys atrodo kaip dideliausias apskritas 
vandens lašas, toks vėsus ir raudonas. Galėčiau išgert jį vienu mau- 
ku. Dvejoju, bet tariu sau: obuolys juk neapduotas, ir imu jį. Jau 
seniai nesu ragavusi obuolio. Tas obuolys tikriausiai nuo pernykš- 
čio rudens gulėjo rūsy, statinėje, bet atrodo gana šviežias. 

Aš ne šuo, sakau jam. 

Diduma žmonių paklaustų, ką turiu omeny šitaip sakydama, bet 
jis nusikvatoja. Nusikvatoja, lyg staigiai iškvėpdamas orą: cha! lyg 
būtų radęs tai, ką buvo pametęs, ir sako: taip, Greis, matau, kad tu 
ne šuo. 

Ką jis čia rezga? Stoviu abiem rankomis laikydama obuolį. At- 
rodo man neįkainojamas, sakytum sunkus lobis. Kilstelėju jį ir uos- 
tau. Jis taip kvepia lauku, jog vos sutramdau ašaras. 

Nevalgysi? klausia jis. 

Ne, ne dabar, atsakau. 

Kodėl? klausia jis. 

Nes tada jo nebeliks, atsakau. 

Po teisybei nenoriu, kad jis žiūrėtų, kaip aš valgau. Nenoriu, 
kad matytų, kokia aš išbadėjusi. Jeigu jūs ko nors geidžiate ir jie 
tai supranta, vėliau jie tai panaudoja prieš jus. Geriausia liautis 
bet ko geidus. 

Jis saviškai nusikvatoja. Gal pasakysi man, kas tai, sako jis. 

Žvilgtelėju į jį, paskui nukreipiu akis į šalį. Obuolys, sakau. Tik- 
riausiai jis laiko mane žiople; o gal tai spąstai; o gal jis pamišėlis, 
todėl jie ir užrakino duris - užrakino mane vienoje kameroje su 
pamišėliu. Tačiau šitaip apsirengęs Žmogus negali būti pamišėlis, 
tojai būtų kaip matai ją atėmę. 

Jis šypso savo kreiva šypsena. Ką tau primena Obuolys? sako jis. 

Atsiprašau, pone, sakau. Aš jūsų nesuprantu. 

Tai tikriausiai mįslė. Prisimenu, kaip mudvi su Meri Vitni Visų 
Šventųjų naktį mėtėme per petį obuolių žieves, burdamos, už ko 
ištekėsime. Bet jam to nepasakosiu. 

Man regis, tu puikiai supranti, sako jis. 

Siuvinį, sakau. 

Dabar jo eilė klausti. Ką? klausia jis. 

Kai buvau maža, siuvinėdavau abėcėlę, sakau. O vietoj Obuo- 
lio, B vietoj Bitės. 

Šit kaip, sako jis. O dar ką? 

Kvailai išpučiu akis, kaip buvau įpratusi. Obuolių pyragą, sakau. 

Aha, sako jis. Tai, ką valgai. 

O ką gi daugiau su juo daryti, pone? sakau. Juk tam obuolių 
pyragą ir kepam. 

Ar esama ir nevalgomų obuolių? klausia jis. 

Jei supuvę, manding, sakau. 

Jis žaidžia minklėmis kaip daktaras Benerlingas pamišėlių na- 
muose. Visada yra teisingas atsakymas, vienintelis teisingas, nes 
tokio reikia jiems, ir iš jų veido išraiškos gali spėti, ar įminei, ar ne; 
nors, žaidžiant su daktaru Benerlingu, visi atsakymai būdavo ne- 
teisingi. O gal jis - teologijos daktaras; tie labai mėgsta šitaip ka- 
mantinėti. Per ilga jie man įsipyko iki gyvo kaulo. 

Pažinimo medžio vaisių, štai ką jis turi galvoje. Gėrį ir blogį. 
Mažas vaikas, ir tas susivoktų. Bet aš jam nesuteiksiu to malonu- 
mo. 

Vėl kvailai išpučiu akis. Gal jūs pamokslininkas? klausiu. 

Ne, sako jis, aš ne pamokslininkas. Aš daktaras, bet gydau ne 
kūną, o protą. Proto ir smegenų ligas, taip pat nervus. 

Rankas su obuoliu paslepiu už nugaros. Visiškai juo nepasitikiu. 

Ne, sakau. Ten aš nebegrįšiu. Tik ne į pamišėlių namus. Gyvam 
žmogui tai tikras kapas. 

Nebijok, sako jis. Juk tu tikrai ne pamišėlė, Greis, ar ne? 

Ne, pone, ne pamišėlė, sakau. 

Vadinasi, tau nėra pagrindo grįžti atgal į pamišėlių namus, ar ne? 

Ten niekas manęs neklausys, pone, sakau. 

Ką gi, todėl aš ir atėjau čionai, sako jis. Atėjau čionai išklausy- 
ti tavęs. Bet jeigu atėjau čionai tavęs klausyti, tu privalai su ma- 
nim kalbėti. 

Tada aš suprantu, kas jis toks. Jis vergpirklis. Mano, kad jeigu 
duos man obuolį, galės mane nupirkti. Gal jis iš laikraščio. O gal 
keliauninkas, užsukęs pasižiūrėti įdomybių. Jie atvyksta čionai 1r 
spokso, ir kai jie Žiūri į tave, atrodai mažiuliukė kaip skruzdėlė, o 
jie suspaudžia tave smilium ir nykščiu ir vartalioja į visas puses. O 
paskui nuspriegia tave ir eina sau. 

Jūs manimi nepatikėsite, pone, sakau. Šiaip sakysi ar taip, vis- 
kas baigta, teismas seniai pasibaigęs ir sprendimas įvykdytas, ir 
niekas nuo to nepasikeis, jeigu jums ką nors papasakosiu. Verčiau 
kreipkitės į advokatus ir teisėjus, į laikraštininkus, jie, manding, 
žino mano istoriją geriau už mane. Šiaip ar taip, aš gerai neprisi- 
menu, prisimenu ką kita, bet va šitie prisiminimai visiškai išgaravo 
iš galvos. Tikriausiai jie sakė tatai jums. 

Aš norėčiau tau padėti, Greis, sako jis. 

Štai šitaip jie visados braunasi. Siūlosi padėti, bet reikalauja dė- 
kingumo, lenda kaip musės prie medaus. Jam knieti bėgti namo ir 
džiaugtis: grybštelėjau ir išsitraukiau gardžiausią kąsnelį, štai koks 
aš apsukrus. Bet aš niekam nebūsiu gardžiu kąsneliu. Ir neatsakau. 

Jeigu pabandysi kalbėti, aš pabandysiu klausyti, sako jis. Do- 
miuosi grynai mokslo sumetimais. Mums turėtų rūpėti ne vien 
žmogžudystės. Jis kalba švelniu balsu, bet tas švelnumas tik iš pa- 
viršiaus, O juo dangstomi kiti tikslai. 

Gal aš jums primeluosiu, sakau. 

Jis nesako: nekalbėk kvailysčių, Greis, tavo galva pilna nuodė- 
mingų minčių. Sako: gal ir primeluosi. Gal primeluosi netyčia, o 
gal ir tyčia. Gal tu apskritai melagė. 

Žiūriu į jį. Jie prišnekėjo jums, kad aš melagė, sakau. 

O mes imkime ir išmėginkime laimę, sako jis. 

Nudelbiu akis į aslą. Ar jie sugrąžins mane į pamišėlių namus? 
klausiu. O gal uždarys mane vienutėje ir nieko daugiau neduos, 
tik duonos. 

Jis sako: duodu tau žodį, jog ligi tol, kol tu kalbėsi su manimi ir 
tvardysies, ir nepradėsi šėlti, galėsi likti ten, kur esi. Taip man pa- 
žadėjo kalėjimo viršininkas. 

Žiūriu į jį. Nukreipiu akis į šalį. Vėl žiūriu į jį. Abiem rankomis 
laikau obuolį. Jis laukia. 

Galiausiai keliu obuolį ir priglaudžiu jį sau prie kaktos. 


IV. 


JAUNUOLIO UZGAIDAS 


Tarp visų tų šėlstančių pamišėlių pastebiu savišką Greis Marks vei- 
dą- nebe liūdną ir užlietą nevilties, bet apšviestą beprotybės lieps- 
nos ir spindintį šlykščiu šėtonišku džiugesiu. Susivokusi, jog ją stebi 
svetimi žmonės, ji spiegdama nulėkė it šmėkla į vieną šalinių palatų. 
Pasirodo, netgi tuomet, kai ją ištinka stipriausias tos siaubingos li- 
gos priepuolis, jai neduoda ramybės praeities prisiminimai. Vargše- 
lė! Kada jai nuslūgs ilgas pelnytos bausmės siaubas ir sąžinės prie- 
kaištai? Kada ji galės atsisėsti prie Jėzaus kojų, apsitaisiusi nesutep- 
tu jo teisingumo apdaru, nusiplovusi kraują nuo rankų, nuodėmių 
naštos nebeslegiama išganyta siela ir sveiku protu?.. 

Tikėkimės, kad jos ankstesnė kaltė gal bus pateisinta kaip gims- 
tančios baisingos ligos padarinys. 


— SUSANNA MO0ODIE, 
Gyvenimas Degimuose, 1853 


Didžiai gaila, jog mums trūksta Žinių ir mes nemokame gydyti tų 
nelaimingųjų. Chirurgas gali prapjauti pilvą ir atverti blužnį. Gali- 
ma išskrosti raumenis ir parodyti juos jauniems studentams. Ne- 
įmanoma išskrosti žmogaus sielos nei juo labiau ant stalo pade- 
monstruoti smegenų darbo. 

Vaikas būdamas, kartais žaisdavau užrištomis akimis. Dabar esu 
panašus į aną vaiką, koks buvau kadaise. Dirbu aklai, apgraibo- 
mis, pats nenumanydamas, kur einu, ar bent jau einu teisinga kryp- 
timi. Kada nors kas nors atriš man akis. 


— Daktaras DžozEFASs VORKMANAS, 
Vyriausiasis gydytojas, 
Toronto provincijos pamišėlių namai; 
Laiškas „Henriui“, susirūpinusiam jaunuoliui, 
prašančiam tam tikrų duomenų, 1866. 


Nereikia būti Kambariu - kad vaidentųsi — 
Nereikia būti Namu - 

Ten Smegenų Labirintai - vingiuoja — 

Kur Nematerialu - 


Mūsų Aš už mūsų pasislėpęs 
Kaip niekas kitas baisus — 
Tokio siaubo nežadina 
Žudikas, tykąs Namuos... 


— EmiILy DicCkINSON, apie 1863. 


Gydytojui Simonui Džordanui, medicinos daktarui, Palėpščių 
namai, Lumisvilas, 
Masačūsetsas, Jungtinės Amerikos Valstijos, nuo daktaro Džozefo 
Vorkmano, 
Toronto provincijos pamišėlių namų vyriausiojo gydytojo, 
Vakarų Kanada 


1859 m. balandžio 15 diena 
Gerbiamas daktare Džordanai, 


turiu garbės jums pranešti, jog gavau jūsų balandžio antros die- 
nos laišką, ir padėkoti gerbiamam kolegai daktarui Binsvangeriui 
iš Šveicarijos už rekomendacinį laišką. Su dideliu susidomėjimu 
sekiau jo naujos klinikos steigimą. Būkite tikras, jog kaip daktaro 
Binsvangerio pažįstamas jūs visada būsite laukiamas svečias ir ga- 
lėsite bet kada apžiūrėti mano vadovaujamą ligoninę. Būčiau lai- 
mingas, galėdamas aprodyti jums visas patalpas ir supažindinti su 
mūsų gydymo metodais. 

Kadangi jūs pats ketinate atidaryti panašią ligoninę, norėčiau 
pabrėžti, jog svarbiausia - sudaryti kaip galima geresnes sanitari- 
nes sąlygas ir įrengti kanalizaciją, nes priešingai tik veltui dėsite 
pastangas stengdamasis padėti protiniams ligoniams, jeigu kūnas 
apniktas įvairiausių infekcijų. Į tai dažniausiai neatkreipiamas rei- 
kiamas dėmesys. Man čionai atvykus, daugel kartų turėjome cho- 

leros protrūkių, lėtinės dizenterijos bei sunkių viduriavimo atvejų, 
taip pat daugybę įvairiausių vidurių šiltinės antkryčių, pjaute pjo- 
vusių pamišėlių namus. Tirdamas, kas galėtų sukelti tuos užkra- 
tus, rūsiuose aptikau didelę be galo kenksmingų atmatų duobę, 
vienur atmatos buvo stipraus juodosios arbatos nuoviro sūdrumo, 
kitur - skysto muilo tirštumo ir telkšojo vietoje, nes statybininkai 
nebuvo prijungę nuotakų prie pagrindinio kanalizacijos vamzdžio; 
be to, tiek geriamas, tiek paprastas vanduo buvo siurbiamas tiesiai 
iš ežero, Iš ramaus užtakio, visiškai netoli vamzdžio, pro kurį iš 
kolektoriaus pliaupė dvokiančios srutos. Nieko nuostabaus, jog li- 
goniai dažnai skųsdavosi, kad geriamas vanduo atsiduoda tuo, ko 
retas kuris kada nors labai jau troško paragauti! 

Ligoniai šičia labai lygiai suskirstyti pagal lytį; pagal simptomus 
esama didelės įvairovės. Religinį fanatizmą laikau labai palankia 
dirva, skatinančia tiek pamišimą, tiek nepakantumą, bet esu lin- 
kęs tikėti, jog nei religija, nei nepakantumas negali sumaišyti išties 
sveiko proto, - manau, jog visad būna tam tikras polinkis, išanksti- 
nė priežastis, sudaranti žmogui sąlygas, esant kenksmingiems veiks- 
niams, lengvai apsikrėsti ar kūno, ar proto liga. 

Šiaip ar taip, labai apgailestauju, jog negaliu suteikti jokių žinių 
apie labiausiai jums rūpimą dalyką ir šiuo klausimu jums teks kreip- 
tis kitur. Kalinė Greis Marks, kalinama už žmogžudystę, išbuvusi 
čia penkiolika mėnesių, tūkstantis aštuoni šimtai penkiasdešimt 
trečių metų rugpjūtį sugrįžo į Kingstono pataisos namus. Kadangi 
aš pats buvau paskirtas čionai vos trys savaitės prieš jai išvykstant, 
beveik neturėjau progos nuodugniau pasidomėti jos byla. Vis dėl- 
to jūsų laišką aš perdaviau daktarui Semiueliui Benerlingui, gy- 
džiusiam ją prie mano pirmtako. Negaliu pasakyti, kokio laipsnio 
pamišimas buvo iš pradžių. Man toks įspūdis, jog palyginti ilgą 
laiką ji buvo pakankamai sveiko proto, kad būtų galima pateisinti 
jos išleidimą iš pamišėlių namų. Aš griežtai rekomendavau, kad 
jos atžvilgiu būtų taikomas palengvintas režimas, ir, man rodos, 
kas dieną ji praleidžia nemažai laiko kalėjimo viršininko namuose 
kaip kambarinė. Būdama šičia, į pabaigą ji labai gerai elgėsi, tad, 

atsižvelgiant į jos sumanumą ir paslaugumą ligoniams, buvo nu- 
tarta, kad ji gali būti naudinga ir pravarti šeimynoje. Kartais jai 
sutrinka nervai ir pavojingai padažnėja pulsas. 

Vienas didžiausių sunkumų, su kuriais susiduria tokios kaip ši 
valstybinės ligoninės vyriausiasis gydytojas, - tai kalėjimo viršininkų 
pastangos persiųsti mums didumą nedrausmingų nusikaltėlių, - tarp 
jų Žiaurių žmogžudžių, vagių ir plėšikų, kuriems ne vieta tarp ne- 
kaltų ir dar nesugadintų pamišėlių, - nori jų nusikratyti, kad ne- 
reikėtų laikyti kalėjime. Neleistina, kad namai, pastatyti protiniams 
ligoniams slaugyti ir gydyti, virstų išprotėjusių nusikaltėlių ir juo 
labiau tariamų nusikaltėlių kalinimo vieta; ir aš esu labai linkęs 
įtarti, jog pastarųjų nepalyginamai daugiau, nei apskritai būtų ga- 
lima manyti. Be pražūtingų padarinių, neišvengiamai atsiliepian- 
čių ligoniams, sumaišius nekaltus pamišėlius su nusikaltėliais, yra 
pagrindo baimintis pragaištingo poveikio pamišėlių namų prižiū- 
rėtojų ir tarnautojų charakteriui ir įpročiams, kurie gali nepatai- 
somai sugesti ir nebetikti Žmogiškam ir deramam elgesiui su pa- 
cientais. 

Bet kadangi jūs ketinate steigti privačią ligoninę, esu tikras, 
jog patirsite mažiau tokio pobūdžio keblumų ir negausite kęsti 
tiek nemalonaus politikų kišimosi, gana dažnai trukdančio juos 
pašalinti, ir šiuo požiūriu linkiu jums kuo didžiausios sėkmės jū- 
sų žygiuose. Tokių namų, kokius jūs steigiate, deja, šiuo metu 
būtinai reikia tiek mūsų, tiek jūsų šalyje, nes, tolydžio didėjant 
šiuolaikinio gyvenimo neramumams ir iš to kylantiems nervų su- 
krėtimams, statybų tempas gerokai atsilieka nuo pacientų skai- 
čiaus augimo, ir aš drįstu siūlyti jums savo menką paramą, kiek 
leidžia mano galios. 


Nuoširdžiai jūsų 


Medicinos daktaras Džozefas Vorkmanas. 

Ponia Viljam P Džordan, Palėpščių Namai, Lumisvilas, 
Masačūsetsas, Jungtinės Amerikos Valstijos, - daktarui Simonui 
Džordanui, per majoro S. D. Hamfrio malonę, Žemutinė Sąjungos 
gatvė, Kingstonas, Vakarų Kanada. 


1859 m. balandžio 29 diena 
Mielas Sūnau, 


šiandien gavau ilgai lauktą laišką su dabartiniu tavo adresu ir 
nurodymais, kaip naudoti nuskausminamąsias priemones nuo reu- 
mato. Apsidžiaugiau vėl pamačiusi tavo mielą rašyseną, nors ir 
retai tokių dingsčių pasitaiko, ir labai gražu, kad šitaip rūpiniesi 
savo vargšės mamos silpna sveikata. 

Rašau tau keletą Žodžių pasigavusi progą - mat siunčiu laišką, 
atėjusį kitą dieną tau išvykus. Paskutinė tavo viešnagė buvo tokia 
trumpa, - kada galėtume tikėtis vėl tave pamatyti šeimos ir drau- 
gų būrelyje? Šitaip daug keliauti nėra sveika nei tavo dvasios ra- 
mybei, nei kūnui. Nekantriai laukiu tos dienos, kai apsispręsi apsi- 
gyventi tarp mūsų ir deramai įsikursi, kaip tau ir pritinka. 

Negalėjau nepastebėti, jog tas laiškas yra iš Toronto pamišėlių 
namų. Man toks įspūdis, kad ketini juose apsilankyti, nors ligi šiol 
tikriausiai esi apžiūrėjęs ne vieną tokią ligoninę pasaulyje ir vargu 
bau turėsi kokios naudos apžiūrėjęs dar vieną. Mane siaubas ėmė 
skaitant tavo laiškus apie tuos namus Prancūzijoje ir Anglijoje, ir 
netgi apie tokius pat namus Šveicarijoje, nors tie ir nepalyginamai 
švaresni. Visiems mums reikia melstis, kad Viešpats saugotų mūsų 
sveiką protą, bet man kyla rimtų abejonių dėl tavo ateities planų, 
jeigu iš tikrųjų ketini imtis sumanytų darbų. Atleisk man, mielas 
Sūnau, kad taip šneku, bet aš niekad negalėjau suvokti, kodėl tu 
šitaip domiesi tais dalykais. Mūsų Giminėje ligi šiol dar niekas ne- 
sirūpino pamišėliais, nors tavo senelis ir buvo kvakerių dvasinin- 

kas. Pagirtina trokšti numaldyti žmonių kančias, bet, savaime su- 
prantama, bepročiai, lygiai kaip idiotai ir luošiai, priklauso Vieš- 
paties Apvaizdai, ir niekam nevalia bandyti pakeist sprendimus, 
teisingus, be abejo, tik mums nesuvokiamus. 

Be kita ko, netikiu, jog privatūs pamišėlių namai galėtų išreika- 
lauti apmokėjimą, nes, vos nusikratę sergančiaisiais, pamišėlių gi- 
minės, kaip žinoma, nustoja jais rūpintis, nenori nieko apie juos 
girdėti nei jų matyti, ir jie prieina iki to, kad nebeapmoka sąskaitų, 
O įjas įeina išlaidos maistui bei kurui, taip pat alga juos gydan- 
tiems bei slaugantiems žmonėms. Reikia viską nuodugniai apsvars- 
tyti, juo labiau jog kasdienis bendravimas su pamišėliais toli gražu 
neprisideda prie ramaus gyvenimo. Tau irgi būtų pravartu pagal- 
voti apie būsimą žmoną ir vaikus, jiems ne vieta gyventi ten, kur 
tuntais bastosi pavojingi bepročiai. 

Žinau, jog man nedera nurodyti tau gyvenimo kelio, bet vis dėl- 
to primygtinai siūlau verčiau pasirinkti audimo fabriką, nors, neti- 
kusiai valdant politikams, begėdiškai piktnaudžiaujantiems visuo- 
menės pasitikėjimu, milo vėlyklos dabar jau nebe tokios, kokios 
buvo, ir kasmet eina vis prastyn; dabar yra daug ir kitokių galimy- 
bių, ir kai kam labai sekasi, tikriausiai girdi, kaip kas mielą dieną 
čia vienas, čia kitas susikrauna turtą, o aš neabejoju, kad esi ne ką 
mažiau veiklesnis ir sumanesnis už juos. Sklinda kalbos apie naują 
naminę Siuvamąją Mašiną - tai būtų be galo puikus dalykas, jei 
būtų įmanoma ją pigiau gaminti; kiekviena moteris norėtų tokią 
turėti, nereiktų valandų valandas nuobodžiai knyburiuoti prie siu- 
vinio, O ypač jos praverstų vargšelėms siuvėjoms. Ar negalėtumei 
savo nedidelio palikimo, paveldėto pardavus tavo bėdino Tėčio 
įmonėlę, įdėti į tokį nuostabų ir patikimą verslą? Esu tikra, jog 
Siuvamoji Mašina labiau palengvintų žmonijos kančias nei šimtas 
pamišėlių namų, o gal ir dar labiau. 

Žinia, tu visada buvai idealistas, amžinai puoselėjai optimisti- 
nes svajones, bet ateina diena, kai negailestingai įsibrauna tikro- 
vė, 0 tau šiemet sukanka trisdešimt. 

Šneku taip ne todėl, kad man knieti kištis ir lįsti ne į savo reika- 

lus, - stačiai kaip Motinai man labai neramu dėl savo vienintelio 
mylimo Sūnaus ateities. Man būtų taip džiugu prieš mirtį matyti 
tave gražiai prakutusį - toks būtų buvęs ir tavo brangaus Tėčio 
noras, - juk Žinai, kad aš gyvenu tik dėl tavęs ir tavo labui. 

Mano sveikata staigiai pablogėjo tau išvykus, - kai matau tave 
prieš akis, mano sielai tai lyg gydomasis balzamas. Vakar taip stip- 
riai kosėjau, jog mano ištikimoji Morina tik vargais negalais užve- 
dė mane laiptais aukštyn - ji tokia pat senutė ir silpna kaip aš, ir 
mudvi tikriausiai atrodėme kaip dvi senos kalvon kėblinančios ra- 
ganos. Nieko nepadeda nė keliskart per dieną geriami nuovirai, 
kuriuos virtuvėje plikina mano geroji Samanta - tokius kokčius, 
kokie būna visi vaistai, - ir kuriais ji dievažijasi išgydžiusi savo Mo- 
tiną, nors šiandien jaučiausi palyginti neblogai ir svetainėje kaip 
paprastai priiminėjau svečius. Turėjau keletą viešnių, kurios atėjo 
manęs aplankyti išgirdusios, jog nesveikuoju, tarp jų pono Henrio 
Kartraito žmona, labai geros širdies, nors kartais ir nelabai gražių 
manierų dama, kokių dažnai pasitaiko tarp neseniai pralobusių 
turčių, bet viskam reikia laiko. Atėjo ji su dukrele Feit, kurią tik- 
riausiai prisimeni kaip nevėkšlą trylikametę, bet dabar ji augusi 
mergina ir ką tik sugrįžo iš Bostono, kur buvo nuvažiavusi pas tetą 
pasilavinti. Dabar tai žavi elegantiška jauna moteris, kokia kiek- 
viena trokštų būti, nepaprasto mandagumo ir nuostabaus lipšnu- 
mo, kuriuo visi žavisi ir kuris tūkstantįsyk vertesnis už dangišką 
grožį. Jos atsinešė kraitelę skanėstų - mieloji ponia Kartrait mane 
baisiai lepina, - už juos nuoširdžiai joms padėkojau, nors galėjau 
vos paragauti kąsnelį kitą, nes šiuo metu visai neturiu apetito. 

Liūdna, kai esi ligonis, ir aš kiekvieną vakarą meldžiu Dievą, 
kad tave saugotų ir kad prisižiūrėtum, nepervargtum be saiko mo- 
kydamasis ir nepersitemptum, kad nesusigadintum akių kiauras 
naktis sėdėdamas prie lempos ir kvaršindamas sau galvą ir kad 
pasivilktum vilnonius apatinius, iki visiškai atšils orai. Jau prasika- 
lė mūsų ankstyvosios salotos, ir obelis krauna pumpurus; man toks 
įspūdis, jog ten, pas jus, vis dar pilna sniego. Nemanau, kad Kings- 
tonas, esantis ežero pakrantėje ir taip toli šiaurėje, būtų sveikas 

plaučiams; ten tikriausiai žvarbu ir drėgna. Ar tavo kambariai ge- 
rai šildomi? Tikiuosi, kad sočiai valgai ir kad ten yra gera mėsinė. 

Ilgiuosi tavęs visa širdimi, o Morina ir Samanta prašo jų nepa- 
miršti, ir visos mes laukiame tavo laiškų, tikėdamosi kaip galima 
greičiau gauti žinią, kada aplankysi mus artimiausiu metu. Kaip 
visados laukia tavęs 


Tave labai mylinti 


Mama. 


to 


Daktaras Simonas Džordanas, per majoro S. D. Hamfno malonę, 
Žemutinė Sąjungos gatvė, Kingstonas, Vakarų Kanada, - daktarui 
Edvardui Markiui, Dorčesteris, Masačūsetsas, 

Jungtinės Amerikos Valstijos. 


1859 m. gegužės 1 diena 
Mielas Edvardai, 


labai gaila, kad nesugebėjau apsilankyti Dorčesteryje ir pažiūrėti, 
kaip dabar tvarkaisi išsikabinęs savo iškabą ir visomis išgalėmis puo- 
lęs tarnauti vietiniams luošiams ir neregiams, man bastantis po Euro- 
pą ir ieškant sprendimo, kaip išguiti šėtoną, bet, čia kalbant, čia palie- 
kant, tos paslapties ir nesužinojau. Kaip tikriausiai spėji, beveik visą 
tą laiką, kol buvau Lumisvile, ištisai ruošiausi darbui, o popietės no- 
rom nenorom buvo skirtos mamai. Tačiau, kai grįšiu, mums reikės 
būtinai susitikti ir pakelti vieną kitą taurę „už senus gerus laikus“, 
prisiminti praeities nuotykius ir aptarti ateities planus. 

Po gana ramios kelionės per Ežerą gyvas ir sveikas pasiekiau 
savo tikslą. Dar nespėjau susitikti su savo korespondentu ir, taip 

sakant, darbdaviu dvasiškuoju tėvu Veringeriu, su reikalais išvy- 
kusiu į Torontą, - taigi kaip paprastai turiu malonumą laukti; jei 
netgi jo laiškai man buvo tam tikras simptomas, kaip diduma dva- 
sininkų jis serga baustinu humoro stygiumi ir troškimu visus mus 
laikyti paklydusiomis avelėmis, o save - kerdžium. Šiaip ar taip, 
tik jam turiu būti dėkingas - ir gerajam daktarui Binsvangeriui, 
įpiršusiam mane jam kaip puikiausią žmogų vakarinėje Atlanto 
pakrantėje, ir dar už tokią įmanomą kainą, turint galvoje metodis- 
tų taupumą, - už tokią nuostabią progą; tikiuosi, jog sugebėsiu ja 
pasinaudoti pažinimo pažangos labui, nes, nepaisant žymių moks- 
lo laimėjimų, protas ir jo veikimas vis dar tebėra terra incognita. 

Na, o Kingstonas, kur šiuo metu gyvenu, nėra labai patrauklus 
miestukas, nes prieš dvi dešimtis metų supleškėjo iš pagrindų ir 
vėliau atsistatė staigiai ir be jokio žavesio. Nauji namai pastatyti iš 
akmenų ir plytų ir todėl, kai kurių manymu, didelio gaisro atveju 
būsią saugesni. Ypač jie didžiuojasi kalėjimu, graikų šventyklos 
stiliaus trobesiu, nors dar nespėjau sužinoti, koks stabmeldžių die- 
vas ten garbinamas. 

Susiradau kambarius majoro S. D. Hamfrio buveinėje, kad ir 
ne prašmatnius, bet užtat visiškai tinkamus mano sumanymams. 
Šiaip ar taip, ima baimė, jog mano šeimininkas alkoholikas; jau du 
kartus buvau su juo susitikęs, ir abu kartus jis turėjo keblumų ban- 
dydamas nusimauti arba užsimauti pirštines, jis pats tuo nebuvo 
tikras ir tik nužleibė mane kraujo pritvinkusiomis akimis, lyg no- 
rėdamas paklausti, kurį velnią aš darau jo namuose. Numanau, 
jog jisai baigs dienas mano privačioje ligoninėje, kurią vis dar sva- 
joju įsteigti, nors man derėtų tramdyti savo polinkį žiūrėti į kiek- 
vieną naują pažįstamą kaip į potencialų ligonį, apmokantį už gy- 
dymąsi mano ligoninėje. Stačiai krinta į akis, kaip dažnai smunka 
kariškiai, su puse algos išėję dimisijon; sakytum, pripratus prie stip- 
rių dirgiklių ir smurtingų pojūčių, civiliniame gyvenime jiems rei- 
kia padvigubinti įprastą dozę. Vis dėlto dėl kambarių mano buvo 
sutarta — ne su majoru, kuris tikriausiai nebūtų sugebėjęs prisi- 
minti dėl jų taręsis, bet su jo kantria žmona. 

Valgau - išskyrus pusryčius, ligi šiol nepalyginamai prastesnius už 
tuos, kuriuos gaudavome Londone studijuodami mediciną, — kai- 
mynystėje, skurdžiame viešbutėlyje, kur kiekvienas patiekalas — de- 
ginamoji auka, ir nesugalvosi nieko blogesnio, nes priedų pride- 
dama nešvarumų bei suodžių, o pagardų - vabzdžių. Kad lieku 
šičia nepaisydamas tyčiojimosi iš kulinarijos, manau, pripažinsi tai 
kaip įrodymą mano nuoširdaus pasiaukojimo mokslo labui. 

Kalbant apie visuomenę, turiu tau pasakyti, jog šičia kaip ir bet 
kur kitur esama dailių merginų, nors ir vilkinčių iš mados išėju- 
siais drabužiais — Paryžiuje prieš trejus metus, na o Niujorke prieš 
dvejus. Nepaisant dabartinės šalies vyriausybės polinkių į pertvar- 
ką, miestelyje apstu tiek nepatenkintų konservatorių, tiek smul- 
kaus provincinio snobizmo, ir aš būgštauju, jog tavo draugas, ap- 
laidžiai ir meškiškai apsirengęs ir juo labiau apsikrėtęs tavo jankių 
demokratinėmis idėjomis, atrodys labai jau įtartinas jo fanatiškiems 
gyventojams. 

Vis dėlto kalėjimo viršininkas, man regis, dvasiškojo tėvo Veringe- 
rio spiriamas, persivertė per galvą ir pasidaręs sukalbamesnis patvar- 
kė, kad kiekvieną popietę kelias valandas Greis Marks būtų mano 
žinioje. Pasirodo, ji dirba jo namuose tarnaite, tik už dyką, bet man 
reikės dar nustatyti, ar tą dalyką laiko malone ar bausme už nuodė- 
mes, o tai nebus lengvas darbas, nes mieloji Greis, per penkiolika 
metų užsigrūdinusi kalėjimo ugnyje, bus kietas riešutėlis. Tokia ap- 
klausa kaip manoji nėra veiksminga, nelaimėjus apklausiamojo pasi- 
tikėjimo, bet, kiek išmanau pataisos namų tvarką, įtariu, jog labai jau 
seniai Greis turėjo bent menkutį pagrindą kuo nors pasitikėti. 

Ligi šiol turėjau tik vieną progą pamatyti savo tyrimų objektą, 
taigi dar per anksti dėstyti savo įspūdžius. Nebent galiu pasigirti, 
jog esu pilnas vilčių, ir kadangi taip maloniai pareiškei norą gauti 
žinių apie mano laimėjimus, stengsiuos apie viską tau pranešti. O 
kol kas, mielas Edvardai, lik sveikas, 


tavo senas bičiulis ir buvęs bendražygis 


Simonas. 


Simonas sėdi prie rašomojo stalo ir grauždamas pieštuko galą pro 
langą Žiopso į pilkšvus banguotus Ontarijo ežero vandenis. Už įlan- 
kos matyti Volfo sala, jo manymu, pavadinta garsaus generolo po- 
eto vardu. Tuo vaizdu jis nelabai žavisi - toks nepermaldaujamai 
nykus! - tačiau vaizdo nuobodumas kartais sužadina naujų minčių. 

Į lango stiklą gūsiais kerta lietaus lašai; virš ežero skrieja žemi 
sudriskę debesys. Ežeras - ir tas banguoja ir šėlsta; bangos dūžta į 
krantą, atšoka ir vėl dūžta iš naujo; ir gluosniai žemėliau linguoja 
kaip galvos ilgais žaliais plaukais, linksta ir plaikstosi. Kažkas balkš- 
va šmėkštelėja prieš akis, lyg balta moters skepetaitė ar šydas, bet 
kai geriau įsižiūri, mato tiktai kirą, kovojantį su vėju. Beprasmė 
Gamtos sumaištis, taria jis sau, Tenisono iltys ir nagai. 

Jis nėmaž nejaučia ką tik spalvingai aprašyto optimizmo. Prie- 
šingai, jam nejauku ir netgi labai liūdna. Jo buvimas čia atrodo 
betikslis, bet šiuo metu tai didžiausias šansas. Studijuoti mediciną 
jis pradėjo anaiptol ne kokio jaunuoliško užgaido vedamas. Tuo 
metu jo tėvas buvo turtingas milo vėlyklų savininkas ir tvirtai tikė- 
jos1, jog, laikui atėjus, Simonas perims jo darbą, ir Simonas pats to 
tikėjosi. Iš pradžių, beje, jis ketino truputį pamaištauti, pasispyrio- 
ti, pakeliauti, pasimokyti, išmėginti savo jėgas pasaulyje, taip pat 
gamtos moksluose ir medicinoje, kuri visada jį viliojo. Paskiau su- 
dirbsiąs anaiptol ne dėl pinigų. Jis žinojo, jog dauguma gerų moks- 
lininkų patys užsidirba pakankamai, kad galėtų imtis nesavanau- 
diškų tyrimų. 


MARGARET ATWOOD m GREIS 69 


Jis nesitikėjo tėvo mirties nei tėvo milo vėlyklų kracho - jis nie- 
kad negalėjo tikrai pasakyti, kas įvyko pirmiausia. Užuot ramiai 
leidęsis pasroviui, netikėtai pakliuvo į laivo katastrofą vidury jūros 
ir liko beplūduriuojąs įsikibęs į stiebo nuolaužą. Kitaip sakant, bu- 
vo priverstas gyventi iš savo kišenės, — įvyko tai, ko karščiausiai 
troško ankstyvoje jaunystėje, veldamasis į amžinus ginčus su tėvu. 

Milo vėlyklos buvo parduotos, kaip ir įspūdingi namai su dide- 
liausiu būriu šeimynykščių - kambarinių, virtuvės mergų, tarnai- 
čių, tuo amžinai kintančiu choru šypsančių merginų ar moterų, 
vardu tai Elis, tai Efi, lepinusių jį savo dėmesiu vaiko ir paauglio 
metais ir sudariusių jo visą pasaulį, - nežinia kodėl jam rodosi, 
kad jos visos buvo parduotos sykiu su namais. Jos kvepėdavo braš- 
kėmis ir druska ir, kai pasileisdavo ilgus plaukus, apsiskleisdavo 
garbanomis, bent jau viena jų, regis, Efi. Palikimas kur kas mažes- 
nis, nei motina mano, ir didžiąją dalį pajamų jis atiduoda jai. Ji 
tariasi, kad jos materialinė padėtis pablogėjo, ir tai tiesa, turint 
galvoje ankstesnį jų gyvenimo lygį. Ji įsitikinusi, jog aukojasi Si- 
monui, ir jis nenori sklaidyti jos iliuzijų. Tėvas prasisiekė savo jė- 
gomis, 0 motinai skynė kelią kiti, todėl ji nėra tokia tvirta, kad 
nesugniužtų nuo stipresnio smūgio. 

Tad atidaryti privačią psichiatrinę ligoninę dabar jam nėra ko nė 
galvoti. Norint surinkti pakankamai pinigų, reikėtų pasiūlyti ką nors 
nauja, kokį išradimą arba naujovišką gydymą, ir dar tokioje ginčyti- 
noje srityje, kur jau ir šiaip milžiniška konkurencija. Galbūt vėliau, 
pagarsėjęs, jis galėtų įkurti akcinę bendrovę. Tačiau padėtį kontro- 
liuotų pats: jis turi laisvai ir nevaržomai laikytis savo metodų, kai tik 
tvirtai apsispręs ir juos pasirinks. Parašys prospektą: erdvios šviesios 
palatos, puikus vėdinimas ir kanalizacija, didelis sklypas aplink, ša- 
lia pat upė, nes vandens čiurlenimas ramina nervus. Vis dėlto kaip 
galima mažiau naudos tokius įrengimus: jokių elektros prietaisų, 
jokių magnetų. Žinia, amerikiečiai be saiko žavisi tokiais dalykais: 
jie teikia pirmenybę tokiam gydymui, kai traukomi svertai ar spau- 
domi mygtukai, bet Simonas netiki jų veiksmingumu. Kad ir kokia 
būtų pagunda, jis neis į kompromisus su savo sąžine. 

Kol kas visa tai tuščios svajonės. Šiaip ar taip, reikia turėti kokį 
nors planą, kad galėtų pakišti motinai panosėn. Ji turi patikėti, jog 
jis siekia tokio ar tokio tikslo, nesvarbu, kad gali jam nepritarti. 
Žinoma, jis galėtų vesti turtingą nuotaką, kaip ji kad ištekėjo už 
turtingo vyro. Ji išmainė šeimos vardą ir ryšius į krūvą ką tik nu- 
kaltų monetų ir dabar degte dega noru ir jam primesti panašų san- 
dėrį: mainikavimas, vis labiau plintantis tarp nuskurdusių Euro- 
pos aristokratų ir naujai iškeptų Amerikos milijonierių, nors ir ne 
tokio masto, klesti ir Lumisvile, Masačūsetso valstijoje. Jis prisi- 
mena panelės Feit Kartrait atsikišusius priekinius dantis ir apdri- 
busią pasmakrę, ir šiurpas perbėga kūną. 


Jis dirstelėja į laikrodį: vėl pusryčiai vėluoja. Paprastai valgo savo kam- 
baryje, kur kiekvieną rytą ant medinio padėklo juos atneša Dora, šei- 
mininkės visų galų tarnaitė. Su trenksmu nutrenkia fajansu barškantį 
padėklą ant staliuko svetainės kampe ir išeina, o jis kaipmat persėda 
ir akimoju suryja juos ar bent jau tai, kas, jo manymu, yra valgoma. 
Jis įprato prieš pusryčius rašyti prie kito, didesnio stalo, tad, jai pasi- 
rodžius, linkso prie savo darbo, kad nereiktų jos matyti. 

Dora - apkūni apskrito veido mergina mažyte burna nusviru- 
siais it nuskausto vaiko lūpų kampučiais. Vešlūs juodi antakiai su- 
augę tarpunosyje, todėl ji amžinai atrodo rūsti, lyg jaustųsi netei- 
singai įžeista. Aišku kaip dieną, kad ji nekenčia savo darbo ir ne- 
nori būti visų galų tarnaite. Įdomu, ar yra toks amatas, kuris jai 
patiktų. Kartais bando įsivaizduoti ją prostitute jis dažnai griebiasi 
tos protinės mankštos, susidūręs su kai kuriomis moterimis, - bet 
nesugeba nupiešti mintyse vyro, kuris galėtų iš tikrųjų atsilyginti 
jai už paslaugas. Bene įmanoma atsilyginti už tai, kad tave perva- 
Žiavo ratais, arba, turint galvoje šį atvejį, už savotišką grėsmę svei- 
katai? Dora - tvirtai suręsta merga, ir jai būtų vieni niekai perpus 
persmaugti vyrą šlaunimis, kurios, Simono galva, atrodo pilkšvos 
kaip virtos dešros ir padaigotos lyg nusvilintas kalakutas, ir neap- 
glėbiamos, storos kaip kiaulaitės. 

Dora atsiteisia tokia pat nepagarba. Pasirodo tokia mina, lyg jis 
nuomotų kambarius vieninteliu tikslu — užkrauti jai bėdą. Sutrina 
jo nosines, perkrakmolija marškinius ir nutrauko sagas, kurias, be 
abejo, pati tvarkingai išplėšia. Jis netgi įtaria, kad ji tyčia degina jo 
skrebučius ir kietai verda kiaušinius. Nubloškusi ant staliuko pa- 
dėklą, sukriokia: „Šekit“, lyg liuobdama paršus; tada kerėplina lauk, 
taip užtrenkdama iš paskos duris, jog tos net supoška. 

Simoną išlepino europinės tarnaitės, kurios gimė žinodamos savo 
vietą, ir jis dar nepriprato prie pagiežingo lygybės demonstravimo, 
tokio dažno šioje vandenyno pusėje. Žinoma, tik ne pietuose, bet 
jis ten nevažiuoja. 

Kingstone galima išsinuomoti ir geresnį būstą, bet jis nenori 
brangiai mokėti. Tam trumpam laikui, kiek jis ketina čia būti, vi- 
siškai geras ir šitas. Be to, nėra kitų įnamių, ir jis vertina tai, kad 
gali gyventi netrukdomas ir ramiai mąstyti. Namas mūrinis, pri- 
tvinkęs žvarbos ir drėgmės, bet iš prigimties - matyt, jo gyslomis 
teka pirmųjų Naujosios Anglijos kolonistų kraujas - Simonas jau- 
čia tam tikrą panieką nuolaidžiavimui kūno silpnybėms, o studi- 
juodamas mediciną, priprato prie asketiško vienuolio gyvenimo ir 
galėjo valandų valandas dirbti sunkiomis sąlygomis. 


Jis grįžta prie rašomojo stalo. Mieloji Mama, pradeda. Ačiū Tau už 
ilgą ir turiningą laišką. Gyvenu gerai ir sparčiai žengiu į priekį, tarp 
nusikaltėlių studijuodamas nervų ir proto ligas, kurias,įminus jų mįslę, 
būtų įmanoma pradėti sėkmingai gydyti... 

Toliau rašyti jis nepajėgia; jaučiasi per akis meluojąs. Betgi rei- 
kia ką nors parašyti, kitaip ji pagalvos, kad jis paskendo arba stai- 
ga mirė nuo džiovos, arba Žuvo nuo plėšikų rankos. Visada pato- 
giausia rašyti apie orą, bet jis negali rašyti apie orą tuščiu pilvu. 


Iš rašomojo stalo stalčiaus jis išsiima dvasiškojo tėvo Veringerio 
atsiųstą brošiūrėlę, išleistą žmogžudystės metais. Joje išspausdin- 

tos Greis Marks ir Džeimso Makdermoto išpažintys, taip pat teis- 
mo proceso santrauka. Viršelyje pateikta graviūra, kurioje pavaiz- 
duota Greis, pažiūrėti tikrų tikriausia sentimentalaus romano he- 
rojė; tada jai buvo šešiolika, bet nupiešta moteris atrodo vyresnė 
mažų mažiausia penkeriais metais. Jos pečius gaubia pelerina, gob- 
tuvo kraštas supa veidą kaip tamsi aureolė. Nosis tiesi, lūpos gos- 
lios, išraiška kaip įprasta jausminga - banalus Magdalietės svajin- 
gumas, tolin įsmeigtas didelių akių žvilgsnis. 

Šalia priderinta kita graviūra - Džeimsas Makdermotas platu- 
tėle anų laikų apykakle, ant kaktos nusvirusia plaukų sruoga, pri- 
menančia Napoleono šukuoseną ir peršančia mintį apie charakte- 
rio ūmumą. Jis žiūri rūsčiu žvilgsniu, nugrimzdęs į savo mintis kaip 
Bairono herojus; matyt, dailininkas juo žavėjosi. 

Po tais dviem portretais kaligrafiškai užrašyta: Greis Marks, apsi- 
šaukusi Meri Vitni; Džeimsas Makdermotas. Teismo salėje. Kaltinami 
nužudę poną Tomą Kinerą ir Nensi Montgomen. Visa tai stulbinan- 
čiai primena vestuvinį kvietimą arba primintų, jei nebūtų portretų. 

Ruošdamasis pirmam susitikimui su Greis, Simonas nė nežiū- 
rėjo į portretą. Tikriausiai bus visiškai pasikeitusi, galvojo; apsilei- 
dusi, nebe tokia nepriklausoma, labiau nusižeminusi, visai gali- 
mas daiktas, pamišusi. Sargas nuvedė jį į jos laikiną kamerą ir už- 
rakino drauge su ja, bet prieš tai perspėjo, kad ji esanti stipresnė, 
nei iš pažiūros atrodanti, ir galinti velniškai sukandžioti bet kurį 
vyrą, ir patarė šauktis pagalbos, jeigu imsianti šėlti. 

Vos tik ją pamatęs, Simonas tarė sau, kad to neatsitiks. Pro lan- 
gelį palubėje įžambiai krito rytmečio šviesa, nutvieksdama kertę, 
kur ji stovėjo. Tai buvo kone viduramžių paveikslas: vienplanis, 
užlietas kampinės šviesos: vienuolė celėje, mergelė tvirtovės bokš- 
te, belaukianti mirties ant laužo rytojaus dieną, jeigu tik paskutinę 
akimirką neišgelbės jos riteris. Užguita moteris liemenį apgulusiu 
tiesiu kalinės drabužiu, dengiančiu, be abejo, basas kojas; ant as- 
los šiaudinis čiužinys; baimingai susigūžusi į pečius; rankas tvirtai 
priglaudusi prie lieso kūno; ilgi tamsiai rudų plaukų kuokštai išsi- 
pešę iš po daikto, iš pirmo žvilgsnio panašaus į baltų gėlių vainikė- 

lį, 17 svarbiausia — akys, didžiulės akys blyškiame veide, išsiplėtu- 
sios iš baimės, o gal pritvinkusios nebylaus meldimo, - viskas buvo 
taip, kaip ir turėjo būti. Paryžiuje, Salpetjero ligoninėje, jis matė 
daug isterikių, pažiūrėti labai panašių į šią moterį. 

Jis prisiartino, ramiu šypsančiu veidu reikšdamas palankumą, - 
ir tai buvo tiesa, nes, šiaip ar taip, jautė jai palankumą. Labai svar- 
bu įtikinti tokius ligonius, jog bent jau jūs netikite, kad jie pamišė- 
liai, nes jie patys niekada tuo netikėjo. 

Tačiau Greis žengė į priekį, išėjo iš šviesos pluošto, ir ką tiktai 
matyta moteris dingo. Vietoj jos buvo kita moteris - tiesesnė, aukš- 
tesnė, labiau nepriklausoma, vilkinti įprastu kalinės drabužiu, mar- 
gu baltais ir mėlynais ruoželiais sijonu, nedengiančiu kojų, kurios 
buvo anaiptol ne basos, bet apautos įprastomis kurpėmis. Plaukų 
irgi buvo išsipešę kur kas mažiau, negu jis buvo galvojęs: beveik 
visi buvo sukišti po baltu kyku. 

Iš tiesų akys buvo neįprastai didelės, bet toli gražu neatrodė pa- 
mišėlės. Priešingai, atvirai tyrė žvilgsniu, ko jis vertas. Tarytum ji 
būtų stebėjusi kokio nepaaiškinamo eksperimento objektą, lyg jis 
būtų tiriamas, bet ne ji. 

Prisiminęs tą sceną, Simonas krūptelėja. Per daug sau leidau, 
pagalvoja jis. Vaizduotė ir vaidalai. Reikia griežtai laikytis stebėji- 
mo, veikti labai apdairiai. Mokslinis eksperimentas turi duoti re- 
zultatus, kuriuos įmanoma patikrinti. Reikia atsitverti nuo melo- 
dramos ir išsaugoti blaivų protą. 


Už durų sušlepsi Žingsniai, paskui pasigirsta dunkstelėjimas į du- 
ris. Tikriausiai jo pusryčiai. Jis atsuka nugarą ir jaučia, kaip spran- 
das nejučia traukiasi į apykaklę, nelyginant vėžlys lenda į savo kiau- 
tą. „Prašom“, - sako jis, ir durys atsilapoja vienu matu. 

„Šekit“, - sukriokia Dora. Padėklas trinktelėja ant staliuko; ji 
išdrambloja iš kambario, uždauždama duris. Simonas staiga neju- 
čiomis pamato ją, už kulkšnų pakabintą mėsinės vitrinoje, pri- 
smaigstytą gvazdikėlių ir apsitraukusią plėvele kaip apglaistytas 

kumpis. Randasi tikrai genialios minčių sąsajos, taria jis sau, kai 
tik pradedi stebėti, kaip jos taikosi viena prie kitos tavo galvoje. 
Kaip antai, Dora - Kiaulė - Kumpis. Kad peršoktum nuo pirmojo 
nario prie trečiojo, svarbiausia turėti antrąjį, 0 nuo pirmojo ligi 
antrojo ir nuo antrojo ligi trečiojo ne toks jau didelis atstumas. 

Jis užsirašo: Svarbiausia - vidurinis narys. Gal pamišėlis yra pa- 
prasčiausiai vienas tų, kuriems smegenyse vykstantys asociacijų triu- 
kai kerta liniją, skiriančią tiesioginę žodžio prasmę nuo grynai vaiz- 
duote pagrįstos, ir tai galbūt atsitinka nuo karštligės, lunatizmo 
priepuolių, tam tikrų vaistų. Tačiau koks tai mechanizmas? Juk 
turi būti koks nors mechanizmas. Ar šiai paslapčiai išaiškinti rei- 
kia tirti nervus ar smegenis? Kai žmogus išprotėja, kas pirmiausia 
išeina iš rikiuotės ir kaip? 

Jo pusryčiai tikriausiai bus suvis ataušę, jei Dora tyčia iš anksto 
jų neatšaldė. Jis keliasi nuo kėdės, tiesdamas ilgas kojas, rąžosi, 
Žiovauja ir eina prie kito stalo - ten, kur nutrenktas padėklas. Va- 
kar kiaušinis buvo kaip guma; jis pasiskundė šeimininkei, liguistai 
išblyškusiai poniai Hamfri, ir ji, ko gero, davė pylos Dorai, nes 
šiandien kiaušinis taip trumpai virtas, jog tik vos vos sutenėjęs, 
tokio melsvo atspalvio kaip akies obuolys. 

Prakeikta moteris, taria jis sau. Pikta, buka, kerštinga; protas 
dar neišsivystęs iki Žmogaus lygmens, vis dar klastingas, suktas ir 
amžinai vangstosi to, kas jam netinka. Jos nepriremsi prie sienos. 
Nusipenėjusi kiaulė, ir tiek. 

Skrebutis traška dantyse kaip čerpė. Brangioji Mama, mintyse 
rašo jis laišką. Oras čia nuostabus; sniegas jau beveik nutirpo, ore 
justi pavasaris, saulė šildo ežerą, ir jau krauna pumpurus... 

Kas? Apie gėles jis visad ne kažin ką išmanė. 


Sėdžiu siuvimo kambaryje, ponios viršininkienės namuose, prie 
pat laiptų, įprastoje kėdėje prie įprasto stalo, ant kurio stovi įpras- 
ta pintinaitė su visais siuvimo reikmenimis, išskyrus žirkles. Jie rei- 
kalauja, kad man po ranka nebūtų žirklių, tad prireikus nukirpti 
siūlą ar išardyti siūlę, turiu prašyti daktarą Džordaną, ir tas išsiima 
jas iš liemenės kišenės ir įsikiša vėl, kai baigiu. Jis sako, kad, jo 
galva, visa tai - tuščias daiktas, nes manąs, jog esu visiškai nepavo- 
jinga ir puikiai valdausi. Atrodo, kad juo galima tikėti. 

Tiesa, kartais tiesiog nukandu siūlą, ir tiek. 

Daktaras Džordanas jiems sakė, jog nieko daugiau nepageidauja, 
tik ramybės ir poilsio, sveikos atmosferos, tai padeda siekti jam 
savo tikslų, nors ir kokie jie būtų, ir todėl jis patarė kaip galima 
mažiau keisti mano įprastinį dienos režimą. Miegu kaip ir anks- 
čiau savo kameroje, dėviu tuos pačius drabužius ir valgau tą patį 
per pusryčius, valgau tyloje, jei galima tai vadinti tyla, kai keturias- 
dešimt moterų, diduma jų kali čia už paprasčiausią vagystę, Žiau- 
moja duoną išsižiojusios ir tyčia taip šlerpia arbatą, kad triukšmas 
būtų ne ką mažesnis už balsų šurmulį, o tuo metu kas nors dar 
garsiai skaito pamokomą Biblijos ištrauką. 

Gali tuomet galvoti sau, ką tik nori, bet jeigu užeina juokas, turi 
apsimesti, jog užsikosėjai ar užspringai; vis dėlto geriau užspring- 
ti, kai užspringsti, jos patranko tau per nugarą, bet jei imi kosėti, 
jos kviečia daktarą. Riekė duonos, puodukas silpnos arbatos, mė- 
sos per pietus, bet tik kąsnelis, nes maistingo valgio perteklius dir- 
gina nusikaltimus skatinančias smegenų dalis, ar bent jau taip sa- 

atveju kodėl jų pačių nusikaltimus skatinančios smegenų dalys nė- 
ra dirginamos, nes šveičia mėsą ir vištieną, ir lašinius, ir kiaušinius, 
ir sūrį, kemša, kiek telpa. Užtat jie tokie stori. Man regis, kartais 
jie ima sau tai, kas skirta mums, ir tai manęs nė kiek nestebina, nes 
šičia žmogus žmogui vilkas, o jie visų vilkų vilkiausi. 

mo viršininko namus - jiedu vyrai ir mėgsta pajuokauti, kai jų ne- 
begirdi aukštesnė valdžia. Klausyk, Greis, sako vienas, matau, turi 
naują jaukintinį, ir ne ką kitą kaip daktarą, ar jis jau klūpojo prie 
tavo kelių, ar pati juos jam atkišai, jam būtų pravartu nežiopsoti, 
nes vieną dieną pamatysi jį betysant aukštielninką. Taigi, priduria 
kitas, tysos rūsyje basas ir aukštielninkas su kulka širdyje. Ir jiedu 
nusikvatoja: jiems atrodo, jog tai baisiai juokinga. 

Stengiuosi sugalvoti, ką būtų atkirtusi Meri Vitni, ir kartais dro- 
Žiu jiems tiesiai į akis. Jei iš tiesų šitaip apie mane galvojate, ver- 
čiau prikąskite savo palaidus liežuvius, sakau jiems, nes kurią tam- 
sią naktį išrausiu juos jums iš šaknų, ir baigta, nė peilio neprireiks, 
griebsiu dantimis ir išplėšiu, ir dar padėkosiu, kad neduodate va- 
lios savo šūdinoms gribišių rankoms. . 

Dabar jau negali nė pasismaginti, mielai pasismaginčiau, tavimi 
dėtas, sako pirmas, mudu būsime vieninteliai vyrai, kurie nebus prie 
tavęs prisilietę per visą gyvenimą, o tu šaliniesi visų kaip vienuolė, 
na, sakyk, prisipažink, juk tau magėte maga pasivolioti, prisiburškei 
su tuo neūžauga mažiu Džeimsu Makdermotu, kol jie neužmetė 
kilpos jam ant kreivo kaklo, tam šunsnukiui žmogžudžiui. Nagi, 
Greis, sako antras, nėr ko į padanges keltis, lyg būtum mergelė ne- 
kalčiausioji ir nė kojų neturėtum, esi stačiai angelas, kurgi ne, kad 
galėtum pamanyti, jog niekad nesi buvusi vyro miegamajame Levis- 
tono užeigoje, girdėjom, kad vilkaisi korsetą ir aveisi kojines, su- 
čiupta vietoje, bet man džiugu, jog vis dar neišblėso tavyje pragaro 
liepsna, jie dar nesugebėjo suvis jos nuslopinti. Man patinka, kai 
moteryje tupi velnias, sako pirmas. Arba džinas, sako antras, velnio 
lašeliai traukia prie nuodėmės, dievaži, gana ir gurkšnelio, kad įsi- 

degtų ugnis. Kuo jos girtesnės, tuo geriau, sako pirmas, bet visų ge- 
riausia, kai guli kaip negyvos, tada nė klausyti jų nereikia, nėra nie- 
ko bjauresnio nei gerklinga kekšė. Ar labai laidei gerklę, Greis? klau- 
sia antras. Ar baisiai klykei ir aimanavai, ar baisiai raiteisi pritrėkšta 
Kartais pasakau, jog niekad nepakęsiu tokių kalbų, ir jie gardžiai 
juokiasi, bet paprastai nutyliu. 

Šitaip ir stumiame laiką beeidami nuo kalėjimo vartų, Kas čia, 
ak, tai tu, sveika, Greis, turi du jaunus palydovus, ar ne, eina įsikibę 
į tavo prijuostę, pamerkia tau ir linktelėja, ir tada jau traukiame 
gatve, jiedu iš šalių ir abu tvirtai laiko mane už rankų, nors to ir 
nereikia, bet jiems patinka, jie vis arčiau glaudžiasi prie manęs, kol 
pasijuntu suremta iš abiejų pusių, brendu per purvą, per klanus, pro 
krūvas arkliašūdžių, pro žydinčius vaismedžius už tvorų, jų pumpu- 
rai, jų žiedai karo kaip gelsvai žalsvi vikšrai, loja šunys. taškydami 
vandenį, pro šalį darda karietos ir vežimai, ir žmonės spokso išsižio- 
ję, nes aišku kaip diena, iš kur mes einame, tai matyti iš mano dra- 
bužių, o mes traukiame 1lgu taku žole apsėtais pakraščiais, artėjame 
prie tarnų įėjimo ir — štai ji, gyva ir sveika, bandė pasprukti, ar ne, 
Greis, bandė nešti muilą, labai jau sukta, kad ir didelėmis mėlyno- 
mis akimis, gal kitąsyk geriau pasiseks, mergele, reikėjo kilstelėti 
aukščiau savo apatinius sijonus ir parodyti baltutėlius kulnus ir kulkš- 
nis, kol dar esi šičia, sako pirmas. O ne, dar aukščiau, sako kitas, 
reikėjo užsiversti ant pečių ir mauti kaip laivui išpūstomis burėmis, 
vėjui pučiant užpakalin, būtume kritę vietoje apakinti tavo grožio, 
lyg tarpuragėn daužti ėriukai skerdykloje, lyg žaibo nutrenkti, tikrai 
tam ir prapliumpa kvatoti, - mat tyčiojosi iš manęs. Visą tą laiką 
jiedu šnekėjosi ne su manimi, bet vienas su kitu. 

Jiedu abu prasčiokai. 


Jau nebeturiu teisės vaikščioti po namus kur tinkama kaip anks- 
čiau. Ponia viršininkienė vis dar bijosi manęs, jai baisu, kad mane 

gali ištikti kitas priepuolis, ir ji nepageidauja, kad sukulčiau vieną 
kitą iš jos geriausių arbatos puodelių; galėtumei pagalvoti, jog ji 
kaip gyva nėra girdėjusi spiegiant. Tad nebereikia valyti dulkių, 
nešioti arbatos padėklo, išpilti naktipuodžių nei kloti lovų. Užtat 
mane pristato dirbti virtuvės gale, šveisti puodus ir prikaistuvius 
indų plovykloje, arba skalbti. Aš per daug neimu į galvą, nes man 
visada patikdavo skalbti, aišku, darbas sunkus, nuo jo grumba ran- 
kos, bet paskui man patinka švarių skalbinių kvapas. 

Aš padedu senai skalbėjai močiutei Klari, mulatei, buvusiai ver- 
gei, šičia atgavusiai laisvę. Ji manęs nebijo, nesisaugo, ir jai Visiš- 
kai nerūpi, ką esu padariusi, jeigu net būčiau nužudžiusi džentel- 
meną, ji tik linksi galvą, lyg norėdama pasakyti: ką gi, vienu ma- 
žiau. Ji sako, jog esu rimta darbininkė ir padarau, kas man pri- 
klauso, ir negaišinu veltui muilo, ir išmanau, kaip reikia skalbti 
drobeles, turiu tam nagus, taip pat moku išimti dėmes net iš baltu- 
tėlių nėrinių, 0 jų ne taip jau paprasta įsigyti, ir dar gebu gražiai 
krakmolyti, ir manim galima pasitikėti - lygindama niekad nesu- 
deginu skalbinių, ir to jai gana. 

Vidurdienį einame į virtuvę, ir vyriausioji virėja duoda mums iš 
podėlio, kas atlikę, bent jau duonos, sūrio ir mėsos sultinio, bet 
paprastai dar ko nors daugiau, nes Klari jų numylėtinė ir, kaip 
visiems Žinoma, pasiunta, jeigu jai neįtinki, o ponia viršininkienė 
gyventi be jos negali, ypačiai dėl nėrinių ir rauktinukų, ir vadina ją 
neįkainojama ir neprilygstama, ir labai nusimintų jos netekusi, tad 
valgymo jai nešykšti, o kadangi aš būnu su ja, man irgi nieko ne- 
trūksta. 

Šičia pavalgau geriau nei kalėjime. Vakar gavome viščiuko kau- 
liukų, ir anaiptol nenugremžtų. Susėdome prie stalo kaip dvi lapės 
vištidėje ir įnikome graužti. Viršuje jie iš proto kraustosi dėl žir- 
klių, o virtuvė stačiai kaip dygliakiaulė - kur pažvelgsi, visur šiurp- 
so peiliai ir iešmai, galiu kaip niekur nieko įsikišti bet ką prijuostės 
kišenėn, bet jiems, Žinia, tai net neateina į galvą. Ko nematai - to 
nežinai, toks jų šūkis, ir tai, kas dedasi apačioje, jiems rūpi ne dau- 
giau nei tai, kas dedasi po žeme, ir jie kuo mažiausiai išmano, jog 


Janis 


78 


10 


MARGARET ATWOOD E GREIS 79 


pro užpakalines duris tarnai Žiupsneliais išneša daugiau, negu šei- 
mininkas glėbiais atneša pro paradines, ir tik todėl, jog daro tai 
tolydžio. Niekas ir nepasigestų kokio peiliuko, ir saugiausia būtų jį 
paslėpti plaukuose, po kyku, kaip reikiant pririšti, nes būtų bjauri 
staigmena, jeigu staiga imtų ir išslystų pačiu netinkamiausiu metu. 

Mudvi supjaustėme griaučius peiliu, ir pabaigai Klari suvalgė 
„vyskupo kepurę“ iš pauodegės, nuo sturpliuko, kaip galėtum pa- 
sakyti, jai patinka šitaip pasiskaninti, jeigu kas atlieka, ir jai kaip 
vyriausiajai priklauso pasirinkti geriausia. Mudvi beveik nesikal- 
bėjome, tik vaipėmės, nes labai jau gardus buvo tas viščiukas. Aš 
suvalgiau riebalus nuo sturplio ir odą, apčiulpiau šonkaulius, pas- 
kui nusilaižiau pirštus kaip katė, o kai mudvi pavalgėme, Klari už- 
sidegė savo pypkutę, priedury peštelėjo vieną kitą dūmelį, ir mud- 
vi vėl ėmėmės darbo. Panelė Lidija ir panelė Mariana sudėvi be- 
galę baltinių, nors didumą jų vargu ar galėčiau pavadinti nešva- 
riais; man regis, rytais jiedvi stačiai matuojasi drabužius, apsigal- 
voja, traukia juos iš skrynios, nerūpestingai numeta ant grindų, 
aptrypia, ir tada juos reikia skalbti. 

Prabėga kelios valandos, ir kai viršuje saulė apsuka ratu laikro- 
džio ciferblatą ir prieina pusiaudienio vidurį, prie paradinių durų 
pasirodo daktaras Džordanas. Klausausi, kaip jis beldžiasi ir skam- 
bina, kaip dunksi tarnaitės žingsniai, ir tada šaukiama vėl lipu į 
viršų, rankos baltutėlės kaip sniegas nuo skalbiamo muilo, o pirš- 
tų oda perdėm susiraukšlėjusi nuo karšto vandens kaip ką tik iš- 
traukto skenduolio, tik paraudusi ir šiurkšti, ir tada metas siūti. 

Daktaras Džordanas sėdi krėsle priešais mane; turi užrašų knyge- 
lę, kurią pasideda ant stalo. Jis visados ko nors atneša; pirmą 
dieną atnešė kažin kokią sudžiūvusią gėlę, tokią mėlyną, antrą 
dieną - žieminę kriaušę, trečią - svogūną, niekad negali žinoti, ką 
atneš, nors paprastai daugiau linkęs prie vaisių ar daržovių; ir kiek- 
vienąsyk, pradėdamas su manim kalbėtis, klausia, ką galiu pasaky- 
ti apie jo atneštą daiktą, ir aš ką nors atsakau, kad jam įtikčiau, ir 
jis viską užsirašo. Duris reikia laikyti atdaras visą laiką, nes negali 
kilti nė menkiausio įtarimo - jokių nešvankybių už uždarų durų; 

juokinga, ir tiek, jeigu jie tik žinotų, kas dedasi kas dieną, man 
einant čionai iš kalėjimo. Panelė Lidija ir panelė Mariana šmurkš- 
čioja laiptais ir vogčiomis žvilgčioja stengdamosi nužiūrėti dakta- 
rą, jos smalsios kaip šarkos. Ak, man regis, pamiršau čia savo ant- 
pirštį, laba diena, Greis, tikiuosi, šiandien jau gerai jautiesi, mel- 
džiame atleisti mums, daktare Džordanai, mes nenorėjome jums 
trukdyti. Jos Žaviai jam šypso, visus jau apskriejo gandas, kad jis 
dar nevedęs ir turi pinigo, nors aš nemanau, jog jų katra labai jau 
norėtų susivesti su jankiu daktaru, jei gali susirasti geresnę partiją; 
šiaip ar taip, jiedviem patinka stebėti, kaip jį veikia jų kerai ir Ža- 
vesys. Bet jis, vos šyptelėjęs joms savo kreiva šypsena, suraukia 
antakius. Jis nelabai kreipia į jas dėmesį, juk jos stačiai kvailos 
mergiščios, ir ne dėl jų jis čionai ateina. 

Jis ateina dėl manęs. Ir nepageidauja, kad kas nors trukdytų 
mums kalbėtis. 


Pirmas dvi dienas nebuvo ko nė trukdyti - tiek mudu ir kalbėdavo- 
mės. Sėdėdavau nuleidusi galvą, nežiūrėdavau į jį, įknibusi į siuvi- 
nį, mat siuvau antklodę poniai viršininkienei, dar buvo likę penki 
blokeliai. Žiūrėdavau, kaip nardo mano adata, nors, man regis, 
būčiau galėjusi siūti net miegodama, dygsniuoju nuo ketverių me- 
tukų, dygsneliai tokie smulkūs, lyg pelės sudaigstyti. Kad išmok- 
tum šitaip dygsniuoti, reikia pradėti nuo mažens, kitaip niekada 
nesugebėsi taip padaryti. Pagrindinė spalva yra sodriai rausva, iš- 
marginta skaisčiai rausvomis šakomis ir gėlėmis, ir indigo su bal- 
tais balandžiais ir vynuogėmis. 

Arba žiūrėdavau virš daktaro Džordano galvos, įsistebeilijusi į 
sieną užpakaly jo. Ten kabo įrėmintas paveikslas, gėlės vazoje, vai- 
siai pintinėje, viskas pačios viršininkienės išsiuvinėta kryžmais dygs- 
niais, tik šitaip negrabiai, jog obuoliai ir persikai atrodo kampuoti 
ir grubus, lyg iš medžio nutašyti. Ne pats geriausias iš visų jos dar- 
bų, turbūt tik dėl to ir pakabintas šičia, o ne miegamajame. Ir už- 
simerkusi išsiuvinėčiau nepalyginti geresnį. 

Sunku buvo pradėti kalbą. Jau penkiolika metų nesu labai daug 
kalbėjusi, iš tikrųjų kalbėjusi, kaip kitados kalbėdavausi su Meri 
Vitni, taip pat su prekeiviu Džeremija ir su Džeimiu Volšu, kol jis 
nepradėjo su manim klastingai elgtis, ir jau nebeprisiminiau, kaip 
man laikytis. Pasakiau daktarui Džordanui, jog nežinau, ką jis no- 
rįs iš manęs išgirsti. Jis atsakė, jog jam esą įdomu anaiptol ne tai, 
ką jis norįs iš manęs išgirsti, o veikiau tai, ką aš pati norinti jam 
papasakoti. Aš jam atsakiau, kad man niekada nekyla tokių norų, 
nes ne man priklauso norėti ką nors pasakoti. 

Klausyk, Greis, tarė jis, tau reikia pasistengti, juk mudu susita- 
rėme. 

Taip, pone, tariau. Bet aš nesugebu apie ką nors galvoti. 

"Tuomet pasikalbėkime apie orą, tarė jis; juk tikriausiai turi ką 
nors apie tai pasakyti, nes paprastai visi šitaip pradeda kalbą. 

Aš šyptelėjau, bet laikiausi lygiai taip droviai. Nebuvau pratusi, 
kad kas nors klaustų mano nuomonės - net apie orą, ir juo labiau 
žmogus su užrašų knygele rankoje. Iš tokių žmonių, kuriuos kada 
nors buvau sutikusi, prisimenu tik poną advokatą, eskvairą Kene- 
tą Makenzį, ir aš jo bijojau; ir dar tuos žmones, kuriuos mačiau 
teismo salėje ir kalėjime, bet jie buvo iš laikraščių ir rašė apie ma- 
ne netiesą. 

Kadangi iš pradžių negalėjau prabilti pirma, prašneko pats dak- 
taras Džordanas. Pasakojo man, jog dabar Žmonės visur tiesia ge- 
ležinkelius ir kaip kloja bėgius, ir aiškino, kaip važiuoja garo varo- 
mi garvežiai su katilais. Po tokių kalbų pasijutau laisviau ir pasa- 
kiau, jog norėčiau pati pasivažinėti tokiu traukiniu, o jis atsakė, 
kad, galimas daiktas, kada nors važiuosiu. Aš atsakiau, jog taip 
nemanau, nes esu nuteista kalėti iki gyvos galvos, bet, tiesą pasa- 
kius, niekad žmogus nežinai, kokią staigmeną tau ruošia laikas. 

Ir jis papasakojo apie gimtąjį miestelį, vadinamą Lumisvilu, Jung- 
tinėse Amerikos Valstijose, ir pasakė, jog tai buvęs milo vėlyklų 
miestelis, ne toks jau turtingas kaip anksčiau, kai iš Indijos plauk- 
davę pigūs audiniai. Pasakė, kad jo tėvas turėjęs vėlyklą, 0 joje 
dirbusios merginos, suvažiavusios iš kaimų, ir visos jos gyvenusios 

švariai ir tvarkingai tam tyčia įrengtuose šeimyniniuose pensionuo- 
gerti alkoholį, tik kartais leidžiama pasiklausyti pianolos, ir dirb- 
davusios jos tik dvylika valandų per parą, o sekmadienio rytą bū- 
davusios atleidžiamos nuo darbo, kad galėtų nueiti į bažnyčią; 1r, 
matydama padrėkusias ir ilgesingas jo akis, nė kiek nebūčiau nu- 
stebusi sužinojusi, jog tarp jų jis turėjo širdelę. 

Ir jis papasakojo, kad tos merginos mokėsi skaityti ir rašyti ir 
kad jos pačios leido savo žurnalą, kuriame spausdino savo kūri- 
nius. Ir aš paklausiau, ką jis turi galvoje sakydamas „kūrinius“, ir 
jis atsakė, kad jos rašė pasakojimus ir eilėraščius ir jame spausdi- 
no, ir aš paklausiau, ar pasirašydavo savo vardu? Jis atsakė, jog 
taip, ir aš pasakiau, kad jos buvusios drąsios, ir ar nenugąsdinusios 
jaunuolių, nes kas gi norėsiąs tokios pačios, kuri rašanti tokius da- 
lykus, kokius visi mato, ir viską prasimananti, ir kad aš niekada 
negalėčiau būti tokia begėdė. Ir jis nusišypsojęs pasakė, jog, regis, 
jaunuolių tai nėmaž nejaudinę, nes merginos taupiusios algas krai- 
čiui, o kraičio niekas neatsisakąs. Ir aš pasakiau, jog ištekėjusios 
jos apsikrausiančios vaikais ir jau kaip kažin ką nebeturėsiančios 
laiko rašyti apsakymus. 

Tuomet man pasidarė liūdna, nes man dingtelėjo, kad aš niekad 
neištekėsiu nei kada nors turėsiu vaikų; galėtum pasakyti, jog daug 
norėsi, maža turėsi, O aš ir nenorėčiau turėti devynių ar dešimties 
vaikų ir galą gauti begimdydama, kaip daugeliui nutinka. Bet vis 
dėlto gaila. 

Kai tau pasidaro liūdna, geriausia pakeisti kalbą. Paklausiau, ar 
jo motina tebėra gyva, ir jis atsakė, jog taip, nors jos sveikata ir 
nėra gera; ir aš pasakiau, kad jis laimingas, nes jo motina gyva, o 
maniškė jau mirusi. Ir tada vėl pakeičiau kalbą ir pasakiau, jog 
man labai patinka arkliai, ir jis man papasakojo apie savo arklį, 
vardu Bes, kurį turėjo vaikas būdamas. Ir po kurio laiko - nebepa- 
menu, kaip tai atsitiko, bet pamažėle susivokiau, kad man leng- 
viau su juo kalbėtis ir prasimanyti įvairių dalykų. 

Ir šitaip mudu šnekamės. Jis klausia, aš atsakau, ir jis užsirašo. 
Teisme kiekvienas žodis, išlekęs man iš burnos, būdavo lyg išdegi- 
namas popieriuje, į kurį jie rašydavo, ir žinojau, jog kartą pasakiu- 
si vieną dalyką, kitąsyk jau nebegalėsiu to atšaukti; nevalia buvo 
sakyti žodžių, nes nors ir ką aš sakyčiau, jie viską sudarkydavo, net 
jeigu iš pradžių sakiau grynų gryniausią tiesą. Lygiai taip buvo ir 
Pataisos darbų kalėjime su daktaru Benerlingu. Bet dabar man 
atrodo, jog visa, ką sakau, - šventa teisybė. Kai tik aš ką nors sa- 
kau, bet ką, daktaras Džordanas nusišypso ir užsirašo, ir sako man, 
kad gerai darau. 

Jam berašant, man toks įspūdis, kad jis mane piešia; ar veikiau 
piešia ne mane, bet ant manęs, ant mano odos, ir ne su pieštuku, bet 
su senoviška žąsies plunksna, ir ne spaigliu, bet viršūnėle. Lyg šimtai 
drugelių būtų aptūpę mano veidą ir švelniai plasnotų sparneliais. 


Tačiau po visu tuo slypi kitas jausmas, man toks įspūdis, jog būd- 
rauju išplėstomis akimis. Lyg neregimai rankai palietus veidą, bū- 
čiau kniostelėjusi vidury nakties, pašokusi lovoje ir atsisėdusi, pa- 
šėlusiai plakant širdžiai, o aplink nė gyvos dvasios. Ir po visu tuo 
dar slypi kitas jausmas, man toks įspūdis, jog esu plėšiama perpus, 
ir esu plėšiama ne kaip gyvas kūnas, tai ne taip skausminga, bet 
kaip persikas; ir netgi esu ne plėšiama, bet savaime sprogstu kaip 
pernokęs persikas. 
O viduje persiko - kaulas. 


Gydytojas Semiuelis Benerlingas, medicinos daktaras, Klevynė, 
Fronto gatvė, Torontas, Vakarų Kanada, - gydytojui Simonui 
Džordanui, medicinos daktarui, per ponios Viljam P Džordan 
malonę, Palėpščių namai, Lumisvilas, Masačūsetsas, Jungtinės 
Amerikos Valstijos. Peradresuotas, per majoro S. D. Hamfrio 

malonę, Žemutinė Sąjungos gatvė, Kingstonas, Vakarų Kanada. 


1859 m. balandžio 20 diena 
Gerbiamas daktare Džordanai, 


gavau jūsų prašymą, balandžio 2 dieną rašytą daktarui Vorkma- 
nui, dėl kalinės Greis Marks ir jo raštelį, kuriuo esu prašomas su- 
teikti jums visą mano turimą informaciją. 

Turiu jums iškart pranešti, jog mudu su daktaru Vorkmanu apie 
tą patį dalyką niekada nebuvome tos pačios nuomonės. Mano gal- 
va - o Pamišėlių namuose aš praleidau daugiau metų negu jis, — 
atlaidus būdas pastūmėjo jį imtis tuščio sumanymo, būtent iš pelų 
virvę vyti. Diduma tų, kurie sunkiai serga nervų ir proto ligomis, 
yra nepagydomi, bet reikalingi nebent priežiūros; tam tikslui pra- 
eityje pasirodė pakankamai veiksmingos tokios priemonės kaip 
tramdomieji marškiniai ir kūno bausmės, nuosaiki dieta, taurės ir 
kraujo nuleidimas pernelyg stipriems gyvybiniams gaivalams su- 
silpninti. Nors daktaras Vorkmanas skelbiasi pasiekęs teigiamų re- 
zultatų kai kuriais atvejais, anksčiau laikytais beviltiškais, tas vadi- 

namasis gydymas vėliau, be jokios abejonės, paaiškės buvęs pavir- 
šutiniškas ir laikinas. Pamišimo bacila glūdi kraujyje, ir jos nenu- 
plausi plaušine ir lašeliu skysto muilo. 

Daktaras Vorkmanas turėjo galimybę stebėti Greis Marks vos 
kelias savaites, o aš prižiūrėjau ją daugiau nei metus, ir todėl jo 
atsiliepimai apie jos būdą ne kažin ko verti. Šiaip ar taip, jis-buvo 
pakankamai pastabus ir atskleidė labai svarbų dalyką - būtent, kad 
ir pamišėlė, Greis Marks gabi apsimetėlė, - prie tos nuomonės dar 
anksčiau buvau priėjęs ir aš, nors to meto valdžia nenorėjo to pri- 
pažinti. Tolydžio stebėdamas ją ir jos išmanų maivymąsi, ilgainiui 
padariau išvadą, kad iš tikrųjų ji anaiptol nepamišusi, kaip dėjosi, 
bet bandė labai išradingai ir nusikalstamai apdumti man akis. Trum- 
pai drūtai, jos pamišimas buvo suktybė ir kriminalinė apgavystė, 
kurios ji griebėsi ketindama pasilengvinti gyvenimą ir gauti šiokių 
tokių lengvatų, - mat ne po nosiai kvapas buvo jai griežtas režimas 
pataisos namuose, kur ji pelnytai atsidūrė už savo šiurpius nusi- 
kaltimus. 

Ji yra tobula aktorė ir užkietėjusi melagė. Būdama mūsų na- 
muose, ji smaginosi gausybe tariamų priepuolių, haliucinacijų, kvai- 
liojimų, čiulbėjimų ir panašiai, ir taip nuostabiai atliko Ofelijos 
vaidmenį, jog nieko daugiau netrūko, nebent lauko gėlių plaukuo- 
se, bet ji puikiausiai apstėjo ir be jų, nes sugebėjo apmulkinti ne 
vien gerbiamąją ponią Mūdi, kuri kaip ir diduma jos būdo taurių 
damų yra linkusi tikėti kiekvienu žodžiu, pasakytu per tą spektak- 
lį, juoba šitaip griebiančiu už širdies, - tikriausiai esate skaitęs pa- 
driką ir isterišką visos tos liūdnos bylos ataskaitą, - bet ir kelis 
mano kolegas, o pastarasis pavyzdys puikiai patvirtina seną taisyk- 
lę, kuri sako, jog dailiai moteriai žengiant pro duris sveikas protas 
išlekia pro langą. 

Jeigu jūs vis dėlto ryšitės apžiūrėti Greis Marks dabartinėje jos 
buveinėje, teikitės nepamiršti, jog buvote deramai įspėtas. Daugel 
vyresnio amžiaus ir išmintingesnių Žmonių pakliuvo į jos raizgus, 
ir būtų geriausia, jeigu jūs vašku užsilipdytumėte ausis. kaip Odi- 
sėjas užlipdė savo jūreiviams, kad apsaugotų nuo sirenų. Ji nesi- 

laiko jokių elgesio normų ir neturi jokių skrupulų, tad griebiasi 
pirmos pasitaikiusios priemonės tikslui pasiekti. 

Dar norėčiau jus perspėti, kad jeigu jau imsitės jos bylos, jus 
apspies minia vyrų bei moterų su geriausiais ketinimais, bet men- 
ko išmanymo, taipgi dvasininkų, kurie darbuojasi jos labui. Jie įkyri 
vyriausybei prašymais ją paleisti ir bandys užspeisti jus gailestin- 
gumo vardu ir žūtbūt įtraukti į savo tarpą. Aš turėjau atvejų atve- 
jais vyti juos nuo savo durų ir aiškinti, jog Greis Marks įkalinta 
pelnytai, būtent už nusikalstamus darbus, kuriuos padaryti ją pa- 
skatino išsigimęs būdas ir liguista vaizduotė. Duoti jai laisvę ir pa- 
likti tarp nieko bloga neįtariančių žmonių būtų didžiausias neatsa- 
kingumas, tai lyg suteikti jai galimybę tenkinti jos kraugeriškus 
polinkius. 

Esu įsitikinęs, jog jeigu jūs vis dėlto ryšitės toliau tęsti savo tyri- 
mus, prieisite prie tos pačios išvados, prie kurios priėjo 

Šįryt Simonas susitinka su dvasiškuoju tėvu Veringeriu. Nieko 
gero nesitiki iš to: žmogus studijavo Anglijoje ir, aišku, kelsis į 
padanges. Nėra didesnio kvailio už mokytą kvailį, 1r Simonas tu- 
rės puikuotis savo paties europiniais kredencialais, rodyti savo 
išprusimą ir stengtis pateisinti savo vardą. Pokalbis bus sunkus, 
ir Simonui kils pagunda paerzinti pašnekovą: tęsiant tarti žodžius 
ir sakyti Aš laikau, ir vaidinti netašytą prekeivį jankį, kokiu britai 
vaizduojasi kolonijų gyventoją. Šiaip ar taip, jam teks tvardytis: 
per daug dalykų priklauso nuo jo gero elgesio. Jis tolydžio pa- 
miršta, kad jau nebėra turtingas ir, vadinasi, nebe visiškai nepri- 
klausomas. 

Stovi prieš veidrodį, stengdamasis dailiai pasirišti kaklaraištį. Jis 
nekenčia kaklaskarių ir kaklaraiščių ir visus juos siunčia velniop; 
lygiai taip nepakenčia kelnių ir apskritai visų standžių ir padorių 
drabužių. Kodėl civilizuotas žmogus nusiteikęs kankinti savo kū- 
ną įsprausdamas jį į džentelmenui prideramo apdaro tramdomuo- 
sius marškinius? Gal šitaip jis marina kūną kaip ašutine. Vyrams 
reikėtų gimti su mažyčiais vilnoniais kostiumais, kurie, metams 
bėgant, augtų drauge su jais, ir šitaip būtų išvengta viso vargo su 
siuvėjais, jų begalinio bruzdėjimo ir snobizmo. 

Laimė, kad jis ne moteris ir nėra priverstas vilkėti korsetų ir 
smaugti savęs stipriai susiverždamas. Jis paprasčiausiai niekina pla- 
čiai paplitusią nuomonę, jog Moterys iš prigimties bestuburiai dre- 
butiniai padarai ir jeigu jų kietai nesuverži, susileidžia ant grindų 
kaip lydytas sūris. Studijuodamas mediciną, jis išskrodė nemažai 

moterų — iš darbo klasių, savaime suprantama, - ir, vidutiniškai 
imant, stuburo bei raumenų stiprumu jos nenusileido vyrams, nors 
diduma sirgo rachitu. 

Jis ilgai vargsta stengdamasis taip sumegzti kaklaraištį, kad išei- 
tų graži kilpa. Tas vis tiek sukasi į šoną, bet nieko geresnio jis ne- 
moka padaryti, o tarnui samdyti nebeturi išteklių. Suploja papu- 
rusius plaukus, bet tie tuojau pat vėl pasišiaušia. Apsivelka ap- 
siaustą ir, akimirką pamąstęs, paima skėtį. Pro langus smelkiasi 
silpna saulės šviesa, bet neverta per daug dėti vilčių, jog šiandien 
nelis. Pavasaris Kingstone lietingas. 

Jis vogčiomis leidžiasi paradiniais laiptais, bet vis dėlto nepa- 
kankamai tyliai: namų šeimininkė paprastai užklumpa jį iš nety- 
čių ir sustabdo vienokia ar kitokia dingstimi, o štai dabar išsmunka 
iš svetainės nublukusia juodo šilko suknia nėrinių apykakle, lie- 
sais pirštais gniauždama įprastinę nosinę, lyg niekada jai nedžiū- 
tų ašaros. Visiškai aišku, jog ne per seniausiai ji spindėjo grožiu 
ir vis dar spindėtų, jei bent kiek juo rūpintųsi dabar ir jei sklasty- 
mas per vidurį galvos nebūtų toks griežtas. Jos veidas trikampis, 
kūnas kaip iš pieno plaukęs, akys didelės ir kerinčios, tačiau nors 
jos liemuo ir lieknas, ji visa atsiduoda metalu, tarytum vietoj kor- 
seto segėtų trumpa dūmtakio atraiža. Šiandien jos veide įprasta 
apsimestinio nerimo išraiška; nuo jos dvelkia žibuoklėmis, taip 
pat kamparu - neabejotinai ją dažnai kamuoja galvos skausmai - 
ir dar kažkuo, ko jis nesugeba įspėti. Karštas sausas kvapas. Ly- 
gino balto lino paklodę? 

Paprastai Simonas vengia jos tipo damų, išsekusių ramių pami- 
šėlių, nors daktarai paprastai traukia tokias moteris kaip magne- 
tas. Ji dar tebėra išsaugojusi griežtą natūralų elegantiškumą - lyg 
kvakerių susibūrimų namai, - kuris sudaro jos žavesį, jam turintį 
vien estetinę vertę. Juk negali rėžti sparno aplink nedidelį religi- 
nės paskirties pastatėlį. 

— Daktare Džordanai, - sako ji, - norėjau jus paklausti... 

Ji dvejoja. Simonas šypso lyg skatindamas ją kalbėti toliau. 

— Ar šįryt kiaušinis jums patiko? Aš jį pati išviriau. 

Simonas meluoja. Sakyti priešingai būtų nedovanotinas grubumas. 

— Gardumėlis, ačiū jums, - atsako. 

Iš tikrųjų kiaušinis buvo tokios pat konsistencijos kaip išpjautas 
auglys, kurį kartą vienas bendramokslis medicinos studentas juo- 
kais įkišo jam kišenėn, - kietas ir podraug akytas. Šitaip sumaitoti 
kiaušinį galėjo tik liguistų polinkių žmogus. 

— Man labai malonu, - sako ji. —- Juk taip sunku susirasti gerų 
tarnaičių. Išeinate? 

Tai šitaip akivaizdu, jog Simonas tik vos linktelėja galvą. 

- Jums yra dar vienas laiškas, - sako ji. - Tarnaitė jį nukišo, bet 
aš aptikau. Padėjau prieškambary ant stalo. 

Ji kalba nedrąsiai, virpančiu balsu, lyg laiškas turėtų Simonui 
pranešti kokią nelaimę. Jos lūpos putlios, bet gležnos, kaip vystan- 
ti rožė. 

Simonas dėkoja, atsisveikina, ima laišką - jis nuo motinos - ir 
eina pro duris. Jis nenusiteikęs skatinti ilgų pokalbių su ponia Ham- 
fr1. Ji vieniša - kokia ir turi būti ištekėjusi už persigėrusio ir šunke- 
liais nuklydusio majoro, - o moters vienatvė prilygsta šuns alkiui. 
Jis nelinkęs klausyti skausmingų popietės išpažinčių svetainėje už 
užtrauktų užuolaidų. 

Ir vis dėlto įdomu ją stebėti. Pavyzdžiui, ji tariasi užimanti aukš- 
tesnę visuomeninę padėtį, nei tai liudija susiklosčiusios aplinky- 
bės. Žinia, vaikystėje ji turėjo guvernantę, apie tai sako jos tiesi 
nugara. Ji buvo tokia nepermaldaujama ir įnoringa, kai jis tarėsi 
dėl kambarių, jog jis pasidrovėjo ją paklausti, ar skalbimas įeina į 
buto nuomą. Iš jos elgesio galėjai numanyti, kad ji nepratusi su 
vyrais kalbėtis apie jų asmeninių daiktų būklę ir tokius keblius klau- 
simus paliekanti spręsti tarnaitėms. 

Tai ji leido suprasti aiškiai, nors ir netiesiogiai: ji norom neno- 
rom esanti priversta nuomoti kambarius. Tai atsitiko pirmą sykį, 
prispyrus sunkumams, savaime suprantama, laikiniems. Be to, ji 
buvo labai reikli: romių įpročių džentelmenas, pageidaujantis pie- 
tauti ne namie, — taip buvo rašoma jos skelbime. Kai apžiūrėjęs 
kambarius Simonas pareiškė, jog pageidauja juos nuomotis, ji su- 

dvejojo ir tada užsiprašė iš anksto užsimokėti nuomą už du mėne- 
sius į priekį. 

Simonas jau buvo apžiūrėjęs daugiau nuomojamų butų, bet vie- 
ni pasirodė jam per brangūs, kiti nešvarūs, tad jis sutiko. Turėjo su 
savimi reikiamą sumą grynaisiais. Susidomėjęs stebėjo, kaip jos 
veide grumiasi gobšumas su abejingumu ir kaip nuo tos kovos ner- 
viniu raudoniu užsiplieskia skruostai. Pokalbio tema buvo jai ne- 
maloni, beveik nepadori; ji dygėjosi liesti pinigus nuogomis ran- 
komis ir būtų norėjusi, kad jie būtų įdėti į voką; tačiau gavo tvar- 
dytis, kad jų staigiai nečiuptų. 

Daugmaž toks pat elgesys - varžymasis pinigais paremtų mai- 
nų, apsimetimas, jog to iš tikrųjų nebuvo, slepiamas godumas — 
buvo savitas rinktinėms prancūzų kekšėms, nors kekšėms negalė- 
jai prikišti neišmanymo. Simonas nelaiko savęs tos srities žinovu, 
bet tartųsi neatidavęs duoklės savo pašaukimui, jei būtų atsisakęs 
pasinaudoti Europoje prieinamomis galimybėmis, kurios Naujo- 
joje Anglijoje anaiptol ne tokios įmanomos ir ne tokios dažnos. 
Jei ketini gydyti žmoniją, turi ją pažinti, O jos pažinti neįmanoma 
iš tolo; kaip sakoma, turi su ja vieną riešutą krimsti. Jis laiko savo 
kolegų profesine priederme ištirti visas gyvenimo gelmes ir be- 
dugnes, ir nors ne per daugiausia dar jų ištyrė, tai bent jau padarė 
pradžią. Savaime suprantama, ėmėsi ir visų įmanomų apsaugos 
priemonių nuo ligos. 

Išeidamas iš namų, susitinka majorą, kuris spitrina į jį lyg pro 
tirštą rūką. Jo akys raudonos, platus kaklaraištis nusisukęs į šoną, 
viena pirštinė pamesta. Simonas bando įsivaizduoti, su kuo jis ūžavo 
ir kiek laiko. Tikriausiai Žmogus įsigyja tam tikrą laisvę, kai nebe- 
reikia saugoti gero vardo. Jis linktelėja ir nukelia skrybėlę. Majo- 
ras dedasi įsižeidęs. 

Simonas pasuka Sidnemo gatvėn, dvasiškojo tėvo Veringerio na- 
mų link. Jis neišsinuomojo vežimaičio nei dargi arklio: būtų nepa- 
teisinamos išlaidos tokiame nedideliame miestelyje kaip Kingsto- 
nas. Gatvėse telkšo purvynės, kūpso krūvos arklių mėšlo. bet jis 
turi gerus batus. 

Įspūdingų dvasiškojo tėvo Veringerio namų duris atidaro pagyve- 
nusi moteriškė plokščiu it pušinė lenta veidu; dvasiškasis tėvas ne- 
vedęs, ir jam reikalinga nepriekaištinga šeimininkė. Simonas nuly- 
dimas į biblioteką. Kambarys šitaip atitinka doringą biblioteką, 
jog Simoną ima noras ją padegti. 

Dvasiškasis tėvas Veringeris pakyla iš oda mušto krėslo aukšta 
atkalte ir atkiša ranką. Jis blyškaus veido, resvų žilų plaukų, bet 
ranką spaudžia stebėtinai kietai, ir nors jo burna mažytė ir surauk- 
ta, - kaip buožgalvio, taria sau Simonas, - romėniška nosis byloja 
apie tvirtą charakterį, iškili kakta apie išlavintą protą, o truputį 
išsprogusios akys šviesios ir žvalgios. Jam ne daugiau kaip trisde- 
šimt penkeri; matyt, turi pažinčių, taria sau Simonas, kad taip greit 
iškilo metodistų bendruomenėje ir gavo tokią turtingą parapiją. 
Sprendžiant iš knygų, veikiausiai turi pinigo. Simono tėvas irgi bu- 
vo prisipirkęs tokių pat knygų. 

— Džiaugiuosi, kad atėjote, - sako jis; jo balsas ne toks jausmin- 
gas, kaip būgštaudamas tikėjosi Simonas. - Malonu, kad mus pa- 
gerbiate. O juk laikas jums, be abejo, labai brangus. 

Jiedu atsisėda, ir plokščiaveidė šeimininkė įneša kavą: padėklas 
paprastas, bet vis dėlto sidabrinis. Metodistų padėklas - ne šoka į 
akis, bet ramiai teigia savo vertę. 

— Šis atvejis mane labai domina profesionaliai, - sako Simonas. 
Ne taip jau dažnai pasitaiko toks dalykas, ir dar toks savotiškas. 

Jis kalba taip, lyg pats jau būtų gydęs šimtus ligonių. Atseit atve- 
jis atrodąs įdomus, bet ne itin geidžiamas, lyg ne kas kitas kaip jis 
darytų malonę. Jis tikisi, jog neraudonuoja. 

— Jūsų pranešimas būtų didelė parama mūsų Komitetui, - sako 
dvasiškasis tėvas Veringeris, - juoba kad toks pranešimas turėtų 
paremti nekaltumo prielaidą. Mes pridėtume jį prie savo Prašy- 
mo; šiais laikais vyriausybės pareigūnai labiau linkę atsižvelgti į 
ekspertų nuomonę. - Žinoma, - priduria jis, mesdamas į Simoną 
skvarbų žvilgsnį, - kad ir kokios būtų jūsų išvados, jums bus išmo- 
kėta sutarta suma. 

— Aš viską suprantu, - sako Simonas, jo manymu, mandagiai 
nusišypsodamas. - Jūs studijavote Anglijoje, ar ne? 

— Aš atsiliepiau į savo pašaukimą, priklausydamas oficialiajai 
Bažnyčiai, - sako dvasiškasis tėvas Veringeris, - bet tada mane 
ištiko sąžinės krizė. Savaime suprantama, Viešpaties žodžio ir ma- 
lonės šviesa pasiekia ir tuos, kurie nepriklauso Anglijos Bažnyčiai, 
ir dargi tiesesniu keliu nei Liturgija. 

— Tikrai norėčiau tuo tikėti, - mandagiai atsiliepia Simonas. 

— Jo eminencija dvasiškasis tėvas Egertonas Rajersonas iš To- 
ronto irgi pasirinko tą patį kelią. Jis vadovauja kryžiaus žygiui už 
nemokamą mokslą ir alkoholinių gėrimų uždraudimą. Be abejo, 
esate apie jį girdėjęs. 

Simonas nebuvo apie jį girdėjęs; jis dviprasmiškai numykia, ti- 
kėdamasis, jog tai gali reikšti ir patvirtinimą. 

— O jūs pats ?7.. 

Simonas stengiasi išvengti tiesaus atsakymo. 

— Tėvo giminės buvo kvakeriai, - sako. - Daugelį metų. Mama 
priklauso unitams. 

— Šit kaip, - sako dvasiškasis tėvas Veringeris. - Savaime su- 
prantama, Jungtinėse Valstijose viskas kitaip. - Jiedviem besvars- 
tant tuos žodžius, stoja tyla. - Bet jūs tikite sielos nemirtingumu? 

Tai suktas klausimas, spąstai, į kuriuos įkliuvęs gali atsisveikinti 
su visomis viltimis. 

- Taip, savaime suprantama, - atsako Simonas. - Tuo nevalia nė 
abejoti. 

Veringeris pažiūrėti nusiramina. 

— Tiek daug mokslo vyrų pasiduoda abejonėms. Tegu kūnu rū- 
pinasi gydytojai, sakau aš, o siela Dievas. Kas Cezario - Cezariui, 
kaip galėtute pasakyti. 

- Žinoma, žinoma. 

— Daktaras Binsvangeris labai palankiai apie jus atsiliepė. Turė- 
jau malonumą su juo susitikti keliaudamas po žemyną - labai do- 
miuosi Šveicarijos istorija, - ir mudu kalbėjomės apie jo darbą; ir 
todėl man buvo natūralu atsiklausti jo nuomonės, šioje Atlanto 

pusėje ieškant specialisto. Specialisto, — neryžtingai prityla jis, — 
kuris atitiktų mūsų išteklius. Jis pasakė, kad jūs puikiai išmanote 
proto ligas ir nervų negalias ir kad amnezijos srityje veikiai būsite 
vienas žymiausių ekspertų. Jo žodžiais tariant, jūs esate iš daug 
žadančių. 

— Labai malonu girdėti tokį atsiliepimą, - sumurma Simonas. - 
Tai sunki sritis. Bet jau esu išspausdinęs vieną kitą straipsnelį. 

— Tikėkimės, jog, atlikęs tyrimus, būsite vertas prisidėti prie di- 
džių žmonių būrio ir sugebėsite nušviesti šią tamsią sritį, ir už tai, 
esu tikras, jums deramai atsidėkos visuomenė. Ypač šiuo itin pla- 
čiai nuskambėjusiu atveju. 

Simonas sau vienas pastebi, jog dvasiškasis tėvas Veringeris, nors 
ir buožgalvio burna, anaiptol nekvailas. Veikiausiai turi gerą uoslę 
ir puikiai išmano konjunktūrą. Turbūt ir jo perėjimas iš anglikonų 
tikėjimo į metodistų sutapo su tuo laikotarpiu, kai šioje šalyje pir- 
mojo tikėjimo politinė žvaigždė leidosi, o antrojo kilo? 

— Ar skaitėte ataskaitas, kurias jums SE Bi 

Simonas linktelėja. 

— Suprantu jums iškilusią dilemą, — sako. - Sunku žinoti, kuo 
reikia tikėti. Toks įspūdis, jog Greis papasakojo vieną istoriją per 
kvotą, kitą - per teismą, o pakeitus mirties nuosprendį - trečią. 
Šiaip ar taip, visose trijose ji neigia bent pirštu palietusi Nensi Mont- 
gomeri. Tačiau po kelerių metų mus pasiekė ponios Mūdi praneši- 
mas, tolygus pačios Greis išpažinčiai, kur sakoma, jog ji iš tikrųjų 
prisidėjusi prie žmogžudystės, ir pastaroji versija atitinka paskuti- 
nius Džeimso Makdermoto žodžius prieš mirtį kartuvėse. Tačiau, 
kaip žinote, grįžusi iš pamišėlių namų, ji viską paneigė. 

Dvasiškasis tėvas Veringeris siurbtelėja kavos. 

- Ji nenori to prisiminti, - taria. 

— Taip, tikrai: prisiminti, - atitaria Simonas. - Didelis skirtumas. 

— Galimas daiktas, kiti jai bus įteigę, kad ji padariusi tai, kuo 
nėra kalta, - sako dvasiškasis tėvas Veringeris. - Taip jau buvo at- 
sitikę anksčiau. Vadinamąją išpažintį Pataisos darbų kalėjime, taip 
spalvingai atpasakotą ponios Mūdi, ji atliko po kelerių kalinimo 

metų, kai kalėjimo viršininkas buvo Smitas. Tas žmogus garsėjo kaip 
iškrypėlis ir visiškai netiko toms pareigoms. Jis buvo kaltinamas bai- 
singu ir negirdėto žiaurumo elgesiu; pavyzdžiui, leisdavo savo sūnui 
per šaudymo pratybas statyti kalinius vietoj taikinių, ir tasai kartą 
vienam yra išmušęs akį. Būta kalbų, jog taip pat nepadoriai elgda- 
vosi su kalinėmis, galite įsivaizduoti, ką su jomis išdarinėdavo, ir 
man toks įspūdis, kad tai gryna tiesa: buvo surengtas ištisas tyrimas. 
Esu įsitikinęs, kad smurtas, kurį patyrė Greis Marks, pakliuvusi į jo 
rankas, ir nulėmė tą pamišimo tarpsnį jos gyvenime. 

— Yra žmonių, kurie neigia, kad ji buvusi tikrai pamišusi, - sako 
Simonas. 

Dvasiškasis tėvas Veringeris šyptelėja. 

— Turbūt iš daktaro Benerlingo esate tai girdėjęs. Jis iš pat pra- 
džių buvo prieš ją nusiteikęs. Mūsų komitetas kreipėsi į jį - jo pa- 
lankus pranešimas būtų mums neįkainojama parama, - bet jis bu- 
vo nepalenkiamas. Kurgi ne, užkietėjęs toris, jeigu būtų jo valia, 
visus vargšelius pamišėlius sukaustytų grandinėmis ir suguldytų ant 
šiaudais pakreiktos aslos, o tuos, kurie dairytųsi į šalis, pakartų. 
Man nesmagu apie tai kalbėti, bet aš laikau jį dalele tos pačios 
supuvusios sistemos, kuri atsakinga už tokių prasčiokų ir neišmanė- 
lių kaip kalėjimo viršininkas Smitas skyrimą į aukštus postus. Su- 
prantu, jog ir pamišėlių namuose būta šiokios tokios netvarkos — 
mat, Greis Marks grįžus iš ten, kilo įtarimas, jog ji nėščia. Laimė, 
visi tie gandai nepasitvirtino, bet kaip menka - kaip beširdiška! — 
piktnaudžiaujant padėtimi išnaudoti tuos, kurie negali apsiginti! 
Aš praleidau daug laiko melsdamasis su Greis Marks - bandžiau 
užgydyti žaizdas, kurias padarė jai tie pasmerkimo nusipelnę nevi- 
donai, apvylę visuomenės pasitikėjimą. 

— Liūdna, - sako Simonas. 

Ar jis nepasirodys gašlūnas, jeigu ims nuodugniau klausinėti? 

Staiga dingtelėjus įtarimui, jam tarsi akys atsiveria: dvasiška- 
sis tėvas Veringeris įsimylėjęs Greis Marks! Štai iš kur jo pasipik- 
tinimas, jo fanatizmas, jo stropumas, jo darbštūs komitetai, ren- 
kantys parašus, o svarbiausia - jo troškimas įtikėti jos nekaltu- 

mu. Gal jis nori ištraukti ją iš kalėjimo, visiškai išteisintą ir be 
menkiausios dėmelės, ir tada ją vesti? Ji vis dar daili moteris ir, 
be jokios abejonės, jaudinančiai atsidėkotų savo išvaduotojui. At- 
sidėkotų niekingai, kaip niekingai gali atsidėkoti žmona, teikda- 
ma, be jokios abejonės, pirmos reikmės paslaugas mainais į Ve- 
ringerio dvasines vertybes. 

— Laimė, kad pasikeitė vyriausybė, - sako dvasiškasis tėvas Ve- 
ringeris. - Bet netgi šiuo atveju mes nenorime pateikti savo prašy- 
mo, kol neturime absoliučiai tvirto pagrindo po kojomis; štai ko- 
dėl mes ryžomės kreiptis į jus. Turiu jums atvirai pasakyti, jog ne 
visi mūsų komiteto nariai pritarė tam žingsniui, bet man pavyko 
juos įtikinti, kad mums reikia bešališkos specialisto nuomonės. Pa- 
vyzdžiui, kad tuo metu, kai įvyko žmogžudystė, jai buvo slapto pa- 
mišimo stadija, tačiau išsakyti tą nuomonę privalu be galo apdai- 
riai ir nuoširdžiai. Vis dar neslūgsta plačiai paplitęs priešiškumas 
Greis Marks; juk gyvename šalyje, kur viršų ima politiniai įsitiki- 
nimai. Mat toriai pasistengė Greis suplakti su airių klausimu, nors 
ji yra protestantė, ir eilinio torio džentelmeno nužudymą - kad ir 
koks gerbiamas būtų džentelmenas, kad ir kokia smerktina būtų 
žmogžudystė - pateikti kaip visos tautos sukilimą. 

— Nėra tokios tautos, kuri nebūtų susikaldžiusi, - taktiškai sako 
Simonas. 

— Maža to, - sako dvasiškasis tėvas Veringeris, - mes nesutaria- 
me dar tuo klausimu, jog moteris, didumos laikoma kalta, gali bū- 
ti nekalta, o moteris, kai kurių žmonių laikoma nekalta, gali būti 
kalta. Mes nenorėtume reformos priešininkams suteikti progą pa- 
imti viršų ir džiaugsmingai švęsti pergalę. Tačiau, kaip sako mūsų 
Viešpats, tave išvaduos tiesa. 

— Tiesa gali pasirodyti daug keistesnė, negu mes manome, - sa- 
ko Simonas. - Gali būti, jog tai, ką mes paprastai vadiname blo- 
giu, ir dar laisvai pasirinktu blogiu, yra, priešingai, kokio nervų 
sistemos pažeidimo sukelta liga, o Šėtonas - stačiai smegenų pa- 
tologinis pakitimas. 

Dvasiškasis tėvas Veringeris šypsosi. 

— O, labai abejoju, jog taip toli galima nueiti, - sako jis. - Nors 
ir kaip toli ateityje pažengs mokslas, Šėtonas niekur nedings. Ti- 
kiuosi, kad jūs pakviestas į kalėjimo viršininko namus sekmadie- 
nio popietėn? 

— Turiu garbės, - mandagiai atsako Simonas. 

Jis ketino prasimesti kokia nors dingstimi ir atsiprašyti šeimi- 
ninkų. 

— Malonu bus ten su jumis susitikti, - sako dvasiškasis tėvas Ve- 
ringeris. - Aš pats jums parūpinau kvietimą. Nuostabioji pono vir- 
šininko Žmona yra nepamainoma mūsų komiteto narė. 

Atėjęs į kalėjimo viršininko namus, Simonas paprašomas luktelėti 
mažojoje svetainėje, pakankamai erdvioje, kad galėtum pavadinti 
ją salonu. Visi įmanomi paviršiai apmušti arba aptraukti; spalvos 
tokios pat, kokios esti kūno viduje: inkstų rudumas, purpurinis šir- 
dies raudonis, balzganas venų mėlis, kaulų ir dantų dramblio kau- 
lo atspalvis. Įsivaizduoja, kokį padarytų įspūdį balsu paskelbda- 
mas savo pastebėjimus. 

Jį pasitinka kalėjimo viršininko žmona. Tai apveidi moteris ko- 
kių keturiasdešimt penkerių metų amžiaus, neginčijamo padoru- 
mo, bet apsirengusi įmantriai, kaip įprasta provincijoje, kur da- 
moms dingojasi, jog jeigu leistina prisiūti vieną eilę nėrinių ir rauk- 
čių, vadinasi, dar gražiau prisiūti tris. Pažiūrėti kiek išsprogusio- 
mis akimis ji atrodo sunerimusi, lyg ko išsigandusi, ir, sprendžiant 
iš išvaizdos, arba pernelyg nervinga, arba paprasčiausiai serga skyd- 
liaukės nepakankamumu. 

— Džiaugiuosi, kad teikėtės mus pagerbti savo atsilankymu, - 
sako ji. 

Išdėsto jam, jog ponas kalėjimo viršininkas, deja, išvykęs su 
reikalais, bet ji pati nepaprastai domisi jo tyrinėjimais; ji šitaip 
gerbianti šiuolaikinį mokslą. o ypačiai šiuolaikinę mediciną. Kaip 
toli pažengta! Ypačiai svarbus išradimas esąs eteris. išvaduojan- 
tis nuo šitiekos kančių. Perveria jį skvarbiu reikšmingu žvilgsniu, 
ir Simonas mintyse sunkiai atsidūsta. Jam gerai pažįstamas tas 
žvilgsnis: ji neprašoma tuojau ims ir padovanos jam visus savo 
simptomus. 

Gavęs gydytojo diplomą, iš pradžių jis buvo nepasiruošęs tam 
poveikiui, kurį darė moterims, aukštesniųjų sluoksnių moterims, 
O ypač nepriekaištingos reputacijos ištekėjusioms damoms. Jos 
linkte linksta prie jo, lyg jis turėtų kokią nežmonišką, stačiai šė- 
tonišką galią. Jų domėjimasis gana nekaltas - jos neketina jam 
paaukoti savo doros, bet geiste geidžia jį nusivesti į tamsią kerte- 
lę, pakuždomis su juo pasitarti, išpažinti jam viską — baikščiai, 
virpančiu balsu, nes jis taip pat kelia baimę. Kuo jisai jas masina? 
Vargu ar žavi savo veidu, kuris, kaip matydavo veidrodyje, nei 
bjaurus, nei gražus. 

Prabėgus kuriam laikui, jis tarėsi įminęs mįslę. Jos geidė jo Ži- 
nių; juo labiau kad jos negalėjo prisipažinti to geidžiančios, nes 
tos žinios buvo užgintos - Žinios, vainikuojamos baugaus spinde- 
SiO, Žinios, įgytos pačiame pragaro dugne. Jis lankėsi ten, kur joms 
nevalia žengti, matė tai, ko joms nevalia matyti, skrodė moterų 
kūnus ir žiūrėjo, kas yra viduje. Rankoje, kuria ką tik kėlė jų ran- 
kas prie savo lūpų, ko gero, bus laikęs plastančią moters širdį. 

Taigi jis esąs vienas iš slaptingos trijulės, kurią sudaro daktaras, 
teisėjas ir budelis, ir drauge su jais turįs galią spręsti gyvybės ir 
mirties klausimą. Netekti sąmonės, gulėti be jokios gėdos atsida- 
vus kitų malonei, kai tave čiupinėja, pjausto, apvagia, perdaro, — 
štai ką jos galvoja žiūrėdamos į jį prasižiojusios ir išplėtusios akis. 

— Aš siaubingai kenčiu, - vėl pasigirsta kalėjimo viršininko žŽmo- 
nos balsas. 

Droviai, lyg apnuogindama kulkšnį, ji pasakoja simptomus - ne- 
lygus alsavimas, traukuliai šonkaulių srityje, - darydama užuominą, 
jog vėliau pateiksianti daugiau simptomų, ir pikantiškesnių. Jai skau- 
da, ką gi, ji lyg ir nenori pasakyti ką. Kas galėtų kelti skausmą? 

Simonas nusišypso ir sako, jog jau nebesiverčia bendrąja me- 
dicina. 

Kalėjimo viršininko Žmona susiraukusi dėbtelėja į jį, paskui irgi 
nusišypso ir sako, jog labai norėtų jį supažindinti su ponia Kvinel, 
garsia spiritiste ir kovotoja už moterų būties pagerinimą, mūsų 
antradieninių pokalbių ir spiritistinių ketvirtadienių kelrode žvaigž- 

de, visapusiškai išsilavinusia moterimi, daug keliavusia, buvusia 
Bostone ir kitur. Ponia Kvinel krinolino išpūstu sijonu panaši į 
šviesiai violetinį plaktos bavariškos grietinėlės kalną, ant galvos jai 
tarytum tupi mažytis pilkas pudelis. Savo ruožtu ji supažindina Si- 
moną su daktaru Džeromu Diuponu, ką tik atvykusiu iš Niujorko 
ir pažadėjusiu pademonstruoti savo ypatingas galias. Jis labai gar- 
sus, sako ponia Kvinel, svečiavosi Anglijoje, karališkojoje šeimo- 
je. Na, tiesą pasakius, ne pas patį karalių ir karalienę, bet aristok- 
ratų šeimose, O tai tas pats. 

— Ypatingas galias? - mandagiai klausia Simonas. 

Jis norėtų sužinoti, ką tai galėtų reikšti. Galimas daiktas, kolega 
skelbiasi galįs pakilti ar įsikūnyti į mirusį indėną, ar atgamina dva- 
sių beldimą kaip pagarsėjusios seserys Foks. Dėl spiritizmo kraus- 
tosi iš proto viduriniosios klasės ir ypač moterys, būreliais renkasi 
užtemdytuose kambariuose ir smaginasi sukdamos stalelius, daug- 
maž kaip jų senelės smaginosi lošdamos vistą, arba automatiškai 
prirašo šūsnis popierių, diktuojant Mocartui ar Šekspyrui; šiuo at- 
vėju, sako sau Simonas, mirusieji turi kuo mažiausiai įtakos jų ra- 
šymo stiliui. Jeigu tie žmonės nebūtų tokie turtingi, šitaip elgda- 
miesi prisidarytų bėdos. Blogiausia, kad prisikviečia į namus faky- 
rų ir šarlatanų, apsišaukėlių, užsidėjusių nelabai švarią kone šven- 
tųjų aureolę, o pagal visuomenės gero elgesio taisykles privalu su 
jais mandagiai laikytis. 

Daktaras Džeromas Diuponas žiūri vaiskiomis mėlynomis aki- 
mis egzaltuotu profesionalaus šarlatano žvilgsniu, bet gailiai nusi- 
šypso ir atlaidžiai patraukia pečiais. 

— Deja, ne tokias jau ypatingas, - sako. Jis kalba su vos pastebi- 
mu svetimšalio akcentu. - Tie dalykai - tai tiesiog kitos kalbos 
išraiška; jeigu mokate tą kalbą, laikote juos savaime suprantamais. 
Tik kitiems jie atrodo ypatingi. 

- Jūs kalbatės su mirusiaisiais? - klausia Simonas vyptelėdamas. 

Daktaras Diuponas nusišypso. 

— Aš nesikalbu, - atsako. - Aš esu specialistas, kurį savo įprati- 
mu galėtumėte vadinti praktikuojančiu gydytoju. Arba mokslinin- 

ku, kaip jūs atsidėjusiu tiriamajam darbui. Aš studijavau neuro- 
hipnozę ir priklausau Džeimso Braido mokyklai. 

— Esu apie jį girdėjęs, - sako Simonas. - Škotas, ar ne? Manding, 
pripažintas autoritetas šleivumo ir žvairumo gydymo srityje. Bet, 
savaime suprantama, profesinė medicina nepripažįsta kitų jo talen- 
tų. Ar ta neurohipnozė nebus paprasčiausiai nūdien jau palaidoto 
Mesmerio skelbto gyvūnų magnetizmo atgaivintas lavonas? 

— Mesmeris iškėlė, be abejo, klaidingą mintį apie kūną supantį 
magnetinį fluidą, - sako daktaras Diuponas. - Braido procedūros 
apima vien tik nervų sistemą. Galiu pridurti, jog tie, kurie ginčija jo 
metodus, jų nėra bandę. Jie daugiau pripažįstami Prancūzijoje, kur 
gydytojams mažiau būdingas bailus konformizmas. Žinoma, jie dau- 
giau taikomi isterijos atvejais nei kuriais kitais; lūžus kojai, jie nieko 
nepadeda. Tačiau gydant amneziją, - jis šyptelėja, - jie dažnai duo- 
da stulbinančius ir, drįsčiau pasakyti, labai greitus rezultatus. 

Simonas pasijunta mažiau išmanus šiuo klausimu ir nukreipia 
kalbą kita linkme. 

— Diuponas - tai prancūziška pavardė? 

— Mūsų giminė priklausė prancūzų protestantams, - sako dak- 
taras Diuponas. - Bet tik iš tėvo pusės. Jis domėjosi chemija. Aš 
esu amerikietis. Prancūzijoje, Žinia, lankiausi profesiniais sumeti- 
mais. 

— Gal ir daktaras Džordanas pageidautų kada ne kada prie mū- 
sų prisidėti? - įsiterpia ponia Kvinel. - Per mūsų spiritistinius ket- 
virtadienius. Mūsų mieloji ponia kalėjimo viršininko žmona sta- 
čiai širdį per juos atgauna sužinojusi, kad jos mažylis, dabar jau 
kitame pasaulyje esantis, gyvena tenai laimingas ir patenkintas. 
Galvą dedu, jog ponas Džordanas skeptikas, bet mes visados sve- 
tingai priimame skeptikus! 

Ir jos mažytės vaiskios akutės sminga į jį šelmiškai žybtelėjusios 
po pudeliniais karčiukais. 

— Anaiptol ne skeptikas, - sako Simonas, - o tiesiog gydytojas. 

Jis nė neketina leistis į kvailus ir gėdingus tauškalus, į kuriuos 
stengiasi įtraukti ponia Kvinel. Įdomu, kas šovė Veringeriui į gal- 

vą, kad jis prisiėmė į savo komitetą tokią moterį. Bet ji, aišku sa- 
vaime, turtinga. 

— Gydytojau, pirma išsigydyk pats! - sako daktaras Diuponas. 

Jis lyg juokauja. 

— Kaip jūs Žiūrite į abolicionizmą, daktare Džordanai? - klausia 
ponia Kvinel. 

Dabar moteriškė bando susižadinti protinę veiklą ir užmegzti 
karingą diskusiją apie politiką - be abejo, pareikalaus, kad jis ne- 
delsiant Pietuose panaikintų vergiją. Simonui nusibosta, kad jam 
amžinai prikergiamos visos jo krašto nuodėmės, juo labiau jog kal- 
tina jį britai, kurie tariasi, kad neseniai pabudusi sąžinė gali patei- 
sinti visa tai, ką jie anksčiau yra darę be gėdos ir sąžinės. Iš ko 
sukrauti jų dabartiniai turtai, jei ne iš vergų prekybos? Ir ką darytų 
fabrikais virtę jų miestai, iš Pietų negaudami medvilnės? 

— Mano senelis buvo kvakeris, - sako jis. - Iš mažens man buvo 
kalama į galvą, kad niekad nedarinėčiau spintelės durelių, nes joje 
gali tupėti pasislėpęs koks vargšas bėglys. Jis visada laikėsi nuo- 
monės, jog kur kas garbingiau rizikuoti savo saugumu negu, pasi- 
slėpus už tvoros, rėkti ant kitų. 

— Akmeninės sienos - tai dar ne kalėjimas, - džiugiai sako ponia 
Kvinel. 

— Bet mokslininkui privalu būti plataus akiračio, - sako dakta- 
ras Diuponas. 

Regis, jis ketina grįžti prie ankstesnio pokalbio. 

— Neabejoju, kad daktaro Džordano protas - tai lyg atskleista 
knyga, - sako ponia Kvinel. - Jūs domitės mūsų Greis, kaip girdė- 
jome. Dvasiniu požiūriu. 

Simonas mato, jog, bandydamas išaiškinti, kuo skiriasi jos mini- 
ma dvasia ir jo vadinamoji pasąmonė, beviltiškai susipainios; to- 
dėl tik šyptelėja ir palinguoja galvą. 

— Kokio metodo ėmėtės jos išblėsusiai atminčiai atgaivinti? — 
klausia daktaras Diuponas. 

— Pradėjau įtaiga ir idėjų asociacija pagrįstu metodu. - sako Si- 
monas. - Ramiai, neskubėdamas bandau atstatyti minčių grandi- 

nę, nutrūkusią veikiausiai susidūrus su smurtingais įvykiais, į ku- 
riuos buvo nejučia įsivėlusi. 

— Aha, - iš aukšto šypsodamas sako daktaras Diuponas. - Grū- 
delis po grūdelio - štai ir pūrelis. 

Simonui knieste knieti jam įspirti. 

— Mes neabejojame, kad ji nekalta, - sušunka ponia Kvinel. — 
Visas mūsų komitetas! Mes tvirtai tuo įsitikinę! Dvasiškasis tėvas 
Veringeris ruošia peticiją. Tai jau nebe pirmoji, bet mes tikimės, 
jog šįkart mums pasiseks. Lašas po lašo, toks mūsų šūkis. - Ir pasi- 
kraipo kaip mergaitė. - Na, pažadėkite, kad prisidėsite prie mūsų! 

— Tik tuo atveju, jeigu jums nepasisektų iš pirmo karto, - iškil- 
mingai sako daktaras Diuponas. 

- Aš dar nepadariau jokių išvadų, - sako Simonas. - Šiaip ar 
taip, man ne tiek rūpi, ar ji kalta, ar nekalta, kiek... 

— Pažiūrėti, kaip veikia mechanizmas, - sako daktaras Diuponas. 

— Gal kaip kitaip pasakyčiau, - atsiliepia Simonas. 

— Jums rūpi ne muzikinės dėžutės atliekama melodija, bet jos 
viduje besisukantys sraigteliai ir rateliai. 

— O jums? - klausia Simonas, pamažu susidomėdamas daktaru 
Diuponu. 

— Et! - atsako daktaras Diuponas. - Man netgi nerūpi dailiai 
išpaišyta dėžutė. Mane domina tik muzika. Muziką atlieka fizinis 
objektas, ir netgi muzika nėra tas objektas. Kaip sakoma Šventaja- 
me Rašte: „Vėjas pučia ten, kur nori“. 

- Šventas Jonas, - sako ponia Kvinel. - Kas gimė iš Dvasios, yra 
dvasia. 

— O kas gimė iš kūno, yra kūnas, - sako Diuponas. 

Jiedu abu sužiūra į Simoną mandagiu, bet nenuginčijamos per- 
galės sklidinu žvilgsniu, ir Simonui toks įspūdis, jog jis dūsta po 
čiužiniu. 

— Daktare Džordanai, - šalia pat pasigirsta švelnus balsas. Tai 
panelė Lidija, viena iš dviejų kalėjimo viršininko dukterų. - Mama 
prašo jus paklausti, ar jau esate matęs jos iškarpų albumą. 

Simonas širdies gilumoje dėkoja namų šeimininkei ir sako, jog 
dar neturėjęs to malonumo. Jo niekada nežavi niūrios vaizdingų 
Europos vietovių graviūros popierinių paparčių lapais padabin- 
tais kraštais, tačiau šią akimirką tai vienintelis išganymas. Jis šyp- 
sodamas linktelėja galvą ir išseka paskui merginą. 

Panelė Lidija pasiūlo jam sėsti liežuvio spalvos minkštasuolin, 
nuo gretimo stalo pasisiekia sunkią knygą ir pati įsitaiso šalia. 

— Jos manymu, tas albumas galėtų jus sudominti, nes viskas čia 
siejasi su tuo, ką jūs darote su Greis. 

— Nejaugi? —- sako Simonas. 

— Čia sudėta viskas apie garsiausias žmogžudystes, - aiškina pane- 
lė Lidija. - Mama iškerpa, suklijuoja šičia, taip pat korimo scenas. 

— Negali būti, - sako Simonas. 

Ta moteriškė veikiausiai arba pabaisa, arba hipochondrikė. 

— Tai padeda jai nuspręsti, kuris kalinių vertas gailestingumo, — 
sako panelė Lidija. - Štai Greis. 

Ji pasideda atskleistą knygą ant kelių ir palinksta prie jo rimta, 
pamokoma mina. 

— Aš labai ja domiuosi: ji turi ypatingų sugebėjimų. 

— Kaip daktaras Diuponas? - sako Simonas. 

Panelė Lidija išsprogina akis. 

— O ne! Tokie dalykai man svetimi. Kaip gyva nesileisčiau už- 
hipnotizuojama, tai labai nepadoru! Turiu galvoje, kad Greis turi 
ypatingų sugebėjimų siūti. 

Ji iš tų, kurios pačios nesuvokia esančios beatodairiškai drąsios, — 
jai šypsant, matyti viršutiniai ir apatiniai dantys. Bet, šiaip ar taip, 
ji sveikai mąsto, visiškai nepanaši į motiną. Jaunas sveikas Žvėre- 
lis. Simoną šiek tiek jaudina jos baltutėlis kaklas, apriestas kukliu, 
kaip jaunai mergelei pritinka, rožių pumpurais išmargintu kaspi- 
nu. Jos ranka pro švelnaus audinio klostes glaudžiasi prie jo alkū- 
nės. Jis ne akmeninis, ir nors fiziškai panelė Lidija kaip ir visos 
tokios amžiaus merginos dar nesubrendusi ir vaikiška, jos liemuo 
labai lieknas. Nuo jos stipriai dvelkia pakalnutėmis, kvepalais, su- 
pančiais jį uoslę dirginančiu ūku. 

Tačiau panelė Lidija, ko gero, nesuvokia, kokį daro jam įspūdį, - 
ji apskritai nieko nenumano apie tokius dalykus. Jis užsikelia koją 
ant kojos. 

— O štai vykdomas mirties nuosprendis, - sako panelė Lidija. — 
Džeimsui Makdermotui. Buvo aprašyta keliuose laikraščiuose. Ši- 
tas straipsnis iškirptas iš 7he Examiner. 

Simonas skaito: 


Koks liguistas potraukis prie tokio pobūdžio reginių, matyt, savi- 
tas mūsų visuomenei, jei, turint galvoje mūsų kelius, šitiek daug 
žmonių suvažiavo pažiopsoti, kaip miršta nusikaltėlis, bet sykiu ir 
nelaimingas vargeta! Ar galima manyti, jog tokie reginiai kaip šis 
pagerina visuomenės moralę, arba prislopina polinkį į sunkius nu- 
sikaltimus"? 


— Esu linkęs su tuo sutikti, - sako Simonas. 

— Jei būčiau ten buvusi, tikrai būčiau nuėjusi pažiūrėti, - sako 
panelė Lidija. - O jūs? 

Simoną pribloškia toks tiesmukumas. Jis nepritaria viešam baus- 
mės vykdymui, liguistai dirginančiam menko proto visuomenės dalį 
ir sužadinančiam jai kraugeriškus potroškius; bet jis puikiai pažįs- 
ta save: progai pasitaikius, smalsumas perveikia jo skrupulus. 

— Nebent profesiniais sumetimais, - apdairiai sakosi jis. - Bet 
jeigu turėčiau seserį, neleisčiau jai žiūrėti tokių reginių. 

Panelė Lidija išplečia akis. 

— Kodėl? - klausia ji. 

— Moterims nevalia Žiūrėti į tokius šiurpius reginius, - sako jis. — 
Jie pavojingi subtiliai damų prigimčiai. 

Jis pats suvokia kalbąs pompastiškomis frazėmis. 

Keliaudamas po pasaulį, jis susitiko daug moterų, kurias vargu 
ar galėjai apkaltinti subtilia prigimtimi. Jis matė pamišėles plėšan- 
tis drabužius ir rodantis nuogas; matė lygiai taip elgiantis paties 
žemiausio sluoksnio prostitutes. Matė moteris girtaujant ir kei- 
kiantis, grumiantis kaip imtynininkus, raunant plaukus viena kitai 

nuo galvos. Jų knibždėte knibžda Paryžiaus ir Londono gatvės; 
žinojo, kad jos nusikrato savo vaikų ir parduoda jaunutes dukreles 
turčiams, kurie, žagindami mergaites, tikisi apsisaugoti nuo ligų. 
Tad nepuoselėja jokių iliuzijų apie įgimtą moterų subtilumą; bet 
užtat turi juo daugiau pagrindo ginti dar nesuteptą jų tyrumą. To- 
kiu atveju veidmainiškumas visiškai pateisinamas: privalai paro- 
dyti, jog tai, kas turėtų būti tikra, iš tiesų yra tikra. 

— Jūsų nuomone, aš esu subtilios prigimties? — klausia panelė 
Lidija. 

— Tuo nė neabejoju, - sako Simonas. 

Įdomu, ar prie jo liečiasi jos šlaunis, ar tik jos suknelės kraštas. 

— Kartais aš pati tuo abejoju, - sako panelė Lidija. - Kai kas 
sako, jog panelė Florens Naitingeil neturi subtilios prigimties arba 
kad ji nesugebėtų stebėti kokio bjauraus reginio, nepakenkdama 
savo sveikatai. Bet ji tikra didvyrė. 

— Be jokios abejonės, - pritaria Simonas. 

Jam kyla įtarimas, kad ji flirtuoja. Tai toli gražu nėra nemalonu, 
bet norom nenorom jis prisimena motiną. Kiek nepeiktinų mergi- 
nų ji apdairiai pakišo jam panosėn kaip dailiai padabintą jauką, 
kad tik jis užkibtų ant kabliuko? Ji visad išrikiuoja jas šalia baltų 
gėlių vazos. Visos jos nepriekaištingai doros, 0 jų mintys tyros kaip 
šaltinio vanduo; jų protai atrodo jam kaip tešla, kurią jam priklau- 
sytų minkyti ir formuoti savo nuožiūra. Deramai nunokusių mer- 
ginų derliui griūvant į sužadėtuves ir vedybas, tolydžio dygsta jau- 
nutės, nelyginant gegužinės tulpės. Jos tokios jaunos palyginti su 
Simonu, jog jam nelengva su jomis bendrauti; tai tarytum kalbėtis 
su pintine katyčių. 

Tačiau jo motina jaunumą amžinai painioja su paklusnumu. Tiesą 
pasakius, ji nori marčios, kurią mokyti savo nuožiūra galėtų ne 
Simonas, 0 ji pati, tad merginos tolydžio traukia virtine jam prieš 
akis, jis abejingai sukasi nuo jų, ir motina mandagiai prikiša jam 
tingumą ir nedėkingumą. Jis pats save smerkia - esąs vėjo pamu- 
šalas ir akiplėša — ir stengiasi atsidėkoti motinai už jos rūpesčius 
užtikrindamas: imsiąs galų galė ir vesiąs, bet šiuo tarpu dar nesąs 

pasirengęs. Pirmiausia, turįs tęsti savo tyrimus; turįs atlikti ką nors 
vertinga, atrasti ką nors ypatinga; turįs išgarsinti savo vardą. 

Jis jau turi vardą, priekaištingai dūsauja ji; labai gerą vardą, ku- 
rį jis tarytum pasiryžęs sunaikinti atsisakydamas jį pratęsti. Tą aki- 
mirką ji visados ima kosčioti, girdi, labai sunkiai jį gimdžiusi, vos 
neiškeliavusi anapus, ir tai pragaištingai paveikę jai plaučius - me- 
dicinos požiūriu, neįtikėtinas dalykas, bet kaip tik dėl to vaikystėje 
jį tolydžio užliedavo glitus kaltės jausmas. Jeigu jis tik padovanotų 
jai vaikaitį, neatlyžta ji, - aišku, iš pradžių susituokęs, - ji galėtų 
pasimirti laiminga. Jis erzina ją sakydamas, jog tokiu atveju jam 
apskritai būtų nuodėmė vesti, nes tai būtų tyčinis kėsinimasis į mo- 
tinos gyvybę; ir, stengdamasis užglostyti nemalonų atsakymą, pri- 
duria, kad gyventi jam daug lengviau be žmonos negu be motinos, 
juo labiau tokios nuostabios motinos kaip ji; sulig tais žodžiais ji 
perveria jį skvarbiu žvilgsniu, lyg sakydama, jog seno žvirblio pe- 
lais neapgausi; ne tokia ji kvaila. Labai jau esąs protingas, siekda- 
mas savo naudos, sako ji; tegu negalvojąs, kad sugebėsiąs meilika- 
vimu ją pergudrauti. Bet ji truputį nusiramina. 

Kartais jį ima pagunda pasiduoti. Galėtų pasirinkti vieną kurią 
peršamų panelių, pačią turtingiausią. Kasdienis gyvenimas būtų 
tvarkingas, pusryčiai valgomi, vaikai gerbiami. Dauginimasis vyk- 
tų nejučia: ji tradiciškai tuo bjaurėtųsi, bet nuolankiai vykdytų sa- 
vo priedermę, o jis naudotųsi savo teise, - ir visa tai būtų padoriai 
dangstoma baltomis paklodėmis, bet apie tai niekada nebūtų užsi- 
menama. Jo namai būtų su visais šiuolaikiniais patogumais, O jis 
pats gyventų kaip šilkverpis kokone. Būna ir blogiau. 


- Ar, jūsų nuomone, Greis irgi iš tokių? - klausia panelė Lidija. - 
Subtilios prigimties. Neabejoju, kad ji nieko nenužudė; nors ap- 
gailestauja, kad vėliau niekam apie tai nesakė. Džeimsas Makder- 
motas bus apie ją.primelavęs. Bet jie sako, kad ji buvusi jo meilu- 
Žė. Ar tai tiesa? 

Simonas jaučia, kaip raudonis užlieja jam veidą. Jeigu ji flirtuo- 
ja, vadinasi, ji pati to nenuvokia. Ji tokia naivi, jog nesupranta, 
kaip toli nuklysta. 

— Nežinau, - sumurma jis. 

— Gal jisai ją pagrobė? - svajingai sako panelė Lidija. - Knygose 
moterys paprastai esti pagrobiamos. Bet aš pati tokių nepažįstu. 
O jūs pažįstate? 

Simonas atsako, jog niekada to nepatyręs. 

- Jie nukirto jam galvą, - tyliau sako panelė Lidija. - Makder- 
motui. Laiko ją stiklainyje, Toronto universitete. 

— Tikrai ne, — vėl sutrinka Simonas. - Gal kaukolę ir galima 
išsaugoti, bet tik ne visą galvą! 

— Kaip dideliausią marinuotą agurką, - mėgaudamasi sako pane- 
lė Lidija. - O, žiūrėkit, mama nori, kad eičiau pasikalbėti su dvasiš- 
kuoju tėvu Veringeriu. Jau verčiau paplepėsiu su jumis - jis labai 
mėgsta mokyti. Mama mano, kad jis kreipia mane doros keliu. 

Kaip tik tuo metu į kambarį įeina dvasiškasis tėvas Veringeris, 
šypsodamas Simonui su atgrasiu palankumu, lyg tas būtų jo glo- 
botinis. O gal jis šypso Lidijai? 


Simonas lydi žvilgsniu Lidiją., plaukiančią per kambarį; ji vaikščioja 
ta lengva eisena, kokia paprastai vaikščioja damos. Likęs vienas 
minkštasuolyje, jis susizgrimba mąstąs apie Greis: matoją kaip kiek- 
vieną šiokiadienį, sėdinčią priešais jį siuvimo kambaryje. Portrete ji 
atrodo vyresnė nei iš tikrųjų, bet dabar jaunesnė. Išblyškusi, lygutė- 
lės, nuostabiai gražios odos be menkiausios raukšlelės, gal todėl, 
kad kojos nekelia į lauką, o gal čia kaltas skurdus kalėjimo maistas. 
Dabar ji laibesnė, ne tokio pilno veido, ir nors paveiksle matai Žavią 
moterį, dabar ji daugiau nei žavi. Ar kitoniškai žavi. Jos skruostų 
linijos lyg išrėžtos iš marmuro, klasikinės, paprastos; Žiūrėdamas į 
ją, 1mi tikėti, jog kančios iš tiesų sutaurina žmogų. 

Tačiau ankštame siuvimo kambaryje Simonas ne tik ją gerai ma- 
to, bet ir puikiai jaučia jos kvapą. Stengiasi nekreipti į tai dėmesio, 

tačiau kvapas traukia it stipri povandeninė srovė. Ji kvepia dū- 
mais; dūmais ir skalbiamu muilu, ir sūriu prakaitu; ir jos oda kve- 
pia pati savaime, kvepia tik jai vienai savita drėgme, branda, pil- 
natve - ir dar kuo? Paparčiais ir grybais; sutraiškytais tręšančiais 
vaisiais. Įdomu, ar dažnai kalinėms leidžiama maudytis. Nors jos 
plaukai supinti ir susukti po kyku, jie irgi skleidžia savišką kvapą, 
atsiduoda stipriu galvos odos muskusu. Jis sėdi priešais patelę, bud- 
rią ir panašią į lapę. Jis jaučia lygiai taip budriai dilgčiojant savo 
odą, toks pojūtis, lyg šiauštųsi plaukai. Kartais jam dingojasi, kad 
jis eina per lakiuosius smėlynus. 

Kas dieną jis ką nors padeda prieš ją ir klausia, ką jinai įsivaiz- 
duojanti į jį žiūrėdama. Pastarąją savaitę išbandė įvairius šaknia- 
vaisius, tikėdamasis, jog asociacijos nuvesiančios reikiama linkme, 
pavyzdžiui: burokas - daržovių rūsys - lavonas; arba ropė - pože- 
mis - kapas. Pagal jo teorijas, atitinkamas daiktas turėtų sužadinti 
jai dirginančių asociacijų grandinę; tačiau ligi šiol visas jo atneštas 
daržoves ji aptaria paprasčiausiai atsižvelgdama į jų regimąją ver- 
tę, Ir jis Išpeša iš jos nebent virtines virimo receptų. 


Penktadienį jis išbandė kitokį metodą, dar tiesiogiškesnį. 

— Būk man visiškai atvira, Greis, - tarė. - Absoliučiai nieko 
neslėpk. 

— Neturiu pagrindo būti jums neatvira, pone, - tarė ji. - Dama gali 
ką nors slėpti, jei bijo netekti gero vardo, bet man tai nebegresia. 

— Ką turi galvoje, Greis? - paklausė jis. 

— Tik tai, jog niekados nebuvau dama, pone, ir jau seniai nete- 
kau gero vardo, kurį kitados turėjau. Galiu sakyti, ką tik noriu, o 
jei nenoriu nieko sakyti, man ir nereikia nieko kalbėti. 

— Ar tau nerūpi, kokią nuomonę turėsiu apie tave aš, Greis? 

Ji debtelėjo į jį ir dygsniavo kaip dygsniavusi. 

— Ašjau nuteista, pone. Kad ir ką apie mane galvotumėte, man 
vis viena. 

— Tu nuteista teisingai, Greis? — neatsispyrė pagundai jos nepa- 
klausęs. 

- Teisingai ar neteisingai, tai neturi reikšmės, - atsakė ji. - Žmo- 
nėms reikia kaltininkų. Jei buvo padarytas nusikaltimas, jie nori 
žinoti, kas tai padarė. Jiems nepatinka, kai yra kas nors neaiškaus. 

— Vadinasi, tu nebeturi vilčių? 

— Kokių vilčių, pone? - švelniai paklausė ji. 

Simonas sumišo, lyg būtų nusižengęs etiketui. 

— Na... vilčių atgauti laisvę. 

— O kodėl jie turėtų mane paleisti, pone? - tarė ji. - Žudikių ne 
kas dieną pasitaiko. O jei kalbėsim apie mano viltis, dedu jas į 
menkesnius dalykėlius. Viliuosi rytoj gardžiau papusryčiauti nei 
šiandien. - Ji šyptelėjo. - Kadaise jie pasakė, jog baudžia mane, 
kad kitiems būtų pamoka. Šit kodėl buvo mirties nuosprendis, o 
paskiau kalėjimas iki gyvos galvos. 

Bet, šiaip ar taip, kokia nauda iš tos pamokos? tarė sau Simo- 
nas. Jos gyvenimas baigtas. Bent jau tikrasis, kaip ji pati apibūdi- 
no. Kaip ji galvoja leisti likusias dienas? 

— Ar nemanai, kad su tavimi negerai elgiamasi? — paklausė jis. 

— Nežinau, ką jūs turite galvoje, pone. 

Ji veria siūlą į adatą; suvilgo siūlo galą seilėmis, susuka dviem 
pirštais, ir tas judesys jam atrodo visiškai natūralus ir sykiu nepa- 
kenčiamai intymus. Jam toks įspūdis, lyg pro plyšį sienoje žiūrėtų, 
kaip ji nusirengia; lyg ji praustųsi kaip katė - laižydamasi. 


V. 


SUKULII INDAI 


Aš esu Greis Marks, Džono Markso duktė; tėvas, iš profesijos 
mūrininkas, gyvena Toronto mieste; į šį kraštą mes atvykome iš 
Šiaurės Airijos maždaug prieš trejus metus; turiu keturias sese- 
ris ir keturis brolius, viena sesuo ir vienas brolis yra vyresni už 
mane; šių metų liepos mėnesį man suėjo šešiolika. Pastaruosius 
trejus metus, gyvendama Kanadoje, tarnavau merga įvairiems 
šeimininkams... 


GERANORIŠKA GREIS MARKS IŠPAŽINTIS, 
atlikta ponui Džordžui Voltonui kalėjime 
1843 metų lapkričio 17 dieną, 

Star and Transcnipt, Torontas. 


„Ištisus septyniolika metų 

Nė karto nekilo man įtarimas, 

Kaip didžiai skiriasi mano dalia 

Nuo bet kurios kitos moters dalios pasaulyje. 
Galbūt todėl, jog tik palengva 

Ji tapo tokia baisi ir neregėta; 

Tos neregėtos negandos prisėlino pirštų galais 
Prie manęs, šalia manęs; 

Susėdo ten, kur sėdžiu aš, sugulė ten, kur guliu aš; 
Ir kai jau buvau susigyvenusi su baime, 

Įsiveržė draugai su deglais rankose ir suriko: 

„Ei, Pompilija, kodėl šiame urve 

Laikai apsikabinusi vilką? 

O tas ilgas minkštas gyvis, kuris raitosi prie tavo kojų 
Ir vyniojasi tau ant kelių, - tai gyvatė!“ 

Ir taip toliau. 


RosBERT BROWNING, 
Žiedas ir knyga, 1869 


14: 


Jau devintą dieną sėdžiu su daktaru Džordanu šitame kambaryje. 
Ne visas dienas pagret, nes jis neateina sekmadieniais ir šiaip vie- 
ną kitą dieną. Kadaise skaičiuodavau laiką nuo gimimo dienos, 
paskiau pradėjau skaičiuoti nuo savo pirmos dienos šiame krašte, 
paskiau nuo Meri Vitni paskutinės dienos šioje žemėje, o vėliau 
nuo tos liepos dienos, kai atsitiko visos tos bėdos, o paskiau ėmiau 
skaičiuoti nuo savo pirmos dienos kalėjime. Bet dabar skaičiuoju 
nuo pirmos dienos, kurią praleidau siuvimo kambaryje su daktaru 
Džordanu, nesgi negali amžinai skaičiuoti nuo tos pačios datos, 
ilgainiui įsiėda ir laikas prailgsta be galo, be krašto, ir pasidaro 
veik nebepakenčiama. 

Daktaras Džordanas sėdi priešais. Nuo jo dvelkia skutimosi mui- 
lu, tuo angliškuoju, ir kukurūzų burbuolėmis, 1r batų oda. Tai ra- 
minantis kvapas, ir aš visad jo ilgiuosi, šiuo požiūriu vyrai, kurie 
prausiasi, daug malonesni už nesiprausiančius. Šiandien jis padėjo 
ant stalo bulvę, bet dar nieko apie ją neklausinėjo, taigi bulvė guli 
sau tarp mūsų, ir tiek. Nežinau, ko jis tikisi iš manęs apie ją išgirsti, 
galiu nebent pasakyti, jog kitados esu kalnus jų priskutusi, o ir 
kos stačiai apsirijimas, ypač jei dar uždedi petražolių, net ir senas 
dideles bulves galima labai gardžiai iškepti krosnyje, bet apie tai 
jiems nėra ko ilgai liežuvį dilinti. Būna bulvių iš pažiūros kaip vai- 
kų veidukai ar žvėreliai, o kartą man pasitaikė bulvė stačiai katė. 
O štai šita bulvė kaip bulvė, ar šiaip žiūrėsi, ar taip. Kartais man 
ateina į galvą, jog daktarui Džordanui ne visi namie. Bet man daug 

mieliau plepėti su juo apie bulves, jeigu jam tai patinka, nei suvis 
nieko su juo nekalbėti. 

Šiandien jis pasirišęs kitokį kaklaraištį, raudoną su mėlynais žir- 
niukais ar mėlyną su raudonais žirniukais, truputį per ryškų, mano 
galva, bet aš negaliu įdėmiai įsižiūrėti, kad įsidėmėčiau, kaip jis 
atrodo. Man prireikia žirklių, ir jų paprašau, o tada jis paakstina 
mane kalbėti, ir aš sakau: šiandien baigsiu paskutinį antklodės blo- 
kelį, paskiau, kai visus juos susiūsiu daiktan ir sudaigstysiu, ir vie- 
nai ponios viršininkienės panelei bus skiautinė antklodė. Vadinsis 
ji Rąstų trobelė. 

Tokia antklodė, Rąstų trobele vadinama, privaloma kiekvienai 
jaunai merginai prieš vedybas, nes tai namų simbolis; vidury visa- 
da turi būti raudonas ketvirtainis, reiškiantis Židinio ugnį. Visa tai 
man pasakojo Meri Vitni. Bet aš apie tai neužsimenu, nes, man 
regis, tai jam neįdomu, pernelyg jau įprastas daiktas. Nors, tiesą 
pasakius, ne ką daugiau įprastas nei bulvė. 

O jis sako: ką paskiau siūsi? O aš sakau: nežinau, ką lieps, tą ir 
siūsiu, man neduoda dygsniuoti, tik siūti, nes tai labai kruopštus 
darbas, ir ponia viršininkienė sakė, jog Pataisos namuose jie mane 
stačiai žudą, liepdami siūti kas pakliūva, uniformas, pašto krep- 
šius ir panašiai; bet, šiaip ar taip, jos namuose moterys dygsniuoja 
vakare, per vakarones, o į vakarones manęs niekas nekviečia. 

O jis sako: jeigu siūtumeisi skiautinę antklodę sau, kokį piešinį 
pasirinktum? 

Ką gi, čia jokių abejonių negali būti, žinau, ką jam atsakysiu. Tai 
būtų Rojaus medis, kokį mačiau ponios Olderman Parkinson skry- 
nioje, išskleidžiau antklodę apsimetusi, jog noriu apžiūrėti, ar ne- 
reikia jos paadyti ar palopyti, stačiai norėjau pasigrožėti, dailus 
daikčiukas, susiūtas iš trikampių, lapai iš tamsių skiaučių ir obuo- 
liai iš šviesių, labai kruopščiai padaryta, dygsniai beveik tokie pat 
mažyčiai, kokiais aš dygsniuoju, tik savo kitaip apkraštuočiau. Jos 
apkraštuota vadinamuoju Laukinės žąsies medžioklės raštu, o sau 
norėčiau apkraštuoti pynelėmis. dviejų spalvų —- šviesios ir tam- 
sios, pasidaryčiau vadinamuosius vijoklinius kraštus, kur šakos su- 

sipynusios kaip vynuogienojai svetainės veidrodžio rėmuose. Pri- 
reiktų nemažai darbo ir laiko, bet jeigu tai būtų mano antklodė ir 
siūčiausi ją sau, mielai imčiausi. 

Bet jam šneku visai ką kita. Sakau: nežinau, pone. Gal Jobo aša- 
ras, gal Rojaus medį, gal Statinių tvorą, o gal stačiai Senmergės min- 
klę, nes juk esu senmergė, ar ne, pone, ir nemažai minklių man teko 
minti. Paskutinius žodžius sakau šelmiškai. Nepasakiau teisybės, nes 
kai balsu pasisakai, ko nori iš tikrųjų, tada tau nepasiseks ir niekad 
neturėsi laimės. Galimas daiktas, to neatsitiks, bet dėl viso pikto 
reikia saugotis, kai sakai, ko nori, ar netgi kai tikrai ko nors nori, nes 
gali susilaukti bausmės. Taip nutiko ir Meri Vitni. 

Jis rašosi raštų pavadinimus. Sako: Rojaus medžiai ar medis? 

Medis, pone, sakau. Gali būti ir ne vienas medis, esu mačiusi 
keturis su visomis lajomis antklodės viduryje, bet raštas vis viena 
vadinamas Medžiu. 

Kodėl taip yra, kaip tu manai, Greis? klausia jis. Kartais jis visai 
kaip vaikas, amžinai klausia ir klausia kodėl. 

Nes taip vadinasi raštas, pone, sakau aš. Yra ir Gyvybės medis, 
bet tai jau visai kitas raštas. Yra taip pat Gundymo medis, yra ir 
Pušis, lygiai toks pat gražus raštas kaip ir visi kiti. 

Jis viską užsirašo. Paskiau ima bulvę ir žiūri į ją. Sako: argi ne 
stebuklai, jog toks daiktas auga po žeme, gali sakyti, auga miego- 
damas, slapčia, neregimas tamsoje? 

Ką gi, nežinau, kur, jo manymu, turėtų augti bulvės, niekad ne- 
su mačiusi, kad jos kabaliotų krūmuose ant šakų. Aš neatsiliepiu, 
o jis kalba toliau: ką dar gali aptikti po žeme, Greis? 

Gal burokų, sakau. Ir dar morkų, pone, sakau. Tai tokios pat 
daržovės. 

Mano atsakymas lyg išmuša jį iš vėžių, ir jis jo nebesirašo. Žiūri 
į mane ir mąsto. Paskiau klausia: ar tu ką nors sapnuoji, Greis? 

O aš sakau: ką jūs turite galvoj, pone? 

Man toks įspūdis, kad jis klausia, ar aš kartais nesvajoju apie tai, 
ką darysiu vėliau, ar nekuriu ateities planų, ir pagalvojau, jog Žiau- 
ru šitaip klausinėti: juk jeigu jau man skirta šičia gyventi ligi mir- 

ties, man nėr ko gražiomis spalvomis pieštis gyvenimo. O galjis klau- 
sia, ar aš kartais nesvajoju apie meilę, ar nesižaviu kokiu vyriškiu ar 
šiaip kuo nors, kaip ir pritinka merginoms, bet ir šitaip galvoti lygiai 
taip Žiauru, gal netgi Žiauriau; ir truputį supykusi priekaištingai sa- 
kau: kas man iš tų svajonių, o ir nelabai gražu to klausinėti. 

O jis sako: ne, matau, ne taip mane supratai. Aš tave stačiai 
klausiu, ar sapnuoji naktį, kai miegi? 

Atsakau truputį gaižiai, nes tai daugiau poniškos paikystės, ir, be 
to, aš vis dar pykstu: visi sapnuoja, pone, ar bent aš taip manau. 

Taip, Greis, sapnuoja, o tu ar sapnuoji? klausia jis. Jis nepaste- 
bėjo, kokiu tonu jam atrėžiau, o gal tik apsimetė nepastebėjęs. 
Galiu viską jam iškloti, ir jis nėmaž nesutrinka nei piktinasi ir net- 
gi nenustemba, tik viską užsirašo. Manding, jis domisi mano sap- 
nais todėl, jog sapnai turi prasmę ar panašiai, kaip sakoma Biblijo- 
je, lygiai kaip faraonui sapnuoti ar liesą karvę, ar riebią karvę, ar 
Jokūbui kopėčiomis laipiojančius angelus. Yra toks antklodės raš- 
tas, šitaip vadinamas, atseit Jokūbo kopėčios. 

Sapnuoju, pone, sakau aš. 

Jis klausia: ką sapnavai praeitą naktį? 


Sapnavau, kad stoviu pono Kinero virtuvės tarpdury. Tai buvo vasa- 
rinė virtuvė; buvau ką tik išgrandžiusi grindis, esu tikra, nes vis dar 
buvau pasikaišiusi sijonus, basa, šlapiomis kojomis ir dar neįsispy- 
rusi į klumpes. Ten stovėjo vyriškis, lauke, ant laiptų, kažin koks 
prekeivis, kaip prekeivis Džeremija, iš kurio kartą nusipirkau sagų 
naujai suknelei, o Makdermotas nusipirko ketverius marškinius. 
Bet tai buvo ne Džeremija, o visai kitas žmogus. Jo krepšys buvo 
atviras, prekės išdėliotos ant žemės, kaspinai ir sagos, šukos ir audi- 
nių atraižos, visos tokios ryškios sapne, šilkai ir kašmyriniai šalikai, 
ir kartūnai tvaskėjo saulėje, nes buvo skaisti diena, pati vasara. 
Man buvo toks įspūdis, jog esu kažkur jau jį mačiusi, bet jis 
stovėjo nusisukęs, ir aš negalėjau pamatyti jo veido. Jaučiau, kad 
jis Žiūri Žemyn. žiūri į mano basas kojas, nuogas iki kelių ir anaip- 

tol nelabai švarias grandžius grindis, bet koja yra koja, švari ar 
nešvari, 0 aš stovėjau nė neketindama nusileisti sijonų. Pama- 
niau: ir tegu sau Žiūri sveikas, vargšelis, savam krašte nieko pa- 
našaus pamatyti negauna. Tikriausiai koks nors prašalaitis, nuė- 
jęs ilgą kelią, iš pažiūros toks pajuodėlis, stačiai badmirys, bent 
jau taip maniau sapne. 

Bet jis nustojo Žiopsoti į mano kojas, bandė man kažką įpiršti. 
Jis turėjo kažin ką mano, ir man reikėjo tatai atgauti, bet aš netu- 
rėjau pinigų ir negalėjau atpirkti. Ką gi, pasiderėkim, sakė jis, gal 
sulygsim. Na, ką tu man duosi, lyg erzindamas sakė jis. 

O turėjo jis mano ranką. Dabar jau mačiau ją, tokia baltutėlė ir 
nusvirusi, jis sūpavo ją kaip pirštinę, laikydamas už riešo. Bet, žvilg- 
telėjusi į savo rankas, pamačiau, jog turiu abi vietoje, ten, kur rie- 
šai, išlindusias iš rankovių kaip paprastai, ir supratau, kad ta trečia 
ranka tikriausiai būsianti kokios kitos moters. Ir ji tikrai atskubėjo 
savo rankos, ir jeigu būčiau ją nusipirkusi, būtų mane apvaginusi, 
bet aš jos jau nebenorėjau, nes ji veikiausiai buvo nukirsta. Kaip 
kažin ką, dabar ji kraujavo, kraujas varvėjo tirštas kaip sirupas; 
bet man buvo visiškai nebaisu, o juk išprotėčiau iš siaubo, jei ne- 
miegočiau ir pamatyčiau tikrą kraują; priešingai, kažin kas kitas 
man nedavė ramybės. Užpakaly girdėjau spiegiant fleitą, ir tas spie- 
gimas man tampė nervus. 

Eik sau, pasakiau prekeiviui, dink iš akių. Bet jis stovėjo nusisu- 
kęs ir nė neketino krustelėti iš vietos, ir man dingtelėjo, kad jis, ko 
gero, iš manęs tyčiojasi. 

O man nėjo iš galvos mintis: privarvės ant švarių grindų. 


Sakau: nebepamenu, pone. Nebepamenu, ką sapnavau praeitą 
naktį. Kažką negera. Ir jis užsirašo. 

Ne kažin ką ir turiu, jokių turtų, jokios mantos, jokios nuosavy- 
bės, nieko sava, taip sakant, tad reikia šį tą pasilaikyti sau; ir ap- 
skritai, šiaip ar taip, kuriems galams jam reikia mano sapnų? 

Tada jis sako: ką gi, neliks katė pieno nelakusi. 

Mano galva, nei šis, nei tas šitaip kalbėti, ir sakau: aš jums ne 
katė, pone. 

Ir jis sako: aha, prisimenu, ir ne šuo, ir jis juokiasi. Sako: tik šit 
mįslė, Greis, kas tu tokia? Velnias ar gegutė? 

O aš sakau: atsiprašau, pone? 

Man visiškai nepatinka, kad jis mane vadina gegute, mielai išei- 
čiau iš kambario, tik nedrįstu. 

O jis sako: pradėkime nuo pradžios. 

O aš sakau: nuo kokios pradžios, pone? 

O jis sako: nuo tavo gyvenimo pradžios. 

Aš gimiau, pone, kaip ir visi kiti, sakau vis dar neatlyždama. 

Štai čia turiu tavo išpažintį, sako jis, pala, paskaitysiu tau, ką 
tuomet pasakojai. 

Anokia čia išpažintis, sakau aš, pasakojau tik tai, ką liepė sakyti 
advokatas, o visa kita prasimanė laikraštininkai, jei norite, galite 
sau tikėti va tokiais paistalais, kuriuos jie skleidė ir platino kur 
įmanydami. Kai pirmąsyk man į akis pakliuvo laikraštininkas, pa- 
galvojau: tai bent, ar tavo motina žino, kad išbėgai iš namų? Jis 
buvo neką vyresnis už mane, o į laikraščius ėmė rašinėti, kai tik 
barzda vos pradėjo kaltis. Visi jie buvo tokie patys, dar šlapia pa- 
nose, nieko neišmanė ir paistė kas užeina ant seilės. Rašė, kad esu 
aštuoniolikos ar devyniolikos, daugių daugiausia dvidešimties, nors 
man tik sukako šešiolika, ir netgi pavardžių nemokėjo teisingai 
parašyti, Džeimį Volšą vadino tai Volšu, tai Velšu, tai Velču, o Mak- 
dermoto pavardę irgi darkė, vadino tai Makdermotu, tai Mekder- 
motu, tai Maktermotu, o Nensi vadino Ana, nors ji kaip gyva to- 
kio vardo neturėjo, tai negi jūs galite tikėtis, kad jie ką nors para- 
šytų teisingai? Sukurpia, kas jiems šauna į galvą, svarbu, kad tik 
jiems tiktų. 

Greis, tada sako jis, o kas tokia toji Meri Vitni? 

Staigiai dirstelėju į jį. Meri Vitni, pone? Iš kur jūs ištraukėte tą 
vardą? klausiu aš. 

Buvo užrašytas po tavo paveikslu, sako jis. Tavo išpažinties titu- 
liniame puslapyje. Greis Marks, apsišaukusi Meri Vitni. 

Ak taip, sakau aš. Nelabai aš ten ir panaši. 

O Meri Vitni? klausia jis. 

Et, šitaip pasivadinau Levistono smuklėje, kai Makdermotas pa- 
bėgo su manimi. Jis sakė, kad nesisakyčiau tikro vardo tam atve- 
jui, jeigu imtų mūsų ieškoti. Jis kietai suspaudė man ranką, kiek 
prisimenu. Norėjo užsitikrinti, jog darysiu kaip paliepta. 

Ir tu pasivadinai pirmu vardu, kuris tau dingtelėjo į galvą? klau- 
sia jis. 

O ne, pone, sakau. Meri Vitni kadaise buvo mano gera draugė. 
Tuo metu jau buvo mirusi, pone, ir aš pagalvojau, kad jai bus ne- 
svarbu, jog savinuos jos vardą. Kartais ji man skolindavo ir savo 
drabužius. 

Akimirką tyliu mąstydama, kaip teisingiau jam paaiškinti. 

Ji visad būdavo man maloni, sakau aš, ir jeigu ne ji, mano gyve- 
nimo istorija būtų buvusi visiškai kitokia. 


13. 


Nuo pat mažumės prisimenu tokį trumpą eilėraštuką: 


Pušys skaudžiai duria, graudžią giesmę gieda, 
Kai tik vyras veda, bėdos jį apsėda. 


Ten nesakoma, kada bėdos apsėda moterį. Mane, ko gero, ap- 
sėdo, kai tik atėjau į pasaulį, pasak žmonių, pone, tėvų nepasirink- 
si, O jeigu būčiau turėjusi valią, niekados nebūčiau pasirinkusi tų, 
kuriuos man davė Dievas. 

Tai, kas sakoma mano išpažinties pradžioje, gryna teisybė. Tik- 
rai atvykau iš Šiaurės Airijos; nors, man regis, jie labai negražiai 
padarė rašydami, jog abu kaltinamieji prisipažino atvykę iš Airijos. 
Galėtum pamanyti, jog tai nusikaltimas, o kiek aš žinau, atvykti iš 
Airijos - joks nusikaltimas; nors dažnai esu pastebėjusi, jog šitaip 
žiūrima. Bet mano tėvai, žinia, buvo protestantai, ir tai jau visai 
kas kita. 

Nieko daugiau neprisimenu, tik mažytį uostą uolėtoje jūros 
pakrantėje, tai žalią, tai pilką kraštą, vienur kitur medžių guotus; 
ir todėl gerokai persigandau, pirmąsyk pamačiusi tokius didelius 
medžius, kokie auga šičia, nes galva nenešė, kaip medžiai gali 
tokie aukšti išaugti. Gerai neprisimenu tos vietos, nes buvau dar 
maža, kai išvažiavau; tik tokios nuotrupos išliko, sakytum sudu- 
Žusios lėkštės šukės. Visad pasitaiko šukių, pažiūrėti lyg atliku- 
sių nuo kokios kitos sudužusios lėkštės; ir tada randasi tarpai, 
kurių niekuo neina užtaisyti. 


Mes gyvenome ankštoje, pusiau pertvertoje pirkutėje kiauru sto- 
gu, kaimo pakrašty, netoli miestelio, kurio neminėjau laikraščiams, 
nes teta Paulina, ko gero, vis dar ten tebegyvena, ir aš nenorėčiau 
pridaryti jai gėdos. Ji visad buvo geros nuomonės apie mane, nors 
ne kartą esu girdėjusi ją šnekant mamai, ko galima išties iš manęs 
tikėtis, kai man šviesesnio gyvenimo nematyti ir turiu tokį tėvą. Ji 
buvo įsitikinusi, jog mama ištekėjo už nepalyginamai žemesnio luo- 
mo vyro; ir sakė, jog taip jau įprasta mūsų giminėje, ir neabejojo, 
kad ir aš nueisiu tuo keliu; bet man ji sakė, kad grumčiausi ir ne- 
pasekčiau mamos pavyzdžiu, ir perniek savęs nelaikyčiau, ir nesu- 
simylėčiau su pirmu pasitaikiusiu pliuškiu, kaip tai atsitinka ir kaip 
padarė mama, net nepasidomėjusi, iš kokios jis šeimos. kokios kil- 
mės, ir kad saugočiausi svetimų. Kai man buvo aštuoneri, ne kažin 
ką ir supaisiau, ką ji man šneka, o juk, šiaip sakysi ar taip, patari- 
mai buvo geri. Mama sakydavo, jog teta Paulina turinti gerų keti- 
nimų, tačiau kelianti tokius reikalavimus, kokius ne kiekvienas gali 
sau leisti. 

Teta Paulina su savo vyru, dėde Rojum, pakumpusiu atlapašir- 
džiu žmogum, laikė krautuvę gretimame miestelyje; jie prekiavo 
ne vien maisto prekėmis, bet irgi audiniais drabužiams siūti ir nė- 
riniais, ir Belfasto drobelėmis, ir gana neblogai vertėsi. Mama bu- 
vo tetos Paulinos jaunesnioji sesuo ir dailesnė už tetą Pauliną, nes 
toji buvo šiurkštaus kaip švitrinis popierius veido, kaulėta, dide- 
liais kaip viščiuko sąnariai krumpliais, o mama buvo ilgų tamsiai 
rudų plaukų, - juos ir paveldėjau iš mamos, - ir apskritų melsvų 
kaip lėlės akių, ir prieš ištekėdama gyveno pas tetą Pauliną ir dėdę 
Rojų ir padėjo jiems krautuvėje. 

Mamos ir tetos Paulinos tėvas buvo dvasininkas, metodistas, se- 
niai jau pasimiręs, - anot kalbų, padaręs kažką netikėta su bažny- 
čios pinigais ir po to nebegalėjęs gauti jokios vietos; ir kai jis pasi- 
mirė, jiedvi liko be skatiko ir gavo pačios rūpintis savimi. Tačiau 
abi buvo išprususios, mokėjo siuvinėti ir skambinti fortepijonu; 
tad tetai Paulinai atrodė, kad ji taip pat ištekėjo už žemesnio luo- 
mo vyro, nes damai nepritiklu laikyti krautuvę; bet dėdė Rojus 

buvo blaivaus proto žmogus, kad ir netašytas, ir ją gerbė, ir tai šį tą 
reiškė; ir kiekvieną kartą, žiūrėdama į savo baltinių spintą arba 
perskaičiuodama abu servizus, vieną kasdieninį, kitą, tikro porce- 
liano, šventinį, ji žegnodavosi ir dėkodavo likimui, nes moteriai 
būna ir blogiau; ir taip sakydama, ji turėdavo omeny mamą. 

Nemanau, kad ji taip kalbėdavo norėdama užgauti mamos jaus- 
mus, nors taip ir atsitikdavo, ir mama paskiau graudžiai verkdavo. 
Ji pradėjo gyventi po tetos Paulinos padu, taip ir gyveno toliau, tik 
pakliuvo dar ir po tėčio padu. Teta Paulina visada kartodavo, kad 
ji, mama dėta, nesileistų tėčio skriaudžiama, o tėtis liepdavo jai 
nesileisti tetos Paulinos skriaudžiamai, ir jiedu gniuždė ir mygo ją 
iš abiejų pusių. Buvo ji baikšti, neryžtinga, silpna ir gležna, ir tai 
mane siutino. Norėjau, kad ji būtų stipresnės dvasios, idant pati 
nebūčiau priversta ugdyti dvasios stiprybę. 

Na, o tėtis netgi nebuvo airis. Buvo anglas iš šiaurės, ir niekad 
nepaaiškėjo, ko jis atsigavo į Airiją, nes diduma anglų, linkusių 
klajoti, vykdavo visiškai kiton pusėn. Teta Paulina kalbėjo, kad An- 
glijoje tikriausiai prisidarė bėdos ir dėjo į kojas, kad tik kailį sveiką 
išneštų. Pasak jos, vargu ar iš tikrųjų jo pavardė esanti Marksas, 
veikiausiai esąs koks apsišaukėlis, paženklintas Kaino žyme, nes 
pažiūrėti atrodąs tikras galvažudys. Bet pasakė tai daug vėliau, kai 
viskas nuėjo kreiva vėže. 

Iš pradžių, pasak mamos, jis atrodęs padorus ir rimtas jaunuo- 
lis, ir netgi teta Paulina - ir ta gavo pripažinti, kad jis dailus, toks 
aukštas, šviesiaplaukis ir dar išsaugojęs didumą dantų; ir tuo me- 
tu, kai jie susituokė, jis turėjo pinigo ir puikias perspektyvas, nes 
buvo mūrininkas, kaip rašė laikraščiai. Vis dėlto teta Paulina sakė, 
jog mama ir nebūtų tekėjusi, jei nebūtų prirėmusi bėda ir nieko 
nebūtų reikėję slėpti, juoba kad ir vėliau pikti liežuviai kalbėjo, 
jog labai jau stambi atrodžiusi mano vyresnioji sesutė Marta, išne- 
šiota septynis mėnesius; ir taip atsitikę todėl, kad mama buvusi 
pernelyg paslaugi, ir labai daug jaunų moterų irgi lygiai taip pat 
įkliuvę; ir ji man tatai pasakojo norėdama persergėti, kad tik aš 
taip nedaryčiau. Ji sakė, jog mamai labai pasisekę, kad tėtis suti- 

kęs ją vesti, ir už tai jį gerbė, mat diduma būtų pakėlę bures ir ir 
dingę iš Belfasto, palikę ją likimo valiai, o kuo tuomet būtų galėju- 
Si jai pagelbėti teta Paulina, kai pati turėjo rūpintis savo geru var- 
du ir krautuve. 

Taigi mama ir tėtis tarėsi įkliuvę į vienas kitam paspęstus spąstus. 

Aš netikiu, jog tėtis iš prigimties buvo niekšas; bet jis leidosi 
lengvai išvedamas iš kelio, ir aplinkybės susiklostė jam nesėkmin- 
gai. Kadangi buvo jis anglas, protestantai, ir tie žiūrėjo į jį kreiva 
akimi, nes jie nemėgo prašalaičių. Be kita ko, jis kaltino dėdę tuo, 
jog tas šnekąs, kad jis turėjęs tam tikrų kėslų, apsukęs mamai gal- 
vą ir ją vedęs, kad galėtų gyventi kaip meškos ausy ir smagintis, 
melždamas iš jų pinigus, sunkiu triūsu pelnytus krautuvėje; iš da- 
lies tai buvo tiesa, nes jie negalėjo jam atsakyti dėl mamos ir vaikų. 

Sužinojau visa tai būdama dar visai maža. Durys mūsų namuo- 
se buvo ne tokios jau storos, aš buvau labai smalsi, kaišiojau snapą 
kur nereikia, o tėtis pasigėręs garsiai šūkaudavo; ir kai įsileisdavo, 
neimdavo į galvą, jog kas nors gali tyliai kaip pelė glūdoti čia pat 
už kampo ar palangėje. 

Jis dažnai kartodavo, kad turi per daug vaikų - per daug netgi 
turtingesniam žmogui. Kaip jie rašė laikraščiuose, galiausiai mūsų 
likę devyni, iš visų gimusių devyni gyvi. Jie neminėjo mirusių vai- 
kų, o jų buvo trys, neskaičiavo ir to vaikelio, kuris mirė dar negi- 
męs ir net vardo neturėjo. Mama ir teta Paulina vadino jį išmesti- 
niu, ir kai buvau maža, svarstydavau, kur jį būtų galėję išmesti, nes 
galvodavau, jog jį išmetė nelyginant pinigėlį, o jei ką išmeti, tai, ko 
gero, kada nors gali imti ir surasti. 

Visi trys mirę vaikai buvo palaidoti kapinėse. Nors mama meldė- 
si vis daugiau, bažnyčion mes eidavome vis rečiau, nes, jos žodžiais 
tariant, ji nenorinti, kad jos basi, apsiskarmaliavę vaikeliai stypsotų 
prieš visus kaip kaliausės. Buvo tik viena parapijos bažnyčia, bet 
kad ir silpno būdo, mama buvo išdidi, o būdama dvasininko duktė, 
išmanė, kas padoru bažnyčioje. Ji taip ilgai stengėsi padoriai atrody- 
ti ir norėjo, kad ir mes padoriai atrodytume. Bet labai jau sunku, 
pone, padoriai atrodyti, kai neturi padorių drapanų. 

Šiaip ar taip, aš eidavau į kapines. Bažnyčia buvo didumo sulig 
karvide, o kapinės didžia dalimi apžėlusios. Anksčiau mūsų mies- 
telis buvo didesnis, bet daug Žmonių išvažiavo: vieni pasidavė Bel- 
fasto pusėn, į manufaktūras, kiti kitapus vandenyno, ir dažnai iš 
visos giminės nelikdavo nė vieno žmogaus artimųjų kapams pri- 
žiūrėti. Kapinės buvo vienintelė vieta, kur vesdavausi jaunesnius 
vaikus, kai mama liepdavo išvesti juos iš namų; taigi eidavome ten 
aplankyti trijų mirusių broliukų, taip pat ir kitus kapus. Kai kurie 
buvo labai seni, su antkapiais ir angelų galvomis ant viršaus, nors 
jos veikiau priminė papločius su dviem išsprogusiomis akimis ir 
sparnais iš abiejų pusių, kur turėtų būti ausys. Niekaip negalėjau 
suvokti, kaip galva galėtų skraidyti pati viena be kūno; ir taipgi 
niekaip negalėjau suvokti, kaip tas pats žmogus gali būti Danguje 
ir podraug kapinėse, bet visi tvirtino, jog tai tiesa. 

Visi trys mūsų broliukai buvo palaidoti be akmeninių antkapių, 
tik mediniai kryžiai styrojo galvūgaly. Veikiausiai jų kapai jau se- 
niai užžėlę. 

Kai man sukako devyneri, vyresnioji sesuo Marta išėjo tarnauti, 
ir mane užgriuvo visi tie namų apyvokos darbai, kurie tekdavo jos 
daliai; o paskiau, po dvejų metų, mano brolis Robertas prekybiniu 
laivu išplaukė į jūrą, ir daugiau apie jį nebeturėjome jokios Žinios; 
bet mes patys ilgai netrukus iš ten išvažiavome, tad jeigu ir būtų 
siuntęs kokį žodelį, tasai nebūtų mūsų pasiekęs. 

Tad namie liko penki mažiai ir aš, ir netrukus turėjo gimti dar 
vienas. Neprisimenu, kada mama, kaip žmonės sako, nebūtų lau- 
kusi linksmų dienų, nors, kiek buvau mačiusi, nieko linksma ten 
nebūdavo. Žmonės tą laiką vadina ir sunkiomis dienomis, ir tai 
arčiau tiesos, - po sunkių dienų ateina laimė, nors ta laimė toli 
gražu ne visada teikia džiaugsmo. 

Tėčiui tuo metu vaikai jau buvo įsipykę iki gyvo kaulo. Bambė- 
davo be perstogės: kuriam galui dar vienas vaikagalys šiame pa- 
saulyje, ar tau negana, bet vis negali nustoti, dar vieną burną rei- 
kės penėti, - lyg pats būtų buvęs niekuo dėtas. Kai buvau dar visai 
maža, kokių šešerių ar septynerių, kartą paliečiau mamos pilvą, 

tokį apskritą ir kietą, ir paklausiau: kas ten yra, dar viena burna, 
kurią reikės penėti, - 1 mama liūdnai nusišypsojo ir tarė: taip, ko 
gero, tavo tiesa, ir tada įsivaizdavau dideliausią burną ir galvą, pa- 
našią į sparnuotas angelų galvas ant antkapių, tik su dantimis ir 
visa kita, ėdančią mamą iš vidaus, ir prapliupau verkti, nes buvau 
įsitikinusi, jog ji 1ms ir numirs kurią dieną. 


Tėtis paprastai išvažiuodavo gana toli, - net į Belfastą, - kai jį 
pasamdydavo mūryti namų, ir baigęs darbą kelioms dienoms grįž- 
davo namo, o paskui vėl keliaudavo ieškoti darbo. Pargrįžęs lin- 
dėdavo smuklėje, gelbėdamasis nuo klyksmo. Sakydavo, jog to- 
kioje erzelynėje Žmogus nė savo minčių neišgalėtų išgirsti, ir, tu- 
rint tokią didelę šeimyną, reikia nežiopsoti ir ko nors imtis, o jam 
protas nenešąs, ką daryti, kad vaikai badu neišmirtų. Žiopsoti jis 
nežiopsodavo, bet daugiausia žiūrėdavo į stiklelio dugną, o ten 
visad būdavo tų, kurie amžinai pasirengę padėti tau nežiopsoti, 
tik bėda, kad pasigėręs jis įniršdavo ir įnikdavo keikti airius, ap- 
šaukdavo juos padugnėmis, nenaudėliais ir vagimis, ir puota baig- 
davosi muštynėmis. Bet jis turėjo kietą kumštį, ir veikiai liko tik 
vienas kitas draugas — mat nors jiems ir patikdavo su juo lakti, jie 
nenorėdavo paragauti jo kumščio, kai išmušdavo valanda. Ir ši- 
taip jis ilgainiui įprato gerti vienas, o kuo daugiau geri, tuo nak- 
tys eina ilgyn, ir galiausiai, dienai išaušus, jis pamiršdavo, jog rei- 
kia eiti į darbą. 

Šitaip jis pagarsėjo kaip nepatikimas žmogus, ir vis rečiau, vis 
toliau nuo namų begalėdavo gauti darbo. Daug blogiau būdavo, 
kai jis būdavo namie, nei kad jo nebūdavo, nes ilgainiui jau nebe- 
išliedavo viso pykčio smuklėje. Sakydavo, jog nežinąs, kodėl Die- 
vas užkrovęs jam visą krūvą pyplių, pasauliui mūsų nebereikią, vi- 
sus mus sukišiąs į maišą ir prigirdysiąs kaip kačiukus, ir mažesni 
vaikai drebėdavo persigandę. Tad aš vesdavausi keturis didesniuo- 
sius, kurie pajėgdavo toliau paėjėti, ir mes, susikibę už rankų, trauk- 
davome į kapines rinkti žolių arba leisdavomės žemyn prie uosto 

ir repečkodavome tarp pakrantės uolų ir pagaliais stengdavomės 
iškrapštyti ant seklumos išmestas medūzas, arba žvejodavome kas 
pakliūva per atoslūgius telkšančiose valkose. 

Arba eidavome į nedidelį doką, kur stovėdavo pririštos Žvejų 
valtys. Mums nevalia būdavo ten eiti, nes mama bijodavo, kad ne- 
paslystume kur ir neprigertume, bet aš vis viena vesdavausi ten 
vaikus, nes Žvejai kartais duodavo kokią žuvį, silkę ar skumbrę, o 
verkiant reikdavo namo parnešti ko nors kramtomo; kartais neiš- 
manydavome, ką valgysime kitą dieną. Mama buvo mums uždrau- 
dusi prašyti išmaldos, ir mes neprašydavome, 0 jei prašydavome, 
tai keliais žodžiais; bet sunku atsispirti, kai matai penkis apsiskar- 
maliavusius vaikus alkanomis akimis, ar bent jau taip būdavo tada 
mūsų kaime. Todėl dažniausiai mes gaudavome žuvies ir grįžda- 
vome namo, ja nešini, tokie išdidūs, lyg patys savo rankomis būtu- 
me prisižvejoję. 

Prisipažinsiu, jog man ateidavo galvon nuodėmingų minčių, kai 
stovėdavau doke su vorele išsirikiavusių basų bamblių linkstan- 
čiomis kojytėmis. Tardavau sau: 0 jeigu imčiau ir įstumčiau vieną 
kitą jūron, ir tada nebereiktų penėti šitiek burnų, nei skalbti šitiek 
drabužių. Mat tuo metu man ir tekdavo daugiausia skalbti. Bet 
tokios mintys dingtelėdavo galvon, be abejo, velnio pakuždėtos. O 
gal veikiau tėčio, nes tuo metu vis dar stengdavausi jam įtikti. 

Ilgai netrukus jis pritapo prie įtartinos draugijos, ir žmonės ma- 
tė jį trinantis tarp blogo vardo karingųjų airių protestantų, ir štai 
už dvidešimties mylių supleškėjo namai tokio katalikų pusėn sto- 
jusio protestanto džentelmeno, o kitą džentelmeną žmonės rado 
suknežinta galva. Dėl to mama su tėčiu susivaidijo, ir jis atkirto: 
kaipgi jis, velniai rautų, jos manymu, turįs užsikalti pinigo, ir ge- 
riausia būsią, jeigu ji laikysianti liežuvį už dantų, nors kliautis mo- 
teriške — tai lyg kliautis raišu vilku, nes ji vos tik pamato vyrą, aki- 
mis pliskina ir bežiūrint jį išduoda, ir pragaras joms - ne pati blo- 
giausia vieta. Ir kai paklausiau mamą, kodėl ji turinti laikyti liežu- 
vį, ji ištraukė Bibliją ir liepė man prisiekti, kad aš irgi saugosiu 
paslaptį, ir prigrasino, jog Dievas mane nubausiąs, jei sulaužysiu 

šventą priesaiką, ir aš baisiai persigandau - bijojau, kad galiu imti 
ir prasitarti netyčia, nes nė iš tolo nenuvokiau, ką reikėjo slėpti. O 
Dievo bausmės bijojau visų labiausiai, nes, palyginti su Juo, tėtis 
atrodė visai menkas, ir vėliau aš visad labai stropiai saugodavau 
svetimas paslaptis, nors ir kokios jos.būtų buvusios. 

Kurį laiką pinigų netrūko, bet gyvenimas nė kiek nepagerėjo, ir 
po žodžių buvo smūgiai, nors vargšė mama iš kailio nerėsi, kad tik 
jo nesuerzintų; ir kai mūsų aplankyti ateidavo teta Paulina, mama 
kuždėdavosi su ja, rodydavo jai mėlynes ant rankų ir verkdama 
guosdavosi: niekad jis toks nėra buvęs, ir teta Paulina sakydavo: 
pili, tuo daugiau byra, stačiai gėda ir bėda. 

Dėdė Rojus atvažiuodavo su ja vienkinkiu vežimaičiu, atveždavo 
kiaušinių iš savo vištidės ir bryzą lašinių, nes mes jau senių seniau- 
siai nebelaikėme nei vištų, nei kiaulės; susėsdavo jie visi priekinia- 
me kambaryje, beveik perdėm pridžiaustytame skalbinių, nes tokia- 
me klimate, saulutei praspindus, vos spėji išsiskalbti ir pasidžiauti, 
vėl užeina debesys ir vėl pradeda dulksnoti; ir dėdė Rojus, iš prigim- 
ties tiesaus būdo, sakydavo, jog amžindie nėra matęs kito tokio žmo- 
gaus kaip tėtis, sugebančio taip mikliai pervaryti per antrą galą ne- 
mažus pinigus. Ir teta Paulina liepė jam atsiprašyti už negražius Žo- 
džius, nors mama buvo girdėjusi ir nepalyginti bjauresnių, nes, tė- 
čiui pasigėrus, jam iš burnos nelyginant srutos pildavosi. 

Bet dabar mes gyvaliojome jau nebe iš tų skurdžių skatikų, ku- 
riuos kitados parnešdavo tėtis. Duonos kąsnį uždirbdavo mama, siū- 
dama marškinius, jai talkindavau aš su jaunesniąja sesute Keiti; O 
darbo jai parūpindavo teta Paulina, atveždavo medžiagų ir išsivežda- 
vo siuvinius, ir tikriausiai tas jai kainavo, ir arklį varinėjo, ir laiką gai- 
šo, ir rūpesčių turėjo. Bet visados atveždavo šio to valgyti, nes kad ir 
turėdavome pasisodinę sklypelį bulvių ir lysvę kopūstų, to būdavo 
anaiptol negana; ir ji atveždavo iš savo krautuvės audinių atraižų, ir 
mes pasisiūdavome sau drabužėlių, tokiais ir vilkėdavome. 

Tėtis jau seniai nebekvaršindavo sau galvos, iš kur viso to gau- 
name. Tais laikais, pone, vyrui priklausė maitinti šeimą, jis laikė 

tai garbe, kad ir ką apie ją būtų galvojęs; ir mama, nors ir silpna 
moteris, buvo pakankamai išmintinga ir nieko jam nepasakojo. Ir 
dar vienas žmogus žinojo ne ką daugiau, tai dėdė Rojus, nors jis 
veikiausiai numanė viską ir matė, jog kai kurie daiktai dingsta iš jo 
namų ir atsiranda pas mus. Bet teta Paulina buvo iš tų moterų, 
kurios žino, ką daro. 

Gimė vaikelis, ir man prisidėjo skalbimo kaip paprastai, vaikui 
gimus, ir mama sirguliavo ilgėliau nei paprastai, ir man teko rū- 
pintis ir pietumis, ir pusryčiais, nors ir anksčiau aš pati juos ruoš- 
davau; ir tėtis pasakė, jog reikia trinktelėti naujagimiui per galvą 
ir pakasti jį kopūstų lysvėje, nes jam didesnė laimė būtų po velėna 
pūti nei velėną minti. Ir pridūrė, jog vien į jį pasižiūrėjus Žarna 
žarną ryjanti, ir jog jis labai gražiai atrodytų dubenyje su obuoliu 
burnoje ir keptomis bulvėmis iš visų pusių apdėtas. Ir tada paklau- 
sė, ko mes į jį spoksome. 


Tuo metu nutiko nelauktas dalykas. Teta Paulina seniai buvo nu- 
stojusi vilties susilaukti kūdikėlio ir todėl į visus mus žiūrėjo kaip 
į savo vaikus; bet dabar pasidarė ženklu, kad ji nėščia. Ir ji labai 
džiaugėsi, ir mama džiaugėsi kartu su ja. Bet dėdė Rojus pasakė 
tetai Paulinai, jog dabar padėtis turinti pasikeisti, nes jisai jau 
nebeišgalėsiąs šelpti mūsų šeimos, turėsiąs rūpintis savąja, ir rei- 
kėsią sugalvoti ką nors kita. Teta Paulina pasakė, jog jie nepalik- 
sią mūsų mirti badu, nors ir koks bjaurus esąs tėtis, nes sesuo 
esanti to paties kraujo, o vaikeliai niekuo dėti; ir dėdė Rojus pa- 
sakė, jog niekad ir neketinęs leisti jiems mirti badu, paprasčiau- 
siai turėjęs galvoje, kad mums būtų pravartu emigruoti. Dauge- 
lis išvažiuoją, ir Kanadoje esą visi, kas nori, dykai gauną žemės, o 
mano tėčiui nieko nereikėsią daryti, tik pradėti naują gyvenimą. 
Mūrininkų tenai labai reikią, nes vykstančios didelės statybos, 
darbas darbą vejąs, ir jis iš patikimų šaltinių patyręs, jog veikiai 
ten statysią daug geležinkelio stočių; ir darbščiam žmogui būsią 
nesunku prasikurti. 

Teta Paulina pasakė, jog visa tai esą labai gerai, bet kas apmo- 
kėsiąs kelionę? Ir dėdė Rojus pasakė, kad turįs pasidėjęs juodai 
dienai ir dar išgrandysiąs kišenes — užteksią ne tik bilietams, bet 
ir maistui, kiek jo mums reikėsią kelionei, ir jis turįs jau nusižiū- 
rėjęs žmogų, kuris viską sutvarkysiąs už tam tikrą mokestį. Jis 
viską suplanavo iš anksto, net su mumis nepasitaręs, toks jau žmo- 
gus buvo mano dėdė Rojus, nieko nedarydavo, gerai visko neap- 
galvojęs.. 

Taip ir buvo nuspręsta, ir teta Paulina, nors ir nėščia būdama, 
tam tyčia atvažiavo savo vežimaičiu visa tai persakyti mamai, ir 
mama pasakė, jog nori pasikalbėti su tėčiu ir atsiklausti jo sutiki- 
mo, bet tatai buvo tik dėl akių. Vargšams nėra ko rinktis, ir jie 
neturėjo kitos išeities, ir, be to, miestelyje pasirodė nepažįstami 
žmonės, klausinėjo apie supleškėjusią trobą ir nužudytą vyriškį ir 
visus kamantinėjo, ir tada tėtis kaip nuo sieto pasileido skubėda- 
mas kuo greičiau dingti jiems iš akių. 

Tad jis mielai su viskuo sutiko ir pasakė, jog pradėsiąs naują 
gyvenimą ir jog dėdė Rojus esąs taurus ir dosnus, bet pinigus už 
bilietus jis laikysiąs skola ir grąžinsiąs, kai tik atsistosiąs ant kojų, 
ir dėdė Rojus dėjosi juo tikįs. Jis nenorėjo žeminti tėčio - stačiai 
negeidavo jo daugiau matyti. Na, o dėl dosnumo, man regis, jis 
galvojo, kad verčiau sukaupti visą drąsą ir pakratyti kišenę, užuot 
diena dienon ligi paskutiniosios kišti skatiką po skatiko, ir juo dė- 
ta, aš būčiau lygiai taip padariusi. 

Taip vežimas pajudėjo iš vietos. Buvo nuspręsta, jog išplauksi- 
me balandžio pabaigoje, tad Kanadon atvyksime vasaros pradžio- 
je ir spėsime įsikurti, kol laikysis šilti orai. Mama su teta Paulina 
kūrė devynias galybes planų, rinkosi ir pakavo daiktus, ir abi sten- 
gėsi atrodyti linksmos, bet abi buvo nusiminusios. Šiaip ar taip, 
jiedvi buvo seserys, vienodai ragavusios ir šilta, ir šalta, ir žinojo, 
kad, laivui išplaukus, veikiausiai jau niekada nebesimatys šiame 
gyvenime. 

Teta Paulina atnešė iš krautuvės dar visai gerą lininę paklodę, 
tik vos vos įplyšusią, ir storą šiltą skarą, nes buvo girdėjusi, jog 

kitoje vandenyno pusėje labai šalta, ir nedidelę pintinę su dangčiu, 
O joje, saugiai supakuotus į šiaudus, rožytėmis ištapytus porcelia- 
ninį arbatinį ir du puodelius su lėkštutėmis. Ir mama labai jai dė- 
kojo ir sakė, kokia gera jai visados buvusi, ir kol gyva, lyg akį kak- 
toje saugosianti arbatinį kaip atminimą. 

Ir abi tyliai verkė be galo, be krašto. 


14. 


Dėdė nusamdė mums vežimą, ir mes ilgai ilgai kratėmės į Belfastą, 
bet lyti lijo ne per daugiausia. Belfastas buvo didelis mūrinis mies- 
tas, pats didžiausias, kokį kaip gyva buvau mačiusi, aidintis nuo bil- 
dančių karietų bei vežimų. Nemažai įspūdingų namų, bet taip pat 
daug vargšų, dieną naktį dirbančių drobės fabrikuose. Atvažiavome 
jau vakare, ir visur degė dujiniai Žibintai, kuriuos pamačiau pirmą- 
syk gyvenime, švietė kaip mėnesiena, tik truputį žalsviau. 

Nakvojome užeigoje, kur buvo taip apstu blusų, kad galėjai pa- 
manyti, jog tai šuns būda; ir mes susinešėme kambarin visas dėžes, 
kad mums neišvogtų mantos. Nieko daugiau man nepasisekė pa- 
matyti, nes iš pat ryto turėjome sėsti į laivą, ir aš skubinau vaikus. 
Jie nesupaisė, kur mes važiuojame, ir, tiesą pasakius, pone, neti- 
kiu, jog mūsų kuris tat suprato. 

Laivas stovėjo doke prie krantinės; buvo tai sunkus gremėzdas, 
atplaukęs iš Liverpulio, ir vėliau sužinojau, kad iš Kanados į rytus 
jis gabena rąstus, o atgal į vakarus - emigrantus, ir tiek į medieną, 
tiek į žmones žiūrima daugmaž vienodai - kaip į paprasčiausią kro- 
vinį. Žmonės jau lipo laivan su savo pundais ir dėžėmis, ir kai ku- 
rios moterys graudžiai raudojo, bet aš neverkiau, nes nesuvokiau, 
kam to reikia, o ir tėtis pažiūrėti buvo pritvinkęs pykčio ir norėjo 
tylos, nusiteikęs kad kokios trinktelėti atgalia ranka. 

Jūrai banguojant, laivas suposi visu ilgiu ir nekėlė man nė men- 
kiausio pasitikėjimo. Jaunesnieji vaikai, ypač berniukai, buvo la- 
bai susijaudinę, bet man širdis apmirė, nes kaip gyva nebuvau plau- 
kusi laivu, netgi nedideliais žvejų laiveliais mūsų uoste, ir žinojau, 

jog plauksime skersai vandenyną ir nebus matyti nė krantų, o jei- 
gu laivas suduš arba jeigu iškrisime už borto, nė vienas mūsų ne- 
mokame plaukti. 

Pamačiau tris kranklius tupint vieną šalia kito ant stiebo skersi- 
nio, ir mama juos pamatė ir pasakė, jog tai blogas ženklas: kai trys 
krankliai tupi vienas šalia kito - vadinasi, lauk mirties. Nustebau, 
kad ji taip šneka, nes nebuvo prietaringa, bet, man regis, ji buvo 
nusiminusi, o prislėgti žmonės, kaip esu pastebėjusi, labiau tiki 
blogais ženklais. Mane tai labai nugąsdino, nors ir neišsidaviau, 
kad jaunesnieji vaikai nesuprastų: jeigu tik jie pamatys, jog man 
baisu, jie irgi įsibaimins, o aplink ir šiaip jau buvo pakankamai 
triukšmo ir bruzdesio. 

Tėtis nutaisė šaunią išvaizdą ir, užsimetęs ant pečių didžiausią 
ryšulį drabužių ir patalynės, plačiais žingsniais nudrožė lieptu, žval- 
gydamasis aplink, lyg viskas jam būtų pažįstama ir nebaisu; bet 
mama lipo labai liūdna, apsigobusi skepeta, tolydžio slapčiomis 
vis braukė ašarą ir kalbėjo man, grąžydama rankas: ak, kas čia mus 
neša, o kai atsidūrėme denyje, pridūrė: mano kojos niekad nebe- 
žengs žeme. Ir aš paklausiau: mamut, kodėl taip šneki? Ir ji pasa- 
kė: širdis sako. 

Taip ir atsitiko. 

Tėtis užmokėjo už tai, kad jūreiviai pakrautų laivan ir sustatytų 
mūsų didžiąsias dėžes; gaila buvo švaistyti pinigus, bet tai buvo 
vienintelė išeitis, nes jis negalėjo visos mantos suvilkti pats vienas, 
o ir nešikai, įkyrūs ir grubūs, būtų lindę ir piršęsi pagalbon. Denyje 
buvo baisi grūstis, žmonės spraudėsi, lipo vieni kitiems ant galvų, 
rėkė, kad trauktumės iš kelio. Dėžės, kurių mums nereikėjo laive, 
buvo sukrautos sandėlyje, kurį paskiau užrakino, kad kas neišvog- 
tų, 0 maisto atsargos, reikalingos kelionėje, irgi buvo sudėtos į tam 
tikrą vietą; tačiau paklodes ir antklodes pasiklojome, ir mama už- 
sispyrė pasiimti tetos Paulinos arbatinį, nes nenorėjo išleisti jo iš 
akių, ir pintinę su dangčiu pririšo virvagaliu prie lovos stulpelio. 

Miegojome po deniu, jų vadinamame triume, kur reikėjo leistis 
riebiais laiptais, o ten perdėm vieni gultai, šiaip taip sukalti iš groblė- 

tų papenčių, šešių pėdų ilgio ir šešių pėdų pločio, kiekvienas nu- 
matytas dviem suaugusiems arba trim ar keturiems vaikams, be 
to, dviejų aukštų, ir dar taip tankiai sustatyti vienas šalia kito, jog 
galėjai vargiai prasisprausti. Apatiniame gulte nebuvo pakanka- 
mai vietos žmoniškai atsitiesti atsisėdus, mat jei atsitiesdavai, gal- 
va trinktelėdavai į viršutinį gultą, o gulėdamas viršuje, galėjai nu- 
siristi ir netgi nubildėti ant aslos. Visi buvo krūvoje, susigrūdę 
kaip silkės statinėje, ir jokių langų ar ko nors panašaus, kad galė- 
tum įsileisti oro, tik liukai, ir tie vėrėsi apačion. Ir šiaipjau tvyro- 
jo tvankuma, bet tai buvo niekis, palyginti su tuo, kas dėjosi vė- 
liau. Gavome mikliai užsiimti gultus ir susikrauti ant jų savo man- 
tą, tokia prasidėjo spūstis ir grumtynės, ir aš žiūrėjau, kad mūsų 
neišskirtų ir kad vaikai naktį neliktų vieni, nes jiems būtų baisu 
svetimoje vietoje. 


Išplaukėme vidurdienį, laivui pasikrovus. Kai tik jūreiviai pakėlė 
lieptą ir jau buvo nebeįmanoma išlipti į krantą, sugaudė varpas - į 
mus norėjo kreiptis kapitonas, nugairinto veido vyriškis, kilęs iš 
Pietų Škotijos. Jis paskelbė, jog mums privalu laikytis laive galio- 
jančių taisyklių, jog nevalia kurti ugnies maistui gamintis, nes lai- 
vo virėjas visiems mums virsiąs valgį, jei, vos suskambus varpui, 
paskubėsime sunešti jam savo produktus; taip pat nevalia rūkyti 
pypkės, ypač apatiniuose deniuose, idant nekiltų gaisras, o tie, kas 
nesitveria be tabako, gali kramtyti ir spjaudyti kiek tinkami. Ir jo- 
kiu būdu neskalbti, nebent giedrą dieną ir tik jam leidus; nes, pu- 
čiant stipriam vėjui, mūsų skalbiniai nulėksią už borto, o lyjant 
triume nakčia būsią pilna šlapių drabužių, ir jis davė žodį, jog tai 
mums visiškai nepatiksią. 

Taipgi nevalia be leidimo nešti į viršutinį denį vėdinti patalynės, 
ir visiems privalu klausyti jo įsakymų, taip pat jo pirmojo padėjėjo 
tr bet kurio kito karininko, nes nuo to pareinąs laivo saugumas; 
drausmės laužytojai būsią uždaryti ankštame sandėliuke, tad jis 
turįs vilčių, jog niekas nesusigundysiąs bandyti jo kantrybės. Be 

kita ko, pridūrė jis, su girtavimu nebūsią taikstomasi, nes pasigėrę 
dažnai iškrintą už borto; galėsime nusilakti kaip apaštalai išlipę į 
krantą, tik jokiu būdu ne jo laive; ir mūsų pačių labui draudžiąs 
nakčia vaikščioti viršutiniame denyje, nes galime kaip niekur nie- 
ko įvirsti į jūrą. Nieku gyvu nevalia trukdyti jūreiviams tarnybos 
metu nei mėginti juos patepti siekiant kokių nors lengvatų; jis tu- 
rįs akis pakaušyje ir kaipmat sužinosiąs apie kiekvieną tokio pobū- 
džio dalyką. Kaip galį paliudyti jo vyrai, jis nepakenčiąs, kai nepai- 
soma drausmės, ir atviroje jūroje kapitono žodis esąs įstatymas. 

Ligos atveju laive esąs gydytojas, bet diduma keleivių tikriausiai 
jausią pykinimą, kol priprasią prie supimo, ir todėl nesą ko įkyrėti 
daktarui dėl tokių niekniekių kaip menkutė jūrligė; ir jeigu viskas 
būsią gerai, po šešių ar aštuonių savaičių vėl išlipsime į krantą. 
Baigdamas jis teikėsi mums pasakyti, jog, išplaukus į atvirą jūrą, 
kiekviename laive pasitaikanti viena kita žiurkė ir jog tai esąs ge- 
ras ženklas, nes žiurkės pirmos perprantančios, kada laivui lemta 
nuskęsti, ir jis nepageidaująs, kad jam kas nors kvaršintų galvą, jei 
kuri prakilni dama netyčia pastebėsianti žiurkę. Jis manąs, jog nė 
vienas mūsų ligi šiolei dar nėra jų matęs — sulig tais žodžiais pasi- 
girdo kvatojimas, - tačiau jeigu mums labai įdomu, jis turįs švie- 
žiai paskerstą žiurkę, ir tokio gardumo, jog alkaniems seilė nutį- 
sianti. Iš naujo sugriaudėjo kvatojimas, nes kapitonas juokavo, kad 
atgautume širdį. 

Kvatojimui nuščiuvus, jis pridūrė, kad, trumpai tariant, jo laivas — 
ne Bakingamo rūmai, o mes - ne Prancūzijos karalienė, ir, kaip 
šioje žemėje įprasta, kiek moki, tiek ir gauni. Ir jis palinkėjo mums 
laimingos kelionės. Paskiau nuėjo į savo kajutę, palikdamas mus 
manytis kaip norime. Širdies gilumoje tikriausiai linkėjo mums vi- 
siems keliauti į dugną, jam rūpėjo tik mūsų pinigai, sumokėti už 
kelionę. Tačiau bent iš pažiūros atrodė gerai išmanąs savo amatą, 
ir aš lengviau atsidusau. Bergždžia sakyti, jog daugelio jo nurody- 
mų nebuvo paisoma, ypačiai dėl rūkymo ir gėrimo; bet tie, kurie 
nesugebėjo tramdyti savo aistrų, gavo slapstytis. 

Iš pradžių viskas ėjo ne taip jau blogai. Debesys sklaidėsi, ir pra- 
spindo saulutė. Stovėjau denyje spoksodama, kaip jūreiviai lavi- 
ruoja plaukdami iš uosto, ir kol buvome netoli kranto, nejaučiau 
supimo. Tačiau vos tik atsidūrėme Airijos jūroje ir kai išsiskleidė 
daugiau burių, man pasidarė negera, ėmė pykinti, ir ilgai netrukus 
išvėmiau pusryčius į denio nuotaką, laikydama už rankyčių mažių, 
kuris taip pat vėmė. Ne mane vieną prispyrė bėda, daugelis kitų 
stovėjo virtine išsirikiavę it kiaulės prie lovio. Mama tysojo pasli- 
ka, o tėtis sirgo labiau už mane, tad nei vienas, nei kitas negalėjo 
rūpintis vaikais. Laimė, kad nebuvome pietavę, priešingai, būtų 
buvę nepalyginti blogiau. Jūreiviai, jau ne kartą matę tokį vaizdą, 
buvo pasiruošę, kibirais traukė sūrų vandenį ir plovė vėmalus. 

Netrukus pasijutau geriau - gal nuo gaivaus jūros oro, o gal pa- 
prasčiausiai aš pripratau prie laivo supimo ir liūliavimo ir taipgį, 
jeigu atleisite už tuos žodžius, pone, jau nebeturėjau ko vemti; ir 
kol stovėjau viršutiniame denyje, jaučiausi palyginti neblogai. Apie 
vakarienę nebuvo ko nė kalbėti, nes visa mūsų šeima mirtimi va- 
davosi; tačiau vienas jūreivis pasakė, jog visiems mums pasidarytų 
geriau, jei gurkštelėtume vandens ir pagraužtume jūreiviškų džiū- 
vėsių; o kadangi dėdės patarimu buvome apsirūpinę džiūvėsiais, 
kirtome juos kiek išgalėdami. 

Tad vakarop reikalai truputį pagerėjo, tačiau kai mums prireikė 
leistis apačion, pasidarė dar blogiau. Kaip sakiau, visi keleiviai bu- 
vo sugrūsti krūvoje, apatiniame triume be jokių pertvarų, ir didu- 
ma pjovė ožius, žodžiu, ne tik girdėjai kaimynų žiaukčiojimą ir 
dejones, kurių vien klausant bloga darėsi, bet dar trūko oro nevė- 
dinamoje patalpoje, todėl dvokė vis bjauriau ir nuo to tvaiko dras- 
kė vyma. 

Atleiskite, pone, kad apie tai kalbu, bet nebuvo įmanu pado- 
riai nusilengvinti. Tam tikslui buvo pristatyta kibirų, visiems po 
akių, ir jie būtų buvę matomi, jei būtų buvę bent kiek šviesos; 
tačiau tamsoje žmonės vaikščiojo apgraibomis, keikėsi, netyčia 
užkliudyti kibirai virto, 0 jeigu ir nevirto, tai, kas nekliuvo į vidų, 
pylėsi ant grindų. Laimė, kad grindlentės nebuvo sandariai su- 

leistos, tad bent jau dalis nuvarvėdavo į apačią. Ir tada, pone, 
man dingtelėjo mintis, jog sijonai moterims kartais praverčia ne- 
palyginti geriau negu kelnės vyrams, nes mes, moterys, nešioja- 
mės sakytumei natūralią palapinę, o vargšeliai vyrai priversti tūp- 
čioti nusileidę kelnes Žemiau kelių. Bet, kaip jau sakiau, šviesos 
beveik nebuvo. 

Laivui supantis ir šokinėjant per vilnis, braškant įrangai ir ban- 
goms dūžtant į šonus, šurmuly ir tvaike, šen bei ten šmaižiojant 
suįžūlėjusioms žiurkėms, rodės, jog esi pragare lyg mirtinas nuo- 
dėmes išperkanti siela. Prisiminiau Joną banginio pilve, bet jam 
buvo lemta ten išbūti vos tris dienas, o mes prieš akis turėjome 
aštuonias savaites; ir jis buvo vienui vienas pilve, ir jam nereikėjo 
klausytis kaimynų aimanų ir žiaukčiojimo. 

Po kelių dienų reikalai pagerėjo, nes diduma persirgo jūros li- 
ga; tačiau naktimis šlykščiai dvokė ir niekad nebuvo ramybės. Jau 
beveik negirdėjai liaukojant, bet užtat pagausėjo kosėjimo ir knar- 
kimo, taip pat ašarų ir maldų, ir tai buvo savaime suprantama, 
turint galvoje aplinkybes. 

Bet aš nenorėjau bandyti jūsų jautrumo, pone. Šiaip sakysi ar 
taip, o laivas buvo sakytumei plūduriuojanti lindynė, tik ten neva- 
lia buvo prekiauti džinu; dabar, kiek esu girdėjusi, laivai kur kas 
geresni. 

Gal malonėtumėte atidaryti langą. 


Visos tos kančios turėjo vieną privalumą. Keleiviai buvo krūvon 
suvaryti katalikai ir protestantai, be kita ko, tarp jų maišėsi nema- 
žai anglų ir škotų nuo Liverpulio; ir jeigu būtų leidusi sveikata, visi 
būtų seniai susirieję 1r susimušę, nes nekentė vieni kitų. Tačiau 
toks menkniekis kaip jūros liga atima jums bet kokį norą kivirčy- 
tis; ir dažnai matydavai, kaip tie, kurie sausumoje būtų vieni ki- 
tiems gerklę perkandę, laiko vieni kitiems galvas viršum borto ly- 
giai taip švelniai kaip pati meilingiausia mama; ir man yra tekę 
pastebėti tą patį kalėjime, nes vargas kartais paguldo šalimais gul- 

tan pačių keisčiausių kaimynų. Galimas daiktas, jūrų kelionėse ir 
kalėjime Dievas mums primena, jog visi mes esame netvaraus kū- 
no, jog kūnas yra žemės dulkė ir jog kūnas silpnas. Bent jau aš tuo 
pradėjau tikėti. 

Po kelių dienų pripratau prie supimo ir galėjau kaip niekur nie- 
ko užlėkti laiptais į viršutinį denį ir nulipti apačion, rūpintis mais- 
tu. Kiekviena šeima tiekdavo savo atsargas virėjui, o tas sudėdavo 
jas į regztuką ir panardindavo į katilą, kur jos virdavo drauge su 
kitų Žmonių maistu; tad gaudavai ne vien savo pietus, bet ir suži- 
nodavai, kokio skonio tądien kitų valgiai. Mes turėjome sūdytos 
kiaulienos ir sūdytos jautienos; turėjome svogūnų ir bulvių, bet ne 
per daugiausia, nes daug sunku nešti; taip pat džiovintų žirnių ir 
kopūstą, kurio veikiai nebeliko — mat pagalvojau, jog reikia suval- 
gyti kaip galima greičiau, kol nesuvyto. Avižinių dribsnių negalė- 
jome virtis bendrame katile, todėl užpildavome karštu vandeniu ir 
palaukdavome, kol išbrinks, ir lygiai taip plikydavomės arbatą. Ir 
dar turėjome džiūvėsių, kaip minėjau. 

Teta Paulina davė mamai tris citrinas, vertas aukso kainos, nes, 
pasak jos, kaip visiems žinoma, citrina —- geriausias vaistas nuo 
skorbuto; ir aš jas kruopščiai saugojau tokiam atvejui. Apskritai 
mes turėjome pakankamai atsargų jėgoms palaikyti, tuo tarpu 
kiti, priešingai, visas savo santaupas išleido kelionei apmokėti; O 
mes turėjome truputį daugiau negu reikia, bent jau man taip at- 
rodė, nes tėvai nevaliojo suvalgyti savo dalies. Todėl aš daviau 
kelis džiūvėsius mūsų artimiausiai kaimynei, senutei, vardu po- 
nia Felan, ir ji man labai dėkojo ir sakė: telaimina tave Viešpats. 
Ji buvo katalikė 1r keliavo su dviem vaikaičiais, likusiais Airijoje, 
jos dukrai išvykus už vandenyno; dabar, žentui apmokėjus kelio- 
nę, ji vežėsi juos į Monrealį; ir aš padėjau jai prižiūrėti vaikus, o 
vėliau tuo labai džiaugiausi. Šimteriopai bus tau atlyginta, jei pa- 
sidalysi duonos kąsniu su kitu, esu tikra, kad ir jūs, pone, esate 
dažnai girdėjęs tuos žodžius. 

Paskiau, kai buvo paskelbta, jog galime apsiskalbti, nes buvo 
gražus oras ir pūtė vėjas, tinkamas skalbiniams džiovinti, - po visų 

tų vėmimų būtinai reikėjo apsišvarinti, - aš sudėjau krūvon jos dra- 
bužius su mūsiškiais. Ne kažin koks ir buvo tas skalbimas, nes dau- 
giau nieko neturėjome, tik kibirus jūros vandens, bet šitaip bent jau 
nuplovėme purvus, tik vėliau drabužiai stipriai atsidavė druska. 


Po pusantros savaitės užlėkė Žiauri audra, ir laivas ėmė šokinėti 
kaip kamštis rėčkoje, žmonės įniko dar karščiau melstis ir dar bai- 
siau klykti. Nebuvo ko nė galvoti apie maisto gaminimą, o naktį 
negalėjai sudėti akių nė bluosto, nes reikėjo laikytis, kad nenulėk- 
tum nuo lovos. Kapitonas atsiuntė pirmąjį padėjėją mus paprašy- 
ti, kad nesijaudintume, kad tai tiesiog paprasčiausia audra, kad 
nėra ko gadintis sau kraujo ir kad vėjas neša mus kaip tik ton pu- 
sėn, kur mes plaukiame. Tačiau pro liukus veržėsi vanduo, ir jūrei- 
viai sandariai juos uždarė; ir visi mes atsidūrėme akloje tamsoje ir 
dar didesnėje tvankoje, ir man rodėsi, jog štai imsime ir užtrokši- 
me. Tačiau kapitonas, matyt, visa tai Žinojo, nes retkarčiais įsaky- 
davo liukus atdaryti. Žmonės, kurie buvo šalimais, kiaurai per- 
šlapdavo; dabar atėjo jų eilė apsimokėti už tai, kad ligi šiolei gau- 
davo daugiau oro nei kiti. 

Audra nuščiuvo po dviejų dienų, ir protestantams buvo laiko- 
mos padėkos pamaldos, o katalikams laivo kunigas aukojo mišias; 
buvo neįmanoma nedalyvauti abejose, taip sakant, dėl vietos trū- 
kumo; bet niekas nesišiaušė, nes, kaip minėjau, abi padermės pa- 
kentė viena kitą labiau nei sausumoje. Na o aš labai susidrauga- 
vau su senąja ponia Felan, o tuo metu ji buvo judresnė nei mama, 
kuri vis dar labai silpnai jautėsi. 


Po audros orai atvėso. Vis dažniau pasitaikydavo rūko, o paskiau 
ledkalnių, kurių, pasirodo, buvo kur kas daugiau nei paprastai; ir 
mes plaukėme lėčiau, kad nesusidurtume su kuriuo; nes jūreiviai 
pasakojo, kad didžioji jų dalis slypi nematoma po vandeniu ir kad, 
laimei, nėra stipraus vėjo. kitaip nuneštų mus tiesiai į ledkalnius, 

tr laivas sudužtų; bet aš negalėjau atitraukti nuo jų akių. Buvo tai 
milžiniški ledo kalnai su smailėmis ir bokštais, baltutėliai ir Žėrin- 
tys, kai nušviesdavo saulė, per vidurį spindintys žydrais atšvaitais; 
1 sakydavau sau, jog tikriausiai tokios yra Rojaus sienos, tik ne 
tokios šaltos. 

Kaip tik plaukiant tarp ledkalnių, sunkiai susirgo mama. Didžią- 
ją laiko dalį ji gulėjo gulte, sirgdama jūros liga, nieko daugiau ne- 
valgė, tik džiūvėsius su vandeniu ir vieną kitą šaukštą avižinės ko- 
šės. Tėtis jautėsi neką geriau, o sprendžiant iš garsių dejonių, - 
nepalyginti blogiau; patalynė atrodė apgailėtinai, nes, audrai siau- 
čiant, negalėjome jos nei skalbti, nei vėdinti. Taigi iš pradžių nepa- 
stebėjau, kokia prasta mamos būklė. Bet ji skundėsi, jog jai šitaip 
skauda galvą, kad ji beveik nieko nemato, ir aš nešiau suvilgytas 
marškas ir dėjau jai ant kaktos; ir tuomet susivokiau, kad ji karš- 
čiuoja. Paskiau ji ėmė guostis, kad jai labai skauda pilvą, ir aš jį 
apčiupinėjau. Užčiuopiau didelį gumbą, ir pagalvojau, jog reikės 
maitinti dar vieną mažą burnytę, nors niekaip negalėjau suvokti, 
kaip ji galėjo šitaip greitai atsirasti. 

Tad pasiguodžiau senajai poniai Felan, ir ji pasisakė priėmusi 
šešiolika vaikelių, iš jų devynis pati pagimdžiusi; ji tuoj atėjo ir 
apčiupinėjo gumbą, vienur kitur stipriau paspausdama, ir mama 
klykė nesavu balsu; ir ponia Felan pareiškė, jog turiu tuojau pat 
kviesti laivo gydytoją. Aš nesutikau, nes kapitonas perspėjo, kad 
jo netrukdytume dėl menkniekių; bet ponia Felan pasakė, jog tai 
ne menkniekis anei kūdikėlis. 

Pasiteiravau tėčio, bet jis atkirto, kad galiu daryti ką tinkama, 
velniai rautų, nes jis taip sunkiai sergąs, jog jau nebesuvaikąs min- 
čių; tad galiausiai pakviečiau daktarą. Bet jis neatėjo, o mamai 
darėsi tolyn blogyn. Vos begalėjo Žodį ištarti, o jei ir įstengdavo ką 
nors pasakyti, tai neturėdavo jokios prasmės. 

Ponia Felan sušuko, jog tai sarmata, jog karvės, ir tos geriau 
jog jai tikriausiai esanti šiltinė ar cholera. o laive jų labiausiai bijo- 
ma. Taip galiausiai ir pasakiau, ir daktaras kaipmat atėjo. 

Bet jis buvo tiek reikalingas - atleiskite, pone, - kiek papai pe- 
rekšlei, kaip sakydavo Meri Vitni, nes, patikrinęs mamos pulsą, 
palietęs kaktą ir apibėręs ją klausimais, į kuriuos negavo jokio at- 
sakymo, jis nebent sugebėjo pareikšti, jog ji neserga cholera, o tai 
aš puikiai Žinojau, nes pati viską prasimaniau. Kas jai esą iš tikrų- 
jų, jis negalįs pasakyti; greičiausiai auglys ar cista, ar trūkęs apen- 
dicitas; ir jisai duosiąs vaistų nuo skausmo. Ir davė; man regis, tai 
buvo opijus, ir didelė dozė, nes mama veikiai nurimo, - tikriausiai 
toks ir buvo jo tikslas. Jis pareiškė, jog mums tiesiog reikią dėti 
viltis, kad krizė praeisianti; bet neprapjovus esą neįmanoma nu- 
statyti, kas jai yra, 0 operuojama ji neabejotinai mirsianti. 

Aš paklausiau, ar nebūtų galima jos išnešti į viršutinį denį, į gry- 
ną orą, bet jis atsakė, jog būtų didžiausia klaida pajudinti ją iš vie- 
tos. Sulig tais žodžiais jis išrūko kaip galima greičiau, lyg sau, lyg 
nežinia kam tolydžio kartodamas, jog šičia esą taip pridvisę, kad 
jis baigiąs užtrokšti. Tai irgi puikiausiai Žinojau. 

Mama mirė tą pačią naktį. Galėčiau jums pripasakoti, jog pas- 
kutinėmis akimirkomis ji mačiusi angelus ir mirties patale pasa- 
kiusi nuostabią kalbą, kaip rašoma knygose; bet jeigu ji ir tikrai 
regėjo angelus, išsaugojo tai paslaptyje, nes nepasakė mums nė 
žodžio nei apie tai, nei apie ką kita. Aš kietai užmigau, nors keti- 
nau budėti kiaurą naktį, o kai atsibudau rytą, ji jau buvo iškeliavu- 
si anapus ir gulėjo atviromis sustingusiomis akimis. Ponia Felan 
apkabino mane per pečius, apsiautė savo skepeta ir iš mažo bute- 
liuko davė gurkštelėti alkoholio, kurį laikė kaip vaistus; pasakė, 
jog man būtų labai sveika išsiverkti, jog vargšelei galų gale bent 
pasibaigė visos kančios ir jog dabar ji, kad ir protestantė, esanti 
Danguje su visais šventaisiais ir palaimintaisiais. 

Ponia Felan taip pat pasakė, jog mes, kaip įprasta, neatidarėme 
lango ir neišleidome vėlės, bet veikiausiai vargšei mano mamai bū- 
sią atleista, nes čia, laivo dugne, nesą langų ir, vadinasi, nesą ko 
atidaryti. Aš, pavyzdžiui, niekad nebuvau girdėjusi tokio papročio. 

Aš neverkiau. Man buvo toks įspūdis, jog miriau aš, o anaiptol ne 
mama; ir aš sėdėjau lyg paralyžiuota, neišmanydama, ką daryti to- 
liau. Tačiau ponia Felan pasakė, jog nevalia palikti jos šitaip tysant, 
ar aš neturinti baltos paklodės mamai suvynioti. Staiga mane paga- 
vo baisus nerimas, nes mes turėjome tik tris paklodes: dvi senas, 
kiaurai išdilusias per vidurį, perkirptas pusiau ir iš naujo susiūtas, ir 
vieną naujutėlę, tetos Paulinos padovanotą; ir aš neišmaniau, kurią 
imti. Atrodė didžiausia nepagarba suvynioti velionę į seną paklodę, 
bet jeigu panaudočiau naują, ji nueitų perniek ir nebeatitektų gyvie- 
siems; ir visas mano sielvartas, taip sakant, susikaupė į paklodes. 
Galiausiai paklausiau save, kurią būtų pasirinkusi mama, o kadan- 
gi, būdama gyva, ji visados skirdavo sau mažiausia dėmesio, aš paė- 
miau senąją, bent jau pažiūrėti atrodė apyšvarė. 

Gavęs žinią, kapitonas atsiuntė du jūreivius išnešti mamą į vir- 
šutinį denį; ponia Felan išlipo drauge su manimi, ir mudvi ją ap- 
ruošėme, užspaudėme akis ir sušukavome jos gražius plaukus, nes 
ponia Felan pasakė, jog nevalia laidoti mirusiosios surištais plau- 
kais. Palikau ją tais pačiais drabužiais, kuriais vilkėjo, tik nuaviau 
batelius. Pasiėmiau sau batelius ir dar skepetą, kurios jai jau nebe- 
reikės. Ji atrodė blyški ir gležna kaip pavasarinė gėlė, o aplink ver- 
kė vaikai; ir aš liepiau pabučiuoti jai į kaktą, bet būčiau neliepusi, 
jei būčiau galvojusi, kad ji mirė nuo limpamos ligos. Ir vienas jū- 
reivIS, geriausiai išmanąs tą dalyką, kruopščiai įvyniojo ją į paklo- 
dę, paskiau stipriai susiuvo ir prie kojų pririšo galą senos geležinės 
grandinės, kad grimztų tiesiai į dugną. Pamiršau nusikirpti prisi- 
minimui plaukų sruogą, kaip būtų priderėję, bet buvau visai pa- 
metusi galvą ir nieko neprisiminiau. 

Kai tik paklodė uždengė jai veidą, man pasidingojo, jog iš tikrų- 
jų ten ne mama, bet kokia kita moteris; arba jog mama pasikeitė ir 
j0g jeigu nutraukčiau paklodę, ten būtų visiškai kitas žmogus. Tik- 
riausiai nuo sukrėtimo man tokios mintys lindo į galvą. 

Laimė, kad laive buvo pastorius, plaukęs vienoje kajutėje, tas 
pats, kuris po audros laikė padėkos pamaldas. Jis perskaitė trum- 
putę maldą, o tėtis svirduliuodamas vargais negalais išlipo kopė- 

čiomis iš triumo ir liko bestovįs tenai, nulenkęs galvą, pasišiaušęs 
ir nesiskutęs, bet bent jau ten buvo. O paskiau vidury ledkalnių, 
plūduriuojančių aplink, rūke, supančiame mus iš visų pusių, mano 
vargšė mama buvo nuleista į vandenyną. Ligi tol niekad nebuvau 
pagalvojusi, kur ji nukeliaus, ir šiurpas nukrėtė kūną, kai įsivaiz- 
davau, kaip ji, suvyniota į baltą paklodę, pro guotus Žiopsančių 
žuvų iš lėto grimzta į dugną. Tai buvo baisiau, nei pakasti žemėn, 
nes kai žmogus žemėje, bent jau žinai, kur jis yra. 

O paskiau viskas pasibaigė labai greitai, ir rytojaus diena prabė- 
go kaip visos kitos, tik jau be mamos. 

Tą vakarą paėmiau vieną citriną, supjausčiau ir daviau visiems 
vaikams suvalgyti po skiltelę, o ir pati vieną suvalgiau. Nieko dau- 
giau neatėjo man į galvą. 


O dabar belieka papasakoti jums dar vieną dalyką, nutikusį kelio- 
nėje. Kai, vėjui nurimus, mūsų laivas plūduriavo tirštame rūke, 
pintinė su tetos Paulinos arbatiniu nukrito ant grindų, ir arbatinis 
sudužo. O juk pintinė nė nekrustelėjo iš vietos per audrą, laivui 
linguojant, siūbuojant į šalis ir šokinėjant per bangas; ji buvo pri- 
rišta prie lovos stulpelio. 

Ponia Felan pasakė, jog tikriausiai kas nors jį atrišo taikydama- 
sis pavogti, bet paliko išsigandęs, kad jo neužkluptų, ir tai jau nebe 
pirmas daiktas, šitaip perėjęs į kitas rankas. Bet aš galvojau kitaip. 
Galvojau, jog sukūlė jį mamos vėlė, lyg spąstuose jausdamasi laivo 
triume, nes negalėjome nė langelio praverti, ir supykusi ant manęs 
dėl senos paklodės. Ir dabar ji būsianti įkalinta tenai per amžių 
amžius, apačioje po deniu, ankštame triume nelyginant drugys bu- 
telyje, plaukiosianti per šiurpiai tamsų vandenyną čia vienon pu- 
sėn su emigrantais, čia kiton su rąstais. Ir taip galvodama, vietos 
sau negalėjau rasti iš sielvarto. 

Matote, kokios keistos mintys kartais apninka žmogų. Betgi ta- 
da buvau dar visai jauna ir baisi neišmanėlė. 


15. 


Laimė, jog ne per ilgiausiai plūduriavome vienoje vietoje, nes 
kitaip būtume pristigę maisto ir geriamo vandens; tačiau pakilo 
vėjas, rūkas išsisklaidė, ir jūreiviai pasakė, jog saugiai praplaukė- 
me Niufaundlendą, nors nėmaž jo nemačiau ir nenuvokiau, ar 
tai miestas, ar kraštas; ir netrukus jau buvome švento Lauryno 
upėje, nors dar negreitai pasirodė krantas. Ir kai galiausiai pa- 
matėme jį šiaurinėje pusėje, ten buvo perdėm uolos ir miškas, 
atrodė niauriai ir grėsmingai, visiškai nesvetingas Žmogui gyven- 
ti; ir aplink sukosi debesys paukščių, kurie klykė kaip dvasios be 
vietos, ir aš drąsinausi viltimi, jog niekas mūsų nevers gyventi 
tokiame krašte. 

Bet veikiai pakrantėje sumargavo ūkiai ir trobesiai, ir kraštas 
pasirodė nebe toks atšiaurus, labiau prijaukintas, kaip jūs pasaky- 
tute. Mums buvo liepta išsilaipinti vienoje saloje ir pasitikrinti dėl 
choleros, nes prieš mus daugelis laivais atsivežė tą ligą ir ją išplati- 
no; bet kadangi mūsų laive žmonės numirė nuo visai ko kito — 
keturi, be mamos, du nuo džiovos ir vienas nuo paralyžiaus, 0 vie- 
nas iššoko iš laivo, - mums leido plaukti toliau. Turėjau progą ge- 
rai numazgoti vaikus upės vandeniu, nors ir buvo šaltas, bent jau 
veidus ir rankas, nes jau prašyte prašėsi plaušinės. 

Rytojaus dieną pamatėme Kvebeko miestą ant aukšto uolėto 
to prieplaukoje knibždėjo prekeivių bei šiaip visokių prekininkų, 
ir man pasisekė iš vienos moteriškės nusipirkti šviežių svogūnų. Ji 
kalbėjo tik prancūziškai, bet mudvi derėjomės pirštais, ir, man re- 

g1s, ji man nuleido kainą matydama mano sesutes ir broliukus ir jų 
sukritusius veidelius. Taip viliojo mus tie svogūnai, jog sušveitėme 
žalius kaip obuolius, todėl paskiau mums baisiai pūtė vidurius, bet 
niekad nemaniau, kad svogūnai gali būti tokio gardumo. 

Kai kurie keleiviai išlipo Kvebeke, ketindami ten išmėginti lai- 
mę, bet mes plaukėme toliau. 

Apie tolesnę kelionę nieko įdomaus negaliu pasakyti. Keliavome 
ir keliavome, ir daugiausia su didžiausiais vargais, kartais sausu- 
ma, prireikus apeiti slenksčius, o galiausiai kitu laivu per Ontarijo 
ežerą, veikiau panašų į jūrą. Ten vibždėte vibždėjo mažyčių, skau- 
džiai kandančių musyčių ir uodų didumo sulig pele, ir bijojau, kad 
vaikai mirtinai nenusikasytų. Tėtis buvo liūdnas ir paniūręs ir vis 
kartojo, kad jam galva nenešanti, kaip jis tvarkysiąsis vienas be 
mamos. Tuo metu geriausia buvo nesakyti nė žodžio. 

Galiausiai pasiekėme Torontą, kur, pasak žmonių, esą galima 
dykai gauti žemės. Miestas buvo gana prastoje vietoje, tokioje drėg- 
noje plynėje; tądien kiaurai lijo, ir visur telkšojo purvynė, ir per ją 
sparčiais žingsniais maurojo žmonės ir dardėjo vežimai, mat grįs- 
tos buvo tik pagrindinės gatvės. Lietus buvo šiltas ir malonus, oras 
atrodė tumus ir klampus, lyg aliejus lipo prie kūno, ir, kaip vėliau 
patyriau, buvo įprastas tokiu metų laiku ir sukeldavo visokias karšt- 
liges bei vasarą plintančias ligas. Kur ne kur degė dujiniai žibintai, 
bet toli gražu ne tokie įspūdingi kaip Belfaste. 

Žmonių maišėsi visokiausių tautų, gausybė škotų, šiek tiek airių 
ir, kas be ko, anglų, daugybė amerikiečių ir vienas kitas prancūzas, 
buvo ir raudonodžių indėnų, nors jie ir nebuvo apsikaišę plunks- 
nomis, ir šiek tiek vokiečių; visokių spalvų žmonių, o tai man buvo 
naujiena, ir negalėjai numanyti, kokia kalba išgirsi šnekant. Buvo 
daug smuklių ir daug girtų apie prieplauką, nes ten pilna jūreivių, 
o apskritai visa tai priminė Babelio bokštą. 

Tačiau tą pirmąją dieną ne kažin kiek to miesto ir matėme, nes 
reikėjo susirasti kaip galima pigesnę pastogę. Tėtis susipažino su 

vienu vyriškiu iš laivo, galinčiu mums šį tą patarti, ir, susodinęs 
mus prie didelio puodelio sidro, paliko su visomis dėžėmis ankšto- 
je smuklės kamaraitėje, purvinesnėje net už kiaulių kinį, ir išėjo 
toliau teirautis būsto. 

Grįžo kitą rytą ir papasakojo mums, jog surado buveinę, ir visi 
mes nuėjome ten. Buvo ji į rytus nuo prieplaukos, skersgatvyje 
prie Loto gatvės, gale trobos, menančios geresnes dienas, iš kiemo 
pusės. Namo savininkė buvo vardu ponia Burt, garbi jūreivio naš- 
lė, ar bent taip mums sakėsi rūkytu unguriu kvepianti putlaus rau- 
dono veido moteriškė, keleriais metais vyresnė už tėtį. Gyveno ji 
gatvės pusėje, verktinai verkiančioje dažų, o mes užėmėme du kam- 
barius iš kiemo pusės, veikiau ne pačioje troboje kiek priestate. 
Apačioje nebuvo rūsio, ir aš džiaugiausi, jog dar ne Žiema, nes 
vėjas kaip niekur nieko vaikščiotų kiaurai sienas. Grindys buvo 
storų plačių lentų, suklotos beveik ant pačios Žemės, ir vabzdžiai 
bei kitokie smulkūs gyviai landžiojo pro tarpus, 0 ypačiai po lie- 
taus, ir vieną rytą aptikau ant jų gyvą slieką. 

Kambariai nebuvo apstatyti, bet ponia Burt paskolino mums du 
lovų rėmus su kukurūzų lapų čiužiniais, kol tėtis, jos žodžiais tariant, 
atsigausiąs po skaudžios netekties ir vėl atsistosiąs ant kojų. Vandens 
prisileisdavome kieme iš siurblio; valgį gamindavomės ant geležinės 
viryklės, stovinčios koridoriuje tarp abiejų trobos galų. Tiesą pasa- 
kius, tai buvo anaiptol ne viryklė, o veikiau krosnis, bet aš stengiausi 
iš paskutiniųjų ir po kurio laiko, ilgai kariavusi, galiausiai ją perpra- 
tau ir išmokau užvirinti puodą vandens. Tai buvo pirmoji geležinė 
viryklė mano gyvenime, tad galite įsivaizduoti, kiek aš privargau, kol 
apsikūliau, ką ir kalbėti apie dūmus. Bet užtat kuro netrūko, nes visa- 
me krašte perdėm ėjo miškai, ir žmonės stačiai nėrėsi iš kailio, kirto 
juos ir pjovė rąstus. Taigi visur prie statomų trobų mėtėsi lentgaliai, ir 
galėjai jų prisirinkti ir neštis šypsniu atsidėkodama dailidėms, kurie 
tik džiaugėsi, kad lieka mažiau šlamšto po kojomis. 

Bet, tiesą pasakius, pone, to virimo ne tiek daug ir buvo, nes 
tėtis sakė, jog reikia taupyti tuos kelis atsivežtus skatikus, kad ga- 
lėtume padoriai įsikurti, kai tiktai jis apsiprasiąs naujoje vietoje; ir 

todėl iš pradžių maitinomės beveik vien avižine koše. Pašiūrėje 
kiemo gale ponia Burt laikė ožkytę ir duodavo mums šviežio pie- 
no, o kadangi buvo birželio pabaiga, - ir vieną kitą svogūną iš savo 
daržo, atsilygindama už ravėjimą, o piktžolių buvo devynios galy- 
bės; ir kai kepdavo duoną, vieną kepaliuką padovanodavo mums. 

Ji sakė, kad labai mus užjaučia dėl mamos mirties. Pati ji vaikų 
neturėjo, buvo vienas, bet ir tas mirė nuo choleros drauge su jos 
amžinatilsį vyru, ir, kaip ji sakė tėčiui, jai širdis atsigaunanti, išgir- 
dus vaikiškų kojyčių tapsenimą. Žiūrėdavo į mus ilgesingomis aki- 
mis ir vadindavo vargšais našlaitėliais arba angelėliais, nors buvo- 
me apsiskarmaliavę ir anaiptol ne tokie jau švaručiai. Man regis, ji 
puoselėjo viltį ištekėti už tėčio; jis stengėsi kaip galima gražiau 
pasirodyti ir labiau prisižiūrėjo, ir kaip vyras, neseniai netekęs pa- 
čios ir likęs vienas su krūva vaikų, poniai Burt atrodė it prinokęs 
obuoliukas, jau jau krintąs nuo šakos. 

Jinai kviesdavosi jį guosti savo trobos pusėn; sakydavo, jog nie- 
kas kitas, tik tokia našlė kaip ji, nesugebėsiąs geriau suvokti, ką 
reiškia netekti gyvenimo draugo, žmogus tada jaučiąsis palaužtas 
1r visa širdimi trokštąs tikro ir nuoširdaus bičiulio, kuris atjaustų jo 
sielvartą; ir stengėsi įteigti mintį, jog tik ji viena ir tinkanti jam į 
porą, ir, ko gero, sakė teisybę, nes niekas daugiau nesipiršo. 

Na, o tėtis suprato užuominą ir įsijautė į vaidmenį, vaikščiojo 
kaip skausmo pakirstas žmogus, pasirengęs nosine beregint šluos- 
tytis ašaras, ir kalbėjo, kad jam plyštanti širdis ir jis nebežinąs ką 
daryti, kai šalia nebesą jo mylimosios žmonos, kuri dabar esanti 
danguje, nes buvusi per gera šioje žemėje, ir nebežinąs, kaip iš- 
maitinsiąs visus savo nekaltus kūdikėlius. Klausydavausi jį šitaip 
berypuojant ponios Burt svetainėje, nes siena tarp abiejų galų bu- 
vo anaiptol ne tokia jau stora, o kai pridėdavai prie sienos stiklinę 
ir prikišdavai ausį, dar aiškiau girdėdavai. Mes turėjome tris stikli- 
nes, ponios Burt mums paskolintas, ir aš visas jas išbandžiau, kol 
pagaliau pasirinkau tinkamiausią tam dalykui. 

Man buvo labai sunku, mamai mirus, bet aš stengiausi laikytis ir 
dirbau iš paskutiniųjų, bet kai išgirdau tėtį šitaip verkšlenant pas 

svetimus, man pasidarė bloga. Man regis, kaip tik tada ir pradėjau 
tikrai jo nekęsti, juolab prisimindama, kaip jis bjauriai elgėsi su ma- 
ma, jai gyvai esant, laikė ją per skudurą kurpėms valytis. Ir aš žino- 
jau —- nors ponia Burt to nežinojo, - jog viskas apgaulė ir jog jisai 
piktnaudžiauja jos jausmais, nes nebuvo laiku sumokėjęs nuomos, 
tam skirtus pinigus palikęs artimiausioje smuklėje; paskui jis parda- 
vė rožėmis ištapytus porcelianinius mamos puodukus ir, nors mal- 
davau palikti sudužusį arbatinuką, taip pat jį pardavė pasakęs, jog 
tasai dailiai perskilęs ir jį galima suklijuoti. Ir mamos bateliai ten 
pat nukeliavo, ir mūsų geriausia paklodė, o juk būčiau galėjusi ver- 
čiau panaudoti ją mamos įkapėms, kaip ir priderėjo. 

Jis išdumdavo iš namų, pasipūtęs kaip gaidys, dėdamasis, jog ei- 
na ieškoti darbo, bet aš žinodavau, kur jis skuba, galėdavau pasakyti 
iš kvapo, kai grįždavo. Matydavau, kaip išdidžiai drožia gatve ir ki- 
šasi nosinę atgal kišenėn, ir gana greitai ponia Burt atsisakė savo 
paguodos plano, ir baigėsi arbatėlės svetainėje; ir ji nebedavė mums 
daugiau duonos nei pieno, pareikalavo grąžinti stiklines ir laiku mo- 
kėti nuomą, o išgrūsianti visus mus lauk su visais rykais ir dalykais. 


Kaip tik tada tėtis ir pradėjo man kalbėti, jog dabar esu jau beveik 
augusi moteris ir jį apvalganti, pats laikas man eiti į žmones pelny- 
tis duonos kąsnį, kaip anksčiau išėjusi mano sesuo, nors ji niekad 
nesiųsdavusi namo pakankamai pinigų, toji nedėkinga kalė. O kai 
paklausiau, kas žiūrėsiąs mažiukų, jis atsakė, jog tuo pasirūpin- 
sianti jaunesnioji sesuo Keiti. Ji buvo devynerių metų, tikriau de- 
vynerių su puse. Ir aš pamačiau, jog nebėra kitos išeities. 

Aš nėmaž neišmaniau, kaip ieškotis vietos, ir pasiklausiau po- 
nios Burt, nes ji buvo vienintelė pažįstama moteris šiame mieste- 
lyje. Ji norėjo mūsų nusikratyti, ir niekas negalėjo jos smerkti; bet 
ji suprato, jog tik į mane gali dėti viltis norėdama atgauti pinigus 
už nuomą. Ji turėjo draugę, pažinojusią ponios Olderman Parkin- 
son ūkvedę, ir toji girdėjusi, jog ten labai reikią mergos; tad patarė 
man apsiprausti ir paskolino savo švarų kyką, pati mane ten nuve- 
dė ir supažindino su ūkvede. Pasakė, jog esu stropi, darbšti ir gero 


0 
+ 
“ 
a 


" 3 
"p ų 
+ Nas 


1 


150 


būdo, ir ji laiduojanti už mane. Tada papasakojo, kad mano mama 
mirusi laive ir palaidota jūroje, ir ūkvedė pasakė, jog mane užjau- 
čianti, ir įdėmiau mane apžiūrėjo. Esu pastebėjusi, jog ne kas kita 
kaip mirtis labiausiai padeda įkelti koją į svetimus namus. 

Ūkvedė vadinosi ponia Maloni, bet maloniai skambėjo tik var- 
das, o šiaip tai buvo sudžiūvusi moteriškė smailia it žvakių gesiklis 
nosimi. Iš pažiūros atrodė, kad ji būtų mitusi sužiedėjusiomis duo- 
nos kriaukšlėmis ir sūrio žievelėmis, kaip tikriausiai ir buvo visą 
gyvenimą, nes buvo ji bėdos tekta kilminga anglė dama, pasidariu- 
si ūkvedė tik vyrui mirus, kai atsidūrė ant seklumos šiame krašte, 
be sudilusio varioko kišenėje. Ponia Burt papasakojo jai, jog man 
trylika, ir aš nė neketinau jai prieštarauti - ji buvo iš anksto mane 
perspėjusi, jog taip būsią geriausia, aš turėsianti daugiau galimy- 
bių gauti tarnybą, ir tai buvo beveik teisybė, nes po mėnesio man 
tikrai turėjo sueiti trylika. 

Ponia Maloni nužleibė mane kietai sučiaupusi lūpas ir tarė, jog 
esu labai jau liesa ir ji turinti vilčių, kad aš nesergu, ir paklausė, 
nuo ko mirusi mama; ponia Burt atsakė, jog anaiptol ne nuo ko- 
kios limpamos ligos, o aš stačiai esanti truputį per maža pagal savo 
amžių, dar nesuaugusi kaip reikiant, bet labai stipri - ji pati ma- 
čiusi, kaip aš nešiojusi glėbius malkų ne ką prasčiau už tikrą vyrą. 

Ponia Maloni išklausė ją, kaip ir priderėjo, paskui vyptelėjo ir 
paklausė, ar aš pikta, nes raudonplaukiai dažniausiai esą tokie, ir 
ponia Burt atsakė, jog esu švelniausio pasaulyje būdo ir visus ne- 
gandus kenčiu su krikščionišku nuolankumu kaip šventoji. Tai pa- 
skatino ponią Maloni paklausti, ar esu katalikė, nes airiai daugiausia 
esą katalikai, ir jeigu aš esanti katalikė, ji nenorinti su manim turė- 
ti nieko bendra, nes katalikai esą prietaringi ir maištingi popieži- 
ninkai, sužlugdę visą šalį; bet lengviau atsiduso išgirdusi, kad aš ne 
katalikė. Paskui ponia Maloni paklausė, ar moku siūti, ir ponia 
Burt atsakė, jog siuvu kaip vėjas, ir tada ponia Maloni tiesiai mane 
paklausė, ar tai tiesa, ir aš pati atsakiau, nors ir susidrovėjusi, jog 
nuo mažumės padėdavau mamai siūti palaidinukes ir moku kuo 
gražiausiai apsiūlėti sagų skylutes ir adyti vyriškas kojines, ir ne- 
pamiršau pridėti „ponia“. 

Tada ponia Maloni sudvejojo, lyg mintyse sudėdama skaičius, 
ir tada paprašė mane parodyti rankas. Gal norėjo pažiūrėti, ar tai 
tikrai sunkiai dirbančio žmogaus rankos, bet jai nereikėjo per daug 
rūpintis - rankos buvo tokio šiurkštumo ir raudonumo, kokio tik 
galėjai trokšti, ir ji iš pažiūros atrodė patenkinta. Galėtum pama- 
nyti, kad ji dera arklį; net nustebau, kad ji neliepė man parodyti 
dantų, bet, man regis, jei moki algą, tai nori, kad uŽją tau ir ati- 
dirbtų kaip reikiant. 

Galų gale, pasitarusi su ponia Olderman Parkinson, ponia Ma- 
loni rytojaus dieną atsiuntė raštelį, kad ateičiau. Mano algą suda- 
rė visas išlaikymas ir vienas doleris per mėnesį, ir tiek ji galėjo 
mokėti ramia sąžinė, nes pigiau nusisamdyti mergą buvo neįma- 
noma; tačiau ponia Burt pasakė, jog truputį apsikūlusi ir paūgėju- 
si aš galėsiu paprašyti priedo. O už dolerį anuo metu galėjai nusi- 
pirkti daugiau nei dabar. Šiaip ar taip, aš džiaugiausi galėdama 
užsidirbti pinigų, ir tas doleris man atrodė didelis turtas. 


Tėčiui kilo mintis, jog aš galėčiau apeiti abejus namus ir nakvoti 
namie, jo žodžiais tariant, atseit tuose mūsų dviejuose apgriuvu- 
siuose kambarėliuose, ir toliau kasryt kelčiausi pirma ir pakurčiau 
tą bjaurią viryklę ir užkaisčiau vandens, o vakarop apsiruoščiau ir, 
negana to, dar visus apskalbčiau, nors bent šiaip taip pagrumdy- 
čiau skalbinius, nes neturėjome jokio katilo ir buvo beprasmiška 
prašyti tėtį išleisti vieną kitą pinigėlį kad ir pačiam prasčiausiam 
muilui. Tačiau ponios Olderman Parkinson ūkvedė reikalavo, kad 
gyvenčiau pas juos, ir aš turėjau prisistatyti savaitės pradžioje. 
Nors ir kaip gaila buvo skirtis su broliukais ir sesutėmis, vis dėl- 
to džiaugiausi, kad turiu išeiti, nes priešingu atveju ilgai netrukus 
mudu su tėčiu kibtume vienas kitam į plaukus. Kuo labiau ėjau į 
metus, tuo menkiau norėjau jam įtikti, o galop netekau įgimto vai- 
kiško pasitikėjimo tėvu, kuris prageria vaikams iš burnos išplėštą 
duonos kąsnį ir veikiai būtų ėmęs spirti mus eiti elgetauti ar vogti, 
ar dar blogiau. Vėlei pritvinko pykčio, dar nuožmesnio nei prieš 

mamos mirtį. Mano rankos buvo vienų mėlynių, o vieną vakarą jis 
taip trenkė mane į sieną, kaip kitados trankydavo mamą, rėkda- 
mas, kad aš kekšė ir paleistuvė, jog nualpau; ir nuo tada ėmiau 
baimintis, kad kurią dieną jis gali sulaužyti man stuburą ir suluo- 
šinti visam gyvenimui. Tačiau po tų pykčio protrūkių jis atsibusda- 
vo rytą ir sakydavo, jog nieko nebeprisimena, jog buvo kaip nesa- 
vas ir nesupranta, kuris velnias buvęs jį apsėdęs. 

Tad nors ir būdavau į dienos pabaigą visai nusigalavusi, nakčia 
gulėdavau atviromis akimis baisių minčių pilna galva. Niekad ne- 
galėjai žinoti, kada staiga jam ims ir va šitaip aptems protas, ir jis 
pasius šėlti ir grasinti nužudysiąs tą ar kitą ir netgi savo vaikus, ir 
visai be jokios priežasties, vien apdujęs nuo gėrimo. 

Jau buvau bepradedanti galvoti apie ketinį katilą, sunkumo la- 
bai sunkų, ir kalbėjau sau, kad ;įeigu, tėvui bemiegant, tas imtų ir 
nukristų jam ant galvos, kaip kažin ką suknežintų kiaušą ir užmuš- 
tų vietoje, ir aš tvirtinčiau, jog atsitiko nelaimė, bet aš nenorėjau 
pasiduoti pagundai ir padaryti tokios sunkios nuodėmės ir vis dėl- 
to bijojau, kad nuožmus aklas pyktis, pritvinkęs prieš jį mano šir- 
dyje, manęs nepastūmėtų žengti to žingsnio. 

Taigi, susiruošusi eiti pas ponią Olderman Parkinson, dėkojau 
Dievui, kad nukreipė mane kitu keliu toliau nuo pagundos, ir mel- 
džiausi, kad ir ateityje neleistų man suklupti. 

Ponia Burt pabučiavo mane atsisveikindama ir palinkėjo visa 
ko geriausia, ir nors ji buvo riebaus šlakuoto veido ir dvokė rūkyta 
žuvimi, man buvo malonu, nes šioje žemėje turi kur įmanydamas 
rinkti kiekvieną trupinį švelnumo, nes po kojų jie nesimėto. Man 
išeinant, mažiukai verkė nešdami mano menką ryšulėlį, kuriame 
buvo ir mamos skepeta, ir aš žadėjau ateiti jų aplankyti; ir tuo me- 
tu tikrai taip galvojau. 

Man išvykstant, tėčio nebuvo namie. Ir taip buvo geriausia, nes, 
kad ir kaip skaudu, veikiausiai būtume atsisveikinę keiksmais, nors 
aš balsu nebūčiau pasakiusi nė žodžio. Neverta atvirai atsikirsti 
stipresniems už tave, nors ir būtumei kitapus tvoros. 


16. 


Daktaras Simonas Džordanas, per majoro S. D. Hamfrio malonę, 
Žemutinė Sąjungos gatvė, Kingstonas, Vakarų Kanada, - daktarui 
Edvardui Markiui, Dorčesteris, Masačūsetsas, 

Jungtinės Amerikos Valstijos. 


1859 m. gegužės 15 diena 
Mielas Edvardai, 


rašau naktovidžiu prie žibalinės lempos - vis dar naktinėju kaip 
ir tais laikais, kai mudu gyvenome drauge, - šiame pašėlusiai žvar- 
biame name, šiuo požiūriu visiškai prilygstančiame mudviejų lon- 
doniškiam būstui. Bet neilgai trukus prasidės karščiai, ir mes dusi- 
me nuo kenksmingų išgarų, apnikti vasaros negalių, ir aš vėlei tau 
skųsiuos, tik jau kuo kitu. 

Dėkoju tau už laišką ir geras naujienas. Vadinasi, tu pasipiršai 
žaviajai Kornelijai ir nebuvai atstumtas! Atleisk senam bičiuliui, 
itin tuo nesistebinčiam, nes tavo laiškuose apie tai tarp eilučių bu- 
vo tiek ir tiek prirašyta, jog ir nelabai įžvalgus skaitytojas lengvai 
būtų įminęs tą paslaptį. Leisk man iš anksto tave pasveikinti. Kiek 
pažįstu panelę Rutertford, galiu pasakyti, jog tu laimingas žmogus. 
Tokiais atvejais aš pavydžiu suradusiems saugų prieglobstį savo 
širdžiai ar veikiau pavydžiu, kad jie turi širdį, kuriai reikia prie- 
globsčio. Dažnai man būna toks pojūtis, jog esu be širdies ir vietoj 
jos krūtinėje nešioju daugių daugiausia širdies pavidalo akmenį; ir 

todėl man likimo skirta, Vordsvorto žodžiais tariant, „klajoti vie- 
nišam kaip debesiui“. 

Žinia apie tavo sužadėtuves, be abejo, įkvėps mano mielą ma- 
mą ir paskatins ją imtis didžių žygių mano santuokos labui; ir aš nė 
kiek neabejoju, jog, kovojant prieš mane, būsi teikiamas pagrindi- 
niu dorumo pavyzdžiu ir kiekvienu atveju pasitarnausi vėzdu, ku- 
riuo būsiu triuškinamas. Ką gi, be abejo, jos tiesa. Anksčiau ar 
vėliau reikės atsižadėti visų būgštavimų ir paklusti Biblijos įsaky- 
mui „veistis ir daugintis“. Reikės savo akmeninę širdį patikėti ko- 
kiai mielai mergelei, kuri per daug nesijaudins, jog tai ne tikra 
širdis, kokia plaka žmogaus krūtinėje, ir taipgi turės pakankamai 
išteklių ja rūpintis, nes akmeninė širdis reikalauja nepalyginti dau- 
giau patogumų nei kuri kita. 

Nepaisydama šitos mano kliaudos, mano mieloji mama nesi- 
liauja man regzti vedybinių pinklių. Šiuo metu ji gieda liaupses 
panelei Feit Kartrait, kurią, kaip tikriausiai prisimeni, buvai susiti- 
kęs prieš kelerius metus lankydamasis pas mus. Sakoma, ji gero- 
kai pasitobulinusi viešėdama Bostone, kur, kiek aš Žinau, - O ir tu, 
mielas Edvardai, nes kaip ir aš baigei Harvardo universitetą, - nie- 
kas niekad netobulėja, bet, sprendžiant iš to, kaip mama liaupsina 
panelės dorą, baiminuos, jog kiti jos kerai liko nepakitę ir nė tru- 
pučio nepatobulėję. Deja, visiškai kitokia mergelė, nė iš tolo ne- 
panaši į gerbiamą ir nesuteptąją Feit, įstengtų tavo cinišką seną 
bičiulį paversti šiokiu tokiu meilužiu. 

Bet gana bambėti ir niurgzti. Nuoširdžiai džiaugiuosi tavo pasi- 
rinkimu, mielas bičiuli, ir su didžiausiu malonumu pašoksiu tavo 
vestuvėse, jeigu, žinoma, tuo metu būsiu netoliese. 

Labai smagu, jog apsvaigęs iš laimės nepamiršai pasidomėti, kaip 
man sekasi su Greis Marks. Šiuo tarpu ne kažin ką galiu pranešti, 
bet kadangi aš dirbu tokiais metodais, kurių dėka medžiaga kau- 
piama iš lėto, aš ir nesitikėjau greitų rezultatų. Turiu užsibrėžęs 
tikslą pažadinti apsnūdusią smegenų dalį - pasirausti po sąmonės 
slenksčiu ir atidengti tikriausiai ten palaidotus prisiminimus. Į jos 
protą Žiūriu kaip į užrakintą skrynią, kuriai stengiuosi pritaikyti 

tinkamą raktą, bet prisipažįstu, jog ligi šiol ne per toliausia esu 
pažengęs. 

Man būtų labai naudinga, jeigu ji būtų tikrai pamišusi ar bent 
jau kiek didesnė pamišėlė, nei atrodo; bet kol kas ji laikosi taip 
šaltakraujiškai, kad jai galėtų pavydėti net kunigaikštienės. Kaip 
gyvas nesu matęs moters, kuri būtų tokios tobulos savitvardos. Iš- 
skyrus aną incidentą, įvykusį man vos atvažiavus, - deja, nespėjau 
jo pamatyti savo akimis, - daugiau protrūkių nebuvo. Jos balsas 
žemas ir melodingas, ir labiau išlavintas, nei būtų galima tikėtis iš 
tarnaitės, - be abejo, to ji išmoko iš aukštesnio luomo damų, ilgus 
metus tarnaudama jų namuose, ir beveik neišsaugojo Šiaurės Ai- 
rijos tarties, kuria tikriausiai kalbėjo čionai atvykusi, nors tuo ir 
nėra ko per daug stebėtis, nes tuomet ji buvo dar vaikas, o šiame 
žemyne praleido daugiau nei pusę gyvenimo. 

Ji sėdi ant priegalviuko ir dailiai dygsniuoja, kaip sakoma dai- 
noje, šalta lyg ledas, širdele sučiaupusi lūpas kaip kalėjimo virši- 
ninko Žmona, o aš, priešais ją alkūnėmis užsikniaubęs ant stalo, 
kvaršinu sau galvą, bergždžiai stengdamasis ištraukti ją iš kiauto. 
Ji kalba pažiūrėti gana atvirai, bet įsimiklina išsipasakoti man kaip 
galima mažiau ar bent jau pasako kaip galima mažiau to, ką noriu 
sužinoti; šiaip ar taip, aš sugebėjau neblogai išsiaiškinti jos šeimos 
padėtį vaikystėje ir kelionę per Atlantą, emigruojant į Šiaurės Ame- 
riką; tačiau nėra nieko tokio, kas itin skirtųsi nuo kasdienybės — 
vien įprastas skurdas, nepritekliai ir taip toliau. Tie, kas tiki, jog 
pamišimas paveldimas, galėtų pasidžiaugti faktu, kad jos tėvas bu- 
vo alkoholikas ir, galimas daiktas, taipgi padegėjas, tačiau, nors ir 
esama priešingų teorijų, aš anaiptol nesu įsitikinęs, jog tokie po- 
linkiai neišvengiamai paveldimi. 

Na, o aš jau seniai pats būčiau išprotėjęs iš nuobodulio, jeigu 
manęs taip nedomintų tas atvejis; padorios draugijos čia nedaug, 
ir nėra nė vieno žmogaus. kuris atlieptų mano jausmus bei mintis, 
išskyrus, ko gero, daktarą Diuponą, tokį pat atvykėlį kaip aš; bet 
jis to škoto keistuolio Braido mokinys, o ir pats labai savotiškas. 
Pramogų ir pasismaginimų čia ne kažin kiek, ir aš paprašiau šeimi- 

ninkę, kad leistų man susikasti lysvę gale graudžiai apleisto ir su- 
nykusio sodo ir pasisodinti kopūstų ir dar ko nors laisvalaikiui pra- 
leisti ir raumenims pramankštinti. Matai, prie ko priėjau, o juk 
anksčiau kaip gyvas neėmiau į rankas kastuvo! 

Bet jau po vidurnakčio, metas baigti laišką ir eiti į šaltą vieni- 
šiaus lovą. Siunčiu tau kuo geriausius linkėjimus ir sveikinimus, 
tikėdamas, kad gyveni kur kas naudingiau ir ramiau nei 


tavo senas bičiulis 


Simonas. 


VI. 


SLAPTAS STALČIUS 


Isterija. - Isterijos priepuoliai dažniausiai pasitaiko jaunoms, ner- 
vingoms netekėjusioms moterims... Jaunos moterys, tų priepuo- 
lių aukos, paprastai galvoja, jog serga „visomis paveldimomis 
kūno ligomis“, ir joms pasireiškiantys netikri ligos požymiai at- 
rodo kaip tikri, todėl dažnai be galo sunku atskirti vienus nuo 
kitų. Prieš isterijos priepuolius ligonės paprastai jaučiasi nepa- 
prastai prislėgtos, lieja ašaras, jas pykina, virpa širdis ir taip to- 
liau... Pacientės tada paprastai netenka nuovokos, alpsta; raito- 
si 1r tamposi, iš burnos virsta putos, taria padrikus žodžius ir 
staigiai pratrūksta čia kvatoti, čia verkti, čia spiegti. Priepuoliui 
pasibaigus, pacientės dažniausiai graudžiai verkia, kartais prisi- 
mena viską, kas atsitiko, kartais nieko... 


— ISABELLA BEETON, 
Beeton namų ūkio tvarkymo knyga, 1859-1861 


Mano širdis išgirstų ją ir imtų plakti, 
Jei žemė būtų žemės patale; 
Mano dulkės išgirstų ją ir imtų plakti, 
Nors būčiau šimtmetį gulėjęs po žeme; 
Po jos kojomis virpėti imtų ir daužytis 
Ir išsiskleistų Žiedu raudonu ir purpuriniu. 


— ALFRED, LoRD TENNYSON, 
Maud, 1855 


17. 


Simonas sapnuoja koridorių. Koridorius palėpėje, jo namuose, se- 
nuose namuose, jo vaikystės namuose, dideliuose namuose, ku- 
riuose jie gyveno prieš tėvo bankrotą ir mirtį. Viršuje miegodavo 
kambarinės. Tai buvo slėpiningas pasaulis, kurio jam, berniukui, 
nevalia buvo tirti, bet jis išžvalgė tą pasaulį, tyliai kaip šnipas sėlin- 
damas vienomis kojinėmis. Pasiklausydamas prie pravirų durų. 
Apie ką jos šneka manydamos, kad niekas jų negirdi? 

Pasisėmęs drąsos, jis išdrįsdavo įslinkti į jų kambarius, žinoda- 
mas, kad jos apačioje. Virpėdamas iš susijaudinimo, apžiūrėda- 
vo jų daiktus, užgintus daiktus; būdavo, ištraukia stalčius, liečia 
medines šukas dviem išlūžusiais dantimis, kruopščiai suvyniotą 
kaspiną; naršo pakampėse už durų, aptinka suglamžytą apatinį 
sijoną, medvilninę kojinę, vieną vienintelę. Pačiupinėja, ji atro- 
do dar šilta. 

Sapne koridorius tas pats, tik erdvėlesnis. Sienos aukštesnės, 
gelsvesnės: švytinčios, lyg kiaurai jas šviestų saulė. Tačiau durys 
uždaros ir netgi užrakintos. Jis eina nuo vienų durų prie kitų, spau- 
džia rankenas, atsargiai stumia, bet jos nepasiduoda. Nors viduje 
yra Žmonių, jis jauste jaučia. Moterų, kambarinių. Sėdi ant siaurų 
lovų krašto baltais medvilniniais apatiniais, pasileidusios plaukus 
ant pečių, prasižiojusios, žibančiomis akimis. Laukia jo. 

Pagaliau durys atsidaro. Viduje jūra. Jis nespėja sustoti, virsta, 
vanduo užsiveria virš galvos, aukštyn kyla virtinės sidabrinių bur- 
buliukų. Ausyse ūžia, girdėti tarytum silpnas virpulingas juokas; jį 
glamonėja daugybė rankų. Tai kambarinės, jos vienintelės moka 

plaukti. Tačiau dabar jos plaukia šalin, palieka jį vieną. Jis šaukia 
jas: gelbekit, bet jos dingsta. 

Jis laikosi už kažko įsikibęs: sulūžusi kėdė. Bangos kyla ir griū- 
va. Nors jūra audringa, vėjo nėra, o dangus skaisčiai aiškus. Nuo- 
šaly tolėliau plūduriuoja visokiausi daiktai: sidabrinis padėklas, po- 
ra žvakidžių, veidrodis, graviruota tabakinė, auksinis laikrodis, čir- 
piantis nelyginant svirplys. Daiktai, kitados priklausę tėvui, bet iš- 
parduoti po jo mirties. Jie kyla iš gelmių it burbulai, ir jų tolydžio 
daugėja; išnėrę į paviršių, palengva apsiverčia tarytum išpampu- 
sios žuvys. Jie anaiptol ne kieti kaip metalas, bet minkšti; visi jie 
apsitraukę žvynuota oda, sakytum ungurys. Jis Žiūri baisėdamasis, 
nes dabar jie buriasi, jungiasi, keičiasi. Dygsta čiuptuvai. Negyva 
ranka. Vyksta klaidus atgimimo procesas, iš nebūties grįžta tėvas. 
Jį apima slegiantis jausmas, kad jis peržengia ribas. 

Jis atsibunda spurdančia širdimi; aplink mėtosi surizgusios pa- 
klodės ir vatinė antklodė, priegalviai ant grindų. Jis visas pasruvęs 
prakaitu. Valandėlę ramiai guli mąstydamas, tariasi suprantąs, ko- 
kios asociacijos bus sužadinusios tokį sapną. Paveikė Greis gyve- 
nimo istorija, kelionė per Atlantą, motinos laidotuvės jūroje, jos 
pasakojimas apie virtuvės rykus ir, savaime suprantama, jos val- 
dingasis tėvas. Vienas tėvas prikėlė kitą. 


Jis pasižiūri į kišeninį laikrodį, gulintį ant naktinio stalelio: ir vėl 
bus pramigęs. Laimė, kad pusryčiai būna vėlai, tačiau bet kuriuo 
metu gali įeiti paniurėlė Dora, o jis nenori, kad tarnaitė jį užklup- 
tų nusikaltimo vietoje vis dar naktiniais marškiniais betinginiau- 
jantį. Apsisiaučia chalatu ir greitai sėdasi prie rašomojo stalo, at- 
sukdamas nugarą į duris. 

Užsirašys sapną dienoraštyje, kurį tam tyčia turi. Viena prancū- 
zų alienistų mokykla pataria užsirašinėti sapnus diagnostikos su- 
metimais: tiek savo sapnus, tiek pacientų, kad būtų galima juos 
palyginti. Per sapnus, taip pat per lunatizmą, jų teigimu, reiškiasi 
gyvulinis pradas, slypintis po sąmonės slenksčiu, nepagaunamas, 

nepavaldus valiai. Gal ten glūdi atminties grandinės sankabos — 
kitaip sakant, jos lankstai? 

Reikia iš naujo perskaityti Tomo Brauno veikalą apie asociaciją 
ir sugestiją, taip pat Herbarto sąmonės slenksčio teoriją, - apie 
sąmonės slenkstį, tą liniją, skiriančią aiškiai suvokiamas idėjas nuo 
tų, kurios klaidžioja - užmirštos - pasąmonės tamsoje. Moro de 
Turso nuomone, sapnai atlieka pagrindinį vaidmenį tiriant proto 
ligas, o Menas de Birenas tvirtino, jog sąmoningas gyvenimas - tai 
savotiška salelė, plūduriuojanti nepalyginamai platesnėje pasąmo- 
nėje ir traukianti mintis iš jos gelmių panašiai kaip žuvis. Tai, kas 
suvokiama kaip žinoma, tėra dalelė to, kas tikriausiai laikoma toje 
slėpiningoje saugykloje. Prarasti prisiminimai glūdo tenai kaip nu- 
skendę lobiai ir susigrąžinami dalimis, jei apskritai susigrąžinami; 
ir amnezija, ko gero, iš tikrųjų tik savotiškas atvirkštinis sapnavi- 
mas, atminties nuskandinimas, pasinėrimas į... 


Už nugaros atsidaro durys: iškilmingai įnešami pusryčiai. Jis stro- 
piai dažo plunksną. Laukia padėklo bildesio, fajansinių indų trink- 
telėjimo ant medinio stalo, bet nieko neišgirsta. 

— Būkite maloni, padėkite ant stalo, ir tiek, - sako neatsigręž- 
damas. 

Toks garsas, lyg iš nedidelių dumplių būtų išsiveržęs oras, o pas- 
kui dūžtančių indų trenksmas. Simonui pirmiausia dingtelėja į gal- 
vą, jog Dora bus jo pusėn paleidusi padėklą, - jam visada atrodė, 
kad tarnaitė turi menkai slopinamų polinkių į smurtą ir piktada- 
rystę. Jis nejučia surinka, pašoka ir apsisuka. Ant grindų tyso kiek 
ilga namų šeimininkė ponia Hamtfri, o aplink mėtosi sukultų indų 
šukės ir išverstas maistas. 

Jis pripuola prie jos, atsiklaupia šalia ir tikrina pulsą. Bent jau 
gyva. Jis atplėšia jai voką, mato balzganą akies baltymą. Mikliai 
atriša ne per švariausią prijuostę, kurią, kaip pastebi, paprastai ry- 
šėdavo nevala Dora; atsagstydamas suknelę per krūtinę, pastebi, 
jog ištrūkusi viena saga, 0 jos vietoje styro siūlgaliai. Jis naršo po 

drabužių klostes, ir galiausiai, kai ryžtasi kišeniniu peiliuku per- 
pjauti korsažo varstelius, į nosį duria sumišę žibuoklių vandens, 
rudens lapų ir drėgno kūno kvapai. Ji kur kas putlesnė, nei jis bu- 
vo manęs, nors toli gražu ne tokia jau apkūni. 

Jis nuneša ją į savo miegamąjį - minkštasuolis svetainėje per ma- 
žas tam tikslui - ir paguldęs ant lovos po kojomis pakiša priegalvį, 
kad kraujas grįžtų į galvą. Jis ketina nuauti jai batus, šiandien dar 
nevalytus, bet pagalvoja, jog tai būtų neleistinai familiaru. 

Ponios Hamfri dailios kulkšnys, bet jis nukreipia akis į šalį; jos 
plaukai susitaršę bevirstant. Šitaip žiūrint, ji atrodo jaunesnė, nei 
jis galvojo; o netekusi sąmonės, kai sykiu su gyvybe iš veido dingo 
įprastinė įtampos ir susirūpinimo išraiška, - kur kas patrauklesnė. 
Jis priglaudžia ausį jai prie krūtinės, klausosi: širdis tvinksi ritmin- 
gai. Vadinasi, bus paprasčiausiai nualpusi, ir tiek. Jis sudrėkina 
rankšluostį, šliūkštelėjęs vandens iš ąsočio, ir suvilgo jai veidą ir 
kaklą. Jos vokai sutrūkčioja. 

Simonas paima butelį nuo naktinio stalelio, kliūstelėja pusę stik- 
linės vandens, įvarvina dvidešimt lašų lakiosios druskos tirpalo — 
vaisto, kurį visados nešiojasi eidamas į popiečio vizitus tam tikslui, 
jei panaši negalia ištiktų Greis Marks, anot kalbų, labai lengvai 
netenkančią sąmonės, - ir viena ranka prilaikydamas ponią Ham- 
fri prikiša stiklinę jai prie lūpų. 

— Išgerkite. 

Ji sunkiai nuryja gurkšnį, paskui prisideda ranką prie galvos. 
Dabar jis pastebi raudoną žymę vienoje veido pusėje. Tikriausiai 
jos niekšas vyras ne tik girtuoklis, bet ir mušeika. Atrodo, lyg būtų 
stipriai smogta, - be abejo, toks tipas kaip majoras kerta kumščiu. 
Simoną užplūsta užuojautos banga, jis norėtų ją apginti, bet nega- 
li sau to leisti. Ta moteris - jo buto šeimininkė, ir tiek; šiaip jau ji 
visiškai svetima. Jis anaiptol nepageidauja keisti esamos padėties, 
nors nejučia vaizduotėje iškyla paveikslas, veikiausiai sužadintas 
bejėgės moters, tysančios jo sujauktoje lovoje: ponia Hamfri, be 
korseto, pusiau perplėštais marškiniais, mykia beveik netekusi są- 
monės, beviltiškai mostaguodama rankomis ir mėšlungiškai timp- 

čiodama kojas - keisčiausia, vis dar nenusiavusi batų, -0ją negai- 
lestingai grumdo gremėzdiškas Žmogėnas, nė iš tolo nepanašus į 
jį, Simoną, nors, Žiūrint iš nugaros ir iš viršaus — taip jis mato tą 
atgrasią sceną, - dygsniuotas chalatas atrodo lygiai toks kaip jo. 

Jam visada kelia susidomėjimą tie vaizduotės protrūkiai, juo la- 
biau kad jis gali juos stebėti savyje. Iš kur jie randasi? Jeigu taip 
atsitinka jam, vadinasi, atsitinka ir didumai žmonių. Jis sveikas ir 
normalus, ir jo protiniai sugebėjimai gana gerai išlavinti, ir vis dėl- 
to jis niekad negali rikiuoti tų vaizdinių. Civilizuotas žmogus ski- 
riasi nuo nežaboto piktadario - tarkime, pamišėlio - tik tariamai 
valinga savitvarda. 

— Nieko bloga neatsitiko, - švelniai sako jis. - Stačiai parvirtote, 
ir tiek. Reikia ramiai pagulėti, kol geriau pasijusite. 

— Bet aš... lovoje. 

Ji apsižvalgo. 

— Mano lovoje, ponia Hamifri. Nieko geresnio neradęs, norom 
nenorom turėjau jus čia paguldyti. 

Jos veidą nutvieskia raudonis. Ji pastebi, kad jis vilki chalatu. 

— Tuojau pat einu iš čia. 

— Meldžiu jus nepamiršti, kad esu gydytojas, o šiuo metu jūs — 
mano pacientė. Jeigu dabar bandysite keltis, tai gali pasikartoti. 

— Pasikartoti? 

— Jūs nualpote nešdama, - jam atrodo nepadoru tai minėti, — 
man pusryčius. Ar galiu jus paklausti, kas nutiko Dorai? 

Jį pagauna siaubas, pamačius ją pravirkstant, bet stebėtis jis ne- 
sistebi. 

— Nebeišgaliu jai mokėti. Aš jai skolinga algos už tris mėnesius; 
būčiau atsiskaičiusi, nes šį tą pardaviau - vieną kitą savo daiktelį, 
bet prieš dvi dienas vyras atėmė iš manęs pinigus. Ir ligi šiol nepa- 
rėjo. Neišmanau, kur jis dingo. 

Jis mato, kad ji iš paskutiniųjų stengiasi sutvardyti ašaras. 

— O šįryt? 

— Mudvi... apsižodžiavome. Ji reikalavo algos. Aš jai sakiau, jog 
negaliu sumokėti, jog tai neįmanoma. Ji pareiškė, jog tuo atveju ji 

pati atsiimsianti tai, kas jai priklauso. Ir puolė naršyti po mano 
stalčius, man regis, ieškodama brangenybių. Nieko neradusi, pa- 
reikalavo mano vedybinio žiedo. Jis buvo auksinis, bet labai pa- 
prastas. Aš bandžiau jai neduoti. Ji pasakė, jog aš nedora. Ji... smogė 
man. Tada nutraukė žiedą nuo piršto ir pasakė, jog ilgiau nebebū- 
sianti nemokama vergė, ir išėjo. Paskui aš pati jums paruošiau pus- 
ryčius ir atnešiau. O ką man beliko daryti? 

Vadinasi, smogė ne vyras, taria sau Simonas. Smogė ta kiaulė 
Dora. Ir tuomet ponia Hamfri vėl pravirksta — ramiai, be jokių 
pastangų, lyg rauda būtų jai savotiška paukščio giesmė. 

— Geriausiai nueitumėte pas kokią gerą draugę, jei turite. Arba 
ji galėtų pas jus ateiti. 

Simonas nesikenčia kaip galima greičiau nusikratyti ponios Ham- 
fr1 ir užversti tą naštą kam nors kitam ant pečių. Moterys padeda 
viena kitai; guosti nuskriaustąsias - jų pašaukimas. Jos verda jau- 
tienos sultinį ir uogienę. Mezga vilnones skepetas. Tupinėja ap- 
link ir ramina. 

— Neturiu šičia draugių. Mes visiškai neseniai atsikėlėme į šį mies- 
tą, nes ten, kur gyvenome anksčiau, patyrėme... turėjome šiokių 
tokių finansinių sunkumų. Vyras nepakentė svečių nei viešnių. Ne- 
leido man niekur eiti. 

Simonui dingtelėja išganinga mintis. 

— Jums reikia užkąsti. Pasistiprinusi geriau pasijusite. 

Sulig tais žodžiais ji blausiai nusišypso Simonui. 

— Namuose nėra nieko valgoma, daktare Džordanai. Viską su- 
naudojau jūsų pusryčiams. Jau dvi dienos nieko nevalgiau, nuo to 
laiko, kai išėjo vyras. Kas buvo, viską suvalgė Dora. Man nieko 
daugiau neliko, tik vanduo. 


Ir šitaip Simonas atsiduria turgavietėje, už savo pinigus perka mais- 
to atsargų savo šeimininkės poreikiams patenkinti. Jis padėjo po- 
niai Hamfri nusileisti laiptais į jos namo dalį; ji primygtinai to pra- 
šė sakydama, jog nieku gyvu nenorėtų, kad pargrįžęs vyras ją ap- 

tiktų nuomininko miegamajame. Jis nėmaž nenustebo pamatęs, jog 
kambariuose beveik nebėra baldų: svetainėje buvo belikę stalas ir 
dvi kėdės. Tačiau gale miegamojo vis dar stovėjo lova, ir ten jis pa- 
guldė nerviškai išsekusią ponią Hamfri. Ir išbadėjusią: nenuostabu, 
kad ji buvo tokia kaulėta. Jis nukreipė mintis nuo lovos, gindamas 
šalin joje vykusių varganų vedybinio gyvenimo scenų vaizdinius. 

Paskui jis užkopė atgal į savo kambarius, nešinas pamazgų kibi- 
ru; virtuvė priminė mūšio lauką. Jis susėmė nuo grindų išverstus 
pusryčius ir sudužusius indus, įsitikindamas, jog kiaušinis - deja, 
sukiužęs - šįkart buvo išvirtas kaip reikiant. 

Pagalvojo, kad reikėtų perspėti ponią Hamfri, jog atsisako bu- 
to, ir kraustytis kitur, bet tuomet pasidarytų sau nepatogumų, nors, 
antra vertus, tie nepatogumai kur kas mažiau sujauktų ir gyveni- 
mą, ir darbą negu ta maišatis, kuri kiltų, jeigu liktų vietoje. Be 
jokios abejonės, suirutė, netvarka, antstolio žmonės, ateinantys į 
jo kambarius aprašyti baldų. Bet jeigu jis išsikraustys, kas nutiks 
vargšei moteriškei? Jis nenori, kad jį graužtų sąžinė, jeigu ji imtų 
ir pasimirtų iš bado kur nors gatvės kampe. 

Prie vieno prekystalio iš pagyvenusios ūkininkės jis nuperka kiau- 
šinių, lašinių, sūrio ir pažiūrėti gana prasto sviesto, o krautuvėje — 
žiupsnelį arbatos, įvyniotos į popieriaus skiautę. Norėtų dar nusi- 
pirkti duonos, bet niekur jos nepastebi. Tiesą pasakius, jis neišma- 
no, kaip reikia apsipirkti. Buvo užsukęs turgavietėn anksčiau, bet 
tik eidamas pro šalį, kai norėjo nusipirkti vieną kitą daržovę, tikė- 
damasis paakstinti Greis atmintį. Dabar ateina visai kitais sumeti- 
mais. Kur nusipirkti pieno? Kodėl nėra obuolių? Tai nežinomas, 
niekad anksčiau netirtas pasaulis, nes turėdamas pakankamai mais- 
to nesirūpindavo, kur jo gaunama. Turgavietėje niekas daugiau 
nesiperka, tik tarnaitės, užsikabinusios ant rankos savo šeiminin- 
kės pintinę, ir dar viena kita moteriškė iš vargingesniųjų suniurky- 
tu kyku ir sučiurusia skepeta. Jam toks įspūdis, kad jos paslapčia iš 
jo šaiposi. 

Jam parėjus, ponia Hamfri jau atsikėlusi. Įsisupusi į skiautinę 
antklodę ir susišukavusi plaukus, sėdi prie viryklės - laimė, degan- 

čios, nes jis pats nesugebėtų jos užkurti, - ir drebėdama trinasi 
rankas. Jis vargais negalais užplikina jai arbatos, iškepa kiaušinie- 
nės su spirgais ir paskrudina turgavietėje užtiktą sužiedėjusią ban- 
delę. Jiedu drauge pavalgo prie vienintelio išlikusio stalo. Jis pasi- 
genda apelsinų uogienės. 

- Jūs toks geras, daktare Džordanai. 

— Išmeskite tai iš galvos. Juk negalėjau leisti, kad mirtumėte iš 
bado. 

Jo balsas daug širdingesnis, nei jis norėtų, balsas, kokiu kalbėtų 
smagiai nusiteikęs veidmainys dėdė, kuris, ilgai nesiprašydinda- 
mas, duoda meilikaujančiai neturtingai dukterėčiai geidžiamus dvi- 
dešimt penkis centus, įžnybia jai į skruostą ir tada sprunka į operą. 
Simonas svarsto, ką šiuo metu išdarinėja nedorėlis majoras Ham- 
fris, plūsta jį patyliukais ir sykiu jam pavydi. Kad ir ką sakytum, vis 
smagiau, kai šitaip išlieji širdį. 

Ponia Hamfri atsidūsta. 

— Man regis, nieko kito nebelieka. Visi mano ištekliai baigiasi. 

Dabar ji beveik visiškai rami ir blaiviai vertina padėtį. 

— Reikia mokėti namo nuomą, 0 pinigų nėra. Sulėks kaip mait- 
vanagiai, užuodę dvėselieną, ir užpuls mane. Ko gero, net suims 
už skolas. Jau verčiau mirsiu. 

— Savaime suprantama, reikia ką nors daryti, - sako Simonas. — 
Užsidirbti pragyvenimui. 

Ji brangina savo orumą, ir jis žavisi jos ryžtu. 

Ji žvilgtelėja į Simoną. Kambario prieblandoje jos akys spindi 
keistu jūros žalumo atspalviu. 

— Kąjjūs galėtumėte man patarti, daktare Džordanai? Imtis siu- 
vinėjimo? Tokios moterys kaip aš ne kažin ką sugeba, kad galėtų 
užsidirbti pinigo. 

Jos balsas skamba ironiškai, ir jis nugirsta klastingą užuominą. 
Gal ji numano, ką jis galvojo, kai ji gulėjo be sąmonės jo sujaukto- 
je lovoje? 

— Aš užsimokėsiu jums nuomą už du mėnesius į priekį, - susivo- 
kia besakąs. 

Jis elgiasi kaip beprotis, kaip geraširdis idiotas; jeigu turėtų bent 
kruopelę proto, dumtų iš čia kuo greičiausiai, lyg paties šėtono 
genamas. 

— To pakaks kuriam laikui, kad atsigintumėte bėdų ir bent jau 
galėtumėte pasvarstyti, ką darysite toliau. 

Jos akys pritvinsta ašarų. Netardama nė žodžio, ji kelia jo ranką 
nuo stalo ir švelniai glaudžia prie lūpų. Rezultatas tik toks, jog ant 
rankos lieka vos pastebima sviestuotų lūpų žymė. 


16. 


Šiandien daktaras Džordanas atrodo labiau išsiblaškęs nei papras- 
tai- lyg būtų nukilęs kur kitur mintimis; tarytum netgi gerai nesu- 
vokia, kaip reikia pradėti. Taigi aš kimbu į siuvinį, kad jis turėtų 
laiko susitelkti, 17 tuomet jis sako: ar jau naują antklodę dygsniuo- 
ji, Greis? 

O aš sakau: taip, pone, čia Pandoros skrynia panelei Lidijai. 

Sulig tais mano žodžiais jis nutaiso mokytojo miną, ir aš matau, 
jog ims mane ko nors mokyti, kaip džentelmenams kad įprasta. Ir 
ponas Kineras lygiai taip darydavo. Ir jis klausia: 0 ar tu žinai, Greis, 
kas tokia buvo Pandora? 

Ir aš atsakau: taip, Žiloje senovėje gyveno tokia graikė, kuri pa- 
sižiūrėjo į skrynią, nors jai buvo užginta žiūrėti, ir dėl to iš ten 
išlindo devynios galybės visokių ligų ir karai, 1r kitokios Žmonių 
nelaimės; apie tai sužinojau labai seniai, kai dar tarnavau pas po- 
nią Olderman Parkinson. Meri Vitni nelabai patiko ta istorija, 1r ji 
sakydavo: kam reikėjo palikti tą skrynią be priežiūros, jeigu jie 
nenorėjo, kad kas nors ją atvožtų. 

Jis nustemba pamatęs, kad žinau tą istoriją, ir sako: 0 tu Žinai, 
kas buvo tos skrynios dugne? 

Taip, pone, sakau, viltis. Galite sau šaipytis, jei norite, ir sakyti, 
jog viltis - tai likučiai, kuriuos surenki priverstas išgręsti statinės 
dugną, - taip nutinka kai kuriems vyrams, kai, neturėdami kitos 
išeities, jie galų gale iš nevilties prisiverčia vesti. O galimas daik- 
tas, tai buvo vilčių skrynia. Bet, šiaip ar taip, visa tai pasaka, ir tiek, 
nors antklodės raštas išeina labai gražus. 

Ką gi, man regis, kartais visiems mums reikia trupučio vilties, 
sako j1S. 

Aš jau besakanti, jog jau kuris laikas išsiverčiu be jokios vilties, 
bet susilaikau ir sakau: šiandien jūs kaip nesavas, pone, tikiuosi, 
kad nesergate. 

Ir jis saviškai kreivai nusišypso ir sako, kad neserga, tik turi rū- 
pesčių, bet jeigu toliau pasakočiau savo gyvenimo istoriją, jam bū- 
tų lengviau, nes galėtų primiršti savo bėdas, bet nesisako, kokios 
tai bėdos. 

Tad pasakoju toliau. 


Dabar, pone, sakau, prieisiu laimingiausią savo istorijos dalį ir pa- 
pasakosiu jums apie Meri Vitni, ir tuomet suprasite, kodėl, bėdos 
spiriama, pasisavinau jos pavardę; mat ji niekad neatstumdavo bė- 
dos tektos draugės, ir, man regis, prireikus pagalbos, esu taip pat 
jai padėjusi. 

Naujų šeimininkų namai buvo labai dideli ir garsėjo kaip vieni 
prašmatniausių Toronte. Jie stovėjo Front gatvėje ir žvelgė į ežerą, 
o aplink buvo ir daugiau didelių namų, o tie namai iš priekio buvo 
su puslankio formos portiku ir baltomis kolonomis. Valgomasis 
buvo ovalus kaip ir svetainė, pažiūrėti stačiai stebuklas, nors ir 
vaikščiojo skersvėjai. Taip pat buvo biblioteka didumo sulig šokių 
sale, pristatyta aukštų ligi pat lubų lentynų, kimšte prikimštų kny- 
gų odiniais aptaisais, 0 jose tokia galybė žodžių, kad ir norėdamas 
kol gyvas visų neperskaitytumėte. O miegamuosiuose - lovos su 
aukštais baldakimais ir užuolaidomis, vasarą aptraukiamos tinkle- 
liais nuo musių, ir tualetiniai staliukai su veidrodžiais, ir raudon- 
medžio komodos pilnut pilnutėliais stalčiais. Šeimininkai priklau- 
sė Anglijos bažnyčiai kaip ir visi prakilnūs žmonės tais laikais, ly- 
giai kaip ir tie, kurie taikėsi prisiplakti prie kilmingųjų, nes tai bu- 
vo oficialioji Bažnyčia. 

Iš šeimininkų pirmiausia paminėsiu poną Oldermaną Parkinso- 
ną, kuris tik retkarčiais rodydavosi namie, nes buvo lig ausų pasi- 

nėręs į reikalus ir politiką; iš pažiūros priminė obuolį su dviem pa- 
galiukais vietoj kojų. Buvo perdėm apsikarstęs auksinėmis laikro- 
džių grandinėlėmis, apsismaigstęs auksiniais smeigtukais, prisikai- 
šiojęs auksinių tabakinių ir kitokių niekučių - sulydęs jį, galėtume: 
nulieti penkis vėrinius ir lygiai tiek porų auskarų. Ponu Oldermanu, 
pasak Meri Vitni, priklausė būti jo žmonai poniai Olderman Par- 
kinson, nes šiuose namuose ji vienintelė turėjo balsą. Buvo tai įspū- 
dingos išvaizdos moteris ir be korseto atrodė visiškai kitokia, bet kai 
kietai susiverždavo, krūtinė išsišaudavo it lentyna - būtų galėjusi 
nešioti visą arbatos servizą ir nė lašo neišliejusi. Buvo ji pasiturinti 
našlė, kilusi iš Jungtinių Amerikos Valstijų, bet, jos žodžiais tariant, 
taip įsimylėjusi poną Oldermaną Parkinsoną, jog iš koto virtusi, o 
tai tikriausiai buvo įspūdingas reginys, ir, pasak Meri Vitni, ponas 
Oldermanas Parkinsonas tik per stebuklą išvengęs mirties. 

Ji turėjo du augusius sūnus, kurie mokėsi Valstijose, koledže, 
taip pat spanielį, vardu Bevelina, kurį priskiriu prie šeimos, nes 
buvo laikomas šeimos nariu. Apskritai aš myliu gyvulėlius, bet šitą 
vos pakenčiau. 

Be to, turėjo daug tarnų, kurie, man tarnaujant tuose namuose, 
keitėsi vienas po kito, todėl apie visus nekalbėsiu. Skyrium nuo 
visų laikėsi ponios Olderman Parkinson kambarinė, kuri skelbėsi 
esanti prancūzė, nors mes labai tuo abejojome; ūkvedė ponia Ma- 
loni, kaip ir vyriausiasis liokajus, gyveno gana dideliame pirmo aukš- 
to kambaryje iš kiemo pusės; o virėja ir skalbėja kambarėlyje šalia 
virtuvės. Sodininkas ir arklininkai gyveno priestate, kaip ir dvi vir- 
tuvės mergos, greta tvarto, kur stovėjo arkliai ir trys karvės - kar- 
tais prašoma nueidavau padėti jas melžti. 

Mane apgyvendino palėpėje, prie pat užpakalinių laiptų, ir aš 
miegojau vienoje lovoje su Meri Vitni, parankine skalbėja. Mūsų 
kambarėlis buvo nedidukas, vasarą karštas, o žiemą šaltas, nes bu- 
vo pačioje pastogėje, be židinio ar krosnies; stovėjo ten lova su 
šiaudiniu čiužiniu, mažytė komoda, paprastas praustuvas su įski- 
lusiu dubeniu ir naktipuodis, taip pat žalsvai dažyta kėdė tiesia 
atkalte, ant kurios nakčiai sulanksčiusios susidėdavome drabužius. 

Koridoriaus gale gyveno dvi kambarinės Agnes ir Efi. Agnes 
buvo labai religinga, bet šiaip jau nuoširdi ir pasirengusi visada 
padėti. Jaunystėje ji bandė vaistais nusivalyti pageltusius dantis, 
bet sykiu grynai nusivalė ir emalę, todėl taip retai šypsodavo, o ir 
šypsodavo tik kietai sučiaupusi lūpas. Meri Vitni sakė, jog ji taip 
daug meldžiasi todėl, kad nori išmelsti Dievą grąžinti dantų ema- 
lę, bet ligi šiol nieko neišmeldė. Efi labai sielvartavo, kai jos jauni- 
kis buvo ištremtas į Australiją už tai, kad prieš trejus metus daly- 
vavo Maište, o kai ji gavo laišką su Žinia, jog jis ten miręs, bandė 
pasikarti ant prijuostės raiščių, bet tie nutrūko, ir todėl ji pakliuvo 
į beprotnamį, kai tarnai aptiko ją ant grindų pusiau uždususią ir 
kone išprotėjusią. 

Aš nieko nežinojau apie Maištą, nes tuo metu manęs čia nebu- 
vo, tad Meri Vitni man viską papasakojo. Maištas buvęs prieš smul- 
kiąją bajoriją, kuri viską tvarkanti ir laikanti susiglemžusi visus pi- 
nigus ir visą žemę; vadovavęs Maištui ponas Viljamas Lajonas 
Makenzis, radikalas, o Maištui žlugus, per užšalusį ežerą, per pus- 
nynus, pabėgęs į Valstijas, persirengęs moteriškais drabužiais, ir 
jau seniai galėjęs ne kartą būti išduotas, bet niekas jo neišdavęs, 
nes buvęs puikus Žmogus ir visada gynęs smulkius ūkininkus; ta- 
čiau daugelis radikalų buvę sučiupti ir ištremti arba pakarti ir ne- 
tekę savo turto, kiti pabėgę į pietus, o diduma čia gyvenančių esą 
toriai arba apsiskelbę tokie esą, tad apie politiką geriau nekalbėti, 
nebent tarp draugų. 

Pasakiau, jog apie politiką nieko neišmanau, tad, šiaip ar taip, aš 
nė neketinanti kada nors apie ją kalbėti, ir paklausiau Meri Vitni, ar 
ji radikalė. Ir ji atsakė, kad aš nieko nesakyčiau Parkinsonams, ku- 
riems ji papasakojusi visai ką kita, bet jos tėvas panašiai netekęs 
savo ūkio, kurį kruviną prakaitą braukdamas įkūręs skynimuose, o 
jie sudeginę rąstų trobą, kurią jis savo rankomis susirentęs, grumda- 
masis su lokiais ir kitokiais laukiniais žvėrimis, o paskiau jis netekęs 
ir gyvybės, kai mirtinai susirgęs žiemą slapstydamasis giriose, 0 jos 
motina mirusi iš sielvarto. Bet išmušianti valanda, kai būsią už juos 
atkeršyta; ir ji atrodė labai nuožmi, tardama tuos žodžius. 

Man patiko būti su Meri Vitni, nes iškart ją pamėgau. Mat, be 
manęs, buvo ji jauniausia Parkinsonų namuose, vos šešiolikos, daili 
ir linksma mergina, valyva, juodaplaukė, juodomis žėrinčiomis aki- 
mis ir rausvais skruostais su duobutėmis, kvepianti muskatais ar 
raudonaisiais gvazdikais. Ji viską išsiklausinėjo apie mane, ir aš jai 
papasakojau ir apie kelionę laivu, ir apie mamos mirtį, ir apie jos 
laidotuves jūroje tarp ledkalnių. Ir Meri pasakė, jog mano istorija 
labai liūdna. Ir tada papasakojau jai apie tėtį, nors pačius blogiau- 
sius dalykus nutylėjau, nes nevalia blogai atsiliepti apie tėvus; ir 
pridūriau, jog bijau, kad jis ims reikalauti mano algos; ir ji man 
pasakė, jog aš neturinti duoti jam savo pinigų, jisai jų neuždirbęs, 
o mano broliai ir seserys jais nepasinaudosią, nes jis išleisiąs juos 
sau, O veikiausiai pragersiąs. Pasakiau, jog jo bijau, ir ji pasakė, 
kad šičia jis nieko man nepadarysiąs, o jeigu bandysiąs, ji pasikal- 
bėsianti su Džimu iš arklidžių, jisai vyras kaip reikiant ir dar turįs 
draugų. Ir man atlėgo nuo širdies. 

Meri sakė, jog aš, ko gero, labai jauna ir nei bū, nei be neišma- 
nau, bet esu gyva kaip Žiežirba, o neišmanėlis skiriasi nuo mulkio 
tuo, jog neišmanėlis ilgainiui išprūsta. Ir ji pasakė, jog iš pažiū- 
ros atrodau gera darbininkė, gražiai susidoroju su savo darbu, ir 
mudvi labai tiktume į porą; ji jau buvo tarnavusi dviejose vietose 
ir sakė, kad jeigu parsisamdai už mergą ir tarnauji ar Parkinso- 
nams, ar kam kitam, šeimininkai netaupo šykštėdami tau valgio. 
Ir tai gryna teisybė, nes veikiai ėmiau stiebtis į aukštį ir apvalėti. 
Kanadoje tikrai buvo lengviau prasimanyti maisto nei kitoje van- 
denyno pusėje, O ir įvairesnio; tarnai, ir tie kasdien valgė mėsą, 
kad ir sūdytą kiaulieną ar lašinius; ir duona čia buvo gera, kvieti- 
nė ir taipgi iš indėnų kukurūzų; ir šeimininkai turėjo tris karves 
ir daržą, ir vaismedžių, braškių, serbentų ir vynuogių, O ir keletą 
gėlių lysvių. 

Meri Vitni buvo linksmo būdo, mėgdavo pablevyzgoti ir įgelti, 
kai mudvi būdavome vienos. Bet su vyresniaisiais ir aukštesnio 
luomo žmonėmis laikėsi santūriai ir pagarbiai, ir dėl to, taip pat 
dėl to, kad buvo greita prie darbo, visi ją labai mylėjo. Bet už 

akių traukdavo juos per dantį ir mėgdžiodavo jų mimikas ir eise- 
ną, ir elgseną. Dažnai šiurpdavau išgirdusi, kokie Žodžiai ištrūks- 
tajai iš burnos, nes diduma jų buvo nešvankūs; nesakau, jog anks- 
čiau tokių kalbų nebūčiau girdėjusi, nes pakankamai jų prisiklau- 
sydavau namie, kai prisigerdavo tėtis, o ir laive, plaukiant per 
vandenyną, ir palei prieplauką prie smuklių ir užeigų; bet mane 
stulbino tai, jog tuos žodžius girdžiu iš merginos, ir dar tokios 
jaunos ir dailios, ir šitaip gražiai ir valyvai apsirengusios. Bet vei- 
kiai su tuo apsipratau sumetusi, kad jai, gimusiai Kanadoje, pri- 
tiklu šitaip elgtis, nes ji reiškia ne per didžiausią pagarbą visuo- 
meninei padėčiai. Ir kartais, kai aš imdavau piktintis jos kalbo- 
mis, ji sakydavo, jog netrukus aš imsianti kaip Agnes giedoti ge- 
dulingas psalmes ir vaikščioti ištįsusiu veidu, apsiniaukusi ir su- 
rukusi kaip senmergės subinė; o aš šokdavau ginčytis, ir galiau- 
siai mudvi prapliupdavome kvatoti. 

Bet ją siutino tai, jog kai kurie žmonės turi tiek daug, o kiti tiek 
mažai, nes nesugebėjo suprasti, jog taip Dievo lemta. Tvirtino, kad 
jos senelė buvusi raudonodė indėnė, todėl jos plaukai esą tokie 
juodi, ir kad jeigu turėtų bent truputį laimės, pabėgtų atgal į girias 
1r vaikščiotų apsiginklavusi lanku ir strėlėmis, ir nereikėtų segtis 
plaukų nei vilkėti korseto, ir aš galėčiau kartu gyventi. Ir mudvi 
įnikdavome svarstyti, kaip slapstytumės giriose ir puldinėtume ke- 
liauninkus, ir juos skalpuotume, o apie tai ji buvo prisiskaičiusi 
knygose; ir ji sakydavo, jog mielai nuimtų skalpą poniai Olderman 
Parkinson, nors tikriausiai vargu ar apsimokėtų žygis, nes jos plau- 
kai ne savi, jos persirengimo kambaryje esą pilna sruogų ir plaukų 
pavyzdžių; o kartą ji mačiusi, kaip prancūzė kambarinė šukavusi 
visą kupetą, 1r pamaniusi, jog ten spanielis. Bet mudvi tik šiaip 
šnekėdavome ir nieko bloga negalvodavome. 


Meri iškart mane priglobė po savo sparnu. Ji veikiai įminė, kad 
esu jaunesnė, nei skelbiuosi, ir prisiekė niekam to neišduosianti; ir 
paskui apžiūrėjo mano drabužius ir pasakė, jog diduma jų man 

per ankšti ir tinka nebent skiautėms, ir jog vien su mamos skepeta 
aš nepergyvensianti žiemos, nes vėjas eisiąs kiaurai ją kaip per sie- 
tą, ji padėsianti man prasimanyti reikiamų drabužių, nes ponia Ma- 
loni jai sakiusi, jog aš esanti tikra driskė, o turinti atrodyti pado- 
riai, idant kaimynystėje nenukentėtų ponios Olderman Parkinson 
geras vardas. Bet pirmiausia mane reikią nugremžti kaip bulvę — 
tokia nešvari buvau. 

Ji pasakė, jog priprašysianti ponią Maloni paskolinti savo sėdi- 
mąją vonią, ir aš sunerimau, nes kaip gyva nebuvau maudžiusis 
jokioje vonioje ir, be to, bijojau ponios Maloni; tačiau Meri man 
pasakė, jog ji lojanti, bet nekandanti, šiaip ar taip, bent niekada 
negalinti užklupti iš netyčių, nes, apsikarsčiusi raktais, ji barškanti 
it vežimas su tuščiais puodais; ir pagrasino, kad jeigu imsiu ginčy- 
tis, išmaudysianti mane po atviru dangumi, užpakaliniame kieme 
prie siurblio, kaip motinos pagimdytą. Aš pasipiktinau ir pasakiau, 
jog niekad nesileisčiau; O ji atsakė, kad, savaime suprantama, ji 
niekad to nedarytų, bet pakaktų tik užsiminti apie tai poniai Ma- 
loni, ir toji iškart leistų. 

Veikiai ji sugrįžo ir pasakė, kad galime naudotis vonia kiek tin- 
kamos, tik po to gerai iššveistume; ir mudvi nusinešėme ją skal- 
byklon, prisileidome vandens iš siurblio, pašildėme ant viryklės ir 
supylėme į vonią. Paprašiau Meri, kad pastovėtų prie durų, nieko 
neleistų į vidų ir nežiūrėtų, nes niekados dar nebuvau nusivilkusi 
išsyk visų drabužių, bet drovėdamasi vis dėlto likau vienais marš- 
kiniais. Vanduo nebuvo gerai sušilęs, ir kol išsimaudžiau, visa dre- 
bėjau, - laimė, kad buvo vasara, nes kitaip būčiau mirtinai susti- 
pusi. Meri man liepė taipgi išsitrinkti galvą ir pridūrė, jog netgi jei 
tai tiesa, kad kūnas netenka spėkų, pernelyg dažnai trenkant gal- 
vą, ir netgi jei ji pažinojusi vieną merginą, kuri, pernelyg dažnai 
trinkdamasi galvą, išseko ir galop pasimirė, šiaip ar taip, reikia 
trinktis galvą kas trys ar keturi mėnesiai; ir ji apžiūrėjo mano galvą 
ir pasakė, jog bent jau neturiu utėlių, bet jeigu jų įsiveis, gausiu 
išsitrinti siera ir terpentinu, ir jai kartą jau buvo šitaip nutikę, ir 
paskiau kelias savaites ji dvokusi sugedusiais kiaušiniais. 

Meri man paskolino savo naktinius marškinius, kol išdžius ma- 
niškiai, nes išskalbė visus mano drabužius; ir apsiautė mane paklo- 
de, kad galėčiau išeiti iš skalbyklos ir užkopti užpakaliniais laiptais; 
ir pasakė, jog labai juokingai atrodau, stačiai pamišėlė, ir gana. 


Meri paprašė ponią Maloni duoti man avanso, kad galėčiau nusi- 
pirkti padorią suknelę; ir gavome leidimą rytoj pat eiti į miestą. 
Prieš mudviem išeinant, ponia Maloni išdrožė mums pamokslą ir 
prigrasė kukliai elgtis, liepė eiti ir iškart grįžti namo, ir nesikalbėti 
su nepažįstamais Žmonėmis, 0 ypač vyrais; ir mudvi pažadėjome 
daryti kaip sakyta. 

Kad ir kaip'gėda, vis dėlto turiu prisipažinti, jog mudvi davėme 
ratus, Žiopsojome į gėles prie namų aptvertuose darželiuose ir į 
krautuves, kurių buvo toli gražu ne tiek jau daug ir ne tokių įspūdin- 
gų, kaip Belfaste kad man teko probėgšmais matyti. Paskiau Meri 
mane paklausė: ar nori pamatyti gatvę, kur gyvena prostitutės; ir 
mane šiurpas nukrėtė, bet ji pasakė, jog ten nesą ko bijoti. Man iš 
tiesų buvo įdomu pamatyti moteris, kurios verčiasi prekiaudamos 
savo kūnu, nes pamaniau, jog, bėdai prispyrus, jeigu jau mirsiu iš 
bado, vis turėsiu dar šį tą parduoti; ir man pašoko noras pažiūrėti, 
kaip jos atrodo. Tad nudrožėme į Lombardo gatvę, bet ryto metą ne 
kažin ką ir galėjome pamatyti. Meri sakė, jog ten yra blogos šlovės 
namų, nors iš lauko sunku juos atskirti nuo kitų; tačiau viduje, anot 
kalbų, jie labai prašmatnūs, iškloti turkiškais kilimais, pilni krištoli- 
nių sietynų, aksominėmis užuolaidomis užtrauktais langais, 0 pro- 
stitutės gyvenančios kiekviena savo kambaryje, ir tarnaitės atnešan- 
čios joms pusryčius, plaunančios grindis, klojančios lovas, išnešan- 
čios naktipuodžius, ir jos turinčios nebent apsirengti, paskiau vėl 
nusirengti ir atsigulti aukštielninkos, ir tai esą kur kas lengvesnis 
darbas nei anglių kasyklose ar audimo fabrikuose. 

Namuose gyvenančios prostitutės esančios iš pačių geriausių ir 
brangiausių, o lanką jas džentelmenai ar bent jau pinigingi klien- 
tai, dosniai atsilyginantys už paslaugas. Tačiau pigiosios esančios 

priverstos trainiotis gatvėmis ir vestis klientus į valandai nuomoja- 
mus kambarius; ir diduma jų sergančios įvairiomis ligomis, dvide- 
šimties metų jau atrodančios nukaršusios ir turinčios storai dažy- 
tis veidus, kad galėtų mulkinti vargšus nusilakusius jūreivius. Ir 
nors iš tolo jas, apsikaišiusias plunksnomis, išsipusčiusias atlasais, 
gali palaikyti elegantiškomis, iš arti matai, kad jų suknios suskre- 
tusios ir kabo kaip ant mieto, nes diena dienon jos nuomojasi men- 
kiausią daiktelį, ir atlieka joms tik keli skatikai duonai; ir tai esąs 
toks nykus gyvenimas, kad ji stebėjosi, kaip jos nepuolančios į eže- 
rą skandintis; kai kurios taip ir darančios, ir gana dažnai tai viena, 
tai kita plūduriuojanti prieplaukoje. 

Susidomėjau, kaip Meri apie tai šitaip gerai išmano, ir ji nusi- 
juokė ir pasakė, kad ir aš išgirsčiau visokiausių dalykų, jei klausy- 
čiau, ypačiai virtuvėje; ji pridūrė, jog kadaise susitikdavo gatvėje 
vieną pažįstamą merginą iš savo kaimo, nuėjusią kreivais keliais, 
bet nenumano, kas jai būtų galėję nutikti, ir nuogąstauja, kad tik- 
riausiai nieko gera. 

Paskiau mudvi nuėjome į King gatvę audinių krautuvėn, kur 
pigiai parduodamos atraižos; buvo ten šilkų, perkelių, dvigubo plo- 
čio drobelių, flanelių, atlasų, languotų vilnonių audinių ir visko, 
ko tik širdis geidžia; bet mums teko pasvarstyti, kiek kainuoja kiek- 
vienas audinys ir kam jis geriausiai tinka. Galop nusipirkome prak- 
tiškos drobelės baltais ir mėlynais langeliais, ir Meri pareiškė, kad 
ji padės man siūtis suknelę; tačiau, laikui atėjus, ji didžiai nustebo 
pamačiusi, jog taip dailiai siuvu ir tokiais smulkiais dygsniukais, ir 
pareiškė, kad žudau savo talentą, tarnaudama merga, ir kad turė- 
čiau siuvėjauti ir būti pati sau ponia. 

Nusipirkome siūlų ir sagų suknelei pas tokį prekeivį, apsireiš- 
kusį rytojaus dieną ir namuose visų gerai pažįstamą. Jis buvo vy- 
riausiosios virėjos numylėtinis, ir, kol jis atidarinėjo savo dėžę ir 
dėstė prekes, ji tuoj sutaisė jam puodelį arbatos ir atriekė pyrago. 
Vardu jis buvo Džeremija, jam beeinant taku prie tarnų durų, pen- 
kių ar šešių apdriskusių gatvės berniūkščių gauja it palyda sekė 
įkandin, vienas jų šaukštu tarškino į puodą, o visi kiti dainavo: 

Džeremija, pūsk ugnį, 
Fu, fu, fu; 

Iš pradžių iš tyko, 

O toliau stipriau! 


Išgirdusios šurmulį, visos apipuolėme langą; vos tik atsidūręs prie 
užpakalinių durų, Džeremija davė jiems pinigėlį saldumynams, 1r jie 
nukūrė šalin kiek kojos neša; ir tuomet vyriausioji virėja paklausė, 
kodėl jis taip daro, ir jis atsakė, kad jam daug maloniau, kai jie seka 
įkandin jo prisakyti, nei apmėto purvo gniūžtėmis ir arkliašūdžiais, 
nes paprastai jie šitaip uja prekeivius, kurie negali jų nuvaikyti nepa- 
sidėję prekydėžių ant žemės; mat jei pasidėtų, tie vagiliukai beregint 
juos apkuoptų; tad jis pasirinkęs patį protingiausią sprendimą ir nau- 
dojosi jų paslaugomis; jis ir išmokęs juos dainuoti tą dainelę. 

Tasai Džeremija buvo labai sumanus ir judrus ilgakojis žmogus 
nudegusiu veidu, ilga nosimi ir juoda garbanota barzda, ir Meri 
pasakė, kad nors iš pažiūros jis daugiau panašus į žydą ar čigoną 
kaip diduma prekeivių, jis esąs tikras jankis, 0 jo tėvas — italas, 
atvykęs į Jungtines Valstijas dirbti Masačūsetso manufaktūrose; 
pavarde jis vadinosi Pontelis, bet visi jį labai mėgo. Jis gražiai kal- 
bėjo angliškai, tik kažkokia truputį svetima tartimi; buvo didelių 
akių ir skvarbaus žvilgsnio, kerinčiai šypsojo visa burna ir begėdiš- 
kai meilikavo moterims. 

Jis turėjo krūvą daiktų, kuriuos mielai būčiau nusipirkusi, tik 
negalėjau sau to leisti, jei netgi būtų pasiūlęs susimokėti pusę su- 
mos, o likusių pinigų palaukti iki kito karto; bet man nepatinka 
klimpti į skolas. Jis turėjo kaspinų ir nėrinių, taip pat siūlų ir sagų — 
metalinių, perlamutrinių, medinių bei kaulinių, ir aš pasirinkau 
kaulines; taip pat baltų medvilninių kojinių, apykaklaičių ir ranko- 
galių, kaklaraiščių ir kaklaskarių; taip pat keletą apatinių sijonų ir 
du korsetus, jau dėvėtus, bet švariai išskalbtus ir beveik kaip nau- 
jus; be galo dailiai pasiūtų šviesių vasarinių pirštinių. Ir auskarų, 
sidabro ir aukso spalvos, nors Meri sakė, jog spalva nusitrinsianti; 
ir gryno sidabro tabakinę; ir buteliukus kvepalų, svaigiai kvepian- 

čių rožėmis. Vyriausioji virėja jų nusipirko, ir Džeremija pasakė, 
kad jai tų kvepalų beveik nereikia, nes ir šiaip jau kvepianti lygu 
princesė; ir ji plykstelėjo kaip ugnis ir paikai sukrizeno, nors baigė 
ręsti penktą dešimtį ir buvo toli gražu ne liekna, ir atrėmė: veikiau 
svogūnais; ir tuomet jis pasakė, kad ji taip gardžiai kvepia, jog no- 
risi ją suvalgyti, ir kad tiesiausias kelias į vyro širdį eina per skran- 
dį, ir sulig tais žodžiais plačiai nusišypsojo iššiepdamas didelius 
baltus dantis, kurie palyginti su juodutėle barzda atrodė dar di- 
desni ir baltesni, ir nužiūrėjo vyriausiąją virėją alkanu žvilgsniu ir 
apsilaižė lūpas, lyg ji būtų buvusi gardutėlis pyragas, kurį jam ma- 
ga sušveisti; ir tada ji dar labiau nukaito. 

Paskiau jis paklausė, ar neturime ko nors parduoti, nes, kaip 
mes Žinančios, jis gerai mokąs; ir Agnes pardavė jam koralų aus- 
karus, paveldėtus iš tetos, atseit tai esąs tuščias daiktas, bet mes 
puikiai žinojome, kad jai reikia pinigų bėdos tektai seseriai sušelp- 
ti; ir atėjo Džimas iš arklidžių, pasakė, jog mielai išsimainytų marš- 
kinius ir didelę margą kaklaskarę į kitus marškinius, dailesnius ir 
labiau patinkamus; ir kai pasiūlė dar medkriaunį kišeninį peilį, jiedu 
sukirto rankas. 

Džeremijai atėjus virtuvėn, atrodė kaip ir šventė, ir ponia Malo- 
ni užsuko pažiūrėti, kodėl kilo tokia erzelynė. Ir pasakė: ką gi, Dže- 
remija, matau, kad griebies senų pokštų, vėl piktnaudžiauji mote- 
rų silpnybėmis. Bet šypsojo kalbėdama, o tai retai atsitikdavo. Ir 
jis sutiko, girdi, ne ką kita ir darąs, čia esą tiek žavių moterų, kad 
negalėjęs atsispirti pagundai, bet nė viena neprilygstanti jai žavu- 
mu; Ir ji nusipirko dvi batisto nosinaites, nors ir pasakė, kad jis 
paskubėtų ir nesitrintų virtuvėje kiaurą dieną, nes mergos turin- 
čios darbo. Ir, žvangėdama raktais, išėjo pro duris. 

Kai kurios ėmė prašyti, kad jis paburtų joms ateitį iš delno; bet 
Agnes pareiškė, jog šitaip prisišauksiančios velnią ir jog poniai Ol- 
derman Parkinson tikrai nepatiksią, jei pasklisiančios kalbos, kad 
jos virtuvėje vykstą čigonų raganavimai. Tad jis ir nebūrė. Tačiau, 
ilgai prašydinęsis, galop pamėgdžiojo džentelmeną, balsą, manie- 
ras ir visa kita, ir mes džiugiai plojome katučių, taip buvo panašu; 

paskui jis ištraukė sidabrinį pinigą vyriausiajai virėjai iš ausies ir 
parodė, kaip moka praryti šakutę ar bent jau pavaizduoti. Pasakė, 
jog išmokęs šitų fokusų jaunystėje, kai buvo nuėjęs klystkeliais ir 
vėjus gaudęs, ir dirbęs mugėse prieš tapdamas doru pirkliu, ir jog 
tokios Žiaurios gražuolės kaip mes jau šimtus kartų jam iškraus- 
čiusios kišenes ir sugildžiusios širdį; ir visi prapliupo kvatoti. 

Tačiau kai susidėjo visas savo prekes, išgėrė puodelį arbatos, 
suvalgė riekę pyrago ir pareiškė, jog niekas nemoka kepti tokių 
gardžių pyragų kaip vyriausioji virėja, ir jau buvo beeinąs pro du- 
r1S, jis pamojo man prieiti ir davė dar vieną kaulinę sagą - pridėjo 
prie tų keturių, kurias buvau nusipirkusi. Įspraudė man į delną ir 
užgniaužė pirštus, ir jo pirštai buvo kieti ir sausi kaip smėlis; bet iš 
pradžių dirstelėjo į mano delną ir tada pasakė: penki, kad sektųsi; 
mat jo padermės Žmonės mano, jog keturi - nelaimingas skaičius 
ir jog nelyginiai skaičiai laimingesni negu lyginiai. Ir jis reikšmin- 
gai žvilgtelėjo į mane juodomis žėrinčiomis akimis ir tyliai, kad 
niekas negirdėtų, pridūrė: erškėčių kelias tavęs laukia. Manding, 
pone, to kelio niekad neišvengsi, kaip kažin ką nemažą galą esu 
nuėjusi ir nepražuvau; taigi nelabai ir išsigandau tų jo žodžių. 

Bet tuomet jis pasakė baisiai keistą dalyką. Pasakė: tu esi viena 
iš mūsų. 

Ir taip taręs, užsikėlė ant pečių savo prekydėžę, apgniaužė lazdą 
ir išėjo; 0 aš likau bestovinti ir besvarstanti, ką jis turėjo galvoje. 
Bet paskiau, apmąsčiusi jo žodžius, pagalvojau, kad jis turėjo ome- 
ny, jog aš irgi esu benamė, klajūnė kaip prekeiviai ir kaip visi tie, 
kurie mugėse rodo triukus; mat niekaip neįsivaizdavau, ką kita jis 
būtų galėjęs turėti omeny. 

Jam išėjus, visos mes pasijutome truputį prislėgtos, nusiminu- 
sios; juk iš tiesų tokie menki žmoneliai kaip mes ne per dažniau- 
siai turėdavome teisę taip džiaugtis, mėgautis tokiomis grožybė- 
mis ir progą pasijuokti ir pasismaginti vidury dienos. 

Tačiau suknelė išėjo labai graži, o kadangi turėjome ne ketu- 
rias, bet penkias sagas, tris įsiuvome apykaklėn ir po vieną į ranko- 
galius; ir net ponia Maloni pasakė, jog sunku mane bepažinti ir jog 
dabar, padoriai apsirengusi, atrodau ori ir tvarkinga. 

Į pirmo mėnesio pabaigą pasirodė tėtis ir pareikalavo visos mano 
algos; bet aš galėjau jam duoti tik ketvirtį dolerio, nes visa kita 
buvau išleidusi. Ir tada jis prapliupo plūstis ir mane koneveikti, ir 
griebė man už rankos; bet Meri užsiundė ant jo arklininkus. Jis 
grįžo į antro mėnesio pabaigą, ir aš jam vėl daviau ketvirtį dolerio, 
o Meri jam pasakė, kad daugiau nebesirodytų. Jis bjauriai ją išva- 
dino, 0 ji dar bjauriau ir sušvilpė šaukdamasi pagalbon vyrus; ir 
šitaip juo nusikratėme. Galva nenešė, ką man daryti, nes buvo gai- 
la mažiukų; vėliau bandžiau perduoti jiems truputį pinigų per po- 
nią Burt, bet, man regis, jie akyse jų nematė. 

Iš pradžių mane pristatė kaip virtuvės mergą šveisti puodus ir 
prikaistuvius, bet veikiai pastebėjo, kad ketaus kaistuvai man per 
sunkūs; ir tada mūsų skalbėja išėjo kitur, o jos vieton atėjo kita, ne 
tokia sukri kaip anoji, ir ponia Maloni pasakė, jog nuo šiol turėsiu 
padėti Meri skalauti, gręžti, džiaustyti, lankstyti, brūžkuoti ir adyti 
skalbinius, ir mudvi abi labai apsidžiaugėme. Meri pažadėjo mane 
išmokyti to, ką turėjau išmanyti, o kadangi aš esanti guvaus proto, 
veikiai išmoksianti. 

Kai apsižioplindavau ir imdavau graužtis, Meri mane raminda- 
neišmoksi, jei nedarysi Žioplysčių; ir kai gavusi garo iš ponios Ma- 
loni patempdavau lūpą, Meri sakydavo, kad jos nepaisyčiau, nes 
tokia ji apsigimusi, mat prarijusi butelį acto, ir tas dabar išeinąs 
per liežuvį. Ir, be to, aš turinti nepamiršti, jog mes ne vergės, jog 
nesame gimusios mergomis ir niekas mūsų nepriversiąs amžinai 

mergauti; stačiai mums reikia padirbėti, ir tiek. Ji sakydavo, jog 
šitame krašte jaunoms merginoms įprasta parsisamdyti ir užsidirbti 
pinigų kraičiui; paskiau jos ištekančios ir, jeigu jų vyrams sekasi, 
netrukus jos pačios pasisamdančios tarnaičių ar bent jau kokią vi- 
sų galų mergą; kada nors ir aš būsianti gražaus ūkio šeimininkė, 
laisva ir nepriklausoma, ir kančias ir nuoskaudas, patirtas per po- 
nią Maloni, prisiminsianti kaip paprasčiausią pokštą. Ir jog visi žmo- 
nės esą ko nors verti, 1r jog Šioje vandenyno pusėje kiekvienas ski- 
nasi kelią sunkiai triūsdamas, o ne puikuodamasis savo seneliu, 
dievaižin kuo buvusiu, ir taip turį būti. 

Ji sakydavo, jog mergavimas - tai kaip ir bet kuris kitas darbas, 
jog mergaujant reikią išmanyti vieną tokį dalykėlį, kurio diduma 
neperpranta, o apskritai viskas priklauso nuo to, kaip į tai žiūrėsi. 
Pavyzdžiui, mums visada liepiama vaikščioti užpakaliniais laiptais, 
kad nesimaišytume šeimininkams po kojų, bet iš tikrųjų viskas esą 
priešingai: paradiniai laiptai tam ir padaryti, kad šeimininkai nesi- 
maišytų mums po kojų. Jie galį sau dausioti paradiniais laiptais 
išsipustę ir apsikarstę visokiais blizgučiais, bet tikras darbas dirba- 
mas jiems už akių, kad neniurnėtų, nekaišiotų snapo kur nereikia 
ir neįsiėstų iki gyvo kaulo. Visi jie išdvasos ir neišmanėliai, nors ir 
apkerpėję pinigais, ir diduma jų greičiau nušaltų kojas, nei ugnį 
užsikurtų, nes nežino nuo katro galo imtis, ir tai tiesiog stebuklas, 
kad jie sugeba nusišnypšti ar pasivalyti užpakalį, mat iš prigimties 
jie niekam tikę ir tiek reikalingi kiek kotas kunigui, - atleiskite, 
pone, už tokį palyginimą, bet čia jos žodžiai, — ir jeigu rytoj jie 
netektų visų pinigų ir atsidurtų gatvėje, jie netgi nesugebėtų užsi- 
dirbti duonos kąsnio dorai prekiaudami savo kūnu, nes neišmany- 
tų, katras galas kur dera, ir galop įkištų - nesakau ką - į ausį; ir 
diduma jų nevaliotų atskirti kinio nuo šikinės. O apie moteris ji 
yra pasakiusi tokią blevyzgą, jog nedrįsčiau jums pakartoti, pone, 
bet mudvi stačiai juokais leipome. 

Ji sakydavo, jog svarbu taip įsimiklinti dirbti, kad niekas nepa- 
stebėtų, kaip tą darbą padarai; ir jeigu šeimininkų kuris užklumpa 
tave prie darbo, išsyk dink iš akių. Apskritai, sakydavo ji, esame už 

juos pranašesni, nes skalbiame jų nešvarius baltinius, taigi ir žino- 
me apie juos daugelį dalykų, o jie mūsų neapskalbia ir ničnieko 
apie mus nežino. Labai nedaug paslapčių jie gali nuslėpti nuo tar- 
nų; ir jeigu kada nors aš būsianti kambarinė, gausianti išmokti taip 
nešioti jų pilnus naktipuodžius, lyg tai būtų gėlių vazos, nes tie 
žmoneliai baisiausiai nepakenčia, kai jiems kas nors primena, kad 
jie irgi turi kūną ir kad jų šūdai dvokia lygiai kaip ir kitų, o gal net 
šlykščiau. Ir tada ji padeklamuodavo eilėraštį: Kai Adomas arė, o 
Ieva audė, kas buvo džentelmenas tuo metu? 

Kaip jau sakiau, pone, Meri buvo nuoširdi mergina, ir jai žodžių 
pirkti nereikėjo; ji buvo itin demokratinių įsitikinimų, ir prabėgo 
nemažai laiko, kol aš prie jų pripratau. 


Pačioje pastogėje buvo didelė, pusiau pertverta palėpė; būdavo, 
užkopi laiptais ir praeini pro kambarėlį, kur mudvi miegojome, 
paskui nusileidi kelias pakopas ir štai jau esi džiovykloje. Čia buvo 
ištemptos virvės, o pakraigėn vėrėsi keletas mažyčių langelių. Per 
džiovyklą ėjo virtuvės dūmtraukis, kuris praversdavo džiovinant 
skalbinius Žiemą ir tada, kai lauke lydavo. 

Paprastai mes neskalbdavome, jei bausdavosi lyti; bet ypačiai 
vasarą, būdavo, išaušta giedras rytas, paskum staiga apsiniaukia, 
pratrūksta lyti ir griausti; užlėkdavo be galo siautulingos audros, 
griausmingai trankydavosi perkūnas ir pašėlusiai blykčiodavo žai- 
bai, būdavo toks įspūdis, jog atėjo pasaulio pabaiga. Pirmą sykį, 
kai pasitaikė tokia audra, aš palindau po stalu ir apsižliumbiau, 
bet Meri pasakė, jog čia nieko baisaus, audra, ir tiek; ir pripasako- 
jo įvairių atsitikimų, kaip žaibas nutrenkęs Žmones, vienus laukuose, 
kitus netgi kluone, ir taipgi karvę, pasislėpusią po medžiu. 

Kai būdavome padžiovusios skalbinius ir nutikšdavo pirmieji la- 
šai, išpuldavome į lauką, pintinėmis nešinos, ir kaip galima grei- 
čiau surinkdavome visus skalbinius, paskiau kopdavome palėpėn 
ir iš naujo džiaudavome juos džiovykloje, mat nevalia būdavo ilgai 
laikyti pintinėse, nes tuoj imdavo pelyti. Man labai patiko gryna- 

me ore išdžiūvusių skalbinių kvapas, jie gardžiai kvepėdavo gaiva; 
marškiniai ir naktiniai plazdėdavo vėjo plaikstomi saulėtą dieną 
kaip dideli balti paukščiai ar džiugūs angelai, kad ir be galvų. 
Tačiau kai padžiaudavome tuos pačius skalbinius viduje, pilkš- 
voje palėpės prieblandoje, jie atrodydavo visiškai kitokie, sakytu- 
mei balzganos jų pačių šmėklos, klaidžiojančios ir mirgančios tam- 
soje; ir mane imdavo baimė, bežiūrint į juos, tokius bežadžius ir 
bekūnius. Meri, labai nuovoki tokiais atvejais, veikiai tat suprato, 
ir, būdavo, staiga pasislėpia už paklodžių, prisiglaudžia visu kūnu, 
kad išryškėtų veido apribai, ir ima gūdžiai aimanuoti; arba užlen- 
da už padžiautų naktinių marškinių ir pasiunta mostaguoti ranko- 
vėmis. Paprasčiausiai norėdavo mane išgąsdinti, ir tas jai pavykda- 
vo, ir aš imdavau klykti; ir tada šokdavome vaikytis viena kitą tarp 
virtinėmis padžiautų skalbinių kvatodamos ir spiegdamos, bet sy- 
kiu stengdamosi per garsiai nerėkti ir nesijuokti, ir jeigu man pa- 
vykdavo ją pagauti, parversdavau ją ir įnikdavau kutenti, nes ji bai- 
siai bijojo kutulio; o kartais užsitempdavome ant drabužių ponios 
Olderman Parkinson korsetus ir vaikščiodavome atkišusios krūti- 
nes ir užrietusios nosį; ir kai jau nebetverdavome iš juoko, virsda- 
vome aukštielninkos į skalbinių pintines ir tysodavome žiopčioda- 
mos kaip krantan išmestos žuvys, kol galiausiai susitvardydavome. 
Tai buvo jaunystės protrūkiai, kurie ne visada reiškiasi labai de- 
rama forma, kaip jūs, pone, tikriausiai turėjote progos pastebėti. 


Ponia Olderman Parkinson turėjo daugiau skiautinių antklodžių, 
nei buvau jų mačiusi per visą gyvenimą, nes kitoje vandenyno pu- 
sėje jos nebuvo tokios madingos, o marginti perkeliai tokie pigūs 
ir įvairūs. Meri sakydavo, jog šičia mergina nemano esanti pasi- 
rengusi tekėti, jei savo rankomis dar nėra pasisiuvusi trijų skiauti- 
nių antklodžių; ir pačios gražiausios būdavo kraitinės antklodės, 
kaip antai: Rojaus medis ir Gėlių pintinė. Kitos, pavyzdžiui, Lau- 
kinės žąsies medžioklė ir Pandoros skrynia, būdavo siuvamos iš 
begalės kvadratėlių ir, kas be ko, įgudusiomis rankomis, o Rąstų 


0, 
+ 
o 
Ž 
nų 
“ N 


UT? 
ITT 


186 


trobelė ir Devynskiautė būdavo kasdienės ir daug greičiau siuva- 
mos. Meri dar nebuvo pradėjusi savo kraitinės antklodės, nes, bū- 
dama tarnaitė, neturėjo laiko, tačiau jau buvo pasisiuvusi Devyn- 
skiautę. 

Rugsėjo vidury vieną gražią dieną ponia Maloni pareiškė, jog 
metas išnešti oran žiemines ir vilnones antklodes ir gerai išvėdinti, 
kol neatėjo šalčiai; be to, suadyti ir sulopyti, jei kur įplyšusios ar 
perdrėkstos; ir visą tą darbą pavedė mudviem su Meri. Antklodės 
gulėjo sukrautos palėpėje, atstu nuo džiovyklos, kedrinėje skry- 
nioje, kad neprasismelktų drėgmė, perklotos muslino paklodėmis, 
ir taip trenkė kamparu, kad katė bemat nugaištų, o man net galva 
svaigo. Mes turėjome jas nunešti apačion ir sukabinti ant virvių, 
išvalyti šepečiu ir patikrinti, ar neįsiveisė kandžių; kartais atsitik- 
davo taip, jog įsimesdavo kandys, nepaisydamos kamparo ir to, 
kad skrynia iš kedro, mat Žieminės antklodės būdavo vilnoniais 
įdėklais, o vasarinės - medvilniniais. 

Žieminės antklodės būdavo sodresnių spalvų nei vasarinės, rau- 
donos, oranžinės, žydros ir purpurinės, kai kurios papuoštos šilko, 
brokato ar aksomo raštais. Kalėjime metų metus, būdama viena, o 
viena būnu daugiausia, būdavo, užsimerkiu ir atsigręžiu į saulę, ir 
matau raudonas ir oranžines dėmes, tviskančias kaip tos antklodės; 
ir kai iškabindavome kokias šešias ant virvės vieną šalia kitos, man 
būdavo toks įspūdis, jog tai plaikstosi pulkų vėliavos karo žygyje. 

Ir nuo to laiko vis svarstau, kaip atsitiko, jog moterys ėmė siūti 
tokias vėliavas ir kloti jas ant lovų? Idant lova labiausiai kristų į 
akis, vos įėjus į kambarį. Ir be to, manau, tai lyg ir perspėjimas. 
Mat galima pamanyti, pone, jog lova - taikus daiktas ir, jūsų aki- 
mis žiūrint, ji reiškia ramybę, jaukumą ir gardų nakties miegą. 
"Tik anaiptol! ne visiems; ir lovoje gali nutikti begalė visokiausių 
pavojingų dalykų. Tai vieta, kur mes ateiname į pasaulį, ir tat jau 
pirmasis pavojus mūsų gyvenime; ir tai vieta, kur moterys gimdo, 
ir dažnai paskutinį kartą. Ir tai vieta, kur vyksta vyro ir moters 
sueitis, apie kurią jums, pone, nekalbėsiu - man regis, jūs puikiai 
suprantate, ką turiu galvoje; vieni tatai vadina meile, kiti - nevil- 

timi ar stačiai pažeminimu, kurį privalo ištverti. Ir pagaliau lova — 
tai vieta, kur mes miegame, kur sapnuojame ir kur dažniausiai 
mirštame. 

Bet iki pakliuvau į kalėjimą, man nekildavo tokių keistų minčių, 
prisiminus skiautines antklodes. Kalėjimas - tai vieta, kur turi be- 
galę laiko galvoti, bet nėra žmogaus, su kuriuo galėtum pasidalyti 
mintimis; ir tuomet imi kalbėtis pats su savimi. 


Šioje vietoje daktaras Džordanas paprašo mane stabtelėti, kad ga- 
letų viską užsirašyti; sako, jog jam labai įdomu visa tai, ką pasakoju. 
Aš džiaugiuosi, nes man pačiai malonu šnekėti apie visas tas dienas, 
ir, jei būtų išklausyti mano norai, aš kalbėčiau ir kalbėčiau kaip ga- 
lima ilgiau. Tad laukiu žiūrėdama į jo ranką, sliuogiančią popierium, 
ir galvoju sau, jog tikriausiai smagu žmogui, kai jis sugeba va šitaip 
greitai rašyti, 0 to galima išmokti praktikuojantis, lygiai kaip skam- 
binant pianinu. Kažin ar jis turi gražų balsą ir ar dainuoja duetu su 
panelėmis vakarais, kai sėdžiu užrakinta vienutėje? Tikriausiai dai- 
nuoja, nes jis gana išvaizdus ir simpatiškas, ir nevedęs. 

Taigi, Greis, sako jis, kilstelėdamas akis, vadinasi, tavo nuomo- 
ne, lova - pavojinga vieta? 

Jo balsas skamba kitoniška gaida; ko gero, šaiposi iš manęs slap- 
čiomis lyg niekur nieko. Nereikėjo man šnekėti taip atvirai, ir nu- 
sprendžiu, jog daugiau to nebus, jeigu jis kalba šitokiu tonu. 

Ką gi, savaime suprantama, ne kiekvieną sykį, kai gulatės, pone, 
atsiliepiu aš, tik mano minėtais atvejais. 

Paskiau nutylu ir siuvu toliau. 

Gal kuo nors tave įžeidžiau, Greis? klausia jis. Aš neturėjau gal- 
voje nieko bloga. 

Siuvu kurį laiką netardama nė žodžio. Paskiau sakau: patikėsiu 
jumis, pone, ir kliausiuos jūsų žodžiu; ir tikiuosi, jog ir toliau būsi- 
te nuoširdus. 

Žinoma, žinoma, karštai pritaria jis. Būk maloni, pasakok to- 
liau. Nereikėjo man tavęs pertraukti. 

Tikriausiai nenorėsite klausytis kasdieniškų ir paprastų dalykų, 
sakau. 

Aš pasirengęs klausytis visko, ką pageidausi pasakoti, Greis, sa- 
ko jis. Kasdieniškos smulkmenos dažniausiai turi labai gilią už- 
slėptą prasmę. 

Nelabai suprantu, ką jis tuo nori pasakyti, bet pasakoju toliau. 


Galiausiai išnešėme apačion visas skiautines antklodes, padžiovė- 
me saulėkaitoje ir išvalėme šepečiais; paskiau įnešėme dvi atgal 
adyti ir lopyti. Įsitaisėme skalbykloje, kur niekas neskalbė, tad bu- 
vo vėsiau nei palėpėje; stovėjo čia didelis stalas, ir ant jo galėjome 
išskleisti antklodes. 

Viena atrodė ypač keistai; joje buvo išsiuvinėtos keturios pilkos 
urnos, kuriose augo žali gluosniai svyruokliai, kiekviename kam- 
pe — baltas balandis, bent jau aš manau, jog tai buvo balandžiai, 
nors iš tikrųjų jie veikiau panėšėjo į viščiukus, o vidury juodais 
siūlais išsiuvinėtas moters vardas: Flora. Meri man paaiškino, jog 
tai Atminimo antklodė, pačios ponios Olderman Parkinson siuvi- 
nėta pagerbiant mirusios artimos draugės atminimą, kaip tat buvę 
madinga tais laikais. 

Kita antklodė vadinosi Palėpės langai; buvo ji iš daugybės kvad- 
ratėlių, ir žiūrėdamas iš vienos pusės, rodos, matei uždaras skry- 
nias, o žiūrėdamas iš kitos, - atdaras, ir, man regis, uždaros skry- 
nios vaizdavo palėpes, o atdaros - langus; ir lygiai taip atrodo vi- 
sos skiautinės antklodės, matai ir vienaip, ir kitaip, nelygu į kokius 
kvadratėlius Žiūri, tamsius ar šviesius. Tačiau kai Meri pasakė pa- 
vadinimą, gerai nenugirdau, ir man pasigirdo, kad ji sako ne win- 
dows, bet widows, kitaip tariant, ne langai, bet našlės, ir sušukau: 
Palėpės našlės, kaip keistai pavadinta antklodė! Tada Meri man 
pasakė, kaip iš tikrųjų vadinasi antklodė, ir mudvi sprogome juo- 
kais, įsivaizduodamos pilnutėlę palėpę našlių juodomis sukniomis, 
juodais kykais ir juodais šydais, dengiančiais jų sielvartingus vei- 
dus, įsivaizdavome, kaip jos grąžo iš nevilties rankas ir rašo laiškus 

juodai apkraštuotuose popieriaus lakštuose ir šluostosi ašaras juo- 
dai apkraštuotomis nosinėmis. Ir Meri pridūrė: visos skrynios ir 
komodos palėpėje būtų kimšte prikimštos amžinatilsį mylimų vy- 
rų plaukų sruogų; ir aš pridėjau: gal skryniose guli ir amžinatilsį 
mylimi vyrai. 

Ir mudvi vėl prapliupome juoktis. Nevaliojome susitvardyti, netgi 
išgirdusios ponią Maloni su raktais atžvangant koridoriumi. Įsi- 
kniaubėme į antklodes, ir kai ji atidarė duris, Meri ūmai susitram- 
dė, o aš tebesėdėjau užsidengusi veidą ir visu kūnu krūpčiodama 
nuo pasiutjuokio, ir ponia Maloni sušuko: kas čia darosi, mergos? 
ir Meri atsistojusi atsakė: atleiskite, ponia Maloni, stačiai Greis 
apsiverkė prisiminusi savo amžinatilsį mamą, ir tiek, ir ponia Ma- 
loni pasakė: gerai jau, gerai, nuvesk ją apačion į virtuvę, ir išgerki- 
te po puodelį arbatos, tik ilgai neužsibūkite, ir pridūrė, jog jau- 
noms mergelėms ašaros už pirmų vartelių, bet Meri turinti ne po- 
pinti mane, o žiūrėti tvarkos. Ir kai tik ji išėjo, mudvi puolėme 
viena kitai į glėbį ir praplyšome taip kvatoti, jog vos galo negavau. 

Tikriausiai, pone, manote, jog tiktai tokios nesubrendėlės kaip 
mudvi galėjo šitaip nerimtai šnekėti apie našles, juo labiau kad, 
giltinei įsisukus į mūsų šeimą, būčiau turėjusi žinoti, jog iš tokių 
dalykų nevalia juoktis. Ir jei kaimynystėje būtų buvę našlių, kaip 
gyvos mudvi to nebūtume dariusios, nes nedera šaipytis iš kito žmo- 
gaus kančių. Bet nebuvo nė vienos našlės, kad mus išgirstų, ir jums, 
pone, tiek tegaliu pasakyti, jog mudvi buvome jaunutės mergelės, 
o jaunos mergelės dažniausiai esti va tokios kvaišos; ir, šiaip ar 
taip, geriau juoktis nei rietis. 

Tuomet aš įsigalvojau apie našles - apie našlių pakumpusius pe- 
čius, apie našlių eiseną ir apie našlės skatikus, kaip Šventajame 
Rašte parašyta, ir apie tai, jog mes, tarnaitės, visados esame pri- 
verstos iš savo algos šelpti vargšus; ir įsigalvojau apie vyrus, apie 
tai, kaip jie susimerkia ir linguoja galvomis kalbėdami apie jauną 
turtingą našlę, ir apie tai, jog gerbiamos tik senos ir neturtingos 
našlės, o ne priešingai, ir tai labai keista, kai pagalvoji. 

Rugsėjo mėnesį nusistovėjo gražūs orai, atrodė, jog sugrįžo va- 
sara, paskiau, spalį, diduma medžių paraudonavo, pagelto, pasi- 
darė oranžiniai, lyg suliepsnojo, ir aš niekaip negalėjau nuo jų 
atitraukti akių. Vieną popietę, vakarop, mudvi su Meri buvome 
lauke, rinkome paklodes nuo virvių ir staiga išgirdome kimius 
garsus, sakytumei pakrikų balsų chorą, ir Meri man pasakė: žiū, 
antai laukinės žąsys skrenda žiemoti į pietus. Dangus virš mūsų 
aptemo nuo paukščių, ir Meri pasakė: rytoj rytą išeis visi me- 
džiotojai. Ir man pasidarė liūdna pagalvojus, jog tų laukinių 
paukščių laukia kulka. 

Vieną naktį, spalio pabaigoje, man atsitiko baisus dalykas. Apie 
tai nepasakočiau jums, pone, bet jūs daktaras, o daktarai tat išma- 
no, žodžiu sakant, labai nenustebsite. Aš pasinaudojau naktipuo- 
džiu, nes jau buvau su naktiniais marškiniais ir pasirengusi gulti ir 
nenorėjau tamsoje eiti į lauką tupyklon; ir kai netyčia Žvilgtelėjau 
apačion, pamačiau kraują, marškiniai irgi buvo truputį ištepti krau- 
ju. Kraujavo tarpukojis, man dingtelėjo, kad mirštu, ir aš prapliu- 
pau verkti. 

"Tuo metu į kambarį įėjo Meri, pamatė mane apsipylusią ašaro- 
mis ir sušuko: kas atsitiko? Atsakiau jai, kad sergu baisia liga ir 
tikrai tuoj mirsiu; ir kad man skaudėjo pilvą, o aš nekreipiau dė- 
mesio manydama, jog persivalgiau šviežios duonos, mat tądien kepė 
duoną. Bet tuomet staiga prisiminiau mamą, prisiminiau, kad ji 
mirė prasidėjus pilvo skausmams, ir dar graudžiau apsiverkiau. 

Meri pažvelgė į mane, ir, jos garbei reikia pasakyti, kad iš ma- 
nęs ji nepasijuokė, bet viską paaiškino. Tikriausiai nustebsite iš- 
girdęs, kad nieko apie tai nenutuokiau, nors mama buvo pagim- 
džiusi šitiek vaikų; dalykas tas, jog apie vaikus viską Žinojau, ir 
kaip jie išeina ir netgi kaip įeina, nes buvau mačiusi šunis draikan- 
tis gatvėje; bet apie tai, kas man nutiko, nieko neišmaniau. Mat 
neturėjau vienmečių draugių, kitaip, man regis, būčiau žinojusi. 

Ir Meri man pasakė: dabar tu jau esi moteris, ir tada dar labiau 
įsiverkiau. Bet ji mane apkabino ir ėmė guosti ir raminti daug švel- 
niau. nei mama būtų sugebėjusi raminti, nes amžinai būdavo apsi- 

krovusi darbais arba pervargusi, arba sirgdavo. Paskiau ji paskoli- 
no savo raudonos flanelės apatinį sijoną, iki pati tokį pat įsigysiu, 
ir pamokė mane, kaip reikia palenkti ir smeigtukais susegti apa- 
čias, ir pridūrė, jog kai kas vadina tai Ievos prakeikimu, bet, jos 
nuomone, visa tai paikystė, nes tikrasis Ievos prakeikimas - kęsti 
Adomo kvailumą: vos tik nutinka kas nors negera, visą kaltę jis 
verčia ant jos galvos. Dar pasakė, kad jeigu man labai skaudėsią, 
duosianti man pakramtyti gluosnio žievės - tai esąs geriausias vais- 
tas; ir pašildysianti man viryklės pakuroje plytą skausmui numal- 
dyti, ir suvyniosianti į rankšluostį. Ir aš buvau jai labai dėkinga, 
nes iš tikrųjų ji buvo puiki ir miela draugė. 

Paskiau ji liepė man atsisėsti, ir, kai ėmė šukuoti man plaukus, 
pasidarė malonu ir gera, ir ji pasakė: Greis, tu būsi tikra gražuo- 
lė, prabėgs dar kiek laiko, ir vyrai iš proto dėl tavęs kraustysis. 
Patys bjauriausi — tai džentelmenai, jie tariasi, kad jiems viskas 
leistina; ir kai naktį eisi į lauką tupyklon, jie tykos tavęs girtutė- 
liai, čiups, užlauš, ir baigtas kriukis, neklausys, nors ir kaip prašy- 
tum, ir tada, jei iš tikrųjų nori apsiginti, geriausia spirti jiems į 
tarpukojį, ten, iš kur siutas jiems muša į galvą; 0 visų geriausia 
užsirakinti duris ir paleisti apyvarton naktinį puodą. Tačiau bet 
kuris vyras, nors ir kas jis būtų, darys tą patį; iš pradžių žadės tau 
aukso kalnus, sakys, jog patenkins visus tavo norus; bet tu visada 
būk labai apdairi, ko nors prašydama, ir nieko neleisk vyrams 
daryti, kol jie netesės pažadų; ir jeigu maus tau žiedą ant piršto, 
šalia tegu stovi pastorius. 

Iš paikumo paklausiau: kodėl šitaip reikia daryti? Ir ji atsakė, 
jog visi vyrai apsigimę melagiai ir šneka kas užeina ant seilės, kad 
tik gautų, ko iš tavęs nori, o paskiau persigalvoja ir kuo greičiau 
paduoda į padus. Ir tada prisiminiau, jog tokias pat istorijas teta 
Paulina man pasakojo apie mamą, ir išmaningai linktelėjau galvą, 
ir pritariau, kad jos teisybė, nors nebuvau visiškai tikra, jog supra- 
tau, ką ji turėjo galvoje. Ji stipriai mane apkabino ir pasakė, jog 
esu gera mergaitė. 

Spalio trisdešimt pirmosios naktį, kaip Žinote, pone, prieš pat Vi- 
sus Šventus, kai, pasak žmonių, iš kapų iškyla mirusiųjų vėlės, nors 
tai stačiai prietaras, ir tiek, - tą naktį Meri parėjo į mūsų kambarį, 
slapčia kažką nešdamasi prikyštėje, ir pasakė: žiūrėk, gavau mums 
keturis obuolius, iš vyriausiosios virėjos išmeldžiau. Tuo metų lai- 
ku obuolių buvo gyvas galas, o rūsyje jau stovėjo atsargų pilnutė- 
lės statinės. O, suvalgysime juos! sušukau aš, o ji atsiliepė: suval- 
gysime vėliau, bet šiąnakt gali sužinoti, už ko ištekėsi. Pasakė, jog 
tam tyčia atnešusi keturis, tad kiekviena mūsų turėsianti po dvi 
galimybes. 

Ji parodė man peiliuką, kurį irgi gavusi iš vyriausiosios virėjos, 
bent taip ji man sakė. Tiesą pasakius, kartais jai pasitaikydavo pa- 
imti daiktus neprašius leidimo, ir tai mane erzino; bet ji sakydavo, 
jog tai anaiptol ne vagystė, jeigu vėliau tuos daiktus padedi atgal. 
Šiaip ar taip, kartais ji negrąžindavo pasiskolintų daiktų. Ji paėmė 
Valterio Skoto „Ežero damą“ iš bibliotekos - vieną iš penkių eg- 
zempliorių ir garsiai man skaitydavo; taipgi ji turėjo atsargą Žvaki- 
galių, kurių prisinešdavo po vieną iš valgomojo, ir slėpė juos po 
atšokusia grindlente; ir jeigu jai būtų buvę leidžiama jų neštis, ji 
taip nebūtų dariusi. Mes turėjome teisę žibintis žvakę vakare, kai 
reikėdavo nusirengti, bet ponia Maloni sakydavo, jog nevalia tuš- 
čiai eikvoti lajaus, jog vienos žvakės mums turi pakakti savaitei, 
tačiau šviesos vis tiek būdavo mažiau, nei Meri norėdavo. Ji turėjo 
kelis degtukus, kuriuos irgi laikė pasislėpusi, tad, taupumo sume- 
timais užpūtusi mūsų teisėtąją žvakę, užsimaniusi galėdavo žibinti 
kitą; o tą vakarą degė du žvakigaliai. 

Štai peilis ir obuolys, pasakė ji, nulupk taip, kad būtų ištisinė 
žievė, o tada neatsigręždama mesk ją per kairį petį. Nukritusi že- 
mėn, ji išsiraitys kaip raidė, ir tu sužinosi, kuo vardu bus tavo būsi- 
masis vyras, ir šiąnakt jį susapnuosi. 

Buvau per jauna, kad galvočiau apie vyrus, bet Meri taukšdavo 
apie juos be saiko. Kai, ilgai tarnavusi, sutaupysianti pakankamai 
pinigų, ištekėsianti už jauno ir dailaus ūkininko, jau išsivaliusio 
sklypą Žemės ir susirentusio gražią trobą; ir jeigu tokio nesusira- 

sianti, pasiskirsianti kokį su ręstine pirkele, o vėliau pasistatysią 
kitą, geresnę trobą. Ji netgi žinojo, kokios veislės vištų ir karvę 
turėsianti, — ji norėjo baltųjų ir rudųjų leghornų veislės vištų ir 
Jersey veislės karvę, kad turėtų grietinės ir sūrio, už kurį, pasak jos, 
nesą nieko gardesnio. 

Tad aš paėmiau obuolį, nulupau žievę, kaip ji buvo sakiusi. Tada 
sviedžiau ją per petį, 1r mudvi šokome žiūrėti, kaip ji nukrito ant 
žemės. Sunku buvo nustatyti, kur viršus, o kur apačia, bet galiau- 
siai mudvi nutarėme, jog tai būsianti D. Ir Meri ėmė mane erzinti 
ir vardyti pažįstamus vyrus, kurių vardai prasideda raide D; sakė, 
jog aš ištekėsianti už Džimo iš arklidžių, to šlykščiai smirdinčio 
žvairio; arba už prekeivio Džeremijos, kur kas patrauklesnio, tik 
būsianti priversta dausioti keliais ir neturėsianti namų, bet užtat 
nešiosianti prekydėžę ant kupros kaip kokia sraigė. Ir pridūrė, jog 
prieš tai aš triskart perplauksianti vandenį, ir aš pasakiau, kad ji 
viską išsigalvoja; ir ji šyptelėjo, nes aš supratau, kad ji nori mane 
apgauti. 

Paskiau atėjo jos eilė, ir ji ėmė lupti obuolį. Tačiau pirmojo obuo- 
lio žievė perplyšo, o ir antrojo taip pat; atidaviau jai savąjį, kuris 
atliko, bet ji buvo taip susinervinusi, jog vos pradėjusi lupti iškart 
ar beveik tuoj pat perpjovė žievę. Ir tada pratrūko kvatoti ir pasa- 
kė, jog tai kvaila senų bobų pasaka, ir sutriauškė trečią obuolį, o 
abu kitus pasidėjo ant palangės pusryčiams, ir aš taipgi suvalgiau 
savąjį; ir mudvi leidomės tyčiotis iš ponios Olderman Parkinson 
korsetų, tačiau, kad ir juokus krėsdama, Meri atrodė kaip nesava. 

Kai nuėjome gulti, susivokiau, kad ji nemiega, bet žiūri į lubas, 
atsivertusi aukštielninka šalia manęs; ir kai aš galiausiai pasinė- 
riau į miegą, sapnavau anaiptol ne vyrus. Sapnavau drobulėn su- 
suptą mamą iš lėto grimztant į šaltą žalsvai melsvą vandenį; ir dro- 
bulė skleidėsi nuo viršaus ir pleveno it vėjo plaikstoma, o plaukai — 
plūduriavo vandenyje ir vilnijo kaip jūržolės; bet jie dengė jai vei- 
dą, ir aš negalėjau jo įžiūrėti, ir buvo tamsesni nei mamos plaukai; 
ir tada supratau, jog tai anaiptol ne mama, bet suvis kita moteris, 
ir, nors ir susupta drobulėn. nemirusi, 0 vis dar gyva. 

Man pasidarė baisu, ir aš ūmai kniostelėjau iš miegų tankiai plas- 
tančia širdimi, visa išpilta šalto prakaito. Tačiau Meri tuomet mie- 
gojo, alsuodama visa krūtine, o už lango brėško pilkšvai rausvas 
rytmetys; ir lauke jau giedojo gaidžiai, ir viskas buvo kaip papras- 
tai. Ir tada man atlėgo nuo širdies. 


20. 


Ir šitaip praslinko lapkritis, nuo medžių nukrito lapai, ir pradėjo 
anksti temti, oras pasidarė rūškanas ir pilkas, ir kiauras dienas pliaupė 
lietus; ir tada atėjo gruodis, užgriuvo šalčiai, net tvoros pyškėjo, ir 
ėmė pustyti. Mūsų palėpės kambarėlyje dabar būdavo baisiai šalta, 
ypačiai rytmečiais, kai reikėdavo keltis tamsoje ir basomis kojomis 
šokti ant ledinių grindų; ir Meri sakydavo, jog kai turėsianti savo 
namą, prie kiekvienos lovos būsiąs patiestas skudurinis kilimėlis ir 
lipdama iš lovos ji įsispirsianti į šiltas fetrines šlepes. Mudvi įsitrauk- 
davome drabužius į lovą, sušildydavome savo kūnu, o tada jau reng- 
davomės palindusios po antklodėmis; o vakare įkaitindavome ply- 
tas ant viryklės, įvyniodavome į flanelę ir pasidėdavome į lovą, kad 
kojų pirštai nevirstų varvekliais. Ir vanduo dubenyje būdavo toks 
ledinis, jog, mazgojantis rankas, per jas eidavo diegliai; ir aš džiaug- 
davausi, kad mudvi miegame vienoje lovoje. 

Tačiau Meri sakė man, jog tai niekis, nes tikra Žiema dar neat- 
ėjusi, ir jog tada būsią nepalyginti šalčiau; ir vienintelis privalumas 
esąs tas, jog tuomet šeimininkai priversti kurti krosnis namuose ir 
ilgiau jas kūrenti. Ir jog esą geriau būti tarnaite, bent jau dienos 
metu, nes mes galinčios apšilti virtuvėje, o tuo tarpu svetainėje 
vaikščioją skersvėjai lyg daržinėje, o nuo Židinio negauni jokios 
šilumos, nebent jei stypsai šalimais, kaip daranti ponia Olderman 
Parkinson - pasikelianti sijonus prieš ugnį, būdama viena kamba- 
ryje, ir šildanti užpakalį; paskutinę žiemą jai netgi užsidegę apati- 
niai sijonai, ir kambarinė Agnes, išgirdusi klyksmą, atbėgusi ir taip 
persigandusi, jog ją ištikęs isterijos priepuolis; o Džimas iš arkli- 

džių užmetęs antklodę ant ponios Olderman Parkinson ir ridenęs 
grindimis nelyginant statinę. Laimė, kad ji neapdegusi, tik truputį 
apsvilusi. 

Gruodžio vidury tėtis atsiuntė vargšę sesutę Keiti, kad iškaulytų 
iš manęs šiek tiek daugiau pinigų; jis pats nenorėjo eiti. Gaila man 
buvo Keiti, nes visa ta našta, kurią vilkau kitados, dabar užvirto ant 
jos pečių; nusivedžiau ją virtuvėn, kad susišildytų prie viryklės, ir 
paprašiau vyriausiąją virėją kąsnelio duonos, o ta atrėžė, jog jai ne- 
priklauso maitinti visus miesto badaujančius našlaičius, bet vis dėl- 
to davė; Keiti apsiverkė ir pasakė, jog labai norėtų, kad grįžčiau 
namo. Ir aš daviau jai ketvirtį dolerio ir liepiau pasakyti tėčiui, jog 
tiek ir teturiu, nors, gėda prisipažinti, melavau; bet supratau, jog 
tėtis anaiptol ne tas žmogus, kuriam priklauso sakyti teisybę. Ir jai 
pačiai daviau dešimt centų ir liepiau laikyti saugioje vietoje tam at- 
vejui, jeigu prispirtų bėda, nors ir šiaip jau ji geros dienos nematė. 
Taipgi atidaviau jai savo apatinį sijoną, nes buvo per ankštas. 

Ji papasakojo, kad tėtis vis dar neranda pastovios vietos, verčia- 
si atsitiktiniais darbeliais, bet ketina šią žiemą vykti Šiaurėn kirsti 
miško; ir girdėjęs, jog toliau vakaruose dykai dalijamos žemės, tad 
pavasarį žadąs ten keliauti. Taip ir padarė, ir labai netikėtai, nes 
ponia Burt atėjusi man pasakė, jog tėtis pabėgo neužsimokėjęs ir 
skolos negrąžinęs. Iš pradžių ji norėjo, kad aš atsiteisčiau, bet Me- 
ri pasakė, jog ji negalinti priversti trylikametės mergaitės apmokė- 
ti suaugusio Žmogaus skolų; ponia Burt iš prigimties nebuvo bloga 
moteris ir galiausiai sutiko, kad aš čia niekuo dėta. 

Nežinau, kas nutiko tėčiui ir vaikams. Niekad negavau laiško ir 
nieko apie juos negirdėjau, kai vyko teismas. 


Artėjant Kalėdoms, nuotaika pasitaisė; kaitriau suliepsnojo ugnis 
krosnyse, iš bakalėjos krautuvės atvežė kaupinas pintines maisto, iš 
mėsinės - gabalų jautienos ir paskerstą paršą, kurį reikėjo kepti vi- 
są; virtuvėje užvirė darbas, ir mudvi su Meri gavome palikti skalbyk- 
1ą ir ateiti pagalbon, ir vyriausioji virėja mus pristatė plakti ir maišy- 

ti, lupti ir pjaustyti obuolius, perrinkti razinas ir serbentus, tarkuoti 
muškato riešutus ir prireikus plakti kiaušinius; ir tas darbas mums 
labai patiko, nes buvo proga vienur ko lyžtelėti, kitur krimstelėti ir 
nusigvelbti žiupsnelį cukraus; ir vyriausioji virėja nieko nematė ar 
stačiai nieko mums nesakė, nes ir šiaip turėjo rūpesčių per akis. 

Mudviem su Meri teko minkyti tešlą pyragams su mėsos įdaru, 
O vyriausioji virėja pati darė visa kita, nes, jos žodžiais tariant, bu- 
vome per jaunos, kad išmanytume tokį meną; ir ji išpjaustė Žvaigž- 
des ir kitokius įmantrius piešinius. Mums patikėjo nuvynioti mus- 
lino skiautes nuo kalėdinių pyragų, apšlakstyti juos brendžiu ir vis- 
kiu, o paskiau iš naujo apvynioti; ir tas kvapas man liko kaip vie- 
nas maloniausių prisiminimų. 

Reikėjo be galo daug pyragų ir pyragaičių, nes buvo pats svečia- 
vimosi, vaišių, kviestinių pietų ir balių įkarštis. Abu šeimininkų 
sūnūs grįžo iš Bostono, kur mokėsi Harvarde; vienas buvo vardu 
ponas Džordžas, kitas - ponas Ričardas, ir abu atrodė gana išvaiz- 
dūs ir gerokai ištįsę. Nelabai jie man rūpėjo, nes, mano akimis 
žiūrint, per juos prisidėjo daugiau skalbimo, marškinių krakmoli- 
jimo ir lyginimo; bet Meri amžinai stypsodavo viršuje prie lango, 
slapčia žvilgčiodama į kiemą - bene pasiseks pamatyti, kai išjoja 
raiti, arba klausydavosi koridoriuje, kai jie dainuodavo duetu su 
kviestinėmis damomis; ir ypač jai patikdavo The Rose of Tralee, 
nes ten buvo minimas jos vardas - ten, kur dainuojama: Oh no, 
"twas the truth in her eye ever dawning, That made me love Mary, the 
Rose of Tralee - Ak ne, jos akys švietė nuoširdumu, todėl aš ir pami- 
lau Men, Tralio rožę. Ji irgi turėjo gražų balsą ir atmintinai mokėjo 
daug dainų; todėl abu jaunuoliai kartais ateidavo virtuvėn ir erzin- 
davo ją, prašydami padainuoti. Ji vadino juos jaunaisiais išdykė- 
liais, nors jiedu buvo vos keleriais metais vyresni. 

Per Kalėdas Meri padovanojo man savo pačios numegztas šiltas 
kumštines pirštines. Mačiau ją mezgant, bet ji buvo baisiai sukta ir 
pasakė, jog mezganti jas vienai jaunutei draugei; ir man niekad 
neatėjo galvon, kad aš ir esu ta draugė. Jos buvo gražios tamsiai 
mėlynos spalvos, išsiuvinėtos raudonais žiedeliais. Aš jai padova- 


3 2 
—- i 
2 = 
Z s 
S 
- 
198 IŠ 


nojau adatinę, kurią pasiuvau iš penkių raudonos flanelės kvadra- 
tėlių su dviem kaspinėliais jai užraukti. Meri man padėkojo, stip- 
riai apkabino, pabučiavo ir pasakė, jog gražesnės adatinės nėra 
pasaulyje, jog tokios nenusipirksi krautuvėje, jog nieko panašaus 
kaip gyva nemačiusi ir jog visada ją branginsianti. 

Tądien stipriai pasnigo, ir žmonės važinėjosi rogėmis, apkarstę 
arklius žvangučiais, ir tie gražiai dzingsėjo. Šeimininkams paval- 
gius kalėdinius pietus, tarnai sėdo prie stalo ir gavo savo dalį kala- 
kutienos ir pyragų su mėsos įdarais, ir visi drauge mes sugiedojo- 
me keletą kalėdinių giesmių, ir labai džiaugėmės. 

Tai buvo pačios laimingiausios Kalėdos mano gyvenime, nei prieš 
tai, nei po to taip linksmai nesu šventusi. 


Po atostogų ponas Ričardas išvyko atgal į mokyklą, bet ponas Džor- 
džas liko namie. Peršalo, tai atsiliepė plaučiams, ir jis ėmė stipriai 
kosėti; ponia Olderman Parkinson ir jos vyras vaikščiojo ištįsusiais 
veidais, pasirodė daktaras, ir tai man sukėlė nerimą. Bet sužinojo- 
me, jog jam ne džiova, paprasčiausiai pašokusi temperatūra ir į 
strėnas įsimetęs skausmas, ir tiek, ir jog jam reikia pagulėti ir gerti 
karštus nuovirus; ir to jam tikrai netrūko, nes tarnai jį labai mylė- 
jo. Ir Meri įkaitino ant viryklės metalinę sagą, o tai, jos žodžiais 
tariant, geriausias vaistas nuo strėnų skausmo, jeigu ją pridedi prie 
skaudamos vietos. Ir nunešė ją viršun. 

Jis pasitaisė vasariui įpusėjus, o kad buvo tiek praleidęs, pareiškė, 
jog pabūsiąs namie iki kitosemestro pradžios; ponia Olderman Par- 
kinson sutiko ir pasakė, kad jam reikia atgauti jėgas. Ir jis liko na- 
mie, visų lepinamas, nežinodamas, ko nusigriebti ir kaip stumti dy- 
ką laiką, o tai labai netinka sveikata trykštančiam jaunuoliui. Ir jam 
nieko netrūko, nei kviestinių pietų, nei panelių šokdinti, nei moti- 
nų, rezgančių planus iš nežinių jį apvesdinti. Man regis, visi labai 
atlaidžiai Žiūrėjo į jo silpnybes, o jis tuo labiau. Mat, kai gyvenimas 
jus lepina, pone, galop įsitikite, jog esate to nusipelnęs. 

Meri sakė tiesą, kai kalbėjo apie žiemą. Per Kalėdas smarkiai snigo, 
bet sniegas atrodė kaip pūkinis patalas, ir oras tarytum atšilo pasni- 
gus; arklidės bernai laidė sąmojus ir mėtėsi sniego gniūžtėmis; bet 
kadangi sniegas buvo purus, kliudžiusios ką nors, jos subyrėdavo. 

Tačiau ilgai netrukus užėjo tikra žiema, ir pradėjo snigti kaip 
reikiant. Šįkart sniegas buvo nebe purus, bet kietas, sakytumei le- 
dinės kruopos, it adatos kapojančios veidą; jas nešė žvarbus svili- 
nantis vėjas, ir pusnys augo akims bežiūrint; mane ėmė baimė, jog 
visi mes veikiai būsime gyvi palaidoti. Nuo stogų nukaro varvek- 
liai, ir reikėjo būti labai atsargiems, vaikščiojant panamiais, nes 
buvo jie aštrūs ir smailūs ir galėjo bet kada atitrūkti; Meri girdėjo, 
kad vieną moteriškę varveklis užmušė vietoje, kiaurai ją pervėręs 
kaip iešmas. Vieną dieną atšilo, prasidėjo šlapdriba, medžių šakos 
apledėjo ir rytojaus dieną Žėrėjo saulėje kaip tūkstančiai deiman- 
tų; tačiau medžiai linko nuo svorio, ir nulūžo daug šakų. Ir viskas 
atrodė sustingę ir balta, o saulė taip žilpino, jog reikėjo delnu pri- 
sidengti akis ir per ilgai nežiūrėti. 

Stengėmės kaip galima rečiau eiti į lauką, nes būta pavojaus 
nušalti, ypačiai kojų bei rankų pirštus; vyrai vaikščiojo šalikais ap- 
simuturiavę ausis ir nosis, O jų iškvėptas oras kilo garais. Važiuo- 
damos rogėmis į svečius, šeimos apsitūlodavo kailiais, skaromis ir 
paltais; bet mes neturėjome tokių šiltų drabužių. Naktį mudvi su 
Meri užsimesdavome savo skepetas ant antklodžių, apsiaudavo- 
me kojines ir pasivilkdavome dar vieną apatinį sijoną; tačiau netgi 
tai negelbėjo nuo šalčio. Paryčiais ugnis židinyje išblėsdavo, mūsų 
įkaitintos plytos atvėsdavo, ir mes kalendavome dantimis. 

Paskutinę vasario dieną orai šiek tiek pasitaisė; 1r mudvi išdrįso- 
me eiti apsipirkti, pirma storai apsivyniojusios kojas flaneliniais 
autais ir įsispyrusios į aulinius batus, išprašytus iš arklidės bernų; 
pačios apsimuturiavome tieka šalikų bei skepetų, kiek jų turėjo- 
me ir dar prisiskolinome, ir nudrožėme prieplaukos link. Ežeras 
buvo užšalęs, pakrantėje šiurpsojo kalnai susigrūdusių ledo lyčių; 
o vienoje vietoje sniegas buvo grynai nuvalytas, ir ten čiuožinėjo 
ponios ir ponai. Visi grakščiai sklandė ledo paviršiumi, atrodė, jog 

damos važinėjasi ratukais, paslėptais po suknelėmis, ir aš pasa- 
kiau Meri, jog tikriausiai čiuožti nuostabu. Buvo ten ir ponas Džor- 
džas, čiuožė ranka rankon su panele kailiniu šaliku, o kai mus pa- 
matė, džiugiai pamojo mums ranka. Paklausiau Meri, ar kada nors 
čiuožus!, 1r ji atsakė, jog ne. 


Daugmaž tuo metu pastebėjau, jog Meri lyg pasikeitusi. Dažnai 
ateidavo vėliau gulti, o kai atsiguldavo, nebenorėdavo šnekėtis. 
Nesiklausydavo, ką jai pasakoju, bet tarytum klausydavosi kažko 
kito; ir nuolat kaišiodavo galvą pro duris, žiopsodavo pro langus 
ar žvalgydavosi man per petį. Vieną naktį pastebėjau, kaip ji, ma- 
nydama, jog miegu, paslėpė kažką, įrištą į nosinę, po grindlente, 
kur laikydavo žvakigalius ir degtukus; ir kai rytojaus dieną, jai iš- 
ėjus iš kambario, pasižiūrėjau, pamačiau, jog tai auksinis žiedas. 
Pirmiausia man dingtelėjo mintis, jog bus jį pavogusi, o ta vagystė 
būtų buvusi nepalyginti rimtesnė už visas ankstesniąsias, ir jai la- 
bai liūdnai pasibaigtų, jeigu ją nutvertų; vis dėlto namuose niekas 
nepasigedo žiedo. 

Tačiau ji jau nebesijuokė ir nebekvailiojo kaip anksčiau, ir ne- 
bedirbo taip smagiai kaip paprastai; ir mane apėmė nerimas. Bet 
kai imdavau klausinėti 17 kamantinėti, ar kokia bėda nebus nuti- 
kusi, ji prapliupdavo juoktis ir sakydavo, jog jai protas nenešąs, iš 
kur man tokios mintys ateinančios. Tačiau ir kvapas jos pasikeitė, 
dabar ji atsidavė nebe muškato riešutu, bet sūdyta žuvimi. 

Jau pradėjo leisti, sugrįžo kai kurie paukščiai ir suskato čiaukšti 
ir piepsėti; tad supratau, jog pavasaris nebe už kalnų. Kartą, kovo 
pabaigoje, mudviem benešant užpakaliniais laiptais pintines šva- 
rių skalbinių džiovyklon, Meri pasiskundė negaluojanti; tekina lei- 
dosi apačion ir išbėgo į užpakalinį kiemą, kitapus priestatų. Aš 
pasidėjau savo pintinę ir kaip stoviu, net skepeta neapsigobusi, 
nukūriau iš paskos; ir aptikau ją sukniubusią ant kelių į šlapią sniegą 
netoli tupyklos, kurios ji nebepajėgė prieiti, nes ūmai supykino. 

Padėjau jai pasikelti, jos kakta buvo šalta, drėgna ir lipni, ir aš 

jai pasakiau, kad geriausia jai būtų eiti atsigulti; sulig tais žodžiais 
ji užsiplieskė pykčiu ir sušuko, jog, matyt, bus ko nors negera už- 
valgiusi, jog tikriausiai pakenkęs vakarykštis avienos troškinys ir 
jog dabar išsivėmusi. Bet aš irgi buvau valgiusi tą patį ir jaučiausi 
kuo puikiausiai. Ji privertė mane prisiekti niekam apie tai nekal- 
bėti, ir aš daviau žodį, jog niekam neprasitarsiu. Tačiau kai tas pats 
dalykas pasikartojo po kelių dienų, o paskiau rytojaus rytą, aš ne- 
juokais sunerimau; nes gana dažnai matydavau šitaip sergant ma- 
mą ir prisiminiau, kad ji lygiai taip kvepėdavo pienu; ir puikiai 
supratau, kokia bėda nutiko Meri. 

Mąsčiau apie tai, svarsčiau ir vienaip, ir kitaip; ir galiausiai į 
balandžio pabaigą prispyriau ją prisipažinti ir iškilmingai prisie- 
kiau, jog niekam nė žodelio nepasakysiu, jeigu ji man atversianti 
širdį; nes buvau įsitikinusi, kad žūtbūtinai turi kam nors išlieti šir- 
dį, juoba kad naktimis vartydavosi nuo vieno šono ant kito, nega- 
lėdama sudėti bluosto, paakiai pajuodo ir paslapties našta perne- 
lyg slėgė jai pečius. Tuomet ji neištvėrė, paplūdo ašaromis ir prisi- 
pažino, jog mano įtarimai visiškai pagrįsti; jog tasai vyriškis paža- 
dėjęs ją vesti ir padovanojęs žiedą, ir taip nuoširdžiai, kad pirmą- 
syk gyvenime ji patikėjusi, nes pagalvojusi, jog jis ne toks kaip visi 
vyrai; bet jis netesėjęs duoto žodžio, o dabar nebenorįs su ja nė 
šnekėti; ir ji puolusi į neviltį ir nebežinanti, ką daryti. 

Aš paklausiau, kas yra tasai vyriškis, bet ji nenorėjo man sakyti; 
tik pridūrė, jog vos iškils aikštėn, kokia bėda ją ištiko, ji atsidurs 
gatvėje, nes ponia Olderman Parkinson vadovaujasi labai griež- 
tais principais; ir ką tuomet ji darysianti? Kai kurios merginos, ja 
dėtos, grįžtų namo pas tėvus, bet ji našlaitė; ir dabar nė vienas 
padorus vyras nenorėsiąs jos vesti, ir ji būsianti priversta tapti gat- 
vės merga, jūreivių padraika, nes neturėsianti iš ko gyventi pati 
nei vaikelio išlaikyti. O šitaip gyvendama greit gausianti galą. 

Baisiai susigraudinau tiek dėl jos, tiek dėl savęs, nes ji buvo vie- 
nintelė tikra draugė pasaulyje. Guodžiau ją kaip įmanydama, bet 
nežinojau ką patarti. 

Visą gegužės mėnesį mudvi su Meri dažnai svarstydavome, ką rei- 
kėtų daryti. Sakiau, jog tikriausiai esanti kokia neturtėlių prieglauda 
ar kas nors panašaus, kur ji galėtų prisiglausti, ir ji pasakė, jog 
nežino tokių namų, bet jei kurios merginos nueinančios į tokią 
vietą, visad mirštančios, nes, tik pagimdžius, jas nugaluojanti karš- 
tinė; ir ji buvo įsitikinusi, jog tuose namuose vaikeliai slapčia pa- 
smaugiami, kad valdžiai nereikėtų jų išlaikyti; ir ji buvo linkusi 
veikiau mirti kitur. Mudvi svarstėme, kad galėtume pačios vienos 
kaip nors priimti vaikelį ir tyliai jį paauginti, o paskiau įtaisyti kur 
nors kaip našlaitį; bet ji pasakė, jog veikiai paaiškėsią, kad ji nėš- 
čia; jog ponia Maloni turinti geras akis ir jau pastebėjusi, kad Meri 
papilnėjusi, ir jog ji negalėsianti ilgai slapukauti. 

Patariau jai pabandyti paskutinįsyk pasikalbėti su tuo vyriškiu 1r 
kreiptis į jo širdį. Ji taip ir padarė; bet kai grįžo pasišnekėjusi - O 
šnekėjosi, ko gero, ne per toliausia, nes ilgai neužtruko, - buvo 
kaip niekad įtūžusi. Pasakė, kad jis davęs jai penkis dolerius, ir ji 
paklaususi, ar jo vaikas tiek jam esąs vertas. Ir tasai atsakęs, jog 
šitaip jo nepagausianti į savo raizgus, jog jis nesąs tikras, ar tai iš 
tiesų jo vaikas, nes ji buvusi jam tokia lipšni, kad jam kilęs įtari- 
mas, jog tokia pat esanti kitiems; ir jeigu ji grasinsianti pakelti 
triukšmą ar kreiptis į jo tėvus, jis viską neigsiąs ir galutinai pražu- 
dysiąs jos gerą vardą, kiek jo dar esanti išsaugojusi; ir jeigu ji no- 
rinti kaip galima greičiau nusikratyti visų bėdų, galinti eiti ir nusi- 
skandinti. 

Ji pasakė, jog anksčiau visa širdimi jį mylėjusi, bet dabar jau 
nebemylinti; ir sviedė dolerius ant grindų, ir visą valandą grau- 
džiai raudojo; bet vėliau pastebėjau, jog ji kruopščiai paslėpė pini- 
gą po atsiknojusia grindlente. 


Kitą sekmadienį ji pareiškė, jog neisianti į bažnyčią, jog norinti 
pasivaikščioti pati viena; sugrįžusi pasisakė, jog buvusi prieplau- 
koje - ketinusi pulti į ežerą ir nusižudyti. Su ašaromis akyse mel- 
džiau ją atsisakyti tokios nuodėmingos minties. 

Po dviejų dienų ji pasakė, jog buvusi nuėjusi į Lombardo gatvę 
ir ten girdėjusi, kad jai galįs padėti vienas daktaras; tai esąs dakta- 
ras, į kurį kreipiasi bėdos tektos prostitutės. Aš paklausiau, kuo 
jisai galįs jai padėti, ir ji atsakė, kad neklausinėčiau tokių dalykų; 
nesupratau, ką ji turi galvoj, nes niekada nebuvau girdėjusi apie 
tokius daktarus. Ir ji paklausė, ar aš paskolinčiau jai savo santau- 
pas, kurios tuo metu siekė tris dolerius ir buvo numatytos vasari- 
nei suknelei. Atsakiau, jog mielu noru paskolinčiau. 

Ji pasiėmė lakštą popieriaus, atsineštą iš bibliotekos apačioje, 
plunksną ir rašalinę ir parašė: Jei pasimirsiu, visa mano manta ati- 
tenka Greis Marks. Ir pasirašė. Paskiau pasakė: ko gero, veikiai 
mirsiu. O tu dar gyvensi. Ir nužvelgė mane šaltu pagiežingu žvilgs- 
niu, kokiu, kaip buvau pastebėjusi, už akių perverdavo kitus, bet 
tik ne mane. 

"Toks jos elgesys man sukėlė nerimą, ir aš griebiau jai už rankos 
ir puoliau melsti, kad neitų pas tą daktarą, nors ir kas jis būtų; bet 
ji atsakė, jog turi eiti ir jog nieko neimčiau į galvą, bet slapčia nu- 
neščiau bibliotekon plunksną ir rašalinę ir padėčiau ant rašomojo 
staliuko, o paskiau daryčiau, kas man priklauso; rytoj ji vogčiomis 
išsmuksianti po pietų, ir jeigu jos pasigesią, aš turėsianti pasakyti, 
j0g ji nuėjusi tupyklon ar užlipusi džiovyklon, ar kur kitur, kas tik 
man šausią mintin; ir kad vėliau išsprukčiau pati ir atbėgčiau pas 
ją, nes jai, ko gero, būsią sunku grįžti. 

Nei ji, nei aš nemiegojome tą naktį; o rytojaus dieną ji padarė, 
kaip buvo sakiusi, ir įsimiklino nepastebimai išsprukti iš namų, no- 
sinėn įsirišusi pinigus; ilgai netrukus ir aš išsprūdau įkandin ir ją 
prisivijau. Daktaras gyveno gana dideliame name, gražiame kvar- 
tale. Įėjome pro užpakalines duris, ir mudvi pasitiko pats dakta- 
ras. Pirmiausia jis suskaičiavo pinigus. Buvo tai aukštas stambaus 
sudėjimo vyriškis juodu durtiniu; permetė mudvi labai rūsčiu žvilgs- 
niu ir liepė man laukti indų plovykloje, paskui pareiškė, kad jeigu 
apie tai ką nors pasakosiu, jis neigsiąs kada nors mane matęs. Tada 
nusivilko durtinį, pakabino ant vąšo ir pasiraitojo rankoves, lyg 
ruošdamasis grumtynėms. 

Jis buvo kaip iš akies trauktas daktaras galvų matuotojas, šitaip 
mane įgąsdinęs, pone, prieš pat jums atvykstant. 

Meri išėjo drauge su juo iš kambario baltutėliu kaip drobė vei- 
du; ir tada išgirdau klyksmą ir raudojimą, ir po kurio laiko dakta- 
ras įstūmė ją pro duris į galinį kambarėlį. Jos suknelė buvo drėgna 
ir prilipusi prie kūno kaip šlapias tvarstis, ir ji vos bepaslinko; aš 
apkabinau ją per liemenį ir kaip įmanydama padėjau jai išeiti. 

Kai parsigavome namo, ji kiūtino beveik sulinkusi pusiau ir abiem 
rankomis laikydama pilvą; ir ji paprašė padėti jai užkopti laiptais. 
Taip ir padariau, nes ji atrodė visiškai bejėgė. Apvilkau ją naktiniais 
marškiniais ir paguldžiau į lovą, o ji vis dar laikė tarp kojų suglem- 
žusi apatinį sijoną. Paklausiau, kas nutiko, ir ji atsakė, jog daktaras 
įsmeigęs jai peilį į pilvą ir kažką viduje išpjovęs; ir pasakęs, kad labai 
skaudėsią ir kraujuosią ir kad šitaip truksią kelias valandas, bet pas- 
kiau ji vėl gerai pasijausianti. Ir ji pasivadinusi kitu vardu. 

Tuomet susivokiau, jog daktaras išpjovė jai ne ką kita kaip kūdi- 
kėlį, ir tai man pasirodė baisiai nedora; bet taip pat pagalvojau, 
kad šiuo atveju esąs tik vienas negyvėlis, o priešingu atveju būtų 
du, nes ji tikrai būtų nusiskandinusi; tad širdies gilumoje negalė- 
jau nieko jai prikišti. 

Jai nežmoniškai skaudėjo, ir vakare aš įkaitinau plytą ir atne- 
šiau palėpėn; bet ji nenorėjo, kad eičiau ko nors kviesti pagalbon. 
Ir tuomet pasakiau, jog miegosiu ant grindų, nes šitaip jai būsią 
patogiau; ir ji pasakė, kad niekad neturėjusi geresnės draugės už 
mane ir, nors ir kas atsitiktų, kaip gyva to nepamiršianti. Aš susi- 
supau į savo skepetą, vietoj priegalvio pasikišusi prikyštę, ir atsi- 
guliau ant grindų, beje, labai kietų; ir iš pradžių, šitaip nepatogiai 
gulint ir Meri tolydžio vaitojant iš skausmo, negalėjau užsnūsti. 
Bet ilgai netrukus stojo tyla, aš kietai įmigau ir pasibudau tik auš- 
tant. O kai pasibudau, Meri gulėjo lovoje nebegyva plačiai atver- 
tomis akimis ir sustingusiu žvilgsniu. 

Paliečiau ją, bet ji buvo atšalusi. Apmiriau iš siaubo, paskiau 
susigriebiau ir nukūriau koridorium žadinti kambarinės Agnes, ir 
raudodama puoliau jai į glėbį; ji sušuko: kas atsitiko? Negalėjau 

žodžio ištarti, tik paėmiau ją už rankos ir nusivedžiau į mūsų kam- 
barėlį, ten, kur gulėjo Meri. Agnes griebė jai už peties, papurtė ir 
tuomet tarė: Viešpatie aukščiausiasis, ji mirė! 

Ir aš pasakiau: ak, Agnes, ką gi man daryti? Aš nežinojau, kad ji 
pasimirs, ir dabar visi mane smerks, jog nepasakiau anksčiau, kai 
tik ji apsirgo; bet ji liepė man prisiekti, kad niekam apie tai nepra- 
sitarčiau. Ir aš ėmiau raudoti ir grąžyti rankas. 

Agnes kilstelėjo antklodę ir pasižiūrėjo. Naktiniai marškiniai ir 
apatinis sijonas buvo kiaurai permirkę krauju, o paklodė perdėm 
ne juokas, liepė man niekur neiti ir kaipmat puolė šauktis ponios 
Maloni. Išgirdau tolstant jos žingsnius, ir man pasirodė, kad ji ne- 
greit sugrįžo. 

Atsisėdau mūsų kambarėlyje ant kėdės ir sužiurau į Meri veidą; 
jos akys buvo atviros, ir man dingojosi, kad ji stebi mane akies 
krašteliu. Man pasirodė, kad ji sujudėjo, ir aš pasakiau: Meri, juk 
tu apsimeti? Mat kartais džiovykloje, norėdama mane išgąsdinti, 
ji pasislėpdavo už paklodžių ir apsimesdavo mirusia. Bet dabar ji 
neapsimetinėjo. 

Paskiau išgirdau du žmones atskubant koridorium, ir mane pa- 
gavo siaubas. Bet aš atsistojau. Į kambarį įėjo ponia Maloni, ji ne- 
atrodė nuliūdusi, atrodė veikiau įtūžusi ir taipgi pasišlykštėjusi, 
lyg užuodusi ką bjauriai dvokiant. Kas be ko, kambaryje smirdėjo: 
atsidavė sudrėkusiais čiužinio šiaudais ir trenkė sūriu kraujo kva- 
pu; daugmaž šitaip smirda mėsinėje. 

Ir ponia Maloni sušuko: kokia nelaimė, kokia gėda! Einu pra- 
nešti poniai Parkinson. Mes palaukėme, pasirodė ponia Olderman 
Parkinson ir sušuko: mano pastogėje, kokia bjaurybė! Ir Žiūrėjo 
man tiesiai į akis, nors kalbėjo apie Meri. Paskui ji paklausė: kodėl 
nieko man nepasakei, Greis? Ir aš atsakiau: atleiskite, ponia, Meri 
prašė mane nesakyti. Pasakė, jog rytoj rytą jausis geriau. Ir aš pra- 
virkusi pridūriau: aš nežinojau, kad ji gali numirti! 

Agnes, kaip sakiau jums, pone, labai dievobaiminga moteris, 
tarė: mirtis — tai atpildas už nuodėmę. 

Ponia Olderman Parkinson tarė: labai negražiai pasielgei, Greis, 
ir čia atsiliepė Agnes: juk ji dar vaikas, labai paklusni, stačiai darė 
tai, kas jai buvo sakyta. 

Maniau, jog ponia Olderman Parkinson šoks ją barti, kad kišasi 
kur nereikia, bet ji nepasakė nė žodžio. Švelniai paėmė man už 
rankos, pažvelgė tiesiai į akis ir paklausė: kas yra tas Žmogus? Rei- 
kia iškelti viešumon tą niekšą, kad jis atsiteistų už savo piktadarys- 
tę. Man regis, tai koks jūreivis iš prieplaukos, jie turi sąžinės ne 
daugiau už blusą. Ar tu žinai ką nors, Greis? 

Aš atsakiau, kad Meri nepažinojo jokio jūreivio. Susitikinėda- 
vusi su vienu džentelmenu, ir jiedu buvę susižiedavę. Bet jis sulau- 
žęs duotą žodį ir atsisakęs ją vesti. 

Tuomet ponia Olderman Parkinson šiurkščiai paklausė: kokį 
džentelmeną? 

Atleiskite, ponia, atsakiau, aš nežinau. Ji tiktai pasakė, kad jūs 
būtumėte labai nepatenkinta, jei sužinotumėte, kas jis toksai. 

Meri man to nesakė, bet aš pati kai ką įtariau. 

Sulig tais žodžiais ponia Olderman Parkinson susimąstė ir ėmė 
vaikščioti po kambarį; o paskiau pasakė: Agnes ir Greis, daugiau 
to dalyko nebesvarstysime, nes tik dar labiau susigraudinsime ir 
prisišauksime bėdą, šaukštai po pietų, nėra ko verkti; ir kad išsau- 
gotume velionės gerą vardą, nesakysime niekam, nuo ko iš tiesų ji 
pasimirė. Sakysime, jog vargšelę nukirto lėtoji karštinė. Taip bus 
geriausia visiems. 

Ji nužvelgė mudvi rūsčiomis akimis, ir mudvi tūptelėjome. Ir 
visą tą laiką Meri gulėjo lovoje, klausydamasi mūsų, ir girdėjo, 
kokį melą mes rezgame; ir aš tariau sau: jos sielai nuo to bus nė 
kiek ne lengviau. 

Aš neužsiminiau apie daktarą, o jiedvi nieko daugiau nebeklausi- 
nėjo. Gal tokia mintis joms net neatėjo į galvą. Tikriausiai pagalvo- 
jo, kad įvyko persileidimas, kaip tai dažnai nutinka moterims, ir Meri 
nuo to pasimirė, kaip tai dažnai nutinka moterims. Jums pirmam, 
pone, aš papasakojau apie daktarą; bet esu visa širdimi įsitikinusi, 
jog nužudė ją tas daktaras savo peiliu; daktaras ir anas džentelme- 

nas, jiedu abu. Nes tikras žudikas ne visada būna tasai, kuris smei- 
gia peiliu; ir Meri mirtinai sužeidė anas nežinomas džentelmenas, — 
tai lygiai taip tikra, kaip jis būtų griebęs peilį ir ją nudūręs. 

Ponia Olderman Parkinson išėjo iš kambario, ir netrukus pasi- 
rodė ponia Maloni, ir liepė mudviem nuimti paklodę nuo lovos ir 
nuvilkti Meri naktinius marškinius ir apatinį sijoną, nuplauti krau- 
ją ir išskalbti; taip pat liepė numazgoti kūną ir sudeginti čiužinį, ir 
nieko daugiau nesišaukti pagalbon; ir pasakė, jog paimtume naują 
įkratą iš sandėliuko šalia podėlio, kur laikomos antklodės, ir pri- 
kimštume šiaudų, o paskiau susirastume švarią paklodę. Ji paklau- 
sė, ar turime dar vienerius naktinius marškinius Meri aprengti, ir 
aš atsakiau, jog turime, nes Meri turėjo dvejus, tik kiti buvo skal- 
biami. Tuomet pasisiūliau atiduoti savus. Ponia Maloni pridūrė, 
jog niekam nevalia užsiminti apie Meri mirtį, kol ją paruošime, 
užklosime skiautine antklode, užspausime akis ir dailiai sušukuo- 
sime. Paskiau ji išėjo iš kambario, ir mudvi su Agnes padarėme, 
kaip buvo liepta: Meri buvo lengva kilnoti, bet nelengva apruošti. 

Tuomet Agnes pasakė: niekas nežino, kas už galo vežimo, o 
man vis dėlto baisiai knieti, kas buvo tasai vyriškis. Ir pažvelgė į 
mane. Ir aš atsakiau: nors ir kas jis būtų, bet šiuo metu jis sveikas 
ir drūtas ir veikiausiai dabar gardžiai šveičia pusrytį tiek tegalvo- 
damas apie vargšelę Meri kiek apie skerdieną, mėsinėje pamau- 
tą ant vąšo. 

Agnes pridūrė: tai vis Ievos prakeikimas, kurį mums lemta kęs- 
ti, ir man dingtelėjo, jog Meri tik nusijuokusi iš to būtų. Ir staiga 
išgirdau jos balsą, tokį aiškų kaip niekad, prie pat ausies: Įleisk 
mane. Nustėrau ir įdėmiai nužvelgiau Meri, bet ji ramiai gulėjo 
ant grindų, nes mudvi tuo metu tvarkėme lovą. Bet iš pažiūros 
neatrodė, kad ji būtų ką sakiusi, ir ji vis stebeilijo į lubas sustingu- 
siu žvilgsniu. 

Tuomet, šiurpo perimta, susivokiau, jog aš nepravėriau lango. 
"Tekina perbėgau kambarį ir atidariau langą, nes tikriausiai gerai 
nenugirdau, gal ji sakė: Išleisk mane. Agnes sušuko: ką čia išdari- 
nėji; ir šiaip jau čia šalta kaip ledainėje, ir aš atsakiau: nuo to kva- 

po man širdį pykina. Ir ji sutiko, kad reikia išvėdinti kambarį. Tikė- 
jausi, jog dabar Meri vėlė išskris pro langą ir nebekuždės man viso- 
kių dalykų į ausį. Tik abejojau, ar ne per vėlai būsiu susivokusi. 

Galop mes viską padarėme, ir aš surišau mazgan paklodę ir nak- 
tinius marškinius ir nulipau skalbyklon, prisileidau pilną rėčką šal- 
to vandens, nes kraujas nusiplauna tik šaltu vandeniu, nuo karšto 
sukepa ir lieka tamsios dėmės. Laimė, kad skalbykloje nebuvo skal- 
bėjos, ji kaitino lygintuvus didžiojoje virtuvėje ir aptarinėjo paska- 
las su vyriausiąja virėja. Ir aš tryniau kiek įmanydama, ir išėjo la- 
bai daug kraujo, net vanduo paraudonavo; ir aš išpyliau jį į nute- 
kamąjį lataką ir prisileidau dar vieną rėčką, ir tada pamerkiau skal- 
binius, šliūkštelėjusi truputį acto, kad nebeliktų kraujo tvaiko. Gal 
peršalau, gal labai susijaudinau, bet taip drebėjau, jog kalenau dan- 
timis, o kai tekina užbėgau laiptais aukštyn, man svaigo galva. 

Agnes laukė kambaryje šalia Meri, kuri, dailiai apruošta, už- 
spaustomis akimis, tarytum miegojo susinėrusi rankas ant krūti- 
nės. Pasakiau Agnes, ką padariusi, ir ji liepė pasakyti poniai Ol- 
derman Parkinson, jog viskas paruošta. Aš nubėgau, paskiau grį- 
Žau palėpėn, ir tuojau pat susirinko tarnai, kai kurie apsiverkę, 
sielvartingais veidais, kaip ir pridera; šiaip ar taip, prie mirusiojo 
visados apima keistas susijaudinimas, ir aš puikiai mačiau, kad jų 
gyslomis kraujas teka kur kas greičiau nei paprastai. 

Žodį tarė Agnes, ir ji pranešė, jog Meri mirusi nuo staigios karš- 
tinės, ir kaip dievobaiminga moteris ji meistriškai melavo; aš sto- 
vėjau tylėdama Meri kojūgaly. Ir tuomet kažkas pasakė: vargšė 
Greis, atsibudo rytą ir Žiūri - guli lovoje šalia jau atšalusi, nė žode- 
lio nepasakiusi. O kitas pridūrė: stačiai šiurpas eina per kūną, kai 
pagalvoji, mano nervai tikrai nebūtų išlaikę. 

Išėjo taip, lyg iš tikrųjų viskas taip būtų vykę; įsivaizdavau, jog 
nubundu lovoje šalia Meri ir ją paliečiu, ir matau, kad ji nešneka, 
ir mane perima siaubas ir sielvartas; ir tą pačią akimirką be ntiovo- 
kos virstu žemėn. 

Regis, šitaip gulėjau kokia dešimt valandų, ir niekam nepavyko 
manęs atgaivinti; nors jos ir Žnaibė mane, ir plekšnojo per žandus, 

ir purškė šaltu vandeniu, ir degino plunksnas panosėje; ir kai galų 
gale atsipeikėjau, nesusivokiau, nei kur esu, nei kas nutiko; ir vis 
nesilioviau klausinėjusi, kur išėjo Greis. Ir kai jos man atsakė, jog 
aš ir esanti Greis, negalėjau jomis patikėti, pratrūkau raudoti ir 
bandžiau bėgti iš namų, sakydama, kad Greis pasiklydo, kad nuė- 
jo prie ežero ir kad eisiu jos ieškoti. Vėliau jos man pasakojo, jog 
būgštavusios dėl mano proto, nepakėlusio tokio sukrėtimo; ir, ge- 
rai pagalvojus, tai nenuostabu. 

Paskiau vėl kietai užmigau. Pasibudau jau kitą dieną ir tuomet 
vėlei suvokiau, jog aš esu Greis ir jog Meri mirusi. Vėl prisiminiau 
tą naktį, kai mudvi mėtėme per petį obuolių žieves ir kai Meri jos 
triskart perplyšo; viskas išsipildė, nes ji neištekėjo ir dabar jau nie- 
kada nebeištekės. 

Bet aš neprisiminiau nieko, ką sakiau ar dariau atsipeikėjusi po 
ilgo miego, prieš užmigdama iš naujo; ir tai man kėlė baisų nerimą. 

Va šitaip ir baigėsi laimingiausias mano gyvenimo tarpsnis. 


VII. 


STATINIŲ IVORA 


Makdermotas... buvo paniuręs ir šiurkštus. Labai mažai turėjo 
charakterio bruožų, kuriais galėtumei žavėtis... [Jis] buvo ap- 
sukrus bernas, toks miklus, jog bėgiodavo statinių tvoros viršu- 
mi nelyginant voverė arba liuoksėdavo per penkių karčių var- 
tus, užuot juos atkėlęs ar perkopęs... 

Greis buvo žaismingos prigimties ir dailių manierų ir, gali- 
mas daiktas, kėlė Nensi pavydą... Visiškai įtikima, jog toli gražu 
ne ji sukurstė ir paskatino atlikti tas baisingas žmogžudystes - 
vargšelė paprasčiausiai buvo apgauliai įpinta į visą tą šiurpią is- 
toriją. Negali būti, kad ji buvo užkietėjusi piktadarė, pritvinkusi 
blogio, kaip bandė ją pavaizduoti Makdermotas, jeigu iš tikrųjų 
jis pats yra padaręs bent pusę visų tų pareiškimų, jam priskiria- 
mų jo išpažintyje. Visiems buvo gerai žinomas jo niekinamas 
požiūris į tiesą... 


— WILLIAM HARRISON, 
„Prisimenant Kinero tragediją“, 
rašyta Newmarket Era užsakymu, 1908. 


Nesisieloki, jei mane pamirši 

Kurį laiką, o vėliau vėl prisiminsi; 

Nes jei tamsa ir mirtis išsaugo 

Pėdsakus mane kadaise lankiusių minčių, 
Kur kas geriau pamiršti viską ir šypsoti 

Nei prisimint ir sielvartauti. 


— CHRISTINA ROSSETTI, 
„Prisimink“, 1849 

Simonas ima savo skrybėlę ir lazdelę iš tarnaitės rankų ir svyruoda- 
mas išeina į skaisčią saulę. Ta šviesa jam pernelyg ryški, pernelyg Žil- 
pinanti, lyg jis būtų buvęs labai ilgai uždarytas tamsiame kambaryje, 
o betgi siuvimo kambarys buvo toli gražu ne toks tamsus. Tamsi Greis 
gyvenimo istorija; jam toks įspūdis, jog jis žengia tiesiai iš skerdyklos. 
Kodėl jį taip sujaudino tas pasakojimas apie mirtį? Savaime aišku, jis 
žino, jog tokie dalykai atsitinka, jog esama tokių gydytojų, ir mirusių 
moterų jis matė ne vieną kartą. Daugybę jų matė; bet visos jos buvo 
jau mirusios. Tai buvo lavonai. Jis niekada negalvojo apie jas, taip 
sakant, kaip apie Žmones. Toji Meri Vitni dar nebuvo... ką? Septynio- 
likos. Mergaitė. Kaip graudu! Jam norėjosi nusiplauti rankas. 

Jokių abejonių, nelauktai susiklosčiusios aplinkybės užklupo jį 
iš netyčių. Reikia pripažinti, kad jis sekė jos gyvenimo kelią širdies 
gilumoje saviškai mėgaudamasis - jis irgi kadaise gyveno laimin- 
gas ir ligi šiol prisimena tas dienas, kaip dabar mato švarias paklo- 
des, linksmas atostogas ir gražutes tarnaičiukes, - ir staiga, lyg per- 
kūnas iš giedro dangaus, ta šiurpi staigmena. Be to, ji prarado at- 
mintį; nors ir kelioms valandoms ir gana įprastomis aplinkybėmis, 
ištikus nervų krizei, - bet, šiaip ar taip, tatai gali turėti rimtų pada- 
rinių. Regis, tai vienintelis dalykas, neišlikęs atmintyje; o betgi ir 
šiandien sugeba suskaičiuoti kiekvieną sagą ir žvakigalį. Tačiau, 
antra vertus, jis neturi jokių galimybių tai patikrinti; ir jam darosi 
negera pagalvojus, jog netgi jos prisiminimų visuma - savotiškas 
būdas nukreipti mintis kita linkme, apsaugoti protą nuo tam tikrų 
nuslėptų, bet esminių faktų, panašių į gražias gėlytes, pasodintas 

ant kapo. Be kita ko, prisimena jis, vienintelis liudytojas, galintis 
patvirtinti jos parodymus, - jei vyktų teismas, - būtų pati Meri 
Vitni, o jos nebeprisišauksi. 

Po kairei, iš kitos namo pusės, keliuku ateina Greis, nudelbusi 
galvą, tarp dviejų atgrasių Žmogėnų, jo nuomone, kalėjimo sargų. 
Jie pernelyg remia ją iš abiejų pusių, sakytum ji būtų ne žmogžu- 
dė, bet neįkainojama brangenybė, patikėta jiems saugoti. Jam ne- 
patinka, kad jie varo ją, taip stipriai prisiglaudę iš šonų, bet, savai- 
me suprantama, jiems iškart apkarstų gyvenimas, jeigu jai pasi- 
sektų pabėgti. Nors jis ir visados žinojo, kad kiekvieną vakarą ji 
grąžinama į kalėjimą ir užrakinama ankštoje kameroje, šiandien 
tai jam atrodo keistas ir protu nesuvokiamas dalykas. Visą popietę 
jiedu šnekučiavo svetainėje, ir štai dabar jis laisvas kaip vėjas ir 
gali sau daryti ką tinkamas, o jinai atsidurs už grotų. Uždaryta gū- 
džiame kalėjime. Gūdžiame tam tyčia, nes jei kalėjime nebūtų gū- 
du, bene tai būtų bausmė? 

Šiandien jį dirgina netgi pats žodis bausmė. Jis nesugeba pa- 
miršti Meri Vitni. Susuptos į kruviną drobulę. 

Šią popietę jis užtruko ilgiau nei paprastai. Po pusvalandžio anks- 
tyvoji vakarienė pas dvasiškąjį tėvą Veringerį. Beje, valgyti nesino- 
ri. Jis nusprendžia pasivaikščioti paežere; gaivus vėjas išeis į nau- 
dą, gal truputį praalks. 

Kokia laimė, mąsto jis, kad nepasirinko chirurgo specialybės. 
Garsusis daktaras Brensbis Kuperis, vienas rūsčiausių jo vadovų 
Londono Guy ligoninėje, sakydavo, jog tiek geram skulptoriui, 
tiek geram chirurgui svarbiausia sugebėti išlikti objektyviam savo 
darbe. Jog skulptoriui nevalia leisti sau grožėtis vienadieniu mo- 
delio žavesiu, jam privalu Žiūrėti į jį nešališkai kaip į paprasčiausią 
darbinę medžiagą ar molį, iš kurio jis lipdo meno kūrinį. Jog chi- 
rurgas - tai lyg kūno skulptorius; privalo sugebėti pjaustyti jį lygiai 
taip atsargiai ir švelniai, kaip raižytų kamėją. Nieko daugiau ne- 
reikia, tik tvirtos rankos ir atidaus žvilgsnio. Jog tie. kurie perne- 
lyg įsijaučia į ligonio kančias, nebenuvaldo peilio. Jog nelaimės 
ištiktam Žmogui reikia ne jūsų užuojautos, bet jūsų įgūdžių. 

Visa tai puiku, mąsto Simonas, bet vyrai ir moterys - ne statu- 
los, jie nėra nejautrūs kaip marmuras, netgi jei tokie dažnai tampa 
ligoninės operacinėje po širdį draskančios nevilties, kai viršų ima 
ašaros ir aimanos. Guy ligoninėje jis veikiai suprato, jog jam anaip- 
tol nepatinka kraujas. 

Šiaip ar taip, jis permanė kai kuriuos dėmesio vertus dalykus. 
Pirma, žmonės miršta labai lengvai; ir antra, labai dažnai. Ir siela 
su kūnu susaistyti be galo išmoningai. Pakanka vos slystelėti pei- 
liui, ir tu sukuri idiotą. O jeigu taip, kodėl nepadarius priešingai? 
Galbūt, apsiginklavus žirklėmis ir adata, įmanoma sukurpti geni- 
jų? Kiek paslapčių dar neatskleista nervų sistemoje, tame dvasi- 
nių ir materialių struktūrų junginyje, tame tinkle, nuaustame iš 
gijų, išsiraizgiusių po visą kūną, iš tūkstančių Ariadnės gijų, kurios 
visos veda į smegenis, tą tamsų labirintą, kur mėtosi žmonių kau- 
lai ir klaidžioja pabaisos... 

Ir angelai, taria jis sau. Ir angelai. 


Tolumoje jis pastebi vaikščiojant moterį. Ji juodais drabužiais; leng- 
vai plevena varpo formos sijonas, šydas plaikstosi užpakaly lyg juo- 
dų dūmų driekena. Ji atsigręžia, žvilgtelėja atgal: tai ponia Ham- 
fri, jo rūškanoji šeimininkė. Laimė, kad ji eina priešinga kryptimi, 
o gal tyčia nenori jo susitikti. Ir labai gerai, nes jisai irgi nenusitei- 
kęs kalbėtis, o juo labiau klausytis jos dėkingumo pareiškimų. Įdo- 
mu, kodėl ji visad taip pabrėžtinai rengiasi kaip našlė. Gal tikisi 
norų išsipildymo. Iš majoro ligi šiol nėra jokios žinios. Simonas žings- 
niuoja pakrante, įsivaizduoja, kur šiuo metu įstrigęs majoras - Žirgų 
lenktynėse, viešnamyje, smuklėje; viena iš trijų. 

Paskiau nei iš šio, nei iš to užsimano nusiauti batus ir pabraidyti 
po ežerą. Netikėtai prisimena pliuškenęsis upokšnyje, sodybos ga- 
le, kai buvo dar mažas, prižiūrimas auklės - jaunutės darbininkės, 
atėjusios pas juos tarnauti iš manufaktūros kaip diduma jų tarnai- 
čių, - išsipurvinęs ir gavęs pipirų nuo motinos. kuri apšaukė ir auklę, 
kad ta jo nesudraudė. 

Kuo ji buvo vardu? Elis? Ar tai atsitiko vėliau, kai jis mokėsi 
mokykloje ir vilkėjo ilgomis kelnėmis, kartą užlipo palėpėn slap- 
čia pasižvalgyti po tarnaičių kambarius, kaip buvo pratęs, 1r vienos 
merginos buvo užkluptas nusikaltimo vietoje. Viena ranka apgniau- 
žęs tą daiktą, kaip sakoma, kita glostė jos apatinius. Kad ir baisiai 
įtūžusi, savaime suprantama, ji negalėjo išlieti pykčio, nes norėjo 
išsaugoti savo vietą; tad surado grynai moterišką išeitį — puolė į 
ašaras. Jis apkabino ją norėdamas nuraminti, ir galiausiai jiedu 
pasibučiavo. Jos kykas nusmuko nuo galvos, ir plaukai apklėtė pe- 
čius, ilgi pošviesiai plaukai, žadiną geidulius, nelabai švarūs, tren- 
kiantys sukrekėjusiu pienu. Pirštai buvo raudoni nuo braškių la- 
pelių skabymo, 1r lūpos vis dar atsidavė uogomis. 

Ant marškinių liko raudonos dėmės toje vietoje, kur ji bandė at- 
segti sagas; bet jis pirmąsyk bučiavo moterį, susisarmatijo, o paskiau 
išsigando nežinodamas ką daryti toliau. Tikriausiai ji juokėsi iš jo. 

Koks žalias jis tada buvo, tikras geltonsnapis! Jis nusišypso sklai- 
dydamas prisiminimus. Tai tyriausių gyvenimo dienų vaizdeliai, ir 
jau po pusvalandžio jis jaučiasi kur kas geriau. 


Dvasiškojo tėvo Veringerio šeimininkė jį pasitinka priekaištingai 
linguodama galvą. Jeigu jai reikėtų nusišypsoti, jos veidas sueižėtų 
kaip kiaušinio kiautas. Tikriausiai yra tokia bjaurumo mokykla, 
taria sau Simonas, kur lavinamos va šitokios moterys. Jinai nulydi 
jį bibliotekon, kur pleška Židinyje ugnis ir stovi dvi taurės neaiš- 
kaus nuoširdumą stimuliuojančio gėrimo. Tiesą pasakius, labiau- 
siai jis norėtų išgerti gero stipraus viskio, bet būtų bergždžia tikė- 
tis, kad jus imtų vaišintų alkoholiu blaivininkai metodistai. 

Dvasiškasis tėvas Veringeris, apsuptas visų tų odinių aptaisų, 
žengia pasitikti Simono. Jiedu atsisėda ir ima pamažiukais gurkš- 
noti gėrimą; gėralas stiklinėse vandenžolių skonio ir atsiduoda avie- 
čių blakėmis. 

— Valo kraują, - sako dvasiškasis tėvas Veringeris. - Mano šei- 
mininkė pati jį gamina pagal senovinį receptą. 

Iš žilos senovės, taria sau Simonas ir nejučia prisimena raganas. 

— Ar juda priekin... mūsų bendras projektas? - klausia Veringeris. 

Simonas laukė to klausimo; šiaip ar taip, truputį sutrinka atsa- 
kydamas. 

— Aš ėmiausi darbo su kuo didžiausia atžvalga, - sako jis. - Be 
abejo, yra keletas dėmesio vertų gijų, kurias dera pasekti. Iš pra- 
džių turėjau sukurti abipusio pasitikėjimo atmosferą, ir, regis, man 
tai pavyko. Paskiau aš bandžiau pagvildenti šeimos istoriją. Mūsų 
stebimas asmuo, atrodo, kuo puikiausiai prisimena savo gyvenimą 
iki pat tos dienos, kai parsisamdė pas poną Kinerą, ir labai ryškiai, 
su gausybe aplinkybes patikslinančių detalių, o tai rodo, jog at- 
mintis apskritai niekuo dėta. Aš viską sužinojau apie jos kelionę 
čionai, taip pat apie pirmuosius tarnystės metus, laiko tarpsnį, ku- 
riame, išskyrus vieną atvejį, nepasitaikė nepalankių epizodų. 

— Kaip antai? — paklausė dvasiškasis tėvas Veringeris, kilstelė- 
damas retučius antakius. 

— Ar pažįstate ponų Parkinsonų šeimą Toronte? 

— Regis, prisimenu iš jaunų dienų, - atsako Veringeris. - Jis buvo 
municipaliteto pareigūnas, jei neklystu. Bet pasimirė prieš kelerius 
metus, o našlė, manding, grįžo į gimtąjį kraštą. Ji buvo amerikietė, 
kaip ir jūs. Skundėsi, jog čionykštės žiemos pernelyg žvarbios. 

— Gaila, - sako Simonas. - Tikėjausi su jais pasikalbėti, pasitik- 
rinti kai kuriuos spėjamus faktus. Mat toje šeimoje Greis tarnavo 
pirmą kartą gyvenime. Ji turėjo draugę, tokią pat tarnaitę tuose 
namuose, vardu Meri Vitn1; prisimenate, kaip tik tuo netikru var- 
du ji pasivadino bėgdama į Jungtines Valstijas su savo... su Džeim- 
su Makdermotu; jeigu iš tikrųjų bėgo, o nebuvo prievarta išvežta, 
kaip būtų galima pasakyti. Šiaip ar taip, ta jauna moteris mirė, 
mano įsitikinimu, smurtingomis aplinkybėmis; ir tuo metu, kai mū- 
sų stebimas asmuo buvo kambaryje šalia mirusiosios, jai pasigir- 
do, jog įją kreipiasi jos miela draugė. Klausos haliucinacija, savai- 
me suprantama. 

— Tai anaiptol ne toks retas dalykas, - atsiliepia dvasiškasis tėvas 
Veringeris. - Aš pats esu ne kartą dalyvavęs budynėse, ir ypač jaus- 

mingi ir prietaringi žmonės laiko didžiausia nešlove, jei negirdi 
kalbant velionio. O jei girdi angelų chorą, juo geriau. 

Jis kalba sausu ir gal netgi ironišku balsu. 

Simonas truputį nustemba: bene ne dvasininkų priedermė pūsti 
dievobaimingumo miglą? 

— Po to ji neteko sąmonės, - pasakoja toliau Simonas, - 0 vė- 
liau ją ištiko nervų krizė, lyg ir turėjusi kažką bendra su lunatiz- 
mu; ir tuomet ji kietai užmigo ir ilgai neatsibudo, bet prarado 
dalį atminties. 

— Šit kaip, - taria Veringeris, palinkdamas priekin. - Vadinasi, 
jos praeityje esama tokių atminties duobių! 

— Nereikia daryti pernelyg skubotų išvadų, - blaiviai sako Simo- 
nas. - Šiuo metu ji vienintelė man teikia žinias. 

Jis nutyla; nenori pasirodyti netaktiškas. 

— Norint susidaryti profesionalią nuomonę, man būtų nepapras- 
tai naudinga pasišnekėti su žmonėmis, pažinojusiais Greis tuo me- 
tu, kai atsitiko... kalbami įvykiai, ir vėliau mačiusiais, kaip ji laikėsi 
fiziškai ir morališkai pataisos darbų kalėjime pirmuosius metus, o 
paskiau - pamišėlių namuose. 

— Tuo metu manęs šičia nebuvo, - atsiliepia dvasiškasis tėvas 
Veringeris. 

— Aš skaičiau ponios Mūdi ataskaitą, - toliau kalba Simonas. — 
Ji pasako labai daug mane dominančių dalykų. Jos žodžiais ta- 
riant, advokatas Kenetas Makenzis aplankęs Greis kalėjime po 
šešerių ar septynerių kalinimo metų ir iš jos lūpų sužinojęs, jog 
jai vaidenasi Nensi Montgomeri - girdi, visur ją sekančios jos 
degančios ir krauju pasruvusios akys, jos pasirodančios visur, netgi 
skreite ir sriubos lėkštėje. Ponia Mūdi pati matė Greis pamišėlių 
namuose - man regis, šėlstančiųjų skyriuje ir nupiešė tolydžio 
kažką murmančią pamišėlę, spiegiančią nelyginant šmėklą ir laks- 
tančią lyg apsvilusią beždžionę. Savaime suprantama, rašydama 
ataskaitą, ji nežinojo, jog po metų Greis išeis iš pamišėlių namų, 
pripažinta visiškai ar bent jau pakankamai sveiko proto ir tinka- 
ma grąžinti į kalėjimą. 

— Tam nereikia būti visiškai sveiko proto, - įsiterpia Veringeris su- 
kikendamas taip, kad jo juokas veikiau primena vyrių girgžtelėjimą. 

— Aš ketinau susitikti su ponia Mūdi, - sako Simonas. — Bet 
norėčiau jūsų patarimo. Nesu tikras, kaip turėčiau ją klausinėti, 
nekeldamas įtarimo, jog abejoju jos aprašymo tikrumu. 

— Tikrumu? - pašaipiai perklausia Veringeris. 

Jis atrodo nė kiek nenustebęs. 

— Yra neginčijamų neatitikimų, — toliau kalba Simonas. - Pa- 
vyzdžiui, poniai Mūdi nelabai aišku, kur iš tikrųjų yra Ričmond 
Hilas, ji darko vardus ir painioja datas, kai kuriuos šios tragedijos 
veikėjus ji vadina kitais vardais ir ponui Kinerui suteikia karinį 
laipsnį, kurio tas, regis, nebuvo užsitarnavęs. 

— Gal po mirties buvo apdovanotas medaliu, - suniurzgia Ve- 
ringeris. 

Simonas šyptelėja. 

— Beje, jos žodžiais tariant, prieš pakišdami po rėčka, nusikaltė- 
liai sukapojo Nensi Montgomeri kūną į keturias dalis, o to tikrai 
nebuvo. Laikraščiai neabejotinai būtų paminėję tokį sensacingą 
dalyką. Pati niekad to nedariusi, manding, ta dora moteris nesusi- 
vokia, kaip sunku kapoti kūną. Trumpai tariant, tokie dalykai ska- 
tina tikrinti kitus jos teiginius. Pavyzdžiui, nusikaltimo paskatas - 
ji priskiria žvėrišką pavydą Greis, kuri esą Nensi pavydėjusi jos 
galios ponui Kinerui, ir gašlumą Makdermotui, tariamai pažadė- 
jusiam mėsininko paslaugas mainais į Greis malonę. 

— Tokia buvo viešoji nuomonė tuo metu. 

— Savaime suprantama, - atsako Simonas. - Visuomenei visada 
arčiau širdies nešvanki melodrama nei nuobodus straipsnis apie 
paprasčiausią vagystę. Bet, kaip matote, galima taip pat padaryti 
tam tikrų išlygų, turint galvoje krauju pasruvusias akis. 

— Ponia Mūdi yra viešai pareiškusi, kad jai labai patinka Čarlsas 
Dikensas ir ypačiai jo Oliveris Tvistas, — įsiterpia dvasiškasis tė- 
vas Veringeris. - Regis, prisimenu skaitęs tame jo kūrinyje kažką 
panašaus apie tokias akis, juo labiau jog tai buvo nužudytos mo- 
ters, taip pat vardu Nensi, akys. Kaip visa tai apibendrinus? Po- 

nia Mūdi lengvai pasiduoda kitų įtakai. Jeigu esate sero Valterio 
Skoto karštas gerbėjas, galėtumėte perskaityti ponios Mūdi po- 
emą Pamišėlė. Joje rasite visus to žanro atributus - uolą, mėnesie- 
ną, šėlstančią jūrą, suvedžiotą mergelę, dainuojančią laukinę me- 
lodiją ir vilkinčią šlapiais, sveikatai pavojingais rūbais, palaidais 
plaukais ir - kiek pamenu - su įvairių augalų vainikėliu. Man re- 
gis, galiausiai ji šoka nuo vaizdingos uolos, taip kruopščiai jai pa- 
rinktos. Luktelėkite... 

Jis užsimerkia ir dešine ranka mušdamas taktą ima deklamuoti: 


Rūbus jai draskė vėjas, ir pašėlusi balandžio liūtis 
Deimantais puošė tamsias jos garbanas, 

Laukų gėlių vainikais padabintas, 

Nuogą krūtinę plakė naktovidžio audra ledinė, 

Be atlydos čaižydama jos gležną liekną kūną; 

Tamsia liepsna žėrėjo juodos beprotiškos akys, 

Ji žvelgė lyg šmėkla, atklydusi iš mirusiųjų karalystės, 
Giedodama pašėlusiai ir dusulingai mūšai giesmę, 

Kuri skambėjo mano ausyse kaip šermenų graudi rauda. 


O tasai, kuris ją gėdai pasmerkė ir beprotystei, 

Kuris jai šlovę nuplėšė ir atėmė gerą vardą, - 

Ar jis prisimena dabar purvan sumintą širdį 

Ir žodį netesėtą, ir skausmą, jai užduotą? 

Ir kur vaikelis, kuris gimęs sudrumstė pragaištingai 
Ramybę savo motinai ir kančių taurę sklidinai pripildė?.. 


Jis atsimerkia. 

- Iš tikrųjų kur? - taria. 

- Jūs mane stebinate, - sako Simonas. - Veikiausiai turite nepa- 
prastą atmintį? 

— Deja, tam tikros rūšies poezijai; ir tik todėl, kad giedu pernelyg 
daug psalmių, - atsiliepia dvasiškasis tėvas Veringeris. - Pats Dievas 
nusprendė, kad didžioji Biblijos dalis būtų eiliuota, ir tai įrodo, jog 

Jis aprobuoja tą formą kaip tokią, nors ir kaip ji būtų įkūnijama. Vis 
dėlto nevalia smulkmeniškai priekabiauti aptariant ponios Mūdi do- 
rovines nuostatas. Esu tikras, jog jūs suprantate, ką turiu galvoje. 
Ponia Mūdi - literatūrai atsidavusi dama ir kaip tokia, taipgi kaip 
dailiosios lyties atstovė apskritai, ji linkusi į... 

— Siuvinėjimą, — užbaigia Simonas. 

— Gryna teisybė, - pritaria dvasiškasis tėvas Veringeris. - Visa 
tai, ką jums sakiau, savaime suprantama, turi likti tarp mūsų. Nors 
Maišto metu ir prisidėjusi prie konservatorių, Mūdi giminė vėliau 
suprato savo klaidas ir dabar yra ištikima reformistams, kaip tik 
todėl nukentėjo nuo kai kurių piktavališkų žmonių, turinčių galią 
tampyti juos po teismus ir panašiai engti. Nenorėčiau pasakyti nė 
vieno blogo žodžio apie tą damą. Bet juo labiau nepatarčiau su ja 
susitikti. Kiek suprantu, čia kalbant, čia paliekant, ji pateko spiri- 
tistų įtakon. 

— Tikrai? - perklausia Simonas. 

— Esu girdėjęs tokias kalbas. Gana 1lgai ji buvo skeptikė, ir pir- 
miausia jie patraukė savo pusėn jos vyrą. Be abejo, jai nusibodo 
vakaroti vienatvėje, kai jis išeidavo klausytis šmėklų balsų ir kal- 
bėtis su Gėtės ir Šekspyro dvasiomis. 

— Iš to darau išvadą, kad jūs tam nepritariate. 

— Mano kontfesijos dvasininkai buvo atskirti nuo Bažnyčios už 
domėjimąsi tokia, mano įsitikinimu, bedieviška veikla, - atsako 
dvasiškasis tėvas Veringeris. - Tiesa, joje dalyvauja kai kurie mūsų 
komiteto nariai; iš tikrųjų jie atsidėję tai veiklai; bet aš esu pri- 
verstas kantriai su tuo taikstytis, kol ta beprotybė nuslūgs ir kol 
jie atsipeikės. Kaip sakė ponas Natanielis Hotornas, visas tas daly- 
kas - gryniausia apgavystė, 0 jeigu tai netiesa, juo blogiau mums; 
nes dvasios, apsireiškiančios per spiritizmo seansus ir panašiai, be 
abejo, yra iš tų, kurios, nesugebėjusios patekti į amžinąjį gyveni- 
mą, drumsčia gyvenimą mums kaip savotiškos dvasinės dulkės. Var- 
giai įtikima, kad jos mums linki gera, ir juo mažiau su jomis ben- 
drausime, bus juo geriau. 

— Hotornas? - perklausia Simonas. 

Jam keista matyti dvasininką, skaitantį Hotorną: rašytojas bu- 
vo apkaltintas sensualizmu ir - ypač po Raudonos raidės - doros 
stoka. 

— Reikia laikytis kaip galima arčiau ganomos bandos. Na, o dėl 
Greis Marks ir jos ankstesnio gyvenimo jums vertėtų pasitarti su 
jos advokatu ponu Kenetu Makenziu, kuris, mano supratimu, turi 
galvą ant pečių. Šiuo metu jis yra Toronto advokatų kontoros part- 
neris, nes svaiginamu greičiu padarė karjerą. Aš parašysiu reko- 
mendacinį laišką; esu tikras, kad jisai mielai jus priims. 

— Dėkui, - sako Simonas. 

— Labai malonu buvo su jumis pašnekučiuoti akis į akį prieš 
susirenkant damoms. Bet jau girdžiu jas ateinant. 

— Damas? - perklausia Simonas. 

— Kalėjimo viršininko žmona su dukromis atsilankydamos šįva- 
kar teikėsi pagerbti mūsų draugiją, - sako Veringeris. - Gaila, kad 
pats kalėjimo viršininkas išvykęs su reikalais. Argi jums nesakiau? 

Dvi raudonos dėmės išmuša jo veidą, po vieną išblyškusiame 
skruoste. 

— Eikime jų pasitikti, gerai? 


Ateina tik viena duktė. Mariana peršalusi, paaiškina motina, ir negali 
keltis iš lovos. Simonui iškart pašoka įtarimas: jis pratęs prie tokių 
gudrybių, puikiai permano motinų intrigas. Kalėjimo viršininko žmona 
nusprendė sudaryti sąlygas Lidijai ramiai, Marianos netrukdomai, jį 
iškamantinėti. Gal jam derėtų nedelsiant atskleisti savo pajamų men- 
kumą ir šitaip užbėgti jai už akių. Tačiau Lidija - gardus kąsnelis, ir jis 
nenorėtų pernelyg anksti atsisakyti tokio estetinio malonumo. Kol 
nėra prisipažinimų, nėra ko baimintis; 0 jam patinka, kai į jį žiūri 
panelės tokiomis spindinčiomis akimis kaip Lidija. 

Dabar oficialiai pasikeite metų laikas: Lidija pražydo kaip pa- 
vasario gėlė. Visa ji apsiskleidė šviesių rauktinukų vainiklapiais, 
kurie plevena ant jos pečių nelyginant perregimi sparneliai. Simo- 
nas valgo žuvį - perkeptą, bet šiame žemyne niekas nemoka dera- 

mai troškinti žuvies, - sykiu grožėdamasis gležnais baltutėliais jos 
kaklo apribais ir tuo, kas pastebima krūtinės aukštyje. Galėtum 
pasakyti, kad ji nulieta iš plaktos grietinėlės. Ne žuviai, bet jai pri- 
klauso puikuotis dubenyje. Buvo girdėjęs apie garsią Paryžiaus kur- 
tizanę, kuri šitaip atvyko į pokylį: nuoga, savaime suprantama. Jis 
ima nurenginėti Lidiją, paskui dabinti: reikėtų ją papuošti gėlių 
vainikais - dramblio kaulo spalvos, kriauklės rausvumo, - o iš kraštų 
galbūt apdėti šiltdaržių vynuogėmis ir persikais. 

Jos motina išsprogusiomis akimis išsitempusi kaip paprastai; čiu- 
pinėja gagatų vėrinį ant kaklo ir beveik iš karto stačia galva puola 
prie svarbiausio šio vakaro klausimo. Antradienio būrelis stačiai 
alpstąs išgirsti poną Džordaną. Nieko iškilminga - paprasčiausiai 
nuoširdus bičiulių pokalbis - juk jie visi bičiuliai, ji tikisi, jog turi 
pagrindą šitaip sakyti, — bičiulių, susirūpinusių tais pačiais svar- 
biais reikalais. Gal jis galėtų tarti žodį apie abolicionizmą? Tas klau- 
simas jiems visiems kalnu stovįs. 

Simonas pareiškia, kad šį klausimą menkai išmano - tiesą pasa- 
kius, nieko apie jį negali pasakyti, nes paskutinius metus praleido 
Europoje. Tokiu atveju, pakiša mintį dvasiškasis tėvas Veringeris, 
gal daktaras Džordanas malonėtų pakalbėti jiems apie paskutines 
teorijas, susijusias su nervų ligomis ir pamišimu? Tai irgi būtų ypač 
pageidautina, nes vienas seniausių grupės projektų kaip tik ren- 
giamas turint tikslą reformuoti valstybinius pamišėlių namus. 

— Daktaras Diuponas sakosi ypačiai domįsis šiuo klausimu, - 
priduria kalėjimo viršininko žmona. - Daktaras Džeromas Diu- 
ponas, su kuriuo jūs jau turėjote progą susipažinti. Jam rūpi tokia 
gama, tokia gausybė... įvairiausių dalykų. 

— O, man tai atrodytų stačiai pasaka, - sako Lidija, žiūrėdama į 
Simoną iš po ilgų juodų blakstienų. - Tikiuosi. kad jūs neatsisakysite! 

Ji ne kažin ką ir pasakė šį vakarą, bet beveik neturėjo progos įterpti 
žodelį, nebent tada, kai dvasiškasis tėvas Veringeris tolydžio siūly- 
davo prisispyręs įsidėti dar truputį Žuvies, 0 ji vis atsisakinėjo. 

— Aš niekaip negaliu suprasti, kaip galima išprotėti. Greis nieko 
man nesako. 

Simonas įsivaizduoja save su Lidija tamsiame kampelyje. Užpa- 
kaly drapiruotė: storas rausvai violetinis brokatas. Jeigu jis apka- 
bintų ją per liemenį viena ranka - švelniai, kad neišgąsdintų, - ar ji 
imtų dūsauti? Prisiglaustų ar jį atstumtų? Ar viena ir kita? 


Parėjęs namo, ištraukia iš spintos butelį chereso ir įsipila pilną 
taurę. Per visą vakarą neišgėrė nė gurkšnelio vyno - vakarienė pas 
Veringerį buvo pašventinta vandeniu, - bet galva taip sukasi, lyg 
būtų stipriai nukaušęs. Kodėl jis sutiko tarti žodį tam antradienio 
būreliui, kad jį kur velniai nujotų! Ką tie žmonės reiškia jam arba 
jis jiems? Ką galima jiems pasakyti, kad jie bent šį tą suvoktų, nie- 
ko neišmanydami apie ligas? Viską padarė Lidija, jos apžavai, jos 
kerai. Jam toks įspūdis, kad jis pakliuvo į žydinčio krūmokšnio pa- 
spęstus spąstus. 


Jis pernelyg pavargęs, kad galėtų ilgai vakaroti, skaityti ir dirbti 
ligi išnakčių kaip paprastai. Eina gulti 1r beregint užminga. Paskui 
sapnuoja, kamuojasi per sapną. Jis aptvertame kieme, kur vėjas 
plaiksto padžiautus skalbinius. Jis vienui vienas ir todėl tariasi, jog 
nepastebimai mėgaujasi malonumais. Paklodės ir baltiniai plazda, 
vėjo plakami, lyg dengdami nematomas apvalias šlaunis, kurios at- 
rodo kaip gyvos. Jam bežiūrint, - jis dar vaikas, visai mažiukas, nes 
turi užversti galvą, kad viską matytų, - nuo virvės nulekia balto mus- 
lino skarelė ar šydas ir grakščiai sklendžia oru, lyg išsivyniojantis 
tvarslas ar dažai vandenyje. Jis gaudo, tekinas bėga iš kiemo, skuta 
keliu — dabar jis jau laukų platybėje — ir atsiduria pievoje. Sode. 
Muslinas įsipynė į žaliais obuoliais apkibusio keružio medelio ša- 
kas. Jis tempia musliną, ir tas užkrinta jam ant veido; ir tada jis susi- 
vokia, jog tai anaiptol ne audinys, bet plaukai, ilgi kvapnūs nemato- 
mos moters plaukai, kurie vyniojasi jam ant kaklo. Jis grumiasi; plau- 
kai smaugia; jis vos gaudo kvapą. Pojūtis skausmingas, beveik ne- 
pakeliamo erotinio malonumo, ir jis kniostelėja iš miegų. 

Šiandien ir vėl esu anksčiau už daktarą Džordaną siuvimo kamba- 
ryje. Nėra prasmės laužyti sau galvą, kodėl jis vėluoja - džentel- 
menai niekam neatsiskaito ir laikosi savo tvarkaraščio; todėl siuvu 
sau viena ir pusbalsiu dainuoju: 


Atsiverki, uola šimtamete, 

Leiski pasislėpti tavyje; 

Lai vanduo ir kraujas, 

Tekantis tau iš perverto šono, 
Atperka ir panaikina mano nuodėmę 
Ir apvalo nuo gėdos ir kaltės. 


Man patinka šita giesmė, nes tada prisimenu uolas, vandenį ir 
jūros pakrantę, visa tai, ką matai po atviru dangumi; 0 kai negali 
ten atsidurti, nėra nieko geriau, kaip įsivaizduoti, jog ten esi. 

Nežinojau, kad tu taip gražiai dainuoji, Greis, sako daktaras 
Džordanas, įeidamas į kambarį. Tūri labai gražų balsą. Jo paakiai 
užjuodę, gali pamanyti, kad visą naktį nebus sudėjęs bluosto. 

Ačiū, pone, sakau. Kadaise turėjau daugiau progų dainuoti ne- 
gu dabar. 

Jis atsisėda, išsitraukia užrašų knygutę ir pieštuką, taip pat pas- 
tarnoką ir padeda ant stalo. Tokio pastarnoko amžindie nebūčiau 
pasirinkusi, nes pageltęs, vadinasi, jau senas. 

O, pastarnokas! sakau. 

Jis tau ką nors primena? klausia jis. 

Ką gi, gražiais žodeliais pastarnokų nepagardinsi. sakau aš. Ir, 
be to, juos labai sunku skusti. 

Man regis, jie laikomi rūsyje, sako jis. 

O ne, pone, atsakau. Lauke, šiaudais išklotoje duobėje, nes bū- 
na gardesni, kai gauna šalčio. 

Jis žiūri į mane nuvargusiu žvilgsniu, ir aš svarstau, kas nedavė 
jam miegoti. Gal kremtasi dėl kokios jaunos damos, neatsiliepian- 
ČiOS į JO jausmus, 0 gal laiku nepavalgo. 

Pasakok toliau savo istoriją nuo tos vietos, kur sustojai, gerai? 
sako j1S. 

Nebeprisimenu, kur mes baigėme, sakau. Truputį meluoju, bet 
man norisi pažiūrėti, ar jis tikrai manęs klausėsi, ar tik dėjosi, kad 
klausosi. 

Kaip mirė Meri Vitni, sako jis. Tavo vargšė draugė Meri Vitni. 

Ak, taip, sakau. Meri. 


Tai va, pone, Meri mirties aplinkybės buvo slepiamos kaip galima 
geriau. Galimas daiktas, ne visi patikėjo, kad ji mirė nuo karštinės, 
bet niekas to garsiai nesakė. Niekas neginčijo ir to, kad ji man 
paliko savo daiktus, nes pati parašė; kai kas gūžčiojo pečiais žiūrė- 
dami į raštelį, girdi, lyg būtų Žinojusi, jog pasimirs. Bet aš paprieš- 
taravau, jog turtingi žmonės iš anksto surašo testamentą, tad ko- 
dėl gi Meri negalėjusi surašyti; ir tada niekas nepasakė daugiau nė 
žodžio. Lygiai taip niekas neužsiminė apie rašomąjį popierių nei 
kaip jinai jo gavo. 

Aš pardaviau jos skrynią, dar visai gerą, ir gražiausią suknelę 
prekeiviui Džeremijai, atsilankiusiam iškart po jos mirties; taipgi 
pardaviau jam auksinį žiedą, kurį ji laikė paslėpusi po grindlente. 
Paaiškinau jam, jog reikia pinigų padorioms laidotuvėms, ir jis man 
gerai sumokėjo, net daugiau, nei priklausė. Jis pasakė, jog matęs 
mirties ženklą Meri veide, bet, kai kalbi apie praeitį, niekad ne- 
klysti. Jis pridūrė, jog jam labai skaudu, kad ji mirusi, ir jog jis 
sukalbėsias už ją maldą, bet aš nesugebėjau įsivaizduoti kokią, nes 

buvo kaip ir stabmeldys su visais savo triukais ir ateities spėjimais. 
Tiesą pasakius, neturi reikšmės, kaip meldiesi, ir Dievas veikiau- 
siai skiria tik blogį nuo gėrio; bent jau tokią nuomonę galiausiai 
buvau susidariusi. 

Per laidotuves man padėjo Agnes. Pasiprašiusios leidimo, pri- 
dėjome į karstą gėlių iš ponios Olderman Parkinson sodo; buvo 
birželis, kaip tik žydėjo rožės ilgais stiebais ir bijūnai; mes prisisky- 
nėme tik baltų. Taip pat apibarsčiau ją tos pačios spalvos vainikla- 
piais ir įkišau vidun savo pačios pasiūtą adatinę, kurią buvau jai 
padovanojusi, bet paslėpiau, nes galėjo padaryti blogą įspūdį, juo 
labiau kad buvo raudona; ir, be to, nuo pakaušio nusikirpau sruo- 
gą jos plaukų. kad turėčiau prisiminimą. ir surišau siūlu. 

"Palaidojome ją gražiausiais naktiniais marškiniais, ir ji atrodė 
anaiptol ne mirusi, bet tik užsnūdusi ir labai perbalusi: ir baltai 
papuošta ir išdabinta, ji buvo labai panaši į jaunamartę. 

Karstas buvo pušinių lentų, labai paprastas, nes už tuos pačius 
pinigus norėjau ir akmeninio antkapio su užrašu; bet man pakako 
pinigų tik jos vardui iškalti. O aš norėjau, kad būtų koks eilėraštis, 
kaip antai: Zi palikai tamsos šešėlių žemę, bet nepamiršk manęs, 
kai amžina palaima džiaugsies, bet, deja, kišenė nenešė. Ją palai- 
dojome tarp metodistų Adelaidės gatvėje, kampelyje prie pat varg- 
šų kapų, bet, šiaip ar taip, ne už kapinių tvoros, tad man buvo toks 
jausmas, jog padariau jai viską, ką galėjau. Palydėjo ją tik Agnes ir 
dar dvi tarnaitės, nes žmonės turėjo įtarimų dėl Meri mirties; ir 
kai pirmieji žemės grumstai nukrito ant karsto dangčio ir jaunas 
pastorius tarė: dulke buvai, dulke pavirsi, taip graudžiai pravir- 
kau, lyg širdis man būtų plyšusi. Prisiminiau vargšę mamą, nepa- 
laidotą padoriai žemėje, kaip pridera, bet stačiai išmestą jūron. 

Man buvo labai sunku patikėti, jog Meri tikrai mirusi. Vis lau- 
kiau, kad ji ims ir įeis į kambarį, o kai gulėdavau naktį lovoje, man 
dingodavosi, jog girdžiu ją alsuojant; arba tardavau sau, kad ji pra- 
trūks kvatoti už durų. Kiekvieną sekmadienį nešdavau padėti gė- 
lių ant jos kapo, aišku, ne iš ponios Olderman Parkinson sodo, nes 
jos buvo skirtos tik ypatingoms progoms, o šiaip priskindavau lau- 

kų gėlių kur nors dykvietėse ar paežerėje, ar bet kurioje vietoje, 
kur aptikdavau. 


Ilgai netrukus po Meri mirties išėjau iš ponios Olderman Parkin- 
son. Nenorėjau ten ilgiau būti, nes, mirus Meri, ponia Olderman 
Parkinson ir ponia Maloni pasidarė man nelabai palankios. Matyt, 
galvojo, kad aš būsiu padėjusi Meri susitikinėti su tuo džentelme- 
nu ir žinau, kuo jis vardu; ir nors buvau niekuo dėta, vis dėlto sun- 
ku nusikratyti įtarimo, kai jis įsismelkia į galvą. Kai pasakiau, jog 
noriu atsisakyti vietos, ponia Olderman Parkinson nepasakė nė 
žodžio prieš, tik pasišaukė bibliotekon ir dar sykį primygtinai pa- 
klausė, ar pažįstu tą žmogų; o kai atsakiau, kad ne, paprašė pri- 
siekti Biblija, jog niekad nepaskelbsiu jo vardo, net jeigu jį Žino- 
siu, ir pažadėjo už tai parašyti gerą rekomendacinį laišką. Man 
nepatiko, jog manimi šitaip nepasitikima, bet patenkinau jos pra- 
šymą, ir ponia Olderman Parkinson man parašė rekomendacinį 
laišką ir maloniai pasakė, jog dėl darbo niekad negalėjusi man ko 
nors prikišti, ir, man išeinant, padovanojo du dolerius, o tai buvo 
dosni dovana, ir surado man kitą vietą pas poną Diksoną, kuris 
buvo municipaliteto pareigūnas kaip jos vyras. 

Diksonai man mokėjo geriau, nes buvau apmokyta ir turėjau 
rekomendacinį laišką. Patikimų tarnų buvo ne per daugiausia, nes, 
nuslopinus Maištą, daugelis pasitraukė į Jungtines Valstijas, ir nors 
be perstojo plūdo imigrantų srautas, vis dar trūko darbo rankų, jų 
visada reikėjo; ir dėl to Žinojau, jog man neteks kur nors užsibūti, 
jeigu ten man nepatiks. 

Man nepatiko pas poną Diksoną, nes pajutau, jog jie per gerai 
žino, kas nutiko pas ponią Olderman Parkinson, ir jog labai keistai 
su manim elgiasi; tad, pusei metų praslinkus, pareiškiau, kad išei- 
nu, ir parsisamdžiau pas poną Makmeną, bet vieta man nelabai 
tiko, nes buvome tik dviese, kitas buvo visų galų bernas, be atlydos 
postringaująs apie pasaulio pabaigą, raudas ir dantų griežimą, ir 
nelabai malonus bendras prie stalo. Vos ištvėriau tris mėnesius ir 

pasidaviau prie pono Kautso, kurį irgi palikau keliems mėnesiams 
praslinkus po savo penkioliktojo gimtadienio; mat ten buvo tar- 
naitė, kuri man pavydėjo, nes aš dirbau stropiau ir kruopščiau, 
todėl, išgirdusi apie vietą pas poną Heragi, parsisamdžiau ten už 
tą pačią algą. 

Kurį laiką viskas ėjosi gana neblogai, bet veikiai pradėjau jaus- 
tis nei šiaip, nei taip, nes ponas Heragis duodavo valią rankoms 
tarnų koridoriuje, kai iš valgomojo nešdavau indus; ir nors prisi- 
miniau Meri patarimą smagiai spirti į tarpukojį, vis dėlto manau, 
jog vargu ar dera spirti šeimininkui ir jog taip galiu išlėkti pro du- 
ris be rekomendacinio laiško. Bet vieną naktį išgirdau jį krebždant 
prie mano palėpės kambarėlio; pažinau jį iš dusulingo kosėjimo. 
Graibėsi durų klibikio. Nakčiai visad užsirakindavau, bet žinojau, 
kad rakink nerakinusi, o jis anksčiau ar vėliau sugalvos, kaip įsi- 
brauti į vidų, prireikus užsikars kopėčiomis, ir ta mintis neleisdavo 
man ramiai miegoti; o man būtinai reikėdavo išsimiegoti, nes die- 
ną baisiai pavargdavau dirbdama; ir kai atsiduri kambaryje viena 
su vyriškiu, kalta visada būsi tu, nors ir kaip jis būtų įsismelkęs. 
Kaip sakydavo Meri, yra šeimininkų, įsitikinusių, jog priklausai jam 
kiaurą parą ir sunkiausią darbą privalai dirbti aukštielninka. 

Man regis, ponia Heragi įtarė kažką panašaus. Ji buvo kilusi iš 
geros, bet nuskurdusios šeimos ir gavo gelbėti padėtį ištekėdama 
už turtingo vyro; o ponas Heragis pralobo skersdamas paršus. La- 
bai abejoju, jog ponas Heragis būtų šitaip elgęsis pirmą kartą, nes, 
kai pranešiau išeinanti, ponia Heragi net nepasiteiravo kodėl, tik 
atsiduso ir pasakė, jog esu gera mergina, ir tuojau pat parašė man 
rekomendacinį laišką ant paties geriausio laiškinio popieriaus. 

Nuėjau pas poną Votsoną. Būčiau galėjusi susirasti ką nors ge- 
resnio, jei būčiau turėjusi laiko ieškoti, bet jaučiau, jog reikia sku- 
bėti, nes kartą, kai suodinomis ir riebaluotomis rankomis šveičiau 
prikaistuvius galiniame virtuvės kambarėlyje, ponas Heragis atsi- 
braižė šnopuodamas ir švogždamas ir, nieko nepaisydamas, bandė 
mane parsiversti, ir aš supratau, jog tai pavojingas žmogus. Ponas 
Votsonas buvo batsiuvys ir negalėjo išsiversti be pagalbos, nes tu- 

rėjo pačią, tris vaikus ir dar laukė ketvirto, o jų vienintelė tarnaitė 
nors ir gamino gardžius paprastus patiekalus, vis dėlto nesuskubo 
apskalbti visų namų; tad jie buvo pasirengę man mokėti pustrečio 
dolerio per mėnesį ir dar pridėti vieną porą batelių. Man baisiai 
reikėjo batelių, nes tie, kurie atiteko nuo Meri, nelabai tiko, ma- 
niškiai buvo beveik kiaurai nuavėti, o nauji brangiai kainavo. 

Buvau tik pradėjusi ten tarnauti, ir veikiai susipažinau su Nensi 
Montgomeri, atvažiavusia aplankyti Seli, ponios Votson virėjos, 
su kuria kartu augo kaime. Nensi atvyko į Torontą apsipirkti, nes 
tuo metu Klarksono audinių krautuvėje vyko varžytinės ir galėjai 
pigiau visko įsigyti; ji mums parodė atraižą labai gražaus tamsiai 
raudono šilko, iš kurio ketinanti pasisiūti žieminę suknelę, ir aš 
pagalvojau, kam ūkvedei reikia tokios suknelės ir dailių pirštinai- 
čių, ir dar airiško lino staltiesės savo šeimininkui. Ji pasakė, jog 
daug naudingiau pirkti varžytinėse nei krautuvėje, nes kaina priei- 
namesnė, o šeimininkas taupąs kiekvieną skatiką. Į miestą ji atva- 
žiavo ne pašto karieta, bet sykiu su šeimininku, ir tai, jos žodžiais 
tariant, esą daug patogiau, nes kelionėje tavęs neniurko nepažįs- 
tami žmonės. 

Nensi Montgomeri buvo labai apveidi, kokių dvidešimt ketve- 
rių metų amžiaus tamsiaplaukė moteris žaviomis rudomis akimis; 
ji kvatojo ir laidė juokus ne ką mažiau nei Meri Vitni ir atrodė 
labai gero būdo. Ji atsisėdo virtuvėje, ir gurkšnodamos arbatą jiedvi 
su Seli prisiminė senus gerus laikus. Jiedvi kartu lankė mokyklą 
šiauriniame miesto pakraštyje, pirmąją kvartalo mokyklą, veiku- 
sią vietinės bažnyčios lėšomis šeštadienio rytą, kai vaikams nerei- 
kėdavo dirbti. Pamokos vykdavusios netašytų rąstų troboje, pasak 
Nensi, veikiau primenančioje tvartą; mokyklon jos eidavusios per 
mišką ir visad bijodavusios meškų, nes tuomet jų buvę labai daug; 
kartą jos pamačiusios mešką, ir Nensi spiegdama puolusi bėgti ir 
įsikorusi į medį. Seli pasakė, jog meška išsigandusi labiau už Nen- 
si, ir Nensi pareiškė, kad tikriausiai tai buvęs lokys džentelmenas 
ir leidęsis į kojas pamatęs neregėtą grėsmę, bet. ko gero, nesusi- 
valdęs ir pažiūrėjęs. kas gi ten rabždinasi į medį: ir jiedvi kvatojo 

pilvus susiėmusios. Jos man papasakojo, kaip berniukai išlaužę tu- 
pyklos duris už mokyklos, kai tuo metu ten buvusi viena mergaitė, 
ir jiedvi jos neperspėjusios, bet žiūrėjusios drauge su visais, O vė- 
liau joms buvę labai gėda. Seli pasakė, jog visada nukenčia dro- 
viausios, ir Nensi jai pritarė ir pridūrė, kad šioje Žemėje reikia mo- 
kėti apsiginti: ir aš pagalvojau, kad jos teisybė. 

Imdama skepetą ir kitus daiktus - ji turėjo gražutį rausvą skėtį, 
nors jau gerokai įčiurusį, - Nensi man papasakojo, kad ji esanti 
eskvairo pono Tomo Kinero ūkvedė ir gyvenanti Riėmond Hile, 
Yonge gatvėje už Gallow's Hill 11 Hogg's Hollow. Ji pasakė, kad 
jai reikia dar vienos tarnaitės, nes ji nesusidorojanti su darbais, 
namai esą dideli, o anksčiau dirbusi mergina ištekėjusi ir atsisa- 
kiusi vietos. Ponas Kineras esąs iš kilmingos škotų giminės, labai 
gero būdo ir nevedęs; tad ir darbo mažiau, ir nėra namų šeiminin- 
kės, kuri tau iškalbinėtų ir priekabių ieškotų, ir ar aš nenorėčiau 
ten pereiti. 

Ji nusiskundė, jog pasigendanti moteriškos draugijos, nes pono 
Kinero ūkis gana atstu nuo miesto; beje, jai nepatinka vienai, ne- 
tekėjusiai, gyventi po vienu stogu su džentelmenu, nes žmonėms 
burnos neužkimši; man pasirodė, kad jos samprotavimai visiškai 
pagrįsti. Ji pridūrė, jog ponas Kineras - dosnios širdies šeiminin- 
kas, ir kai jis patenkintas, moka tai parodyti; ir jog, jeigu aš sutik- 
sianti, padarysianti naudingą sandėrį ir žengsianti dar vieną žings- 
nį į pasaulį. Paskiau ji paklausė, kokia mano alga, ir pridūrė, jog 
mokėsianti man tris dolerius per mėnesį; ir aš pagalvojau, jog dau- 
giau nėra ko ir norėti. 

Nensi pasakė, jog po savaitės grįšianti tvarkyti reikalų ir galinti 
palaukti, kol apsispręsiu; visą savaitę ir Šiaip, ir taip svarsčiau jos 
pasiūlymą. Man pasirodė baisoka persikelti iš miesto į kaimą, nes 
buvau pripratusi prie gyvenimo Toronte - galėdavai visko prisižiū- 
rėti eidama apsipirkti. o kartais būdavo vaidinimai ir mugės, nors 
reikėdavo saugotis vagių; ir kartais pasitaikydavo gatvės pamoks- 
lininkų. ir visada pakelėje, prašydami išmaldos, dainuodavo vai- 
kas ar moteris. Buvau mačiusi vyrą, ryjantį ugnį. kitą vyrą pilvakal- 

bį, paršelį, mokantį skaičiuoti, ir šokančią mešką su antsnukiu, nors 
ji veikiau svirdinėjo, nei šoko, o driskiai badė ją pagaliais. Ir, be to, 
kaime, kur nėra aukštų šaligatvių, pilna purvo ir naktimis nedega 
dujiniai žibintai, nematysi nei prašmatnių krautuvių, nei bažnyčių 
bokštų, nei dailių karietų, nei naujų mūrinių bankų su kolonomis. 
Bet aš apsvarsčiau, kad jeigu kaime man nepatiks, visada galėsiu 
sugrįžti atgal. 

Kai paklausiau Seli nuomonės, ji atsakė, jog nežinanti, ar ta vie- 
ta tinka tokiai mergaitei kaip aš; ir kai paklausiau kodėl, atsakė, 
jog Nensi visada buvusi jai labai maloni ir jog ji nenorinti nieko 
šnekėti, ir jog kiekvienas gyvenąs savo galva, ir jog daug žinosi - 
greit pasensi, ir jog nieko tikra ji nežinanti, tad būsią geriausia 
nieko daugiau nesakyti; bet ji laikiusi savo priederme va šitiek man 
pasakyti, nes aš neturinti motinos, su kuria galėčiau pasitarti. Pri- 
sipažįstu, jog aš nieko nesupratau, ką ji man norėjo pasakyti. 

Paklausiau ją, ar ji girdėjusi blogai atsiliepiant apie poną Kine- 
rą, ir ji atsakė: nieko tokio, ką Žmonės paprastai vadina bloga. 

Tai buvo lyg neišsprendžiamas galvosūkis; ir būtų visiems buvę 
geriau, jeigu ji būtų aiškiau kalbėjusi. Tačiau alga buvo didesnė, 
nei kada buvau gavusi, ir tai man labai daug reiškė; bet dar dau- 
giau reiškė pati Nensi Montgomeri. Ji priminė Meri Vitni, ar bent 
jau taip man atrodė; o Meri mirus, aš jaučiausi labai prislėgta. Tad 
nusprendžiau keltis tenai. 

Nensi man apmokėjo kelionę, ir sutartą dieną sėdau į rytmetinę 
pašto karietą. Kelionė buvo ilga, nes Ričmond Hilas buvo už dvi- 
dešimt septynių kilometrų, važiuojant Yonge gatve. Pačioje mies- 
to šiaurėje kelias nebuvo itin blogas, nors pasitaikė ne viena įkal- 
nė, kur teko išlipti ir eiti pėsčiomis, kitaip arkliai nepajėgtų mūsų 
užtraukti. Griovių pakraščiuose vešliai augo gėlės, ramunės ir ki- 
tokios, šen bei ten skraidė drugeliai, ir ta kelio dalis buvo labai 
graži. Aš ketinau prisiskinti puokštę, bet bevažiuojant kaip kažin 
ką būtų nuvytusi. 

Netrukus kelias pablogėjo, radosi gilių provėžų ir akmenų, taip 
kratė ir mėtė į šalis, kad kaulai braškėjo, ant kalvų galėjai uždusti 
nuo dulkių, o kloniuose nugrimzti dumble, todėl klampynės buvo 
kryžmai išklotos rąstais. Pasak Žmonių, lyjant kelias virsdavo pel- 
ke, o kovo mėnesį, prasidėjus atlydžiui, pasidarydavo neišvažiuo- 
jamas. Žiema būdavo geriausias metas, kai viskas kietai užšalę ir 
gali greit nulėkti kelio galą rogėmis; bet tuomet grėsdavo pavojus 
patekti į pūgą ir mirtinai sušalti, rogėms apsivertus; kartais pasi- 
taikydavo pusnys sulig troba aukštumo, ir išgelbėti jus galėdavo 
nebent trumpa maldelė ir gausybė viskio. Visa tai, o ir dar daugiau 
man papasakojo šalia manęs ant sėdynės įsispraudęs vyriškis, ku- 
ris skelbėsi esąs žemės ūkio padargų ir sėklos pardavėjas ir puikiai 
žinąs kelią. 

Kai kurios trobos pakelėje buvo didelės ir gražios, bet kitos — 
suręstos iš netašytų rąstų, žemos, pažiūrėti varganos pirkutės. Lau- 
kai buvo aptverti visokiausiomis tvoromis. vienur statiniais, kitur 


( 
5 
a 
3 g = 
- d x 
a) Ž 2 = 
k "J 
236 2. ešas 
L —— US as T T a RS S 


medžių šaknimis, sakytum mediniais milžinų plaukais. Kartkartė- 
mis pasitaikydavo kryžkelė su keliomis, viena prie kitos susigrūdu- 
siomis trobomis ir smukle. kur galėjai pašerti arba perkinkyti ar- 
klius ir išlenkti stiklą viskio. Tarp vyrų, slankiojančių aplinkui, bu- 
vo išmetusių anaiptol ne vieną stikliuką; apdriskę ir įžūlūs, jie lin- 
do prie pašto karietos, kur aš sėdėjau, ir stengėsi pro kyko kraštą 
žvilgtelėti man į veidą. Kai sustojome pusiaudienį, žemės ūkio pa- 
dargų prekijas paklausė, ar nenorėčiau užeiti su juo smuklėn iš- 
gerti stikliuką ar kokių gaivinamųjų, bet aš atsakiau: ne, nes gar- 
bingai moteriai nevalia lankytis tokiose vietose su svetimais vyrais. 
Turėjau įsidėjusi duonos ir sūrio ir galėjau užsigerti šaltu vandeniu 
iš šulinio kieme, ir to man pakako. 

Tai kelionei buvau apsitaisiusi geriausiais vasariniais drabužiais. 
Ant galvos turėjau žydru kaspinu padabintą šiaudinį gobtuvą, ati- 
tekusį iš Meri skrynios, o po juo ryšėjau savo kyką; vilkėjau mar- 
ginto perkelio suknele plačiais pečiais, tuo metu jau beveik nebe- 
madinga, bet jau nebebuvo laiko pertaisyti: gavau ją iš ponios Kauts 
vietoj dalies algos, nors buvo jau taip nuskalbta, jog kadaise rau- 
doni žirneliai buvo virtę rausvais. Dviem apatiniais sijonais, vienu 
sudriskusiu, bet dailiai suadytu, ir kitu išaugtiniu, tačiau kas būtų 
galėjęs pamatyti? Medvilnine palaidinuke ir korsetu. jau padėvė- 
tu, pirktu iš prekeivio Džeremijos, ir avėjau baltomis medvilninė- 
mis kojinėmis, suadytomis, bet dar visiškai geromis. Avėjau bat- 
siuvio Votsono bateliais, ne pačiais geriausiais ir ne mano dydžio, 
nes geriausi bateliai gaunami iš Anglijos. Buvau apsigobusi žalio 
muslino vasarine skepeta ir ryšėjau Meri palikta skarele, jos pa- 
veldėta iš motinos, - balta, išmarginta mažyčiais melsvais juod- 
grūdžių žiedeliais, - sulenkta trilinkai ir apvyniota apie kaklą, kad 
saugotų nuo saulės ir strazdanų. Buvo malonu turėti tokį prisimi- 
nimą. Bet aš neturėjau pirštinių. Niekas man jų nedovanojo, o pirkti 
buvo per brangu. 

Na, o žieminius drabužius, raudonos flanelės apatinį sijoną, storą 
suknelę, vilnones kojines ir flanelinius naktinius marškinius, taip 
pat dvejus vasarinius iš kartūno. vasarinę darbinę suknelę, klum- 

pes. du kykus, prikyštę ir dar vieną palaidinukę buvau susirišusi 
mazgan sykiu su mamos skepeta ir užkėlusi ant pašto karietos sto- 
go. Buvojis tvirtai priveržtas žaliaminės odos diržais, bet visą kelią 
neturėjau ramybės, nes būgštavau, kad gali nukristi ir pasimesti 
kur pakelėje, ir todėl tolydžio žvalgiausi atgal. 

Niekad nesižvalgyk atgal, pareiškė man žemės ūkio padargų pre- 
kijas. O kodėl? atsiliepiau aš. Žinojau, jog nedera kalbėtis su nepa- 
žįstamais vyrais, bet sunku buvo to išvengti - taip buvome susigrūdę 
viduje. Nes praeities nebesusigrąžinsi, pasakė jis, bergždžia jos ilgė- 
tis, kas nubūta — kaip nebūta. Ar Žinote, kas nutiko Loto pačiai, 
klausinėjo jis toliau. Virto druskos stulpu. tai nelaimė, o juk buvo 
puiki moteriškė, mat negerai, kai moteris trenkia sūrymu, ir jis nusi- 
kvatojo. Nesupratau, ką jis turi omeny, bet įtariau, jog nieko švan- 
kaus, ir tariau sau, kad su juo daugiau nebekalbėsiu. 

Labai skaudžiai kando uodai, ypač pelkėtose vietose ir pamiš- 
kėse, nes nors dalis žemės pakelėje buvo dirbama, vis dar dunkso- 
jo miškai, itin aukšti ir tamsūs. Miške ir kvapas buvo kitoks; ten 
atsidavė vėsa ir drėgme, kvepėjo samanomis, žeme ir pūvančiais 
lapais. Miškas man kėlė baimę, nes jame knibždėjo laukinių žvė- 
rių, kaip antai meškų ir vilkų; ir man nėjo iš galvos Nensi pasako- 
jimas apie mešką. 

Žemės ūkio padargų prekijas paklausė: ar bijotumėte eiti į miš- 
ką, panele? ir aš atsakiau: bijoti nebijočiau, bet eičiau tik tada, 
jeigu labai reikėtų. O jis kalbėjo toliau: labai gerai, jaunoms mote- 
rims nedera vienoms vaikščioti po mišką, nežinia, kas gali nutikti; 
antai visai neseniai rado vieną moterį nuplėštais drabužiais, O jos 
galvą už kelių metrų nuo liemens, ir aš pasakiau: ak, tikriausiai 
meškos užpuolė, ir jis atsiliepė: meškos arba raudonodžiai, kaip 
žinote, šituose miškuose jų knibždėte knibžda, jie užgriūva jus iš 
netyčių, akimoju nutraukia kyką ir nusmaukia skalpą, žinote, jiems 
patinka nurėžti moterims plaukus, Jungtinėse Valstijose juos bran- 
giai parduoda. Paskui jis pridūrė: tikiuosi, jog po kyku turite gra- 
žius plaukus; ir visą tą laiką, mano akimis žiūrint, nepadoriai prie 
manęs spaudėsi. 

Žinojau, kad jis meluoja - jei ne apie meškas, tai apie indėnus kaip 
kažin ką, - ir nori mane įbauginti. Tad labai akiplėšiškai pasakiau: aš 
jau greičiau patikėčiau savo galvą raudonodžiams negu jums, ir jis 
nusikvatojo; bet aš nejuokavau. Buvau mačiusi raudonodžių Toron- 
te, nes kartais atvykdavo atsiimti pagal sutartį priklausančių pinigų; 0 
kiti ateidavo pas ponią Parkinson prie užpakalinių durų siūlydami 
pirkti pintinių ir žuvies. Žiūrėdavo ramiais veidais, ir negalėdavai nu- 
manyti, ką jie galvoja, bet tuojau pat nueidavo, kai pasakydavai, kad 
nieko nereikia. Šiaip ar taip, apsidžiaugiau, kai išvažiavome iš miško 
ir kai pamačiau tvoras, trobas ir padžiautus skalbinius, ir kai užuo- 
džiau virtuvių ir skynimuose deginamų medžių dūmus. 

Ilgai netrukus pravažiavome pro trobos griuvėsius, iš kurių buvo 
belikę vien pajuodę pamatai, ir prekijas, dūręs į juos pirštu, man 
pasakė, jog tai garsioji Montgomerio smuklė, kur Makenzis šauk- 
davo savo valkatų maištininkų sambūrius ir iš kur, maištui prasidė- 
jus, patraukė Yonge gatve į pietus. Čia jie nušovė vieną žmogų, ke- 
tinusį įspėti vyriausybės kariuomenę, o paskui supleškino smuklę. 
Gaila, kad per mažai tų išdavikų buvo pakarta, kalbėjo toliau pre- 
kijas, būtų ne pro šalį parvilkti tą niekingą bailį Makenzį iš Jungti- 
nių Valstijų, kur jis paspruko palikdamas savo bendrus kabalioti 
aikštėje ant virvės. Prekijas turėjo kišenėje plokščią butelį ir buvo 
ką tik trūktelėjęs gerą dozę drąsos, kaip jaučiau iš jo kvapo, o kai jie 
šitaip nusiteikę, verčiau jų neerzinti; tad aš nepasakiau nė žodžio. 


Ričmond Hilą pasiekėme vakarop. Nieko panašaus į miestelį, vei- 
kiau grynas kaimas su dviem virtinėmis trobų, išrikiuotų abipus 
Yonge gatvės. Išlipau tenai pat perkinkymo stotelėje, kur mudvie- 
jų su Nensi buvo sutarta susitikti, 1r vežėjas nukėlė mano mantą. 
Žemės ūkio padargų prekijas irgi išlipo ir paklausė, kur aš apsisto- 
jusi, ir aš atsakiau, jog daug Žinosiąs, greit pasensiąs. Tada jis stvė- 
rė man užrankos ir pareikalavo, kad eičiau drauge su juo smuklėn 
išgerti vieno kito stikliuko viskio - paminėti senų gerų laikų, nes 
bevažiuodami pašto karieta pasidarėme seni pažistami: aš bandžiau 

ištraukti ranką, bet jis nepaleido, dar labiau suįžūlėjo ir mėgino 
apkabinti mane per liemenį; ir keli dykinėtojai jį drąsino. Aš žval- 
giausi Nensi, bet niekur jos nemačiau. Kokį įspūdį ji susidarys, pa- 
galvojau, išvydusi mane prie smuklės grumiantis su girtuokliu. 

Smuklės durys buvo atdaros, ir kaip tik tuo metu pro jas išėjo 
prekeivis Džeremija su savo manta ant pečių ir ilga lazda rankoje. 
jo sutrikęs mano pusėn, paskui puolė prie manęs. 

Ką matau? Greis Marks! sušuko. Nesitikėjau tavęs šičia sutikti. 

O ir aš nė to tiek, atsiliepiau šypsodama; bet buvau šiek tiek 
sudirgusi, nes žemės ūkio padargų prekijas vis dar laikėsi įsikibęs 
man į ranką. 

Ar tas žmogus tavo bičiulis? paklausė Džeremija. 

Ne, atsakiau. 

Dama nepageidauja tamstos draugijos, tarė Džeremija, nutai- 
sęs toną, jo manymu, prideramą gražių manierų džentelmenui; 0 
žemės ūkio padargų prekijas atrėžė, jog aš jokia dama, ir pridūrė 
kelis žodžius, neturinčius nieko bendra su komplimentais, ir gana 
nešvankiai atsiliepė apie Džeremijos motiną. 

Džeremija užsimojo lazda ir kirto per ranką Žmogėnui, ir tas 
tučtuojau mane paleido; tuomet Džeremija jį pastūmė, ir jis su- 
svyravo, loštelėjo atatupstas, atsitrenkė į smuklės sieną ir šleptelė- 
j0 į krūvą arkliašūdžių; tai pamatę, visi ėmė iš jo tyčiotis, nes tokie 
dykūnai amžinai tyčiojasi iš tų, kuriems nesiseka. 

Ar gavai vietą kur netoliese? pasiteiravo Džeremija, kai jam pa- 
dėkojau. Pasakiau, kad gavau, ir jis pareiškė, jog užsuksiąs pažiū- 
rėti, ką galėtų man parduoti; tuo metu pasirodė trečias vyriškis. 
Arjūs vardu Greis Marks? paklausė jis ar pasakė kažką panašaus; 
dabar nebeprisimenu jo žodžių. Atsakiau, jog taip, ir pasisakė esąs 
ponas Tomas Kineras, mano naujasis šeimininkas, ir atvažiavęs ma- 
nęs. Jis atvyko vežimaičiu, traukiamu vieno arklio - vėliau sužino- 
jau. jog vardu jis Čarlis, kaip ir pritinka padoriam arkliui; buvo tai 
labai gražus bėris puikiais karčiais, prašmatnia uodega ir didelė- 
mis rudomis akimis, 1r jis man labai patiko iš pirmo žvilgsnio. 

Ponas Kineras paprašė arklininką įkelti mano mantą į vežimai- 
čio galą, kur jau gulėjo keli ryšuliai, ir pridūrė: Ką gi, nespėjai nė 
kojų apšilti, o jau sugebėjai susukti galvą dviem džentelmenams, 0 
kai atsakiau, jog tai netiesa, paklausė: kas netiesa? Ar tie ponai ne 
džentelmenai, ar ne tavo gerbėjai? Aš visai sumišau nežinodama, 
kokio atsakymo jis tikisi. 

Ir tada jis pasakė: lipk čionai, Greis, ir aš sušukau: ak, jūs turite 
galvoj, kad sėsčiau priekyje, ir jis atsakė: ką gi, juk nevešime tavęs 
vežimaičio gale kaip kokį ryšulį, ir padavė man ranką, kad atsisės- 
čiau greta jo. Labai drovėjausi, nes nebuvau pratusi sėdėti šalia 
tokio džentelmeno kaip jis, ypač šalia džentelmeno savo šeiminin- 
ko, bet jis tarytum nieko neėmė į galvą, įlipo iš kitos pusės, plekš- 
telėjo liežuviu ragindamas arklį, ir mudu nuvažiavome Yonge gat- 
ve. lyg aš būčiau buvusi kilminga dama, ir pagalvojau sau viena, 
jog tie, kurie žiopso pro langus, turės pakankamai peno paska- 
loms. Bet, kaip pamačiau vėliau, ponas Kineras niekad nepaisė 
paskalų, nes jam buvo nė motais, ką kiti apie jį paisto. Jis turėjo 
ganėtinai pinigų ir nesiekė politinės karjeros, tad galėjo sau leisti 
neimti į galvą tokių dalykų. 

Kaip atrodė ponas Kineras? paklausė daktaras Džordanas. 

Laikėsi kaip tikras džentelmenas, pone, atsakiau aš, ir želdi- 
nosi ūsus. 

Ir viskas? nustebo daktaras Džordanas. Nelabai įdėmiai į jį 
žiūrėjai! 

Aš nenorėjau į jį spoksoti, atsakiau, o kai atsisėdau į vežimaitį, 
savaime suprantama, net nežiūrėjau jo pusėn. Juk būčiau turėjusi 
pasisukti į jį visu liemeniu, nes buvau su gobtuvu. Manding, jūs 
niekad nesate dėvėjęs gobtuvo, pone? 

Ne, prisipažino daktaras Džordanas. 

Ir nusišypsojo savo kreiva šypsena. 

Toks įspūdis, lyg būtum įdėtas į futliarą, pridūrė jis. 

Jūsų tiesa, pone, pritariau aš. Vis dėlto aš mačiau jo pirštines, 
kai jis laikė vadžias, gelsvas minkštos odos pirštines, ir taip dailiai 
pasiūtas, kad jos buvo apgulusios rankas veik be menkiausios 

raukšlelės, atrodė lyg būtų be pirštinių. Ir man juo skaudžiau buvo 
jas matyti, nes aš neturėjau pirštinių ir laikiau pasikišusi rankas po 
skepeta. 

Man regis, tu labai išvargusi, Greis, tarė jis, 1r aš atsakiau: taip, 
pone, ir jis pridūrė: šiandien šilta, ir aš pritariau: taip, pone, ir taip 
mudu važiavome, ir, tiesą pasakius, jaučiausi kur kas prasčiau nei 
dardančioje pašto karietoje šalia žemės ūkio padargų prekijo; ne- 
galiu paaiškinti kodėl, nes ponas Kineras buvo daug malonesnis. 
Bet Ričmond Hilas nebuvo toks jau didelis, ir mudu labai greit jį 
pravažiavome. Jis gyveno už kaimo, daugmaž už mylios į šiaurę. 

Galiausiai aplenkėme jo sodą ir įsukome į puslankiu išsirietusią 
kokių šimto metrų ilgio alėją, iš abiejų pusių apsodintą vidutinio 
dydžio klevais. Alėjos gale stovėjo namas su priebučiu ir baltomis 
kolonomis, gana didelis namas, bet ne toks didelis kaip ponios Ol- 
derman Parkinson. 

Už trobesio girdėjau skaldant malkas. Ant tvoros tupėjo ber- 
niukas gal keturiolikos metų amžiaus; mums privažiavus, nušoko 
žemėn ir pribėgo palaikyti arklio; buvo rudaplaukis, apkirptas ko- 
pėčiomis, visas apėjęs strazdanomis. Ponas Kineras jam tarė: svei1- 
kas, Džeimi, štai čia Greis Marks, ji atvažiavo iš Toronto, aš ją 
parsivežiau nuo smuklės, ir berniukas pasižiūrėjo į mane užvertęs 
galvą ir nusišypsojo, lyg būčiau jam pasirodžiusi juokinga; bet jis 
stačiai buvo nedrąsus ir nemitrus. 

Palei prieangį žydėjo gėlės, balti bijūnai ir rausvos rožės; dailiai 
apsirengusi dama trimis eilėmis raukčių apkraštuota suknia skynė 
jas ir dėjosi į pintinę plokščiu dugnu, kurią laikė pasikabinusi ant 
rankos. Išgirdusi žvyru dardant ratus ir dunksint arklio kanopas, 
atsitiesė Ir prisidengė delnu akis, ir aš pastebėjau, kad ji mūvi pirš- 
tinaitėmis; ir tada pažinau Nensi Montgomeri. Ant galvos ji turėjo 
gobtuvą, toki pat šviesų kaip suknelė, - atrodė, jog, eidama pana- 
mėje pasiskinti gėlių, išsipustė gražiausiais pašvitais. Ji koketiškai 
pamojo man ranka, bet nė neketino žengti manęs pasitikti; 1r man 
skaudžiai sugėlė širdį. 

Įlipti vežimaitin viena, o išlipti - visai kas kita, juoba kad ponas 
Kineras man nepadėjo, pats iššoko pasisukdamas vietoje ir nusku- 

bėjo taku namo link, tik kinktelėjo galva Nensi gobtuvo pusėn, 
palikdamas mane kūpsant vežimaityje lyg bulvių maišą - girdi, ropš- 
kis kaip išmanai pati viena, tad nieko kita man ir nebeliko. Iš už 
namo pasirodė vyriškis su kirviu rankoje, matyt, tas pats, kuris skal- 
dė malkas. Nešėsi užsimetęs ant peties šiurkščios drobės striukę, 
vilkėjo marškiniais atlapa krūtine ir paraitotomis rankovėmis, ant 
kaklo ryšėjo raudona kaklaskare ir mūvėjo plačiomis kelnėmis, su- 
kištomis į aulinius batus. Buvo tamsaus gymio, gana žemo ūgio, 
daugių daugiausia dvidešimt vienerių metų amžiaus. Nepasakė man 
nė žodžio, tik įdėmiai nužleibė mane įtariu ir kiek rūškanu žvilgs- 
niu, lyg būčiau buvusi jo priešė; beje, atrodė, jog Žiūri ne į mane, 
bet į kažin ką už mano nugaros. 

Pusbernis Džeimis jam pasakė: štai čia Greis Marks, bet jis nė 
neprasižiojo; tuomet Nensi jam sušuko: klausyk, Makdermotai, 
nuvesk arklį ir nunešk Greis mantą į jos kambarį, sykiu parodysi, 
kur ji gyvens. Sulig tais žodžiais jis apsipylė raudoniu, lyg būtų su- 
pykęs, ir atžariai linktelėjo man galva, kad sekčiau iš paskos. 

Luktelėjau truputį, vakaro saulės apžilpinta, žiūrėdama į Nensi 
ir poną Kinerą prie bijūnų lysvės; jiedu stovėjo auksiniame ūke, 
lyg siaučiami auksinių dulkių, nugulusių iš dangaus, ir aš išgirdau 
Nensi juokiantis. Buvau sukaitusi, nusikamavusi, išalkusi ir visa 
paėjusi kelio dulkėmis, o ji nepasakė man nė vieno gero žodžio. 

Tad nukėblinau paskui arklį ir vežimaitį už namo galo, o pus- 
bernis Džeimis žingsniavo šalia ir nedrąsiai klausinėjo: ar Toron- 
tas didelis, ar labai įspūdingas, niekad ten nesu buvęs, bet aš tik 
tiek atsakiau: ganėtinai įspūdingas. Neturėjau jėgų kalbėti jam apie 
Torontą, nes tuo metu karčiai gailestavau, kad iš ten išvykau. 

Kai užsimerkiu, prisimenu menkiausią smulkmeną, visus namus 
kaip kokį paveikslą - gėlių apgožtą prieangį, langus ir skaisčios saulės 
nupliekstas baltas kolonas, - galėčiau užsimerkusi pereiti visus kam- 
barius, nors tuo metu nieko ypatinga nejaučiau tiems namams, norė- 
jau nebent gurkšnio vandens. Keista darosi, kai pagalvoji, kad po pu- 
sės metų iš visų ten gyvenusių Žmonių tik aš viena likau gyva. 

Aišku, išskyrus Džeimį Volšą, bet jis ten negyveno. 

Makdermotas palydėjo mane į man skirtą kambarį šalia pat žiemi- 
nės virtuvės. Šiaip ar taip, anaiptol nepasidarė mandagesnis, nie- 
ko daugiau nepasakė, tik burbtelėjo: va šičia miegosi. Man atrai- 
šiojant mazgą, pasirodė Nensi, dabar jau visa šypsanti. Kaip sma- 
gu tave matyti, Greis, pasakė, kaip smagu, kad tu atvažiavai. Ji 
pasisodino mane prie stalo žiemos virtuvėje, kur buvo vėsiau nei 
vasaros, nes ten nedegė viryklė, ir paaiškino, jog kriauklėje galiu 
nusiprausti rankas ir veidą, paskiau pavaišino mane stikline silpno 
alaus ir kąsneliu šaltos jautienos iš podėlio ir pridūrė: tikriausiai 
nusikamavai, kelionė baisiai išvargina, ir pasėdėjo, kol valgiau, mie- 
la nors prie žaizdos dėk. 

Ji segėjo labai gražiais auskarais, kaip kažin ką iš gryno aukso, ir 
man dilgėte dilgėjo, kaip ji galėjo juos įpirkti už ūkvedės algą. 

Kai pagaliau atsigavau, ji aprodė man visus namus ir priestatus. 
Vasaros virtuvė buvo visiškai atskirta nuo gyvenamojo namo, kad 
per daug neįšiltų kambariai, - išmoningas išplanavimas, kuris vi- 
siems labai praverstų. Abiejose virtuvėse buvo koklinė asla ir di- 
doka geležinė viryklė su ketaus plokšte priekyje valgiams šiltai lai- 
kyti, o tai buvo paskutinis technikos žodis; kiekvienoje virtuvėje 
buvo atskira kriauklė su vamzdžiu paplavoms nutekėti tiesiai į at- 
matų duobę, taip pat galinis kambarėlis ir podėlis. Kieme tarp abie- 
jų virtuvių buvo siurblys; man labai patiko, kad nėra atviro šulinio, 
nes tokie šuliniai daug pavojingesni, ten visko prikrinta, ir dažnai 
įsiveisia vandeninės žiurkės. 

Už vasaros virtuvės buvo arklidė, o šalia jos - ratinė, kur laiko- 

mas vežimaitis. Ten buvo pakankamai vietos dviem ekipažams, bet 
ponas Kineras turėjo tik vieną lengvą vežimaitį, man regis, tikra 
karieta netiktų važinėti tokiais keliais. Arklidėje buvo keturi gar- 
dai, tačiau ponas Kineras laikė tik vieną karvę ir du arklius, Čarlį 
ir kumeliuką, kuris užaugęs turėjo būti jojamas arklys. Šalia pat 
žieminės virtuvės buvo pakinktinė, o tai buvo neįprasta ir taipgi 
nepatogu. 

Virš arklidės, palėpėje įrengtame kambarėlyje. miegojo Mak- 
dermotas. Nensi man pasakė. jog jis parsisamdęs vos prieš savaitę 
ir, nors gana apsukriai vykdąs pono Kinero paliepimus, atrodo, 
prieš ją griežiąs dantį ir draskąs jai akis; aš atsiliepiau, kad tikriau- 
siai jis griežiąs dantį prieš visus. nes ir su manimi atžariai elgęsis. 
Nensi pareiškė, jog ji nesukanti sau galvos: jei neateisiąs į protą, 
galėsiąs nešdintis, nes tokių kaip jis nors vežimais vežk, juoba kad 
krašte gyva bala kareivių, nežinančių kur dėtis. 

Man visad patikdavo arklidės kvapai. Paglosčiau snukį kume- 
liukui, pasisveikinau su Čarliu ir pašnekinau karvę, nes man pri- 
klausė ją melžti, ir aš norėjau su ja susidraugauti. Makdermotas 
kratė gyvuliams kraiką; kreipdamasis į mus, jis tik suniurzgė ir metė 
į Nensi pagiežingą žvilgsnį; ir aš supratau, kad jis negali jos pakęs- 
ti, ir kai mudvi išėjome iš arklidės. Nensi pasakė: Šiandien jis at- 
grasus kaip niekad, ką gi, jo valia, kaip pasiklos, taip išmiegos, o 
jeigu nepatinka šypsotis, galės šunis lodyti arba per velėną pūsti, ir 
ji nusikvatojo; bet aš tikėjausi, kad jis to neišgirdo. 

Paskiau mudvi apžiūrėjome vištidę ir diendaržį, aptvertą pinta 
gluosnių tvora, kad negalėtų išlįsti viščiukai, nors ji menkai saugojo 
nuo lapių ir žebenkščių, taip pat meškėnų, pačių didžiausių kiauši- 
nių vagišių; apžiūrėjome ir daržą, gražiai apsodintą, bet seniai ne- 
mačiusį kauptuko; o gana toli, pačiame alėjos gale, buvo tupykla. 

Ponas Kineras turėjo daug žemių, pievą karvei ir arkliams gany- 
tis, nedidelį sodą į pietus nuo Yonge gatvės ir keletą dirbamų laukų 
ir bebaigiamų skinti lydimų. Visu tuo rūpinosi Džeimio Volšo tėvas, 
paaiškino Nensi; jie turėjo pirkią pono Kinero žemėse už kokio ket- 
virčio mylios. Iš ten. kur mudvi stovėjome. pro medžius buvo matyti 

stogas ir kaminas. Pats Džeimis buvo buklus, daug žadantis berniu- 
kas, paprastai pono Kinero siuntinėjamas krautuvėn prireikus ko 
nors nupirkti; jis griežė fleita ar bent jau tuo. ką vadino fleita, bet iš 
tiesų tas instrumentas daugiau priminė lumzdelį. Nensi pasakė, kad 
kurį vakarą jis ateisiąs mums pagriežti, kaip mėgstąs daryti, jai pa- 
čiai esą baisiai malonu truputį pasiklausyti muzikos — net pradėjusi 
mokytis skambinti fortepijonu. Aš labai nustebau, nes tai neįprastas 
dalykas ūkvedei. Bet nieko nepasakiau. 

Kieme tarp abiejų virtuvių buvo ištemptos trys virvės skalbiniams 
džiauti. Tiesą pasakius, atskiros skalbyklos nebuvo, tačiau visi skal- 
bimo rykai - variniai katilai, rėčkos ir skalbimo lenta - dabar buvo 
vasaros virtuvėje prie viryklės, ir viskas kaip reikiant; ir aš apsi- 
džiaugiau, kad jie patys neverda muilo, bet naudoja pirktinį, kur 
kas sveikesnį rankoms. 

Jie nelaikė kiaulės, ir man tai labai patiko, nes kiaulės - baisiai 
gudrios, kai ko nors įsigeidžia, mėgsta slapčia išsprukti iš gardo ir 
anaiptol ne taip jau gardžiai kvepia. Arklidėje taipgi gyveno dvi 
katės, medžiojusios peles ir žiurkes, bet nebuvo šuns, nes pono 
Kinero kalė Fensi padvėsė nusenusi. Nensi pasakė, kad jaustųsi 
daug ramiau, jei namuose būtų šuo, kuris bent imtų loti, pasiro- 
džius svetimam žmogui, o be to. ir ponas Kineras ieškąs gero šuns 
medžioklei - jis nesąs užkietėjęs medžiotojas, bet mėgstąs rudenį 
nusišauti vieną kitą antį ar laukinę žąsį, nors jų mėsa, Nensi nuo- 
mone, esanti pernelyg kieta. 

Mudvi grįžome į Žiemos virtuvę ir koridorium pasukome į prieš- 
kambarį, gana erdvų, su židiniu ir elnio ragais viršum jo, žaliu po- 
pierium išklijuotomis sienomis ir dailiu turkišku kilimu ant aslos. 
Iš to paties prieškambario leidosi laiptai į rūsį, reikėjo pakelti kili- 
mo kraštą ir atvožti dangtį, ir tai man pasirodė labai keista, nes 
daug patogiau būtų buvę lipti iš virtuvės. Tačiau po virtuve nebuvo 
rūsio. Rūsio laiptai buvo pernelyg statūs, todėl nepatogūs laipioti, 
o pats rūsys buvo perskirtas neaukšta pertvara: viena pusė pieno 
produktams, kur jie laikė sviestą ir sūrius, o kitoje pusėje, kampe, 
stovėjo statinės vyno ir alaus, taip pat tuščios vyno statinės, 0 Žie- 


2, 
1074 
T 


0, 


pa 


v. 
— 
m 


mą dėžėse su smėliu laikydavo obuolius, morkas, kopūstus, buro- 
kėlius ir bulves. Rūsyje buvo langelis, bet Nensi pasakė, jog visada 
1mčiau žvakę arba žibintą, nes apačioje labai tamsu, galima su- 
klupti, nusiristi nuo laiptų ir nusisukti sprandą. 

Tą dieną mudvi nelipome į rūsį. 

Šalia prieškambario buvo paradinė svetainė su krosnimi ir dviem 
paveikslais, viename įsiamžinusi šeima, mano galva, proseniai, nes 
visų veidai buvo sustingę, o drabužiai senoviniai; kitame buvo pa- 
vaizduotas bulius trumpomis kojomis; stovėjo taipgi pianinas, ne 
fortepijonas, bet paprasčiausias pianinas, ir lempa su gaubtu, ku- 
rioje degdavo pats geriausias banginių aliejus, įvežamas iš Jungti- 
nių Valstijų: mat tuo metu žibalo nebuvo. Toliau ėjo valgomasis, 
taip pat su židiniu, sidabrinėmis žvakidėmis, gražiais porceliani- 
niais indais ir sidabriniais įrankiais, užrakintais indaujoje, ir pa- 
veikslu su nušautais fazanais viršum židinio atbrailos, man regis, 
vargu ar galinčiu sužadinti apetitą per pietus. Valgomąjį nuo sve- 
tainės skyrė dvivėrės durys, o vienvėrės vedė į koridorių, kuriuo 
atnešdavo iš virtuvės valgius. Kitoje koridoriaus pusėje buvo pono 
Kinero biblioteka, bet mudvi ten nėjome, nes jis tuo metu skaitė; 
o užjos buvo nedidelis kabinetas su rašomuoju stalu, kur jis rašy- 
davo laiškus ir tvarkydavo savo reikalus. 

Iš prieškambario aukštyn vedė gražūs laiptai nusvidintais turėk- 
lais; mudvi užlipome; antrame aukšte buvo pono Kinero miegamasis 
su plačia lova, greta - persirengimo kambarys ir tualetinis staliukas 
su Ovaliu veidrodžiu ir raižyta spinta; miegamajame kabojo paveiks- 
las - nuoga moteris sėdi ant sofos atsukusi nugarą ir Žiūri per petį, ant 
galvos savotiškas turbanas, o rankoje povo plunksnų vėduoklė. Povo 
plunksnos namuose lemia nelaimę, tai visi žino. Šičia plunksnos buvo 
pieštos, bet aš nė tokių nenorėčiau savo namuose. Kabojo dar ir kitas 
paveikslas su vonioje besimaudančia moterimi, bet šitos nespėjau ge- 
rai įžiūrėti. Buvau truputį sutrikusi, jog pono Kinero miegamajame 
netgi dvi nuogos moterys, tuo tarpu pas ponią Olderman Parkinson 
paprastai kabojo tik peizažai ir gėlės. 

Nensi miegamasis buvo iš kiemo pusės, pažiūrėti ne per didžiau- 
sias; ir visuose kambariuose buvo pakloti kilimai. Tiesą pasakius, 
tuos kilimus vasarą derėtų išdulkinti, išvalyti ir sukrauti į sandėlį, 
bet Nensi neturėjo laiko jais rūpintis, nes nebuvo kas jai padeda. 
Nustebau, kad jos miegamasis tame pat aukšte kaip ir pono Kine- 
ro, bet šičia nebuvo trečio aukšto nei palėpės kaip ponios Older- 
man Parkinson namuose, kurie buvo gerokai didesni. Dėl visa ko 
buvo įrengtas ir svečių kambarys. Koridoriaus gale buvo sieninė 
spinta Žieminiams drabužiams, taip pat pilnutėlė skalbinių spinta 
su gausybe lentynų; o šalia Nensi miegamojo - mažytis kambarė- 
lis, jos vadinamas siuvamuoju, kur tilpo tik stalas ir kėdė. 

Apžiūrėjusios visą aukštą, nulipome apačion ir aptarėme, ką aš 
turėsiu daryti; ir aš pati viena pasidžiaugiau, jog dabar vasara, ki- 
taip man būtų tekę prinešti malkų ir pakurti visas tas krosnis, išva- 
lyti ir iššveisti židinius ir virykles; ir Nensi pasakė, kad, savaime 
suprantama, aš pradėsianti dirbti ne šiandien, bet rytojaus dieną, 
nes tikriausiai esanti išvargusi ir norinti ankstėliau atsigulti. Taip iš 
tikrųjų ir buvo, ir, saulei leidžiantis, aš atsisveikinau. 


Taigi dvi savaites viskas buvo ramu, sako daktaras Džordanas. 
Jis garsiai skaito /špažintį. 

Taip, pone, sakau aš. Daugmaž ramu. 

Ką turėjai galvoje sakydama viskas? Kaip viskas vyko? 

Atsiprašau, aš jūsų nesuprantu, pone. 

Ką tu darei kas dieną? 

Et, kas priklauso, pone, atsakau. Dariau savo darbą, ir gana. 

Atsiprašau, neatlyžta daktaras Džordanas. O ką tu darei? 

Žiūriu į jį. Jis ryši geltoną kaklaraištį baltais langeliais. Jis ne- 
juokauja. Jis tikrai nieko neišmano. Tokiems vyrams kaip jis ne- 
reikia švarintis susitepus, tuo tarpu mums privalu ne tik prisižiū- 
rėti savo švaros, bet ir jų nešvarumus valyti. Šia prasme jie kaip 
maži vaikai: ko nors imdamiesi, iš anksto nepagalvoja, ką daro, 
ir neatsako už pasekmes. Bet jie dėl to nekalti, stačiai jie šitaip 
išauklėti, 1r tiek. 

Rytojaus dieną atsibudau auštant. Mano mažytis miegamasis bu- 
vo aklinas ir tvankus, nes prasidėjo vasaros karščiai; be to, tamsus, 
nes nakčia buvo uždarytos langinės, kad kas nors neįlįstų. Langai 
taip pat uždaryti, kad nepriskristų musių ir uodų; ir aš pagalvojau, 
jog man reikėtų prasimanyti atkarpą muslino langui užtraukti ar- 
ba pasikabinti virš lovos, ir jog apie tai reikėtų užsiminti Nensi. 
Miegojau vien naktiniais marškiniais, nes buvo karšta. 

Išlipau iš lovos ir atsidariau langą ir langines, kad įeitų šiek 
tiek šviesos, apverčiau ir pravėdinau patalynę, ir tuomet apsivil- 
kau darbiniais drabužiais, prisijuosiau prikyštę, susisegiau plau- 
kus ir užsidėjau kyką. Ketinau dailiau susišukuoti plaukus trupu- 
tį vėliau, kai galėsiu pasižiūrėti į veidrodį virš virtuvės kriauklės, 
nes savo kambarėlyje veidrodžio neturėjau. Pasiraitojau ranko- 
ves, įsispyriau į klumpes ir atšoviau skląstį. Aš visad užsišauda- 
vau duris, nes jeigu kas nors įsibrautų į namus, pirmiausia atsi- 
durtų prie mano miegamojo. 

Man patikdavo keltis ankstų rytą; šitaip bent trumpai galėjau 
tartis, jog esu savo namuose. Pirmiausia išpyliau savo naktipuodį į 
pamazgų kibirą; paskiau išnešiau kibirą pro žiemos virtuvės duris, 
pati sau tardama, jog asla prašyte prašosi ražo, nes Nensi buvo 
viską apleidusi, viduje buvo pritrypta nežmoniškai daug purvo, ku- 
rio niekas nevalė. Oras buvo gaivus; rytuose rausvai švietė dangus, 
o virš laukų kilo pilka perlamutrinė ūkana. Kažkur netoliese gie- 
dojo paukštelis - tikriausiai karetaitė. tariau sau, - o tolėliau kar- 
kė varnos. Auštant atrodė, lyg viskas prasideda iš naujo. 

Sužvingo arkliai, matyt, išgirdę girgžtelėjant virtuvės duris; bet 
ne man priklausė juos šerti ar vesti ganyklon, nors mielai visa tai 
padaryčiau. Sumykė karvė, nes, žinia, jos tešmuo buvo pritvinkęs, 
bet ji turėjo luktelėti, nes viena negalėjau visur aptekti. 

Aš nuėjau taku pro diendaržį ir daržą, paskiau per rasotą pievą, 
skirdama į šalis pernakt nuaustus voratinklius. Niekad negalėčiau 
užmušti voro. Meri Vitni sakydavo, jog tai atneštų nelaimę, ir ne ji 
viena taip sakydavo. Kai aptikdavau vorą namuose, užkabindavau 
šluotos galu ir išmesdavau lauk, bet tikriausiai esu netyčia vieną kitą 
sutrypusi, nes, šiaip ar taip, gyvenime neišvengdavau nelaimių. 

Pagaliau priėjau tupyklą, išpyliau pamazgas, ir taip toliau. 


Ir taip toliau, Greis? klausia daktaras Džordanas. 

Žiūriu į jį. Iš tiesų, jeigu jis nežino, kas daroma tupykloje, nėra 
ko iš jo norėti. 

Ką dariau? Pasikėliau sijonus ir atsitūpiau viršum birzgiančių 
musių ant pasėsto, kur užtūpdavo visi namuose, tiek damos, tiek 
mergos, nes męža ir vienos, ir kitos, ir smirda vienodai, ne alyvo- 
mis kvepia, kaip sakydavo Meri Vitni. Pasišluostyti gulėjo padėtas 
Godey's Ladies' Book senas egzempliorius; prieš panaudodama la- 
pelį, aš visad peržiūrėdavau paveikslėlius. Didumoje buvo pasku- 
tinės mados, bet kai kuriuose matydavai Anglijos kunigaikštienės, 
Niujorko aukštuomenės damas ir panašiai. Išmanantys žmonės ne- 
turėtų sutikti, kad jų nuotraukas spausdintų laikraščiai ir žurnalai, 
nes negali žinoti, kokiam tikslui kiti gali panaudoti tavo veidą, kai 
tik jam nustoji galios. 

Bet daktarui Džordanui nieko tokio nesakau. Ir taip toliau, pa- 
kartoju tvirtu balsu, nes jam priklauso žinoti nebent tiek. Kaip tik 
dėl to, kad jis man įgriso savo kamantinėjimais, nėra prasmės jam 
viską pasakoti. 

Paskiau parsinešiau pamazgų kibirą kieman prie siurblio, pasa- 
koju toliau, ir paleidau siurblį į darbą, užpylusi truputį vandens iš 
kibiro, tam tyčia ten pastatyto, mat, jei nori ištraukti vandens, iš 

pradžių turi truputį įpilti, 17 Meri Vitni sakydavo, jog va šitaip vy- 
rai stengiasi prisimeilinti prie moters, kai puoselėja bjaurius kės- 
lus. Kai tik iš siurblio kliūstelėjo vanduo, išploviau pamazgų kibi- 
rą, nusiprausiau veidą, paskui sudėjau delnus rieškučiomis ir atsi- 
gėriau. Pono Kinero šulinio vanduo buvo gardus, be menkiausio 
geležies ar sieros prieskonio. Dabar, saulei tekant, nuo šilumos 
ūkana sklaidėsi, ir galėjau lažintis, jog bus gražus rytmetys. 

Tuomet nuėjau į vasaros virtuvę ir užkūriau viryklėje ugnį. Pirmiau- 
sia išvaliau vakarykščius pelenus ir supyliau skyrium, kad vėliau galė- 
čiau paberti tupykloje arba darže, nes jų nemėgsta šliužai ir sraigės. 
Viryklė buvo nauja, bet turėjo savų nikių: vos pakurta, spjovė man į 
akis juodus dūmus nelyginant ragana ant laužo. Gavau prie jos mei- 
lintis, vaišinti senų laikraščių skiautėmis — ponui Kinerui patikdavo 
laikraščiai, ir jis nemažai jų pirkdavosi, - ir taipgi prakurais; ir ji įniko 
kosėti, o aš pūčiau, kol ugnis įsidegė ir linksmai supleškėjo. Pliauskos 
buvo per storos viryklei, ir man teko jas grūsti žarstekliu. Pagalvojau, 
jog vėliau pasikalbėsiu apie tai su Nensi, 0 ji turėsianti pasikalbėti su 
Makdermotu, kuris vienintelis dėl to kaltas. 

Paskiau nuėjau į kiemą prisileisti vandens kibirą ir, parnešusi 
virtuvėn, kaušu pripyliau pilną katilą ir užkaičiau ant viryklės. 

Paskiau pakinktinėje šalia žiemos virtuvės išgriebiau dvi mor- 
kas iš skrynios, pernykštes morkas, įsikišau jas kišenėn ir nudro- 
žiau daržinėn, milžtuve nešina. Morkas nešiau arkliams, pavaiši- 
nau juos slapčiomis; morkos buvo pašarinės, bet aš paėmiau jas 
neatsiklausiusi šeimininko. Įtempiau klausą, ar Makdermotas vis 
dar drunija ant aukšto, bet nebuvo girdėti nė menkiausio garso, 
matyt, miegojo kaip negyvas arba dėjosi, kad miega. 

Paskiau ėmiau melžti karvę. Karvė buvo gera ir mane tuojau 
pat pripažino. Pasitaiko bjaurių karvių, kurios taikosi tau durti ra- 
gu arba įspirti, bet šita buvo ne iš tų, ir kai tik prisiglaudžiau kakta 
prie jos šono, ji beregint prie manęs prisiderino. Subėgo kniauk- 
damos katės, ir aš joms kliūstelėjau pieno. Paskiau atsisveikinau 
su arkliais, ir Čarlis kyštelėjo snukį prie prikyštės kišenės. Puikiai 
žinojo, kur dedu morkas. 

Išeidama išgirdau keistą brazdesį ant aukšto. Buvo toks įspūdis, 
lyg kas būtų įnirtingai kalęs dviem plaktukais ar mušęs medinį būg- 
ną. Iš pradžių nesupratau, kas ten darosi, bet įsiklausiusi supratau. 
jog tai tikriausiai Makdermotas šoka basas ant plikų aukšto lentų. 
Jis atrodė labai įgudęs šokėjas, tik neaišku, ko jis šoko ten vienas ir 
dar šitaip anksti? Gal stačiai iš džiaugsmo, o gal iš energijos per- 
tekliaus, bet, šiaip ar taip, aš tuo nebuvau tikra. 


Parnešiau pieną vasaros virtuvėn ir įsipyliau truputį arbatai; pas- 
kiau, saugodama nuo musių. uždengiau milžtuvę marška ir pali- 
kau, kad nusistovėtų grietinėlė. Truputį vėliau ketinau sumušti 
sviesto, jei nebūtų audros, nes griaudžiant neišeina geras sviestas. 
Paskiau ištaikiau progą susitvarkyti savo kambarį. 

Tiesą pasakius, mano kambaryje nebuvo ko per daug tvarkyti: 
nei sieninių apmušalų, nei paveikslų ant sienų, nei užuolaidų. 
Apsišlaviau, išskalavau naktipuodį ir pakišau jį po lova. Ten bu- 
vo tiek pūkų, lyg avis būtų nusišėrusi, ir buvo aišku, jog palovė 
šimtas metų, kai nešluota. Supurčiau čiužinį, perklojau paklo- 
des, supurenau priegalvį ir užklojau skiautine antklode. Buvo tai 
sena, išdilusi skiautinė antklodė, kitados labai graži, vadinama 
Laukinės žąsies medžiokle; ir aš pagalvojau, kokių skiautinių ant- 
klodžių pasisiūsiu, kai ganėtinai sutaupysiu algos ir ištekėsiu, ir 
kai turėsiu savo namą. 

Susitvarkiusi kambarį, pasijutau patenkinta. Kai grįšiu, į dienos 
pabaigą, jis atrodys švarutėlis ir gražutėlis, sakytum kokia tarnaitė 
būtų jį man sutvarkiusi. 

Paskiau paėmiau pintinę kiaušiniams ir pusę kibiro vandens ir 
nuėjau vištidėn. Džeimsas Makdermotas buvo kieme, prie siur- 
blio drėkinosi savo tamsius plaukus, bet, matyt, išgirdo mane atei- 
nant; atsitiesė, akimirką atrodė pasimetęs, sutrikęs, išsigandęs, kaip 
skęstantis vaikas, ir aš pagalvojau sau viena, kas, jo manymu, būtų 
galėjęs gulti jam ant kulnų. Bet kai jis pamatė, kas ateina, linktelė- 
jo pralinksmėjęs. o tai buvo mažų mažiausia draugiškas ženklas, ir 

jis pirmas jį man parodė. Kadangi abi mano rankos buvo užimtos, 
aš tik kinktelėjau galva. 

Įpyliau vištoms vandens į lovelį, išleidau jas iš vištidės ir, kol jos 
gėrė ir pešėsi, kuri atsigers pirmoji, aš įėjau į vidų ir surinkau kiau- 
šinius - didelius kiaušinius, nes toks buvo metas. Paskiau pabėriau 
joms grūdų ir vakarykščių maisto atliekų. Aš nelabai mėgau vištas, 
man visados labiau patikdavo kailiniai žvėreliai nei pulkas kuda- 
kuojančių paukščių, besikapstančių ant šiukšlyno, bet jei nori kiau- 
šinių, turi pakęsti kvailas vištas. 

Gindamas savo pačias, gaidys šoko kapoti man blauzdas penti- 
nais, bet aš smagiai jam įspyriau ir vos nepamečiau klumpės grum- 
tynėse. Pasak Žmonių, vieno gaidžio pakanka, kad visos vištos bū- 
tų laimingos, bet, mano akimis Žiūrint, ir vieno gaidžio per daug. 
Saugokis, o nusuksiu tau sprandą, pasakiau jam; nors, tiesą pasa- 
kius, kaip gyva nebūčiau galėjusi to padaryti. 

Dabar Makdermotas, plačiai šypsodamas, Žiūrėjo viršum tvo- 
ros. Šypsodamas jis atrodė kur kas gražesnis, pripažįstu, nors buvo 
tikras pajuodėlis ir šiepėsi nutaisęs niekšingą grimasą. Bet galbūt 
visa tai įsivaizduoju, pone, prisimindama tai, kas atsitiko vėliau. 

Ar į mane kreipiesi? paklausė Makdermotas. 

Ne, šaltai atsakiau ir praėjau pro šalį. 

Manding, aš įminiau, kokių jis turi kėslų, ir tai buvo nenauja. 
Nenorėjau prasidėti, kad paskiau nebūtų bėdos, tad nusprendžiau 
verčiau laikytis draugiškai per tam tikrą atstumą. 

Vanduo pagaliau užvirė. Užkaičiau puodą, užpylusi vandeniu 
kruopas; paskiau užplikinau arbatą ir palikau kuriam laikui, kad 
pritrauktų, o tuo tarpu nuėjau į kiemą prisileisti dar vieną kibirą 
vandens ir atnešiau į vidų; paskiau ant galinio lankainio užkaičiau 
didelį varinį puodą vandens, nes man reikėjo kuo daugiau karšto 
vandens indams plauti ir panašiai. 

Tuo metu įėjo Nensi languota kartūnine suknele, prisijuosusi 
prikyštę, jau nebevilkėjo ana puošnia suknia kaip vakar popiet. Ji 
pasisveikino su manimi, ir aš mandagiai atsakiau. Ar jau turi arba- 
tos, paklausė ji, ir aš atsakiau, jog taip. Ak, kol rytą neišgėriu puo- 

delio arbatos, man toks įspūdis, kad aš negyva, toliau kalbėjo ji, o 
aš tuo tarpu jai įpyliau. 

Ponas Kineras gers arbatą viršuje, pridūrė ji, bet aš tai jau Žino- 
jau, nes iš vakaro ji buvo paruošusi padėklą su nedideliu arbatinu- 
ku, puodeliu ir lėkštute, - ne sidabrinį su giminės herbu, bet pa- 
prastą dažyto medžio padėklą. Ir jis pageidaus dar vieno puodelio 
arbatos, pridūrė ji, kai nusileis apačion, prieš pusryčius, taip jau jis 
įpratęs. 

Pastačiau ant padėklo ąsotėlį šviežio pieno ir cukrinę ir pakė- 
liau jį nuo stalo. Aš pati nunešiu, pasakė Nensi. Nustebusi pareiš- 
kiau, jog pas ponią Olderman Parkinson ūkvedė niekad nebūtų nė 
pagalvojusi nešti padėklo su arbata šeimininkui, nes, jos akimis 
žiūrint, tai, kas priklausė tarnaitėms, jos rango moteriai nepritiko. 
Nensi nepatenkinta valandėlę stebeilijo į mane; bet paskiau pri- 
dūrė, jog, savaime suprantama, nešiojusi padėklą tik tada, kai trū- 
kę šeimynos ir nebuvę tarnaitės, todėl pastaruoju metu prie to pri- 
pratusi. Tad nunešiau aš. 

Pono Kinero miegamojo durys vėrėsi tiesiai į laiptus. Gretimai 
nebuvo jokios vietos padėklui pasidėti, tad laikiau jį viena ranka, o 
kita beldžiausi. Jūsų arbata, pone, pasakiau. Iš vidaus pasigirdo 
niurzgimas, ir aš įėjau. Kambaryje buvo tamsu, todėl padėjau pa- 
dėklą ant žemo apskrito staliuko šalia lovos ir žengiau prie lango 
truputį pratraukti užuolaidų. Užuolaidos buvo tamsiai rudo bro- 
kato, panašios į aksomą, apsiuvinėtos spurgais ir labai švelnios; 
bet, mano galva, vasarą geriausia kabinti baltas užuolaidas, kartū- 
nines arba muslinines, nes balta spalva nesugeria šilumos ir nepra- 
leidžia jos į namus, todėl viduje atrodo vėsiau. 

Nemačiau pono Kinero, nes jis gulėjo tamsiausiame kambario 
kampe, prieblandoje nematomu veidu. Ant lovos buvo ne skiauti- 
nė antklodė, bet tamsios spalvos lovatiesė. priderinta prie užuolai- 
dų. Jis gulėjo nusiklojęs. tik užsitraukęs paklodę. Jo balsas atskli- 
do tarytum iš po žemių. Dėkui. Greis, pasakė jis. Jis buvo iš tų, 
kurie amžinai dėkoja ir sako „prašom“. Turiu pripažintu. kad jis 
mokėjo kalbėti. 

Prašom, pone, atsiliepiau, ir, savaime suprantama, kalbėjau nuo- 
širdžiai. Kaip kažin ką, niekad nesikračiau darbo, prireikus ką nors 
jam padaryti, ir nors jis man už tai mokėjo, man buvo toks įspūdis, 
jog darau viską už dyką. Šįryt labai gražūs kiaušiniai, pone, kalbė- 
jau toliau. Gal pageidautumėte kiaušinio pusryčiams? 

Gerai, atsiliepė jis netvirtu balsu. Dėkui, Greis. Esu tikras, kad 
tai man bus į sveikatą. 

Man nepatiko jo tonas; kalbėjo taip, lyg būtų sirgęs. Bet Nensi 
apie tai net nebuvo užsiminusi. 

Nulipusi apačion, pasakiau Nensi: ponas Kineras pageidauja kiau- 
šinio pusryčiams. Ir ji pasakė: ir aš mielai suvalgysiu. Jam reikia pa- 
kepti su spirgais, 0 aš negaliu valgyti kiaušinienės, man labiau tinka 
virti. Mudu pusryčiausime drauge valgomajame, nes jis reikalauja, 
kad aš jam palaikyčiau kompaniją, jis nemėgsta valgyti vienas. 

Man tai pasirodė keistoka, bet anaiptol ne nuostabu. Tuomet 
paklausiau: ar ponas Kineras kartais neserga? 

Nensi sukikeno ir pasakė: kartais jis ima ir ką nors susigalvoja. 
Bet tai prasimanymai, ir gana. Jam patinka, kai apie jį šokinėji. 

Įdomu, kodėl jis neveda, paklausiau, o juk toks šaunus vyras. 
Traukiau tuo metu keptuvę kiaušinienei ir tik tarp kitko paklau- 
siau, nieko bloga negalvodama; bet ji atkirto gana piktai ar bent 
jau man taip pasirodė. Kai kurie džentelmenai nėra linkę į vedybi- 
nį gyvenimą, pasakė ji. Jiems labiau patinka gyventi taip, kaip jie 
nori, ir jie įsitikinę, kad gali puikiausiai apsieiti be šeimos. 

Aš manau, kad gali, pasakiau. 

Žinoma, kai jie turi pakankamai pinigų, pridūrė ji. Jeigu jie ko 
nori, nusiperka, ir tiek. Jiems tai vien niekai. 


O štai pirmas mudviejų ginčas su Nensi. Tai atsitiko pirmą dieną, 
kai aš tvarkiau pono Kinero miegamąjį, prisijuosusi savo duksliąją 
prikyštę, kad viryklės suodžiais ir dulkėmis nesutepčiau baltų pa- 
klodžių. Nensi slankiojo aplink ir vis mane mokė, kur dėti daiktus, 
kaip įsprausti paklodžių kampus, kaip išvėdinti pono Kinero nak- 

tinius marškinius, kaip sudėti pono Kinero šepečius ir tualeto reik- 
menis ant tualetinio staliuko ir kaip dažnai svidinti jų sidabrines 
dalis ir nuo kurios lentynos jam patinka imti dailiai sulankstytus ir 
paruoštus marškinius bei skalbinius; ir ji elgėsi taip, lyg niekados 
nebūčiau to dariusi. 

Tuomet man dingtelėjo mintis, nuo to laiko dažnai man ateida- 
vusi, jog daug sunkiau dirbti pas moterį, anksčiau tarnavusią ki- 
tiems ponams, nei pas moterį, niekados gyvenime netarnavusią; 
nes tos, kurios anksčiau tarnavo, moka savaip viską daryti ir taip 
pat žino, kokių gudrybių griebiasi tarnaitės, kaip antai: nubraukia 
už lovos negyvas muses, sušluoja po kilimu Žiupsnį smėlio ar dul- 
kių, kurių niekad nepastebėsi arti nepriėjęs; ir, be to, jos prieka- 
biau į viską Žiūri ir gali tave nutverti nusikaltimo vietoje. Apskritai 
aš anaiptol ne kokia apsileidėlė, bet visad pasitaiko dienų, kai la- 
bai skubi ir nespėji visko aptekti. 

Ir kai pasakiau, jog pas ponią Olderman Parkinson daryta ki- 
taip, Nensi sausai atkirto, kad jai tas nerūpi, kad dabar aš nebetar- 
naujanti poniai Olderman Parkinson. Jai nepatiko, jog primenu, 
kad esu tarnavusi tokiuose pat dideliuose namuose ir susidūrusi 
su pranašesniais už ją žmonėmis. Tačiau paskiau pati viena pagal- 
vojau, kad vienintelė visų tų priekabiavimų priežastis yra ta, jog ji 
nenori palikti mane vieną pono Kinero miegamajame, nes jisai 
galįs netikėtai įeiti. 

Norėdama, kad ji nustotų nervintis, ėmiau klausinėti apie pa- 
veikslą ant sienos; ne tą, kur pavaizduota povo plunksnų vėduok- 
lė, bet kitą, kur jauna moteris aukštyn sušukuotais plaukais mau- 
dosi sode, labai tam netinkamoje vietoje, šalia stovi tarnaitė su 
dideliu rankšluosčiu, o į ją spokso barzdoti seniai, pasislėpę už krū- 
mų. Sprendžiant iš drabužių, visa tai vyko senais laikais. Nensi pa- 
reiškė, jog tai esanti graviūra, jog spalvinta ranka ir jog tai esanti 
reprodukcija garsiojo paveikslo, nutapyto bibline tema apie Zuza- 
ną ir senius. Ir ji labai didžiavosi, jog tiek daug žino. 

Bet ji man buvo įsipykusi su visomis savo priekabėmis ir kliauti- 
mis, ir aš atrėžiau, jog atmintinai moku Bibliją - ir beveik nemela- 

vau — ir jog tokios istorijos ten nesą. Taigi paveikslas nutapytas 
anaiptol ne bibline tema. 

Ji atkirto, jog aš klystu, aš šokau prieš ir pareiškiau, kad esu 
pasirengusi patikrinti; ir ji atsakė, jog čia atėjau ne postringauti 
apie paveikslus, bet kloti lovą. Tuo metu į kambarį įėjo ponas Ki- 
neras. Matyt, jis girdėjo mūsų ginčą koridoriuje, nes atrodė sma- 
giai nusiteikęs. Ką, sušuko jis, judvi ginčijatės teologijos klausi- 
mais, ir juo labiau iš ankstaus ryto? Ir panoro, kad viską jam papa- 
sakotume. 

Nensi pareiškė, jog jam neverta kvaršinti sau galvos dėl tokių 
niekų, bet jis neatlyžo ir pasakė: ką gi, Greis, matau, jog Nensi 
nori viską nuo manęs nuslėpti, bet užtat tu man papasakok; aš 
drovėjausi, bet galiausiai paklausiau, ar paveikslas nutapytas bib- 
line tema, kaip tvirtinanti Nensi. Jis nusikvatojo ir atsakė, jog, tie- 
są pasakius, gal ir ne, nes tas atsitikimas minimas Apokrife. Nu- 
stebusi paklausiau, kas tai per daiktas, ir, kaip mačiau, Nensi taip 
pat anksčiau niekad nebuvo girdėjusi to žodžio. Bet ji niršo, jog 
taip apsiriko, ir apmaudžiai raukėsi. 

Ponas Kineras pasakė, jog, būdama tokia jauna, labai noriu vis- 
ką Žinoti ir jog netrukus Ričmond Hile būsiu labiausiai išprususi 
tarnaitė Ir jog jis mane rodys už pinigus kaip skaičiuoti mokantį 
paršelį Toronte. Paskiau jis paaiškino, kad Apokrifai — tai knyga, 
kurion sudėti visi Biblijos laikų pasakojimai, kuriuos nutarta ne- 
įtraukti į Bibliją. Aš nepaprastai nustebau tai išgirdusi ir sušukau: 
kas tai nutarė? Mat aš visados galvojau, jog Bibliją parašė Dievas, 
nes ji vadinama Dievo Žodžiu ir visi žmonės šitaip ją vadina. 

Jis nusišypsojo ir pasakė, jog tikriausiai ją bus parašęs Dievas ir 
tik Žmonės sudėję Dievo žodį į knygą, o tai esąs šioks toks skirtu- 
mas. Bet manoma, jog tie žmonės buvę įkvėpti, o tai reiškia, kad 
Dievas su jais kalbėjęs ir nurodęs, ką reikia rašyti. 

Tuomet aš paklausiau, ar jie girdėję balsus, ir jis patvirtino. Ap- 
sidžiaugiau, kad ir kitiems buvo panašiai atsitikę, bet nieko nepa- 
sakiau, nes anąsyk girdėtas balsas buvo ne Dievo, bet Meri Vitni. 

Jis paklausė, ar esu girdėjusi Zuzanos istoriją. ir aš atsakiau, 

kad ne; ir jis papasakojo, kad tai buvusi jauna moteris, senių netei- 
singai apkaltinta nusidėjusi su jaunuoliu — mat ji atsisakiusi pana- 
šiai nusidėti su jais; 1r būtų buvusi užmušta akmenimis, bet laimė, 
jog turėjusi išmanų advokatą, kuris išgavęs iš senių prieštaringus 
parodymus ir šitaip įrodęs, kad jie meluoją. Paskiau jis mane pa- 
klausė, kokią išvadą galiu padaryti iš tos istorijos. Atsakiau, jog 
mano išvada esanti tokia, kad nevalia maudytis viešai sode; jis nu- 
sikvatojo ir pareiškė, kad, jo nuomone, ši istorija mokanti, jog rei- 
kia pasirinkti išmanų advokatą. Ir jis kreipėsi į Nensi: šiaip sakysi 
ar taip, 0 ta mergaitė ne tokia jau Žiopla; ir iš to aš supratau, kad 
Nensi bus jam pripasakojusi, jog esu žioplė. Ir Nensi pervėrė ma- 
ne tūžmingu žvilgsniu. 

Paskiau jis pridūrė, jog radęs išlygintus ir padėtus marškinius be 
sagos; ir jog esą labai nemalonu apsivilkti švarius marškinius ir 
susivokti, kad negali jų deramai susisagstyti, nes trūksta sagų; ir 
jog mes malonėtume tai įsidėti į galvą ir kad tai būtų paskutinis 
kartas. Sulig tais žodžiais jis pasiėmė auksinę tabakinę, kurios bu- 
vo atėjęs, ir žengė pro duris. 

Ir tada Nensi, dusyk gavusi per nosį, nes tuos marškinius tik- 
riausiai ji pati skalbė ir lygino, prieš man atvažiuojant, davė man 
uolekties ilgumo darbų sąrašą, išrūko iš kambario ir, nubildėjusi 
laiptais į kiemą, įniko trinkti galvą Makdermotui už tai, kad rytą 
jis prastai nuvalęs jai batelius. 

Ir aš tariau sau, kad galiu susilaukti bėdos ir kad verčiau prikąs- 
čiau liežuvį, nes Nensi nepatinka, kai jai priešgyniauji, ir ypač jai 
nepatinka, kai ponas Kineras jai prikiša ką nors ne taip padarius. 

Kai ji man pasiūlė palikti Votsonus ir pereiti pas ją, maniau, jog 
mudvi gyvensime kaip dvi seserys ar bent jau kaip geros draugės, 
jog abi dirbsime ranka rankon, kaip aš dirbau su Meri Vitni. Da- 
bar supratau, kad viskas bus toli gražu ne taip. 


26. 


Jau treji metai, kai tarnavau, ir jau galėjau gana neblogai susido- 
roti su savo priedermėmis. Tačiau Nensi buvo labai nepastovaus 
būdo, galima sakyti, veidmainė, ir buvo nelengva įminti, kas gali 
jai staiga šauti į galvą. Čia ji skiauterę kelia, varinėja tai šen, tai ten 
ir ieško priekabių, čia ji man geriausia draugė ar bent jau tokia 
dedasi, ima už parankės ir sako, jog atrodau nuvargusi ir jog tru- 
putį su ja pasėdėčiau ir išgerčiau puodelį arbatos. Nepalyginti sun- 
kiau dirbti tokiam žmogui, nes kai tik imi daryti reveransus ir va- 
dinti ponia, apsisukusi tuojau pat apiberia priekaištais, girdi, lai- 
kaisi per šaltai ir oficialiai, ji nori išlieti tau širdį ir to paties tikisi iš 
tavęs. Tokiems žmonėms niekad nejtiksi. 

Rytojaus dieną buvo gražus oras, pūkšnojo gaivus vėjelis, ir aš 
ėmiausi skalbimo, nes buvo pats metas, jau pristigome švarių dra- 
bužių. Reikėjo gerai paprakaituoti, nes vasaros virtuvėje turėjo iš- 
tisai degti ugnis, o iš vakaro nebuvau ištaikiusi progos išskirstyti ir 
užmerkti skalbinių; bet ir negalėjau rizikuoti ir laukti, nes tuo me- 
tų laiku orai kartais labai greit keitėsi. Tad grumdžiau ir velėjau, 
ir pagaliau viską kuo gražiausiai išdžiausčiau, o servetėles ir no- 
sines dailiai patiesiau ant žolės balinti. Nensi apatiniai sijonai 
buvo pilni šniaukiamo tabako, rašalo ir žolės dėmių - niekaip 
negalėjau suvokti, kaip jų atsirado, tikriausiai bus paslydusi ir 
parvirtusi, - ir dar kai kurie drabužiai, atsidūrę krūvos apačioje, 
drėgnoje patalpoje pritraukė pelėsių; ir per vakarienę vynu su- 
lieta staltiesė nebuvo iš karto, kaip derėtų, pabarstyta druska; 
tačiau, užpylusi balinimo skysčio, kurį pasigaminti iš šarmo ir kal- 

kių buvo išmokiusi ponios Olderman Parkinson skalbėja, didumą 
dėmių išvaliau ir patiesiau skalbinius atokaitoje, tikėdamasi, jog 
saulė padarys visa kita. 

Stovėjau valandėlę, grožėdamasi savo rankų darbu; nes baisiai 
malonu žiūrėti, kaip švarutėliai skalbiniai plazda, vėjo plaikstomi, 
nelyginant vėliavos per lenktynes ar laivo burės; ir jiems plakantis, 
man atrodo, jog toli toli girdžiu Dangaus angelų katutes. Ir žmo- 
nės sako tiesą, jog kūno švara prilygstanti dvasios tyrumui; ir kar- 
tais, kai, lietui prašniokštus, padangėje matau baltutėles debesų 
marškas, man ateina į galvą, jog tai angelai džiovina savo skalbi- 
nius; mat man taip atrodo, kad ir ten reikia apsiskalbti, nes Dan- 
guje viskas turi būti švaru ir gaivu. Bet visa tai vaiko išmonės, nes 
vaikams patinka prasimanyti visokių dalykų, kurių neina pamaty- 
ti; o tuo metu buvau dar visai vaikas, nors ir tariausi esanti augusi 
moteris, nes turėjau pinigų, užsidirbtų savo rankomis. 

Man tenai bestovint, iš už trobos kampo išnėrė Džeimis Vol- 
šas ir paklausė, ar nereikia ko nors nupirkti; ir jis labai nedrąsiai 
man pasakė, kad jeigu Nensi ar ponas Kineras siųstų ji į kaimą ir 
jeigu aš ko nors pageidaučiau, jis mielai man viską nupirktų ir 
parneštų, tik turėčiau duoti jam pinigų. Nors ir nelabai miklus, 
jis buvo mandagus kaip reta ir netgi nusivožė skrybėlę, seną šiau- 
dinę skrybėlę, tikriausiai tėvo, nes jam buvo per didelė. Atsa- 
kiau, kad jis labai geras, bet šiuo metu man nieko nereikia. Pas- 
kiau prisiminiau, jog namuose nebėra jaučio tulžies, kurios dera 
įpilti skalbiant, kad nebluktų skalbiniai, ir kurios man reikės tam- 
siems skalbiniams; nes rytą skalbiau tik šviesius. Mudu nuėjome 
pas Nensi; ir jinai paprašė jį kai ko nupirkti, o ponas Kineras 
įdavė jam laiškutį, kad nuneštų vienam kaimynui, savo bičiuliui 
džentelmenui, ir Džeimis išrūko. 

Nensi liepė jam grįžti popiet ir atsinešti fleitą; jam išbėgus, pa- 
sakė man, kad jis taip gražiai griežia, jog klausytis jo didžiausias 
malonumas. Ji vėl atgavo gerą nuotaiką ir padėjo man ruošti pie- 
tus, šaltus užkandžius su kumpiu ir raugintais agurkėliais, ir švie- 
žių daržovių salotomis, nes čia pat darže augo salotos ir svogūnai. 

Tačiau ji pietavo kaip ir anksčiau valgomajame su ponu Kineru, o 
man teko tenkintis Makdermoto draugija. 

Nemalonu žiūrėti ir ypač girdėti. kaip valgo kitas žmogus, juo 
labiau jeigu tas gurkia kone springdamas; bet Makdermotas, re- 
gis, nebuvo linkęs kalbėtis, nes vėl atrodė surūgęs; tuomet jį pa- 
klausiau, ar jam patinka šokti. 

Ko klausinėji tokių dalykų, įtariai paklausė jis; ir aš, nenorėda- 
ma, kad jis įspėtų, jog girdėjau jį dedant į padą, atsakiau, kad jis 
garsėjąs kaip geras šokėjas. 

Jis atkirto, kad gal ir geras, gal 1r nelabai, bet atrodė patenkin- 
tas; ir tuomet man dingtelėjo mintis jį pašnekinti, ir ėmiau jį klau- 
sinėti apie ankstesnį jo gyvenimą prieš ateinant tarnauti pas poną 
Kinerą. Jis atrėmė: kam čia rūpi tokie dalykai? Atsakiau, jog man 
rūpi, nes aš viskuo domiuosi; ir jis veikiai įšneko. 

Pasisakė esąs iš gana garbingos giminės, nes kilęs iš pietų Airi- 
jos, iš Voterfordo, kur tėvas buvęs dvaro valdytojas; bet jisai buvęs 
plevėsa, niekad nelaižęs turčiams batų ir amžinai turėjęs nemalo- 
numų, ir tuo jis aiškiai didžiavosi. Aš paklausiau, ar dar gyva jo 
motina, ir jis atšovė, kad jam nei šilta, nei šalta, ar ji gyva, ar ne, 
nes ji visad buvusi apie jį blogos nuomonės ir sakiusi jam, kad jis 
puoląs velniui į nagus; tad, jo akimis žiūrint, ji galinti būti mirusi. 
Tačiau jo balsas nebuvo toks tvirtas kaip žodžiai. 

Jis pabėgęs iš namų labai jaunas ir Anglijoje parsisamdęs ka- 
riuomenėn, skelbdamasis keleriais metais vyresnis, nei buvo iš tik- 
rųjų; bet tas gyvenimas jam pasirodęs per sunkus, per daug draus- 
mės ir grėsmės, tad jis dezertyravęs ir slapčia įsikraustęs į laivą, 
plaukiantį Amerikon; o kai jį aptikę, jis atidirbęs laive už kelionę; 
bet išsilaipinęs Kanados rytų pakrantėje, ne Jungtinėse Valstijose. 
Ir tuomet jis parsisamdęs į laivus, plaukiojančius šv. Lauryno upe, 
o paskiau dirbęs Ontarijo ežeru plaukiojančiuose laivuose, kur juo 
buvę patenkinti, nes buvęs labai stiprus, nepaprastos ištvermės ir 
dirbęs be atilsio beveik kaip garo mašina; ir kurį laiką viskas klos- 
tęsi gana neblogai. Bet veikiai jam viskas nusibodę, o kadangi mė- 
gęs permainingą gyvenimą, vėl parsisamdęs kareiviu į Glengario 

lengvosios pėstijos pulką, kuris, pasak Meri Vitni, per Maištą liūd- 
nai pagarsėjęs tarp ūkininkų - sudeginęs daugybę sodybų, palikęs 
moteris ir vaikus mirti sniege ir pridaręs dar daugiau baisybių, bet 
apie tai laikraščiai niekad nerašę. Tai buvusi gauja palaidūnų, pa- 
sinešusių ištvirkauti, lošti, girtuokliauti ir panašiai, - žodžiu, gy- 
venti, kaip, jo manymu, tikriems vyrams ir pridera. 

Tačiau Maištas pasibaigęs, ir buvę ne kažin kas veikti; be kita 
ko, Makdermotas buvęs ne profesionalus kareivis, bet kapitono 
Aleksandro Makdonaldo pasiuntinys. Gyvenimas buvęs lengvas, 
alga padori, ir didžiai apgailestavęs, kai pulkas buvęs išformuotas 
ir kai nieko kita nebelikę, kaip kliautis savimi. Jis pasidavęs į ToO- 
rontą ir kurį laiką dykinėjęs gyvendamas iš santaupų; bet ilgainiui 
pinigai ištirpę, Ir jis supratęs, jog turįs rūpintis savimi; ir šitaip, 
ieškodamas vietos, leidęsis Yonge gatve šiaurės kryptimi ir atsiga- 
vęs į Ričėmond Hilą. Vienoje smuklėje išgirdęs, jog ponui Kinerui 
reikią berno, ir jis prisistatęs; pasamdžiusi jį Nensi; bet jis galvo- 
jęs, kad turėsiąs tarnauti pačiam džentelmenui ir daryti tai, ką da- 
ręs kapitonui Makdonaldui;; ir labai suirzęs matydamas, jog užsė- 
dusi jam ant sprando moteriškė, kuri, be kita ko, nesiliaujanti jam 
skalbti ausis ir amžinai ieškanti priekabių. 

Aš patikėjau kiekvienu jo žodžiu; bet vėliau, mintyse sumetusi 
skaičius, susivokiau, jog jis turįs būti keleriais metais vyresnis nei 
dvidešimt vienerių, kaip skelbėsi; arba taip, arba jis apsimelavo. Ir 
kai vėliau iš kaimynų, taipgi iš Džeimio Volšo išgirdau, jog Mak- 
dermotas garsi kaip užkietėjęs melagis ir pagyrūnas, nėmaž nenu- 
stebau. 

Paskiau ėmiau galvoti, jog be reikalo šitaip domėjausi jo gyve- 
nimu, nes jis susidarė klaidingą nuomonę, kad domiuosi juo pa- 
čiu. Dabar, išplempęs keletą kaušų alaus, jis įniko glostyti mane 
akimis ir klausinėti, ar turiu kavalierių - mat tokia daili pana kaip 
aš negalinti gyventi be kavalieriaus. Reikėjo atsakyti, jog mano ka- 
valierius metro aštuoniasdešimt ūgio ir bokso čempionas; bet bu- 
vau per jauna ir kvaila. tad, priešingai, pasakiau tiesą. Pareiškiau, 
jog neturiu kavalieriaus ir, be kita ko, nesu linkusi į tokius dalykus. 

Jis atsakė, jog baisiai gaila, bet pradėti niekada ne vėlu ir jog 
mane reikia paprasčiausiai išjodyti kaip jauną kumelaitę, o pas- 
kiau aš laigysiu kaip visos kitos, ir jog jis esąs tam darbui deramas 
vyras. Tie žodžiai mane baisiai įsiutino, aš pašokau nuo kėdės ir, 
tarškindama indus, puoliau kraustyti stalą, ir pareiškiau, jog būsiu 
jam labai dėkinga, jeigu pasilaikys sau tokias užgaulias pastabas, 
nes aš ne kumelė. Tuomet jis pasakė, jog ne tai turėjo galvoje, pa- 
juokavęs, ir tiek, norėjęs pažiūrėti, kokia aš mergina. Atsakiau, 
kad kam jau kam, 0 jam turėtų kuo mažiausiai skaudėti galvą dėl 
to, kokia aš mergina, ir jis staigiai surūgo, lyg aš būčiau jį įžeidusi, 
išrūko į kiemą ir pasiuto skaldyti malkas. 

Paskiau aš suploviau lėkštes, o tai buvo varginantis darbas, nes 
jeigu iškart neuždengdavai jų švaria marška, švarias lėkštes bere- 
gint aptūpdavo musės, spiečiais birzgiančios aplink, palikdamos 
ant jų virtines juodų taškučių; ir išbėgau pažiūrėti, kaip džiūva skal- 
biniai, ir apipurškiau vandeniu nosines ir servetėles, kad geriau 
išbaltų saulėkaitoje; ir tada atėjo metas griebti pieną ir mušti sviestą. 

Įsitaisiau namo pavėsyje, kad gaučiau truputį oro, o kadangi muš- 
tokė buvo su kojine pamina, galėjau atsisėsti kėdėn ir, sukdama 
sviestą, sykiu šį tą suadyti bei sulopyti. Kai kurie žmonės turi muš- 
tokes, kurias suka šuo, narve dumdamas ratu su žarija pauodegy; 
bet, mano galva, tai per daug žiauru. Kai va šitaip sėdėjau, laukda- 
ma, kada susimuš sviestas, ir ssiūdama sagą į pono Kinero marški- 
nius, pasirodė pats ponas Kineras - ėjo pro šalį arklidės link. Bu- 
vau besikelianti nuo kėdės, bet jis pasakė, kad sėdėčiau vietoje, 
nes pageidaująs verčiau gardaus sviesto nei gražaus tūpsnio. 

Amžinai prie darbo, kaip matau, Greis, pridūrė. Taip, pone, atsa- 
kiau, gerai būtų ponauti, tik gaila, kad Dievas ponu gimti neleido. 
Jis nusijuokė ir pasakė: tikiuosi, jog ne mane turi galvoje šitaip saky- 
dama, nes aš pratęs ponauti, bet jokio darbo nesibodžiu; ir aš sumi- 
šusi sumurmėjau: 0 ne, pone, anaiptol ne jus turėjau galvoje. Ir jis 
šyptelėjo ir pridūrė, jog jaunai moteriai tinka nukaisti. 

Į tai nebuvo ko atsakyti, ir aš nutylėjau; ir jis praėjo pro šalį, 
ilgai netrukus pasirodė raitas ant Čarlio ir nujojo alėja. Išėjo Nen- 

si pažiūrėti, kaip man sekasi mušti sviestą. ir aš paklausiau, kur 
išjojo ponas Kineras. Į Torontą, atsakė ji; jis ten važiuoja kiekvie- 
ną ketvirtadienį ir pernakvoja, sutvarko reikalus banke ir apsiper- 
ka; bet šiandien pirmiausia apsilankys pas pulkininką Bridžfordą, 
nes namie nėra nei jo Žmonos, nei abiejų dukterų, tad galės kuo 
ramiausiai pas jį užsukti, - mat, kai ji namie, durys jam uždarytos. 

Nustebusi paklausiau kodėl; Nensi paaiškino, jog ponas Kine- 
ras, ponios Bridžford nuomone, darąs blogą įtaką, mat ji tariasi 
esanti Prancūzijos karalienė ir niekas nesąs vertas jai batelių lai- 
žyti; ir ji nusikvatojo. Bet iš pažiūros neatrodė, kad jai būtų juo- 
kinga. 

Kodėl, ką jis tokio padarė? paklausiau aš. Bet kaip tik tuo metu 
pajutau, jog jau sukasi sviestas - 0 tai labai aiškiai jauti, - ir atlyžau. 


Nensi padėjo man sutvarkyti sviestą, ir mudvi pasūdėme didžiąją 
dalį, užpylėme šaltu vandeniu, kad negestų, o šviežio pridėjome į 
sviestines: dvi buvo dagio formos" , o trečia papuošta Kinerų gimi- 
nės herbu ir šūkiu Gyvenu viltimi. Nensi pasakė, jog Škotijoje ne 
per seniausiai miręs vyresnysis pono Kinero brolis, iš teisybės ne- 
tikras brolis, tad ponas Kineras paveldėsiąs tenai didelį dvarą su 
žemėmis; bet ji pridūrė, jog jis nereiškiąs į turtą jokių pretenzijų, 
skelbiąsis ir šiaip jau esąs laimingas ar bent taip šnekąs, nes esąs 
geros sveikatos. Tačiau jiedu su netikru broliu nesugyvenę, o tai 
esą įprasta tokiais atvejais; ir man buvo toks įspūdis, jog ponas 
Kineras buvo išsiųstas į kolonijas, kad nesimaišytų po kojomis. 
Sutvarkiusios sviestą, laiptais nunešėme jį į rūsį, bet truputį pasu- 
kų palikome viršuje sausainiams kepti, ir Nensi pasakė, kad jai bai- 
siai nepatinka rūsys, nes amžinai trenkia žemėmis, pelėmis ir suplė- 
kusiomis daržovėmis; ir aš atsakiau, jog kurią dieną būtų pravartu 
gerai jį išvėdinti, jeigu tik sugebėtume atplėšti langą. Paskiau užko- 
pėme laiptais aukštyn, ir, kai surinkau išdžiūvusius skalbinius, mud- 


* Dagys - Škotijos emblema (vert. past. ). 

vi susėdome lauke, prieangyje, ir kaip geriausios pasaulyje draugės 
įknibome į lopymą ir adymą. Vėliau pastebėjau, kad ji visados bū- 
davo prie žaizdos dėtina, kai pono Kinero nebūdavo namie, bet 
savo kailyje nesitverdavo, kai jis būdavo namie ir kai tame pačia- 
me kambaryje būdavau aš; bet tuo metu dar to nesupratau. 

Šitaip mudviem besėdint, pasirodė Makdermotas - miklus kaip 
voverė, lakstė statinių tvoros viršumi, duodamasis tai šen, tai ten. 
Aš sušukau nustebusi: ką jis ten išdarinėja, ir Nensi atsakė: et, kar- 
tais jis išsidirbinėja, sako, jog jam reikia mankštintis, bet iš tikrųjų jis 
tiesiog nori, kad juo žavėtumeis, tad paprasčiausiai nekreipk dėme- 
sio. Taigi deduosi, kad nieko nepastebiu, bet slapčiomis žvilgčioju, 
nes jis tikrai labai vikrus; pabėgiojęs į vieną ir kitą pusę, jis nušoko 
žemėn, 0 paskui, remdamasis tik viena ranka, liuoktelėjo per tvorą. 

Trumpai drūtai, sėdėjau ten ir dėjausi, kad nežiūriu, o jis davėsi 
ten dėdamasis, jog nepastebi, kad į jį žiūrime; ir lygiai tą patį, po- 
ne, galite matyti aukštuomenės sambūriuose, kur renkasi damos 
ir džentelmenai. Vogčiomis gali pastebėti daug dalykų, turiu gal- 
voje ypač damas, kurios nemėgsta, kai jas kas užklumpa bežiop- 
sant. Tad jos stebi per šydą ar pro užuolaidos kraštą, ar per vė- 
duoklės viršų; ir labai gerai, kad šitaip jos gali šį bei tą pamatyti, 
kitaip jos niekados nieko nematytų. Bet mums, kurioms nerūpi 
dangstytis visais tais šydais ir vėduoklėmis, pavyksta kur kas dau- 
giau pamatyti. 

Ilgai netrukus pasirodė Džeimis Volšas; jis atėjo tiesiai per lau- 
kus ir atsinešė savo fleitą, kaip buvo prašytas. Nensi šiltai jį sutiko 
ir padėkojo, kad jis rado laiko ateiti. Ir nusiuntė mane atnešti jam 
alaus; ir man beleidžiant alų, pasirodė Makdermotas ir pareiškė, 
kad ir jam įpilčiau. Aš negalėjau atsispirti ir pasakiau: nežinojau, 
kad turi beždžionių kraujo, nes šokinėjai kaip tikra beždžionė. Ir 
jis nesuprato, ar jam džiaugtis, kad mačiau jį mankštinantis, ar pykti, 
jog pavadinau beždžione. 

Jis pasakė, jog katinas iš namų, pelės iš kampų ir jog, Kinerui 
išvykus į miestą, Nensi visada mėgsta nedidelius sambūrius, ir jog, 
jo manymu, mažis Volšas imsiąs Žvyginti savo birbynę; atsakiau. 

jog visai galimas daiktas ir jog man pačiai būsią malonu pasiklau- 
syti; jis atšovė, kad jam tai anaiptol ne malonumas; ir aš pasakiau, 
kad viskas nuo jo priklauso. Sulig tais žodžiais jis griebė man už 
rankos, labai nuoširdžiai pažvelgė man į akis ir pasakė, jog neno- 
rėjo tuomet manęs įžeisti; bet, praleidęs šitiek laiko tarp storžie- 
vių, kurie negalėję puikuotis gražiomis manieromis, jis įprato už- 
simiršti ir nusišnekėti; ir jis turįs viltį, kad aš jam atleisianti, ir mes 
būsime draugai. Atsakiau, jog aš visada pasirengusi draugauti su 
nuoširdžiais žmonėmis; na, o dėl atleidimo, argi ne taip liepianti 
daryti Biblija? Ir aš, savaime suprantama, turiu viltį, kad galėsiu 
jam atleisti, kaip turiu viltį, jog ateityje man taipgi būsią atleista. 
Taip jam ir pasakiau kuo ramiausiai. 

Po to nunešiau alų į prieangį, taip pat duoną ir sūrį, kurį valgy- 
sime per vakarienę, užsigerdami alumi. ir aš sėdėjau ten su Nensi 
ir DŽeimiu Volšu, saulei leidžiantis, ir pagaliau pasidarė per tamsu 
siūti. Vakaras buvo nuostabus, be vėjo, čiauškėjo paukščiai, ir Ža- 
ros nutvieksti sodo medžiai abipus kelio atrodė nuauksuoti, ir bai- 
siai gardžiai kvepėjo purpurinės karpažolės išilgai alėjos, lygiai kaip 
paskutiniai bijūnai šalia priebučio ir vijoklinės rožės; padvelkė va- 
karo gaiva, ir Džeimis atsisėdęs ėmė lumzdžiuoti taip graudžiai, 
jog saldžiai suspaudė širdį. Po valandėlės vogčiomis lyg prijaukin- 
tas vilkas iš už trobos atsėlino Makdermotas, prisiglaudė prie sie- 
nos ir taip pat sukluso. Ir visus mus tarytum siejo savita darna; 
vakaras buvo toks žavus, jog man sugėlė širdį, kaip gelia kartais, 
kai nežinai, ar iš laimės, ar iš sielvarto; ir aš pagalvojau, kad jei 
galėčiau pareikšti norą, prašyčiau, jog niekas nesikeistų ir jog mes 
visada va šitaip gyventume. 

Bet niekas, išskyrus Dievą, negali sustabdyti saulės, o Jis sustab- 
dė ją tik vieną kartą ir niekados daugiau nebestabdys iki pasaulio 
pabaigos; ir tą vakarą ji nusileido kaip paprastai, tamsiai raudona 
žara užliedama dangų; ir keletą akimirkų namo fasadas buvo per- 
dėm rausvas. Paskiau, kaip įprasta tuo metų laiku. prietemoje su- 
žiburiavo žibukai; jie žybsėjo krūmokšniuose ir žolėse, sušvytėda- 
vo ir ūmai užgesdavo kaip žvaigždės pro debesis. Džeimis Volšas 

pagavo vieną stiklinėn, uždengė ją delnu, kad aš galėčiau pasižiū- 
rėti iš arti; vabalėlis švysčiojo šalta žalsva ugnele; ir aš pagalvojau, 
kad jei vietoj auskarų galėčiau įsisegti į ausis du Žibukus, man vi- 
siškai nerūpėtų auksiniai Nensi auskariukai. 

Paskiau tamsos šešėliai sutirštėjo, užtvindė tarpus tarp medžių 
bei krūmokšnių, plūstelėjo į laukus, ištįso ir susiliejo; ir man ding- 
telėjo mintis, jog visa tai panašu į vandenį, mušantį iš žemės gel- 
mių ir palengva kylantį lyg jūros potvynis; ir aš pasidaviau svajoms 
ir prisiminiau tą metą, kai plaukiau per didį vandenyną, ir tą paros 
valandą, kai dangus ir jūra buvo tos pačios tamsiai mėlynos spal- 
vos, tad nežinojai, kur baigiasi vienas ir prasideda kitas. Ir mano 
prisiminimuose plūduriavo ledkalnis, baltas baltutėlis, ir šiltą va- 
karą mane nukrėtė šiurpas. 

Paskiau Džeimis Volšas pareiškė, kad jam jau metas namo, nes 
tėvas pasigesiąs, ir aš prisiminiau, jog nepamelžiau karvės ir nak- 
čiai neuždariau vištų, ir nuskubėjau prie savo darbų, kol dar visai 
nesutemo. Kai grįžau virtuvėn, Nensi vis dar sėdėjo, tik užsižibi- 
nusi žvakę. Paklausiau, kodėl ji neina gulti, ir ji atsakė, jog bijo 
miegoti viena, kai pono Kinero nėra namie, ir ar nesutikčiau per- 
nakvoti jos kambaryje. 

Atsakiau, jog mielai sutinku, bet paklausiau, ko ji bijanti. Va- 
gių? O gal ji bijanti Džeimso Makdermoto, pasakiau. Bet aš tik 
juokavau. 

Ji vylingai atsakė, jog, sprendžiant iš jo žvilgsnio, aš turinti dau- 
giau pagrindo bijoti, jei, aišku, aš nesiilginti naujo kavalieriaus. 
Atsakiau, jog bijau labiau seno gaidžio vištidėje negu jo, na o ka- 
valieriaus geidžianti ne ką daugiau nei pasakų princo. 

Sulig tais žodžiais ji nusikvatojo, ir mudvi užlipome aukštyn kaip 
geriausios draugės; bet pirmiausia aš patikrinau, ar užrakintos vi- 
sos durys. 


VIII. 


LAPĖ IR ŽĄSYS 


Porą savaičių viskas ėjosi kuo gražiausiai. tik ūkvedė keletą kar- 
tų išbarė Makdermotą už tai, kad prastai atliko savo darbą, ir 
jam pasakė, jog po dviejų savaičių jį atleisianti... Po to jis keletą 
kartų man vis sakė, jog mielai išeisiąs, nes nepageidaująs ilgiau 
gyventi su gauja k..., bet išvykdamas žūtbūt išreikalausiąs išeiti- 
nę, ir dar pasakė, jog galvą guldąs, kad Kineras miegąs su ūkve- 
de Nensi; aš nusprendžiau išsiaiškinti ir neilgai trukus įsitiki- 
nau, jog taip ir yra, nes ji savo lovoje miega tik tada, kai namie 
nėra pono Kinero, bet tuomet su ja miegu aš. 


— (GGREIS MARKS IŠPAŽINTIS, 
Star and Transcript, Torontas, 1843 m. lapkritis 


„Greis Marks buvo (...) daili mergina, labai smarki prie darbo, 
bet tyli, paniurusi. Būdavo labai sunku įminti, kada ji patenkin- 
ta (...) Vakare po visų darbų paprastai mudu vieni likdavome 
virtuvėje, nes (ūkvedė) tenkindavo menkiausius šeimininko už- 
gaidus. Greis labai pavydėdavo ūkvedei, kad anai skiriamas toks 
dėmesys, stačiai nekentė jos ir dažnai draskydavo jai akis ir įžū- 
laudavo... „Kuo ji už mus pranašesnė, sakydavo, kad ji laikoma 
dama, kad valgo ir geria visa, kas geriausia? Ji nėmaž ne kilmin- 
gesnė už mus nei labiau išsilavinusi...“ 

Grožiu Greis palenkė mane savo pusėn; ir nors ta merga kaž- 
kuo buvo man nemaloni, negaliu tiksliai pasakyti kuo, tuo metu 
buvau pasileidęs bernas be gėdos ir sąžinės, ir jei pasitaikydavo 
jauna daili moteriškė, neimdavau į galvą, kokio ji būdo. Greis 
buvo užsidariusi ir pasipūtusi, tad man buvo nelengva pasiekti 


savo tikslą; bet, norėdamas pelnyti jos palankumą, progai pasi- 
taikius, mielai klausydavausi visų jos skundų ir dejonių.“ 


— JAMES McDERMOTIT, 
Kennethui MacKenzie'ui, kaip Susannos Moodie perpasakota 
knygoje Gyvenimas Degimuose, 1853 


Vis dėlto, man regis, beveik supratau, 

Kokia bjauri likimo išdaiga mane ištiko, 

Dievaižin kada, gal kliedint sapne. Nebeliko 
Kitos išeities kaip trauktis. Bet tą pačią akimirką, 
Kai Žengiau atgal, vėl pasigirdo žvangsmas, 

Lyg būtų užsitrenkę spąstai - ir viskas baigta! 


RoBERT BROWNING, 
Riteris Rolandas atsiduria prie Juodojo Bokšto, 1855 


Ši 


Šiandien, kai pasibudau, nuostabiai tekėjo rausva saulė, virš laukų 
tarytum švelnus balto muslino šydas plaukė ūkas, ir saulė raudo- 
navo pro virpulingas išgaras tokia dulsva ir miglota, kaip gražiai 
apkepęs persikas. 

Tiesą pasakius, nėmaž nenumaniau, kaip teka saulė. Kalėjime 
išpjauna langus palubėje, kad negalėtum pabėgti, man taip dingo- 
jas, ir taipgi kad nieko negalėtum matyti ar bent jau negalėtum 
matyti išorinio pasaulio. Tau nevalia žiūrėti į lauką, nevalia galvoti 
apie žodį /aukas, nevalia žiūrėti į horizontą ir galvoti, jog kurią 
dieną galėtum dingti anapus regimojo ploto nelyginant tolstančio 
laivo burė ar raitelis, išnykstantys tolumoje už kalvos. Taigi tą ryt- 
metį pamačiau tik įprastą šviesą, beformę šviesą, spingsinčią palu- 
bėje pro pilkšvus murzinus langus, lyg ji neturėtų nieko bendra nei 
su saule, nei su mėnuliu, nei su lempa, nei su žvake. Stačiai šviesos 
drūžė, ir tiek, vienoda galas nuo galo, sakytum bryzas lašinių. 

Nusivilkau kalėjimo naktinius marškinius, grubiai nuaustus ir 
išgeltusius; negalėčiau pasakyti, jog tai mano marškiniai, nes šičia 
mes neturime nieko sava, viskas bendra, kaip pirmųjų krikščionių, 
ir visai galimas daiktas, jog naktiniai marškiniai, kuriais vilkite kiau- 
rą savaitę, miegate naktimis įsisupusi, prieš dvi savaites siautė pik- 
čiausios jūsų priešės kūną ir jog juos skalbė ir adė kiti žmonės, 
nelinkintys jums nieko gera. 

Rengdamasi ir šukuodamasi plaukus, nejučia prisiminiau melo- 
diją, dainelę, kurią Džeimis Volšas kartais grieždavo savo fleita: 

Tomas grojo birbyne, 
Čiupt už kiaulės - ir bėgte! 
Per kalvas nedulka kelias, 
Dingo jis ir jo dainelės. 


Žinojau, jog menkai ją prisimenu, jog tikroje dainelėje kiaulę 
kažin kas suėdė, Tomui kailin davė dėdė, ir jis leidosi į kojas, bet aš 
nesupratau, kodėl man nevalia jos pataisyti, ir kol niekam nepasa- 
kojau, kokios mintys man šauna į galvą, niekas negalėjo iš manęs 
reikalauti ataskaitos ir manęs graudenti, taip pat niekas negalėjo 
man sakyti, jog tikrasis saulėtekis visiškai nepanašus į mano pra- 
manytąjį ir jog jis išties išgeltęs ir murzinas kaip tos uoste plūdu- 
riuojančios nusprogusios Žuvys. 

Pamišėlių namuose bent jau matydavai, kas darosi lauke. Kai 
nebūdavai aklinai uždarytas tamsiame kambaryje. 

Prieš pusryčius kaliniai gaudavo bizūnų kalėjimo kieme; jie lu- 
pa prieš pusryčius, nes jeigu plaksi pavalgiusius žmones, tie gali 
imti ir išvemti tai, ką suvalgę, tad tik prišnerkš ir, be kita ko, nie- 
jog jiems patinka ta mankšta tokiu dienos metu, nes po to jiems 
pašoka apetitas. Tai būdavo įprasta bausmė, nieko ypatinga, todėl 
mums nereikėdavo žiūrėti; bausdavo viso labo du ar tris, paprastai 
vyrus, moterų taip dažnai neplakdavo. Pirmasis buvo jaunas, spren- 
džiant iš klyksmo; puikiai viską įspėju, nes turiu gerą patirtį. Ban- 
dydavau neklausyti ir vietoj to prisimindavau paršelį, kurį vagišius 
Tomas nudžiovė, ir svarstydavau sau viena, kaip tą kiaulę jis suval- 
gė, bet dainelėje nesakoma, kas ją suvalgė: patsai Tomas ar tie, 
kurie Tomą sučiupo. Vagis iš vagies pavogs, pats Dievas juoksis, 
kaip sakydavo Meri Vitni. Ir dar svarstydavau, ar tas paršas buvo 
paskerstas. Tikriausiai, kad ne; tikriausiai buvo su grandimi šnipe 
ir virve ant kaklo ir turėjo pastriuokom tursenti paskui Tomą. Taip 
būtų buvę protingiausia, nebūtų reikėję nešti. Visoje dainelėje par- 
šelis vienintelis nepadarė nieko bloga, bet vienintelis galą gavo. 
Daug dainelių, kaip esu pastebėjusi, va šitaip skelbia neteisybę. 

Per pusryčius viešpataudavo tyla, girdėdavai nebent žiaumojant 
duoną, šliurpiant arbatą, brūžuojant kojomis grindis. šnirpščiojant 
ir vienodu balsu skaitant Bibliją, kurioje tądien kalbama apie Jo- 
kūbą ir Izaiją bei lęšių sriubą, apie viešai skelbiamą melą ir palai- 
minimą, apie parduotą pirmagimio teisę ir apgavystes bei apsime- 
timus, kurių Dievas ne tik nepasmerkė, bet netgi priešingai. Kaip 
tik tuo metu, kai senis Izaokas grabinėja savo gauruotą sūnų, kuris 
buvo anaiptol ne sūnus, bet ožkena, Mažylė Ani man skaudžiai 
įžnybo į kulšį pastalėje, kad niekas negalėtų pastebėti. Žinojau, 
kokį kėslą ji turi, nori, kad aš suklykčiau ir gaučiau už tai bizūno 
arba kad jie pagalvotų, jog mane ištiko naujas beprotybės prie- 
puolis, bet aš buvau tam pasiruošusi, nes to ir tikėjausi. 

Vakar, man bestovint prausykloje prie praustuvo, ji prisikišo prie 
ausies ir sukuždėjo: daktaro išjoda, supuvusi kekše; nes pasklido 
gandas, ir visi sužinojo apie daktaro Džordano lankymąsi, ir kai 
kurioms atrodo, kad manimi per daug rūpinamasi ir kad aš imu 
labai jau riesti nosį. Kai jas apninka tokios mintys, jos stengiasi tau 
numušti puikybę; ir tai jau nebe pirmą kartą, nes joms juo labiau 
nepatinka, jog dirbu kalėjimo viršininko namuose; bet jos bijo at- 
virai pulti, manydamos, kad turiu kokį aukštą globėją, kuriam ga- 
liu jas apskųsti. Kalėjimas — pati geriausia vieta vešėti smulkiam 
pavydui, ir esu mačiusi moterų, susipešusių ir netgi vos nenužu- 
džiusių viena kitos dėl tokio nieko kaip gabalėlis sūrio. 
skundikėmis, meilydamos verčiau ramiai sau leisti laiką, bet tik- 
riausiai manimi nepatikėtų ar pasakytų, jog manimi netiki, nes, 
dijimas; ir, be to, Mažylė Ani kaip kažin ką man vienaip ar kitaip 
atkeršytų. Tad verčiau kantriai tat nukęsti kaip dalį mums skirtos 
bausmės, jei nerandi tokio būdo, kad galėtum nepastebimai iškirsti 
likštį savo priešui. Nepatartina tąsyti už plaukų, nes peštynės pri- 
žengimą tvarkai. Geriausia ramiai įberti iš rankovės kokių šlykšty- 
nių į valgį, kaip tai daro raganiai, - ir širdį sau nuramini. ir jokio 

triukšmo nekyla. Mažylė Ani buvo drauge su manim nusiųsta į 
pamišėlių namus; ji sėdi už žmogžudystę, nes pliauska kirto arkli- 
dės bernui ir negyvai jį užmušė; regis, tuomet jai buvo pakrikę 
nervai, bet ją sykiu su manim grąžino čionai; ir be reikalo, nes, 
man rodos, jai ne visi namie; tad aš nutariau šįkart jai atleisti, kad 
ji nepadarytų ko nors blogesnio. O įžnybusi man į kulšį, ji, regis, 
apsiramino. 


Paskiau ateina sargų metas, ir mes žengiame pro kalėjimo vartus: 
Ak, Greis, štai ir vėl trauki pasivaikščioti su abiem savo drauge- 
liais, juk tikrai tau sekasi, ar ne. Ak ne, mudviem sekasi, mums 
reikia džiaugtis, kad pakliuvo toks gardus kąsnelis, sako vienas. 
Kaip tu manai, Greis, sako kitas, jeigu imtume ir paėjėtume keliu- 
ku truputį toliau, įsmuktume arklidėn ant šieno, ilgai neužtruktu- 
me, jei ramiai pagulėtum aukštielninka, o jeigu pasiraivytum, dar 
greičiau užbaigtume. O kuriems galams tysoti, sako pirmasis, pri- 
remiame ją prie sienos ir opapa! užverčiame sijonus ir mikliai pra- 
simankštiname stačiomis, kol kinkos neima virpėti; na, Greis, sa- 
kyk, kad sutinki, ir mudu abu tavo paslaugoms, vienas geresnis už 
kitą, ir kuriems galams ieškoti vieno, kai tavo panosėje du stati? 
Stati be paliovos, štai pačiupinėk ir įsitikinsi, jog sakau gryną teisy- 
bę. Ir juo labiau, kad neimsime iš tavęs nė varioko, sako kitas, ar 
nemiela pasismaginti su senais bičiuliais? 

Jokie jūs man bičiuliai, atsakau, nepraustburniai, kokie gimėte, 
tokie ir padvėsite. Cha cha, nusikvatoja pirmasis, štai kas man pa- 
tinka, truputis moteriško užsispyrimo, pliūpsnis ugnies, kaip sako- 
ma, tai vis nuo rudų plaukų. Bet ar jie tikrai rudi ten, kur reikia, 
sušunka kitas, kuriems galams ugnis medžio viršūnėje, reikia, kad 
židinyje būtų pakankamai kaitru, pakuroje, ar Žinai, kodėl Dievas 
skyrė moteriai vilkėti sijonais, ogi tam, kad užverstum juos virš 
galvos ir užrištum, šitaip jos ne taip spiegia, nepakenčiu, kai šliun- 
dros žviegia, moteriškei derėtų gimti be burnos, vienintelis nau- 
dingas daiktas, kurį jos turi, - žemiau juosmens. 

Gėda šitaip liežuviu malti, sakau, kai, lenkdami klaną, einame 
skersai gatvės, jūsų motina irgi moteris ar bent jau taip man atro- 
do. Kad ją kur kiaurai, tą seną nujodytą kalę, atsiliepia pirmasis, 
niekuo daugiau ji taip nemėgo grožėtis, kaip ražu išruožuota ma- 
no plika subine, šiuo metu velniai ją čirškina pragare, ir aš gailiuo- 
si tik viena, kad ne aš ten ją nusiunčiau, bet girtas jūreivis, kuriam 
ji mėgino iškraustyti kišenes, buteliu suknežinęs jai kiaušą. Ką gi, 
sako kitas, mano motina buvo angelas, kaip kažin ką, šventoji, nu- 
sileidusi nuodėmingon žemėn, jos žodžiais tariant, ir ji man amži- 
nai tat kalė į galvą; tad nežinau, kas šiuo atveju blogiau. 

Aš filosofas, sako pirmasis, ir pripažįstu saikingumą, kas per 
daug - tas nesveika, tad geriausia neleisti perniek Dievo teikiamų 
gėrybių, todėl, turėdamas tai galvoje, sakau tau, Greis, jau kaip 
reikiant nunokai, todėl metas tave nurėkšti, kuriems galams kybo- 
ti ant šakos ir nesiduoti ragaujamai, juk vis viena nukrisi ir supūsi 
po medžiu. Šventa teisybė, pritaria kitas, kuriems galams gižinti 
pieną puodynėlėje, krimsk riešutą, kol dar geras, nes nėra nieko 
bjauresnio už seną apkartusį riešutą. Gana jau, gana, man seilė 
tįsta apie tave begalvojant, tu gali dorą žmogų paversti žmogėdra, 
va norėčiau tave sutriauškinti, gardžiai sugrumšnoti sakytum kąs- 
nelį kumpio, 0 tu prie raumenuko, mėsytės turi daugiau nei reikia. 
Kas be ko, pritaria pirmasis, žiū, persmaugta kaip vapsva, bet že- 
mėliau lašinukai, gerai maitina kalėjime, kaip iš pieno plaukusi, še 
pačiupinėk, tokia kulšis nedarytų gėdos nė popiežiaus stalui. Ir, 
įkišęs ranką po sijono klostėmis, įniko grabinėti ir maigyti. 

Prašyčiau neduoti valios rankoms, sušukau atšlydama. O man 
valia - šventas dalykas, pareiškė pirmasis, nes širdies gilumoje esu 
respublikonas, ir man Anglijos karalienė reikalinga tik tiek, kiek 
gamtos numatyta, ir nors ji turi porelę dailių papukų, kuriuos mie- 
lai pagerbčiau įgnybdamas kiekvienąsyk, kai tik ji paprašytų, ji vi- 
siškai be smakro, antis, ir gana; o aš sakau, jog nėra nei blogesnių, 
nei geresnių vyrų, ir jog kiekvienam priklauso savo dalis, ir nevalia 
išskirti vienų ir nuskriausti kitų; ir jeigu davei vienam mūsų, vadi- 
nasi, kiti irgi sulauks savo eilės kaip tikri demokratai, nes kodėl tas 

išgama Makdermotas turėjo teisę mėgautis tuo, ko negauna ge- 
resni už jį? 

Tai va, pridūrė kitas, tu jam davei pakankamai valios, neabejo- 
ju, kad sočiai su juo pasismaginai, kiaurą naktį šarpavai Levistono 
smuklėje ir tik menką valandėlę davei jam atsipūsti, nes, kaip gir- 
dėjau, jis buvo tikras galiūnas, be galo mikliai darbuodavosi kirviu 
ir taipgi kaip beždžionė karstydavosi virve. Tavo tiesa, pridūrė pir- 
masis, ir galiausiai tas sukčius susimanė įsikarti į rojų ir dėjo tokį 
šuolį padangėn, jog tupėjo ten dvi valandas, ir niekas nesugebėjo 
priprašyti jo nusileisti, jokie riksmai negelbėjo, teko jį nukelti apa- 
čion. Ir, viršuje būdamas, jis pašėlusiai šoko džigą su virvininko 
dukra - taip vikriai kaip gaidys ką tik nusukta galva, stačiai širdis 
džiaugėsi į jį bežiūrint. 

O paskiau, kaip girdėjau. jis kabojo tiesus kaip pagalys, įsiterpė 
kitas; kaip tik tai ir patinka damoms. Ir jiedu prapliupo kvatoti, įsi- 
tikinę, jog paleido šauniausią pasaulyje sąmojį; bet buvo Žiauru ši- 
taip juoktis iš Žmogaus tik todėl, kad jis mirė; ir, be to, tai atneša 
nelaimę, nes mirusiems nepatinka, kai iš jų šaipomasi; ir buvau gsiti- 
kinusi, kad mirusieji patys sugeba gintis nuo patyčių ir kad ateis me- 

Praleidau visą rytmetį adydama baltus nėrinius, kuriuos panelė Li- 
dija suplėšė per šventę; ji linkusi nesirūpinti savo drabužiais, ir 
būtų ne pro šalį jai priminti, jog tokie dailūs pašvitai kaip josios 
patys neateina. Tai labai kruopštus, akis varginantis darbas, bet 
galų gale ji baigiau. 

Daktaras Džordanas atėjo kaip paprastai popiet, atrodė pavar- 
gęs ir apniktas rūpesčių. Neatnešė jokių daržovių, kad galėtų klau- 
sinėti, kokių minčių jos man sukelia; truputį sutrikau, nes ilgainiui 
pripratau prie tos popiečio valandėlės ir man patikdavo spėlioti, 
ką jis atneš kitą kartą ir kokio atsakymo iš manęs tikėsis. 

Taigi, pone, pasakiau aš. šiandien jūs nieko neatnešėte. 

Ir jis tarė: nieko neatnešiau, Greis? 

Nei bulvės, nei morkos, pasakiau. Nei svogūno. Nei burokėlio, 
pridūriau. 

Ir jis atsakė: tai va, Greis, aš sugalvojau ką kita. 

O ką tokio, pone? paklausiau. 

Nusprendžiau tavęs atsiklausti, ko tu pageidautum, kad aš at- 
neščiau. 

Taip, pone, pasakiau. Tai jau visai kas kita. Man reikėtų pa- 
svarstyti. 

"Tuomet jis pasakė: tavo valia, Greis; o tarp kita ko, ar ką nors 
sapnavai? Kadangi jis atrodė liūdnas ir tarytumei sutrikęs ir ka- 
dangi man buvo toks įspūdis, kad jam ne per geriausiai sekasi, ne- 
prisipažinau, jog nieko nebeprisimenu. Pasakiau, jog iš tikrųjų sap- 
navau. O ką sapnavai? paklausė jis, iškart pastebimai pagyvėda- 
mas ir žaisdamas pieštuku. Papasakojau jam, jog sapnavau gėles; 
ir jis stropiai užsirašė ir paklausė, kokios tai buvusios gėlės. Pasa- 
kiau, jog tai buvo raudonos gėlės, ir labai kuplios, tokiais blizgan- 
čiais vainiklapiais kaip bijūnai. Bet nesakiau, kad jos buvo skudu- 
rinės nei kad mačiau jas paskutinį kartą, nei juo labiau nesakiau, 
kad tai buvo ne sapnas. 

Kur jos augo? paklausė jis. 

Šičia, atsakiau. 

Šičia, kambaryje? paklausė ūmai suklusdamas. 

Ne, atsakiau, lauke, kieme, ten, kur mus veda pasivaikščioti. Ir 
jis užsirašė. 

Bent jau manau, kad užsirašė. Negaliu tvirtinti, nes niekad ne- 
matau to, ką jis rašo; ir kartais įsivaizduoju, jog, kad ir ką jis rašy- 
tų, ko gero, visiškai ne tai, kas nusprūsta man nuo liežuvio, nes 
menkai supranta, ką jam pasakoju, nors ir stengiuosi kalbėti kaip 
galima aiškiau. Toks įspūdis, jog jis kurčias ir dar nemoka skaityti 
iš lūpų. Bet kitais kartais tarytum puikiai viską supranta, nors kaip 
diduma džentelmenų dažnai geidauja, kad šnekamas dalykas būtų 
reikšmingesnis, nei yra iš tikrųjų. 

Kai pagaliau jis baigė rašyti, aš pridūriau: pagalvojau. ko norė- 
čiau, kad atneštumėte kita syki, pone. 

Ir ką gi atnešti, Greis? paklausė jis. 

Ridikėlį. 

Ridikėlį? pakartojo jis. Raudoną ridikėlį? O kodėl tu pasirinkai 
ridikėlį? 

Jis suraukė antakius, lyg mano žodžius būtų reikėję rimtai ap- 
mąstyti. 

Ką gi, pone, atsakiau, visa tai, ką buvote atnešęs, nevalgoma ar 
bent jau man taip atrodė; mat didumą tų daržovių reikia virti; o be 
to, jūs viską išsinešėte, išskyrus obuolį, kurį jūs atnešėte pirmąją 
dieną, be kita ko, labai gardų. Bet aš pagalvojau, kad jeigu jūs 
atneštumėte ridikėlį, jį galima suvalgyti be niekur nieko; ir juo la- 
biau jog dabar pats ridikėlių metas; 0 šičia, pataisos namuose, la- 
bai retai gauname šviežių daržovių, ir netgi tada, kai valgau čia, 
virtuvėje, niekad nematau šviežių daržovių, jos skirtos ponams. 
Taigi būtų smagu kaip reta; būčiau didžiai jums dėkinga, jei dar 
atneštumėte Žiupsnelį druskos. 

Jis saviškai atsiduso ir paklausė: ar pas poną Kinerą buvo ridi- 
kėlių? 

O taip, pone, buvo, atsakiau; tačiau tuo metu, kai ten atvykau, 
jie buvo jau peraugę; ridikėliai gardžiausi sezono pradžioje, nes, 
prasidėjus karščiams, jie išpursta, sukirmija ir tinka nebent sėklai. 

Jis neužsirašė šitų mano žodžių. 

Pakilęs eiti, jis tarė: ačiū, kad papasakojai man savo sapną, Greis. 
Gal netrukus papasakosi ir kitą. Ir aš atsakiau: galbūt, pone. Ir 
pridūriau: stengsiuos prisiminti, jeigu jums, pone, to labai reikia, 
nes, kaip matau, turite rūpesčių; man buvo jo gaila, jis atrodė kaip 
nesavas. Ir jis paklausė: iš kur tu Žinai, kad turiu rūpesčių, Greis? 
Ir aš atsakiau: jei kada nors esi turėjęs rūpesčių, iškart pastebi, kai 
jie apninka kitus, pone. 

Jis padėkojo man už dėmesį; paskiau valandėlę padvejojo, lyg 
norėdamas ką pridurti, bet apsigalvojo ir linktelėjo atsisveikinda- 
mas. Jis visada linktelėja man išeidamas. 

Ta dieną nebaigiau įprasto skiautinės antklodės kvadratėlio, nes 
jis buvo trumpiau nei visada; tad likau besėdinti ir besiuvanti. Ilgai 
netrukus įėjo panelė Lidija. 

Ar daktaras Džordanas jau išėjo? paklausė. Ji vilkėjo nauja suk- 
nele, kurią padėjau siūti, violetine, išmarginta baltais paukščiukais 
ir gėlytėmis, labai jai tinkančia, su pusmoliūgio formos apačia; ir 
man dingtelėjo, kad ji tikėjosi pabendrauti ne vien su manimi. 

Ji atsisėdo į krėslą priešais mane, kaip tik ten, kur sėdėjo dakta- 
ras Džordanas, ir ėmė raustis siuvimo krepšyje. Neberandu savo 
antpirščio, man regis, buvau čia įmetusi, pasakė ji. Paskiau: ak, jis 
pamiršo žirkles; man rodos, nevalia jų palikti tau po ranka. 

Mudu nekvaršiname dėl to galvos, pasakiau. Jis žino, kad aš 
nepadarysiu jam nieko bloga. 

Ji pasėdėjo valandėlę, pasidėjusi siuvimo krepšį ant kelių. Ar 
žinai, kad tu turi gerbėją, Greis? paklausė ji. 

O kas jis toks? paklausiau savo ruožtu, įsitikinusi, jog tai tik- 
riausiai koks arklidės bernas ar šiaip pusbernis. išgirdęs mano gy- 
venimo istoriją ir palaikęs ją romantiška. 

Daktaras Džeromas Diuponas, tarė ji. Šiuo metu jis svečiuojasi 
pas ponią Kvinel. Sako, kad tu nugyvenai nepaprastą gyvenimą, ir 
labai tavimi domisi. 

Nepažįstu jokio džentelmeno tokiu vardu. Įsivaizduoju, kad jis 
skaito laikraščius, keliauja ir Žiūri į mane kaip į vaizdinga krašto- 
vaizdį, truputį įsikarščiavusi atsiliepiau aš, nes man dingtelėjo įta- 
rimas, kad ji šaiposi iš manęs. Ji apsigimusi šaipokė ir kartais per 
toli nueina. 

Tai labai rimtas žmogus, paaiškino ji. Jis studijuoja neurohipno- 
tizmą. 

O kas tai yra? paklausiau. 

Ak, tai kažkas panašaus į mesmerizmą, atsakė ji, tik daug moks- 
lingesnis dalykas, perdėm susijęs su nervais. Bet jis tikriausiai tave 
pažįsta ar bent jau yra matęs, nes sako, jog tebesi graži. Ko gero, 
bus pastebėjęs gatvėje, kai eini čionai rytą. 

Galbūt, pritariau mąstydama, kaip turėčiau atrodyti su dviem 
kvailai išsišiepusiais galvijais iš šalių. 

Jo akys tokios juodos, toliau kalbėjo ji, rodos, kiaurai tave ma- 
to, skaito tavo slapčiausias mintis. Bet abejoju, ar jis man galėtų 

patikti. Jis labai senas, kaip kažin ką. Jis toks kaip mama ir kiti, 
man regis, jis dalyvauja jų seansuose ir drauge bendrauja su dva- 
siomis. Aš tuo netikiu, o ir daktaras Džordanas juo labiau. 

Jis pats jums sakė? paklausiau. Vadinasi, jis protingas žmogus. Į 
tuos dalykus neverta kištis. 

Protingas žmogus, kaip tai šaltai skamba, tarė ji ir atsiduso. Kai 
sakai „protingas žmogus“, atrodo, jog šneki apie bankininką. Pas- 
kui pridūrė: Greis, jis kalba su tavimi kur kas daugiau negu su 
mumis visais drauge. Koks jis žmogus iš tikrųjų? 

Džentelmenas, atsakiau. 

Gerai, tai aš Žinau pati, šiurkščiai nukirto ji. Bet kas jis toks iš 
esmės? 

Amerikietis, atsakiau, bet ir tas jai buvo žinoma. Tuomet aš atly- 
žau ir pasakiau: man toks įspūdis, jog tai gana padorus jaunuolis. 

O, aš nenorėčiau, kad jis būtų pernelyg padorus, pareiškė ji. Per- 
nelyg padorus yra dvasiškasis tėvas Veringeris. 

Širdies gilumoje jai pritariau, bet kadangi dvasiškasis tėvas Ve- 
ringeris stengiasi išprašyti man malonę, pasakiau: dvasiškasis tė- 
vas Veringeris yra dvasininkas, o dvasininkams privalu būti pa- 
doriems. 

Man atrodo, jog daktaras Džordanas labai mėgsta įgelti, tarė 
panelė Lidija. Ar jis taikosi ir tau įgelti, Greis? 

Jeigu ir taip, vadinasi, nebūsiu pastebėjusi, panele, atsakiau. 

Ji vėl atsiduso ir pridūrė: vieną mamos antradienių jis tars žodį. 
Paprastai aš nevaikščioju į tuos jų sambūrius, baisi nuobodybė, 
nors mama sako, jog man derėtų labiau domėtis rimtais dalykais, 
susijusiais su visuomenės gerove, o ir dvasiškasis tėvas Veringeris 
kartoja tą patį; bet šįkart nueisiu, nes nėmaž neabejoju, kad bus 
žveriškai įdomu paklausyti, ką daktaras Džordanas pasakoja apie 
pamišėlių namus. Nors aš labiau norėčiau, kad jis pasikviestų ma- 
ne arbatos į savo butą. Aišku savaime, su mama ir Mariana, nes 
negaliu eiti viena be palydos. 

Mergaitėms patartina niekur nevaikščioti be palydos, pasakiau. 

Žinai, Greis. kartais tu be peilio gali papjauti, tarė ji. Tiesa pa- 

sakius, aš nebe mergaitė. man jau devyniolika. Man regis, tau dėl 
to galvos neskauda, nes esi mačiusi ir šilta, ir šalta, o manęs dar nė 
vienas vyras nėra kvietęsis arbatos į savo namus. 

Jeigu niekad nesate ko dariusi, panele, ir nebūtina to daryti. Bet 
jeigu jūsų mama eitų drauge, manau, kad tai būtų visiškai padoru. 

Ji atsistojo ir brūkštelėjo delnu per siuvimo stalo viršų. Taip, 
tarė. Būtų visiškai padoru. Ta mintis ją aiškiai sutrikdė. Paskiau ji 
pasakė: ar padėtum man siūti naują suknelę? Antradienio būrelio 
susirinkimui; norėčiau įspūdingai atrodyti. 

Atsakiau, kad mielai padėsiu; ji pasakė, jog esu nuostabi ir jog ji 
tikisi, kad niekad neišeisiu iš kalėjimo, nes ji norėtų, kad visada 
ten būčiau ir padėčiau jai siūti sukneles. O tai, mano galva, buvo 
savotiškas komplimentas. 

Tačiau man nepatiko jos nublankęs žvilgsnis ir prikimęs balsas; 
ir aš pagalvojau, kad bus bėdos; taip visada atsitinka, kai vienas 
myli, o kitas - ne. 


20. 


Rytojaus dieną daktaras Džordanas man atneša žadėtą ridikėlį. 
Jis nuplautas, lapai nupjauti, jis šviežias ir traškus, anaiptol ne su- 
medėjęs, kokie jie pasidaro ilgai pagulėję. Daktaras pamiršo drus- 
ką, bet aš nieko nesakau - negražu būtų skųstis: dovanotam ar- 
kliui į dantis nežiūri. Paskubomis sutriauškinu ridikėlį - kalėjime 
įpratau ryte praryti maistą, reikia spėti suvalgyti, kol kas nors jo 
neišplėšė tau iš burnos, - ir gardžiuojuos jo aitrumu, primenančiu 
aštrų nasturtų kvapą. Klausiu, iš kur jį gavo; ir jis atsako, jog atne- 
šė iš turgaus; Šiaip jau svajojąs pasisodinti nedidelį daržą ten, kur 
gyvenąs, nes esą pakankamai vietos, ir jis jau pradėjęs kasti žemę. 
To jam tikrai pavydžiu. 

Paskiau jam sakau: nuoširdžiai jums dėkoju, pone, tas ridikėlis 
buvo kaip dievų nektaras. Jis tarytum nustemba, iš mano lūpų 1š- 
girdęs tokį palyginimą; bet tik todėl, jog neprisimena, kad skaitau 
sero Valterio Skoto poeziją. 

Kadangi jis buvo toks malonus ir atnešė man ridikėlį, mielai 
imu pasakoti savo gyvenimo istoriją ir stengiuosi kaip įmanydama, 
kad ji būtų kuo įdomesnė ir turiningesnė, atsidėkodama savo ruož- 
tu; nes visada buvau tos nuomonės, jog geru už gera atsimokama. 


Kai paskutinįsyk nutraukiau savo pasakojimą, pone, regis, ponas 
Kineras buvo išvykęs į Torontą, o Džeimis Volšas atėjęs pagroti 
tleita, buvo puikus saulėlydis, paskiau mudvi nuėjome miegoti drau- 
ge su Nensi, nes ji bijojo vagių, juoba kad namuose nebuvo nė 


MARGARET ATWOOD a GREIS 283 


vieno vyro. Ji neskaičiavo Makdermoto, nes tas miegojo ne po tuo 
pačiu stogu; 0 gal jo stačiai nelaikė vyru; o galbūt galvojo, kad jis 
veikiau būsiąs ne jos, bet vagių pusėje. Ji nieko man nesakė. 

Taigi lipome laiptais su žvakėmis rankose. Nensi miegamasis, 
kaip sakiau, buvo iš kiemo pusės, daug didesnis ir gražesnis nei 
mano, nors ji ir neturėjo atskiro persirengimo kambario kaip po- 
nas Kineras. Bet užtat turėjo plačią lovą, užklotą gražia skiautine 
antklode, vasarine antklode rausvais ir mėlynais langeliais balta- 
me dugne; tai buvo Sulūžę laiptai. Turėjo ji drabužių spintą, prika- 
binėtą suknelių, ir aš pagalvojau, kaip ji sugebėjo sutaupyti tiek 
pinigų ir šitiek prisipirkti; tačiau ji paaiškino, jog ponas Kineras 
esąs dosnus šeimininkas, kai užeinąs toks ūpas. Taipgi turėjo tua- 
letinį staliuką, užklotą rožių ir lelijų žiedais bei pumpurais siuvi- 
nėtu takeliu, sandalmedžio skrynelę su auskarais ir sage, taip pat 
indelius kremų bei tepalų; mat, prieš eidama gulti, ji įsitrindavo 
kremais veidą kaip batą. Turėjo taipgi flakoną rožių vandens ir 
leido man truputį pasikvėpinti, ir iš tiesų labai gardžiai kvepėjo; 
mat tą vakarą ji buvo kaip niekad draugiška; turėjo dar dubenėlį 
plaukų pomados, patepė truputį ir pasakė, jog ji suteikia plaukams 
blizgesio; paskiau paprašė iššukuoti jai plaukus, lyg būčiau jos kam- 
barinė, ir aš mielai iššukavau. Jos tamsiai rudi plaukai buvo nuo- 
stabiai ilgi ir garbanoti. Ak, Greis, pasakė ji, stačiai kūnas pagau- 
gais eina, turi gerą ranką; ir aš apsidžiaugiau taip giriama. Bet pri- 
siminiau Meri Vitni, prisiminiau, kaip ji man šukuodavo plaukus, 
nes, tiesą pasakius, labai 1lgai to negalėjau pamiršti. 

Štai mudvi ir gulime tyliai ramiai kaip dvi pelytės po šluota, pa- 
sakė ji draugiškai, kai mudvi sugulėme į lovą. Tačiau, pūsdama 
žvakę, ji sunkiai atsiduso, atsiduso anaiptol ne kaip laiminga mo- 
teris, bet kaip žmogus, kuris stengiasi prisiderinti prie aplinkybių. 


Ponas Kineras sugrįžo šeštadienio rytą. Buvo numatęs sugrįžti 
penktadienį, bet nespėjo susitvarkyti reikalų Toronte ar bent jau 
šitaip pasiteisino; paskiau grįždamas pakeliui apsistojo vienoje už- 

eigoje šiek tiek šiauriau pirmųjų užkardos vartų: Nensi anaiptol 
nepatiko tas dalykas, nes apie tą užeigą sklido nekokie gandai ir 
joje, anot kalbų, buvę palaido elgesio moterų, bent jau taip ji man 
pasakojo virtuvėje. 

Stengdamasi ją nuraminti, atsakiau, jog džentelmenas gali apsi- 
stoti tokioje vietoje, nebijodamas susitepti gero vardo. Ji stačiai 
galus darėsi, nes ponas Kineras pakeliui susitiko su dviem pažįsta- 
mais, pulkininku Bridžfordu ir kapitonu Boidu, ir pakvietė juos 
pietų; tą dieną turėjo atvažiuoti mėsininkas Džefersonas, bet jis 
nesirodė, o namuose nebuvo nė kąsnelio šviežios mėsos. 

Ak, Greis, sušuko Nensi, teks pjauti viščiuką, bėk ir pasakyk 
Makdermotui, kad paskubėtų. Aš pasakiau, jog mums tikriausiai 
reikėsią dviejų viščiukų, nes su damomis būsią šeši svečiai; tačiau 
ji supykusi atrėžė, jog nebūsią jokių damų, jog šitų džentelmenų 
žmonos niekada nesiteiksiančios įkelti kojos į šiuos namus ir jog ji 
pati nepietausianti su jais valgomajame, nes jie nieko daugiau ne- 
darysią, tik gersią, rūkysią ir seksią pasakas, kokius žygdarbius at- 
likę Maišto metu, ir, be kita ko, jie užsibūsią iki vėlumos, paskiau 
lošią kortomis, 0 tai esą kenksminga pono Kinero sveikatai, jis pra- 
dedąs kosėti kiekvieną sykį, kai tie ponai atsilanką. Prireikus ji vi- 
sad mokėdavo jį apginti prasimesdama jo silpnu kūno sudėjimu. 

Išbėgau ieškoti Makdermoto, bet niekur jo neradau. Šaukiau ir 
netgi kopėčiomis užlipau ant aukšto virš arklidės, kur jis miegoda- 
vo. Ien jo nebuvo; bet jis niekur negalėjo dingti, nes visi jo daiktai 
buvo ten pat, ant aukšto; ir, mano galva, jis nebuvo iš tų, kurie 
pabėga neatsiėmę jiems priklausančios algos. Kai nulipau apačion, 
susidūriau su Džeimiu Volšu, kuris keistai į mane žiūrėjo, tikriau- 
siai manydamas, jog buvau pas Makdermotą; kai paklausiau, kur 
dingęs Makdermotas, nes jis esąs reikalingas, Džeimis Volšas vė- 
lei šyptelėjo ir draugiškai man atsakė, kad jis nežinas, bet kad tik- 
riausiai būsiąs nuėjęs pas Harvį, tokį netašytą berną, gyvenantį ki- 
tapus vieškelio ręstinėje pirkioje, veikiau primenančioje būdą nei 
trobą. su moterimi, kurios nebuvo vedęs, - pažinojau ją iš maty- 
mo, buvo ji vardu Hana Apton. iš pažiūros atrodė tikra išdarga, ir 

visi jos vengė. Tačiau Harvis buvo Makdermoto pažįstamas - ne- 
sakau, jog bičiulis, - ir jiedu abu buvo įpratę drauge girtuokliauti; 
1r Džeimis tada paklausė, ar nereiktų ko nubėgti į krautuvę. 

Grįžau virtuvėn ir pasakiau, jog Makdermoto niekur nėra, ir 
Nensi sušuko, kad jai jau į gyvas mėsas įsiėdęs tas dykaduonis, jis 
amžinai pradingstąs, kai esąs labai reikalingas, ir paliekąs ją bėdo- 
je, todėl dabar teksią man vičiuką nukirsti. Aš atrėmiau: na jau ne, 
niekad negalėčiau, niekad nesu pjovusi viščiuko ir nežinau nė kaip 
tai daryti; nes man buvo baisu pralieti gyvo padaro kraują, nors 
galėjau kuo gražiausiai nupešti kieno kito užmuštą paukštį; ji atrė- 
žė man, kad nebūčiau kvaila kaip žąsis, jog tai labai paprasta: imi 
kirvį, kaukšteli per galvą, o paskui smagiai kerti per kaklą. 

Bet aš negalėjau apie tai nė pagalvoti ir prapliupau verkti; ir 
man nesmagu tai minėti - nes negražu blogai atsiliepti apie miru- 
sius, - ji mane papurtė sučiupusi, skėlė man antausį ir pro virtuvės 
duris išstūmė į kiemą liepdama negrįžti tuščiomis rankomis ir pa- 
skubėti, nes turime ne tiek jau daug laiko pietums paruošti, 0 po- 
nas Kineras mėgstąs valgyti laiku. 

Nuėjau į diendaržį ir vis dar verkdama pasigavau jauną riebią 
vištytę, baltukę, stipriai pasispaudžiau po pažastimi ir, prijuostės 
kraštu šluostydamasi ašaras, nudrožiau tiesiai prie malkų krūvos 
ir trinkos; mat galva nenešė, kaip sugebėsiu ryžtis tokiam dalykui. 
Bet man įdurmu sekė Džeimis Volšas ir mandagiai pasiteiravo, 
kas atsitiko; ir aš jam pasakiau: klausyk, būk geras, papjauk man 
tą viščiuką; ir jis atsakė, jog nėra nieko lengviau, jog jam būtų ma- 
lonu man pasitarnauti, nes esu tokia jautri ir švelnios širdies. Taigi 
jis paėmė iš manęs vištytę ir dailiai nukirto jai galvą, ir ta dar pabė- 
giojo akimirką nukirsta galva, o paskui spurdėdama krito žemėn; 
ir man dingtelėjo, jog baisu į tai žiūrėti. Paskiau mudu abu ją nu- 
pešėme, sėdėdami vienas šalia kito ant vartų skersinio ir leisdami 
plunksnas pavėjui; aš nuoširdžiai jam padėkojau už pagalbą ir pa- 
sakiau, jog niekuo negaliu jam atsilyginti, bet niekada to nepamir- 
šiu. Jis droviai nusišypsojo ir atsakė, kad visada mielai man padė- 
siąs, kai tik man reikėsią. 

Sulig tais žodžiais iš virtuvės išėjo Nensi ir, prisidengusi delnu 
akis, atsistojo tarpdury, nekantriai laukdama, kada bus galima kepti 
vištytę; tad paskubomis išvaliau ją, sukdama nosį nuo koktaus kva- 
po, atidėjau į šalį kogalvius, nes jų galėjo prireikti padažui, nu- 
mazgojau prie siurblio ir nunešiau virtuvėn. Mudvi buvome vie- 
nos, ruošdamos pakepti vištytę, ir staiga ji tarė: matau, kad paver- 
gei širdį, ir aš paklausiau, ką ji turinti omeny, ir ji atsakė: Džeimį 
Volšą, vargšiukas įklimpo iki ausų, iš veido matyti, kitados mane 
sekiojo, o dabar apie tave ratą suka, kaip kažin ką, manęs neap- 
gausi. Ir aš susivokiau, jog, pykčiui nuslūgus, ji bando vėl prie ma- 
nęs prisigerinti; tuomet prapliupau kvatoti ir pasakiau, jog man 
tai menkas laimikis, nes jisai dar vaikas, juo labiau rudaplaukis ir 
perdėm strazdanotas, nors ir ištįsęs ne pagal metus. Ir ji atsakė: et, 
vyras ar vaikas, o medaus pakabinti taikos; man tie žodžiai buvo 
mįslė, bet nedrįsau paklausti, ką tai reiškia, kad nepalaikytų ma- 
nęs Žžiople. 

Viščiukui kepti reikėjo gerai įkaitinti orkaitę vasaros virtuvėje, 
tad visa kita baigėme žiemos virtuvėje. Prie viščiuko pagaminome 
svogūnų ir morkų patiekalą su baltu padažu; o desertui paruošė- 
me braškių su namine grietinėle ir taipgi naminio sūrio. Ponas Ki- 
neras laikė vyną rūsyje — dalį statinėse, dalį supilstytą į butelius; 
Nensi nusiuntė mane atnešti penkis butelius. Ji nemėgo vaikščioti 
į rūsį, sakė, jog ten daug vorų. 

Šitaip mudviem besidarbuojant, lyg niekur nieko atvingiavo 
Makdermotas, šaltas kaip ledas; ir kai Nensi gana agniu balsu pa- 
klausė, kur jis buvo dingęs, atvertė, jog išėjo visus ryto žygius atli- 
kęs ir jai nesą ko rūpintis, o jeigu jau taip norinti sužinoti, tai turė- 
jęs padaryti vieną dalyką, kurį ponas Kineras jam patikėjęs prieš 
išvykdamas į Torontą; Nensi pasakė, kad ji pažiūrėsianti, kas jam 
buvę patikėta, ir kad jam nevalia kažin kur bastytis ir kiaurai Že- 
mes prasmegti kaip tik tuo metu, kai galįs būti reikalingas; ir jis 
atkirto, jog nesąs koks Žiniūnas ir nesugebąs įminti, kam ko pri- 
reiksią; ir ji atrėžė, kad jei mokėtų spėti ateitį, susivoktų, jog neil- 
gai užsibūsiąs šiuose namuose. Bet kadangi ji neturinti laiko, jie 

pasikalbėsią vėliau, o dabar gal jis malonėtų pasirūpinti pono Ki- 
nero arkliu, nuilsusiu po tokios ilgos kelionės, jeigu, aišku, toks 
darbas nežeminąs jo karališkosios didenybės orumo. Ir jis nuėjo 
arklidėn susukęs vepšlas. 

Pulkininkas Bridžfordas ir kapitonas Boidas atvyko, kaip buvo 
žadėta, ir elgėsi lygiai taip, kaip nusakė Nensi; valgomasis skardė- 
jo nuo skambių balsų ir griausmingo kvatojimo; ir Nensi liepė man 
jiems patarnauti. Ji nenorėjo pati to imtis, bet liko besėdinti virtu- 
vėje, išgėrė taurę vyno ir man įpylė; ir aš pagalvojau, kad ant tų 
džentelmenų ji griežė dantį. Ji pasakė, jog kapitonas Boidas, jos 
nuomone, nesąs tikras kapitonas, nes daugelis džentelmenų pasi- 
savinę tą laipsnį tik todėl, kad Maišto dieną apsižergė arklį; ir aš 
paklausiau apie poną Kinerą, nes kai kurie kaimynai taip pat vadi- 
ną jį kapitonu; ir ji pareiškė, jog nieko tikra apie tai nežinanti, jis 
niekada neprašęs šitaip savęs vadinti, o vizitinėse kortelėse užra- 
šyta tik ponas; bet jeigu jis buvo kapitonas, be abejo, kovojo už 
vyriausybę. Ir, matyt, dėl to irgi jai buvo apmaudu. 

Ji įsipylė dar vieną taurę vyno ir pridūrė, jog ponas Kineras ją 
kartais erzinąs dėl jos pavardės ir vadinąs ją bėgliuke maištininke, 
nes ji esanti Montgomeri, kaip ir Džonas Montgomeris, laikęs 
smuklę, kur rinkdavęsi maištininkai ir kuri paskiau virtusi griuvė- 
siais; pastarasis gyręsis, jog vėlei laikysiąs smuklę Yonge gatvėje, 
kai jo priešus velniai čirškinsią pragare, o paskiau taip ir atsitiko, 
pone, bent jau smuklę tikrai jis atgavo, tačiau tuo metu vis dar 
gyveno Jungtinėse Valstijose, akiplėšiškai pasprukęs iš Kingstono 
kalėjimo. O tai liudija, jog pabėgti įmanoma. 

Nensi įsipylė trečią taurę vyno ir pasakė, jog ji labai pastorėjusi 
ir stačiai nebežinanti ką daryti, ir užsikvempė ant stalo, abiem ran- 
komis parėmusi galvą, bet tuo metu reikėjo nešti kavą, ir aš nespė- 
jau jos paklausti, kodėl ji staiga šitaip nuliūdo. Valgomajame visi 
buvo gerokai nukaušę, nes buvo išgėrę penkis butelius ir reikalavo 
dar; ir kapitonas Boidas paklausė, kur ponas Kineras mane sura- 
dęs ir ar dar tokių kaip aš likę ant medžio, nuo kurio mane nurėš- 
kęs, o jei likę, tai ar jau pakankamai prisirpusios; o pulkininkas 

Bridžfordas pasidomėjo, ką Tomas Kineras padaręs su Nensi, ar 
uždaręs ją kur nors indaujoje drauge su visu savo turkišku hare- 
mu; ir kapitonas Boidas patarė man saugoti savo gražias mėlynas 
akis, nes Nensi beregint jas iškabinsianti, jeigu tik senis Tomas iš- 
drįsiąs slapčia man pamerkti. Visa tai buvo pokštai, bet aš tikėjau- 
si, jog Nensi nieko negirdėjo. 


Sekmadienio rytą Nensi pasakė, kad eičiau su ja į bažnyčią. Atsa- 
kiau, jog neturiu padorios suknelės, nors tai buvo paprasčiausias 
atsikalbinėjimas, - stačiai nelabai norėjau atsidurti tarp nepažįsta- 
mų žmonių, kurie imtų į mane spoksoti. Bet ji pareiškė, jog pasko- 
linsianti man savo suknelę; taip ir padarė, be kita ko, parinko man 
iš prastesnių, ne tokią dailią, kokia pati vilkėjo. Ir dar paskolino 
man gobtuvą, ir aš pasakiau, jog atrodau kaip reikiant; ir ji taip pat 
davė man savo pirštines, kurios nelabai tiko, nes Nensi rankos bu- 
vo kur kas storesnės. Be kita ko, mudvi abi ryšėjome lengvutėmis 
marginto šilko skarutėmis. 

Ponas Kineras, skaudama galva sergąs pagiriomis, pareiškė, jog 
nevažiuosiąs — šiaip ar taip, jis buvo ne iš tų, kurie dažnai lankosi 
bažnyčioje, - bet pridūrė, kad Makdermotas galįs mudvi nuvežti 
vežimaičiu, o paskiau nulėkęs parvežti, nes jisai pats esąs katalikas 
ir nedalyvausiąs presbiterionų pamaldose. Tuo metu tai buvo vie- 
nintelė bažnyčia miestelyje, ir daugelis žmonių, netgi nepriklausan- 
čių presbiterionų bažnyčiai, ateidavo į pamaldas, nes tai vis geriau 
negu nieko; be kita ko, jai priklausė ir vienintelės miestelyje kapi- 
nės, taigi ji turėjo monopolį tiek gyvųjų, tiek mirusiųjų pasaulyje. 

Mudvi susėdome vežimaityje tokios tikros savimi kaip reta, bu- 
vo gražu ir šilta, giedojo paukščiai, ir aš jaučiausi kaip niekad susi- 
jusi su aplinkiniu pasauliu, ir tai puikiai atitiko tos dienos nuotai- 
ką. Įeidama bažnyčion, Nensi įsikabino man parankėn, kaip pa- 
maniau, draugiškumo vedama. Kai kas grįžtelėjo mūsų pusėn, bet 
aš pagalvojau, jog žiūri todėl, kad manęs nepažįsta. Žmonių buvo 
visokių, visiškai skurdžių ūkininkų su pačiomis, tarnų, miestelio 

prekijų, taip pat asmenų, kurie, sprendžiant iš aprangos ir iš to, jog 
sedi priekiniuose klauptuose, dedasi vietos bajorais ar panašiai. Mud- 
vi atsisėdome viename iš galinių klauptų, kaip ir priklausė. 

Pastorius priminė garnį smailia it snapas nosimi, ilgu plonyčiu 
kaklu ir plaukų kuokšteliu, styrančiu ant pakaušio. Pamokslą sakė 
apie Dievo Malonę ir apie tai, kaip ji viena gali suteikti mums iš- 
ganymą, nes pelnyti jo patys negalime nei pastangas dėdami, nei 
gerus darbus darydami. Bet tai nereiškia, jog turime nebesistengti 
1 nebedaryti gerų darbų; bet mums nevalia kliautis ir tikėtis, jog 
būsime išganyti tik todėl, kad pelnysime palankumą savo pastan- 
gomis ir gerais darbais; nes Dievo Malonė esanti paslaptis, ir tik 
vienas Dievas žinąs. kas esąs vertas išganymo; nors Šventajame 
Rašte sakoma, jog juos pažinsi iš vaisių, tie vaisiai būsią dvasios 
vaisiai, niekam nematomi, išskyrus Dievą; ir net jeigu laikytume 
savo priederme melsti Dievo Malonės, mums nevalia pritvinkti pui- 
kybės ir tartis, jog mūsų maldos būsiančios išklausytos, nes žmo- 
gus šaudo, Dievas kulkas gaudo, ir anaiptol ne mūsų varganoms 
mirtingoms ir nuodėmingoms sieloms skirta spręsti įvykių eigą. 
Pirmieji bus paskutiniai, o paskutinieji bus pirmi, ir kai kurie, me- 
tų metus šildęsi prie žemiškosios ugnelės, didžiai nustebs ir pasi- 
piktins ilgai netrukus pasijutę kepinami ten, kur bus nepalyginti 
karščiau; ir tarp mūsų yra nemaža pabaltintų antkapių, kurie iš 
paviršiaus gražiai atrodo, 0 viduje pilni trūnėsių ir visokių nešva- 
rumų; ir mums reikia saugotis moteriškės, sėdinčios prie savo na- 
mų slenksčio, kaip perspėja Patarlių knygos IX perskyrimas, ar 
bet kurios kitos, kuri bandys mus sugundyti sakydama, jog vogtas 
vanduo saldesnis, o slapčia valgoma duona gardesnė; nes, kaip sa- 
ko Šventasis Raštas, visi jie ten mirusieji, ir jos svečiai grimzdi pra- 
garo gilybėse; ir visų labiausiai mes turime saugotis puikybės, kaip 
pamišusios skaistuolės, ir neleisti, kad užgestų amžinoji ugnis; nes 
niekas nežino nei dienos, nei valandos; ir mes turime jos laukti 
drebėdami iš baimės. 

Šitaip jis kalbėjo kurį laiką, ir aš staiga susivokiau žiūrinėjanti 
damų kykus, nes mačiau jas tik iš nugaros; ir jų gėlėtas skepetas; ir 

tariau sau, kad jeigu nei meldsdamasis, nei kaip nors kitaip ne- 
gali išmelsti Dievo Malonės, nei sužinoti, ar esi jos nusipelnęs, ar 
ne, vadinasi. geriausia mesti visa tai iš galvos ir rūpintis savo rei- 
kalais, nes ne nuo tavęs priklauso, ar būsi išganytas, ar būsi pa- 
smerktas amžinoms kančioms. Kuriems galams verkti dėl palie- 
to pieno, jeigu nežinai, ar jis palietas, ar ne, jei vienas Dievas 
tatai žino, vadinas, vienas Dievas ir gali padaryti kas pridera. Ta- 
čiau bemąstant apie visus tuos dalykus, ėmė lenkti į miegą, o ir 
pastorius kalbėjo migdančiu balsu; ir jau buvau bebadanti kuo- 
delį, bet tuo metu visi atsistojome giedoti Abide With Me; susi- 
rinkusieji giedojo toli gražu ne per darniausiai, bet tai buvo bent 
muzika, o muzika glosto širdį. 

Niekas su mumis - Nensi ir manimi - nuoširdžiai nepasisveiki- 
no, kai išėjome, veikiau mūsų lenkėsi, nors kai kas iš neturtingiau- 
siųjų mums vos pastebimai linktelėjo; o mums einant pro šalį, bu- 
vo girdėti kuždant, ir tai man pasirodė keista, nes jeigu aš ir buvau 
nematyta, jie tikrai turėjo pažinoti Nensi; ir nors bajorėliai arba 
tie, kurie tokie dėjosi, jos galėjo tarytum ir nepastebėti, ji nebuvo 
nusipelniusi tokio abejingumo, su kokiu į ją žiūrėjo ūkininkai ir jų 
pačios bei kiti Žmonės, visi kaip vienas tarnai ir samdiniai. Nensi 
ėjo aukštai iškėlusi galvą ir nesižvalgė į šalis; 1r aš pagalvojau: tie 
žmonės šalti ir pasipūtę, tai anaiptol ne geri kaimynai. Jie veid- 
mainiai, bažnyčią laiko narvu Dievui saugoti, idant jis sėdėtų ten 
užrakintas ir kiaurą savaitę nevaikščiotų po žemę, nekaišiotų no- 
sies kur nereikia ir jų širdies gilumoje nematytų tamsumo, apgau- 
lingumo ir apsimestinio gailestingumo; ir jie įsitikinę, jog prisiminti 
Jį jiems dera tik sekmadieniais, kai jie vilki ištaigiausiais drabu- 
Žiais, kai jie nutaiso rimtus veidus, nusiplauna rankas, apsimauna 
pirštines ir surepetuoja savo niekingas pasakėles. Bet Dievas yra 
visur, ir Jo neįmanoma įkišti narvan kaip žmonių. 

Nensi padėkojo man, kad ėjau drauge bažnyčion, ir pasakė, jog 
jai buvo labai malonu su manimi. Tačiau ji paprašė tą pačią dieną 
grąžinti suknelę ir gobtuvą, būgštaudama, kad nesutepčiau. 

Tą pačią savaitę, po kelių dienų, Makdermotas, surūgęs, ištįsusiu 
veidu, vidurdienį atėjo virtuvėn valgyti. Nensi jau buvo jam prane- 
šusi, kad jis atleistas, ir jis turėjo palikti namus mėnesio pabaigoje. 
Jis pareiškė, jog baisiai tuo patenkintas, nes negalįs pakęsti, kad 
moteriškė jam įsakinėtų ir kad niekada to nepatyręs nei kariuo- 
menėje, nei laivuose; tačiau kai jis pasiskundęs ponui Kinerui, ta- 
sai tiek tepasakęs, jog Nensi esanti šių namų šeimininkė ir už tai, 
kad viską tvarkanti, gaunanti algą, ir jis privaląs jos klausyti, nes 
ponas Kineras neketinąs rūpintis visokiais menkniekiais. Taigi esą 
prasti popieriai, bet, turint galvoje Nensi būdą, popieriai esą dar 
prastesni. Ir jis nesitvėrė kaip galima greičiau atsižegnoti nuo to 
kekšyno. 

Tie žodžiai mane labiausiai papiktino, ir aš pagalvojau, jog to- 
kiu jau Makdermotas apsigimęs, tik šitaip moka kalbėti, viską iš- 
pūsti ir meluoti; ir aš, netverdama apmaudu, paklausiau, ką jis tuo 
norįs pasakyti. O jis atrėžė, jog aš tikriausiai nežinanti, kad Nensi 
ir ponas Kineras be jokios gėdos miegą vienoje lovoje ir kad slap- 
čiomis gyveną kaip vyras su pačia, nors ir nevedę; ir juo labiau kad 
tai niekam ne paslaptis, nes visi kaimynai juodu liežuviais bado. 
Aš baisiai nustebau ir taip jam ir pasakiau; ir Makdermotas man 
atkirto, jog esu paskutinė mulkė ir jog nesu tokia jau protinga, 
kokia tariuosi esanti, ir toliau savo nosies nematau, nors man nuo 
liežuvio nenueina ponios Olderman Parkinson vardas ir šnekos 
apie miestą. Na, o kad Nensi kekšė, visiems iškart aišku, tik ne 
tokiai žioplei kaip aš, nes visi jau seniai žinojo, kad tada, kai ji 
tarnavo pas Raitus, pasidarė vaiką su tokiu geltonsnapiu dykaduo- 
niu, kuris pametė ją ir pabėgo, tačiau kūdikis pasimirė. Šiaip ar 
taip, ponas Kineras ją pasisamdė, ko nebūtų padaręs joks padorus 
žmogus; o tai, ką jis turėjo galvoje, buvo aišku iš pat pradžių, nes, 
arklius išvogus, ne laikas rakinti tvartą, o moteriškė - tai lyg vėž- 
lys, apsivertusi aukštielninka jau nebesugeba atsiversti ir masina 
kiekvieną kaip lengvas grobis. 

Nors ir prieštaravau, man staiga dingtelėjo, Kad jis bent jau šį- 
kart sako teisybę; ir man lyg akys atsivėrė, supratau, kodėl visi nu- 

sisuko nuo mūsų bažnyčioje ir kuždėjosi, supratau daugelį kitų da- 
lykų, į kuriuos iš pradžių nekreipiau dėmesio; supratau, jog dailios 
suknios ir auksiniai auskarai - tai vis atlygis už nuodėmę; taip pat 
supratau, ką reiškė ponios Votson virėjos Seli perspėjimo žodžiai, 
kuriuos ji man sakė dar prieš tai, kai sutikau eiti į naują vietą. Po 
to be galo atidžiai žiūrėjau ir klausiausi, vaikščiojau po namus kaip 
šnipė ir įsitikinau, jog Nensi niekada nemiega savo lovoje, kai po- 
nas Kineras namie. Baisiai susigėdau, jog leidausi šitaip mulkina- 
ma ir apgaudinėjama, jog pasirodžiau tokia akla ir kvaila. 

Sarmata prisipažinti, bet paskiau pradėjau kur kas menkiau gerbti 
Nensi, nors ji buvo vyresnė už mane ir namų šeimininkė; aš ne- 
slėpdavau savo paniekos ir atsikirsdavau kur kas dažniau, nei būtų 
pataręs sveikas protas; mudvi kivirčydavomės, keldavome balsą, 
0ji dar skeldavo man vieną kitą antausį; mat plykstelėdavo kaip 
degtukas ir duodavo valią rankoms. Bet aš per gerai žinojau savo 
vietą, kad galėčiau atsakyti tuo pačiu; ir jei būčiau laikiusi liežu- 
vį, mano ausys būtų mažiau kentėjusios. Taigi dalį kaltės prisii- 
mu sau. 

Ponas Kineras, rodos, nematė mudviejų nesutarimo. Jis netgi 
pasidarė man malonesnis nei anksčiau, stabtelėdavo šalia manęs, 
kai ką nors dirbdavau, ir klausdavo, kaip sekasi, ir aš visada atsa- 
kydavau: labai gerai, pone, nes toksai džentelmenas kaip ponas 
Kineras anaiptol nenorėtų laikyti nepatenkinto tarno - gauni algą, 
kad juoktumeis, tad būk geras ir to nepamiršk. Ir jis sakydavo man, 
jog esu šauni mergina ir sukri tarnaitė. Ir kartą, kai tempiau laip- 
tais aukštyn kibirą vandens į pono Kinero vonią, kurią buvo pa- 
prašęs pripilti savo drabužinėje, jis mane paklausė, kodėl Makder- 
motas nenešiojąs vandens, nes man esą per sunku. Atsakiau, jog 
tai esąs mano darbas; ir tada jis panoro iš manęs paimti kibirą ir 
nusinešti aukštyn ir apgniaužė mano ranką, laikančią kibiro lanką. 
O ne, pone, sušukau, negaliu to leisti; ir jis nusijuokė ir pasakė, jog 
jisai pats sprendžia, kas leistina, o kas - ne, juk jis esąs namų šei- 
mininkas, ar ne? Į tai gavau atsakyti: taip. Ir mudviem šitaip be- 
stovint vienam šalia kito ant laiptų ir jam belaikant mano ranką. 

pirmame aukšte pasirodė Nensi ir mus pamatė; ir nuo tos akimir- 
kos jos požiūris į mane nė kiek nepagerėjo. 

Dažnai pagalvodavau, jog viskas būtų buvę geriau, jeigu name 
iš kiemo pusės būtų buvę įrengti atskiri laiptai tarnams, kaip tai 
įprasta kitur; bet ten jų nebuvo. Vadinasi, buvome priversti gyven- 
ti susispaudę, kaip silkės statinėje, o tai buvo nepageidautina; nes 
tuose namuose vargu ar galėjai nusikosėti ar nusijuokti, kad tavęs 
neišgirstų, O ypačiai iš pirmo aukšto. 

Na, o Makdermotas kas dieną darėsi vis niūresnis ir kerštinges- 
nis; ir skundėsi, jog Nensi ketinanti atleisti jį dar mėnesiui nepasi- 
baigus ir neišmokėti jam algos, bet jis to nepakęsiąs; ir jeigu ji Ši- 
taip daranti su juo, lygiai taip i1msianti elgtis ir su manimi, todėl 
mudviem reikią susitelkti ir pareikalauti gerbti mūsų teises. Ir kai 
pono Kinero nebuvo namie, o Nensi išėjo aplankyti savo draugų 
Raitų, nes tie buvo iš dar draugiškai jai nusiteikusių kaimynų, jisai 
vis dažniau lenkė pono Kinero viskį, kurio tas pirkdavosi boseliais 
ir turėjo nemažai atsargų, todėl nepastebėdavo, kad jų po truputį 
mažėja. Tokiomis akimirkomis jis skelbdavosi nekenčiąs visų an- 
glų, ir nors ponas Kineras buvo kilęs iš Žemutinės Škotijos, Mak- 
dermotui buvo vis viena, visi jie esą plėšikai, kekšai ir žemių grobi- 
kai, o ponas Kineras ir Nensi, jiedu abu, nieko daugiau nenusipel- 
nę kaip gero kirčio per makaulę ir amžino atilsio rūsyje, ir tuo jis 
kaip kažin ką pasirūpinsiąs. 

Bet aš pagalvojau, kad tai vien tušti tauškalai, nes jisai visada 
mėgo daug šnekėti ir girtis, jog dievaižin ką padarysiąs; ir mano 
tėtis pasigėręs dažnai grasindavo lygiai taip susidoroti su mama, 
bet niekad netesėdavo savo pažadų. Tokiu atveju geriausia linkte- 
leti galvą, nepriešgyniauti ir vėliau apie tai niekad neužsiminti. 


Daktaras Džordanas pakėlė akis nuo savo užrašų. 

Taigi iš pradžių juo netikėjai? paklausė. 

Visiškai netikėjau, pone, atsakau. Jūs irgi nebūtumėte patikėję, 
jeigu būtumėte išgirdę. Man tai pasirodė tušti grasinimai. 

Prieš pakariamas Makdermotas tvirtino, jog tu jį sukurstei, toliau 
kalba daktaras Džordanas. Sakė, jog tu ketinai nužudyti Nensi ir po- 
ną Kinerą, įberti nuodų jiems į avižinę košę, ir jog tu kelis kartus 
prašei jį padėti; bet jis, būdamas dievobaimingas Žmogus, atsisakęs. 

Kas jums pasakojo tuos prasimanymus? klausiu aš. 

Tai parašyta Makdermoto išpažintyje, atsako daktaras Džorda- 
nas; ir tai aš puikiai prisimenu, nes savo akimis skaičiau iškarpas 
kalėjimo viršininko žmonos albume. 

Jeigu kas ir parašyta, pone, tai nereiškia, jog tat Dievo žodis, 
sakau. 

Jis prapliumpa juoktis, tarytum lodamas: ha ha ha, ir sako, jog 
sakau gryną teisybę. Vis dėlto, Greis, neatlyžta jis, ką gali apie tai 
pasakyti? 

Ką gi, pone, atsiliepiu aš, kaip gyva nieko kvailesnio nesu girdėjusi. 

Kodėl, Greis? klausia jis. 

Aš leidžiu sau nusišypsoti. Jeigu aš būčiau norėjusi įberti jiems 
nuodų į avižinę košę, pone, kodėl būčiau turėjusi ką nors prašyti 
pagalbos? Būčiau galėjusi pati viena juodu nunuodyti ir taip pat 
be niekur nieko ko nors įberti jiems į avižinę košę. Man nebūtų 
prireikę daugiau jėgų nei įberti šaukštelį cukraus. 

Tu labai šaltakraujiškai svarstai, Greis, sako daktaras Džordanas. 
Kodėl, tavo manymu, jis taip kalbėjo apie tave, jeigu tai netiesa? 

Man regis, jis norėjo suversti kaltę ant mano galvos, sakau iš 
lėto. Jam niekados nepatikdavo, kai jam prikišdavai ką negera pa- 
darius. O gal stačiai norėjo, kad drauge su juo keliaučiau anapus. 
Kelionė mirtin ypač prailgsta, kai keliauji vienas, ir atrodo daug 
ilgesnė, nei yra iš tikrųjų, netgi jei išvyksti tiesiai nuo ešafoto su 
kilpa ant kaklo; ir keliauji tamsoje, kur nė menkiausias mėnesie- 
nos spindulėlis neapšviečia tau kelio. 

Atrodo, kad tu labai išprususi šiuo klausimu, Greis, juo labiau 
jog niekad nesi ten keliavusi, sako daktaras Džordanas, šypsoda- 
mas savo kreiva šypsena. 

Niekad nesu ten keliavusi, atsakau aš, nebent sapne; bet užtat 
ne vieną naktį žvalgiau tą kelią. Juk ir aš buvau nuteista pakarti ir 

nesitikėjau išvengti kilpos; ir išgelbėjo mane tik laimė ir ponas Ma- 
kenzis, kuris labai sumaniai mane gynė, prašydamas mane ištei- 
sinti, nes buvau tokia jaunutė. Kai galvoji, jog netrukus išvyksi tuo 
keliu, reikia viską blaiviai pasverti. 

Tavo tiesa, mąsliai pritaria jis. 

Aš nesmerkiu vargšo Makdermoto, sakau. Netgi dėl to, kad jis 
linkėjo man mirties. Niekados nesmerkčiau nė vieno žmogaus dėl 
to, kad jis jaučiasi vienišas. 


Ateinantį trečiadienį buvo mano gimimo diena. Kadangi mudviejų 
santykiai su Nensi atvėso, aš nesitikėjau, jog ji mane sveikins, nors 
gerai žinojo, kada aš gimusi, nes samdoma buvau pasisakiusi, kiek 
man metų ir kada sukaks šešiolika; tačiau didžiai nustebau, kai, tą- 
ryt man įėjus virtuvėn, ji labai maloniai mane pasitiko, pasveikino 
su gimimo diena ir pati priskynusi puokštelę rožių priešais namą 
pamerkė jas į stiklinę, kad nusineščiau į savo kambarį. Buvau jai 
tokia dėkinga, kad ji sušildė man širdį, kas retai atsitikdavo pasta- 
ruoju metu, kai mudvi tolydžio riedavomės, jog vos neapsiverkiau. 

Paskiau ji pasiūlė man gimtadienio proga popiet pailsėti. Aš la- 
bai padėkojau. Bet pasakiau, jog nežinočiau ką veikti, nes kaimy- 
nystėje neturiu draugų, aplink nėra krautuvių, nėra ko žiūrėti, ir 
jog, ko gero. verčiau pabūsiu namie, ką nors pasiuvinėsiu ar nu- 
šveisiu stalo sidabrą, kaip ir buvau numačiusi. Ir ji atsakė, kad ga- 
lėčiau pasivaikščioti po kaimą, jei norėčiau, arba pasižvalgyčiau 
po apylinkes ir maloniai praleisčiau laiką; ir kad galėčiau pasisko- 
linti jos šiaudinę skrybėlaitę. 

Bet vėliau sužinojau, jog ponas Kineras ketino tą popietę pabū- 
ti namie; ir man kilo įtarimas, jog Nensi stačiai nori manimi nusi- 
kratyti, kad galėtų ramiai su juo pasimaloninti, nebijodama, jog 
staiga imsiu ir išdygsiu kambaryje arba kopsiu aukštyn laiptais. ar- 
ba ponas Kineras kaip niekur nieko nueis į virtuvę ir ten užsibus 
klausinėdamas mane tai šį, tai tą, kaip buvo įpratęs daryti pasta- 
ruoju metu. 

Vis dėlto, patiekusi ponui Kinerui ir Nensi pietus, šaltą jautie- 
nos kepsnį ir salotų, nes buvo karšta, pavalgiusi pati su Makder- 
motu žieminėje virtuvėje, suploviau indus, nusiprausiau, nusijuo- 
siau prikyštę, pakabinau ją ant vagio ir užsidėjau Nensi šiaudinę 
skrybėlaitę, o kad nenudegčiau kaklo, pasirišau skarutę baltais ir 
mėlynais dryželiais; i1r Makdermotas, vis dar nesikeldamas nuo sta- 
lo, paklausė, kur aš išsirengiau. Atsakiau, jog šiandien mano gim- 
tadienis ir jog ta proga Nensi leido man eiti pasivaikščioti. Jis pa- 
reiškė, kad eisiąs drauge su manimi, nes keliuose esą pilna storžie- 
vių ir valkatų, ir jis mane saugosiąs. Buvau beatkertanti, jog vie- 
nintelis storžievis ir valkata, kurį pažįstu, dabar sėdi su manim vir- 
tuvėje, bet susivaldžiau ir prikandau liežuvį, nes Makdermotas sten- 
gėsi būti mandagus, tik padėkojau už malonų pasiūlymą ir pasa- 
kiau, jog apsieisiu be jo pagalbos. 

Jis pareiškė, kad, šiaip ar taip, mane lydėsiąs, nes esu jauna ir 
vėjavaikė ir nemoku naudotis gera proga; aš atsakiau, jog šiandien 
ne jo gimtadienis ir jog jis turi darbo; jis pasiuntė velniop visus 
gimtadienius, pasakė, kad jam nusispjauti į gimtadienius, kad tai 
jokia šventė, nes jis visiškai nedėkingas motinai už tai, jog jį pa- 
gimdė; ir netgi jei būtų jo gimtadienis, Nensi niekada jam nebūtų 
leidusi švęsti. Ir aš jam atsakiau, kad ant manęs dėl to nepyktų, nes 
aš pati nieko neprašiau ir nenorėjau kokios nors ypatingos malo- 
nės. Ir kaip galėdama greičiau išsprūdau iš virtuvės. 

Nėmaž nenumaniau, kur galėčiau eiti. Nenorėjau dūlinėti po 
kaimą, kur nieko nepažinojau; ir tada staiga susivokiau, kokia esu 
vieniša, nes tenai neturėjau draugų, išskyrus Nensi, jei galėčiau 
laikyti drauge moterį, kuri kaip vėjarodis: šiandien nors prie žaiz- 
dos dėk, o rytoj ant peilių; gal nebent Džeimį Volšą galėčiau va- 
dinti bičiuliu, bet jis buvo dar vaikas. Gal Čarlis, betgi jis arklys, ir 
net jeigu klausydavosi mano skundų ir paguosdavo, niekuo nega- 
lėdavo man padėti, prireikus patarimo. 

Nežinojau, kur maniškiai, ir buvo toks jausmas, jog neturiu nė 
vieno artimo Žmogaus; ne todėl, kad būčiau kada norėjusi pasima- 
tyti su tėčiu, bet stačiai būtų džiugu gauti kokią žinią iš brolių ir 

seserų. Turėjau tetą Pauliną, ir parašyčiau jai laišką, jei išgalėčiau ap- 
mokėti pašto išlaidas; mat visa tai buvo prieš reformas, ir siųsti laišką 
šitaip toli, kitapus vandenyno, labai brangiai kainavo. Viską apsvars- 
čius blaiva galva, tikrai buvau vieniša visame pasaulyje, ir ateity ma- 
nęs laukė tik sunkus triūsas; ir netgi jei visada galėčiau susirasti kitą 
vietą, vienaip ar kitaip tai būtų tas pats darbas nuo tamsos ligi tamsos, 
ir visada turėčiau vykdyti šeimininkės nurodymus. 

Šitaip mąstydama, pasukau alėjon ir nuėjau gana sparčiais žings- 
niais, mano galva, Makdermoto stebima; ir iš tikrųjų, kai sykį grįŽ- 
telėjau, pamačiau, kad jis stovi ten, atsirėmęs į virtuvės durų stak- 
tą. Mat, jei būčiau ėjusi palengva, ko gero, jis būtų pagalvojęs, jog 
tyčiomis laukiu jo prisivejant. Tačiau, priėjusi sodą, tariau sau, kad 
jis manęs nebemato, ir sulėtinau žingsnius. Paprastai man nesun- 
ku tramdyti jausmus, bet per gimtadienį būna slogi nuotaika, ypač 
kai jautiesi vienišas; ir aš įsukau į sodą ir atsisėdau, nugara atsiko- 
lusi į storą seną kelmą, išlikusį po miško valymo. Aplink giedojo 
paukščiai, bet man dingtelėjo mintis, jog paukščių, ir tų nepažįstu, 
nes nežinau, kaip jie vadinasi; ir tada visai susigraudinau, ir skruos- 
tais ėmė ristis ašaros; aš jų nė nesišluosčiau, priešingai, keletą mi- 
nučių daviau joms valią. 

Paskiau sau viena tariau: kas lemta, to neišvengsi, ir žiūrėjau į 
aplink augančias baltas ramunes ir builius, ir violetinius karpažo- 
lių vainikėlius, taip gardžiai kvepiančius ir geltonų drugelių ap- 
tūptus; paskiau kilstelėjau galvą, įsižiūrėjau į svyrančias obels ša- 
kas, kur jau mezgėsi žali obuoliukai, ir į giedruojančius melsvo 
dangaus lopus, ir stengiausi nusiraminti, guosdama save mintimi, 
jog visą tą grožybę tikriausiai sukūrė gerasis Dievulis, vienintelis 
giliai širdin imąs mūsų rūpesčius, ir mane slegianti našta, nors ir 
kokia ji būtų, be abejo, man užkrauta išbandyti mano stiprybę ir 
tikėjimą kaip pirmiesiems krikščionims, Jobui ir šventiesiems kan- 
kiniams. Bet, kaip jau esu sakiusi, iškart suima miegas, kai tik imu 
mąstyti apie Dievą; ir aš užsnūdau. 

Keisčiausia, jog kietai įmigusi visada jaučiu, kai kas nors prieina 
arčiau ir žiūri į mane. Atrodo, lyg dalis manęs niekados nemiega ir 

budi pramerkusi vieną akį; kai buvau jaunesnė. maniau, jog tai 
angelas sargas. Bet taip tikriausiai man būna nuo vaikystės, nuo to 
meto, kai, man nespėjus laiku atsikelti ir imtis darbo, tėtis prasi- 
mesdavo ta dingstimi, kad galėtų mane apšaukti ir išplūsti pasku- 
tiniais žodžiais, ir aš atsipeikėdavau, už rankos arba už plaukų iš- 
plėšta iš miego. Šiaip ar taip, sapnavau, jog iš miško išeina meška 
ir spokso į mane, ir pakirdau krūptelėjusi, lyg kas būtų uždėjęs ant 
manęs ranką; ir iš tikrųjų šalia pat, prieš saulę stovėjo vyriškis, 
todėl negalėjau įžiūrėti veido. Aš suspigau ir bandžiau pašokti ant 
kojų. Bet tuomet pamačiau, jog tai anaiptol ne koks vyriškis, o tik 
Džeimis Volšas, ir likau besėdinti. 

Ak Džeimi, sušukau, tu mane išgąsdinai. 

Aš nenorėjau, atsakė jis. Ir atsisėdo šalia manęs medžio paunks- 
nėje. Paskiau paklausė: ką tu čia darai vidury dienos? Ar Nensi 
tavęs nepasiges? Mat tai buvo labai smalsus vaikis ir amžinai visko 
klausinėdavo. 

Paaiškinau, jog šiandien mano gimtadienis ir jog Nensi buvusi 
labai gera ir visai popietei atleidusi nuo darbo. Jis mane pasveiki- 
no su gimimo diena. Paskiau pridūrė: mačiau tave verkiant. 

Ir aš paklausiau: kurgi tu buvai, kad mane va šitaip sekei? 

Jis atsakė, jog dažnai ateina į sodą, kai ponas Kineras nemato; 
jog vėliau, kai vaisiai nunoksta, ponas Kineras kartais išeina į prie- 
butį ir pro žiūroną stebi, ar sode nesiautėja kaimynų berniūkščiai:; 
tačiau kriaušės ir obuoliai vis dar per žali. Paskiau jis pridūrė: ko- 
dėl tu tokia liūdna, Greis? 

Buvau iš naujo bepravirkstanti ir paprastai atsakiau: aš čia ne- 
turiu draugų. 

Džeimis tarė: juk aš tavo draugas. Paskiau patylėjo ir paklausė: 
ar turi kavalierių, Greis? Atsakiau, jog ne. Tuomet jis pareiškė: 
norėčiau būti tavo kavalierius. O po kelerių metų, kai būsiu vyres- 
nis ir sutaupysiu pinigų, mudu susituoktume. 

Sulig tais žodžiais nesusitvardžiusi šyptelėjau. Pasakiau viską pa- 
versdama juokais: betgi tu įsimylėjęs Nensi. Ir jis atsakė: ne, nors 
ji man ir patinka. Paskiau pridūrė: ką tu man atsakysi? 

Betgi. Džeimi, pasakiau, aš kur kas vyresnė už tave; ir aš kalbė- 
jau tokiu tonu, lyg būčiau jį erzinusi. Aš negalėjau patikėti, kad jis 
rimtai šneka. 

Metais su trupučiu, atsakė jis. Metai - tai niekis. 

Šiaip sakysi ar taip, o juk tu dar vaikas, pridūriau. 

Aš aukštesnis už tave, atsakė jis. Tai buvo tiesa. Bet nežinia ko- 
dėl penkiolikos ar šešiolikos metų mergina laikoma moterimi, o 
penkiolikmetis ar šešiolikmetis vis dar esti vaikas. Vis dėlto, maty- 
dama, jog tai jam skaudžiausia vieta, nieko daugiau nepasakiau; 
taigi oriai jam padėkojau už pasiūlymą ir pasakiau, jog turiu pa- 
galvoti, nes nenorėjau užduoti jam širdies. 

Ką gi, pasakė jis, šiandien tavo gimtadienis, tad aš tau ką nors 
pagrosiu. Jis išsiėmė fleitą ir labai gražiai, nors per daug verian- 
čiai išraitydamas aukštas gaidas, įsijausdamas ėmė groti Kareivė- 
lis karan išėjo. O paskiau sugrojo Tikėk manimi, jeigu žavi meilės 
kupina jaunystė. Ir aš susivokiau, jog tai tikriausiai nauji dalykė- 
liai, kurių jis mokosi ir kuriais didžiuojasi; tad pasakiau jam, jog 
labai gražu. 

Paskiau jis pareiškė, jog gimtadienio proga nori nupinti man 
ramunių vainiką; ir mudu abu, labai rimti ir susikaupę kaip du 
maži vaikai, įnikome pinti ilgas ramunių pynes; ir, man regis, nesu 
smagiau praleidusi laiko nuo tų dienų, kai gyvenau kartu su Meri 
Vitni. Kai baigėme, jis labai iškilmingai uždėjo vieną pynę man 
ant skrybėlaitės, o kitą - ant kaklo kaip vėrinį ir paskelbė mane 
Gegužės karaliene; aš pasakiau, jog man dera būti Liepos karalie- 
ne, nes buvo liepos mėnuo, ir mes prapliupome juoktis. Jis pa- 
klausė, ar gali pabučiuoti man į skruostą; atsakiau, jog gali, bet tik 
vieną sykį: ir jis pabučiavo. Ir aš jam pasakiau, kad, šiaip ar taip, jis 
praskaidrino man gimtadienį, nuvaikė šalin visus rūpesčius; ir, at- 
sakydamas į tai, jis nusišypsojo. 

Tačiau laikas bėgo kaip pakaustytas, ir popietė veikiai pasibai- 
gė. Eidama alėja namų link, prieangyje pamačiau poną Kinerą - 
stebėjo mane pro žiūroną; kai prisiartinau prie galinių durų, jis 
pasirodė iš už kampo, apėjęs namus, ir tarė: labas vakaras. Greis. 

Aš Jam atsakiau. ir jis paklausė: kas per vyriškis buvo su tavimi 
sode? Ką tu ten su juo darei? 

Jo balse išgirdau įtarimą; ir aš paaiškinau, jog tai buvęs jaunasis 
Džeimis Volšas, ir tiek, ir jog mudu pynę ramunių vainikus, nes šian- 
dien mano gimtadienis. Jis išklausė mano pasiaiškinimą, bet atrodė 
nelabai patenkintas. Ir kai įėjau virtuvėn ruošti vakarienės, Nensi 
tarė: kas per nuvytusi gėlė styro tavo plaukuose? Kvaila, ir gana. 

Viena ramunė liko prikibusi, man nusiimant ramunių vėrinį. 

Tačiau tos dvi pastabos šiek tiek suteršė nekaltą tos dienos pra- 
mogą. 

Tad puoliau virti vakarienę; ir vėliau, įnešdamas vidun glėbį mal- 
kų virtuvės krosniai, Makdermotas sukrizeno: aha, tai pasivoliojai 
žolėse su pusberniu pasiuntinuku, prisilaižei, 0 už tai jam priderė- 
tų sprandą nusukti, ir aš mielai tai padaryčiau, jei būtų ne mažvai- 
kis. Aišku savaime, tau mieliau vaikai negu vyrai, vagi juos stačiai 
iš lopšio. Ir aš atsakiau: aš nieko tokio nepadariau. Bet jis manimi 
netikėjo. 

Man buvo toks jausmas, lyg ir neturėjau tos popietės, lyg nepra- 
leidau malonių ir jaukių valandėlių, bet buvau tolydžio sekama, ir 
sekė visi - net ponas Kineras, nors man niekad nebūtų atėję į gal- 
vą, kad jis galėtų iki to nusiristi, - tarytum stovėjo iširikiavę eilute 
prie mano miegamojo durų ir vienas po kito Žiūrėjo pro rakto sky- 
lutę; tad man buvo labai liūdna ir sykiu pikta. 

Prabėgo keletas dienų, ir nieko ypatinga neįvyko. Pas poną Kinerą 
tarnavau dar vos porą savaičių, bet man buvo toks įspūdis, jog ten 
gyvenu senių seniausiai, nes laikas šliaužte šliaužė, kaip tai būna, 
pone, kai nesi laimingas. Ponas Kineras išjojo raitas, regis, į Torn- 
hilą, o Nensi išėjo aplankyti savo draugės ponios Rait. Džeimis 
Volšas nesirodė paskutiniu metu, ir aš pagalvojau, ar tik Makder- 
motas nebus jam prigrasinęs ir pataręs laikytis atstu. 

Nežinau, kur buvo Makdermotas; tikriausiai miegojo daržinė- 
je. Buvome apsipykę, nes tą rytą prašneko apie mano gražias akis, 
girdi, užtat niekaip neištverianti akimis nešaudžiusi į pusbernius, 
kuriems dar pienas nuo lūpų nenudžiūvęs, ir aš jam pasakiau, kad 
tuos žodžius pasilaikytų sau, nes vienintelis virtuvėje laiko juos 
sąmojingais, ir jis atkirto, jog turiu gyvatės liežuvį, ir aš atrėžiau, 
jog jeigu jam patinka nebyliai, tegu eina į tvartą pasimylėti su kar- 
ve, kaip būtų pasakiusi Meri Vitni ar bent jau panašiai. 

Kai netverdama pykčiu darže skyniausi šviežių žirnelių - vis dar 
apmaudavau, jog esu įtarinėjama ir sekama, taip pat tulžingai Mak- 
dermoto pašiepiama, — išgirdau melodingai švilpaujant ir pama- 
čiau alėja artėjant žmogų su skrynia ant kupros, sumaigyta skrybė- 
le ant galvos ir dideliausia lazda rankoje. 

Buvo tai prekeivis Džeremija. Taip apsidžiaugiau pamačiusi pa- 
žįstamą veidą iš senų gerų laikų, jog paleidau prikyštę su visais Žir- 
neliais, kurie pabiro ant Žemės, pamojau jam ranka ir nubėgau alėja 
jo pasitikti. Mat tai buvo senas draugas, ar bent jau tada šitaip gal- 
vojau. Naujame krašte draugai labai greitai tampa senais draugais. 


Na. Greis, tarė jis, sakiau, jog ateisiu. 

Labai džiaugiuosi jus matydama, Džeremija, pasakiau. 

Palydėjau jį iki galinių durų ir paklausiau: ką šiandien atnešėte? 
Mat man visados patikdavo naršyti po prekeivio dėžę, nors didu- 
ma prekių ir buvo ne pagal mano kišenę. 

Jis paklausė: tu nekvieti manęs virtuvėn, Greis, kur vėsu, juk 
nestovėsime čia, saulėkaitoje? 

Ir aš prisiminiau, kas buvo daroma pas ponią Olderman Parkin- 
son, ir įsivedžiau jį į vidų; vos tik jis atsidūrė virtuvėje, pasodinau 
prie stalo ir iš podėlio atnešiau truputį silpno alaus ir puodelį šalto 
vandens; ir atriekiau jam duonos ir nupjoviau luistelį sūrio. Šoki- 
nėjau apie jį, tupinėjau, nes, šiaip ar taip, laikiau svečiu, 0 pati 
jaučiausi šeimininke, tad reikėjo pasirodyti vaišingai. Sau irgi įsi- 
pyliau bokalą alaus kompanijai palaikyti. 

Į tavo sveikatą, Greis, pasakė jis. Aš padėkojau ir pasiūliau tos- 
tą už jį. Ar tu čia laiminga? paklausė jis. 

Namai labai gražūs, atsakiau, yra paveikslų ir pianinas. Nemė- 
gau blogai atsiliepti apie žmones apskritai, o juo labiau apie šei- 
mininkus. 

Bet čia ramus ir nuošalus kampelis, kalbėjo jis toliau, nenuleis- 
damas nuo manęs žvitrių ir gudrių akių. Jo akys kaip gervuogės, ir 
atrodė, jog jis sugeba įžiūrėti geriau nei diduma Žmonių; ir aš susi- 
vokiau, jog jis stengiasi įskaityti mano mintis; bet mandagiai. Man 
regis, jis visados mane gerbė. 

Ramus, pritariau. Bet ir ponas Kineras taurus ir dosnus džen- 
telmenas. 

Ir turi polinkių, savitų džentelmenams, tarė jis, perverdamas ma- 
ne skvarbiu žvilgsniu. Kaimynystėje girdėjau, kad jis turi silpnybę 
tarnaitėms, ypač toms, kurios dirba namuose. Tikiuosi, jog nebaigsi 
gyvenimo kaip Meri Vitni. 

Sulig tais žodžiais krūptelėjau, nes buvau įsitikinusi, jog vienin- 
telė Žinau visą tiesą, žinau, kas buvo tas džentelmenas, su kuo ben- 
dravo, bet taip pat žinojau, kad niekam nebuvau apie jį kalbėjusi. 
Kaip jūs įspėjote? paklausiau aš. 

Jis prisidėjo pirštą prie nosies, rodydamas, jog tylėjimas ir 1š- 
mintis - svarbiausi dalykai gyvenime, paskiau tarė: ateitis slypi da- 
bartyje, ir tie, kurie sugeba ją įžiūrėti, mato viską. Ir kadangi jis 
tiek daug žinojo, aš daviau liežuviui valią ir papasakojau jam visa 
tai, ką pasakojau jums, pone, netgi tai, jog girdėjau Meri balsą, jog 
paskiau nualpau ir bėgiojau po namus, bet vėliau nieko neprisimi- 
niau; bet apie daktarą - nė žodžio, nes man buvo toks jausmas, jog 
Meri nebūtų norėjusi, kad tat iškiltų paviršiun. Bet, man regis, Dže- 
remijai tai nebuvo paslaptis, nes jisai buvo stačiai aiškiaregis, įmin- 
davo viską, ką turėdavai galvoje, net jeigu balsu nesakydavai nė 
žodžio. 

Liūdna istorija, tarė Džeremija, kai baigiau. Na o tu, Greis, žiū- 
rėk, kad nebūtų šaukštai popiet. Juk Žinai, jog visai neseniai Nensi 
buvo paprasta merga ir dirbo visus tuos sunkius ir nešvarius dar- 
bus, kurie dabar tenka tau. 

Tai buvo taip tiesmuka, jog nudelbiau akis. Aš nežinojau, atsakiau. 

Kai vyras į ką įsmilsta, sunku nuo to atpratinti, toliau kalbėjo 
jis. Tai nelyg pagedęs šuo - jei kartą papjauna avį, įjunksta ir jau 
nesitveria nepapjovęs kitos. 

Jūs daug keliaujate, paklausiau, nes man nepatiko tos kalbos 
aple pjovimus ir žudymus. 

Taip, atsakė jis, esu amžinas keliauninkas. Va neseniai buvau 
Jungtinėse Valstijose, kur galima pigiai prisipirkti galanterijos pre- 
kių ir brangiau parduoti šičia; šitaip mes, prekeiviai, pelnomės duo- 
nos kąsnį. Bent kurpėms reikia užsidirbti. 

O kaip ten? paklausiau. Kai kas sako, jog ten geriau. 

Daugeliu atvejų ten viskas panašiai kaip šičia, toliau pasakojo 
jis. Visur yra niekšų ir nevidonų, tačiau teisindamiesi jie kalba ki- 
toniškai; ir tenai jie postringauja apie savo didį įnašą demokratijos 
labui, lygiai kaip čia tauškia apie visuomenės gerovę ir ištikimybę 
karalienei; bet vargšas visur yra vargšas. Žodžiu sakant, pereiti sieną 
— tai lyg peršokti griovį, nieko tokio nepastebi: ir vienoje, ir kitoje 
pusėje medžiai tokie patys. O aš paprastai per mišką ir einu, ir. be 
to, naktį; man būtų nepatogu mokėti muito mokestį, nes dar rei- 

kėtų kelti kainą tokiems geriems pirkėjams kaip tu, pridūrė jis šyp- 
sodamas. 

Bet jūs nepažeidžiate įstatymo? paklausiau. O kas atsitiktų, jei- 
gu jus sučiuptų? 

Įstatymai tam ir rašomi, kad juos pažeidinėtume, atsakė jis. Ir 
tuos įstatymus rašau ne aš ir ne mano giminės, juos leidžia valdžia, 
ir, be to, savo naudai. Bet aš niekam nedarau nieko bloga. Kai 
žmogus nieko daugiau neturi, jis mėgsta rizikuoti ir pergudrauti 
kitus; 0 nutverti manęs nenutvers, esu sena lapė ir jau labai seniai 
leidžiuos į žygius. Be to, esu laimingas žmogus, kaip sako ženklas 
mano delne. Ir jis parodė man kryželį dešinės rankos delne ir kitą 
kairės rankos delne, abu X formos; ir pareiškė, kad jis saugomas ir 
dieną, ir naktį, nes kairė ranka — tai sapnų ranka. Aš apžiūrėjau 
savo delnus, bet nepastebėjau jokio kryželio. 

Kartais laimė palieka žmogų, pasakiau. Tikiuosi, kad būsite at- 
sargus. 

Klausyk, Greis, ko taip meiliai rūpiniesi mano laime? paklausė 
jis šypsodamas; aš nudelbiau akis į stalą. Savaime suprantama, pra- 
šneko jis vėl surimtėjęs, aš jau ketinu mesti šį darbą, nes radosi 
daugiau konkurentų nei anksčiau, o pagerėjus keliams, daug žmo- 
nių važinėja apsipirkti į miestą, užuot sedėję namie ir pirkę tai, ką 
aš siūlau. 

Aš nusiminiau išgirdusi, kad jis nori atsisakyti prekeivio amato, 
nes tai reiškė, kad jis daugiau nebepasirodys su savo prekydėže. Ir 
ką tuomet darysite? paklausiau. 

Galėčiau keliauti per muges, atsakė jis, ryti ugnį arba spėti ligas 
ir verstis mesmerizmu ir magnetizmu, o tai visada masina žmones. 
Kai buvau jaunesnis, buvau sudaręs sandėrį su tokia moteriške, 
išmaniusia amatą, nes, verčiantis tokiu amatu, paprastai dirbama 
dviese; aš dariau visokius triukus ir taip rinkau pinigus, 0 ji, apsi- 
gaubusi muslino šydu, įeidavo į transą ir kalbėdavo dusliu balsu, 
pasakodama žmonėms jų ligas ir negalias, savaime suprantama, 
ne už dyką. Ir mažne jokios rizikos, nes žmogus juk nemato, kas 
dedasi jo kūne, kas tau pasakys, jog prasimanai ar sakai tiesą? Ta- 

čiau moteriškė pasibodėjo tuo amatu arba manimi ir, sėdusi į lai- 
vą, nuplaukė Misisipės žemupin. Kita vertus, galėčiau tapti pa- 
mokslininku, toliau kalbėjo jis. Kitapus sienos jie turi didelę pa- 
klausą, kur kas didesnę negu šičia, ypačiai vasarą, kai pamokslau- 
jama po atviru dangumi arba palapinėse; ir tenykščiams žmonėms 
pašėlusiai patinka konvulsyviai raitytis, šnekėti negirdėta kalba ir 
per vasarą gauti vieną kitą išpirkimą, nelygu, kiek turi atliekamo 
laiko; ir tam tikslui jie pasiryžę dosniai atsidėkoti, pažerdami krū- 
vą monetų. Tai perspektyvus amatas ir, jeigu sumaniai dirbi, duo- 
da kur kas didesnį pelną negu tas, kuriuo dabar manausi. 

Nežinojau, kad jūs toks dievobaimingas, pasakiau. 

Aš visai nedievobaimingas, atsakė jis; be to, iš visa ko spren- 
džiant, to ir nereikia. Daugelis tenykščių pamokslininkų tiki Dievą 
ne ką daugiau nei pakelės akmuo. 

Pasakiau, jog jis nusideda šitaip kalbėdamas, bet jis tik sukrize- 
no. Didelio čia daikto, jeigu žmonės gauna tai, ko jiems reikia? 
atvertė jis. Aš jiems dosniai seikėsiu. Dailių manierų ir gražaus 
balso bedievis pamokslininkas atvers daugiau nusidėjėlių nei koks 
ištįsusio veido mulkis glebiomis rankomis, kad ir visų dievobai- 
mingiausias. Ir tada jis atsistojo iškilminga poza ir užtraukė didžiu 
balsu: kas tvirto tikėjimo, tas žino, jog Dievo rankose praverčia 
netgi pats prasčiausias indas. 

Matau, kad jūs jau pasirengėte kaip reikiant, pasakiau aš, nes jo 
balsas skambėjo kaip tikro pamokslininko; ir jis vėl sukrizeno. Bet 
paskiau nutaisė rimtą miną ir užsikvempė ant stalo. Man rodos, 
tau reikėtų eiti su manim, Greis, pareiškė jis. Dabartinė padėtis 
tau nieko gera nežada. 

Eiti su jumis? sušukau aš. Ką jūs turite galvoje? 

Su manim tau būtų saugiau negu šičia, atsakė jis. 

Sulig tais žodžiais mane nukrėtė šiurpas, nes daugmaž tą patį ir 
aš nujaučiau, nors ligi šiol tokia mintis man nebuvo atėjusi į galvą. 
O ką gi aš veikčiau? paklausiau. 

Keliautum su manim, atsakė jis. Galėtum būti gydanti aiškiare- 
gė; aš tave išmokyčiau amato, pasakyčiau, ką reikia šnekėti, paro- 

dyčiau, kaip įeiti į transą. Iš tavo delno matau, jog turi tam įgimtą 
dovaną; o pasileidusi plaukus, atrodysi, kaip pridera tavo amato 
moteriai. Pažadu, jog šitaip per dvi dienas uždirbsi daugiau nei 
per du mėnesius čionai gremždama grindis. Tau reikėtų kito var- 
do, savaime aišku, prancūziško ar šiaip kokio užsienietiško, nes 
šiapus vandenyno žmonėms būtų sunku patikėti, jog moteris pa- 
prastu Greis vardu turi slėpiningų galių. Tai, kas nežinoma, visada 
labiau masina, atrodo įtaigiau negu tai, kas Žinoma. 

Ar tai nebūtų apgavystė ir suktybė? paklausiau aš. Ne ką dides- 
nė nei teatre, atsakė Džeremija. Jeigu žmonės nori kuo nors tikėti 
ir to labai trokšta, argi jiems reikia, kad tai būtų tikra, ir argi dėl to 
jiems būtų geriau, ir argi juos apgaudinėji paakstindamas jų tikėji- 
mą tokiu nereikšmingu dalyku kaip vardas? Argi tai veikiau ne 
žmogaus gerumo ir gailestingumo apraiška? Ir kai jis šitaip viską 
pavaizdavo, pasiūlymas pasirodė kur kas patrauklesnis. 

Pasakiau, jog kito vardo nė kiek nesibaiminčiau, nes nesu labai 
prisirišusi prie savojo, gauto iš tėvo. Jis nusišypsojo ir pasakė: tad 
sukertame rankas. 

Neslėpsiu nuo jūsų, pone, ta mintis man pasirodė labai gundan- 
ti; nes Džeremija buvo dailus vyriškis baltutėliais dantimis ir tam- 
siomis akimis, ir aš prisiminiau, jog man skirta ištekėti už vyro, 
kurio vardas prasideda raide D; taip pat man dingtelėjo, kad turė- 
čiau pinigų ir galėčiau už juos prisipirkti drabužių ir, ko gero, auk- 
sinius auskarus; be kita ko, pamatyčiau daugybę kitų vietovių ir 
miestų ir nereikėtų amžinai dirbti tų pačių sunkių ir nešvarių dar- 
bų. Bet staiga prisiminiau, kas atsitiko Meri Vitni; ir nors Džere- 
mija atrodė malonus, išvaizda kartais apgauna, kaip ji vėliau paty- 
rė savo kailiu. O kas bus, jeigu viskas nueis kreiva vėže ir aš pasiju- 
siu vieniša, pamesta svetimame krašte? 

Tad mudu susituoksime? paklausiau aš. 

Kuriems galams? sušuko jis. Kiek Žinau iš patirties, vedybos nie- 
kados nieko gera neduoda; jeigu vyras ir moteris sutinka gyventi 
kartu, jie taip ir daro, 0 jeigu nesutinka, vienas jų duoda kojoms 
žinią, ir viskas baigta. 

Sulig tais žodžiais man pašoko nerimas. Man regis. aš verčiau 
liksiu čia, pasakiau. Šiaip ar taip, aš dar per jauna tekėti. 

Pagalvok, Greis, pasakė jis. Aš tau linkiu gera, noriu tau padėti ir 
tave globoti. Ir aš nuoširdžiai tau sakau, jog čia tau gresia pavojai. 

Tuo metu virtuvėn įėjo Makdermotas, ir man dingtelėjo, ar tik jis 
nebus klausęsis už durų, ir gana ilgai; nes atrodė įsiutęs. Jis paklau- 
sė Džeremiją, kas jis per vienas ir kurį velnią čia daro virtuvėje. 

Pasakiau, jog Džeremija prekeivis ir jog jau seniai jį pažįstu; ir 
Makdermotas dirstelėjo į prekydėžę - jau atvožtą, nes Džeremija ją 
atidarė, mudviem kalbantis, nors ir nebuvo išdėstęs visų prekių, - ir 
pasakė, jog čia nesą nieko bloga, tik ponas Kineras būtų nepaten- 
kintas, kad eikvoju gerą alų ir sūrį kažin kokiam šunsnukiui pre- 
keiviui. Taip pasakė ne todėl, jog labai ėmė į širdį, ką būtų pagal- 
vojęs ponas Kineras, - stačiai norėjo įžeisti Džeremiją. 

Aš atsakiau, jog ponas Kineras geros širdies ir tokią karštą die- 
ną tikrai nepašykštėtų vėsaus gėrimo doram žmogui. Ir tuomet 
Makdermotas dar labiau surūgo, nes baisiai nemėgdavo, jei 1mda- 
vau liaupsinti poną Kinerą. 

Iuomet Džeremija įsiterpė, norėdamas visus sutaikinti, ir pasa- 
kė, jog turi marškinių, tiesa, jau padėvėtų, bet dar visai gerų ir 
labai pigių; jie esą Makdermoto dydžio; ir nors tasai nesiliovė niurz- 
gęs, Džeremija juos ištraukė ir ėmė jam piršti; aš žinojau, jog Mak- 
dermotui reikia naujų marškinių, nes vienerius jis taip nudrengė, 
kad nebėjo sulopyti, o kitus supūdė —- pametė kertėn purvinus ir 
šlapius, ir į juos įsimetė pelėsiai. Pamačiau, kad jis susidomėjo, ir, 
netardama nė žodžio, atnešiau jam bokalą alaus. 

Marškiniai buvo paženklinti raidėmis H.C., ir Džeremija pareiš- 
kė, kad jie priklausė vienam kareiviui, be kita ko, šauniam vyrui; 
bet tasai esąs gyvas, nes nedera dėvėti mirusiojo marškinių - gali 
prisišaukti nelaimę; ir pasakė visų ketverių kainą. Makdermotas 
pareiškė, jog už tokią kainą galįs įpirkti nebent trejus, ir pasiūlė 
mažiau, ir šitaip jiedu derėjosi, kol Džeremija pasakė, kad gerai, 
jis sutinkas, atiduodąs ketverius už tiek, kiek kainuoją treji, bet nė 
cento mažiau, nes tai plėšimas vidury dienos, jis veikiai liksiąs be 

kelnių. jeigu ir toliau šitaip prekiausiąs; Makdermotas buvo labai 
patenkintas savimi, kad taip kietai derėjosi, bet iš žiburiukų Dže- 
remijos akyse supratau, jog jis tik dedasi Makdermotui nuleidęs, o 
iš tikrųjų gana gerai pasipelnė. 

Taigi, pone, buvo tai tie patys marškiniai, taip plačiai nuskam- 
bėję per teismą; ir jie sukėlė didelę maišatį, pirmiausia todėl, jog 
Makdermotas pareiškė gavęs juos iš prekeivio, o vėliau pragydo 
kitaip ir pasakė: iš kareivio. Tačiau tam tikra prasme abu variantai 
buvo teisingi; ir, man regis, jis pakeitė parodymus nenorėdamas, 
kad Džeremija liudytų teisme prieš jį, - Žinojo, jog tai mano bičiu- 
lis ir stengsis man padėti, liudydamas prieš Makdermotą; ar bent 
taip tikriausiai galvojo. Ir antra todėl, jog laikraščiai nesugebėjo 
teisingai paskelbti, kiek iš tikrųjų būta marškinių. O jų būta ketve- 
rių, ne trejų, kaip rašyta; nes dveji gulėjo Makdermoto kuprinėje, 
o vieneri buvo aptikti kruvini už virtuvės durų; kaip tik jais Mak- 
dermotas vilkėjo, slėpdamas pono Kinero kūną. O ketvirtais vil- 
kėjo ponas Kineras, nes jais Džeimsas Makdermotas jį aprengė. 
Taigi viso labo ketveri, anaiptol ne treji. 

Aš palydėjau Džeremiją iki alėjos vidurio, o Makdermotas grės- 
minga mina stebėjo mudu nuo virtuvės slenksčio; bet man nerū- 
pėjo, ką jis gali pagalvoti, ne jis buvo mano šeimininkas. Kai atėjo 
metas skirtis, Džeremija labai rimtai į mane pasižiūrėjo ir pasakė, 
jog veikiai sugrįšiąs atsakymo ir dedąs visas viltis į tai, kad tiek 
savo, tiek jo labui aš tarsianti taip. Padėkojau jam už gerus ketini- 
mus. Vien tik pagalvojusi, kad panorėjusi galiu mesti tarnybą, jau- 
čiausi saugesnė ir taip pat laimingesnė. 

Kai grįžau, Makdermotas man pasakė, jog laimingai nusikratė- 
me prekeivio, jog tas Žmogėnas jam nepatinkas, šlykštus atklydė- 
lis, nežinia iš kur atsibastęs;: ir pridūrė įtariąs, kad atsibeldęs čio- 
nai it šuo, užuodęs rujojančią kalę. Nieko neatsakiau į tuos žo- 
džius, nors jie man pasirodė labai nešvankūs, ir, be to. mane nu- 
stebino jo tulžingumas; tad paprašiau malonėti nešdintis iš virtu- 
vės, nes esąs metas ruošti vakarienę. 

Ir kaip tik tuo metu prisiminiau, jog darže palikau pabertus žirne- 
lius, ir išbėgau jų rinkti. 


31. 


Po kelių dienų pas mus apsilankė daktaras. Tai buvo daktaras Rei- 
das, pagyvenęs džentelmenas ar bent jau iš pažiūros toks atrodė; 
tačiau apie daktarus sunku spręsti, nes jie nutaiso orų veidą ir ne- 
šiojasi galybę ligų savo odiniame krepšyje, kur laiko peilius, ir to- 
dėl pasensta be laiko; jie kaip krankliai, kai pamatai du ar tris vie- 
noje vietoje, jau esi tikras, jog kvepia mirtimi ir jog jie apie tai 
kalbasi. Kaip krankliai tariasi, kurią kūno dalį kuris nusineš nusi- 
plėšęs, taip ir daktarai daro. 

Neturiu galvoje jūsų, pone, nes jūs nesinešiojate nei odinio krep- 
šio, nei peilių. 


Kai pamačiau daktarą vienkinkiu vežimaičiu atbildant alėja, paju- 
tau, kaip skaudžiai suspaudė širdį, ir man buvo toks jausmas, jog 
tuoj nualpsiu; bet nepajudėjau iš vietos, nes buvau palikta viena 
pirmame aukšte tam atvejui, jei ko nors prireiktų. Nensi nebūtų 
galėjusi man patalkinti, ji gulėjo paslika antrame aukšte. 

Dieną prieš tai padėjau jai matuotis naują suknelę, kurią ji siu- 
vosi, ir kiaurą valandą smeigtukų pilna burna šliaužiojau klūpsčia 
grindimis, 0 ji tuo tarpu staipėsi prieš veidrodį. Ji pareiškė, jog 
pernelyg išėjusi į kūną, ir aš atsakiau, kad visai ne pro šalį trupu- 
čiuką pastorėti, kad menka laimė būti vien kaulai ir oda ir kad 
šiais laikais jaunos moterys marinasi badu sekdamos mada, idant 
atrodytų blyškios ir liguistos, ir kad jos taip stipriai susiveržia kor- 
setais, jog iškart alpsta. kai į jas kas nors pažiūri. Meri Vitni saky- 

davo, jog vyrams nepatinka vieni griaučiai, jie nori ką nors nutver- 
ti ir iš priekio, ir iš užpakalio, ir jog kuo subinė platesnė, tuo esą 
geriau; bet Nensi to nesakiau. Ji siuvosi suknelę iš amerikinio kre- 
minės spalvos kartūno, marginto vos prasiskleidusiais pumpurais, 
su liemenį standžiai apgulančiu klostytu korsažu ir trimis eilėmis 
raukčių papuoštais priedurais; pasakiau, kad jai labai tinka. 

Raukydama antakius, Nensi apžiūrėjo save veidrodyje ir pareiš- 
kė, jog pernelyg pastambėjusi per liemenį ir jog jeigu ir toliau ši- 
taip eisianti į kūną, gausianti užsisakyti naują korsetą ir veikiai 
atrodysianti kaip storulė Žuvų pardavėja. 

Aš prikandau liežuvį, nes jau buvau besakanti, jog toks pavojus 
negrėstų, jeigu ji nekabintų šaukštais sviesto. Prieš pusryčius ji su- 
šveitė riekę duonos, užsitepusi sviesto per pirštą storumo ir slyvų 
uogienės ant viršaus. O vakar užklupau ją pampiant luistą grynų 
lašinių, nupjautą podėlyje nuo kumpio. 

Ji paprašė dar truputį suveržti korsetą, paskiau pataisyti lieme- 
nį, bet kai ėmiausi darbo, ji nusiskundė, jog nekaip jaučiasi. Ko čia 
stebėtis, turint galvoje, kiek ji prisikirto, be kita ko, pamaniau, jog 
ir korsetas pernelyg kietai suveržtas. Tačiau jau tą rytą, pasak jos, 
svaigusi galva, o buvo perkandusi kąsnį kitą per pusryčius ir nesu- 
siveržusi korsetu. Tad ėmiau svarstyti, kas atsitiko, ir tariau sau, 
jog daktaras iškviestas pas Nensi. 

Kai pamačiau atvažiuojant daktarą, kieme leidausi antrą kibirą 
vandens žlugtui; mat buvo gražus rytmetys, oras vaiskus ir grynas, 
skaisčiai švietė karšta saulė, tad buvo geriausias metas džiovinti 
skalbinius. Ponas Kineras išėjo pasitikti daktaro, kuris pririšo ar- 
klį prie tvoros, ir tada jiedu abu žengė į vidų pro paradines duris. 
Aš skalbiau kaip skalbiusi ir spėjau gana anksti išdžiaustyti visus 
skalbinius, o buvo tai vien baltiniai: marškiniai, naktiniai, apati- 
niai sijonai ir panašiai, bet ne paklodės; ir visą tą laiką svarsčiau 
sau viena, ką ten daktaras veikia su ponu Kineru. 

Jiedu abu sėdėjo mažajame pono Kinero kabinete, užsidarę du- 
ris; ilgokai pakvaršinusi galvą, patyliukais nuėjau į gretimą bibliote- 
ką šluostyti dulkių nuo knygų; bet girdėjau tik neaiškų murmėjimą. 

Vaizdavausi visokiausias baisenybes, čia poną Kinerą krenkščiant 
krauju, čia mirtimi vaduojantis, ir jau rankas grąžiau: o kai išgirdau 
girgžtelėjant kabineto durų rankeną, kaip strėlė perlėkiau valgomą- 
jį 17 nudūmiau į paradinę svetainę su skudurėliu dulkėms valyti, nes 
visada geriausia žinoti, kas bloga gali nutikti. Ponas Kineras išlydėjo 
poną Reidą pro paradines duris, ir daktaras pareiškė, jog jis neabe- 
jojąs, kad jie turėsią malonumą dar daugelį metų bendrauti su ponu 
Kineru ir kad ponas Kineras per daug prisiskaitęs medicinos žurna- 
lų, todėl jam kilę nemažai minčių ir susižadinusi vaizduotė; kad jis 
nesergąs tokiomis ligomis, kurių negalėtų pagydyti sveikas maistas 
ir teisingas gyvenimo būdas; bet, rūpindamasis kepenimis, turįs ma- 
žiau gerti alkoholio. Tas pokalbis mane nuramino; šiaip ar taip, pa- 
galvojau, jog tokius dalykus daktarai paprastai sako merdėjančiam 
ligoniui, kad apsaugotų jį nuo neramių minčių. 

Aš atsargiai dirstelėjau pro šalinį svetainės langą. Daktaras Rei- 
das ėjo prie savo arklio ir vežimaičio, ir tuojau pat pamačiau Nen- 
si — susitaršiusi, įsisiautusi į savo skepetą, šnekėjosi su gydytoju. 
Matyt, tylutėliai nusileido laiptais, jog aš negirdėjau, vadinasi, juo 
labiau nenorėjo, kad ją išgirstų ponas Kineras. Pagalvojau, kad ji 
tikriausiai nori susižinoti, kuo serga ponas Kineras, jeigu iš tikrųjų 
negalavo; bet paskiau tariau sau, jog ji galbūt tariasi su gydytoju 
dėl netikėtai užėjusios negalios. 

Daktaras Reidas nuvažiavo, ir Nensi smuko vidun pro galines 
duris. Išgirdau poną Kinerą ją šaukiant iš bibliotekos; tačiau ji bu- 
vo dar kieme ir tikriausiai nepageidavo, kad kas nors sužinotų, ką 
ji dariusi, tad nuėjau pati. Ponas Kineras neatrodė prasčiau nei 
paprastai, skaitė žurnalą The Lancet, ištrauktą iš lentynoje sukrau- 
tos šūsnies. Kartais, valydama kambarį, užmesdavau į juos akį, bet 
nesuprasdavau nei bū, nei be, nebent kai kurias vietas, kur buvo 
aprašomos kūno funkcijos, apie kurias negražu kalbėti net pavadi- 
nus jas visokiais skambiais vardais. 

Na, Greis, sušuko ponas Kineras, kurgi tavo šeimininkė? 

Atsakiau, kad ji labai negaluoja ir guli lovoje savo kambaryje, 
bet jeigu jis ko pageidaująs, aš galinti patarnauti. Jis pasakė, kad 

nori kavos, aišku, jeigu man nebūtų per sunku. Atsakiau, jog ne, 
tik ilgokai užtruktų, nes reikėsią užkurti viryklę; ir jis pasakė, jog 
atneščiau, kai tik bus išvirta, ir kaip paprastai padėkojo. 

Aš perėjau kiemą ir pasukau į vasaros virtuvę. Ten sėdėjo Nen- 
si, parimusi prie stalo, iš pažiūros pavargusi ir liūdna, ir baisiai 
perblyškusi. Pasakiau, jog tikiuosi, kad ji geriau jaučiasi, ir ji atsa- 
kė, jog jaučiasi geriau, paskiau mane paklausė, ką aš darau, nes 
kaip tik stengiausi įpūsti beveik išblėsusią ugnį. Pasakiau, jog po- 
nas Kineras paprašė išvirti ir atnešti jam kavos. 

Betgi kavą jam visados nešu aš, tarė Nensi. Kodėl jis prašė tave? 

Atsakiau, jog, mano įsitikinimu, tik todėl, kad jos nebuvo na- 
mie. Aš tik noriu ją pavaduoti ir prisiimti dalį darbo, atsakiau, nes 
žinau, kad ji serga. 

Aš pati nunešiu, pareiškė ji. O tu, Greis, būk maloni ir šiandien 
popiet išgremžk aslą. Jau bjauriai įskretusi, ir man nusibodo gy- 
venti kiaulidėje. 

Man regis, nešvari asla neturėjo su tuo nieko bendra, bet šitaip 
buvau nubausta už tai, kad drįsau pati viena įeiti į pono Kinero 
kabinetą; tai buvo baisi neteisybė, juk aš tik bandžiau jai padėti. 


Nors rytmetys buvo labai gražus ir giedras, apie vidurdienį oras 
ėmė niauktis ir gesti. Nė menkiausio dvelktelėjimo, pasidarė drėg- 
na, ir dangų užtraukė pilkšvi, drumzlinai gelsvi debesys, užlieti ly- 
dyto metalo švytėjimo, ir jis atrodė tuščias ir grėsmingas. Tokiu 
oru dažnai sunku kvėpuoti. Šiaip ar taip, jeigu viskas būtų klostęsi 
kaip paprastai, tokį vidurdienį būčiau sėdėjusi - lauke, ko gero, 
kad galėčiau įkvėpti gryno oro, - su adiniu, kojas ilsindama, nes 
didžiąją dienos dalį neprisėsdavau, o štai dabar gavau šliaužioti 
keliais, gremždama vasaros virtuvės aslos plokštes. Aslą būtinai 
reikėjo šiūruoti, bet aš mieliau būčiau plovusi aslą truputį atvėsus 
orams, nes buvo taip karšta, jog kiaušinį galėjai pasikepti saulė- 
kaitoje; nuo manęs ėjo šutas kaip nuo arklio, atsiprašau už palygi- 
nimą, pone. Man labai rūpėjo mėsa podėlyje, nes aplink dūzgė 

nepalyginti daugiau musių nei visada; Nensi dėta, per tokius karš- 
čius aš niekados nepirkčiau tokio didelio gabalo mėsos, nes buvau 
tikra, kad ji tikrai sudus, o tai grynas nuostolis ir begėdiškas išlaida- 
vimas; ir, be to, būtų pravartu nunešti jį rūsin, kur vėsiau. Bet aš 
žinojau, jog bergždžia jai ką nors siūlyti, jeigu nenoriu gauti garo. 

Asla buvo įskretusi kaip tvarte, ir aš svarsčiau, kada paskutinį 
kartą ji matė ražą. Iš pradžių ją iššlaviau, savaime suprantama, o 
paskiau mazgojau kaip priklauso, klūpsčiomis, po keliais pasikišu- 
si seną skurlį, nes asla buvo grynas akmuo, nusiavusi kojines ir 
kurpes, mat, jei nori smagiai padirbėti, turi įsikinkyti kaip reikiant, 
o aš dar pasiraitojau rankoves aukščiau alkūnių, pasikaišiau sijoną 
ir apatinius, įspraudusi juos tarp kojų ir suveržusi prikyštės juosta, 
kaip daroma, pone, tausojant kojines ir drabužius, tai žino kiek- 
vienas, kas yra bent kartą gremžęs aslą. Turėjau gerą ražą gremži- 
mui ir skudurą plovimui, tad pradėjau nuo galo, atbula artėdama 
prie durų; nes, kai dirbi tokį darbą, negi norėsi bešveisdamas aslą 
atsidurti kur nors kertėje. 

Išgirdau užpakaly kažką įeinant virtuvėn pro duris. Buvau pali- 
jau, jog tai tikriausiai Makdermotas. 

Nepritrypk man išplautos aslos savo mulvinais batais, pasakiau 
jam ir šveičiau toliau. 

Jis neatsakė, bet ir neišėjo. Stovėjo tarpduryje kaip įbestas, ir 
man dingtelėjo, kad spokso į mano plikas kulkšnis ir blauzdas, mur- 
zinas, kaip galite įsivaizduoti, ir — atleiskite, pone, - į užpakalį, 
kuriuo vinksėjau į šalis, beplaudama aslą, kaip šuo kad judina pa- 
sturgalį. 

Ar jau nieko geresnio negali nusitverti? sušukau jam. Juk algą 
tau moka ne už tai, kad čia stypsotum ir varnas gaudytum. Ir grįž- 
telėjau pažiūrėti per petį, o buvo ten anaiptol ne Makdermotas, 
būtų man iškrėtęs gerą pokštą. Aš pašokau ant kojų, viena ranka 
nuleidau pasikaišytą sijoną, kita gniauždama ražą, 0 purvinas van- 
duo varvėjo ant mano suknelės. 

Ak, atsiprašau, pone, pasakiau. Bet pagalvojau, kodėl jis nega- 
lėjo padoriai pasielgti ir atsiliepti vos įėjęs. 

Nieko baisaus, atsakė jis, katei neuždrausi žiūrėti į karalienę; ir 
kaip tik tą akimirką tarpdury išdygo Nensi, baltutėliu kaip kreida 
veidu ir daiktais pažalusia pasmakre, bet užtat veriančiomis akimis. 

Kas čia darosi? Ką tu čia veiki? Ji šaukė man, bet iš tikrųjų krei- 
pėsi į jį. 

Sveičiu aslą, ponia, atsakiau. Kaip jūs liepėte. Ką, jos manymu, 
aš čia išdarinėju? pamaniau. Gal šoku? 

Atsakyk, sušuko Nensi, gana man akis draskyti! Bet tai buvo 
netiesa, aš paprasčiausiai atsakiau į jos klausimą. 

Lyg teisindamasis - o ką bloga jis padaręs? — ponas Kineras pa- 
sakė: aš tiesiog atėjau antro puodelio kavos. 

Aš pati įpilsiu, įsiterpė Nensi. Greis, tu gali eiti. 

Kur eiti, ponia? paklausiau. Tik pusė aslos išplauta. 

Bet kur, kad tik dingtum man iš akių, atrėžė Nensi. Ji buvo bai- 
siausiai įsiutusi ant manęs. Ir, dėl Dievo meilės. susirišk plaukus, 
pridūrė. O atrodai kaip paskutinė šliundra. 

Ponas Kineras tarė: aš būsiu bibliotekoje, ir išėjo. 

Nensi šoko kurstyti ugnį pakuroje, lyg pasinešusi ją nusmeigti. 
Užsičiaupk, pasakė man, o burna musių priskris. Ir jeigu turi bent 
kruopelę proto, niekada daugiau neprasižiok. 

Jau buvau besviedžianti ražą jai į galvą, o kad ko nors nepasi- 
gestų - jam pavymui kibirą su purvinu vandeniu. Įsivaizdavau, 
kaip ji stovi šičia lyg skenduolė, ant veido uždrykusiais varvan- 
čiais plaukais. 

Bet staiga suvokiau, kas atsitiko. Jau anksčiau gana dažnai bu- 
vau tai mačiusi. Nei šiokiu, nei tokiu metu moteris užsimano keis- 
čiausių valgių, vemia pažalusiu veidu, ima brinkti kaip šiltu vande- 
niu užpilta razina, pasidaro irzli, pilna visokiausių įgeidžių. Ji bu- 
vo nėščia. Ji laukėsi. Buvo pakliuvusi į bėdą. 

Spoksojau į ją išsižiojusi, lyg gavusi spyrį į pilvą. Ak ne, ak ne, 
kartojau sau viena. Jaučiau, kaip ima lyg kūjis dunksėti širdis. Ne- 
gali būti. 

Tą vakarą ponas Kineras buvo namie ir kartu su Nensi vakarienia- 
vo valgomajame, 0 aš jiems patarnavau. Įdėmiai stebėjau jo veidą, 
tikėdamasi įžiūrėti, ar jis žino, kas Nensi atsitikę; bet jis nežinojo. 
Kažin, ką jis darytų, jei žinotų. Išspirtų ją pro duris. Vestų. Neturė- 
jau nė menkiausio supratimo ir nenumaniau, kas gali atsitikti. Ne- 
linkėjau Nensi nieko bloga ir nenorėjau, kad ją atleistų ir ji klai- 
džiotų vieškeliais be namų, tapusi nevidonų valkatų grobiu; bet, 
šiaip ar taip, būtų neteisinga ir nepadoru, jeigu ji pasidarytų ger- 
biama dama su vedybiniu Žiedu ant piršto ir dar vartytųsi kaip inks- 
tas taukuose. Tai būtų visiška neteisybė. Meri Vitni irgi atsitiko 
toks dalykas, ir ji mirė. Kodėl už tą pačią nuodėmę viena turėtų 
būti apdovanota, o kita nubausta? 

Kaip paprastai nukrausčiau stalą, jiedviem perėjus į svetainę. Tuo 
metu buvo karšta kaip krosnyje, saulė dar tik leidosi, bet padangę 
vis labiau traukė pilkšvi debesys. Buvo ramu kaip kape, nė men- 
kiausio dvelktelėjimo, tik horizonte blykčiojo amalai ir tolumoje gru- 
meno perkūnija. Kai toks oras, girdi, kaip plaka tavo širdis; toks 
įspūdis, lyg žaistum skiniuką ir lauktum, jog kas nors tave užklups, o 
tu nenumanai kas. Uždegiau žvakes, kad matyčiau, ką valgau, nes 
vakarieniavau su Makdermotu, o valgėme šaltą jautienos kepsnį, 
nes nebeturėjau jėgų ko nors mudviem išvirti. Mudu vakarieniavo- 
me Žiemos virtuvėje, užsigerdami alumi, ir suvalgėme po riekelę 
duonos, dar gana šviežios ir gardžios, su vienu kitu luisteliu sūrio. 
Paskiau aš suploviau indus, iššluosčiau ir sudėjau ant lentynos. 

Makdermotas ėmėsi valyti batus; per vakarienę jis buvo surū- 
gęs ir niurzgė, kodėl mes irgi negalėtume valgyti žmoniškai paga- 
mintų patiekalų, tarkime, bifštekso su šviežiais žirneliais, kokius 
šveičia kiti, ir aš atkirtau, jog švieži žirneliai nekrenta iš dangaus ir 
jog jam derėtų įsidėmėti, kam priklauso juos valgyti, nes jų vos 
pakanka dviems; ir, be kita ko, aš esanti ne jo, bet pono Kinero 
tarnaitė; ir jis atrėžė, kad jeigu būčiau jo tarnaitė, veikiai mano 
kojos čia nebūtų, nes esu bjauresnė už raganą, ir mano gyvatės 
prigimtį geriausiai būtų gydyti diržu; ir aš jam atverčiau, jog pikti 
žodžiai ne taukai - jais bulvienės neužkulsi. 

Išgirdau svetainėje Nensi balsą ir supratau. kad ji tikriausiai balsu 
skaito. Ji mėgo balsu skaityti, nes tai, jos nuomone, aristokratiška; 
bet visados apsimesdavo, jog skaito pono Kinero prašoma. Buvo 
atsidarę svetainės langą, neimdami į galvą, kad gali priskristi nak- 
tinių drugių, bet tik todėl ir išgirdau. 

Uždegiau kitą žvakę ir pasakiau Makdermotui, jog einu gulti, 
bet jis nieko neatsakė, tik suniurzgė, stvėrė savo žvakę ir iškurnė- 
jo. Jam išsinešdinus, atidariau duris ir pasižiūrėjau į koridorių. Sve- 
tainės durys buvo pusiau praviros, nuo lempos su gaubtu pro jas 
gulė ant grindų šviesos pėdas, ir aš aiškiai girdėjau Nensi balsą. 

TIylutėliai nusėlinau koridorium, žvakę palikusi virtuvėje ant sta- 
lo, ir prisišliejau prie sienos. Norėjau išgirsti, ką ji skaito. Tai buvo 
Ežero dama, kurią kitados skaitydavome mudvi su Meri Vitni, ir, 
tai prisiminus, man pasidarė liūdna. Nensi skaitė gana neblogai, 
nors lėtai, ir retkarčiais jai susipindavo liežuvis, tariant kokį žodį. 

Vargšė pamišėlė merdėjo, ką tik nušauta per klaidą, deklamuo- 
dama eiles; man ta vieta atrodė pati liūdniausia; bet ponas Kine- 
ras buvo kitos nuomonės, nes pareiškė, jog neįtikėtina, kad tokia- 
me romantiškame kraštovaizdyje, kokių esama Škotijoje, būtų ga- 
lima Žengti žingsnį neužkabintam pamišėlių, netikėtai užšokančių 
ant ne joms skirtų kulkų ir strėlių, kurios bent tuo praverčia, jog 
nutraukia jų bliovimą ir negandas, kitaip jos nesiliautų puldinėju- 
S10S į jūrą tokiu tempu, kad ilgai netrukus jų lavonai užkimštų van- 
denyną ir sukeltų rimtą pavojų laivininkystei. Tuomet Nensi pa- 
reiškė, jog jis esąs bejausmis, o ponas Kineras atsakė, kad ne, jo- 
kiu būdu, bet niekam ne paslaptis, jog seras Valteris Skotas prikai- 
šiojęs į savo knygas šitiek lavonų pataikaudamas damų skoniui, 
nes damos ištroškusios kraujo, ir joms didžiausia laimė mėgautis 
kraujo klane tysančiu lavonu. 

Nensi linksmai paprašė jį liautis ir gražiai elgtis. kitaip būsianti 
priversta jį nubausti ir nebeskaityti, ir vietoj to sėsti prie pianino; 
ir ponas Kineras nusikvatojo ir pareiškė, jog iškęsiąs bet kokius 
kankinimus, išskyrus tą. Pasigirdo plekštelėjimas, sušnarėjo audi- 
nys, ir aš tariau sau, kad ji tikriausiai sėdėjo jam ant kelių. Kurį 

laiką buvo ramu, kol galiausiai ponas Kineras paklausė Nensi, ar ji 
nusikandusi liežuvį ir ko sėdinti tokia susimąsčiusi. 

Aš palinkau į priekį, įsitikinusi, jog jinai tikrai pasisakys, kas 
atsitiko, ir tuomet aš sužinosiu, kaip toliau klostysis reikalai, bet ji 
nė neužsiminė apie tai. Vietoj to ėmė skųstis, kad ji nepatenkinta 
tarnais. 

Kuriais, paklausė ponas Kineras. Nensi atsakė, jog abiem, ir po- 
nas Kineras prapliupo juokais ir pareiškė, kad namuose esą trys 
tarnai, anaiptol ne du, nes ir ji esanti tarnaitė; Nensi pasakė, jog 
labai malonu, kad jis jai tat priminęs, ir jog dabar jai reikia eiti, nes 
virtuvėje turinti darbo; vėl sušnarėjo audiniai, pasigirdo lyg susi- 
stumdymas, tarytum ji būtų bandžiusi pasikelti. Ponas Kineras pra- 
trūko dar garsiau kvatoti ir pasakė, jog jai priklauso būti ten, kur ji 
esanti, ir jog toks esąs šeimininko įsakymas, ir Nensi atsakė kartė- 
lio pilnu balsu, kad ji nujautė esanti tam pasamdyta; tuomet jis ją 
nuramino ir paklausė, kodėl ji esanti nepatenkinta tarnais. Betgi 
jie dirba, ir tai svarbiausia, pareiškė jis, ir jam visiškai nerūpi, kas 
šveičia jam batus, kad tik jie būtų švarūs, nes jis moka gerą algą ir 
už savo pinigus tikisi reikiamų paslaugų. 

Taip, atsakė Nensi, dirba, bet Makdermotas dirba tik todėl, jog 
ji stovi šalia su bizūnu; ir kai prigriebė jį už tinginiavimą, jis šoko 
draskyti jai akis, ir jinai jį atleido. Ponas Kineras pareiškė, jog tai 
tulžingas nenaudėlis ir storžievis, niekad nežadėjęs nieko gera, ir 
jog visados jo nemėgęs. Ir tada paklausė: na, o kaip Greis? Ir aš 
įtempiau klausą, kad geriau išgirsčiau, ką atsakys Nensi. 

Ji atsakė, jog esu tvarkinga ir greita prie darbo, bet pastaruoju 
metu pasidariau baisi ginčininkė, ir ji ketina mane atleisti; ir, tai 
išgirdus, man kraujas mušė į galvą. Paskiau ji pridūrė, jog dar kai 
kas kelia jai nerimą, ir ji būgštaujanti, kad man ne visi namie, nes 
jau kelis kartus girdėjusi, kaip aš kalbuosi su savimi. 

Ponas Kineras nusikvatojo ir pasakė, jog tai niekis - jis irgi daž- 
nai kalbąs su savimi, nes geresnio pašnekovo kaip gyvas nepažino- 
j6s, ir jog aš tikrai esanti daili mergina, iš prigimties subtilių bruo- 
Žų ir grynai graikiško profilio ir jog jeigu jis padoriai mane apreng- 

tų ir lieptų vaikščioti aukštai iškelta galva ir neprasižioti, galėtų 
bet kada pristatyti mane kaip damą. 

Nensi atsakė, jog ji tikrai turi vilčių, kad niekada man nepasaky- 
siąs tokių liaupsių, nes man apsvaigsianti galva ir aš pasikelsianti į 
puikybę, ir tai anaiptol neišeisią man į naudą. Paskui pridūrė, jog 
apie ją jis niekada taip maloniai neatsiliepęs; ir jis kažką atsakė, 
bet aš nenugirdau, ir tada stojo tyla ir vėl sušnarėjo suknelė. Ponas 
Kineras pasakė, jog metas gulti. Tad paskubomis nėriau atgal vir- 
tuvėn ir atsisėdau prie stalo; nes man atsirūgtų, jei Nensi mane 
užkluptų besiklausant. 

Bet aš klausiausi toliau, kai jiedu užlipo aukštyn; ir aš išgirdau 
poną Kinerą sakant: žinau, kad slepiesi, na, greičiau išlįsk, nenau- 
dėle, klausyk manęs, nes jeigu tave pačiupsiu, tuomet... 

Ir tada išgirdau Nensi kikenant, o paskiau suspingant. 


Artėjo perkūnija. Man niekad nepatiko audros, ir juo labiau tuo- 
met. Nuėjusi gulti, aš sandariai uždariau langines, kad neįsmuktų 
žaibas, ir užsitraukiau antklodę ant galvos, nors buvo baisiai karš- 
ta; ir man rodės, jog niekada neužmigsiu. Bet užsnūdau ir pasibu- 
dau juodžiausioje tamsoje nuo tokio siaubingo trenksmo, lyg būtų 
atėjusi pasaulio pabaiga. Riaumodama ir dundėdama it tūkstan- 
čiai būgnų, šėlo įsismarkavusi audra, ir aš, nei gyva, nei mirusi iš 
baimės, gulėjau lovoje susirietusi į kamuoliuką, melsdamasi, kad 
greičiau viskas pasibaigtų, ir užsimerkdama kiekvienąsyk, kai pro 
langinių plyšius sušvytėdavo žaibai. Pylė kaip iš kibiro, visas na- 
mas braškėjo nuo vėjo gūsių, ir aš buvau tikra, jog tuoj tuoj suby- 
rėsime kaip laivas jūroje ir prasmegsime kiaurai žemes. Ir tuomet 
prie pat ausies išgirdau kuždant: Negali būti. Iš baimės tikriausiai 
mane ištiko priepuolis, nes tuojau pat netekau sąmonės. 


Po to susapnavau keistą sapną. Sapnavau, jog viskas vėl ramu ir 
jog išlipu iš lovos vienais naktiniais marškiniais, atšaunu durų skląstį 

ir per žiemos virtuvę basa einu į kiemą. Danguje nė debesėlio, 
skaisčiai šviečia mėnesiena, ir medžių lapai atrodo kaip sidabrinės 
plunksnos; oras atvėsęs, toks švelnus kaip aksomas; cirpia svirpliai. 
Jaučiu dvelkiant drėgną sodo kvapą, sumišusį su gailiomis vištidės 
išgaromis; girdžiu arklidėje tyliai žvingaujant Čarlį. vadinasi, bus 
pajutęs ką nors šalimais. Stoviu kieme prie siurblio, o mėnesiena 
tvinsta aplink mane nelyginant vanduo, ir man toks pojūtis, jog 
negaliu pajudėti iš vietos. 

Staiga iš užpakalio mane apkabina dvi rankos ir ima glamonėti. 
Vyro rankos; jaučiu to vyro lūpas ant kaklo, skruosto, jis aistringai 
mane bučiuoja, visu kūnu prisiplojęs prie manęs iš užpakalio; tačiau 
tai lyg aklos vištos gaudymas, vaikų Žaidimas, nes aš negaliu įminti, 
kas jis toks, nei atsisukti ir pasižiūrėti. Atsiduoda kelio dulkėmis ir 
žaliamine oda, ir aš spėju, jog tai tikriausiai prekeivis Džeremija; 
paskiau pasmirsta arkliašūdžiais, ir tuomet man dingteli, jog tai Mak- 
dermotas. Bet nesugebu susiimti ir jo atstumti. Paskiau vėl viskas 
kitaip, ir užuodžiu tabako ir pono Kinero švelnaus tualetinio muilo 
kvapą ir nė kiek nenustembu, nes beveik tikėjausi kažko panašaus; 
ir tuo metu nepažįstamojo lūpos siurbiasi man į kaklą, ir aš jaučiu, 
kaip jis alsuodamas pučia man į plaukus. Paskiau man kyla toks 
įspūdis, jog tai nė vienas iš trijų, visai kitas vyras, senas ir geras pa- 
Žįstamas, gal netgi vaikystės dienų draugas, tik pamirštas; ir jau ne- 
be pirmą kartą šitaip su juo susiduriu. Jaučiu, kaip mane užlieja 
karštis, kaip mane kausto saldus tingulys, pagunda atlyžti ir pasi- 
duoti, nes tai nepalyginti lengviau nei priešintis. 

Bet staiga išgirstu žvengiant arklį ir susivokiu, jog tai ne Čarlis ir 
ne eržilas iš arklidės, bet visiškai kitas arklys. Mane užtvinsta baisi 
baimė, šiurpas perbėga nuo kojų iki galvos, ir aš sustingstu iš bai- 
mės. nes Žinau, jog tas arklys - tai ne šios žemės arklys, bet palšas 
žirgas, kuris pasirodys Paskutiniojo teismo dieną, ir kad raitelio 
vardas Mirtis; ir jog užpakaly manęs stovi pati Mirtis, apkabinusi 
mane per liemenį tvirčiau nei geležiniu lanku ir lyg iš meilės bu- 
čiuoja man kaklą kaulėta burna. Bet aš alpėju ne tiek iš siaubo, 
kiek nuo keisto geismo. 

"Tuo tarpu pateka saulė, ir anaiptol ne pamažu, kaip teka mums 
pabudus, pone, bet išneria staigiai, užliedama viską aplink akinan- 
čia šviesa. Jeigu ją lydėtų garsai, išgirsčiau trimitus; ir mane apsivi- 
jusios rankos išnyksta. Mane apžilpina spindesys, bet, kilstelėjusi 
galvą, medžiuose prie namų, taipgi sodo medžiuose pastebiu tu- 
pint pulkus paukščių, baltutėlių kaip sniegas didelių paukščių. Tai 
pragaištingas ir blogas ženklas, nes visi jie atrodo pasirengę pakilti 
ir pulti; ir šiuo požiūriu jie veikiau primena varnų, tik baltų, sam- 
būrį. Tačiau kai įsižiūriu geriau, pamatau, jog tai visiškai ne paukš- 
čiai. Jie Žmogaus pavidalo, tai angelai, ir jų balti apsiaustai, kaip 
sakoma Biblijos pabaigoje, išbaltinti kraujyje; ir jie tylėdami teisia 
pono Kinero namus ir visa, kas juose yra. Ir tada pastebiu, kad jie 
visi be galvų. 

Ir tuomet iš to siaubo sapne netenku sąmonės, o kai atsipeikė- 
ju, pasijuntu savo lovoje, savo mažame kambarėlyje, iki pat ausų 
užsitraukusi antklodę ant galvos. Tačiau atsikėlusi - jau aušrojo — 
pastebiu, jog naktinių marškinių kraštas šlapias ir jog kojos žemė- 
tos ir apkibusios žolėmis; ir pagalvoju, jog tikriausiai būsiu išėjusi 
pasivaikščioti, pati to nesuvokdama, kaip tai atsitiko tą dieną, kai 
mirė Meri Vitni; ir man suspaudžia širdį. 

Emiau rengtis kaip paprastai, duodama sau žodį niekam nepa- 
sakoti sapno, nes kam gi aš būčiau galėjusi jį patikėti šiuose na- 
muose? Jeigu jį papasakočiau kaip perspėjamąjį sapną, iš manęs 
tik išsijuoktų. Tačiau, išėjusi kieman prisileisti kibiro vandens, pa- 
stebėjau, jog naktį audra išblaškė ant medžių vakar padžiautus skal- 
binius. Pamiršau nudžiauti; to niekad man nepasitaikydavo, kad 
pamirščiau tokį dalyką, ypač baltus skalbinius, prie kurių tiek var- 
gau išimdama dėmes; mano akimis žiūrint, tai buvo dar viena dings- 
tis kilti blogai nuojautai. Marškiniai ir naktiniai, pakibę ant me- 
džių šakų, priminė begalvius angelus; ir buvo toks įspūdis, jog mus 
teisia mūsų pačių skalbiniai. 

Negalėjau nusikratyti nuojautos, jog namams gresia bėda ir jog 
kai kam juose lemta mirti. Jei tuo metu būčiau galėjusi, būčiau 
surizikavusi ir išvykusi drauge su prekeiviu Džeremija; tikrai man 

knietėte knietėjo dumti jam iš paskos; ir man būtų buvę geriau, jei- 


gu taip ir būčiau padariusi; bet aš nežinojau, kur link jis patraukė. 


Daktaras Džordanas stropiai rašo, lyg negalėdamas sustoti, dar 
niekad nebuvau jo mačiusi tokio pagyvėjusi0o. Man gera jausti, kad 
galiu suteikti nors truputį malonumo bent vienam žmogui; ir pati 


sau viena spėlioju, ką jis darys su visu tuo. 


LX. 


ŠIRDYS IR 
SKRANDTŽIAI 


Vakare atėjo Džeimis Volšas ir atsinešė fleitą, Nensi pasiūlė tru- 
putį pasilinksminti, nes pono Kinero vis viena nesą namie. Nen- 
si pasakė Makdermotui: tu dažnai gyreisi, jog puikiai šoki, ką gi, 
pašokime, jis sėdėjo baisiai surūgęs visą vakarą ir pareiškė, jog 
nešoksiąs. Apie dešimtą valandą visi nuėjome gulti. Tą naktį 
miegojau drauge su Nensi; prieš mums einant gulti, Makder- 
motas man pasakė, jog nusprendęs ją tąnakt nudėti kirviu, kai 
tik ji užmigsianti. Maldavau, kad nežudytų jos tąnakt, nes galįs 
vietoj jos kliudyti mane. Jis suriko: velniai ją rautų, jeigu jau 
taip, nudėsiu ją rytą, kai tik išauš. Šeštadienį atsikėliau anksti 
rytą, ir kai įėjau virtuvėn, Makdermotas šveitė batus, krosnyje 
degė ugnis, jis paklausė, kur Nensi, aš pasakiau, jog rengiasi, ir 
pridūriau: ar tu ketini ją nužudyti šįryt? Jis atsakė, jog taip. Aš 
pasakiau: dėl Dievo meilės, Makdermotai, nežudyk jos miega- 
majame, visos grindys bus kruvinos. Gerai, atsakė jis, ten nežu- 
dysiu, bet užtat trenksiu kirviu, kai tik išeis pro duris. 


— (GREIS MARKS IŠPAŽINTIS, 
Star and Transcript, Torontas, 1843 m. lapkritis 


„Rūsys atrodė pasibaisėtinai... (Nensi) Montgomeri nebuvo ne- 
gyva, kaip maniau; smūgis ją tik apsvaigino. Kai su žiburiu ko- 
pėčiomis nusileidome apačion, ji buvo iš dalies atgavusi sąmo- 
nę ir klūpojo ant vieno kelio. Nežinau, ar ji mus matė, nes akis 
jai buvo užliejęs veidu žliaukiantis kraujas; bet ji, be abejo, mus 
išgirdo ir iškėlė sunertas rankas, lyg melsdama pasigailėjimo. 

Aš pasisukau į Greis. Blyškus jos veidas atrodė dar šiurpesnis 
negu tos vargšės moteriškės. Ji nesuriko, tik prisidėjo ranką prie 
kaktos ir pasakė: 

— Už tai mane prakeikė Dievas. 


— Vadinasi, tau nebėra ko bijoti, — pasakiau jai. - Nusirišk 
skepetaitę ir duokš man. 

Ji padavė man skepetaitę netardama nė žodžio. Aš šokau ant 
leisgyvės ūkvedės, vienu keliu primygau krūtinę, užrišau skepe- 
taitę jai ant kaklo, vieną galą daviau Greis, o už kito patraukiau 
gana stipriai, norėdamas užbaigti savo baisų darbą. Jos akys tik- 
rai iššoko ant kaktos, iš gerklės ištrūko dejonė, ir viskas buvo 
baigta. Tuomet sukapojau kūną į keturias dalis ir užverčiau ant 
viršaus didelę rėčką. 


— JAMES McDERMOTT, 
Kennethui MacKenzie'ui, atpasakota 
Susannos Moodie knygoje Gyvenimas Degimuose, 1853 


„taigi niekas to nenuginčys, jog jaunos moters mirtis - pati po- 
etiškiausia pasaulyje tema... 


EDGAR ALLAN PoE, 
„Eilėraščio genezė“, 1846 


PA 


Vasaros karščiai užėjo netikėtai. Dar tik vakar buvo šaltas pavasa- 
ris, lietaus šuorai ir baltutėliai it šerkšnas debesys tolumoje virš 
ledo melsvumo ežero; ir staiga nuvyto geltonieji narcizai, plačiai 
išsiskleidė tulpės, rodos, nusižiovavo ir išbarstė savo vainiklapius. 
Virš diendaržių ir nutekamųjų griovių kyla smirdžios atmatynų iš- 
garos, O apie praeivių galvas sukasi debesys uodų. Vidurdienį oras 
virpa tarytum viršum įkaitusios viryklės, akinamai tviska ežeras, o 
pakrantėse dvokia nutroškusiomis Žuvimis ir varlių kurkulais. Va- 
kare Simono lempą speičia naktiniai drugiai, ir švelnios jų sparne- 
lių glamonės primena malonų it šilkas lūpų prisilietimą. 

Jis jaučiasi apdujęs nuo tų permainų. Pripratęs prie lėtesnio metų 
laikų keitimosi Europoje, buvo pamiršęs tuos staigius orų šuolius. 
Drabužiai slegia kaip kailiniai, oda atrodo amžinai suprakaitavu- 
si. Jam toks įspūdis, jog nuo jo trenkia lašiniais ir rūgusiu pienu; o 
gal šitaip atsiduoda jo miegamasis. Jau pernelyg seniai jis nevaly- 
tas iš pagrindų, o ir paklodės nekeistos: dar neatsirado to vardo 
verta visų galų tarnaitė, nors ponia Hamfri kas rytas jam nuosek- 
liai pasakoja, ką nuveikusi šioje srityje. Jos žodžiais tariant, amži- 
natilsį Dora paskleidusi mieste - ar bent jau tarp visų galimų kan- 
didačių į tarnaitės vietą - gandą, jog ponia Hamfri jai nemokėjusi 
algos ir jog neilgai trukus pati būsianti išmesta gatvėn su visais 
rykais ir dalykais, nes neturinti pinigų; ir taipgi, jog majoras dėjęs 
į kojas, o tai irgi nepridedą garbės. Taigi, savaime suprantama, pa- 
reiškia ji Simonui, kodėl nė viena tarnaitė nepageidauja bandyti 
laimės tokiuose namuose. Ir liūdnai šypsosi. 

Ji ir toliau gamina jam pusryčius, kuriuos jiedu senu papratimu 
valgo prie vieno stalo - ji pasiūlė, ir jis sutiko, nes jai būtų buvęs 
pažeminimas nešioti padėklą jam į kambarį. Šiandien Simonas su- 
i1rzęs neatidžiai jos klausosi, knebinėdamas drėgsvus skrebučius ir 
kiaušinį, kurį dabar valgo pakeptą. Kai kiaušinis pakeptas, bent 
jau nebūna jokių netikėtumų. 

Daugių daugiausia ji sugeba pagaminti tik pusryčius; jai užeina 
nervų išsekimo priepuoliai ir galvos skausmai po patirto sukrėti- 
mo, - bent jis taip mano ir taip jai sako, - o popiet ji kaip visada guli 
lovoje, užsidėjusi ant kaktos drėgną maršką, skleidžiančią gailų kam- 
paro kvapą. Jis negali leisti jai mirti iš bado, tad, nors paprastai val- 
go apgailėtinoje smuklėje, retkarčiais bando ir ją pamaitinti. 

Vakar turguje jis nusipirko viščiuką iš tokios pagiežingos žiežu- 
los, tačiau tik parėjęs įsitikino, jog paukštis, nors ir nupeštas, neiš- 
darinėtas. Toks uždavinys jam pasirodė per sunkus - kaip gyvas 
nebuvo darinėjęs viščiukų, - ir jis nutarė nusikratyti sparnuoto la- 
vonėlio. Išeiti pasivaikščioti paežere ir sviesti... Tačiau jam dingte- 
lėjo, jog tai paprasčiausias skrodimas, o jis buvo skrodęs kai ką 
bjauresnio nei viščiukus; paėmęs į rankas skalpelį - laikė buvusio 
amato instrumentus odiniame krepšyje, - pasijuto nepamiršęs se- 
nų įgūdžių ir padarė dailų pjūvį. Paskiau sekėsi prasčiau, bet, už- 
gniaužęs kvapą, vargais negalais puikiausiai susidorojo su uždavi- 
niu. Galop supjaustė viščiuką į gabalus ir ištroškino. Pasirodžiusi 
prie stalo, ponia Hamfri pareiškė, kad jaučiasi geriau, ir kaip tokia 
liguista dama sušveitė didoką porciją; tačiau, prireikus plauti in- 
dus, ūmai atkrito, ir Simonui teko imtis jų pačiam vienam. 

Virtuvė dar nešvaresnė nei tą pirmąjį sykį, kai jis čia įėjo. Po 
virykle kaupiasi sluoksniai pūkų, kertėse kabo voratinkliai, kriauk- 
lės pakraščiais mėtosi duonos trupiniai; podėlin įsikrausčiusi va- 
balų šeimyna. Plaukai šiaušiasi pamačius, kaip greitai įsiviešpa- 
tauja nešvara. Reikia skubiai ko nors griebtis, įsigyti vergą arba 
liokajų. O be nešvaros, dar yra paskalos. Jis negali gyventi vienas 
su šeimininke šiuose namuose, juo labiau su tokia jausminga šei- 
mininke, ir dar vyro pamesta. Jeigu visa tai išeis viešumon ir žmo- 

nės ims plakti liežuviais — nors ir kokie nepagrįsti būtų gandai, - 
kiltų rimtas pavojus jo geram vardui ir profesiniam statusui. Dva- 
siškasis tėvas Veringeris neslėpė, jog reformistų priešai pasirengę 
griebtis bet kokių priemonių, nors ir pačių niekšingiausių, kad tik 
galėtų sumaišyti su purvais savo priešininkus, ir, kilus skandalui, 
jis būtų nedelsiant atleistas. 

Jis galėtų bent pasirūpinti namų priežiūra, jei sugebėtų sutelkti 
valią. Mažų mažiausia galėtų pašluoti grindis ir laiptus ir savo kam- 
bariuose nušluostyti dulkes nuo baldų; tačiau tuo neuždangsty- 
tum atslenkančios gūdžios negandos, lėto ir neišvengiamo žlugi- 
mo požymių, kurie duria akį, žvelgiant į nukarusias užuolaidas, 
pagalviukus bei sienų apkalus. Drauge su vasaros karščiais viskas 
dar labiau pablogėja. Su ilgesiu jis prisimena triukšmą, kurį kelda- 
vo Dora su savo šiukšlių semtuvėliu; jis pajuto kitokią pagarbą 
šios žemės Doroms, bet kad ir norėdamas išspręsti namų apyvo- 
kos sunkumus, jis nežino, kaip tai padaryti. Kartą kitą galvojo atsi- 
klausti Greis Marks - kaip reikia pasisamdyti tarnaitę, kaip reikia 
išdarinėti viščiuką, — bet persigalvojo. Būtina išsaugoti jos akyse 
visažinio išminčiaus padėtį. 

Ponia Hamfri vėl prašnenka: nori pareikšti jam savo begalinį 
dėkingumą, kurį dažnai išsako, kai jis 1ma valgyti skrebučius. Pa- 
laukia, kol jis prisikimš pilną burną, ir tada įsivaro. Jis įdėmiai ją 
nužvelgia - blankus veido ovalas, griežta ir neišvaizdi šukuosena, 
juodu šnarančiu šilku aptemptas liemuo, tiesūs balti nėrinių ap- 
siuvai. Po standžia suknele tikriausiai pūpso krūtys, nei krakmoly- 
tu audiniu, nei korsetu neparyškintos, bet gležnos, su speneliais; 
jis susigriebia abejingai besvarstąs, kokios spalvos galėtų būti tie 
speneliai, apšviesti saulės arba lempos, ir kokio didumo. Rausvi ir 
mažyčiai kaip žvėrelių snukučiai, triušiukų ar pelių, ko gero, arba 
kone raudoni kaip sirpstantys serbentai; arba padengti rudais Žvy- 
neliais kaip gilių kepurytės. Jo vaizduotė linksta, kaip jis pastebi, 
prie miško vaizdų, prie kietesnių ir spalvingesnių daiktų. Tiesą pa- 
sakius, ta moteris jo netraukia: visi tie įvaizdžiai atplaukia patys 
savaime. Jis jaučia akispūdį - dar ne galvos skausmą, bet buką 

slėgimą. Kažin ar jam nekyla temperatūra; rytą prieš veidrodį ap- 
sižiūrėjo liežuvį, norėdamas pasitikrinti, ar jis baltas ir dėmėtas. 
Sergančio Žmogaus liežuvis primena virtą veršieną: apsivėlęs ir 
pilkšvai baltas. 

Jis negyvena sveikai. Motina sako tiesą, jam reikėtų vesti. Vesti 
ar sudegti, kaip sako šventas Paulius; ar ieškoti įprastų vaistų. Juk 
Kingstone kaip ir visur yra blogos šlovės namų, bet jis negali juose 
lankytis, kaip lankytųsi Londone ar Paryžiuje. Miestelis per ma- 
žas, ir jis pernelyg traukia žvilgsnius, jo padėtis pernelyg netvirta, 
kalėjimo viršininko Žmona pernelyg dievobaiminga, reformos prie- 
šininkai pernelyg gerai viską mato. Neverta prasidėti, ir, šiaip ar 
taip, namai šičia varo į neviltį. Bjauriai pretenzingi, provincialiai 
siekiant padaryti prabangos įspūdį nykulį keliančiais baldų apmu- 
šalais. Per daug brokatų ir raukčių. Bet apystata kartu labai prak- 
tiška, sukurta pagal šiuolaikinius gamybos principus Šiaurės Ame- 
rikos pramoninių miestų audimo fabrikuose, kur viskas daroma 
greitai pačiam didžiausiam gyventojų skaičiui ir didžiausiam jų pa- 
sitenkinimui, nesvarbu, kokia atgrasi ir menka būtų to pasitenki- 
nimo kokybė. Įčiurę apatiniai sijonai, balkšvi kaip neiškepę pyra- 
gai, niekad saulės nematę prostitučių kūnai, nučiupinėti storų de- 
gutuotų jūreivių pirštų, ar kokio atsitiktinio vyriausybės pareigū- 
no, bailiai atklydusio incognito, išpuoselėtų rankų. 

Kaip tik tų vietų jam ir dera vengti. Tokie dalykai sekina proti- 
nes spėkas. 

— Ar negaluojate, daktare Džordanai? - klausia ponia Hamtfri, 
paduodama jam antrą puodelį arbatos, kurios pripylė neprašoma. 

Žalios, jūros spalvos akys lyg sustingusios, vyzdžiai juodi, susi- 
traukę. Jis akimoju atsipeikėja. Nejaugi buvo užsnūdęs? 

— Jūs laikote ranka parėmęs kaktą, - sako ji. - Ar jums skauda 
galvą? 

Ji turi įprotį netikėtai išdygti tarpdury, kai jis bando savo kam- 
baryje įgulti į darbą, ir klausti, ar jam ko nors nereikia. Rūpinasi 
juo be paliovos, kone švelniai, ir vis dėlto laikosi atokiai, lyg bijo- 
dama, kad gali bet kuriuo metu gauti antausį, spyrį ar kirtį atgalia 

ranka, su niūriu fatalizmu įsitikinusi. jog anksčiau ar vėliau tikrai 
jo neišvengs. Bet tik ne iš jo, tik ne iš jo, nebyliai prieštarauja jis. 
Jis jautrios prigimties, niekados nepratrūkęs pykčiu, nesigriebęs 
smurto, nepaleidęs į darbą kumščių. Iš majoro - jokių žinių. Jis 
mąsto apie šeimininkės basas kojas, gležnas, silpnas ir pažeidžias, 
surištas — iš kur jis visa tai ištraukė? — paprasčiausiu virvagaliu. 
Kaip ryšulys. Jeigu jo sublimuota sąmonė susižadina tokias egzo- 
tiškas pozas, ji galėtų prasimanyti bent jau sidabrinę grandinę... 

Jis siurbčioja arbatą. Atsiduodančią pelkėmis, nendrių šakni- 
mis. Susipynusiomis nežinios tamsoje. Paskutiniu metu jam buvo 
sutrikęs virškinimas, ir jis gydėsi opijaus tinktūra; laimė, kad turi 
šiokių tokių atsargų. Jam kelia įtarimą geriamas vanduo; galbūt 
kartkartėmis bekasinėdamas daržą bus sudrumstęs šulinio vande- 
nį. Jo sumanymas susikasti daržą nuėjo perniek, nors jis išrausė 
nemažą sklypą purvynės. Po dienų, praleistų galynėjantis su šešė- 
liais, jam smalsu imtis ko nors tikra, kaip šit žemės darbų. Tačiau 
tam jau per karšti orai. 

— Reikia eiti, - sako jis. 

Atsistoja, atstumia kėdę, staigiu mostu nusišluosto burną, su- 
vaidina ištisą skubėjimo sceną, nors iš tikrųjų turi pasimatymą tik 
popiet. Beprasmiška sėdėti kambaryje ir stengtis įsitraukti į dar- 
bą; prie rašomojo stalo jis tik snūduriuos įtempęs klausą kaip būd- 
raujantis katinas, pripratęs prie pažįstamų žingsnių laiptuose. 

Jis išeina, traukia kur akys veda. Jis jaučiasi lengvas kaip pūkas, 
visų vėjų papučiamas. Kojos jį neša prie ežero; jis prisimerkia nuo 
begalinės rytmečio šviesos, šen bei ten užeina vienišą Žvejį, mėtan- 
tį masalą į tingias drungnas bangas. 


Kai tik jis atsiduria su Greis, viskas truputį pasitaiso, nes jisai vis 
dar sugeba save apgaudinėti teikdamas ypatingą reikšmę savo 
sprendimui. Bent jau Greis jam atrodo kaip savitas tikslas ar sieki- 
nys. Bet šiandien, klausydamas jos žemo tyro balso - panašaus į 
mėgstamiausią pasaką sekančios auklės balsą. - jis vos neužsnūs- 

ta; atitoksta, kai barkštelėja ant grindų nukritęs pieštukas. Aki- 
mirką tariasi staiga apkurtęs ar silpno širdies smūgio ištiktas: ma- 
to krutant Greis lūpas, bet nesugeba pagauti nė vieno jos žodžio. 
Vis dėlto tai tik sąmonės iškirstas pokštas, nes - vos tik atgauna 
nuovoką - prisimena visa, ką ji pasakojo. 

Ant stalo, skiriančio juodu, guli mažytė nyki balta roputė, į ku- 
rią abu nekreipia dėmesio. 

Jam reikia sukaupti protines spėkas; dabar nevalia ištižti, pasi- 
duoti apatijai, paleisti iš rankų giją, kurią sekė pastarąsias savai- 
tes, nes drauge jiedu artėja prie Greis pasakojimo esminio taško. 
Jiedu jau netoli neįmintos mįslės, išdilusio atminties ploto; jiedu 
žengia į amnezijos girią, kur daiktai nebetekę savo vardų. Kitaip 
tariant, jiedu atkuria (diena po dienos, valanda po valandos) visa 
tai, kas įvyko prieš žmogžudystę. Bet kuris jos nusakytas dalykas 
gali būti gairė, kaip ir bet kuris veiksmas, bet kuris nervinis tikas. 
Ji žino; žino. Galimas daiktas, ji nežino, jog Žino, tačiau sąmonės 
glūdumoje slypi Žinojimas. 

Visa bėda, jog kuo daugiau ji prisimena, kuo daugiau pasakoja, 
tuo daugiau jis turi keblumų. Jam toks įspūdis, kad jis nesugeba 
sudėstyti mozaikos. Lyg ji siurbtų jo energiją - naudotų jo proti- 
nes spėkas savo gyvenimo istorijos personažams materializuoti, 
kaip, anot kalbų, tai daro transo apimti mediumai. Nesąmonė, sa- 
vaime suprantama. Reikia ginti šalin tas beprotiškas mintis. Bet, 
šiaip ar taip, tam tikrų įtarimų kėlė anas žmogus naktį: ar išleido jį 
iš akių? Vieną iš jų: Makdermotą, Kinerą. Knygutėje jis buvo užsi- 
rašęs žodį murmėjimas ir pabraukęs trimis brūkšniais. Ką jis norė- 
j0 sau priminti? 


Mielas Sūnau, labai nerimauju taip ilgai negaudama iš tavęs jokių 
žinių. Gal sergi? Krašte, kur laikosi rūkai ir amžinai dulkia lietus, 
neįmanoma išvengti infekcijų; ir, kiek suprantu, Kingstonas yra kone 
Jūros lygyje, ir aplink plyti pelkynai. Sunku apsisaugoti mieste, kur 
stovi įgula, nes kaniai ir Jūreiviai linkę į palaidą gyvenimą. Tikiuosi, 

jog per tuos baisius karščius bitsi atsargus ir kaip galima rečiau eisi iš 
namų ir kepinsies saulėje. 

Ponia Kartrait nupirko tarnaitėms vieną iš naujausių siuvamųjų 
mašinų; ir panelė Feit Kartrait taip ja susidomėjo, kad pati pabandė 
siūti ir labai greitai išmoko apsiūlėti naktinius marškinius; Ji buvo 
labai maloni ir vakar atnešė man parodyti dygsnius, nes žino, jog aš 
daug ką dar galima patobulinti - pavyzdžiui, ji sumazgo siūlą kur 
kas dažniau, nei pageidautum, tad tenka arba jį nukirpti, arba at- 
mazgyti, - bet tokie įrengimai iš pradžių niekados nebūna tobuli; ir 
ponia Kartrait nesiliauja kalbėjusi, kad, pasak jos vyro, vėliau pasi- 
tvirtinsią, jog nusipirkę tas mašinas gaminančios bendrovės akcijų 
žmonės labai pelningai investavę pinigus. Jis - atžvalgus tėvas, nepa- 
prastai myli dukrelę, kuri vienintelė jiems beliko, ir labai rūpinasi jos 
ateitimi. 

Bet aš neketinu tau įkyrėti savo paistalais apie pinigus, nes žinau, 
kaip tu jų nepakenti; o betgi, mielas Sūnau, be jų ir podėlis tuščias, ir 
negali mėgautis tais menkučiais patogumais. kurie sudaro skirtumą 
tarp vargano gyvaliojimo ir kuklių pniteklių gyvenimo, ir, kaip sakyda- 
vo tavo mielasis tėtis, tai toks dalykas, kuris nesimėto po kojomis... 


Laikas nebeteka kaip įprasta: jis tiesiog lekia. Dabar pernelyg grei- 
tai ateina vakaras. Simonas sėdi prie rašomojo stalo, atsivertęs už- 
rašų knygutę, ir bukai žiūri pro temstantį langą. Šiltas saulėlydis 
dingo palikdamas purpurinę dėmę; oras lauke virpa nuo vabzdžių 
dūzgimo ir varliagyvių kurkimo. Kūnas atrodo pabrinkęs lyg me- 
dis per lietų. Nuo vejos dvelkia vystančių lelijų kvapu - degėsiais, 
sakytum saulėje nudegusia oda. Rytoj antradienis, reikės tarti Žo- 
dį kalėjimo viršininko žmonos mažojoje svetainėje, kaip buvo pa- 
žadėjęs. Ką jis gali papasakoti? Reikia pabrėžti vieną kitą pastabė- 
lę, sukurpti daugiau ar mažiau sklandžią paskaitėlę. Bergždžias 
darbas; jis nesugeba atlikti nieko svarbaus. tik ne šį vakarą. Jis ne- 
sugeba mąstyti. 

Į lempos stiklą daužosi drugiai. Jis atideda į šalį antradienio su- 
sirinkimą ir grįžta prie nebaigto laiško. Miela Mama. Mano sveika- 
ta kaip visada puiki. Ačiū, kad atsiuntei laikrodžio deklą, panelės 
Kartrait išsiuvinėtą; stebiuosi, jog tu nusiteikusi su juo išsiskirti, nors, 
kaip sakai, jis per didelis tavo laikrodžiui; jis iš tikrųjų nuostabus. 
Baigti šičia darbą tikiuosi labai veikiai... 

Jis meluoja ir išsisukinėja, ji rezga pinkles ir stengiasi jį sugun- 
dyti. Kas jam rūpi panelė Feit Kartrait ir jos šėtoniški begaliniai 
rankdarbiai? Kiekviename motinos laiške vis daugiau Žinių apie 
naujus mezginius, siuvinius ir nykius nėrinius. Šiuo metu Kartrai- 
tų namuose viskas - stalai, kėdės, lempos ir pianinas - skendi po 
hektarų hektarais spurgų ir kutų, vilnonių gėlių, slogiai žydinčių 
kiekviename kampelyje. Nejaugi motina iš tikrųjų tiki, kad jis gali 
susigundyti tokia ateitimi - vedęs Feit Kartrait, sėdi įkalintas krės- 
le prie Židinio, savotiškos apatijos sukaustytas, o tuo tarpu myli- 
moji žmona palengva jį vynioja į margaspalves šilko gijas nelygi- 
nant kokoną ar sakytum voratinklin įkliuvusią musę? 

Jis sumaigo popieriaus lakštą, sviedžia ant grindų. Mielas Edvar- 
dai, tikiuosi, esi sveikas ir drūtas; o aš vis dar gyvenu Kingstone, kur 
toliau... Ką „toliau“? Ką jis čia daro, tiesą pasakius? Jis negali šne- 
kėti kaip paprastai nerūpestingu tonu. Ką rašyti Edvardui, kokiu 
laimikiu, kokia pergale pasipuikuoti? Ar turi jis bent kokią gairę? 
Jis tuščiomis rankomis; nieko neatrado. Keliavo aklai - tik nežinia, 
ar toli nukeliavo, - nieko neišmoko ir nieko nesužinojo, nebent tai, 
jog labai daug ko nežino; panašiai kaip tie, kurie bergždžiai ieškojo 
Nilo ištakų. Kaip ir jiems jam reikia turėti galvoje, kad jo veikiausiai 
laukia pralaimėjimas. Beviltiškos telegramos, pakraigliotos ant me- 
džio žievės sklypelių, iš neįžengiamų girių glūdumos siunčiamų bė- 
dai prispyrus. Sergu maliarija. Įkirto gyvatė. Atsiųskite daugiau vaistų. 
Klaidingi žemėlapiai. Jis neturi pranešti nieko gera. 

Rytą jis jausis geriau. Susikaups. Kai atvės orai. Dabar jis eis 
gulti. Apie ausis zyzia vabzdžiai. Drėgnas karštis glosto veidą sa- 
kytum ranka, ir staiga jam lyg akys atsiveria - ką jis buvo beprisi- 
menąs? — bet tuoj pat viskas vėl išblėsta. 

Umai jis kniostelėja iš miegų. Kambaryje šviesu, tarpduryje pleve- 
na žvakės liepsnelė. Už jos dūluoja siluetas: šeimininkė baltu pe- 
niuaru, pečius apsisiautusi šviesia skara. Ilgi susitaršę plaukai, Žva- 
kės apšviesti, atrodo žili. 

Jis užsitraukia paklodę: nevilki naktiniais marškiniais. „Kas at- 
sitiko?“ — klausia. Jo balsas tikriausiai skamba piktai, bet iš tiesų 
jis išsigandęs. Ne jos, savaime suprantama; tačiau kurį velnią ji 
daro jo miegamajame? Ateityje reikės rakinti duris. 

— Daktare Džordanai, prašau atleisti, kad jus trukdau, - sako ji, - 
bet aš išgirdau brazdesį. Lyg kas mėgintų įlįsti pro langą. Aš persi- 
gandau. 

Jos balsas nedreba, nevirpa. Ta moteris pašėlusiai šalto kraujo. 
Jis pasisiūlo netrukus nusileisti su ja apačion ir patikrinti spynas 
bei skląsčius; paprašo luktelėti prieškambaryje. Šiaip ne taip apsi- 
velka chalatą, kuris nedelsiant prilimpa prie sudrėkusio kūno, ir 
vilkdamas kojas tamsoje pasuka durų link. 

Tai reikia baigti, - taria sau vienas. - Taip negali toliau testis. Bet 
niekas neprasidėjo, taigi niekas ir negali baigtis. 


“P 


Pati nakties gūduma, bet laikas be perstojo bėga toliau ir taipgi 
nepaliaujamai sukasi kaip didžiojo laikrodžio saulė ir mėnulis sve- 
tainėje. Ilgai netrukus ims švisti. Greit išauš diena. Negaliu su- 
stabdyti dienos, kuri išaušta kaip visada ir taip pat ritasi vakarop; 
amžinai ta pati diena, kuri sukasi kaip laikrodžio mechanizmas. Ji 
prasideda užvakarykšte diena, paskui vakarykšte, ir ateina šian- 
diena. Šeštadienis. Aušta diena. Diena, kai ateina mėsininkas. 

Ką turėčiau papasakoti daktarui Džordanui apie tą dieną? Nes 
dabar mes jau beveik ją priėjome. Prisimenu, ką sakiau, kai buvau 
suimta, ką patarė man sakyti ponas Makenzis, mano advokatas, ir 
ko nesakiau netgi jam; ir ką sakiau per teismą, ir ką sakiau vėliau, 
o tai buvo visai kas kita. Ir tai, ką, pasak Makdermoto, aš sakiusi, 
ir tai, ką, pasak kitų, lyg būčiau sakiusi, nes visada esama Žmonių, 
kurie tau prikergia savo žodžius, sukramto ir įdeda juos tau į bur- 
ną; ir tie Žmonės - tai lyg fokusininkai, kuriuos matome mugėse ir 
per vaidinimus, o tu esi stačiai jų lėlė. Tai šit ką man priminė teis- 
mas, sėdėjau kaltinamųjų suole, bet galėjau puikiausiai būti pelų 
prikimšta skudurinė lėlė porcelianine galva; aš lindėjau joje, nega- 
lėedama ištarti nė žodžio. 

Sakiau, jog prisimenu kai ką iš to, ką buvau dariusi. Bet jie kal- 
tino mane daugeliu kitokių dalykų, ir aš sakiau, kad jų visiškai ne- 
prisimenu. 

Ar jis sakė: aš tave mačiau naktį kieme naktiniais marškiniais, 
šviečiant mėnesienai? Ar jis sakė: ko tu ieškai? Tai buvo vyras? Ar 
jis sakė: aš tau duodu gerą algą, bet noriu, kad atsidėkodama gerai 

man tarnautum? Ar jis sakė: nesirūpink, aš nieko nesakysiu tavo šei- 
mininkei, tai bus mudviejų paslaptis? Ar jis sakė: tu gera mergaitė? 

Gal ir sakė. O gal aš miegojau. 

Ar ji sakė: nemanyk, jog nematau, ką tu išdarinėji? Ar ji sakė: 
šeštadienį aš tau išmokėsiu algą, ir baigta, ir galėsi nešdintis, ir 
laimingos kelionės? 

Taip. Tikrai ji taip sakė. 

Ar paskiau susigūžusi už virtuvės durų apsiverkiau? Ar jis mane 
apglėbė? Ar aš nesipriešinau? Ar jis sakė: Greis, ko verki? Ar aš 
sakiau, jog linkiu jai mirties? 

O ne. Kaip kažin ką to nesakiau. Ar bent jau balsu. Ir, tiesą 
pasakius, anaiptol nelinkėjau jai mirties. Norėjau, kad ji ten nesi- 
maišytų, to paties, ko ji linkėjo man. 

Ar aš jį atstūmiau? Ar jis sakė: netrukus aš pasistengsiu, kad tu 
pakeistum nuomonę apie mane? Ar jis sakė: patikėsiu tau paslap- 
tį, jei pažadėsi ją saugoti? Priešingu atveju tavo gyvybė bus skatiko 
verta. 

Gal taip ir buvo. 


Stengiuosi prisiminti, kaip atrodė ponas Kineras, kad galėčiau pa- 
pasakoti daktarui Džordanui. Jis visada buvo malonus su manimi 
ar bent jau taip sakysiu. Bet gerai neprisimenu. Tiesą pasakius, 
nors ir ką būčiau galėjusi kitados apie jį galvoti, jo paveikslas iš- 
bluko iš atminties; bluko metai į metus kaip pernelyg skalbiama 
suknelė, ir kas liko? Blankus siluetas. Šis bei tas. Kartais balsas: 
bet nei akių, nei lūpų. Kaip jis iš tikrųjų atrodė, būdamas gyvas? 
Niekas apie tai nerašė, netgi laikraščiai; jie viską išguldė apie Mak- 
dermotą ir taipgi apie mane, apie mūsų išvaizdą ir būdą, bet nė 
neužsiminė apie poną Kinerą, nes žmogžudys svarbesnis už auką, 
Į jį VISI Žiūri išsproginę akis; 0 štai jo nebėra. Prisimenu, jis miegojo 
ir sapnavo lovoje, kai tą rytą atnešiau jam arbatą, miegojo įsikniau- 
bęs į sujauktą paklodę. Šičia tamsoje matau daug visokių dalykų, 
bet jo niekad nebematau. 

Peržvelgiu jo daiktus, perskaičiuoju. Auksinė tabakinė žiūro- 
nas, kišeninis kompasas, kišeninis peiliukas; auksinis laikrodis, si- 
dabriniai šaukštai, kuriuos aš šveisdavau, žvakidės su giminės her- 
bu. Gyvenu viltimi. Languoto vilnono liemenė. Nežinau, kur jie 
visi dingo. 


Guliu siauroje kietoje lovelėje ant kilto pašukinio, kuriuo aptrauk- 
tas čiužinys, taip visi vadina čiužinio įkratą, tik nežinia kodėl taip 
vadina, nes prie jo niekad nėra prisilietusios šukos. Čiužinys pri- 
kimštas sausų šiaudų, kurie traška it ugnis, kai vartausi, o kai ver- 
čiuosi ant kito šono, kužda man į ausį: ša ša ša. Tamsu nors į akį 
durk toje kameroje ir karšta kaip kunkuliuojančioje širdyje; jei 11- 
giau žiūri į tamsą išplėstomis akimis, po kurio laiko gali visko pama- 
tyti. Tikiuosi, jog tai nebus gėlės. Bet tai metas, kai jos skleidžiasi, 
raudonos gėlės, skaisčiai raudoni bijūnai, kaip atlasas, kaip nutišku- 
sių dažų dėmės. Jie auga tuštumoje, tuščioje erdvėje ir tylumoje. Aš 
kuždu: Pasakyk ką nors, nes kalbėti man labiau patinka nei tylint 
kapstytis darže, palei sieną byrant raudono atlaso vainiklapiams. 
Man rodos, jog miegu. 


Esu galiniame namo koridoriuje, apgraibomis slenku pasieniu. Var- 
giai įžiūriu popierinius apmušalus; kadaise jie buvo žali. Štai laip- 
tai į antrą aukštą, štai turėklai. Miegamojo durys praviros, ir aš 
viską girdžiu. Basos kojos ant raudonomis gėlėmis išmarginto kili- 
mo. Žinau, kad slepiesi, tuojau pat pasirodyk, kitaip eisiu tavęs 
ieškoti, o kai nutversiu, nežinia, ką padarysiu. 

Stoviu užkandusi žadą prie durų, girdžiu, kaip dunksi mano šir- 
dis. O ne, one, one. 

Ir štai įeinu, pagaliau įeinu. Tu niekad manęs neklausai, tu niekad 
nedarai, ką tau sakau, nenaudėle. Dabar turėsiu tave nubausti. 

Aš čia niekuo dėta. Ką man daryti, kieno pagalbos šauktis? 

Atšauk durų skląstį, atidaryk langą. įleisk mane į vidų. 


MARGARET ATWOOD m GREIS 339 


Ak, žiūrėk, žiūrėk, visi vainiklapiai nubyrėję, ką tu padarei? 
Man rodos, jog miegu. 


Naktis, aš lauke. Antai medžiai, kelias ir statinių tvora, aukštai 
skaistus mėnulio pjautuvas, einu basa per žvyrą. Bet, kai apėjusi 
namą atsiduriu prie paradinių durų, jau leidžiasi saulė; baltos prie- 
bučio kolonos dabar rausvos, o blėstančios vakaro žaros užlieti 
balti bijūnai skaudžiai raudoni. Rankos sugrubusios, nebejaučiu 
pirštų galų. Nuo žemės kyla šviežios mėsos kvapas, siaučia mane iš 
visų pusių, nors buvau sakiusi mėsininkui, kad mėsos nereikia. 
Mano delne nelemtis. Tikriausiai su ja esu ir gimusi. Kur einu, 
visur ji mane seka. Kai jis mane palietė, pasidarė nelaimingas. 
Man rodos, jog miegu. 


Atsibundu su pirmaisiais gaidžiais ir žinau, kur esu. Esu svetainė- 
je. Esu galiniame virtuvės kambarėlyje. Esu rūsyje. Esu kameroje, 
užsiklojusi šiurkščia kalėjimo antklode, kurią tikriausiai pati ap- 
siūlėjau. Šičia mes pačios siuvamės sau drabužius ir daromės visa, 
kas reikalinga, kuo naudojamės dieną ir naktį; taigi aš pati pasisiu- 
vau patalynę ir dabar joje miegu. 

Rytas, metas keltis; ir šiandien toliau seksiu savo gyvenimo isto- 
riją. Ar mano gyvenimo istorija toliau seks mane, neš mane su 
savimi tuo keliu, kuriuo turiu eiti iki pat galo, vaitodama kaip trau- 
kinys, kurčia, žliba ir bevalė; ir vis dėlto aš lipu tos istorijos sieno- 
mis ir klykiu, ir raudu, ir meldžiu patį Dievą, kad mane išleistų. 

Kai esi vidury istorijos, tai anaiptol ne istorija, bet gryna painia- 
va; mįslingas riaumojimas, akla tamsa, stiklo šukės ir medžių šipu- 
liai; sakytum tornado kliudytas namas ar laivas, ledkalnių sutraiš- 
kytas ar nešamas per slenksčius, kai niekas nebegali jo sulaikyti. 
Tik paskiau viskas lyg susiklosto į savotišką istoriją. Kai ją pasako- 
ji sau ar kam nors kitam. 


34. 


Simonas ima arbatos puodelį iš kalėjimo viršininko žmonos ran- 
kų. Jis nelabai mėgsta arbatą, bet jos gėrimą laiko visuomenine 
priederme, privaloma šioje šalyje, lygiai kaip juokelius apie Bos- 
tono arbatos krovinį, kurie pilasi kaip iš gausybės rago, ir klausosi 
jų atsainiai, bet atlaidžiai šypsodamas. 

Sveikata, regis, taisosi. Šiandien jis jaučiasi geriau, nors lenkia 
prie miego. Jam pavyko suregzti nedidelę prakalbą antradienio bū- 
reliui, ir jam atrodo, jog neblogai susidorojo su uždaviniu. Pradėjo 
reikalavimu reformuoti pamišėlių prieglaudas, nes diduma jų kaip 
buvo praeitame amžiuje, taip ir tebėra skurdo ir neteisybės irštvos. 
Tai susilaukė pritarimo. Jis gvildeno toliau tą temą, pridėdamas vie- 
ną kitą pastabą apie tam tikrą idėjų sankirtį, įvykusį šioje mokslo 
srityje, ir apie įvairias psichiatrijos mokyklas. 

Pirmiausia pradėjo nuo materialistų krypties. Tie gydytojai lai- 
kėsi nuomonės, jog proto sutrikimai esą organinės kilmės - atsira- 
dę, tarkime, nuo nervų ir galvos smegenų sutrikimų arba nuo tam 
tikrų paveldimų ligų, tokių kaip epilepsija; arba nuo užkrečiamų 
ligų, taip pat perduodamų lytiškai santykiaujant, - čia, atsižvelg- 
damas į tai, jog kreipiasi į damas, jis kalbėjo užuominomis, bet visi 
puikiai suprato, ką jis turi omenyje. Paskiau apibrėžė mentalinę 
kryptį, kuri remiasi kur kas sunkiau nustatomomis priežastimis. 
Kaip, pavyzdžiui, išmatuoti šoko poveikį? Kaip diagnozuoti am- 
neziją, kai nebūna pastebimų fizinių pokyčių arba nepaaiškinamų 
ir esminių asmenybės permainų? Koks šiuo atveju valios ir sielos 
vaidmuo, retoriškai paklausė jis. Tuomet ponia Kvinel visu lieme- 

niu palinko į priekį ir staigiai atsilošė, kai jis prisipažino negalįs 
atsakyti į tą klausimą. 

Paskui jis prašneko apie daugelį naujausių atradimų - apie dak- 
taro Leikoko išrastą bromidų terapiją epileptikams, kuri tikriau- 
siai padarysianti galą daugybei klaidingų įsitikinimų ir prietarų; 
apie smegenų sandaros tyrimus; apie narkotikų naudojimą norint 
sukelti ar nuslopinti įvairias haliucinacijas. Sparčiai diegiami nauji 
metodai; čia jis negalėjo nepaminėti narsiojo paryžiečio daktaro 
Šarko, ne per seniausiai atsidėjusio tokioms studijoms, kaip isteri- 
ja, taip pat diagnozavimas remiantis paciento sapnais ir sapnų bei 
amnezijos savitarpio ryšys, — į paskutiniąją mokslo sritį jis turįs 
vilčių įnešti savo kuklų indėlį. Tai tik pradinė visų tų teorijų vysty- 
mosi stadija, tačiau pačiu artimiausiu laiku jos galinčios duoti ap- 
čiuopiamų rezultatų. Pasak Žymaus prancūzų filosofo ir moksli- 
ninko Meno de Birano, būtinybė atrasti vidinį Naująjį pasaulį spi- 
rianti „pasinerti į požeminius sielos urvus“. 

Devynioliktasis amžius, užbaigė jis, būsiąs skirtas smegenų tyri- 
mui, kaip aštuonioliktasis - Švietimo - amžius buvęs skirtas mate- 
rijos studijoms. Jis didžiuojąsis prisidėdamas prie mokslo pažan- 
gos, nors ir koks menkas ir kuklus būtų jo įnašas. 

Jis būtų mielai norėjęs, kad nebūtų taip pašėlusiai karšta ir drėg- 
na. Baigdamas kalbą, jautėsi kiaurai permirkęs, ir ligi šiol jam din- 
gojasi, kad jo rankos atsiduoda pelkių dvoku. Tai, ko gero, jo pir- 
mieji žingsniai šioje srityje; iš pat ankstaus ryto, kol dar neužėjo 
karščiai, jis iš naujo įgulė į studijas. 

Antradienio būrelis mandagiai jam paplojo, o dvasiškasis tėvas 
Veringeris padėkojo. Jis pareiškė, jog daktaras Džordanas nusi- 
pelnęs didžiausių liaupsių už savo pamokomus žodžius, kuriais šian- 
dien juos visus pagerbęs. Savo kalba jis sužadinęs nemažai minčių. 
Pasaulis iš tiesų esąs mįslinga vieta, bet Dievas apdovanojęs žmo- 
gų protu, kad jis sugebėtų geriau suvokti jam prieinamas paslap- 
tis. Tuo jis norėjo pasakyti, jog esama paslapčių, žmogaus protui 
nesuvokiamų. Ta prakalbėlė, regis, visiems patiko. 

Po to Simonui kiekvienas atsidėkojo skyrium. Ponia Kvinel pa- 

reiškė, jog jis kalbėjęs su didžiausiu nuoširdumu, ir jis truputį susi- 
gėdo, nes kalbėdamas turėjo vienintelį tikslą —- kaip galima grei- 
čiau baigti. Lidija, be galo kerinti savo margu šiugždančiu vasari- 
niu apdaru, liaupsino jį, vos atgaudama kvapą, ir taip juo Žavėjosi, 
jog nė vienas vyras nebūtų nieko daugiau troškęs; bet jis negalėjo 
nusikratyti minties, kad ji iš tikrųjų nesuprato nė žodžio. 


— Labai idomu, - sako Džeromas Diuponas, ką tik išdygęs Simono 
pašonėje. - Pastebėjau, kad jūs nė vienu žodžiu neužsiminėte apie 
prostituciją, kuri drauge su girtuokliavimu yra viena didžiausių mū- 
sų visuomenės opų. 

— Nenorėjau apie tai kalbėti, atsižvelgdamas į susirinkusią pub- 
liką, - sako Simonas. 

— Savaime suprantama. Man būtų labai įdomu išgirsti jūsų nuo- 
monę apie kai kuriuos mūsų kolegas europiečius, tą polinkį lai- 
kančius tam tikra pamišimo forma. Jie sieja jį su isterija ir neu- 
rastenija. 

— Žinau, - šypsodamas atsako Simonas. 

Studentas būdamas, jis tvirtindavo, jog jeigu moteris neturi ki- 
tos išeities kaip mirti badu, manytis prostitucija ar šokti nuo tilto, 
nėra abejonės, kad prostitutė yra atspariausia ir sveikiausia, paly- 
ginti su savo gležnomis ir jau nebegyvomis sesėmis, nes įrodė tu- 
rinti stipriausią savisaugos instinktą. Reikia pasirinkti vieną iš dviejų 
galimų išvadų, pabrėždavo jis: jeigu moterys buvo suvedžiotos ir 
pamestos, nenuostabu, kad jos pamišo, bet jeigu jos išliko gyvos ir 
pačios ėmė verstis suvedžiojimu, vadinasi, jau anksčiau buvo pa- 
mišusios. Jis sakydavo, kad, jo akimis žiūrint, tas teiginys kelia abe- 
jonių; ir, nelygu klausytojai, tais išprotavimais pelnydavo arba ci- 
niko, arba puritono veidmainio reputaciją. 

— Aš, pavyzdžiui, esu linkęs prostituciją priskirti prie tos pačios rū- 
šies manijų. kuriomis serga žŽmogžudžiai ir religiniai fanatikai, - tęsia 
toliau daktaras Diuponas. - Visos tos manijos, galimas daiktas, laiky- 
tinos paskata suvaidinti nebevaldoma tapusią komediją. Tokius daly- 

kus esame pastebėję teatre, kai aktoriai sakosi visiškai įsigyvenę į vai- 
dinamą personažą. Ypač linkusios į tai operos dainininkės. Yra Žino- 
mas atvejis, kai tokia Liucija ėmė ir nužudė savo meilužį. 

— Įdomi prielaida, - sako Simonas. 

— Jūs niekuo nejįsipareigojate, - atsako daktaras Diuponas, ne- 
nuleisdamas nuo Simono tamsių spindinčių akių. - Bet ar jūs gali- 
te pripažinti, jog moterų nervų sistema apskritai yra kur kas silp- 
nesnė, ir todėl jos lengviau pasiduoda įtaigai"? 

— Galimas daiktas, - sako Simonas. - Be abejo, tai labai paplitu- 
si nuomonė. 

— Kaip tik todėl jas daug lengviau, pavyzdžiui, užhipnotizuoti. 

Aha, taria sau Simonas, kiekvienas savo dūdą pučia. Štai jis ir 
pradėjo. 

— Kaip laikosi jūsų gražioji ligonė, jei galiu ją šitaip pavadinti? — 
klausia daktaras Diuponas. - Ar pažengėte į priekį? 

— Dar nieko ypatinga, - atsako Simonas. - Užčiuopiau keletą 
galimų stebėjimo gijų, kurias ketinu sekti. 

— Man būtų didelė garbė, jei leistumėte man panaudoti savo 
metodą. Tai būtų tik savotiškas eksperimentas, kitaip sakant, pa- 
rodomasis bandymas. 

— Esu priėjęs esminę sankirtą, - atsiliepia Simonas. 

Jis nenori pasirodyti šiurkštus, bet ir nepageidauja, kad tas žmogus 
kištųsi į jo reikalus. Greis - jo sfera; reikia ją ginti nuo pažeidėjų. 

— Tai gali ją sutrikdyti, ir ištisos savaitės kruopštaus paruošia- 
mojo darbo nueis perniek. 

— Jūsų valia, - atsako Diuponas. - Aš ketinu dar pabūti šičia 
mažų mažiausia mėnesį. Man būtų labai malonu jums pagelbėti. 

— Regis, jūs apsistojęs pas ponią Kvinel, - sako Simonas. 

— Nepaprastai svetinga šeimininkė. Tik apkvaišusi nuo spiritiz- 
mo kaip ir daugelis šiuo metu. Galiu jus patikinti, jog tai absoliu- 
čiai nepagrįsta sistema. Betgi taip lengva piktnaudžiauti artimųjų 
netekusių žmonių pasitikėjimu. 

Simonas susitvardo neatsakęs, jog tokio patikinimo jam nereikia. 

— Jūs dalyvavote kai kuriose jos... sueigose — ar turėčiau jas va- 
dinti seansais? 

- Kartą kitą. Šiaip ar taip, esu svečias, o kalbamos iliuzijos me- 
dikui mokslininkui kelia didelį susidomėjimą. Be to, ji anaiptol 
neatsitveria nuo mokslo ir netgi pasirengusi pinigais paremti kokį 
nors moksliškai pagrįstą tyrimą. 

- Šit kaip, - atsiliepia Simonas. 

— Ji pageidautų, kad aš pabandyčiau atlikti neurohipnozės sean- 
są su panele Marks, - kiek pašaipiu tonu sako daktaras Diupo- 
nas. - Komiteto įgaliotas. Jūs neprieštarautumėte? 

Kad jie prasmegtų, taria sau Simonas. Jie tikriausiai nestygsta, 
mano, jog aš per lėtai dirbu. Bet jeigu jie per daug kišis, suardys 
mano planus ir viską sugadins. Kodėl jie negali leisti man tvarkytis 
savo išmanymu? 


—— 


Šiandien antradienio sueiga, ir kadangi daktaras Džordanas sako 
prakalbą, šią popietę su juo nesusitikau, nes jam reikia pasiruošti. 
Ponia viršininkienė klausė, ar negalėčiau pabūti truputį ilgiau, nes 
jiems reikia talkos, ir ji paklausė, ar negalėčiau pagelbėti ruošti 
gaivinamuosius gėrimus, kaip dažnai kad padedu. Savaime supran- 
sakyti teigiamai, taip ji 1r padarė; na o man teks vėliau pietauti 
virtuvėje, lyg būčiau tikra tarnaitė, nes kai grįšiu, kalėjime jau bus 
po pietų. Aš nekantriai laukiau tos progos, nes viskas bus kaip 
anksčiau, kai visos dienos nebuvo lyg du vandens lašai ir kai galė- 
jau išeiti ir pareiti kada tinkama ir iš anksto susiplanuoti tokias 
pramogas. 

Šiaip ar taip, žinojau, jog man teks taikstytis su įdėmiais, vog- 
čiomis mėtomais žvilgsniais ir piktdžiugiškomis pastabomis apie 
mano būdą. To nesitikiu iš Klari, kuri visados buvo draugė, nors ir 
niekad apie tai nekalba, nei iš vyriausiosios virėjos, dabar jau pri- 
pratusios prie manęs. Bet viena viršutinio aukšto kambarinė ma- 
nęs nepakenčia, nes kur kas seniau esu šiuose namuose, žinau vi- 
sus čionykščius papročius. ir panelė Lidija ir panelė Mariana ne 

jai, bet man patiki savo paslaptis; 1r esu tikra. kad ji darys užuomi- 
nas apie žmogžudystes, pakaruoklius ar dar ką nors nemalonaus. 
Be to, tokia Dora kartais ateina padėti skalbti, bet nepastoviai, ir 
jai moka už valandas. Tai stambi moteris drūtomis rankomis, labai 
pravarti tąsyti sunkias pintines šlapių skalbinių; bet ji neverta pasi- 
tikėjimo, nes amžinai apšneka buvusius šeimininkus, kurie, jos Žžo- 
džiais tariant, niekad jai nemokėdavę algos ir, svarbiausia, nepa- 
doriai gyvenę, jis taip persigėręs, jog suvis iškvėšęs, ir ne kartą pa- 
čiai akį pamušęs; 0ji - tikra sopulių koplyčia, sergaliojanti dėl men- 
ko nieko, ir Dora nėmaž nenustebusi, kai atskleidusi, kad jos mig- 
renos ir negalios irgi trenkiančios alkoholiu. 

Tačiau nors Dora varinėja tokias kalbas, ji sutiko sugrįžti pas 
buvusius šeimininkus ir iš naujo dirbti visus darbus ir, beje, jau 
pradėjo; ir kai vyriausioji virėja paklausė, kodėl ji taip padariusi, 
jeigu tie Žmonės tokie niekam tikę, Dora pamerkė akį ir pareiškė, 
jog pinigas viską gali; jog tenai gyvenantis daktarėlis sumokėjęs jai 
visą šeimininkų skolą ir kone ant kelių maldavęs sugrįžti, nes nie- 
ko daugiau nesugebėjęs pasamdyti. O tai žmogus, kuriam patinka 
rimtis ir ramybė ir kuris nori gyventi švariai ir tvarkingai ir už tai 
pasirengęs mokėti, o tuo tarpu šeimininkė nebeišgali, nes vyras ją 
pametė, tad dabar ji esanti gyvanašlė, ir dar skurdžiuvienė. Ir Do- 
ra pareiškė, jog nebeklausysianti jos nurodymų, juoba kad jinai 
visad buvusi gaiži ir priekabi šeimininkė, o tik daktaro Džordano, 
nes kieno vežime sėdi, to ir giesmę giedi. 

Ir ne todėl, kad jis būtų žodžio vertas, priduria ji, iš pažiūros 
tikras nuodytojas kaip ir galybės kitų daktarų su savo buteliukais, 
apdavais ir piliulėmis, ir ji kasdien dėkojanti Dievui, jog nesanti 
pinigais apkerpėjusi senė, reikalinga jo priežiūros, nes neilgai mintų 
dobilą šioje žemėje; ir, be to, jis turįs keistą įprotį kapstytis darže, 
nors jau per vėlu ką nors sodinti, bet šarpuojąs lyg duobkasys ir 
sukasęs beveik pusę sklypo; ir ne kam kitam, o jai tenką valyti pur- 
vą, kurio jis prinešąs vidun, ir skalbti jo nešvarius marškinius, ir 
šildyti vandenį, kad ponas daktaras išsimaudytų. 

Aš apstulbau susivokusi. jog jos apšnekamas daktaras Džorda- 

nas yra tas pats mano daktaras Džordanas; bet taipgi susidomė- 
jau, nes nieko nebuvau girdėjusi apie jo šeimininkę nei apskritai 
ką nors apie ją Žinojau. Tad paklausiau, kokia ji iš pažiūros, ir Do- 
ra atsakė: sudžiūvusi kaip giltinė ir išbalusi kaip lavonas, ilgais ir 
tokiais šviesiais plaukais, jog atrodo it pražilusi, bet, nepaisant vi- 
so to ir kilmingos damos manierų, ji esanti anaiptol ne tokios jau 
didelės doros, nors šiuo tarpu Dora ir neturinti jokių įkalčių; bet 
toji ponia Hamfri kaip išprotėjusi šaudanti akimis ir tolydžio trūk- 
čiojanti, ir tiedu dalykai visad rodą, jog tokia moteris nepraleisian- 
ti progos slapčia padūkti; ir daktarui Džordanui reikėtų pasisau- 
goti, nes ji dar nemačiusi moters, kuri kaip ponia Hamfri alpte 
alptų numauti vyrui kelnes, juo labiau kad jiedu abu dabar drauge 
pusryčiaują kas mielą rytą, o tai, jos manymu, neregėtas daiktas. 
Man visos tos kalbos pasirodė nešvankios, bent jau apie kelnes. 

Ir sau viena galvoju, jeigu ji šitaip už akių apšneka žmones, ku- 
riems tarnauja, tai ką gi ji pasakos apie tave, Greis? Užklumpu ją 
savo rausvomis akutėmis apžiūrinėjant mane nuo kojų iki galvos, 
kurpiant šiurpias istorijas, kurias seks savo draugėms, jeigu jų turi, 
apie tai, kad gėrusi arbatą su pagarsėjusia žmogžude, kurią pagal 
teisybę jau seniai reikėjo pakarti, o lavoną atiduoti daktarams iš- 
mėsinėti, kaip mėsininkai kad mėsinėja skerdieną, ir tai, kas iš ma- 
nęs atliktų, suvynioti daiktan lyg taukinę ir pakasti už kapinių tvo- 
ros tarp varnalėšų ir dilgėlių, kad sudūlėtų ir virstų dulkėmis. 

Bet aš stengiuosi išsaugoti rimtį, tad nesakau nė žodžio. Mat, 
jeigu imčiau su ja rietis, tikrai žinau, kas liktų kaltas. 


Mums įsakyta atidžiai klausytis, kada baigsis sueiga ir pasigirs plo- 
jimai, o paskiau padėkos žodis daktarui Džordanui už jo pamoko- 
mą paskaitą, paprastai tariamas kiekvienam, kas šičia šneka tokia 
proga; mums tai būsiąs ženklas nešti aukštyn gaivinamuosius gėri- 
mus; tad viena kambarinė buvo nusiųsta klausytis prie svetainės 
durų. Ji netrukus nusileido apačion ir pranešė, jog jau dėkojama; 
tuomet suskaičiavome iki dvidešimties ir nusiuntėme pirmą arba- 

tinį 1r pirmuosius padėklus su pyragaičiais. Aš likau apačioje pjaus- 
tyti pyrago ir dėlioti gabaliukų ant apskrito padėklo, nes ponia vir- 
šininkienė buvo parikiavusi, kad viduryje būtų rožė ar dvi; ir išties 
buvo gražu žiūrėti. Paskiau man pasakė, kad aš pati nuneščiau pa- 
dėklą aukštyn, ir man tai pasirodė keista. Šiaip ar taip, susitvar- 
kiau plaukus, užkopiau laiptais, pyragu nešina, ir nieko bloga ne- 
sitikėdama žengiau pro svetainės duris. 

Ten tarp kitų svečių buvo ponia Kvinel kaip pūkutis sušiauštais 
plaukais, vilkinti rausvais muslinais, kurie būtų tikę nebent nepa- 
lyginti jaunesnei moteriai; ponia viršininkienė buvo apsirengusi 
pilka suknia; dvasiškasis tėvas Veringeris kaip paprastai vaikščiojo 
užrietęs nosį; daktaras Džordanas atrodė pablyškęs ir sugniužęs, 
tarytum pavargęs nuo savo prakalbos; o panelė Lidija, dėvinti ta 
pačia suknele, kurią jai padėjau siūti, buvo gražutė kaip lėlė. 

Spėkite, ką pamačiau žiūrint į mane ir lengvai šypsant. Ogi pre- 
keivį Džeremiją! Buvo gerokai apsikarpęs plaukus ir barzdą ir ap- 
sirengęs kaip džentelmenas nuostabiai sukirpta smėlio spalvos ei- 
lute, su auksine laikrodžio grandinėle skersai liemenės; manierin- 
gai, kaip džentelmenų įprasta, laikė arbatos puodelį, - lygiai taip 
pat, kaip darydavo juos mėgdžiodamas ponios Olderman Parkin- 
son virtuvėje; tačiau aš būčiau jį bet kur pažinusi. 
jusi it Žuvis ir vos nepaleidau padėklo iš rankų; ir iš tiesų keli pyra- 
go gabalėliai nuslydo ant grindų, o ir rožės drauge. Bet tuo tarpu 
Džeremija padėjo puodelį ir prikišo smilių prie nosies, lyg kasyda- 
masis, ko. man regis, niekas nepastebėjo, nes visi žiūrėjo į mane; iš 
to mosto supratau, jog man dera laikyti liežuvį už dantų ir nesakyti 
nė žodžio, kad jo neišduočiau. 

Tad aš nieko ir nesakiau, tik atsiprašiau, jog netyčia pamečiau 
pyragą, padėjau padėklą ant žemo staliuko ir atsiklaupusi ėmiau 
rinkti pabirusius pyrago gabaliukus į skreitą. Bet ponia viršinin- 
kienė sušuko: palik viską šiuo tarpu. Greis, aš noriu tave su kai 
kuo supažindinti. Ir paėmė man už rankos ir nusivedė. Štai dakta- 
ras Džeromas Diuponas. pasakė ji. tai garsus gydytojas. ir Džere- 

mija linktelėjo man ir tarė: kaip laikotės, panele Marks? Aš vis dar 
negalėjau atsipeikėti, bet šiaip ne taip susitvardžiau; tuo tarpu po- 
nia viršininkienė jam kalbėjo: ji dažnai būgsta svetimų žmonių. 
Daktaras Diuponas mano draugas, nieko bloga jis tau nepadarys. 

Sulig tais žodžiais aš vos neprapliupau kvatoti, bet tik pasakiau: 
taip, ponia, ir nudelbiau akis žemėn. Ji tikriausiai baiminosi, kad 
gali pasikartoti ta pati scena, kai, atėjus daktarui-galvų matuoto- 
jui, aš pratrūkau spiegti. Bet ji be reikalo nerimavo. 

Man reikia pažvelgti jai tiesiai į akis, pareiškė Džeremija. Daž- 
niausiai tik šitaip įmanoma nuspręsti, ar procedūra duos rezulta- 
tų. Ir jis kilstelėjo mano smakrą, ir mudu sužiurome vienas kitam 
į akis. Puiku, įtaigiai ir iškilmingai tarė jis, lyg iš tikrųjų būdamas 
tas, kuo dėjosi; ir aš norom nenorom ėmiau juo žavėtis. Paskiau jis 
paklausė: Greis, ar tave kas nors jau hipnotizavo? Ir vis dar laikė 
man už smakro, kad nusiraminčiau ir spėčiau susitvardyti. 

Tikiuosi, jog ne, pone, atsakiau truputį pasipiktinusi. Aš netgi 
gerai nežinau, ką tai reiškia. 

Tai grynai mokslinė procedūra, pasakė jis. Ar tu pasirengusi pa- 
bandyti? Jeigu tat gali padėti tavo bičiuliams ir komitetui. Jeigu 
jie nutartų, jog tau derėtų sutikti. Ir jis spūstelėjo man smakrą ir 
staigiai pakėlė ir nuleido akis, šitaip duodamas ženklą, jog turiu 
pasakyti taip. 

Padarysiu viską, ką galiu, pone, atsakiau; jeigu taip reikia. 

Gerai, gerai, pasakė jis tokiu iškilniu tonu, lyg būtų tikras dak- 
taras. Tačiau, kad viskas gerai išeitų, turi manimi pasitikėti. Kaip 
manai, Greis, ar tu sugebėsi? 

Dvasiškasis tėvas Veringeris, panelė Lidija, ponia Kvinel ir po- 
nia viršininkienė drąsinamai žiūrėjo į mane. Pabandysiu, pone, at- 
sakiau aš. 

Sulig tais žodžiais staigiai žengė priekin daktaras Džordanas ir 
pareiškė. kad, jo nuomone, aš pakankamai prisijaudinusi tą dieną 
ir kad reikia pasirūpinti mano nervais, nes jie labai silpni ir nevalia 
jų pervarginti; ir Džeremija sutiko: žinoma, žinoma. Bet jis atrodė 
labai patenkintas savimi. Ir nors aš gerbiau daktarą Džordaną, ir 

nors jis buvo man toks malonus, pagalvojau, jog šalia Džeremijos 
jis atrodo tikrų tikriausias vargeta, tarytum žmogus, kuriam mu- 
gėje vagys iškraustė kišenes, o jis vis dar nieko nenuvokia. 

Na, o aš vos tvardžiausi nekvatojusi, taip man buvo smagu; nes 
Džeremija parodė tokį magišką triuką, nelyginant ištraukė man iš 
ausies monetą ar įteigė prarijęs šakutę; ir kaip anksčiau jis rodyda- 
vo tokius triukus visiems matant ir nieko nesuprantant, taip elgėsi 
ir Čia, jų panosėje sudarė su manim sandėrį, ir niekas nieko nepa- 
stebėjo. 

Bet staiga aš prisiminiau, jog kadaise jis klajojo kaip mesmeris- 
tas, mugėse spėjo Žmonių ligas, puikiai išmanė tą amatą ir galėjo 
kuo gražiausiai įstumti mane į transą. Sulig ta mintimi man užėmė 
žadą, ir aš susimąsčiau. 


2, 


— Manęs nedomina tai, ar tu kalta, ar ne, - sako Simonas. - Aš esu 
daktaras, ne teisėjas. Paprasčiausiai noriu sužinoti tai, ką tu iš tik- 
rųjų gali prisiminti. 

Pagaliau jiedu prieina prie žmogžudysčių. Jis peržvelgė visus tu- 
rimus dokumentus - teismo protokolus, laikraščių nuomones, iš- 
pažintis, netgi ponios Mūdi išpūstą interpretaciją. Jis visiškai pasi- 
ruošęs ir taip pat įsitempęs: šiandien tik nuo jo elgesio priklauso, 
ar Greis galiausiai atsivers ir atskleis savo slepiamus lobius, ar, 
priešingai, persigąs, užsisklęs ir kaip moliuskas įlįs į savo kiautą. 

Šiandien jis atsinešė ne daržovę. Sidabrinę žvakidę, dvasiškojo 
tėvo Veringerio parūpintą, jo manymu, panašią į Džeimso Mak- 
dermoto pavogtąsias, tas, kurios buvo Kinero namuose. Jis jos dar 
neištraukė; ji guli gluosnio vytelių pintinėje - tiesą pasakius, mais- 
to pintinėje, pasiskolintoje iš Doros, - kurią nepastebimai pastatė 
šalia savo kėdės. Jis dar ne visiškai tikras, ką derėtų su ja daryti. 

Greis dygsniuoja kaip dygsniavusi. Nė galvos nepakelia. 

— Niekam tas nerūpėjo, pone, - sako ji. - Man liepdavo meluoti; 
norėdavo kaip galima daugiau iš manęs išpešti. Visi, išskyrus ad- 
vokatą poną Kenetą Makenzį. Bet esu tikra, jog netgi jis manimi 
netikėjo. 

— Aš tavimi tikėsiu, - sako Simonas. 

Tai ne toks jau paprastas reikalas, sumeta jis mintyse. 

Greis čiauposi, rauko antakius, neatsiliepia. Jis pradeda puolimą. 

— Ponas Kineras išvyko į miestą ketvirtadienį, ar ne? 

— "Taip, pone, - atsako Greis. 

— Trečią valandą? Raitas? 

— Taip, tiksliai tuo metu. Turėjo grįžti šeštadienį. Aš buvau lau- 
ke, purškiau linines nosines, kurios balinosi saulėkaitoje. Makder- 
motas privedė prie jo arklį. Ponas Kineras jojo Čarliu, nes veži- 
maitis buvo nuvežtas į kaimą perdažyti. 

— Ar tuomet jis sakė tau ką nors? 

— Jis pasakė: „Štai tavo mylimiausias bičiulis, Greis, eikš čionai, 
pabučiuok jį paskutinį kartą ir atsisveikink“. 

— Jis kalbėjo apie Makdermotą? Betgi Makdermotas niekur ne- 
važiavo, - sako Simonas. 

Greis dirstelėja į jį tokiu neišraiškiu žvilgsniu, kuriame Simonas 

- Jis kalbėjo apie arklį, pone. Jis žinojo, kad aš labai myliu Čarlį. 

— Ir ką tu padarei? 

- Priėjusi paglosčiau Čarliui prusnas, pone. Tačiau Nensi žiūrė- 
jo pro Žiemos virtuvės duris, girdėjo viską, ir jai tas nepatiko. Nei 
juo labiau Makdermotui. Bet nieko bloga ten nebuvo. Ponas Ki- 
neras stačiai juokavo, ir tiek. 

Simonas giliai įkvepia oro. 

— Ar ponas Kineras tau yra kada nors daręs nepadorių užuomi- 
nų, Greis? 

Ji vėl nužvelgia Simoną; šįkart vos šyptelėja. 

— Nežinau, ką jūs turite galvoje sakydamas „nepadorus“, pone. 
Jis nėra niekad nešvankiai kalbėjęs. 

— Ar niekada tavęs nepalietė? Ar nebuvo taip atsitikę, kad ne- 
valdė rankų? 

— Tik tiek, kiek įprasta, pone. 

— Įprasta? - klausia Simonas. 

Jis sutrikęs. Neišmano, kaip netiesiogiai išreikšti tai, ko nori pa- 
klausti: Greis per daug drovi, kad galėtum aiškiai viską dėstyti. 

— Su tarnais, pone. Tai buvo gana malonus šeimininkas, - perdė- 
tai mandagiai atsako Greis. - Ir dosnus, kai to norėdavo. 

Simonas nebesitvardo. Ką ji turi galvoje? Ar ji nori pasakyti, 
kad gaudavo pinigų mainais už savo paslaugas? 

— Ar jis kaišiojo rankas tau po sijonu? - klausia Simonas. - Ar 
gulėjai aukštielninka? 

Greis atsistoja. 

— Man nusibodo tokios kalbos, - sako ji. - Man nėra ko čia sėdėti. 
Jūs niekuo nesiskiriate nuo žmonių iš pamišėlių namų, nuo kalėji- 
mo pastorių, daktaro Benerlingo ir jo pasišlykštėtinų minčių! 

Simonas susigriebęs ima atsiprašinėti, bet lieka nė kiek nepa- 
žengęs į priekį. 

— Sėsk, būk gera, - sako jis, kai ji šiek tiek apsiramina. - Grįžki- 
me prie to, kaip viskas atsitiko. Ponas Kineras išjojo raitas ketvir- 
tadienį trečią valandą popiet. Kas įvyko vėliau? 

— Nensi pasakė, kad poryt mudu abu išsinešdintume, kad ji 
turi pinigų algoms išmokėti. Ji pasakė, jog ponas Kineras neprieš- 
tarauja. 

— Tu patikėjai? 

— Dėl Makdermoto patikėjau, bet tik ne dėl savęs. 

— O kodėl ne dėl savęs? - klausia Simonas. 

— Ji būgštavo, jog ponas Kineras gali mane pamėgti labiau už ją. 
Kaip jau sakiau, pone, ji laukėsi vaiko, o vyrams taip dažnai nutin- 
ka; jie pameta nėščią moterį ir jos vieton ima kitą, nenėščią, taip 
būna su karvėmis ir arkliais; ir jeigu taip nutiktų, ji su savo pavai- 
nikiu atsidurtų po grynu dangumi. Buvo aišku kaip diena, kad ji 
nori manimi nusikratyti, prieš ponui Kinerui grįžtant namo. Aš 
netikiu, jog jis ką nors apie tai žinojo. 

— Ir ką tu tuomet darei, Greis? 

— Apsiverkiau, pone. Virtuvėje. Aš nenorėjau išeiti, neturėjau 
kitos vietos. Viskas įvyko taip staigiai, nespėjau nieko susirasti. Bi- 
jojau, kad ji gali neišmokėti man algos ir išgrūsti pro duris be re- 
komendacinio laiško, o ką tuomet būčiau dariusi? Ir Makdermo- 
tas to paties bijojo. 

— O toliau? - paragina Simonas, kai ji ilgokai sėdi tylėdama. 

— Kaip tik tuo metu, pone, Makdermotas pareiškė, jog turi pa- 
slaptį, ir pažadėjau niekam jos neatskleisti; o jūs Žinote, pone, jog 
duodama tą pažadą susirišau rankas ir kojas. Paskiau jis pasakė, 

jog nudėsiąs Nensi kirviu ir pasmaugsiąs, ir jog nušausiąs poną 
Kinerą, kai tas grįšiąs, ir susigrobsiąs visus vertingus daiktus; ir jog 
aš turėsianti jam padėti ir drauge su juo išvykti, jeigu man smege- 
nys dar nenusekusios, nes priešingu atveju aš būsianti visa kuo ap- 
kaltinta. Jei nebūčiau taip susigraudinusi, būčiau nusikvatojusi jam 
į akis, bet aš to nepadariau; ir, tiesą pasakius, mudu abu išgėrėme 
po stiklą kitą pono Kinero viskio, nes nebuvo prasmės baimintis ir 
negerti, šiaip ar taip, mus turėjo atleisti. Nensi buvo išėjusi pas 
Raitus, ir mums nebuvo ko varžytis. 

— Ar tu tikėjai, jog Makdermotas padarys tai, ką sakė? 

— Nelabai, pone. Pirmiausia, man rodės, tik nori pasirodyti, 
koks jis šaunuolis ir ką gali padaryti, o kai jis pasigerdavo, visada 
taip girdavosi; ir mano tėvas toks buvo. Bet sykiu atrodė, kad jis 
kalba labai rimtai, ir aš jo bijojau; ir man buvo toks įspūdis, jog 
viskas likimo nulemta ir, kad ir ką daryčiau, vis viena nieko neiš- 
vengtume. 

— Ir tu nieko neperspėjai? Net Nensi, kai ji grįžo pasisvečiavusi? 

— Kodėl ji būtų manimi patikėjusi, pone? - atsiliepia Greis. - 
Labai kvailai būtų atrodę, jeigu būčiau ėmusi ir tiesmukai viską jai 
išdrožus:. Ji būtų pagalvojusi, jog aš gerinuosi, nes ji mane atleido; 
arba jog mudu su Makdermotu susipykome ir aš noriu jam atker- 
šyti. Kas būtų galėjęs patikėti mano žodžiais, jis galėjo lengvai vis- 
ką paneigti ir išvadinti mane pusgalve ir nesubrendėle. Ir, kita ver- 
tus, jei Makdermotas nejuokavo, galėjo be niekur nieko vietoj nu- 
dėti mudvi abi; 0 aš nenorėjau mirti. Daugių daugiausia galėjau 
pabandyti jį įtikinti, kad nieko nedarytų, kol sugrįš ponas Kineras. 
kad nieko nedarytų. 

— Kaip tu sugebėjai? - klausia Simonas. 

— Pasakiau, kad jeigu jis nudės Nensi ketvirtadienį, gal atsiras 
tokių, kurie jos teirausis, ir ištisos pusantros paros reikės jiems 
aiškinti, kur ji yra ir prasimanyti jai visokių darbų. Na, 0 jeigu ati- 
dėsiąs tai vėlesniam laikui, kilsią mažiau įtarimų. 

— Viskas aišku, - sako Simonas. —- Labai protingai sugalvota. 

— Prašom iš manęs nesišaipyti, pone, - oriai pareiškia Greis. — 
Man labai skaudu apie tai kalbėti ir antra tiek skaudžiau, kai kas 
nors prašo mane viską prisiminti. 

Simonas prieštarauja, jog visiškai ne tai turėjęs galvoje. Atrodo, 
kad jis daug laiko skiria atsiprašinėjimui. 

— O kas atsitiko vėliau? - klausia jis, stengdamasis, kad balsas 
skambėtų kaip galima maloniau, ne per daug nekantriai. 

— Vėliau Nensi labai linksma grįžo pasisvečiavusi. Ji visad tokia 
būdavo po pykčio priepuolio, dėdavosi, lyg nieko nebūtų atsitikę 
ir lyg mes visi geriausi draugai ir bičiuliai; bent jau tada, kai nebū- 
davo pono Kinero. Tad laikėsi taip, lyg nebūtų mūsų atleidusi ir 
piktai apšaukusi, ir viskas buvo kaip paprastai. Visi trys drauge 
pavakarieniavome virtuvėje šaltu kumpiu ir bulvių salotomis su 
svogūnų laiškais iš mūsų daržo; ir ji juokėsi ir plepėjo. Makdermo- 
tas sėdėjo surūgęs ir tylus, bet tai nieko nereiškė; paskiau mudvi 
su Nensi nuėjome drauge gulti kaip paprastai, kai pono Kinero 
nebūdavo namie, nes ji bijojo vagių; ir ji nieko neįtarė. Tačiau aš 
patikrinau, ar miegomojo durys užrakintos. 

— Kodėl? 

— Kaip sakiau, aš visados rakinu miegamojo duris, eidama gulti. 
Be to, Makdermotas buvo įsikalęs beprotišką mintį nakčia su kir- 
viu įsėlinti į namus. Jis ketino nužudyti Nensi miegančią. Aš jam 
buvau sakiusi, kad to nereikia daryti, nes galėjo netyčia nudėti ma- 
ne; bet man buvo sunku jį įtikinti. Sakė, jog nenori, kad ji žiūrėtų, 
kai ją Žudys. 

— Suprantu, - sausai sako Simonas. - Ir kas tuomet atsitiko? 

— Ak, penktadienį rytą, Žiūrint iš šalies, viskas ėjo kaip sviestu 
patepta, pone. Nensi buvo labai linksma ir nerūpestinga, netgi ne- 
barė mūsų ar bent jau mažiau nei paprastai; ir netgi Makdermotas 
iš ryto atrodė ne toks surūgęs, nes jam pasakiau, kad jeigu vaikš- 
čios nei pakartas, nei paleistas, Nensi tikrai kils įtarimas, jog jis 
rezga ką nors negera. 

Popietei įpusėjus, atėjo jaunasis Džeimis Volšas su savo fleita, 
kaip Nensi buvo prašiusi. Ji sakė, kad jeigu pono Kinero nėra na- 

mie, galime surengti vakarėlį, pašvęsti. Ką ji norėjo švęsti, to neži- 
nau; bet, būdama geros nuotaikos, Nensi visada nestygdavo, mėg- 
davo dainuoti ir šokti. Paruošėme gerą vakarienę, turėjome šaltos 
keptos vištienos ir alaus užsigerti; paskiau Nensi paprašė Džeimį 
mums pagroti, ir jis paklausė, ar aš nenorėčiau paklausyti kokios 
mėgstamos melodijos, ir buvo man labai atidus ir malonus, o tai 
nepatiko Makdermotui, ir tas liepė Džeimiui neglostyti manęs aki- 
mis, nes apsivemsiąs; ir vargšelis Džeimis išraudo kaip burokas. 
Paskiau Nensi paliepė Makdermotui nekibti prie vaiko, bene jis 
pamiršęs, kad ir pats kadaise buvęs jaunas; ir ji pasakė Džeimiui, 
jog užaugęs būsiąs išvaizdus, ji puikiai nuspėjanti tokius dalykus, 
kur kas išvaizdesnis už Makdermotą, kuris amžinai surūgęs ir lūpą 
patempęs, ir jog, šiaip sakysi ar taip, tas gražus, kas gražiai elgiasi; 
ir Makdermotas sviedė į ją neapykanta degantį žvilgsnį, kurio ji 
dėjosi nepastebėjusi. Paskiau ji nusiuntė mane į rūsį atnešti dar 
viskio, nes jau buvome ištuštinę visas ropines antrame aukšte. 

Paskiau mes kvatojome ir dainavome; ar veikiau kvatojo ir dai- 
navo Nensi, o aš tik pritariau. Mes dainavome The Rose of Tralee, 
ir aš prisiminiau Meri Vitni, graudžiai apgailestaudama, kad jos 
nėra drauge, nes ji būtų Žinojusi, ką daryti, ir būtų man padėjusi 
rasti išeitį. Makdermotas nenorėjo dainuoti, buvo niūrios nuotai- 
kos; ir juo labiau nenorėjo šokti, kai Nensi ėmė jį raginti ir sakyti, 
jog dabar puikiausia proga įrodyti, kad nesą už jį smagesnio šokė- 
jo, kaip jis giriasi. Ji troško, kad išsiskirtume kaip draugai, bet jis 
nenorėjo nieko girdėti. 

Po kurio laiko išvėso visa linksmybė. Džeimis pareiškė, jog jam 
nusibodo groti, ir Nensi pasakė, jog metas eiti gulti; ir Makdermo- 
tas pasakė, kad jis parlydėsiąs Džeimį namo per laukus, o man atro- 
do, jog paprasčiausiai norėjo įsitikinti, kad tas iš tikrųjų išėjo. Tačiau 
tuo metu, kai Makdermotas turėjo grįžti, mudvi su Nensi jau buvo- 
me antrame aukšte, užsirakinusios pono Kinero miegamajame. 

— Pono Kinero miegamajame? - perklausia Simonas. 

— Nensi užsimanė, - paaiškina Greis. - Sakė, kad jo lova plates- 
nė ir vėsesnė per tokius karščius ir kad aš ipratusi spardytis per 

miegus; ir, šiaip ar taip, ponas Kineras nieko nepastebėsiąs, nes 
lovas klojame mudvi, 0 ne jis; ir netgi jei susivoktų, nieko neimtų į 
galvą ir, priešingai, tikriausiai pasidžiaugtų, kad jo lovoje gulėjo 
iškart dvi tarnaitės. Ji buvo išgėrusi kelias taures viskio ir kalbėjo 
negalvodama. 

Vis dėlto galop aš įspėjau Nensi, pone. Kai ji šukavosi pasilei- 
dusi plaukus, aš pasakiau: Makdermotas grasinasi tave nudėti. Ji 
nusikvatojo ir atsakė: neabejoju. Man irgi ranka nesudrebėtų. Mu- 
du sutariame kaip šuo su kate. Jis rimtai nusiteikęs, neatlyžau aš. 
Jis niekad nebūna rimtas, lengvabūdiškai atsakė ji. Amžinai pui- 
kuojasi ir giriasi, visos jo kalbos tuščias muilo burbulas. 

Taigi aš supratau, jog negaliu jos išgelbėti. 

Vos atsigulusi į lovą, ji iškart užmigo. Aš sėdėjau išsipynusi ka- 
sas ir šukavausi plaukus, šviečiant žvakei, nuogos moterys žiūrėjo 
į mane iš paveikslų, viena maudėsi po grynu dangumi, kita vėda- 
vosi povo plunksnomis. Ir abi man šypsojo tokia šypsena, kuri man 
visiškai nepatiko. 


Tą naktį sapnavau Meri Vitni. Sapnavau nebe pirmą kartą; ji pasi- 
rodydavo ir anksčiau, bet niekada nekalbėdavo; džiaustydavo skal- 
binius ir juokdavosi arba lupdavo obuolį, arba slapstydavosi ant 
aukšto už padžiautos paklodės, kaip darydavo tada, kai dar netu- 
rėjo bėdų. Ir kai ją susapnuodavau tokią, pasibusdavau rami, lyg ji 
vis dar būtų gyva ir laiminga. 

Bet visa tai buvo praeityje. Šįkart ji buvo kambaryje drauge su 
manimi, tame pačiame kambaryje, o iš tikrųjų pono Kinero mie- 
gamajame. Ji stovėjo prie lovos vien naktiniais marškiniais, palai- 
dais plaukais, kaip per laidotuves. Ir kairėje liemens pusėje ma- 
čiau jos širdį, skaisčiai raudoną pro baltus marškinius. Bet tuomet 
pastebėjau, jog tai apskritai ne širdis, bet raudono fetro adatinė, 
kurią jai pasiuvau Kalėdoms ir slapčia įkišau į karstą po gėlėmis ir 
nubirusiais žiedlapiais. Ir aš apsidžiaugiau pamačiusi, jog ją tebe- 
turi Ir jog manęs nepamiršo. 

Rankoje ji laikė stiklinę, 0 joje žibėjo pagautas jonvabalis, švie- 
čiantis Šalta žalsva liepsnele. Jos veidas buvo perblyškęs, bet ji Žiū- 
rėjo į mane šypsodama; paskiau ji nukėlė ranką nuo stiklinės, ku- 
rią buvo uždengusi delnu, ir jonvabalis išsprūdo ir nėrė į kambarį; 
ir aš supratau, jog taijos siela ir jog ji nori ištrūkti, bet langas užda- 
rytas; ir aš nepastebėjau, kur staiga jis dingo. Tuomet atsibudau, 
visa paplūdusi sielvarto ašaromis, nes dar sykį netekau Meri. 


Gulėjau tamsoje, o šalia šnopavo Nensi; jaučiau, kaip spurda šir- 
dis, kaip tolydžio sunkiai šarpuoja, lyg tęsdama ilgą varganą kelio- 
nę, kuriai esu pasmerkta prieš savo valią ir nežinau, kada prieisiu 
kelio galą. Man buvo baugu užmigti, bijojau vėl ką nors panašaus 
susapnuoti; ir mano baimė nebuvo be pagrindo, nes taip iš tikrųjų 
ir įvyko. 

Kai vėl įmigau, susapnavau, jog vaikščioju tokia vieta, kur nie- 
kad nebuvau kėlusi kojos, aptverta aukšta niūria pilkų akmenų 
siena, tokių pat akmenų, kokie buvo mano gimtajame kaime, kita- 
pus vandenyno. Žemė buvo nužerta pilkais akmenukais, lyg žvyru, 
ir pro juos kalėsi bijūnai. Buvo dar tik pumpurai, maži pumpurė- 
liai, kieti kaip žali obuoliukai, paskiau jie ėmė sprogti, ir štai išsi- 
skleidė dideliausi sodriai raudoni žiedai it atlasas spindinčiais vai- 
niklapiais. Paskiau juos ūmai nudraskė vėjas, ir jie nuklojo žemę. 

Gėlės labai panėšėjo — tik buvo raudonos - į darželio bijūnus, 
kuriuos pamačiau panamėje pirmą dieną atvykusi pas poną Kine- 
rą, kai Nensi skynė paskutinius žiedus; aš ją susapnavau lygiai to- 
kią, kokia ji buvo tą dieną, šviesia, rausvomis rožėmis išmarginta 
suknia, apkraštuota trimis eilėmis raukčių, ir veidą dengiančiu šiau- 
diniu gobtuvu. Laikė pasikabinusi ant rankos pintinę plokščiu dug- 
nu, į kurią dėjo nuskintas gėles. Paskiau ji atsigręžė ir griebėsi už 
gerklės, lyg būtų labai nustebusi. 

Paskiau vėl atsidūriau akmenimis grįstame kieme, vaikščiojau, 
o mano kurpių galai tolydžio šmėkščiojo iš po sijono mėlynais ir 
baltais ruoželiais. Žinojau. jog niekada anksčiau nesu turėjusi to- 

kio sijono, ir, bežiūrint į jį, mane smaugė baisus liūdesys ir neviltis. 
Tačiau bijūnai vis dar dygo tarp akmenukų; bet aš Žinojau, kad jie 
čia neturi augti. Atkišau ranką ir paliečiau žiedą: jis buvo sausas, 1r 
aš susivokiau, kad gėlė skudurinė. 

Paskiau priešaky pamačiau Nensi, klūpančią ant kelių, susitaršiu- 
siais plaukais, pamačiau kraują žliaukiant jai ant akių. Ant kaklo 
buvo pasirišusi mėlynais juodgrūdžių žiedeliais išmargintą balto kar- 
tūno skarelę, bet tai buvo mano skarelė. Ji tiesė į mane rankas, mels- 
dama malonės. Ausyse segėjo mažyčius auksinius auskariukus, ku- 
rių kadaise jai pavydėjau. Norėjau pribėgti, padėti jai, bet negalė- 
jau; ėjau tuo pačiu žingsniu, lyg ne savo kojomis. Kai prisiartinau 
prie Nensi, prie tos vietos, kur ji klūpojo, ji nusišypsojo. Tik lūpo- 
mis, nes akys buvo užplaukusios krauju ir užkritusios plaukais, pas- 
kiau ji išskydo spalvotais lopais, išsisklaidė, išsiskleidė ant akmenų 
kaip raudonų ir baltų skudurinių vainiklapių šydas. 

Paskiau ūmai sutemo, ir priešais išdygo vyriškis su žvake ranko- 
je, užtverdamas man kelią į laiptus, ir mane aprietė iš visų pusių 
rūsio sienos, ir aš susivokiau, jog niekada iš ten neišsigausiu. 

— Tu visa tai sapnavai prieš žmogžudystę? - klausia Simonas. 

Jis karštligiškai rašo. 

— Taip, pone, - atsako Greis. - Ir daugelkart vėliau. 

Jos balsas virsta kuždesiu. 

— Šit kodėl jie mane uždarė. 

— Uždarė?? - perklausia Simonas, lyg ragindamas ją kalbėti toliau. 

— Į beprotnamį, pone. Dėl tų baisių sapnų. 

Ji atideda siuvinį į šalį ir žiūri į savo rankas. 

— Tik dėl sapnų? - švelniai klausia Simonas. 

— Jie sakė, jog tai anaiptol ne sapnai, pone. Jie sakė, jog aš ne- 
miegojau. Bet aš nenoriu daugiau apie tai kalbėti. 


36. 


Šeštadienį atsibudau auštant. Prie vištidės giedojo gaidys; giedojo 
kimiai ir grasiai, lyg kieno pirštai jau būtų gniaužę jam gerklę, ir aš 
tariau sau: nujauti, jog ilgai netrukus atsidursi puode. Ilgai netru- 
kus būsi nebegyvas. Ir nors kalbėjau apie gaidį, negalėčiau išsigin- 
ti, jog neturėjau galvoje taip pat Nensi. Tai atrodo nežmoniška ir 
gal iš tikrųjų taip ir buvo. Jaučiausi apdujusi ir kaip nesava, lyg iš 
tiesų būčiau nukilusi kitur, tik tvylojusi kūne. 

Žinau, jog keista išpažinti tokias mintis, pone, bet aš nenoriu 
meluoti ir jų slėpti, kaip būčiau galėjusi be niekur nieko taip pasi- 
elgti, nes anksčiau niekam apie tai nebuvau kalbėjusi. Aš noriu 
papasakoti viską, kas man nutiko, ir kokios mintys spietėsi mano 
galvoje. 

Nensi dar miegojo, ir aš stengiausi jos neprižadinti. Man buvo 
toks jausmas, jog ji gali miegoti ligi sočiai ir jog kol ji nesikels iš 
lovos, tol nieko bloga nenutiks nei jai, nei man. Kai aš tylutėliai 
lipau iš pono Kinero lovos, ji sudejavo ir apsivertė ant kito šono, ir 
aš pagalvojau, ar tik ji nesapnuoja ko nors baisaus. 

Vakare, prieš lipdama su žvake į antrą aukštą, savo kambaryje 
prie žiemos virtuvės apsivilkau naktiniais marškiniais, taigi da- 
bar nusileidau apačion ir apsirengiau kaip paprastai. Viskas bu- 
vo kaip visada ir drauge kitoniškai, ir kai nuėjau praustis veido ir 
šukuotis, veidas virtuvės veidrodyje viršum kriauklės nė iš tolo 
nepanėšėjo į mano veidą. Jis atrodė apskritesnis ir labiau pablyš- 
kęs, į mane įdėmiai žvelgė didelės išgąstingos akys, ir man nesi- 
norėjo į jį žiūrėti. 

Aš nuėjau virtuvėn ir atidariau langines. Ant stalo vis dar stovė- 
jo vakarykštės taurės ir lėkštės, jos atrodė be galo vienišos ir ap- 
leistos, lyg kokia baisi neganda būtų ištikusi visus tuos, kurie iš jų 
valgė ir gėrė, ir lyg būčiau jas aptikusi po daugelio metų. Man pa- 
sidarė labai liūdna. Aš nuvokiau stalą ir nunešiau indus į galinį 
virtuvės kambarėlį. 

Kai grįžau, virtuvė spindėjo keista šviesa, lyg viską būtų aptrau- 
kusi sidabrinė patina, tarytum šerkšnas, tik daug glotnesnis, atro- 
dė, jog vanduo srūva per plokščius akmenis. Ir tada man tarsi akys 
atsivėrė, ir aš supratau, jog taip yra todėl, kad Dievas įžengė į na- 
mus, ir jog tai tas pats sidabras, kuriuo pasidengęs Dangus. Į na- 
mus įžengė Dievas, nes Dievas yra visur, jo neįmanoma neįsileisti, 
Jis yra visa ko dalis, tai kaipgi būtų galima atsitverti siena ar viso- 
mis keturiomis sienomis, ar uždaryti duris arba langą, kad Jisai 
negalėtų kiaurai pereiti, lyg visa tai būtų iš oro. 

Aš paklausiau: ko čia Tau reikia, bet Jis neatsiliepė, tik švytėjo 
sidabru, kaip švytėjęs, tad aš išėjau melžti karvės; mat, kai susiduri 
su Dievu, nieko kito nelieka, kaip daryti tai, ką darai, nes niekada 
negali Jo sustabdyti nei sužinoti Jo ketinimų. Kai susiduri su Dievu, 
tau sakoma: daryk tą arba daryk šitą, bet niekada nesakoma kodėl. 

Kai grįžau nešina kibirais pieno, virtuvėje aptikau Makdermo- 
tą. Jis šveitė batus. Kur Nensi, paklausė. 

Rengiasi. Tu ją nužudysi šįryt? 

Taip, suriko jis, kad ją velniai nujotų, tuoj imu kirvį, einu ir per- 
skeliu jai makaulę. 

Aš uždėjau ranką jam ant peties ir pažvelgiau tiesiai į akis. Tu 
tikrai to nedarysi, tu tikrai nedrįsi ryžtis tokiai nedorybei, pridū- 
riau. Bet jis nesuprato, pagalvojo, kad iš jo tyčiojuosi. Pagalvojo, 
kad laikau jį bailiu. 

"Tuoj pamatysi, ką aš galiu, tūžmingai pareiškė jis. 

Ak, dėl Dievo meilės, nežudyk jos miegamajame, pasakiau jam, 
visas grindis iškruvinsi. Kvaila buvo taip sakyti, bet nieko daugiau 
man neatėjo į galvą, ir, kaip žinote, pone, tuose namuose aš gran- 
dydavau grindis, o Nensi miegamajame buvo paklotas kilimas. Aš 

niekad nebuvau valiusi kraujo dėmių iš kilimo, bet buvau valiusi iš 
kitų daiktų, ir tai buvo ne juokas. 

Makdermotas metė į mane paniekos pilną žvilgsnį, lyg būčiau 
kokia pusgalvė, bet, šitaip šnekėdama, ko gero, tokia ir atrodžiau. 
Paskiau jis išėjo pro duris ir nutvėrė kirvį, pamestą prie trinkos. 

Man galva nenešė, ką reikia daryti. Nubėgau į daržą priskinti 
svogūnų laiškų, nes Nensi pusryčiams užsisakė omletą. Ant perau- 
gusių salotų traukė savo nėrinius sraigės. Atsiklaupiau ir ėmiau 
jas stebėti, įsmeigusi akis į jų ragelius; paskiau siektelėjau laiškų, 
ir man pasirodė, jog mano ranka visiškai ne mano, o tiktai oda, 
išnara, ir joje auga kita ranka. 

Aš ėmiau melstis, bet neradau žodžių, ir pagalvojau, jog taip yra 
todėl, kad linkėjau bloga Nensi, kad, tiesą pasakius, linkėjau jai 
mirties; bet tuo metu jai to nelinkėjau. Bet kodėl man rodės, jog 
būtinai reikia melstis, kai Dievas buvo čia pat, sklandė virš mūsų 
nelyginant mirties angelas tarp egiptiečių, jaučiau ledinį Jo alsavi- 
mą, širdyje girdėjau plazdant Jo juodus sparnus. Dievas yra visur, 
mąsčiau aš, taigi Dievas yra virtuvėje ir Dievas yra Nensi širdyje ir 
Dievas yra Makdermote ir Makdermoto rankose ir Dievas taip 
pat yra kirvyje. Tuomet išgirdau dunkstelėjimą namuose, lyg būtų 
užsitrenkusios sunkios durys, o kas vyko paskiau, kurį laiką nieko 
neprisimenu. 

— Nei rūsio? - klausia Simonas. - Tu nematei, kaip Makdermo- 
tas vilko Nensi už plaukų iki rūsio dangčio ir numetė apačion po 
laiptais? Tai parašyta tavo Išpažintyje. 

Greis susiima galvą rankomis. 

- Jie reikalavo, kad aš taip sakyčiau. Ponas Makenzis man pasa- 
kė, jog reikia taip sakyti, kad išgelbėčiau savo gyvybę. 

Šį kartą ji suvirpa visu kūnu. 

— Jis pasakė, jog tai ne melas, nes taip tikriausiai ir buvo, nesvar- 
bu, ar aš prisimenu, ar ne. 

— Tu davei Makdermotui skarelę, kurią ryšėjai ant kaklo? 

Simonas jaučia, jog norom nenorom kalba veikiau kaip teismo 
advokatas, bet neatlyžta. 

— Ar tą, kuria buvo pasmaugta vargšė Nensi? Taip, žinau, ji bu- 
vo mano. Bet aš visiškai neprisimenu, kad būčiau ją davusi Mak- 
dermotui. 

— Nei kad buvai nulipusi į rūsį? Nei kad padėjai ją nužudyti? 
Nei kad norėjai pavogti nuo lavono auksinius auskarus, kaip jis 
liudija tvirtindamas, jog ketinai juos nusegti? 

Greis trumpai delnu prisidengia akis. 

— Visą tą gabalą man gaubia tamsa, pone, - sako ji. - Šiaip ar 
taip, auksinių auskarų niekas nepavogė. Nesakau, jog paskum, kai 
krovėmės mantą, apie tai nepagalvojau; bet viena - galvoti, 0 visai 
kas kita daryti. Jeigu visi mes būtume teisiami už savo mintis, nė 
vienas neišvengtume kilpos. 

Simonas priverstas pripažinti, kad ji sako tiesą. Jis pabando kitą 
būdą. 

— Mėsininkas Džefersonas paliudijo, kad šnekėjo su tavimi tą rytą. 

- Žinau, pone. Bet aš to neprisimenu. 

— Jis sako, jog buvo nustebęs, nes paprastai ne tu, bet Nensi 
duoda užsakymą; ir jis dar labiau nustebo, kai tu pasakei, jog visą 
tą savaitę jums nereikės šviežios mėsos. Tai jam pasirodė baisiai 
keista. 

— Jeigu tai būčiau buvusi aš, pone, kliaudamasi sveiku protu, 
būčiau susivokusi užsakyti mėsos kaip paprastai. Tai būtų sukėlę 
mažiau įtarimų. 

Simonas norom nenorom gauna sutikti. 

— Ką gi, - kalba jis toliau, - o ką prisimeni paskiau? 

— Susivokiau bestovinti panamėje, pone, ten, kur auga gėlės. Jau- 
čiausi apdujusi, ir man skaudėjo galvą. Dingtelėjo mintis, kad reikia 
atidaryti langą; bet tai buvo kvaila, nes stovėjau kieme. Buvo daug- 
maž trečia valanda popiet. Alėja atvažiavo ponas Kineras geltona ir 
žalia spalva šviežiai dažytu vežimaičiu. Makdermotas išėjo iš už na- 
mo, ir mudu abu padėjome iškrauti pakus, ir Makdermotas grės- 
mingai žvilgtelėjo į mane; paskiau ponas Kineras įėjo į namus, žino- 
jau, kad jis ieško Nensi. Man smilktelėjo mintis - čia jos neberasite, 
pažiūrėkite apačioje, ji nebegyva, - ir mane perėmė baimė. 

Paskiau Makdermotas man tarė: žinau, kad jam viską išklosi, ir 
jeigu tu paleisi liežuvį, tavo gyvybė bus neverta nė sudilusio skati- 
ko. Aš persigandau. Ką tu padarei? paklausiau. Tu pati puikiai 
žinai, atsakė jis juokdamasis. Aš nieko nežinojau; bet širdin man 
įsismelkė šiurpus įtarimas. Paskiau jis išplėšė iš manęs pažadą, jog 
padėsiu jam nužudyti poną Kinerą, ir aš sutikau; nes priešingu at- 
veju, sprendžiant iš jo žvilgsnio, būtų ir mane nugalabijęs. Paskiau 
jis nuvažiavo arklidėn iškinkyti arklio. 

Grįžau virtuvėn ir ėmiausi apyvokos, lyg nieko bloga nebūtų at- 
sitikę. Įėjo ponas Kineras ir paklausė: kur Nensi? Atsakiau, jog 
pašto karieta išvažiavo į miestelį. Jis pareiškė, kad labai keista, 
kelyje su ja prasilenkęs ir Nensi nepastebėjęs. Paklausiau, ar jis 
nenorėtų ko nors užvalgyti, ir jis atsakė, jog mielai užkąstų, pas- 
kiau pridūrė: ar Džefersonas atvežė šviežios mėsos; ir aš atsakiau, 
kad ne. Jis nusistebėjo, o paskiau pasakė, jog norėtų arbatos, skre- 
bučių ir kiaušinienės. 

Aš paruošiau viską ir nunešiau į valgomąjį, kur jis laukė skaity- 
damas iš miesto parsivežtą knygą. Tai buvo paskutinė Godey's La- 
dies Book, kurios, sekdama madas, norėjo vargšė Nensi; ir nors 
ponas Kineras visada sakydavo, jog tai moteriški niekai, ir tiek, 
dažnai pats užmesdavo akį, kai netoliese nebūdavo Nensi, nes ten 
buvo šis tas daugiau, ne tik suknelės. Jam patikdavo pažiopsoti į 
naujus apatinius ir paskaityti straipsnelius apie tai, kaip pridera 
laikytis damoms, ir kartais, kai jam atnešdavau kavą, aptikdavau jį 
šaipantis iš tų aprašymų. 

Grįžusi virtuvėn, radau ten Makdermotą. Jis pareiškė: manding, 
eisiu dabar ir jį nudėsiu. Bet aš pasakiau: dėl Dievo meilės, Mak- 
dermotai, dar labai anksti, palauk, kol sutems. 

Paskiau ponas Kineras užkopė į antrą aukštą ir nenusirengda- 
mas prigulė nusnausti, tad Makdermotui norom nenorom teko 
laukti. Netgi jis nedrįso nušauti miegančio Žmogaus. Makdermo- 
tas neatstojo nuo manęs visą popietę, prikibęs kaip derva prie te- 
kinio, nes buvo įsitikinęs, jog pabėgsiu ir viską išpasakosiu. Nešio- 
josi šautuvą ir nesiliovė su juo žaidęs. Tai buvo senas dvivamzdis 


šautuvas, kurį ponas Kineras laikė antims medžioti, bet jis buvo 
užtaisytas ne smulkiais šratais. Makdermotas sakė, jog ten strygso 
dvi didelės kulkos - vieną suradęs, o kitą pats nuliejęs iš švino lui- 
to; parako gavęs iš savo bičiulio Džono Harvio, gyvenančio kita- 
pus kelio, nors Hana Apton, ta kreivasnukė kekšė, Harvio sugy- 
ventinė, kalte jam kalusi, jog negausiąs. Bet jis, šiaip ar taip, iškau- 
lijęs, kad ją kur velniai nujotų. Tuo metu jis buvo labai sudirgęs ir 
nervingas, rietė skiauterę ir gyrėsi savo drąsa. Plūdosi paskutiniais 
žodžiais, bet aš nieko nesakiau, nes bijojau. 


Apie septintą vakaro ponas Kineras nulipo apačion arbatos ir la- 
bai nerimavo dėl Nensi. Va dabar imsiu ir jį nužiebsiu, pareiškė 
Makdermotas, dumk pas jį ir pakviesk virtuvėn, tad nušausiu jį 
ant akmeninės aslos. Bet aš pasakiau, jog neisiu. 

Jis atrėžė, jog tokiu atveju pats viską padarysiąs. Ką nors prasi- 
manysiąs ir pakviesiąs, pasakysiąs, jog kažkas atsitikę naujam bal- 
nui, jog visas supjaustytas. 

Aš visiškai nenorėjau kištis. Paėmiau arbatos padėklą ir per kie- 
mą nuėjau į galinę virtuvę, kur degė viryklė, ketindama suplauti 
indus; dėdama padėklą, išgirdau šūvį. 

Nubėgau į virtuvę ir pamačiau poną Kinerą negyvą ant aslos, o 
Makdermotą stovint šalia. Šautuvas gulėjo ant žemės. Buvau be- 
bėganti kiek kojos neša, bet jis suriko, nusikeikė ir liepė atkelti 
rūsio dangtį prieškambaryje. Atsakiau: neatkelsiu; jis suriko: at- 
kelk. Tuomet atkėliau dangtį, 11 Makdermotas sviedė lavoną nuo 
laiptų. | 

Buvau taip persigandusi, jog pro paradines duris išlėkiau ant ve- 
jos ir, aplenkusi siurblį, leidausi tekina prie užpakalinių virtuvės du- 
rų, bet Makdermotas su šautuvu rankose iššoko pro priekines virtu- 
vės duris, šovė mano pusėn, ir aš be nuovokos virtau ant žemės. 
Tiek ir teprisimenu, pone, atsipeikėjau tik daug vėliau vakare. 

— Džeimis Volšas paliudijo, kad atėjo į kiemą apie aštuntą vaka- 
ro, vadinasi, kaip sykis tada, kai tu atsipeikėjai. Jis pareiškė, jog 

Makdermotas vis dar stovėjęs su šautuvu rankose ir jam pasakęs, 
kad šaudo į paukščius. 

- Žinau, pone. 

— Jis sakė, jog stovėjai prie siurblio. Sakė, jog pasakei, kad po- 
nas Kineras dar negrįžęs, o Nensi išėjusi pas Raitus. 

— Aš nieko nesuprantu, kaip tai atsitiko, pone. 

— Jis sakė, jog tu puikiai atrodei ir buvai geros nuotaikos. Sakė, 
jog buvai apsirengusi geriau nei paprastai ir mūvėjai baltomis ko- 
jinėmis. Užsiminė, jog tai buvusios Nensi kojinės. 

— Aš buvau teisme, pone. Pati girdėjau, jog jis taip sakė; nors 
kojinės iš tikrųjų buvo mano. Tačiau tada jis buvo visiškai užgniau- 
žęs meilės jausmą, kurį anksčiau man puoselėjo, ir troško tiktai 
man pakenkti ir, jei įmanoma, nusiųsti mane į kartuves. Bet aš 
negaliu uždrausti kitiems pasakoti, kas jiems užeina ant seilės. 

Jos balsas skamba taip beviltiškai, jog Simonui širdį sugniaužia 
graudi užuojauta. Jam staiga pašoka noras ją apkabinti, paguosti, 
paglostyti jai plaukus. 

— Ką gi, Greis, - guviai sako jis, - matau, kad tu nuilsai. Apie 
tavo gyvenimo istoriją toliau kalbėsime rytoj. 

— Gerai, pone. Tikiuosi, jog jausiuos stipresnė. 

— Anksčiau ar vėliau įminsime tą mįslę. 

— Tikiuosi, pone, - liūdnai atsako ji. - Man akmuo nusiris nuo 
širdies, kai pagaliau sužinosiu visą teisybę. 

Pažvelgęs į medžių lapus - pilkšvus, apsinešusius dulkėmis ir ap- 
vytusius, - galėjai pamanyti, kad jau rugpjūtis, nors dar anaiptol 
ne rugpjūtis. Kepinant sekinančiai popietės saulei, Simonas iš lėto 
pėdina namo, nešinas sidabrine žvakide. Pamiršo ja pasinaudoti. 
Ji sunkiai sveria ranką; tiesą pasakius, abi rankos keistai įsitempu- 
sios, lyg būtų traukęs storą virvę. Ko jis tikėjosi? Išdilusio prisimi- 
nimo, savaime suprantama: tų kelių lemtingų valandų. Ką gi, jam 
nepasisekė. 

Susizgrimba mintimis nuklydęs į vieną vakarą, tolimą praeitį, 
kai dar studijavo Harvarde. Važiavo pasižmonėti į Niujorką su tė- 
vu, kuris anuomet dar buvo turtingas, sveikas ir gyvas; jiedu nuėjo 
į operą. Klausėsi Belinio Sormnambulos: paprasta sodžiaus mer- 
gelė, skaistuolė Amina, aptinkama bemieganti grafo miegamaja- 
me, kur ji atsidūrė pati to nesuvokdama; sužadėtinis ir sodiečiai 
apšaukia ją kekše, nors ir kaip grafas stengiasi tat nuginčyti, rem- 
damasis savo pranašiu moksliniu išprusimu; bet kai jie pamato Ami- 
ną miegančią einant pavojingu lieptu, kuris, vos jai atsidūrus kita- 
me krante, sugriūva į sraunią upę, nebelieka nė šešėlio įtarimo, jos 
nekaltumas įrodomas, ir ji atsibunda vėl laiminga. 

Tai sielos parabolė, kaip be galo pamokomai pabrėžė lotynų kal- 
bos dėstytojas, nes Amina esanti gana negrabi žodžioanima anag- 
rama. Bet kodėl, svarsto Simonas, kodėl siela parodoma be nuo- 
vokos? Ir dar didesnė mįslė: kas vaikščiojo, Aminai miegant? Jo 
akimis žiūrint, ta mįslė šiandien kelia kur kas didesnių abejonių. 

Ar tuo metu Greis buvo be nuovokos, kaip sakosi, ar visiškai 


MARGARET ATWOOD m GREIS 367 


pabudusi, kaip liudijo Džeimis Volšas? Kiek jis gali sau leisti tikėti 
jos pasakojimu? Priimti viską už gryną pinigą ar su tam tikra nuo- 
laida? Ar ji iš tiesų serga lunatinio pobūdžio amnezija, ar jis tie- 
siog apsukrios suktybės auka? Jis nenori nieko absoliutinti: kodėl 
ji turėtų sakyti vien gryną, visą ir neabejotiną tiesą? Ja dėtas, kiek- 
vienas stengtųsi parinkti ir tinkamai išdėstyti faktus, kad galėtų 
padaryti teigiamą įspūdį. Didžioji jos pasakojimo dalis atitinka iš- 
spausdintą jos išpažintį, ir tai kalba jos naudai; bet ar iš tiesų jos 
naudai? Galimas daiktas, per gerai atitinka. Jam knieti, ar ji ati- 
džiai perskaitė tą tekstą, kuriuo jis pats naudojasi, kad sugebėtų 
labiau jį įtikinti. 

Visa bėda, kad jis nori tikėti. Nori, kad ji būtų Amina. Nori, kad 
jos nekaltumas būtų įrodytas. 

Reikia būti atsargiam, taria jis sau. Reikia pasitraukti į šalį. Žiū- 
rint bešališkai, tai, kas vyksta tarp jųdviejų, nepaisant akivaizdaus 
Greis baisėjimosi žmogžudyste ir jos išorinio nuolankumo, yra ne 
kas kita kaip dviejų norų rungtis. Ji neatsisakė kalbėti, jokiu būdu. 
Pripasakojo jam aibę dalykų, bet pasakojo tik tai, ką pati pasirin- 
ko. O jam reikia to, ko ji nenori pasakoti; ką galbūt pasirenka net- 
gi nebeprisiminti. Kaltės ar, priešingai, nekaltumo suvokimas: ir 
viena, ir kita gali glūdoti nežinioje. Bet jis pasistengs iš jos išplėšti 
prisipažinimo žodžius. Jis užmetė meškerę, ji pakliuvo ant kabliu- 
ko, bet ar jis sugebės ją ištraukti? Kad ji iškiltų paviršiun, išnertų iš 
bedugnės, pasirodytų dienos šviesoje. Kad ištrūktų iš mėlynos van- 
denyno gelmės. 

Kažin, kodėl jis taip kategoriškai reiškia savo mintis. Juk linki 
jai gera, taria jis sau. Galvoja, kaip galėtų ją išgelbėti, be jokios 
abejonės. 

O ji? Jeigu jai reikia ką nors slėpti, gal ji trokšta glūdoti gelmė- 
je, tamsoje, savo gaivale. Gal priešingu atveju bijo nutrokšti? 

Simonas pagalvoja, jog nevalia šitaip pulti į kraštutinumus ir 
jausmintis kaip scenoje. Gal Greis iš tiesų praradusi atmintį? O 
gal ji stačiai užsispyrusi? Ar paprasčiausiai kalta? 

Savaime suprantama, gal ji pamišusi ir apdovanota stebėtinai 

nedoru sugebėjimu įteigti pasitikėjimą. Kai kurie prisiminimai, ypač 
tiesiogiai susiję su Žmogžudystės diena, perša mintį apie religinio 
pobūdžio fanatizmą. Kita vertus, tuos pačius prisiminimus galima 
aiškinti kaip naivius paprastos moters prietarus ir baimę. Jis nieko 
daugiau nenori, tiktai aiškumo viena ar kita prasme, bet kaip tik 
to ir nesugeba išgauti. 

Galbūt visa kuo kalta jo metodika? Jo pasirinkti įtaigos meto- 
dai nedavė jokių vaisių: bandymas su daržovėmis gėdingai žlugo. 
Gal jis elgėsi per daug neryžtingai, buvo pernelyg nuolaidus; gal 
reikia imtis dar griežtesnių priemonių. Gal derėtų sutikti su Dže- 
romo Diupono neurohipnotiniu eksperimentu, dalyvauti jame pa- 
čiam ir netgi parinkti klausimus. Jis nepasitiki tuo metodu. Šiaip 
ar taip, gali išeiti aikštėn kas nors nauja, gali pasireikšti tai, ko jis 
ligi šiol nesugebėjo atskleisti. Būtų pravartu bent jau pabandyti. 


Jis prieina namus ir ima raustis kišenėse ieškodamas rakto, bet du- 
ris atidaro Dora. Jis žiūri į ją dygėdamasis: tokiai kiaulei ir šitokiu 
oru taip akivaizdžiai plūstančiai prakaitu nederėtų leisti viešai rody- 
tis. Ji daro gėdą moterų giminei. Jis pats pasistengė, kad ji grįžtų čia 
tarnauti, - tiesą pasakius, stačiai ją papirko, - bet tai nereiškia, jog ji 
patinka jam labiau nei anksčiau. Nei jis jai, sprendžiant iš to, kaip 
pagiežingai į jį dėbso mažutėmis raudonomis akutėmis. 

— Ji nori su jumis pasikalbėti, - sako Dora, galva kryptelėdama 
galinių kambarių link. 

Jos manieros tokios pat demokratiškos kaip paprastai. 

Ponia Hamtfri labai nenorėjo, kad sugrįžtų Dora, ir dabar ji var- 
giai apsikenčia su tarnaite tame pačiame kambaryje, ir tai nieko 
nuostabaus. Simonas tačiau pareiškė, jog nesą ko tikėtis, kad jis 
sutiksiąs dirbti prišnerkštame ir netvarkytame kambaryje, jog kas 
nors privaląs imtis namų apyvokos ir jog šiuo metu, neturint kitos 
išeities, teksią tenkintis Dora. Kol Dora gausianti algą. pasakė jis, 
tol ji būsianti pakanti, sukalbama, nors mandagumo iš jos nesą ko 
reikalauti; jo žodžiai veikiai pasitvirtino. 

— Kur ji? - klausia Simonas. 

Nederėjo sakyti „ji“. Tai skamba pernelyg intymiai. Labiau tik- 
tų „ponia Hamfri“. 

— Manding, tyso ant sofos, - niekinamai atšauna Dora. - Kaip 
visada. 

Tačiau Simonui įžengus į svetainę - tokią pat šiurpiai tuščią, 
nors ir mįslingai atsirado kai kurie dingę baldai, - ponia Hmafri 
stovi prie židinio, grakščiai užkėlusi ranką ant baltos atbrailos. 
Saujoje gniaužo mezginiuotą nosinaitę. Simonas užuodžia žibuok- 
lių kvapą. 

— Daktare Džordanai, - prabyla ji, keisdama pozą. - aš pagalvo- 
jau, kad gal jūs pageidautumėte su manimi pavakarieniauti, tai 
būtų menkas atlygis už jūsų žygius mano labui. Nenorėčiau, kad 
jums kiltų įspūdis, jog aš nesugebu atsidėkoti. Dora paruošė tru- 
putį šaltos vištienos. 

Ji kruopščiai taria kiekvieną žodį, lyg būtų atmintinai iškalusi 
visą prakalbą. 

Simonas kaip įmanydamas mandagiau atsisako. Labai padėko- 
ja, bet šįvakar esąs užsiėmęs. Tai beveik tiesa: panelės Lidijos pa- 
kviestas, jis pusiau sutiko prisidėti prie būrelio jaunuolių, susiruo- 
šusių pasiirstyti netoli uosto. 

Į jo atsisakymą ponia Hamfri atsako žavia šypsena ir pareiškia, 
jog atidėsią vakarienę kitai dienai. Umai jam pasirodo keista jos 
laikysena - ir ne tik tai, bet ir pabrėžtinai lėta kalbėsena. Gal ta 
moteris išgėrusi? Jos akys sustingusios, o rankos vos vos virpčioja. 

Atsidūręs savo kambaryje, jis atvožia odinį krepšį. Visi trys opi- 
jaus buteliukai vietoje: kiekviename lygiai tiek skysčio, kiek pride- 
ra. Atkemša juos, ragauja: viename beveik grynas vanduo. Ji įjun- 
ko į jo atsargas ir dievaižin kiek laiko svaiginasi. Dabar kitaip ima 
atrodyti popietiniai galvos skausmai. Jis turėtų žinoti: gyvendama 
su tokiu vyru, ji norom nenorom gavo ieškotis kokio vaisto. Kai ji 
turi pinigų, tikrai jo nusiperka, pagalvoja jis; tačiau kapšelis ištuš- 
tėjo, O jis nepasisaugojo, kaip dera. Reikėjo rakinti kambario du- 
ris, bet dabar per vėlu pradėti. 

Savaime suprantama, jam nedera jai apie tai užsiminti. Ji - de- 
likati moteris. Apvaginti ją būtų ne tik Žiauru, bet ir žema. Siaip ar 
taip, jis įkliuvo. 


Simonas vyksta su draugija pasiirstyti ežere. Tyli ir šilta naktis, švie- 
čia mėnesiena. Išgeria truputį šampano - jo ne per daugiausia, - 
sėdasi į valtį drauge su Lidija ir be didelio užsidegimo jai asistuoja. 
Ji bent jau sveika ir normali, be kita ko, ir graži. Gal derėtų jai 
pasipiršti? Regis, ji, ko gero, neatsisakytų. Parsibogintų namo, kad 
įtiktų motinai, įduotų jai į rankas, leistų joms rūpintis jo gerove. 
Šitaip išspręstų savo likimą: arba amžinai save pražudytų, arba 
atsitvertų nuo visų įmanomų pavojų. Bet jis to nedarys; dar nesi- 
jaučia toks aptingęs ar viskuo pasibodėjęs; bent jau šiuo tarpu. 


X. 


EŽERO DAMA 


Tuomet šokome krautis visus vertingus daiktus, kokius tik sugebė- 
jome aptikti; mudu abu nusileidome į rūsį; ponas Kineras tysojo 
aukštielninkas prie vyno statinių; aš laikiau žvakę; Makdermotas 
iškraustė jo kišenes, išsiėmė raktus ir rado šiek tiek pinigų; apie 
Nensi - nė žodžio; aš jos nepastebėjau, bet buvau įsitikinusi, kad ji 
rūsyje; daugmaž apie vienuoliktą valandą Makdermotas pakinkė ar- 
klį; mudu sukrovėme dėžes į vežimaitį ir pasukome Toronto link; jis 
sakė, jog vyksiąs į Jungtines Valstijas ir mane vesiąs. Aš sutikau va- 
žiuoti; apie penktą valandą atvykome į Torontą, į Miesto viešbutį; 
prižadinome Žmones; ten papusryčiavome; aš atidariau Nensi skry- 
nią ir sudėjau kai kuriuos jos daiktus; išplaukėme aštuntiniu laivu ir 
apie trečią atsigavome į Levistoną; nuėjome į užeigą; vakare paval- 
gėme prie bendro stalo, ir aš nuėjau į vieną kambarį, o Makdermo- 
tas — į kitą; prieš eidama gulti, pasakiau Makdermotui, jog pasilik- 
siu Levistone, jog toliau nevažiuosiu; jis pareiškė, kad privers mane 
važiuoti drauge, ir apie penktą valandą ryto pasirodė vyriausiasis 
antstolis ponas Kingsmilas, suėmė mus ir pargabeno į Torontą. 


— (GGREIS MARKS IŠPAŽINTIS 
Star and Transcript, Torontas, 1843 m. lapkritis 


Apvaizdai lėmus, jis sutinka 

Jam skirtą sužadėtinę; neregima ranka 
Atskleidžia jam tą grožį, 

Kurio kiti nesugeba įžvelgti. 
Šalia jos didėja jo dorybės, 

Atliepdamos jos akyse šviečiančius žadus, 
Ir, linksmai skambant jos žingsniams, 

Aidi tikros rojaus giesmės... 


— COVENTRY PATMORE 
Angelas namuose, 1854 


30. 


Vėliau Makdermotas man papasakojo, kad tada, kai šovė mano 
pusėn ir kai aš kritau žemėn kaip negyva, iš siurblio prileido pilną 
kibirą šalto vandens ir kliūstelėjo ant manęs, paskiau davė man 
gerti vandens su pipirmėtėmis, ir kad aš beregint atsipeikėjau, pa- 
sijutau kuo puikiausiai ir pralinksmėjau; kad pakursčiau ugnį ir 
paruošiau jam vakarienę, kiaušinienės su kumpiu, išviriau arba- 
tos, ir mudu išlenkėme po lašelį viskio širdžiai atgauti; kad gražiai 
abu pavalgėme ir išgėrėme linkėdami vienas kitam geros kloties. 
Bet aš ničnieko neprisimenu. Nebūčiau galėjusi taip beširdiškai 
elgtis tuo metu, kai ponas Kineras tysojo negyvas rūsyje, ką ir kal- 
bėti apie Nensi, kuri veikiausiai irgi gulėjo be kvapo, nors nebu- 
vau visiškai tikra, kas jai nutiko. Bet Makdermotas mokėjo me- 
luoti kaip pasamdytas. 

Ko gero, ilgokai gulėjau be sąmonės, nes, kai atsipeikėjau, lei- 
dosi sutemos. Atsitokėjau aukštielninka ant lovos savo miegama- 
jame; kykas buvo nusmukęs, plaukai išsidraikę, išsiplaikstę ant pe- 
čių ir, be kita ko, drėgni, kaip ir suknelės krūtinė - tikriausiai nuo 
vandens, kurio Džeimsas ant manęs šliūkštelėjo; taigi bent jau da- 
lis to, ką man pasakojo, buvo teisybė. Gulėjau lovoje ir stengiausi 
prisiminti, kas gi atsitiko, juolab kad negalėjau susivokti, kaip pa- 
kliuvau į savo kambarį. Ko gero, mane atnešė Džeimsas, nes durys 
vis dar buvo atlapos, o jeigu būčiau parėjusi pati, tikrai būčiau 
užsirakinusi. 

Bandžiau atsikelti ir užšauti duris, bet skaudėjo galvą, kamba- 
ryje buvo baisiai karšta ir tvanku; užsnūdau vėl ir, matyt, be palio- 

vos blaškiausi, nes pasibudus paklodės buvo suglamžytos, o lova- 
tiesė nukritusi ant grindų. Tąsyk pakirdau staigiai ir iškart atsisė- 
dau kaip nudiegta, ir nors tvyrojo karštis, buvau išpilta šalto pra- 
kaito. Ir taip atsitiko todėl, jog kambaryje stovėjo Žmogus ir žiūrė- 
jo į mane. Tai buvo Džeimsas Makdermotas, ir man dingtelėjo, 
kad, nužudęs kitus, atėjo mane pasmaugti bemiegančią. Iš baimės 
man užgniaužė gerklę, ir aš negalėjau ištarti nė žodžio. 

Bet jis labai maloniai paklausė, ar dabar geriau jaučiuosi pailsė- 
jusi; ir aš atgavau žadą ir atsakiau, jog taip. Žinojau, jog būtų klai- 
da išsiduoti, kad man labai baisu, ir netekti savitvardos; mat tuo- 
met jis pagalvotų, jog negali manimi pasitikėti ir kliautis, kad lai- 
kysiuos šaltakraujiškai, ir bijotų, jog neišlaikysiu ir prapliupsiu verk- 
ti arba rėkti Žmonėms girdint ir viską išpliurpsiu; kaip tik todėl jis 
ir šovė į Mane; ir jeigu taip galvojo, galėjo vienu matu manimi 
nusikratyti užuot palikęs gyvą liudytoją. 

Paskiau jis atsisėdo ant lovos krašto ir pasakė, jog dabar pats 
metas tesėti pažadą; aš paklausiau, kokį pažadą, ir jis atsakė, jog 
aš pati puikiai žinanti, nes, girdi, buvau pažadėjusi jam atsiduoti 
už tai, kad jis nužudysiąs Nensi. 

Neprisiminiau žadėjusi jam ką nors panašaus; bet kadangi jau 
buvau įsitikinusi, kad jis ne savo proto, pagalvojau, jog bus savaip 
supratęs mano žodžius, tai, ką tikriausiai buvau sakiusi, ką nors 
gana nekalta, ką bet kas būtų pasakęs; tarkim, jog linkėčiau jai 
mirties ir nežinia ką duočiau, jeigu ji galą gautų. Kartais Nensi 
būdavo man labai žiauri. Betgi tarnai visada taip šneka, kai negir- 
di šeimininkai; mat, jei negali atsikirsti jiems stačiai į akis, turi kaip 
nors kitaip išlieti pyktį. 

Tačiau Makdermotas savaip suprato mano žodžius ir prikergė 
man tai, ko niekada nė neketinau sakyti, ir dabar baudėsi priversti 
mane laikytis sandėrio, kurio nebuvau sudariusi. Ir jis nejuokavo, 
uždėjo ranką man ant peties ir parmetė aukštielninką ant lovos. Ir 
kita ranka užvertė man sijonus; ir iš kvapo supratau, kad bus ap- 
mažinęs pono Kinero viskio atsargas, ir kaip reikiant. 

Sumečiau, jog lieka vienintelė išeitis - kaip nors jam įsiteikti. O 

ne, nusijuokiau, tik ne šitoje lovoje, ji per siaura ir anaiptol ne 
tokia patogi dviem. Eime į kitą. 

Didžiai nustebau, kai jis sutiko ir pritarė, jog daviau gerą mintį, 
ir pareiškė, kad jam būsiąs didžiausias malonumas pasivartyti po- 
no Kinero lovoje, kur taip dažnai kekšaudavusi Nensi; ir aš tariau 
sau, jog jeigu jam nusileisiu, ir mane laikys kekše, ir tada mano 
gyvybė bus skatiko verta, kaip kažin ką nudės mane kirviu ir nu- 
trenks į rūsį, nes dažnai sakydavo, kad kekšės tinka tik purviniems 
batams nusivalyti, smagiai spardant jų sušvinkusius kūnus. Tad ke- 
tinau vilkinti ir kiek įmanydama laikyti jį atstu. 

Jis mane prikėlė, ir mudu virtuvėje uždegėme žvakę ir užkopė- 
me laiptais; paskiau įėjome į pono Kinero miegamąjį, gražiai su- 
tvarkytą, kur stovėjo dailiai paklota lova, nes aš pati ją klojau tą 
rytą; jis nutraukė antklodę ir parvertė mane šalia savęs. Ir pasakė: 
šiaudai ne ponams, jiems nieko kita, tik žąsų plunksnas duok, ne- 
nuostabu, jog Nensi patiko tiek laiko čia gulinėti; ir tuo metu jis 
atrodė paveiktas ne tiek to, ką padarė, kiek prašmatnios lovos, 
kurioje gulėjo. Paskiau jis puolė mane bučiuoti ir pasakė: o dabar, 
mergele, metas, ir ėmė sagstyti mano suknelę; ir tada prisiminiau, 
jog nuodėmės kaina - mirtis, ir man pasidarė bloga. Bet aš žino- 
jau, kad jeigu nualpsiu, man bus galas, turint galvoje jo būklę. 

Aš prapliupau verkti ir sušukau: ne, aš negaliu, tik ne šičia, ne 
velionio lovoje, taip negerai, kai jis tuo tarpu guli rūsyje šaltas ir 
bežadis; ir pratrūkau pasikūkčiodama verkti. 

Jis įtūžo ir liepė man beregint liautis, nes priešingu atveju skel- 
siąs antausį; bet neskėlė. Mano žodžiai atvėsino jo aistrą, kaip ra- 
šoma knygose; ar, kaip būtų pasakiusi Meri Vitni, jam vinukas su- 
linko. Mat tuo metu tik ponas Kineras, išleidęs paskutinę dvasią, 
vienintelis buvo pastiręs kaip pagalys. 

Jis ištraukė mane iš lovos ir, nutvėręs už rankos, nutempė kori- 
dorium, nors vis dar blioviau ir klykiau kiek įmanydama. Jei tau 
nepatinka ta lova, pasakė jis, atliksiu tai Nensi kambaryje, nes esi 
ne ką mažesnė šliundra nei jinai. Matydama, kur vėjas pučia, su- 
vokiau, jog išmušė man paskutinė valanda; ir aš tik laukiau, kad jis 
parmes mane žemėn bet kurią akimirką ir nuvilks už plaukų. 

Jis atplėšė duris ir įstūmė į kambarį, sujauktą, kokį Nensi paliko, 
nes aš nieko nebuvau tvarkiusi - jau nevertėjo nieko daryti, ir, tiesą 
pasakius, neturėjau laiko. Tačiau kai jis atvertė lovatiesę, visa paklo- 
dė buvo perdėm užlieta pajuodusiu krauju ir ten mėtėsi knyga, taip 
pat kruvina. Pamačiusi tokį vaizdą, suklykiau iš siaubo; bet Mak- 
dermotas stabtelėjo, pažvelgė į mane ir pasakė: buvau pamiršęs. 

Paklausiau jį dėl Dievo meilės pasakyti, kaip čia pakliuvo ta knyga 
ir kodėl čia mėtosi. Jis atsakė, jog tai Žurnalas, kurį skaitęs ponas 
Kineras, jog tas pasiėmęs jį eidamas į virtuvę, kur gavęs kulką. 
Virsdamas jis griebęsis už krūtinės, bet knygos nepaleidęs, todėl 
ant jos pirmiausia ir ištryškęs kraujas. Ir Makdermotas sviedęs ją į 
Nensi lovą, nenorėdamas jos matyti, ir, be kita ko, ten ir buvusi jos 
vieta, nes Kineras kaip tik jai atvežęs knygą iš miesto, ir dar todėl, 
jog Nensi kalta dėl Kinero mirties, nes jeigu ji nebūtų buvusi tokia 
šlykšti išjoda ir ragana, viskas būtų buvę kitaip ir nebūtų reikėję 
nudėti Kinero. Taigi tai buvęs Dievo pirštas. Ir sulig tais žodžiais 
jis persižegnojo, aš pirmąsyk pamačiau jį darant tai, kas tik popie- 
Žininkų įprasta. 

Ką gi, pagalvojau, jis pasiutęs nelyginant rujojantis briedis, kaip 
paprastai sakydavo Meri Vitni; bet, pamatęs knygą, jis atlyžo, ir tai, 
ką ketino daryti, išlėkė jam iš galvos. Aš nuleidau žvakę ir, paėmusi 
knygą dviem pirštais, apverčiau ją; tai buvo išties Godey's Ladies' 
Book, kurią ponas Kineras su tokiu pasimėgimu skaitė visai nese- 
niai dieną. Ir tai prisiminusi, vos neprapliupau graudžiai verkti. 

Sunku buvo numanyti, ar ilgai laikysis tokia Makdermoto nuotai- 
ka. Tad pasakiau: tai juos suklaidins; ją aptikę, niekaip negalės įminti, 
kaip ji čia atsikliuvo. Ir jis pritarė: taip, užminsime jiems mįslę, kad 
gautų gerokai pasukti galvą; ir prisiversdamas nusijuokė. 

Tuomet aš pasakiau: pasiskubinkime, kitaip kas nors gali mus 
šičia užtikti; nėra ko delsti, greičiau kraukimės mantą. Mat mums 
reikės keliauti naktį, priešingu atveju kas nors pastebės mus beva- 
Žiuojant pono Kinero vežimaičiu ir beregint įtars ką negera. Kol su 
tamsa nusigausime iki Ioronto, praeis nemažai laiko, kalbėjau aš 
toliau; ir, be to, Čarlis nuils, nes šiandien jau kartą sukorė tą kelią. 

Makdermotas sutiko, bet atrodė lyg apsnūdęs. Mudu šokome 
naršyti po namus ir krautis mantą. Aš nenorėjau daug imti, tik 
lengviausius ir brangiausius daiktus, kaip antai pono Kinero auk- 
sinę tabakinę, jo teleskopą ir kišeninį kompasą, taipgi auksinį pei- 
liuką ir visus pinigus, kokius tik galėtume aptikti; bet Makdermo- 
tas paprieštaravo, girdi, ką pradėjai, tą ir baik, ar ožką nugvelbsi, 
ar avį, vis tiek kartuvių neišvengsi; taigi galiausiai apkraustėme 
visus namus ir susikrovėme visą sidabrą, indus, žvakides, šaukštus, 
šakutes ir visa kita, netgi giminės herbu paženklintus daiktus, nes 
Makdermotas pareiškė, jog visada galėsime juos sulydyti. 

Užmečiau akį į Nensi skrynią ir sukneles ir tariau sau: neverta 
palikti jų, kad nueitų perniek, Nensi vis viena jų nebeprireiks. Tad 
paėmiau skrynią su viskuo, kas joje buvo, taipgi jos žieminius dra- 
bužius; bet palikau suknelę, kurią kaip tik siuvosi, labai jau jai sa- 
va atrodė, nes buvo dar nebaigta; o aš buvau girdėjusi, jog miru- 
sieji grįžta baigti tai, ko nebaigę, ir aš nenorėjau, kad ji pasigestų 
suknelės ir sektų mano pėdomis. Nes tuomet jau buvau beveik 
įsitikinusi, kad ji nebegyva. 

Prieš kelionę sutvarkiau visus namus ir suploviau lėkštes, nuo va- 
karienės atlikusius indus ir visa kita; ir paklojau pono Kinero lovą, 
užmečiau lovatiesę ant Nensi lovos, bet knygos neliečiau, nenorė- 
jau susitepti rankų pono Kinero krauju; ir išpyliau Nensi naktipuo- 
dį, nes pagalvojau, jog negražu palikti smirsti, reikia turėti bent kiek 
pagarbos. Tuo metu Makdermotas pakinkė Čarlį ir sukrovė veži- 
maitin skrynias bei kelionmaišį. Vienu tarpu vis dėlto aptikau jį be- 
sėdint ant laiptų ir beprasmiškai spoksant į tolį. Tad paprašiau jį 
susitvardyti ir būti vyru. Mat labiausiai bijojau įstrigti su juo namuo- 
se, juoba suvis pakvaišusiu. Ir kai paprašiau būti vyru, tas jį paveikė, 
nes jis susiėmė, pasikėlė ir pasakė, jog mano tiesa. 

Paskiausiai nusimečiau drabužius, dėvėtus visą dieną, ir apsivil- 
kau smulkiomis gėlytėmis išmargintą Nensi suknelę, tą šviesiąją, 
su kuria pamačiau ją pačią pirmą dieną, kai atvažiavau pas poną 
Kinerą. Paskiau apsisegiau nėriniais apkraštuotą apatinį sijoną ir 
savo paskutinį švarų sijoną, apsiaviau jos vasarinius šviesios odos 

batelius, kuriais taip dažnai žavėdavausi, nors jie man mažumėlį 
spaudė. Ir užsidėjau jos gerąjį šiaudinį kyką; 1r apsisiaučiau jos 
lengvute kašmyrine skepeta, nors nemaniau, kad man jos reikės, 
nes naktis buvo šilta. Ir pasikvėpinau paausius ir riešus rožių van- 
deniu, nuo jos komodos paėmusi buteliuką; ir kvapas mane gerai 
nuteikė. 

Paskiau prisijuosiau švarią prikyštę ir pakursčiau krosnį vasari- 
nėje virtuvėje, kur dar ruseno žarijos, ir sudeginau savo drabužius; 
man bloga darėsi vien pagalvojus, jog kada nors galėčiau juos ap- 
sivilkti, nes jie man primintų tai, ką norėjau pamiršti. Gal tai buvo 
tik mano vaizduotės padarinys, bet nuo jų trenkė skrundančia mė- 
sa; ir man atrodė, jog deginu savo odą, savo nešvarią išnarą. 

Man ten bebūnant, įėjo Makdermotas ir pasakė, kad jis pasi- 
ruošęs, ir paklausė, ko aš gaištu. Atsakiau, jog niekaip negaliu su- 
rasti savo didelės baltos skarelės, tos, kuri išmarginta mėlynomis 
gėlytėmis, ir jog manjos prireiksią rytoj kaklui prisidengti nuo sau- 
lės. kai keltu plauksime per ežerą. Sulig tais žodžiais jis keistai 
nusikvatojo ir pareiškė, jog ji esanti apačioje, rūsyje, parišta Nensi 
ant kaklo, kad jo nekepintų saulė; girdi, aš turinti prisiminti, nes 
pati stipriai užveržusi ir dar mazgą užmezgusi. Tai išgirdusi, baisiai 
nustebau, bet nenorėjau jam prieštarauti, nes labai pavojinga gin- 
čytis su pamišėliais. Tad pasakiau, jog buvau pamiršusi. 


Buvo jau beveik vienuolikta vakaro, kai mudu iškeliavome; buvo 
graži naktis, pūkšnojo gaivus vėjelis, ir skraidė ne per daugiausia 
uodų. Danguje švietė pusmėnulis, tik nebepamenu, ar jis pilnėjo, 
ar dilo. Važiuojant klevų alėja, o paskiau pro sodą, atsisukusi Žiū- 
rėjau į namą, tokį tykų, mėnesienos užlietą, sakytumei spinduliuo- 
jantį ramybe. Ir pagalvojau, kas galėtų į jį pažiūrėjęs pamanyti, jog 
ten kažkas guli. Tuomet atsidusau ir pasiruošiau ilgai kelionei. 
Važiavome labai lėtai, nors Čarlis žinojo kelią: bet jis taip pat 
žinojo, kad vadelioja ne tas, kam priklauso, ir kad bus kažkas nuti- 
kę negera; kartkartėm sustodavo ir užsispyręs neidavo iš vietos, 

kol neparagindavai botagu. Tačiau, nurisnojęs keletą kilometrų, 
kai užpakaly liko geriau pažįstamos vietos, susitaikė su likimu; ir 
mes važiavome toliau per tylius sidabruotus laukus, pro statinių 
tvoras, panašias į pilkšvus kaspinus, pro tamsius medžių guotus, 
virš galvų mums sklandė šikšnosparniai, o kartą skersai kelio per- 
skrido pelėda, balkšva ir švelni kaip naktinis drugys. 

Iš pradžių bijojau, kad galime susitikti kokį pažįstamą ir tas pa- 
klaus, kur šitaip slapčiomis važiuojame; bet aplink nebuvo nė gy- 
vos dvasios. Ir Džeimsas pradrąsėjo, pralinksmėjo ir įsileido šne- 
kėti, ką mudu darysime, kai nusigausime į Jungtines Valstijas, kaip 
išparduosiąs daiktus ir nusipirksiąs ūkelį, ir va šitaip mudu būsime 
nepriklausomi; ir jei iš pradžių neturėsime pakankamai pinigų, par- 
sisamdysime ūkininkams ir taupysime iš algos. Nei pritariau jam, 
nei prieštaravau, nes neketinau nė minutės su juo likti, kai tik pa- 
sijusime saugūs kitoje ežero pusėje tarp žmonių. 

Bet po kurio laiko jis nutilo, ir buvo girdėti vien Čarlio kanopų 
bildėjimas ir vėjelio ošimas. Man knietėjo iššokti iš vežimo ir skuosti 
į mišką, bet aš Žinojau, jog netoli tenubėgsiu, o jeigu ir nusigausiu 
ligi miško, mane sudraskys vilkai ir meškos. Ir man dingtelėjo: aš 
važiuoju per Mirties šešėlių slėnį, kaip sakoma psalmėje; ir sten- 
giausi įveikti tą blogio baimę, bet man nieko neišėjo, nes blogis 
buvo su manimi vežime, tvyrojo tarytum ūkana. Taigi pabandžiau 
galvoti apie ką nors kita. Užverčiau galvą į dangų, be menkiausio 
debesėlio, perdėm nusėtą žvaigždėmis; ir jis buvo taip žemai, jog 
atrodė, kad galiu jį paliesti pirštu, ir toks permatomas, kad galiu 
prakišti ranką kaip per rasotą voratinklį. 

Bet, man bežiūrint, iš vienos pusės dangus ėmė trauktis tarytu- 
mei greimu, pienui užvirus, tik atrodė žvarbesnis, guresnis ir mir- 
guliavo nelyginant tamsus paplūdimys ar juodo šilko krepas; ir pa- 
galiau dangus pasidarė lyg plonytis skrundančio popieriaus lakš- 
tas. O kitapus tvyrojo ledinė tamsa; ir žiūrėjau nei į dangų, nei į 
pragarą. bet į tamsą. Tai buvo daug siaubingiau, nei būčiau galėju- 
si įsivaizduoti. ir aš tyliai ėmiau melsti Dievą, kad atleistų man 
nuodėmes. O jeigu nera Dievo, kuris man atleistų? Tuomet, ta- 

riau sau, jog ten, kur nėra Dievo, vien tamsa, verksmas ir dantų 
griežimas. Ir kai tik man dingtelėjo ta mintis, dangus vėl užsivėrė 
lyg vanduo, įmetus akmenį, ir iš naujo pasidarė plynas ir begalinis, 
ir žvaigždėmis nužertas. 


Bet mėnulis leidosi vis žemiau, ir vežimas dardėjo keliu. Pamažu 
mane ėmė lenkti miegas, ir kadangi naktis buvo vėsi, susisupau į 
kašmyrinę skarą; tikriausiai užsnūdau, ir mano galva nusviro Mak- 
dermotui ant peties, nes prisimenu dar, kaip jis rūpestingai patai- 
sė skarą man ant pečių. 

O paskiau, menu, atsipeikėjau aukštielninka šalikelės žolėje, kaž- 
kas sunkaus slėgė mane prie žemės, 0 po sijonais mane graibė ran- 
ka; ir aš įnikau grumtis ir klykti. Tuomet ranka užčiaupė man bur- 
ną, ir pasigirdo piktas Džeimso balsas: ko aš siekianti, šitaip Žvieg- 
dama, gal norinti, kad mus sučiuptų? Aš nutilau, ir jis atitraukė 
ranką, ir tada paprašiau jį beregint nuo manęs atstoti ir leisti man 
pasikelti. 
nes norinti išlipti ir nusilengvinti pakelėje; ir jog paskiau, vos prieš 
porą minučių, aš patiesusi skarą ant Žemės ir pasiūlusi jam atsigul- 
ti šalia, o atrodžiusi kaip rujojanti kalė, kokia aš ir esanti, ir pasa- 
kiusi, jog dabar ketinu tesėti pažadą. 

Žinojau, jog negalėjau to daryti, nes kietai miegojau, taip jam ir 
pasakiau. O jis atrėžė, jog dar neišprotėjęs, jog aš esanti prakeikta 
šliundra ir šėtonė ir jog pragare man būsią per gera, nes aš jį ap- 
mulkinusi, sugundžiusi, išvedusi iš kelio ir, be kita ko, amžinai pra- 
žudžiusi jo sielą, ir aš pratrūkau raudoti, nes nesijaučiau nusipel- 
niusi tokių Žiaurių priekaištų. Jis pareiškė, jog šįkart aš nieko ne- 
laimėsianti, liedama krokodilo ašaras, nes prisižiūrėjęs jų kiek ga- 
na; ir vėl šoko versti man sijonus, sykiu tempdamas už plaukų, kad 
negalėčiau pakelti galvos. Tuomet suleidau jam dantis į ausį. 

Jis sustaugė nesavu balsu, ir maniau, jog nudės vietoje. Bet vis 
delto paleido, atsistojo ir padėjo man pasikelti; ir galiausiai pa- 

reiškė, jog, Šiaip ar taip, aš esanti gera merga ir jog jis palauksiąs 
vestuvių, jog šitaip būsią geriau ir padoriau; ir jog jis stačiai norė- 
jęs mane išbandyti. Paskiau pridūrė, jog tikriausiai turiu sveikus 
stiprius dantis, nes paleidau jam kraują; ir tai, regis, jam patiko. 

Mane labai nustebino toks jo elgesys, bet aš nepasakiau nė žo- 
džio, nes vis dar buvau viena su juo tuščiame kelyje, ir mudviejų 
laukė ilga kelionė. 


29, 


Ir taip keliavome toliau nakčia, ir pagaliau dangus ėmė šviesėti; ir 
pasiekėme Torontą truputį po penkių ryto. Makdermotas pasakė, 
jog apsistosime Miesto viešbutyje ir prikelsime žmones, kad pa- 
ruoštų mums pusryčius, nes jam stačiai vidurius traukia, kaip no- 
rįs valgyti. Atsakiau, jog taip būsią negerai ir jog verčiau reikią 
palaukti, kol gatvėse pasirodysią daug žmonių, nes jeigu darysime, 
kaip jis siūlo, mus pastebėsią ir įsidėmėsią. Ir jis man atrėžė, kad 
aš nežinia kodėl amžinai jį erzinanti, kad šitaip esą galima Žmogų 
išvesti iš kantrybės, kad pinigai jo kišenėje ne ką blogesni už kieno 
kito pinigus ir kad jeigu jis norįs pusryčių ir turįs iš ko apsimokėti, 
tai ir pusryčiausiąs. 

Stebėtina, pasakiau sau paskum, kai tik žmogus pajunta kišenė- 
je kelis skatikus, nors ir kaip būtų juos prasimanęs, iškart vaizduo- 
jasi, jog jam priklauso ir tie pinigai, ir visa, ką gali už juos nusipirk- 
ti, ir tuoj skiauterę kelia. 

Kaip sakė, taip ir padarėme; svarbu buvo ne tiek pusryčiai, kaip 
man dabar atrodo, kiek jo noras parodyti, kas čia turi balsą. Užsi- 
sakėme kiaušinienės su spirgais; ir juokas ėmė bežiūrint, kaip jis 
pūtėsi ir mūdravo, ir šokdino tarnaitę, ir draskė akis, sakydamas, 
jog kiaušinienė prastai iškepta. Bet aš nurijau vos vieną kitą kąsnį; 
stačiai drebėjau iš baimės, matydama, kaip jis neriasi iš kailio, kad 
tik jį įsidėmėtų. 

Paskiau mes sužinojome, jog artimiausias keltas išplaukia į Jung- 
tines Valstijas ne anksčiau kaip aštuntą, tad Toronte mums liko 
laukti dar dvi valandas. Man tai pasirodė labai pavojinga, nes bu- 

vo neabejotina ir aišku, jog mieste nemažai žmonių, galinčių atpa- 
žinti pono Kinero arklį ir vežimaitį, - mat labai dažnai ten važinė- 
davo. Tad priprašiau Makdermotą pastatyti vežimą pačioje nuoša- 
liausioje vietoje, kokią tik sugebėjau rasti, siauroje šoninėje gatve- 
lėje, nors jis buvo pasinešęs važinėti kur pakliūva ir puikauti; bet 
vėliau susivokiau, jog nors ir kaip stengiausi nekristi į akis, žmonės 
vis dėlto jį pastebėjo. 

Tik saulei patekėjus, geriau įsižiūrėjau į Makdermotą ir pama- 
čiau, kad jis apsiavęs pono Kinero batais. Paklausiau, ar numovė 
juos nuo lavono rūsyje, ir jis atsakė: taip, ir marškiniai taipgi esą 
Kinero, paėmęs juos nuo lentynos drabužinėje, nes pasirodę dai- 
lūs ir kur kas geresni nei tie, kuriuos kada nors turėjęs. Ketinęs 
taipgi nuvilkti kitus marškinius nuo lavono, bet tie buvę permirkę 
krauju, tad numetęs juos už durų. Pasibaisėjusi paklausiau, kaip 
jis galėjo tam ryžtis; ir jis atvertė, jog man nesą ko dygėtis, nes ir aš 
vilkinti Nensi suknele ir dėvinti jos kyką. Atsakiau, jog tai visai kas 
kita, o jis atkirto, kad nesą jokio skirtumo; ir aš atrėžiau, jog bent 
jau nenumoviau batelių nuo lavono. Jis atsakė, jog tai tas pat ir 
jog, šiaip ar taip, lavono jis nenorėjęs palikti visiškai pliko ir ap- 
rengęs jį savais marškiniais. 

Paklausiau, kuriais marškiniais jis aprengęs poną Kinerą, ir jis 
atsakė, jog tais, kuriuos pirkęs iš prekeivio. Man perėjo per širdį, 
ir pasakiau: dabar kaltė kris ant Džeremijos, nes jį atseks; ir man 
bus labai skaudu, nes jisai vis dėlto draugas. 

Makdermotas atrežė, kad, jo akimis žiūrint, labiau negu draugas; 
o aš paklausiau, ką jis turįs galvoje. Ir jis atsakė, jog jam nepatikę, 
kaip Džeremija spoksojęs į mane, ir jog jo pačiai būsią nevalia ban- 
džiauti su prekeiviais Žžydeliais ir pliurpti su jais už trobos galo, ir 
šitaip su jais meilautis; ir jog jeigu ji nesiliausianti, jis pamušiąs jai 
abi akis ir taip supurtysiąs, kad galva nulėksianti nuo pečių. 

Man pašoko pyktis; ir aš buvau beatrėžianti, kad Džeremija — 
joks žydelis, o kad jeigu ir būtų žydas, daug mieliau ištekėčiau už 
prekeivio žydo negu už jo; bet Žinojau, kad jei susipjausime, tai 
neišeis į gera nei jam, nei man, 0 ypač jeigu dar paleisime rankas ir 

gerkles. Tad aš prikandau liežuvį; nes buvau apsisprendusi tykiai 
ramiai ir be jokių skandalų persikelti į Jungtines Valstijas, paskiau 
parodyti Makdermotui špygą ir jo nusikratyti. 

Paprašiau, kad persirengtų, o ir pati ketinau taip padaryti, nes 
jeigu Žmonės pultų mūsų ieškoti, patys jų prisišauktume. Mudu 
nesitikėjome, jog tat atsitiks, bent jau iki pirmadienio, nes nežino- 
jome, kad ponas Kineras buvo pasikvietęs kelis draugus sekma- 
dienio pietums. Tad persirengiau suknelę Miesto viešbutyje, o 
Džeimsas apsivilko lengvą vasarinį pono Kinero švarką. Ir kiken- 
damas man pasakė, jog labai elegantiškai atrodau, stačiai tikra da- 
ma su rausvu skėčiu ir visa kita. 

Paskiau jis nuėjo skustis; ir tuo metu būčiau galėjusi pabėgti ir 
šauktis pagalbos. Bet jis ne sykį kartojo, kad mums reikia laikytis 
surėmus pečius, kitaip būsime priremti prie sienos ir baigsime gyve- 
nimą kartuvėse. Ir nors jaučiausi nekalta, Žinojau, jog visi įkalčiai 
prieš mane. Ir net jeigu jis buvo nusipelnęs kilpos, o aš ne, ir net 
jeigu kračiausi jo draugijos ir jo bijojau, šiaip ar taip, nenorėjau pati 
jo pražudyti. Išdavystė savotiškai niekinga; jaučiau šalia plakant jo 
širdį, ir netgi negeidžiama, tai buvo Žmogaus širdis; ir aš nenorėjau 
nė piršto pajudinti, kad jį galiausiai suimtų, bent jau neverčiama. Ir 
taipgi prisiminiau, jog Biblijoje parašyta: Tėisti priklauso man, tarė 
Viešpats. Mano akimis žiūrint, neturėjau tokios galios, kad prisiim- 
čiau tokią sunkią priedermę kaip teismas; tad laukiau, kol jis grįžo. 


Aštuntą valandą buvome „Kelto“ garlaivyje su vežimaičiu, Carliu, 
skryniomis ir visa kita ir išplaukėme iš uosto; ir man tarsi akmuo 
nusirito nuo krūtinės. Buvo gražus oras, dvelkė vėjelis i1r mėlynose 
bangose žaižaravo saulė. Tuo metu Džeimsas buvo geros nuotai- 
kos ir labai savimi didžiavosi, bet aš pabūgau, kad jis dings iš mano 
akių, ims pūstis ir puikuotis naujais drabužiais, ir traukyti iš kiše- 
nių auksinius pono Kinero niekučius. Tačiau jis pats neketino pa- 
leisti manęs iš akių, nuogąstaudamas, kad kam nors neišplepėčiau, 
ką jis padarė, ir kaip dėlė laikėsi manęs įsikibęs. 

Mudu buvome apatiniame denyje tik dėl Čarlio, nes aš nenorė- 
jau palikti jo vieno; jis baidėsi, ir man buvo tokia mintis, jog anks- 
čiau jis niekada nebuvo kojos kėlęs ant kelto; tikriausiai jį gąsdino 
ūžianti garo mašina ir varomasis ratas. Tad stovėjau šalia jo ir mai- 
tinau džiūvėsiais, kuriuos jis labai mėgo, nes buvo sūrūs. Mergina 
prie arklio visada masina jaunus gerbėjus, kurie dedasi susidomė- 
ję arkliu; netrukus taip ir atsitiko; ir man norom nenorom teko 
atsakinėti į klausimus. 

Džeimsas man buvo pataręs sakyti, jog mudu brolis ir sesuo ir 
jog palikome priekabius tėvus, su kuriais susikivirčijome; tad aš 
pasivadinau Meri Vitni ir pasakiau, kad jis vardu Deividas Vitnis 
ir kad mudu važiuojame į Ročesterį. Matydami, jog nėra jokio pa- 
grindo man nesimerginti, nes Džeimsas mano brolis, jaunuoliai 
ėmė kalbėti meilius žodelius, o aš pagalvojau, kad man priklauso 
mandagiai atsiliepti, ir per teismą už tai nukentėjau. Pastebėjau, 
jog Džeimsas tūžmingai dėbčioja į mane, bet aš tik norėjau išsklai- 
dyti įtarimus, tiek jaunuolių, tiek Džeimso; tačiau nors ir dėjausi 
linksma, širdies gilumoje jaučiausi be galo nelaiminga. 

Sustojome Niagaroje, bet toli gražu ne prie krioklio, tad man 
neteko jo pamatyti. Džeimsas išlipo į krantą, vesdamasis sykiu ir 
mane, ir suvalgė jautienos kepsnį. Aš neatsigaivinau jokiu gėrimu, 
nes visą tą laiką jaučiausi kaip nesava. Bet nieko neatsitiko, ir mes 
plaukėme toliau. 

Vienas jaunuolis parodė tolumoje laivą ir pasakė, jog tai „Ežero 
dama“, Jungtinių Valstijų laivas, visai dar neseniai laikytas pačiu grei- 
čiausiu ežere; tačiau pralaimėjo lenktynėse naujausiam pašto laivui 
„Užtemimas“, pralenkusiam jį keturiomis su puse minutės. Ir aš pa- 
klausiau, ar jis tuo nesididžiuoja, ir jis atsakė, jog nėmaž, nes kirtęs 
lažybų iš dolerio už „Damą“. Ir visi aplink nusikvatojo. 

Tuo metu aš aiškiai supratau vieną dalyką, dėl kurio ilgai lau- 
žiau galvą. Yra toksai skiautinės antklodės piešinys, vadinamas Eže- 
ro dama, kaip maniau, gavęs pavadinimą iš vienos poemos; bet 
jame niekad nesugebėjau įžiūrėti nei jokios damos, nei ežero. Bet 
dabar aš supratau, jog poema nulėmė laivo pavadinimą, 0 šis savo 

ruožtu antklodės; nes dantračio piešinys veikiausiai simbolizuoja 
varomąjį ratą. Ir sumečiau mintyse, kad viskas turi prasmę ir pa- 
skirtį, jei gerai pagalvoji. Ir, ko gero, turėjo prasmę visa tai, kas 
įvyko paskutiniu metu, nors tuo tarpu viskas man atrodė bepras- 
miška. Ir dabar, supratusi, ką reiškia skiautinės antklodės pavadi- 
nimas, gavau pamoką, jog nevalia prarasti vilties. 

Paskiau prisiminiau, kaip mudvi su Meri Vitni skaitėme tą po- 
emą, praleisdamos nuobodžius piršimosi aprašymus ir peršokda- 
mos prie jaudinančių vietų ir grumtynių; bet labiausiai man įsimi- 
nė ta dalis, kur vargšė moteris pavagiama iš bažnyčios vestuvių 
dieną, pagrobiama bajorui pasismaginti, ir paskiau išprotėjusi klai- 
džioja šen bei ten, skindama laukų gėles ir pati sau viena dainuo- 
dama. Ir aš tariausi taipgi lyg pagrobta, nors ir ne vestuvių dieną; 
ir nuogąstavau, kad mane irgi gali ištikti toks pat likimas. 

Tuo tarpu atplaukėme į Levistoną. Džeimsas bandė keleiviams 
parduoti arklį su vežimaičiu, nors aš ir priešinausi; bet jis užsipra- 
šė pernelyg žemą kainą, tuo sukėlė įtarimą. O kadangi siūlė juos 
parduoti, Levistono muitininkas uždėjo muitą ir juos sulaikė, nes 
neturėjome pinigų apsimokėti. Nors ir įtūžęs iš pradžių, Džeimsas 
mikliai su tuo susitaikė ir pasakė, jog tai menkniekis, parduosime 
dalį kitų daiktų ir rytoj ateisime vežimo. Bet man tas dalykas sukė- 
le baisų nerimą, nes tai reiškė, jog turėsime mieste pernakvoti; ir 
nors buvome Jungtinėse Valstijose, kur galėjome jaustis saugūs, 
atsidūrę užsienyje, vis dėlto siena niekada neužtverdavo kelio ver- 
gų savininkams, kai tie atvykdavo iš Jungtinių Valstijų gaudyti pa- 
bėgusių vergų, pasak jų, jiems priklausančių. Ir, šiaip sakysi ar taip, 
buvome pernelyg arti sienos, kad galėtume nusiraminti. 

Aš bandžiau išplėšti iš jo pažadą neparduoti Čarlio, o su veži- 
maičiu tegu darąs, ką tik norįs. Bet jis nusikeikė: tegu jį skradžiai, 
tą arklį; ir aš pagalvojau, kad jis pavyduliauja vargšui Čarliui, nes 
aš jį labai mylėjau. 

Vietovė atrodė labai panaši į neseniai mūsų paliktas apylinkes, 
bet, be abejo, tai buvo kitas kraštas, nes vėliavos buvo kitoniškos. 
Tuomet prisiminiau, ką Džeremija man pasakojo apie sienas ir apie 

tai, kaip lengva jas pereiti. Tas laikas, kai mudu kalbėjomės pono 
Kinero virtuvėje, atrodė toks tolimas, tarytum iš kito gyvenimo; 
bet iš tikrųjų buvo praslinkusi vos savaitė. 


Mudu užsukome į artimiausią smuklę, anaiptol ne į viešbutį, kaip 
sakoma laikraštyje apie mane sudėtuose posmuose, bet papras- 
čiausiai į pigią užeigą prieplaukoje. Džeimsas veikiai prisilakė 
kur kas daugiau alaus ir brendžio, negu jam derėjo, paskiau, per 
vakarienę, išgėrė dar. Ir kai atėjo metas gulti, užsimanė, kad mu- 
du prisistatytume kaip vyras ir žmona ir paimtume vieną kamba- 
rį, nes, jo žodžiais tariant, užsimokėtume tik pusę kainos. Bet aš 
žinojau, ką jis turi galvoje, ir atsakiau, kad, laive pasirodę kaip 
sesuo su broliu, dabar nebegalime nieko keisti, nes kas nors ga- 
lėtų mus prisiminti. Tad jam teko nakvoti su kitu žmogum, o aš 
gavau atskirą kambarį. 

Tačiau jis bandė įsilaužti į mano kambarį, tvirtindamas, jog, šiaip 
ar taip, gana greit mudu susituoksime. Atsakiau, jog niekada, jog 
veikiau ištekėčiau už paties šėtono. Jis pareiškė, jog vis dėlto pri- 
vers mane laikytis duoto žodžio. Tuomet atkirtau, jog imsiu klykti 
ir jog čia, kur pilna žmonių, bus visiškai kitaip nei namuose, kur 
buvo tik du lavonai. Ir jis paliepė man užsičiaupti dėl Dievo meilės 
ir išvadino kekše ir šliundra; 0 aš pareiškiau, kad jam metas susi- 
prasti ir sugalvoti naujų žodžių, nes senų man kaip kažin ką nusi- 
bodo klausyti. Ir jis išsinešdino kunkuliuodamas pykčiu. 

Aš nutariau anksti atsikelti, apsirengti ir slapčia paduoti į pa- 
dus. Mat, jeigu vienaip ar kitaip jis privers mane už jo tekėti, nė 
mirktelėti nespėsiu, kai jis mane nudaigos ir pakiš po velėna; nes 
jeigu jau dabar manimi nepasitiki, vėliau bus dar blogiau. Ir kai 
tik jis nubildins mane į kokį atkampų ūkelį, kur aplink nei drau- 
gų, nei pažįstamų Žmonių, mano gyvybė kiaušinio lukšto nebus 
verta, gausiu geležgaliu per galvą ir du metrus žemės darže, ir, 
maitindamosi mano syvais, augs bulvės ir morkos kur kas grei- 
čiau, nei galėčiau tikėtis. 

Laimė, jog duryse buvo skląstis, ir aš jas užšoviau; paskiau nusi- 
rengiau ir likau vienais marškiniais, dailiai pasvėriau drabužius ant 
kėdės atkaltės, kaip tai darydavau savo kambarėlyje pas ponią Ol- 
derman Parkinson, kur miegodavau drauge su Meri. Paskiau už- 
pūčiau žvakę ir įsliuogiau tarp paklodžių, kurios per stebuklą bu- 
vo apyšvarės, ir užsimerkiau. 

Užmerktomis akimis mačiau siūbuojant vandenį, saulės nužertas 
sūdrias mėlynas bangas, mums keliantis per ežerą; tik bangos buvo 
nepalyginti aukštesnės ir tamsesnės, sakytumei kalvos ritosi ligi pat 
regimojo krašto; ir iš teisybės tai bangavo vandenynas, kurį perplau- 
kiau prieš trejus metus, nors man atrodė, jog praslinko visas šimt- 
metis. Ir aš pagalvojau, kas toliau manęs laukia, ir paguodžiau save 
mintimi, kad po šimto metų būsiu jau mirusi ir ilsėsiuos ramybėje 
savo kapelyje; ir pamaniau, jog, ko gero, apskritai būtų mažiau var- 
gų ir rūpesčių, jei atsidurčiau ten kur kas anksčiau. 

Tačiau bangos vis dar siūbavo, o per jas paskui laivą driekėsi 
balta putų uodega, kuri tuojau pat nyko plyname vandens pavir- 
šiuje. Ir buvo toks įspūdis, jog tai dyla ir dingsta mano pačios pėd- 
sakai, vaikystės dienomis įspausti mano palikto krašto paplūdimiuo- 
se ir takeliuose ir taipgi išminti šiapus vandenyno nuo pat pirmos 
atvykimo valandos; visi mano pėdsakai nyko ir išsilygino, lyg jų ir 
būti niekada nebuvo, kaip išnyksta juodos apnašos, kai nušveiti 
sidabrą, ar išsilygina, ranka perbrauktas, sausas smėlis. 

Grimzdama į miegą, pagalvojau: atrodo, lyg manęs niekada nė- 
ra buvę, nes nebelieka jokio pėdsako, nepalieku nė žymės. Taigi 
niekas negali manęs atsekti. 

"Tai beveik tas pats lyg būtum nekaltas. 

Ir tuomet užsnūdau. 


4(). 


Štai ką sapnavau miegodama tarp apyšvarių paklodžių Levistono 
užeigoje. 

Ėjau ilga vingiuota alėja pono Kinero sodybos link, iš abiejų 
pusių apsodinta virtine klevų. Visa tai mačiau pirmą kartą ir vis 
dėlto Žinojau, jog čia jau esu buvusi, kaip tai atsitinka sapne. Ir 
paskiau pagalvojau: įdomu, kas gyvena šitoje sodyboje? 

Paskiau aš susivokiau, jog einu ne viena ta alėja. Įkandin, iš de- 
šinės, žingsniavo ponas Kineras; sekė mane, kad nieko bloga man 
neatsitiktų. Paskiau svetainės lange sužibo šviesa, ir aš supratau, 
jog viduje yra Nensi, jog laukia manęs pargrįžtant iš kelionės; nes 
buvau išvykusi, neabejojau, ir labai ilgam. Tik laukė manęs ne Nen- 
si, bet Meri Vitni; ir man buvo taip džiugu, kad vėl ją pamatysiu, 
pasveikusią ir kvatojančią kaip anksčiau. 

Mačiau, kokie gražūs namai, baltutėliai, su kolonomis priešaky, 
o šalia prieangio žydi balti bijūnai, stačiai spindi prieblandoje, ir 
lange skaisčiai šviečia lempa. 

Aš taip troškau ten atsidurti, nors sapne jau buvau tenai; ir aš 
ilgesingai žiūrėjau į tą namą, nes tai buvo mano tikrieji namai. Ir 
man besiilgint, šviesa priblėso, užgeso, ir namus apgaubė tamsa, ir 
pastebėjau, jog aplink pilna jonvabalių, jie žiba ir šviečia, ir nuo 
laukų dvelkia pienėmis, ir skruostus man glamonėja tokia švelni ir 
miela vasaros vakaro šiluma ir drėgmė. Ir saujoje pajutau kažkie- 
no ranką. 

Ir kaip tik tuo metu pasigirdo beldimas į duris. 


AI. 


GRIŪVANTYS MEDŽIAI 


Mergina anaiptol neatrodo nepailsėjusi ar sąžinės priekaištų ka- 
muojama, priešingai, ji labai rami, žvalaus ir aiškaus žvilgsnio, 
lyg būtų kietai ir gardžiai išmiegojusi, — tik aiškiai susirūpinusi 
savo drabužiais ir skrynia, kurią prašo jai atsiųsti. Drabužių ji 
niekada neturėjo per daug — dabar vilki nužudytosios moters 
suknele, - o skrynia, kurios reikalauja, taip pat priklausė nelai- 
mingajai aukai. 


— CHRONICLE AND GAZETTE, 
Kingstonas, 1843 m. rugpjūčio 12 diena 


„Tačiau nors verkdama graudžiomis ašaromis atgailauju dėl sa- 
vo nedorybės, tokia jau Dievo valia, jog nerandu nė valandėlės 
ramybės. Nuo tos dienos, kai padėjau Makdermotui pasmaugti 
[Nensi] Montgomeri, mane be paliovos persekioja jos šiurpus 
veidas ir krauju pasruvusios pasibaisėtinos akys. Dieną naktį jos 
Žilpina mane savo žiaudriu tviskėjimu, ir kai užsimerkiu, matau, 
kaip jos skverbiasi man tiesiai į širdį, - neįmanoma nuo jų pasi- 
slėpti... naktį - vienutės tyloje tos žėrinčios akys nutvieskia ma- 
no kalėjimo kamerą skaisčia dienovidžio šviesa. Ne, ne dienovi- 
džio šviesa - jos dega šiurpiu svilinančiu spindesiu, neprilygs- 
tančiu niekam kitam šioje Žemėje...“ 


— (GREIS MARKS, 
Kenetui Makenziui, Susannos Moodie 
atpasakota knygoje Gyvenimas Degimuose, 1853 


Tai buvo ne meilė, nors jos nuostabus grožis atėmė jam protą; 
nei siaubas, net jeigu jis įtarė merginos dvasią esant apimtą tos 


pačios pragaištingos liepsnos, kuri tarytum siaubė visą jos kūną; 
buvo tai pašėlęs meilės ir siaubo vaisius, giminingas jiems abiem: 
jis degino kaip meilė ir kėlė šiurpą kaip siaubas... Tebūnie palai- 
minti visi — ir šviesūs, ir tamsūs — jausmai! Grasiai susipynę vieni 
su kitais, akinančiu spindesiu jie nutvieskia tas pragaro gelmes. 


— NATHANIEL HAWTHORNE, 
„Rapačinių duktė“, 1844 


41. 


Ponia Viljam P Džordan, Palepščių Namai, Lumisvilas, 
Masačūsetsas, Jungtinės Amerikos Valstijos, - daktarui Simonui 
Džordanui, per majoro S. D. Hamfrio malonę, Žemutinė Sąjungos 
gatvė, Kingstonas, Vakarų Kanada. 


1859 m. rugpjūčio 3 diena 
Mielasis Sūnau, 


aš baisiausiai nerimauju taip ilgai negaudama iš tavęs laiško. 
Atsiųsk bent žodelį, kad žinočiau, jog tau neatsitiko kokia nelai- 
mė. Šiomis nelemtomis dienomis, kai horizonte vis aiškiau rodosi 
pragaištingo Karo šešėlis, Motina deda visas viltis į tai, jog širdžiai 
mieliausieji, iš kurių likai tik tu vienas, būtų sveiki ir gyvi. Galimas 
daiktas, būtų geriau, kad būtumei ten, kur esi, ir šitaip išvengtu- 
mei to, ko išvengti neįmanoma; bet taip pataria tau tiktai silpna 
Motinos širdis, nes aš negaliu, prisidėjusi ranką prie širdies, ginti 
bailumo, kai diduma kitų Motinų, be abejo, bus pasirengusios su- 
sitaikyti su tuo, ką joms skiria Likimas. 

Man taip norisi, mielasis Sūnau, dar kartą pamatyti tavo gerą 
veidą. Lengvas kosulys, neduodąs man ramybės nuo pat tavo gi- 
mimo, pastaruoju metu sustiprėjo, o vakare draskyte drasko; ir, 
be to, visas tas dienas, kai tavęs nėra su mumis, gyvenu ištampytais 
nervais, baimindamasi, jog staiga mane pasišauks Dievas, galbūt 
vidury nakties, ir aš nespėsiu paskutinįsyk meiliai su tavimi atsi- 

sveikinti ir suteikti paskutinio Motinos Palaiminimo. Jeigu išveng- 
sime Karo, ko visiems mums dera tikėtis, visomis išgalėmis mel- 
džiu, kad man būtų leista pamatyti tave gražiai įsikūrusį savo na- 
muose, lemtingai valandai neišmušus. Bet tegu mano tušti nuo- 
gąstavimai ir fantazijos neatitraukia tavęs nuo mokslo ir tyrimų, 
nei nuo tavo pamišėlių, nei nuo to, ką šiuo metu darai, 0 visa tai, 
esu tuo tikra, labai svarbu. 

Tikiuosi, kad gerai maitiniesi ir tausoji jėgas. Didžiausia palai- 
ma būti stipraus sudėjimo, bet kai jo nepaveldi, reikia juo labiau 
rūpintis savimi. Ponia Kartrait džiaugiasi, kad jos dukrelė kaip gy- 
va nėra sirguliavusi nė vienos dienos ir jaučiasi sveika kaip ridikas. 
Sveikas kūnas ir sveika dvasia — visų gražiausias palikimas, kokį 
dovanojame savo vaikams, palikimas, kurio, deja, tavo vargšė Ma- 
ma nesugebėjo duoti savo mielam Vaikeliui, nors ir kaip šito troš- 
ko. Tačiau visiems mums pridera gyvenime tenkintis ta dalia, ku- 
rią Apvaizda laikė reikalinga mums skirti. 

Mano ištikimosios Morina ir Samanta siunčia tau pagarbiau- 
sius ir meilės kupinus linkėjimus ir prašo save priminti. Samanta 
sako, kad jos braškių uogienė, kuri tau šitaip patiko vaikystėje, 
tokia pat gardi ir kad tu paskubėtumei jos paragauti, kol ji dar, 
pasak jos, „neiškeliavo anapus“. O mano vargšelė Morina, kuri 
ilgai netrukus bus tokia susitraukusi kaip tavo Mama, sakosi nega- 
linti nuryti jos nė šaukštelio, neprisimindama tavęs ir senų gerųjų 
laikų. Jos abi nekantriai laukia, kada galės vėl pamatyti tavo mielą 
veidelį, kurį išvydusios be galo džiaugiasi, nors ir nepalyginti ma- 
Žiau negu 


tavo amžinai mylinti ir atsidavusi 
Mama 

Simonas vėl viršuje, koridoriuje, palėpėje, ten, kur gyvena kambari- 
nės. Jaučia, kad jos tyko įtempusios klausą už durų, kad jų akys žiba 
prieblandoje, bet tupi tyliai tylutėliai. Jis avi grubiomis moksleivio 
kurpėmis, ir jo žingsniai aidžiai dunda grindimis. Čia tikrai reikėtų 
pakloti kokį kilimą ar bent jau demblį. Ko gero, visi namai girdi. 

Jis atidaro pirmas pasitaikiusias duris, tikėdamasis aptikti Elis, 
o gal ji vardu Efi? Bet štai jis vėl Guy ligoninėje. Užuodžia, beveik 
ryte ryja tvaiką, sūdrų ir slogų drėgnų akmenų, sudrėkusios vilnos 
smarvę, gendančio žmogaus kūno ir pridvisusios burnos dvoką. 
Tai išbandymo ir nepritarimo tvaikas: jis laiko egzaminą. Priešais 
jį paklode uždengtas stalas: jam priklauso daryti skrodimą, nors 
čia jis tik studentas, dar neišmano, kaip pridera elgtis, kaip imtis 
darbo. Salėje nė gyvos dvasios, bet jis jaučia, kad jį stebi tie, kurie 
čia susirinko spręsti, ko jis vertas. 

Po paklode moteris: tai jis mato iš pavidalo. Tikisi, kad ji ne per 
seniausia, nes tam tikra prasme tai būtų bėda. Vargšė moteris, mi- 
rusi nuo nežinomos ligos. Niekas nežino, iš kur jie gauna lavonų, 
ar bent jau tikrai nežino. Iškasa iš kapų, šviečiant mėnesienai, kaip 
juokauja studentai. Ne, ne mėnesienai, mulki, bet duobkasiams. 

Palengva jis artėja prie stalo. Ar instrumentai paruošti? Taip, 
štai žvakidė; bet jis neapsiavęs ir jo kojos šlapios. Reikia nutraukti 
paklodę, paskum - sluoksnelis po sluoksnelio - nulupti odą, nors 
ir kas yra ar buvo ta moteris. Apnuoginti sudiržusius raumenis, 
perpjauti, išskrosti kaip žuvį. Jis dreba iš siaubo. Ji bus sušalusi, 
sustingusi. Jos laikomos ant ledo. 

Tačiau po paklode randa kitą paklodę, o apačioje dar vieną. Sa- 

kytumei balto muslino užuolaida. Paskui juodas šydas, o paskui — 
kur tai matyta? — sijonas. Ta moteris tikriausiai čia, kur nors po 
marškomis; jis karštligiškai naršo. Bet ne, apačioje paprasčiausia 
paklodė, ir daugiau nieko, tik lova. Lova ir to, kas neseniai čia 
gulėjo, pavidalas. Paklodė dar šilta. 

Jis beviltiškai susikirto, susikirto per egzaminą, ir dar visiems 
matant; bet dabar jam vis viena. Toks įspūdis, lyg egzaminas būtų 
atidėtas. Dabar viskas bus gerai, juo bus pasirūpinta. Už durų, pro 
kurias jis įėjo, plyti žalia veja, o tolėliau čiurlena upelis, čiurlena 
be galo raminamai. Jis giliai įkvepia oro, pakvimpa braškėmis, ir 
ant peties užgula ranka. 


Jis pasibunda ar sapnuoja, kad pasibunda. Žino, jog tikriausiai vis 
dar miega, nes aklinoje tamsoje prie jo linkso Greis Marks, jos 
palaidi plaukai kutena jam veidą. Jis nenustemba, neklausia, kaip 
jai pavyko išsprūsti iš kalėjimo kameros ir ateiti čionai. Parverčia 
ją lovon - ji vien naktiniais marškiniais, - užgula visu svoriu ir, 
gašliai dejuodamas, be niekur nieko, nes sapne viskas leistina, per- 
smeigia. Stuburas staigiai išsiriečia kaip ant vąšelio užkibusios Žu- 
vies, paskui atsileidžia. Jis stengiasi atgauti kvapą. 

Ir tik tada susivokia, jog nesapnuoja ar, tiesą pasakius, nesapnuo- 
ja moters. Ji tikrai guli šalia apčiuopiama ir gyva, guli nejudėdama 
staiga nurimusioje lovoje, ištiesusi rankas palei šonus, nelyginant 
statula; bet tai ne Greis Marks. Neįmanoma apsipažinti, jaučiant 
jos liesą kūną, paukščio ląstą, paskrudusio lino, kamparo ir žibuok- 
lių kvapą. Opijum atsiduodančias lūpas. Tai jo gembė šeimininkė, 
netgi nežinia kuo vardu. Kai jis ją paėmė, ji gulėjo be balso, nesude- 
javo nei iš pasipiktinimo, nei iš malonumo. Ar ji dar alsuoja? 

Nedrąsiai vėl ją pabučiuoja kartą kitą, apiberia bučiniais. Atro- 
do, lyg tikrintų pulsą. Jis neatlyžta, kol pagaliau aptinka veną, tvink- 
sinčią kaklo veną. Jos oda drungna, truputį lipni, kaip sirupas. Plau- 
kai paausiuose kvepia bičių vašku. 

Vadinasi, dar gyva. 

O ne, sako jis sau. Kas toliau? Ką aš padariau? 

Daktaras Džordanas išvyko į Torontą. Nežinia, ar ilgam; tikiuosi, 
jog nelabai ilgam, nes kažin kodėl baisiai prie jo pripratau ir būgš- 
tauju, kad tą dieną, kai jis išvyks suvisam, oO tai atsitiks anksčiau ar 
vėliau, mano širdyje atsivers gūdi tuštuma. 

Ką aš jam papasakosiu, kai pargrįš? Norės nuodugniau sužinoti 
apie suėmimą, teismą, apie tai, kas ten buvo kalbama. Kai kas glū- 
do susimaišę galvoje, bet galėčiau jam šį bei tą išpešti, minčių drais- 
kanas, kaip sakoma, vieną kitą skiautelę, kurią sugraibai skiaučių 
krepšelyje, tikėdamasi aptikti tai, kas pagyvintų spalvas. 


w 


Stai ką jam galėčiau papasakoti: 


Ką gi, pone, mane jie suėmė pirmą, o Džeimsą paskiau. Jis dar 
miegojo savo lovoje, ir pirmiausia, kas jam dingtelėjo, kai jį paža- 
dino, - tai apkaltinti Nensi. Jeigu surasite Nensi, pasakė jis, viską 
sužinosite, ji visa kuo kalta. Man regis, labai kvailai padarė, nes 
kad ir nebuvo dar jos aptikę, anksčiau ar vėliau tikrai turėjo užeiti, 
bent jau atsekti iš tvaiko; taip ir atsitiko jau rytojaus dieną. Džeim- 
sas bandė apsimesti, jog nežino, kur ji nei kad ji nebegyva; bet jam 
derėjo prikąsti liežuvį ir neminėti jos vardo. 

Buvo dar ankstyvas rytas, kai jie mus suėmė. Paskubomis išstū- 
mė iš Levistono užeigos. Man regis, jie baiminosi, jog Žmonės gat- 
vėje gali juos sustabdyti, sušaukti minią ir mus išvaduoti, taip, ko 
gero, ir būtų padarę, jei Makdermotui būtų dingtelėjusi mintis pa- 
leisti gerklę, kad jis revoliucionierius ar respublikonas, ar kas nors 

iš tos pačios padermės, kad reikalaująs gerbti savo teises ir šalin 
britus; nes tuo metu dar virė aistros, dar buvo pono Viljamo Lajono 
Makenzio ir Maišto šalininkų, ir Jungtinėse Valstijose netrūko to- 
kių, kurie troško užgrobti Kanadą. O Žmonės, mus suėmę, neturė- 
jo deramų įgaliojimų. Bet Makdermotas buvo per daug išsigan- 
dęs, kad imtų kelti balsą, o gal stačiai jam pristigo blaivaus proto; 
ir kai jie mus atvedė į muitinę ir pareiškė, jog esame ieškomi už 
žmogžudystę, mus praleido be jokių formalumų ir įlaipino į laivą. 

Man buvo labai liūdna, keliantis atgal per ežerą, nors buvo gra- 
žus oras ir nelabai bangavo; bet aš guodžiau save mintimi, jog tei- 
singumas neleis manęs pakarti už tai, ko nesu padariusi, ir aš tik 
papasakosiu, kaip viskas atsitiko, ar bent jau tai, ką prisiminsiu. 
Dėl Makdermoto aš labai abejojau; bet jis užsispyręs viską neigė ir 
tvirtino, kad jeigu mes turėjome pono Kinero daiktų, tai tik todėl, 
jog Nensi atsisakė sumokėti algą ir jog mes patys pasiėmėme tiek, 
kiek mums priklauso. Sakė, kad jeigu kas nužudė Kinerą, tai tik- 
riausiai koks valkata; kad aplink namus trainiojosi įtartinas žmo- 
gynas, kad skelbėsi esąs prekeivis ir pardavė jam marškinius; kad 
reikėtų ieškoti to niekšo, o ne griebti dorą Žmogų, tik tuo nusikal- 
tusį, jog stengėsi pelnyti geresnę dalią palikdamas gimtinę ir dirb- 
damas kaip juodas jautis. Kas be ko, jis melavo kaip pasamdytas, 
bet visada nevykusiai; ir niekas juo netikėjo, ir geriausia jam būtų 
buvę laikyti liežuvį už dantų; ir man rodės, pone, jog labai nedora 
versti kaltę ant mano seno draugo Džeremijos, kuris, kiek Žinau, 
kaip gyvas nieko panašaus nebuvo padaręs. 


Mus uždarė Toronto kalėjime, užsklendė kamerose kaip žvėris 
narve, bet atstu vieną nuo kito, kad negalėtume kalbėtis; ir pas- 
kiau ėmė skyrium tardyti. Jie mane verste užvertė klausimais, 0 
aš baisiausiai bijojau ir nežinojau, ką reikia sakyti. Tuo metu ne- 
turėjau advokato, nes Makenzis įsikišo tik daug vėliau. Aš parei- 
kalavau savo skrynios, ir jie sukėlė didžiausią triukšmą laikraš- 
čiuose, tyčiojosi, kad ją pasisavinau, nes neturėjau, taip sakant, 

savo drabužių; šiaip ar taip, nors ta skrynia su drabužiais kadaise 
ir priklausė Nensi, dabar jau buvo nebe jos, nes mirusiems nebe- 
reikia tokių daiktų. 

Jie man taipgi priekaištavo, jog iš pradžių atrodžiau rami ir geros 
nuotaikos, žvalaus ir aiškaus žvilgsnio, kaltindami, kad esu kietos 
širdies; bet jeigu būčiau raudojusi ir rypavusi, būtų tai paskelbę kaip 
mano kaltės įrodymą; nes jau buvo nusprendę, jog esu kalta, o kai 
žmonės įsiteigia mintį, kad tu padarei nusikaltimą, tuomet nors ir 
ką darytum, viskas stoja prieš tave; ir man regis, nebūčiau galėjusi 
pasikasyti ar nusišnypšti, kad tai nebūtų aprašyta laikraščiuose ir 
piktdžiugiškai pakomentuota skambiais žodžiais. Kaip tik tuo metu 
jie vadino mane Makdermoto meiluže ir taip pat bendrininke; ir 
taipgi rašė, jog tikriausiai padėjau pasmaugti Nensi, nes tik dviese 
įmanoma su tuo susidoroti. Žurnalistams patinka tikėti tuo, kas blo- 
giausia; šitaip jiems pavyksta parduoti daugiau laikraščių, kaip man 
prisipažino vienas jų; nes doriems ir gerbiamiems žmonėms pašėlu- 
siai smagu skaityti visokias šlykštynes apie kitus. 

Paskiau, pone, vyko kvota, prasidėjusi ilgai netrukus po mūsų 
suėmimo. Reikėjo nustatyti, kaip mirė Nensi ir ponas Kineras, ar 
tai buvo nelaimingas atsitikimas, ar žmogžudystė; ir todėl aš turė- 
jau duoti parodymus teismui. Bet tuomet aš netvėriau iš siaubo, 
nes mačiau, jog visi be galo nusistatę prieš mane; ir Toronto kalė- 
kydavo, kad tikisi, jog mano kartuvės būsiančios pakankamai aukš- 
tos ir jie puikiai matysią mano kulkšnis. Ir vienas jų bandė pikt- 
naudžiauti padėtimi ir pasakė, jog, kol ne vėlu, man būtų ne pro 
šalį pasinaudoti proga, nes ten, kur atsidursiu, niekada neturėsiu 
ant viršaus tokio šaunaus meilužio kaip jis; bet aš patariau tam 
sūtraukai atsikarti; ir viskas būtų blogai baigęsi, jeigu nebūtų įsiki- 
juo labiau nenuteista; ir kad jeigu jis nenorįs netekti vietos, jam 
geriau būsią atstoti nuo manęs. Taip jis daugmaž ir padarė. 

Visa tai papasakosiu daktarui Džordanui, nes jam patinka tokie 
dalykai, ir jis visada juos užsirašo. 

Ką gi, pone, pasakoju toliau: atėjo kvotos diena, ir aš pasirūpinau, 
kad švariai ir dailiai atrodyčiau, nes žinau, kaip svarbu padaryti gerą 
įspūdį, juolab kai ieškai vietos ir nauji šeimininkai visada spitrina į 
tavo riešus ir rankogalius, norėdami pažiūrėti, ar mėgsti švarą; ir 
laikraščiuose jie tikrai parašė, jog buvau padoriai apsitaisiusi. 

Kvota vyko rotušėje, dalyvaujant gausybei pareigūnų, kurie visi 
kaip vienas spoksojo į mudu, raukydami antakius; ir prisirinko de- 
vynios galybės žioplių ir žurnalistų, kurie stumdėsi ir grumdėsi, ir 
vieni kitus kamšė alkūnėmis, kad prasigrūstų į geresnę vietą, viską 
matytų ir girdėtų; ir daugelį kartų teko juos ramdyti ir reikalauti 
tylos. Galva nenešė, kaip į sausakimšą salę galėjo tilpti daugiau žmo- 
nių, bet buvo vis daugiau žioplių, kurie stengėsi įsismelkti į vidų. 

Aš stengiausi nedrebėti ir žiūrėti į visa tai, kas manęs laukia, 
sukaupusi visą drąsą, bet, tiesą pasakius, pone, man jos trūko. Mak- 
dermotas irgi buvo ten, toks pat tulžingas kaip paprastai, po su- 
ėmimo mačiau jį pirmą kartą. Laikraščiai rašė, jog buvęs pilnas 
niauraus užsispyrimo ir begėdiško akiplėšiškumo, bet, man regis, jie 
stačiai mėgo tokius posakius. Jis buvo nėmaž nepasikeitęs, lygiai 
toks, koks visada ateidavo prie stalo pusryčių. 

Paskiau jie pradėjo mane kvosti apie žmogžudystes, ir aš neži- 
nojau ką atsakyti. Mat, kaip žinote, pone, nesugebėjau gerai prisi- 
minti, kas iš tikrųjų atsitiko tą šiurpią dieną, man buvo toks įspū- 
dis, jog nieko bendra su tuo neturėjau ir kada ne kada buvau be 
nuovokos; bet aš puikiai suvokiau, kad jeigu taip sakysiu, iš manęs 
bus išsityčiota, nes mėsininkas Džefersonas paliudijo, jog mane 
matė ir su manimi kalbėjosi ir jog aš jam pasakiusi, kad mums 
nereikia šviežios mėsos; o kadangi tada rūsyje gulėjo lavonai, Žur- 
nalistai vėliau nusigriebė mano žodžių, pavertė juos juokais ir su- 
dėjo kupletus, kuriuos išspausdino laikraštyje ir pardavinėjo gat- 
vėse tuo metu, kai Makdermotas buvo pakartas; ir man pasirodė 
labai nepadoru, kvaila ir nepagarbu šitaip elgtis, kitam žmogui gru- 
miantis su mirtimi. 

Taigi aš pareiškiau, jog paskutinįsyk mačiau Nensi daugmaž apie 
pietų metą, kai, žvilgtelėjusi pro virtuvės duris, pastebėjau ją kie- 

me suvarant ančiukus; ir paskiau Makdermotas pasakęs, kad jinai 
nuėjusi į vidų, o kai aš pasakiusi, jog ten jos nesą, jis man pataręs 
nekišti nosies kur nereikia. Paskiau jis pridūręs, kad ji išėjusi pas 
ponią Rait. Aš jiems paaiškinau, jog visa tai man atrodę įtartina ir 
jog aš ne kartą klausinėjusi apie ją Makdermotą, mudviem beva- 
Žiuojant į Jungtines Valstijas, ir jis tvirtinęs, kad ji sveika ir gyva; 
bet apie jos mirtį aš tikrai sužinojusi tik tada, kai ji buvusi surasta 
pirmadienį rytą. 

Paskiau jiems papasakojau, jog išgirdau šūvį ir pamačiau poną 
Kinerą pasliką ant grindų; jog suklikau ir puoliau bėgti, jog Mak- 
dermotas šovė į mane ir jog netekau nuovokos ir virtau žemėn. Jie 
tikrai surado kulką, įstrigusią vasaros virtuvės durų staktoje, ir tai 
buvo įrodymas, jog nemeluoju. 


Teismas turėjo įvykti ne anksčiau kaip lapkritį; taigi aš praleidau 
tris slogius mėnesius Toronto kalėjime, o tai buvo nepalyginti bai- 
siau negu šičia, Kingstono kalėjime, nes kalėjau vienutėje, ir pas 
mane eidavo žmonės, prasimesdami kokiu reikalu, bet iš tikrųjų 
stačiai norėdami į mane pažiopsoti. Ir aš jaučiausi be galo apgai- 
lėtinai. 

Lauke keitėsi metų laikas, bet aš apie tai žinojau nebent iš kin- 
tančios šviesos, kuri skverbėsi pro mažytį, grotomis apkaltą langu- 
tį, bet jis buvo per aukštai, kad galėčiau pro jį žvilgtelėti; ir iš oro, 
kuris nešė vidun viso to, ko ilgėjausi, kvapus. Rugpjūtį dvelkė švie- 
žiai nupjautu šienu, paskiau vynuogėmis ir prinokusiomis slyvo- 
mis; rugsėjį obuoliais, o spalį nukritusiais lapais ir pirmojo sniego 
šaltu alsavimu. Neturėjau ko veikti, tad sėdėjau vienutėje ir neri- 
mastingai svarsčiau, kas man nutiks, ar tikrai baigsiu gyvenimą kar- 
kad jie gardžiavosi kiekvienu žodžiu, pranašaudami man nelemtį 
ir mirtį. Nežinau, ar jūs, pone, esate pastebėjęs, jog kai kurie žmo- 
nės mėgaujasi kitų nelaime, ypač jei mano, kad tas padaręs nuo- 
dėmę, ir tai prideda jiems dar daugiau smagumo. Bet kas gi iš mū- 

sų nėra nusidėjęs, kaip sako Biblija? Man, pavyzdžiui, būtų gėda 
šitaip džiaugtis kitų kančiomis. 

Spalį jie davė man advokatą, ir buvo tai ponas Makenzis, nela- 
bai išvaizdus vyriškis butelio pavidalo nosimi. Man atrodė, kad jis 
labai jaunas ir nepatyręs, juolab jog tai buvo jo pirmoji byla; ir 
kartais, mano akimis žiūrint, pernelyg familiariai elgdavosi, nes 
sakytum džiaugdavos: atsidūręs vienas su manimi kameroje už už- 
sklęstų durų ir mėgdavo mane raminti, dažnai tapšnodamas per 
ranką; bet man buvo malonu, jog atsirado bent vienas žmogus, 
kuris mane gins ir stengsis viską pateikti kaip galima palankiau 
mano atžvilgiu; tad aš nieko jam nesakydavau, tik kuo meiliau šyp- 
sodavau ir visokeriopai reikšdavau dėkingumą. Jis norėjo, kad riš- 
liai, jo žodžiais tariant, papasakočiau visą istoriją, bet dažnai man 
prikišdavo, jog nuklystu į šalį, ir tolydžio irzdavo; ir galiausiai pa- 
reiškė, kad būtų geriausia, jei pasakočiau ne tai, ką iš tikrųjų prisi- 
menu, nes vargu ar mano pasakojimas kam nors pasirodysiąs 10- 
giškas, bet išdėstyčiau tokią istoriją, kuri būtų nuosekli ir sukeltų 
pasitikėjimą. Man reikėjo neminėti to, ko negalėjau prisiminti, ir 
ypač to, jog kai ko nesugebu prisiminti. Ir man reikėjo pasakoti 
tai, kas veikiausiai bus nutikę, užuot šnekėjus apie tai, ką iš tiesų 
prisimenu. Taip aš ir stengiausi daryti. 


Jaučiausi labai vieniša ir valandų valandas mąstydavau apie ma- 
nęs laukiantį sunkų išbandymą. Jei būsiu nuteista pakarti, kaip vi- 
sa tai įvyks? Ir koks ilgas ir vienišas tikriausiai bus kelias myriop, 
kurį, galimas daiktas, būsiu priversta nueiti; ir kas manęs lauks 
kelio gale? Melsdavausi Dievui, bet atsakymo negaudavau; ir guos- 
davausi mintimi, kad Jo tylėjimas - tai vienas Jo nežinomų kelių. 
Stengdavausi prisiminti, ką iš viso esu bloga padariusi, kad galė- 
čiau atlikti atgailą: kaip mamai parinkau prastesnę paklodę ir ne- 
budėjau merdėjant Meri Vitni. Ir kai pati būsiu laidojama, gal bū- 
siu net paklodėn nesuvyniota, bet sukapota į gabalus, į smulkius 
gabaliukus, sutrinta į trupinius, kaip tai, regis, daro daktarai su 
pakaruokliais. Ir tai keldavo man didžiausią baimę. 

Paskiau stengdavausi save raminti, minėdama praeitį. Prisimin- 
davau Meri Vitni ir kaip ji svajodavo ištekėti ir turėti ūkelį ir visa 
kita, ir troboje pakabinti dailias užuolaidas ir kaip viskas nuėjo 
perniek ir kaip ji mirė baisiausiai kamuodamasi; paskiau atėjo pas- 
kutinė spalio diena, ir aš prisiminiau, kaip tą naktį mudvi lupome 
obuolius ir kaip ji man išpranašavo, jog triskart perplauksiu van- 
denis ir vėliau ištekėsiu už žmogaus, kurio vardas prasideda raide 
D. Visa tai dabar man atrodė kaip vaikų Žaidimas, ir aš niekuo 
nebetikėjau. Ak Meri, sakydavau aš, kaip norėčiau grįžti atgal į 
mūsų kambarėlį pas ponią Olderman Parkinson, į ledinį kambarė- 
lį su įskilusia praustuve ir viena vienintele kėde, užuot sėdėjusi 
čia, tamsioje kameroje, ir laukusi mirties. Ir kartais man tikrai at- 
rodydavo, kad mainais gaunu paguodos, o kartą išgirdau ją juo- 
kiantis. Bet kai esi vienas, tiek ir tiek gali prisigalvoti. 

Tuo metu pirmąsyk išdygo bijūnai. 


Paskutinįsyk, kai buvome susitikę su daktaru Džordanu, jis mane 
paklausė, ar prisimenu ponią Suzaną Mūdi, kai ji buvo atvažiavusi 
į pataisos namus. Tai buvę daugmaž prieš septynerius metus, ne- 
trukus po to mane perkėlę į pamišėlių namus. Atsakiau, jog tikrai 
prisimenu. Jis paklausė, kaip ji man pasirodžiusi, ir aš atsakiau, 
jog priminusi man vabalą. 

Vabalą? perklausė daktaras Džordanas. 

Mačiau, kad jis apstulbo. 

Taip, vabalą, pone, patvirtinau. Tokį apvalų, riebų, juodai apsi- 
taisiusį ir tipenantį smulkiais žingsneliais, ir dar juodomis blizgan- 
čiomis akutėmis. Nemanau, kad tai būtų užgaulu, pone, pridūriau, 
nes jis trumpai, kaip jam įprasta, nusikvatojo. Taip ji atrodė, mano 
akimis Žiūrint. 

O ar prisimeni tą kartą, kai ji truputį vėliau apsilankė provinci- 
jos pamišėlių namuose? 

Menkai, pone, atsakiau aš. Tuo metu tenai lankėsi labai daug 
žmonių. 


0 
“ 
Ld 
ud 
a“ 


1 
4 
ny 


408 


Ji rašo mačiusi tave stūgaujant ir lakstant. Tuomet tu buvai už- 
daryta neramių pamišėlių palatoje. 

Galimas daiktas, pone, atsakiau aš. Neprisimenu, kad būčiau 
puldinėjusi kitus žmones, bent jau pirma. 

Ir dainavai, man regis, pridūrė jis. 

Man smagu dainuoti, trumpai atsakiau aš; nes toks kamantinė- 
jimas man nepatiko. Graži giesmė ar baladė pakelia dvasią. 

Ar esi sakiusi Kenetui Makenziui, jog tave visur persekioja Nensi 
Montgomeri akys? neatlyžo jis. 

Esu skaičiusi, ką ponia Mūdi apie tai prirašė, pone, atsakiau aš. 
Man nemalonu ką nors vadinti melagiu. Bet ponas Makenzis sa- 
vaip suprato tai, ką jam pasakojau. 

O kas tai buvo? 

Iš pradžių sakiau, jog raudonos dėmės, pone. Ir taip buvo iš 
tiesų. Tarytum raudonos dėmės. 

O paskiau? 

O paskiau, kai jis prisispyręs reikalavo paaiškinti, pasakiau, kas 
tai buvo, mano galva. Bet aš nesakiau, jog tai akys. 

Taip? Toliau! neatlyžo daktaras Džordanas, stengdamasis nu- 
taisyti ramų veidą. Jis palinko į priekį, lyg tikėdamasis išgirsti ko- 
kią didžią paslaptį. Bet tai nebuvo jokia paslaptis. Būčiau anks- 
čiau apie tai papasakojusi, jeigu būtų klausęs. 

Aš nesakiau, jog tai akys, pone; sakiau, jog tai bijūnai. Bet po- 
nas Makenzis visada būdavo linkęs klausytis veikiau savo balso 
nei kieno kito. Ir, man regis, kur kas įprasčiau matyti visur tave 
sekiojančias akis. Toks dalykas labiau atitinka tai, ko iš tavęs tiki- 
masi, esant tam tikroms aplinkybėms, jeigu jums aiški mano min- 
tis, pone. Ir, man regis, todėl ponas Makenzis išgirdo ne tai, ką 
sakiau, o ponia Mūdi taip parašė. Jie norėjo, kad viskas būtų kaip 
pridera. Bet vis dėlto tai buvo bijūnai. Raudoni bijūnai. Neįmano- 
ma apsirikti. 

Aišku, atsiliepė daktaras Džordanas. Bet atrodė kaip niekad 
sutrikęs. 

Paskiau jis pageidaus viską sužinoti apie teismą. Jis prasidėjo lap- 
kričio trečią, ir prisigrūdo šitiek Žmonių, jog įlūžo grindys. At- 
vesta į kaltinamųjų suolą, iš pradžių gavau pastovėti, bet paskiau 
man atnešė kėdę. Buvo baisiai tvanku, ir salė gauste gaudė nuo 
balsų, stačiai bičių avilys. Žmonės ėjo duoti parodymų, vieni liu- 
dijo mano labui, tvirtino, jog anksčiau niekad nebūta manimi jo- 
kių nusiskundimų, jog dirbau iš peties ir buvau gero būdo; o kiti 
liudijo prieš mane, ir tokių buvo daugiausia. Aš Žvalgiausi tikė- 
damasi pamatyti prekeivį Džeremiją, bet jo nebuvo. Jis bent jau 
būtų supratęs, į kokią keblią padėtį esu pakliuvusi, ir būtų sten- 
gęs1s man padėti, nesgi sakė, jog mudu esame kaip giminės. Bent 
taip aš maniau. 

Paskiau įleido Džeimį Volšą. Tikėjausi iš jo trupučio užuojau- 
tos, bet jis metė į mane priekaištingą žvilgsnį, pilną tokio pykčio ir 
sielvarto, jog supratau, ką jis man jaučia. Jis tarėsi apgautas myli- 
masis, nes aš pabėgau su Makdermotu; juk laikė mane angelu, 
kurį priklauso dievinti ir garbinti, o aš virtau šėtone, ir jis buvo 
pasiryžęs padaryti viską, kas tik įmanoma, kad tik mane sunaikin- 
tų. Ir tuomet man sugrudo širdis, nes tikėjausi, kad jis vienintelis iš 
visų žmonių, kuriuos pažinojau Ričmond Hile, tars žodį mano nau- 
dai; ir jis atrodė toks jaunas ir veržlus, toks tyras ir nesuteptas, jog 
mane surakino skausmas, nes branginau jo gerą nuomonę apie 
save, ir buvo skaudu jos netekti. 

Jis atsistojo liudyti ir davė priesaiką; ir tai, kaip jis prisiekė Bib- 
lija, prisiekė labai iškilmingai, bet iš tūžmingo pykčio drebančiu 
balsu, man nepranašavo nieko gera. Papasakojo, kaip prieš tai va- 
kare buvome susirinkę pasilinksminti, kaip jis grojo fleita, kaip 
Makdermotas atsisakė šokti ir gerą galą lydėjo jį namo; ir jog Nen- 
si buvo gyva, kai jis išėjo, ir laiptais lipo į savo kambarį gulti. Pas- 
kiau jis papasakojo, kad kitą dieną buvo užsukęs popiet ir matė 
Makdermotą laikant dvivamzdį šautuvą, kuriuo sakėsi šaudęs į 
paukščius. Pasakė, jog tuo metu aš stovėjusi prie siurblio susinėru- 
si rankas ir jog mūvėjusi baltomis medvilninėmis kojinėmis; ir kai 
mane pasiteiravęs apie Nensi. aš pašaipiai nusijuokusi ir atsakiusi, 

kad jis amžinai norįs viską žinoti, ir pridūrusi, jog Nensi išėjusi pas 
Raitus, ten kažkas apsirgęs ir atbėgęs Žmogus jos pašaukti. 

Aš nieko to neprisimenu, pone, tačiau Džeimis davė parody- 
mus taip nuoširdžiai, kad juo buvo sunku suabejoti. 

Bet paskiau jis pasidavė jausmams ir, durdamas į mane pirštu, 
suriko: „Ji vilki Nensi suknele, ir kaspinai po kyku taip pat Nensi, 
1r pelerina, kuria ji apsigaubusi, ir skėtis rankoje!“ 

Ir tuomet teisme kilo baisus šurmulys, sakytum vientisas riks- 
mas Paskutinio teismo dieną; Ir supratau, jog aš Žuvusi. 

Kai atėjo mano eilė, pasakiau tai, ką man patarė sakyti ponas 
Makenzis, ir man viskas maišėsi galvoje, kai stengiausi prisiminti 
reikiamus atsakymus; ir jie mane spyrė paaiškinti, kodėl neper- 
spėjau nei Nensi, nei pono Kinero, kai tik sužinojau Džeimso Mak- 
dermoto užmačias. Ir ponas Makenzis pareiškė, jog bijojau dėl 
savo gyvybės, ir, nepaisant savo nosies, labai iškalbingai šnekėjo. 
Pasakė, jog aš dar beveik vaikas, vargšelė, anksti netekusi moti- 
nos, galima sakyti, visiška našlaitė, viena paleista į pasaulį, kur nie- 
kas nemokė manęs gyventi; jog nuo pat mažumės turėjau sunkiu 
darbu pelnytis duonos kąsnį ir buvau be galo darbšti; ir jog nemo- 
kėjau nei skaityti, nei rašyti, buvau nei prusinta, nei auklėta ir ne 
ką protingesnė už kokį užaušėlį; ir labai klusni ir nuolanki, ir leng- 
vai suvedžiojama. 

Bet jis veltui stengėsi, pone, viskas atsigręžė prieš mane. Prisie- 
kusieji tarėjai pripažino mane kalta žmogžudyste, bendrininke prieš 
ir po nusikaltimo, ir teisėjas paskelbė mirties nuosprendį. Man buvo 
liepta atsistoti ir išklausyti nuosprendį; bet, kai jis pasakė: mirtis, 
aš nualpau ir susmukau tiesiai ant dantytos grotinės tvorelės, su- 
pančios kaltinamųjų suolą, ir vienas spyglys įsmigo man į krūtinę 
prie pat širdies. 

Galėčiau jam parodyti randą. 


44. 


Simonas sėda į rytinį Toronto traukinį. Važiuoja antra klase; paskuti- 
niu metu išleido pernelyg daug pinigų, ir suvokia, jog reikia taupyti. 

Jis nekantriai laukia susitikimo su Kenetu Makenziu: pasikal- 
bėjęs galbūt atskleis vieną kitą detalę, ką nors, ko bus nepaminė- 
jusi Greis, kad nepasirodytų, jog yra apsimelavusi arba iš tikrųjų 
tai pamiršusi. Protas, svarsto jis, tai lyg namai: mintys, šeimininkui 
nebepageidautinos arba žadinančios skaudžius prisiminimus, pa- 
šalinamos iš akių ir perkeliamos palėpėn arba į rūsį; ir pamiršti ką 
nors, kaip ir iškraustyti senus rakandus, be abejo, neįmanoma be 
valios pastangų. 

Greis priskirtina prie negatyvios valios moterų: ji labiau linkusi 
paneigti ir atmesti nei patvirtinti ar priimti. Kažkur savo esybės 
gilumoje - jis pastebėjo, kad ir vieną mirksnį, jos akyse šmėkštelė- 
jant tą sąmoningą ir netgi klastingą liepsnelę, - ji nuovokiai kažką 
nuo jo slepia. Sėdėdama prie siuvinio, iš pažiūros nedrumsčiamos 
ramybės kaip marmurinė madona, ji priešinasi jam, sutelkdama 
visą pasyvumo ir užsispyrimo galią. Kalėjimas ne tik sienomis at- 
skiria kalinius nuo pasaulio, jis atitveria kelią pašaliniams, kad nie- 
kurį ji pati sau pasistatė. 

Būna dienų, kai jam knieti skelti jai antausį. Pagundai beveik 
neįmanoma atsispirti. Bet jeigu jis pasiduotų, pakliūtų į jos spąs- 
tus: tuomet ji turėtų pagrindą jam priešintis. Nukreiptų į jį sužeis- 
tos stirnos žvilgsnį, kurį visos moterys laiko atsargoje tokiam atve- 
jui. Apsipiltų ašaromis. 

Šiaip ar taip, jam neatrodo, kad jai nepatinka pokalbiai. Prie- 
šingai, toks įspūdis, kad ji nekantriai jų laukia ir netgi mėgsta; 
mėgsta juos daugmaž kaip žaidimą, kurį sekasi laimėti, liūdnai 
prisipažįsta jis. Atviriausiai ji reiškia jam tik vieną jausmą: santū- 
rų dėkingumą. 

Jis pradeda nekęsti moterų dėkingumo. Toks pojūtis, lyg leis- 
tum menkystai tau laižyti batus arba būtum išsitepęs sirupu: ne- 
įmanoma nusivalyti. Tai gniuždo ir stumia į keblią padėtį. Kiekvie- 
nąsyk, kai moteris dėkoja, jam toks įspūdis, kad jis stovi po šaltu 
dušu. Jų dėkingumas nenuoširdus; šitaip elgdamosi, jos nori paro- 
dyti, jog iš tikrųjų jis turi būti joms dėkingas. Slapčia jos jį niekina. 
Jam nesmagu ir savotiškai koktu prisiminti, kaip jis vaikiškai pui- 
kavosi savo maloningumu, atsiskaitydamas su nušiurusia pasigai- 
lėtina gatvės merga - ji žiūri maldaujamu žvilgsniu, o jis jaučiasi 
dosnus, turtingas ir pilnas užuojautos, lyg ne ji, o jisai būtų apdo- 
vanojęs savo malonėmis. Kiek paniekos tikriausiai jos dangsto sa- 
vo šypsenomis ir dėkingumo žodžiais! 

Švilpia garvežys; palei langą slenka pilkšvi dūmai. Po kairei, to- 
lumoje už plynų pievų, plyti toks pat plynas ežeras, vos vos gaub- 
tas kaip kaltinio alavo luitas. Šen bei ten kūpso netašytų sienojų 
troba, plaikstosi ant virvės padžiauti skalbiniai, kūninga šeimos mo- 
tina veikiausiai keiksnoja dūmus, spokso būrelis vaikų. Šviežiai nu- 
pjauti medžiai, paskiau seni kelmai; smilkstantis laužas. Daiktais 
didėlesnis raudonų plytų trobesys, dengtas baltomis skiedromis. 
Lyg metalinė širdis dunda garvežys, traukinys nepermaldaujamai 
rieda į vakarus. 


Tolyn nuo Kingstono; tolyn nuo ponios Hamfri. Nuo Rachelės, 
kaip ji meldžia ją nuo šiolei vadinti. Kuo daugiau kilometrų skiria 
jį nuo Rachelės Hamfri, tuo lengvesnis jis jaučiasi, tuo mažiau rū- 
pesčių kvaršina galvą. Jis deda visas pastangas - dingtelėja mintin 
klampiųjų smėlynų vaizdas, - bet neįsivaizduoja, kaip galėtų išsi- 
gelbėti, bent šiuo tarpu. Turėti meilužę - nes tokia ji tapo, svarsto 


MARGARET ATWOOD E GRCEIS 413 


j1s, ir tai įvyko labai greit! - kur kas kebliau nei turėti žmoną. Prie- 
dermės nepalyginti sunkesnės ir daug miglotesnės. 

Pirmą sykį viskas įvyko per atsitiktinumą: jis pakliuvo į spąstus 
miegodamas. Prigimtis paėmė viršų, užklupo begulintį ekstazėje, 
nusimetusį dienos šarvus; prieš jį atsigręžė jo paties sapnai. Rachelė 
teisinasi tuo pačiu: jai buvęs lunatizmo priepuolis, tvirtina ji. Tarė- 
si vaikščiojanti lauke, saulėkaitoje, skinanti gėles, bet nejučia atsi- 
dūrusi Simono miegamajame, tamsoje, jo glėbyje, ir tuomet jau 
buvę per vėlu, ji buvo žuvusi. Labai jau dažnai ji vartoja žodį „Žu- 
vusi“. Ji visada buvusi jautrios prigimties, pasakojo ji Simonui, ir 
netgi vaikystėje sirgusi lunatizmu. Nakčia tėvai užrakindavę ją mie- 
gamajame, kad neklaidžiotų mėnesienoje. Jis netiki nė vienu jos 
žodžiu, bet mano, kad jos luomo moteriai tai vienintelė išeitis 1š- 
saugoti gerą vardą. Jis vargiai drįsta įsivaizduoti, kokių ketinimų iš 
tikrųjų ji turėjo tuo metu ir ką dabar galvoja. 

Nuo to laiko kone kasnakt ji ateina į jo miegamąjį vienais nakti- 
niais marškiniais, apsisiautusi baltutėliu peniuaru klostuotais ap- 
vadais. Atsisagsčiusi, atsirišusi kaspinus pakaklėje. Rankoje neša- 
si žvakę: prieblandoje atrodo gana jauna. Žėri žalsvos akys, palai- 
di šviesūs plaukai gaubia pečius tarytum spinduliuojantis šydas. 

Arba, jeigu jis užtrunka ilgiau bevaikščiodamas paupiu nakties 
vėsoje, kaip vis dažniau linksta daryti, ji sėdi miegamajame, laukia 
jo grįžtant. Pirmiausia, ką jis pajunta, - tai pasibodėjimas: vėl rei- 
kia pradėti įprastą ritualą, kuris jį pjaute pjauna. Pasimatymas pra- 
sideda ašaromis, virpuliais ir gailestavimais: ji šniurkščioja, prie- 
kaištauja sau, sakosi esanti žuvusi, netekusi gero vardo, pasmerk- 
ta pragaro kančioms. Anksčiau niekada nebuvusi kieno nors mei- 
lužė, niekada taip žemai nesmukusi, nepatyrusi tokio pažemini- 
mo; kas jai nutiksią, jeigu juos užklupsiąs vyras? Juk visada smer- 
kiama moteris. 

Simonas kurį laiką leidžia jai išsikalbėti. Paskui ima ją guosti, 
ramina pačiais bendriausiais žodžiais, sakydamas, jog nieko bloga 
neatsitiksią, ir pareiškia, kad, jo akimis žiūrint, jos garbė nė kiek 
nesumažėjusi dėl to, kas jai netyčia nutikę. Priduria. jog niekam 

nevalia žinoti, svarbu jiems patiems neišsiduoti. Jie turį labai saugo- 
tis, kad kitiems neišsiduotų kokiu žodžiu ar žvilgsniu - ypač girdint 
Dorai, nes Rachelė tikriausiai žinanti, kaip tarnai mėgstą plepėti, — 
atsargumo priemonė, būtina apsaugoti ne tik ją, bet ir jį. Jis įsivaiZ- 
duoja, ką pasakytų dvasiškasis tėvas Veringeris. Ir ne vien apie tai. 

Pagalvojusi, kad jai gresia viešas skandalas, ji prapliumpa dar 
graudžiau raudoti; stačiai mėšlungiškai tamposi nuo pažeminimo. 
Jis nemano, kad ji būtų toliau vartojusi opijų, bent jau ne tokiais 
kiekiais; priešingu atveju šitaip nesidraskytų. Jos elgesys būtų ma- 
žiau smerktinas, jeigu ji būtų našlė, toliau rypuoja ji. Jei majoras 
būtų miręs, ji nebūtų sulaužiusi moterystės įžado; bet šitaip susi- 
klosčius aplinkybėms... Jis atsako, jog majoras pasibaisėtinai su ja 
elgęsis, jog tai storžievis, niekšas, šunsnukis, jog nusipelnęs dides- 
nio atpildo. Šiaip ar taip, jis per toli nenueina: nesisiūlo tuojau pat 
ją vesti, jeigu majoras ūmai netyčia nudardėtų nuo uolos ir nusi- 
suktų sprandą. Širdies gilumoje linki jam geros sveikatos ir ilgo 
gyvenimo. 

Jis šluosto jai akis nosinaite — visada švarute, šviežiai išlyginta, 
įkvėpinta žibuoklėmis, - kurią ji laiko patogiai įsikišusi rankovėn. Ji 
tvirtai apkabina Simoną per liemenį, prisiglaudžia, ir jis jaučia, kaip 
prisispaudžia jos krūtys, šlaunys, visas jos kūnas. Jos liemuo stebėti- 
nai liaunas. Lūpomis paliečia jo kaklą. Paskui, apimta nekaltos mer- 
gelės drovumo, staiga atšlyja, pasibaisėjusi savimi, ir atšoka nuo jo, 
lyg pasirengusi bėgti šalin. Bet dabar jisai jos jau nebesibodi. 

Rachelė nepanaši į jokią kitą kada nors jo turėtą moterį. Pir- 
miausia tai gerbiama moteris, kokios dar nėra artimai pažinęs; Ir 
moters garbė, kaip dabar jis supranta, gerokai viską apsunkina. 
Gerbiamos moterys iš prigimties esti lytiškai šaltos ir neturi iškry- 
pimų bei neurasteniškų polinkių, jų išsigimusias seseris stumian- 
čių į prostituciją; bent taip skelbia mokslinė teorija. Remdamasis 
savo tyrimais, jis linkęs manyti, jog prostitutėmis tampama ne tiek 
iš paleistuvystės, kiek iš skurdo, bet vis dėlto jos turi atrodyti to- 
kios, kokiomis jas įsivaizduoja klientai. Kekšei privalu vaidinti geis- 
mą, paskui malonumą, nesvarbu, ar ji jaučia ką nors panašaus, ar 

ne; jai ir mokama ne už ką kita, kaip už vaidybą. Pigi kekšė yra pigi 
ne todėl, kad ji bjauri ar sena, bet todėl, kad prastai vaidina. 

Su Rachele tuo tarpu viskas atvirkščiai. Ji dedasi vaidinanti bjau- 
rėjimąsi: jos vaidmuo - vaizduoti priešinimąsi, o Simonas vaidina, 
kad jį nugali. Ji geidžia būti sugundyta, užvaldyta, paimta prieš 
savo valią. Atėjus orgazmui, kurį patirdama ji apsimeta kenčianti 
skausmą, ji visad sako ne. 

Negana to, čia atšlydama, čia lipte prilipdama, čia nuolankiai 
žemindamasi, ji stengiasi įteigti, jog savo kūnu nori saviškai atsi- 
mokėti - atiduoda jį lyg kokį daiktą mainais į pinigus, kuriuos jis 
išleido jos labui, lyg kokioje perdėtai saldžioje melodramoje, vaiz- 
duojančioje nedorėlius bankininkus ir doringas, bet beturtes skais- 
tuoles. Kitas jos mėgstamas vaidinimas - tai jaustis spąstuose, vi- 
siškai priklausoma nuo Simono valios, kaip aprašoma tuose ne- 
švankiuose romaniukuose su riestaūsiais sultonais ir drebančio- 
mis vergėmis, kurių gali gauti pas prasčiausius Paryžiaus bukinis- 
tus. Sidabru spindinčios drapiruotės, pančiais surakintos kulkšnys. 
Arbūzinės krūtys. Gazelių akys. Kad ir kokia lėkšta būtų išmonė, 
ji išsaugo poveikį. 

Kokias kvailystes jis kuždėjo per tas siausmo naktis? Vargu ar 
prisimena. Aistros ir liepsningos meilės žodžius, apie tai, jog netu- 
ri jėgų atsispirti jos žavesiui, - žodžius, kuriais, nors ir kaip keista, 
jis iš tiesų dabar tiki. Dieną Rachelė jam sunki našta, kliuvinys, ir 
jis trokštų jos nusikratyti; bet nakčia ji visiškai kitokia, o ir jis nebe 
tas. Jis irgi sako ne, kai nori sakyti taip. Žodžiams trokšta suteikti 
kitokią prasmę, platesnę, vaizdingesnę, gilesnę. Trokšta skalpeliu 
atverti jos kūną - vos vos, - kad galėtų paragauti jos kraujo, ir tas 
noras grėsmingoje miegamojo tamsoje jam atrodo visiškai norma- 
lus. Jį kursto jausmas, panašus į nevaldomą geismą; bet jis neturi 
nieko bendra tuo, kas vyksta, kai paklodės liula kaip bangos, kai 
jis blaškosi, vartosi vos gaudydamas kvapą, - kita jo pusė, apsiren- 
gusi nuo kojų iki galvos, stovi susinėrusi rankas ir seka viską, veda- 
ma paprasčiausio smalsumo, paprasčiausio noro stebėti. Kur iš tik- 
rųjų jis šitaip nueis? Kur nusiris? 

Traukinys įrieda į Toronto stotį, 1r Simonas bando išvaikyti apni- 
kusias mintis. Stotyje jis nusisamdo dviratį vežimaitį ir vežikui lie- 
pia vežti į pasirinktą viešbutį; ne patį geriausią - jis nenori be rei- 
kalo švaistyti pinigų, - bet ir ne į kokią lūšną, nes nepageidauja, 
kad jį sukandžiotų blusos ar apkraustytų vagys. Bedardant gatvė- 
mis - tvankiomis ir dulkėtomis, užgrioztomis visokiausiais kinki- 
niais, gardininkais, karietomis, brikelėmis, - jis smalsiai žvalgosi 
aplink. Viskas nauja ir gyva, triukšminga ir marga, lėkšta ir iškilu, 
persmelkta šviežių pinigų ir šviežių dažų kvapo. Vieni čia akimoju 
susikrovė turtus, kiti dar kraunasi. Gausybė įprastų krautuvių ir 
prekybos namų, taipgi stebėtinai daug bankų. Nevilioja nė vienas 
restoranas. Žmonės šaligatviuose didžia dalimi atrodo gana pasi- 
turimai, nematyti gaujų apsiskarmaliavusių elgetų, spiečių murzi- 
nų rachitikų vaikų nei pulkų apsileidusių ar neskoningai išsipus- 
čiusių prostitučių, darkančių didumos Europos miestų vaizdą. Ta- 
čiau jis toks pakrikęs, jog mieliau atsidurtų Londone ar Paryžiuje. 
Ten jis būtų nežinomas ir nejaustų jokios atsakomybės. Jokių ry- 
šių, jokių pažinčių. Galėtų pasimesti tarp žmonių. 

„Spoksojau į ją apstulbęs. „Dievuliau! - tariau sau. - Nejaugi 
čia moteris? Žavi moteris, pažiūrėti tokia švelni - ir dar mergai- 
tė! Kokia turėtų būti jos širdis!“ Ir sykiu mane ėmė pagunda 
apšaukti ją šėtone, išrėžti jai, jog nebeketinu veltis į tą siaubingą 
piktadarystę; bet ji buvo tokia daili, jog nežinia kodėl neatsispy- 
riau pagundai...“ | 


— JAMES McCcDERMOTT, 
Kennethui MacKenzie'ui, atpasakota 
Susannos Moodie knygoje Gyvenimas Deginuose, 1853 


„„„nes tokia moters dalia 

Ilgai tylėti ir kantriai laukti kaip nebyliam vaiduokliui, 
Kol tą užburtą tylą sudrums klausiamas balsas. 

"Tokia yra tiekos kenčiančių moterų lemtis, 

Niūri ir tyli, ir neregima, kaip požeminės upės, 
Tekančios tamsos labirintais... 


— HENRY WADSWORTH LONGFELLOW, 
„The Courtship of Miles Standish“, 1858 


45. 


Bredlio, Porterio ir Makenzio juridinė kontora įsikūrusi naujame, 
šiek kiek pretenzingame raudonų plytų pastate King gatvės vaka- 
rinėje dalyje. Priimamajame prie rašomojo stalo iškilmingai sėdi 
ištysęs jaunuolis bespalviais plaukais, kažką keverzodamas plieni- 
ne plunksna. Įėjus Simonui, pašoka taškydamas rašalą, nelyginant 
šuo, išpuolęs iš vandens. 

— Ponas Makenzis jūsų laukia, pone, - sako jis. 

Makenzio vardą taria lyg pagarbiai suskliausdamas. Kažin, kiek 
jam metų? pagalvoja Simonas. Iš pažiūros toks jaunas, tikriausiai 
tai jo pirmas darbas. Jis veda Simoną kilimu išklotu koridorium ir 
pasibeldžia į storas ąžuolines duris. 

Kenetas Makenzis savo slaptojoje šventovėje. Labai pritinka prie 
nusvidintų knygų spintų, prabangiai įrištų teisinių raštų, trijų pa- 
veikslų, vaizduojančių arklių lenktynes. Ant rašomojo stalo - bi- 
zantinio prašmatnumo ir įmantrumo rašymo reikmenys. Maken- 
zis ne toks, kokį įsivaizdavo Simonas: nei didvyris vaduotojas Persė- 
jas, nei šventas Jurgis. Tai nedidukas kriaušės pavidalo žmogelis — 
siaurų pečių, patogiu pilvuku, pūpsančiu iš po languotos lieme- 
nės, - rauplėta gumburiuota nosimi ir budriomis akutėmis, stebin- 
čiomis pro akinius sidabriniais aptaisais. Jis pasikelia nuo krėslo ir 
šypsodamas tiesia ranką; du priešakiniai dantys ilgi ir atsikišę kaip 
bebro. Simonas bando įsivaizduoti, kaip jis atrodė prieš šešiolika 
metų, kai buvo jaunas - jaunesnis nei Simonas dabar, - bet jam 
nepavyksta. Jau penkerių metukų Kenetas Makenzis, ko gero, at- 
rodė kaip subrendęs vyras. 

Tai šit tas žmogus, kadaise išgelbėjęs gyvybę Greis Marks. kai 
būta maža vilties - akivaizdūs įkalčiai, papiktinta viešoji nuomo- 
nė, painūs ir neįtikimi jaunos moters parodymai. Simonui įdomu 
išsamiai sužinoti, kaip jam pavyko toks stebuklas. 

— Pagarba, daktare Džordanai. 

— Malonu, kad teikėtės skirti man laiko, - sako Simonas. 

— Niekai. Aš gavau dvasiškojo tėvo Veringerio laišką; jis labai 
gerai apie jus atsiliepia ir šiek tiek supažindino mane su jūsų me- 
todais. Labai džiaugiuosi galėdamas jums padėti mokslo labui. Ne- 
abejoju, kad esate girdėjęs, jog mums, advokatams, visada malo- 
nu pasinaudoti proga, kai tenka pasipuikuoti savo žiniomis. Bet 
pirmiausia, kol dar neįsileidome į kalbą... 

Atsiranda ropinė, cigarai. Cheresas nuostabus: ponas Makenzis 
nešykšti sau malonumų. 

— Arjūs ne giminė garsiajam maištininkui? - vietoj įžangos klau- 
sia Simonas. 

— Jokiu būdu, nors mielai prisipažinčiau, kad esu jam artimas; 
dabar tai anaiptol ne kliautis, kaip žiūrėta anksčiau: seniui jau ka- 
dai atleista, ir dabar jis laikomas reformų pradininku. Bet anuo 
metu prieš jį buvo sukelta visa viešoji nuomonė; ir vien jau tai ga- 
lėjo nulemti mirties nuosprendį Greis Marks. 

— Kodėl? - susidomi Simonas. 

— Jei perskleistumėte senus laikraščius, pastebėtumėte, jog Greis 
užstojo tik tie, kurie rėmė poną Makenzį ir jo kovą. Visi kiti reika- 
lavo pakarti tiek ją, tiek Viljamą Lajoną Makenzį ir visus, įtaria- 
mus respublikonų įsitikinimais. 

— Betgi tai neturi jokio ryšio! 

— Visiškai jokio. Kai sukyla tokios aistros, niekada nebūna jo- 
kio ryšio. Ponas Kineras buvo kilmingas konservatorius, o tuo 
tarpu Viljamas Lajonas Makenzis atstovavo skurdžiams airiams 
ir škotams, emigrantams apskritai. Visi jie vieno pero, taip šne- 
kėjo žmonės. Per teismą aš nėriausi iš kailio, galite manimi pati- 
kėti. Tai buvo mano pirmoji byla, žinote, pati pirmoji; buvau ką 
tik priimtas į advokatų kolegiją. Žinojau, jog man tai vienintelis 

šansas, ir, kai viskas pakrypo kita linkme, ta byla mane iškėlė 
kaip ant šakių. 

— O kaip jūs apsisprendėte imtis tos bylos? - klausia Simonas. 

— Mielas pone, man ją įbruko. Tai buvo rūkstanti bomba. Visi 
jos kratėsi. Kolegija apsiėmė ją tvarkyti už dyką — nei vienas, nei 
kitas kaltinamasis neturėjo pinigų, savaime suprantama, - o ka- 
dangi buvau jauniausias, aš ją ir gavau; ir, be kita ko, paskutinę 
akimirką, turėjau vos menesį laiko parengti bylą. „Klausyk, vaike- 
li, - pareiškė man senis Bredlis. - Visiems aišku, kad tu ją prakiši, 
nes dėl jų kaltumo nėra jokių abejonių; bet svarbiausia bus tai, 
kaip tu ją prakiši. Galima pralaimėti negrabiai, o galima ir elegan- 
tiškai. Tikėkimės, kad pralaimėsi kaip galima elegantiškiau. Mes 
visi kaip vienas stengsimės tave paremti“. Senis tarėsi darąs man 
paslaugą, ir apskritai, ko gero, taip ir įvyko. 

— Regis, jūs gynėte juos abu, - įsiterpia Simonas. 

— Taip. Žiūrint iš dabarties, tai buvo klaida, nes jųdviejų intere- 
sai pasirodė skirtingi. Teisme nesisiejo daug dalykų, bet anuo me- 
tu teisė nebuvo tokia griežta. 

Makenzis suraukęs antakius Žiūri į užgesusį cigarą. Simonui ding- 
telėja, kad vargšeliui iš tikrųjų nemalonu rūkyti, bet jis laiko tai 
savo priederme, nes cigaras dera prie paveikslų, vaizduojančių ar- 
klių lenktynes. 

— Taigi jūs susitinkate su Švenčiausiąja Tylėjimo Mergele? - klau- 
sia Makenzis. 

— Jūs taip ją vadinate? Taip. Praleidau su ja nemažai laiko, steng- 
damasis nustatyti... 

— Ar ji nekalta? 

— Ar ji pamišusi. Ar buvo pamišusi tuo metu, kai įvyko ta Žmogžu- 
dystė. O tai, mano galva, būtų savotiškas jos nekaltumo įrodymas. 

— Sėkmės, - palinki Makenzis. - Aš, pavyzdžiui, niekada nesu- 
gebėjau to įsiteigti. 

— Ji sakosi visiškai neprisimenanti nė vienos Žmogžudystės ar 
bent jau to, kaip buvo nužudyta Nensi Montgomeri. 

— Mielas pone, jūs apstulbtumėte patyręs, koks dažnas reiškinys 

nusikaltėlių pasaulyje yra atminties netekimas, - pareiškia Maken- 
zis. - Tik vienas kitas prisimena ką nors bloga padaręs. Jie pribaki- 
na žmogų beveik ligi mirties, sukapoja jį į gabalus, o paskum tvir- 
tina, jog vos stuktelėjo jam butelio dugnu. Tokiais atvejais kur kas 
patogiau viską pamiršti nei prisiminti. 

— Greis amnezija atrodo gana įtikima, - bando prieštarauti Si- 
monas, - bent jau tokią išvadą priėjau, remdamasis ankstesniais 
klinikiniais stebėjimais. Antra vertus, nors ji tarytum neprisimena 
žmogžudystės, puikiausiai nupasakoja visas tos dienos smulkme- 
nas - pavyzdžiui, ką tuomet skalbusi; ir tokius dalykus kaip laivų 
lenktynes, vykusias prieš pat jai keliantis per ežerą. Ji netgi prisi- 
mena laivų pavadinimus. 

— O kaip jūs patikrinote jos minimus faktus? Turbūt laikraščiuo- 
se, - sako Makenzis. - O arjums neatėjo į galvą, kad ji surinko visus 
tuos neginčijamus duomenis iš to paties šaltinio? Turėdami galimy- 
bę, nusikaltėliai nuodugniai skaito viską, kas apie juos rašoma. Šiuo 
atžvilgiu jie tokie pat pilni tuštybės kaip ir rašytojai. Parodydamas, 
kad Greis jam padėjo pasmaugti moterį, Makdermotas, visai gali- 
mas daiktas, tą mintį išlukšteno iš Kingstono Chronicle and Gazette, 
kuri, netgi kvotai neprasidėjus, tą išmonę paleido kaip tikrą dalyką. 
Jei tikėtume laikraščio straipsniu, skarele suveržti mirusiajai kaklą 
neginčijamai reikėjo dviejų žmonių. Paistalai. Pasižiūrėjęs į mazgą, 
gali sakyti, kad jį rišo ir vienas žmogus, ir du, ir netgi dvidešimt. 
Savaime suprantama, per teismą aš sugrioviau tą prielaidą. 

— Vadinasi, perbėgote į kitą stovyklą ir ėmėte ginti priešingą pu- 
sę, - įsiterpia Simonas. 

— Reikia visada turėti galvoje abi puses; tik šitaip įmanoma už- 
bėgti priešininkui už akių, dar jam nepradėjus pulti. Nors šioje 
byloje maniškiam būtų buvę labai keblu. Bet aš dariau, ką galėjau; 
žmogus visada griebiasi paskutiniosios, kaip sakė kažin kur Valteris 
Skotas. Teismo salė lūžo nuo žmonių, stačiai pragaras, ir nors bu- 
vo lapkritis, trūko oro ir trenkė šutu. Šiaip ar taip, daugiau nei tris 
valandas klausinėjau liudytojus. Turiu prisipažinti, jog reikėjo 1š- 
tvermės, bet tuo metu buvau jaunesnis. 

— Kiek pamenu, jūs pradėjote tvirtindamas. jog kaltinamieji su- 
imti neteisėtai. 

— Taip. Tai va, Greis Marks ir Makdermotas buvo suimti Jungti- 
nių Valstijų teritorijoje be arešto orderio. Skėliau įspūdingą pra- 
kalbą apie sienos pažeidimą, habeas corpus ir visa kita; bet teismo 
pirmininkas Robinsonas nenorėjo apie tai girdėti. Tuomet ban- 
džiau įrodyti, jog ponas Kineras buvęs lyg nususėlė avis ir gana 
palaidos doros, o tai buvo neabejotina teisybė. Be kita ko, jis sirgo 
hipochondrija. Visa tai neturėjo nieko bendra su žmogžudyste, bet 
aš stengiausi iš paskutiniųjų, ypač gilindamasis į dorą. Tiesą pasa- 
kius, jie visi keturi be paliovos šokinėjo iš vienos lovos į kitą nely- 
ginant prancūzų komedijoje, tad buvo nelengva atsekti, kur kuris 
miegojo. Paskum įnikau teršti nelaimingosios Montgomeri gerą 
vardą. Aš nesijaučiu kaltas, kad nuplėšiau jai šlovę, nes ir šiaip 
vargšelė jos nebeturėjo. Kaip žinote, kartą ji jau gimdė, bet vaikas 
mirė, man regis, nuo gailestingos pribuvėjos rankų, ir per skrodi- 
mą paaiškėjo, kad ji buvo nėščia. Tėvas, be jokios abejonės, buvo 
Kineras, bet aš nėriausi iš kailio piešdamas tariamą Romeo, iš pa- 
vydo pasmaugusį vargšę moterį. Vis dėlto nors ir kaip aš verčiausi 
per galvą, iš skrybėlės triušis neiššoko. 

— Gal ten ir nebuvo jokio triušio, - įsiterpia Simonas. 

— Kas be ko. Paskum griebiausi kitos gudrybės, žongliruodamas 
marškiniais. Katras vilkėjo kuriais marškiniais, kada ir kodėl? Mak- 
dermotas buvo suimtas su Kinero marškiniais - vadinasi? Aš įro- 
džiau, jog Nensi turėjo įprotį - kartais atsiklausdama Kinero, kar- 
tais neatsiklausdama - tarnams pardavinėti šeimininko drabužius, 
kurių tas nenorėdavo dėvėti; taigi Makdermotas galėjo visiškai do- 
rai įsigyti tuos Nesaus marškinius'. Deja, Kinero lavonas buvo ne- 
grabiai apvilktas Makdermoto marškiniais, ir tai buvo tikras pa- 
žaidos akmuo. Kaip įmanydamas stengiausi jį apeiti, bet kaltinto- 
jas juo pasinaudojo ir mane sutriuškino pagal visas Žaidimo tai- 


*Mesus - kentauras, kaltas dc! Heraklio mirties; Nesaus marškiniais vadinama pražūtin- 
ga dovana. 

sykles. Tuomet mečiau įtarimą prekeivio pusėn, esą prie jo vedą 
už durų nusviesti kruvini marškiniai, nes jisai bandęs ir kitur iškišti 
tas pačias prekes. Bet ir čia mano pastangos nuėjo perniek: vienas 
liudytojas parodė, jog tuos marškinius prekeivis pardavęs Mak- 
dermotui - stačiai pokeris, geriausias ketverių marškinių derinys, — 
ir vėliau iškrėtęs bjaurų pokštą: nei iš šio, nei iš to išgaravęs kaip 
dūmas. Žinok, kad gudrus, kodėl jis nesiteikė pasirodyti teisme ir 
kišti galvos į kilpą. 

— Bailys, - įsiterpia Simonas. 

— Kas be ko, - kikendamas pritaria Makenzis. - Ir kai atėjo Greis 
eilė, turiu pasakyti, kad ji man beveik nepadėjo. Nesugebėjau jos 
įtikinti, kad neišsipustytų nužudytos moters pašvitais, nes spaudą ir 
visuomenę tai siaubingai papiktino; šiaip ar taip, jei būčiau nesu- 
glumęs, būčiau galėjęs mestelėti mintį, jog tokiu elgesiu ji įrodo esanti 
grynos ir ramios sąžinės ar netgi pamišėlė. Bet tuo metu nebuvau 
toks gudrus, kad sugalvočiau tokį kozirį. Be to, Greis gerokai su- 
maišė kortas. Suimta ji pareiškė nežinanti, kur yra Nensi. Paskum, 
per kvotą, prisipažino įtarusi, jog Nensi nebegyva ir gulinti rūsyje, 
nors nemačiusi, kaip ji ten atsidūrusi. Tačiau per teismą ir savo ta- 
riamoje išpažintyje — Star išspausdintame straipsnelyje, kuris davė 
laikraščiui gražaus pelno, - ji pareiškė mačiusi, kaip Makdermotas 
vilkęs Nensi už plaukų ir paskum numetęs žemyn laiptais. Bet ji 
nežengė toliau nė Žingsnio ir niekad neprisipažino ją pasmaugusi. 

— Bet vėliau jums prisipažino, - įsiterpia Simonas. 

— Tikrai? Kad neprisimenu... 

— Pataisos namuose, - neatlyžta Simonas. - Jums pasakė, kad ją 
visur persekioja krauju pasruvusios Nensi akys; bent jau ponia Mūdi 
rašo jus taip sakius. 

Makenzis nesmagiai pasimuisto ir nudelbia akis. 

— Greis tikriausiai buvo pasimaišęs protas, - sako jis. - Ji jautėsi 
prislėgta ir sutrikusi. 

— Na, o akys? 

— Ponia Mūdi, kurią aš labai gerbiu, buvo šiek tiek tradicinės 
vaizduotės ir linkusi viską perdėti, - atsiliepia Makenzis. - Savo 

veikėjus ji prakalbina gražiausiais žodžiais. kuriais jie vargu ar 
įmanytų apie save pasakoti, nes Makdermotas buvo netašytas ber- 
nas - netgi aš, jo gynėjas, tik vargais negalais sugebėjau tarti vieną 
kitą Žodį jo pateisinimui, - o Greis neišsilavinusi ir beveik dar vai- 
kas. Na, o dėl akių pasakysiu tik tiek, jog žmonės dažniausiai perša 
tokias mintis, kokios prieinamos jų protui. Per teismą tat kasdien 
patvirtina liudytojai. 

— Vadinasi, nebuvo jokių akių? 

Makenzis vėl pasimuisto. 

— Apie akis nieko negalėčiau pasakyti davęs priesaiką, - atsako 
jis. - Greis nesakė nieko tikra, kas turėtų bent kokią vertę teismui, 
nebuvo jokios išpažinties, nors ji tikrai prisipažino, jog jai labai 
skaudu dėl Nensi mirties. Bet šitaip kiekvienas galėtų pasakyti. 

— Savaime suprantama, - pritaria Simonas. 

Dabar jis ima įtarti, jog akys - ne ponios Mūdi išmonė, ir spėlio- 
ja, kokios dar jos knygos pastraipos galėtų būti įkvėptos spalvin- 
gos Makenzio vaizduotės. 

— Bet mes taipgi turime pareiškimą, kurį Makdermotas padarė 
prieš pat pakariamas. 

— Taip, taip, žodžiai prieš mirtį visada virsta laikraščių antraštėmis. 

— Įdomu, kodėl jis taip ilgai laukė? 

— Ligi paskutinės akimirkos jis tikėjosi bausmės palengvinimo, 
nes Greis ji buvo pakeista. Jis manė, jog jiedu vienodai kalti ir jog 
nuosprendis irgi turi būti vienodas; ir galėjo apkaltinti ją tik tada, 
kai gerklę užverže kilpa, nes kitaip būtų priverstas prisipažinti švais- 
tęsis kirviu ir taip toliau. 

— Tuo tarpu Greis galėjo beveik nieko nesibaimindama versti 
ant jo kaltę, - priduria Simonas. 

— Visiškai teisingai, - pritaria Makenzis. - Kai atėjo laikas, taip ji 
ir padarė nėmaž nesvyruodama. Sauve gui peut" Ta moteris turi 
plieninius nervus. Būtų buvusi gera advokatė, jei būtų buvusi vyras. 

— Makdermotas nesulaukė malonės. 


* Gelbėkitės, kas galit! (Pranc.) 

- Žinoma, kad ne! Kvailas buvo, kad to tikėjosi, bet vis dėlto 
įsiuto. Jis manė, jog ir dėl to kalta Greis - jo akimis Žiūrint, ji pati 
viena pasinaudojo malone, išstumdama jį iš žaidimo, - ir, kaip aš 
sumečiau, tik tada jam kilo noras atsikeršyti. 

— Galima jį suprasti, - pritaria Simonas. - Kiek pamenu, jis tvir- 
tino. jog Greis kartu su juo nulipo į rūsį ir pasmaugė Nensi savo 
skarele. 

— Taip. skarelė niekur nedingo. Bet kita parodymo dalis vargu ar 
laikytina neginčijamu įkalčiu. Tas žmogėnas jau buvo pripasakojęs 
galybę skirtingų istorijų ir, be kita ko, buvo užkietėjęs melagis. 

— Šiaip ar taip, - įsiterpia Simonas, - būsiu velnio advokatas ir 
pasakysiu, jog ir užkietėjęs melagis nebūtinai visada meluoja. 

— Kas be ko, - sutinka Makenzis. — Ką gi, matau, jog kerinčioji 
Greis jums gražiai susuko galvą. 

— Gražiai ar negražiai, bet turiu prisipažinti, jog atsidūriau akla- 
vietėje, - atsiliepia Simonas. — Tai, ką ji pasakoja, daugiau ar ma- 
Žžiau atrodo tiesa. Pažiūrėti ji paprasta ir nuoširdi, ir vis dėlto aš 
negaliu atsikratyti įtarimo, kad ji man meluoja, o meluoja taip, jog 
negaliu jos pagauti. 

— Melas, - nusigriebia Makenzis. - Be abejo, labai griežtas api- 
būdinimas. Klausiate, ar ji jums meluoja? Pažiūrėkime į tai iš ki- 
tos pusės: ar Šachrazada melavo? Jos akimis žiūrint, ne: savaime 
suprantama, jos sektų pasakų nevalia skirstyti į dvi griežtas kate- 
gorijas: Tiesa ir Prasimanymas. Jos priskirtinos prie visiškai kitos 
srities. Galbūt Greis Marks jums pasakoja tik tai, kas būtina gei- 
džiamam tikslui pasiekti. 

— Kokiam tikslui? - klausia Simonas. 

— Linksminti sultoną, - atsako Makenzis. - Stengtis atitolinti 
lemtį. Vilkinti jūsų išvykimą, kad jūs būtumėte kaip galima ilgiau 
su ja kambaryje. 

— Ką giji laimėtų? - atverčia Simonas. - Mane linksmindama, ji 
neišeis iš kalėjimo. 

— Aš nemanau, kad ji iš tikrųjų to tikisi. - atsako Makenzis. — 
Bet argi tai nekrinta į akis? Vargšelė jus įsimylėjusi iki ausų. Pas 

moterį, kalinamą metų metus ir niekada nesueinančią su vyrais, 
pasirodo daugiau ar mažiau jaunas ir gamtos nenuskriaustas vien- 
gungis. Neabejoju, kad jūs esate jos svajonių princas. 

— To dar betrūko! - nejučia rausdamas, atsako Simonas. 

Jeigu Greis jį įsimylėjusi, ji pašėlusiai gerai slepia savo jausmus. 

— Bet aš jums tvirtinu, jog tai tiesa! Man irgi taip ar daugmaž 
panašiai atsitiko; nes buvau priverstas daugelį valandų praleisti su 
ja akis į akį kalėjimo kameroje. Toronte, kai ji man sekė pasakas ir 
kaip įmanydama vilkino laiką. Įsižiūrėjo į mane ir nenorėjo išleisti 
iš akių. Kokie švelnūs ilgesingi žvilgsniai! Būčiau palietęs jos ran- 
ką, ir ji būtų puolusi man į glėbį. 

Simonui pasidaro koktu. Išpuikęs neūžauga trolis gražute lie- 
mene ir gumburiuota nosimi! 

— Tikrai? - klausia jis, tvardydamasis, kad iš pykčio nesuvirpėtų 
balsas. 

— Kaip kažin ką, - atsako Makenzis. — Žinote, ji buvo tikra, kad 
gaus mirties nuosprendį. Baimė - puikiausias gašlinamasis vais- 
tas; patariu jums kurią dieną padaryti bandymą. Mums, advoka- 
tams, labai dažnai tenka švento Jurgio vaidmuo, bent jau laikinai. 
Suraskite prie uolos prikaustytą mergelę, kurią grasina suryti pa- 
baisa, išvaduokite ją, ir ji priklausys jums. Su mergelėmis tai ele- 
mentaru, netikite? Nepasakyčiau, kad manęs neėmė pagunda. Tuo- 
met ji buvo jaunutė ir švelni, nors, kita vertus, kalėjime, be abejo, 
bus sudiržusi. 

Simonas nusikosti, kad neprasiveržtų įsiūtis. Kaip jis nepaste- 
bėjo, jog to Žmogaus burna kaip ištvirkusio senio. Provincinio vieš- 
namių lankytojo. Savanaudžio gašlūno. 

— Tokio pobūdžio užuominų niekad nėra pasitaikę, - sako jis. — 
Bent jau man. 

Jis manė, jog tokios svajonės kyla tik jam, bet dabar pradeda 
tuo abejoti. Ką iš tiesų apie jį galvoja Greis, darbuodamasi adata 
ir sekdama savo gyvenimo istoriją? 

— Man labai pasisekė, - vėl prabyla Makenzis, — ir Greis taip 
pat, savaime suprantama, kad pirmiausia buvo nagrinėjama pono 

Kinero nužudymo byla. Visiems buvo aišku, jog ji negalėjo prisi- 
dėti prie Kinero nužudymo, na, o dėl Nensi - tiesą pasakius, abiem 
atvejais — būta tik netiesioginių įkalčių. Ji buvo teisiama ne kaip 
žmogžudė, bet kaip bendrininkė, nes įkaltinti ją buvo įmanoma 
nebent tuo, kad ji žinojo nusikalstamas Makdermoto užmačias ir 
jo neįdavė; ir kad taipgi nepranešė, kaip pridera, apie jo piktada- 
rystę. Teismo pirmininkas, ir tas patarė jai prašyti malonės, ir, su- 
rinkus keletą rimtų peticijų jos naudai, man pasisekė išgelbėti jai 
gyvybę. Tuo metu jiems abiem buvo paskelbtas mirties nuospren- 
dis ir byla nutraukta, nes teismas nematė reikalo smulkiau nagri- 
nėti antrą bylą; tad Greis niekada nebuvo teisiama už Nensi Mont- 
gomeri nužudymą. 

— O jeigu būtų buvusi teisiama? - klausia Simonas. 

— Aš nebūčiau sugebėjęs jos apginti. Būčiau turėjęs nusileisti 
visuomenės nuomonei. Ji būtų buvusi pakarta. 

— Bet, jūsų nuomone, ji buvo nekalta, - neatlyžta Simonas. 

— Priešingai, - atsiliepia Makenzis. 

Siurbtelėja chereso, elegantiškai nusišluosto lūpas, nusišypso 
kažką malonaus prisimindamas. 

— Ne. Mano nuomone, ji buvo kalta kaip dukart du keturi. 


46. 


Ką veikia daktaras Džordanas ir kada jis sugrįš? Nors aš numa- 
nau, ką jis veikia. Kalbasi su torontiečiais, bando sužinoti, ar aš 
kalta; bet šitaip jis nieko nesužinos. Jis dar nesupranta, jog ne tai, 
ką tu padarai, užtraukia kaltę, bet tai, ką kiti tau padarė. 

Jis vardu Simonas. Įdomu, kodėl motina pavadino jį tokiu vardu, o 
gal tėvas. Mano tėvas niekad nekvaršindavo sau galvos, kokiu vardu 
pavadinti vaikus, tuo rūpindavosi mama ir teta Paulina. Buvo apašta- 
las Simonas Petras, Viešpaties paverstas Žmonių Žveju. Bet buvo taipgi 
Simonas Uolusis. Kuris eidamas į mugę susitiko pyragių. Ir jam pasa- 
kė: duok man paragauti duonelės, nors neturėjo nė skatiko. Toks bu- 
vo ir Makdermotas, buvo įsitikinęs, kad gali viską imti sau ir niekuo 
neatsiteisti; ir daktaras Džordanas taip daro. Nepasakyčiau, kad man 
jo negaila. Jis visada buvo liesas, ir man toks įspūdis, jog dar labiau 
sulys. Man regis, jį graužia kažin koks sielvartas. 

Na, o savo vardą, ko gero, esu gavusi iš psalmės. Mama niekad to 
nėra sakiusi, bet yra tiek daug dalykų, kurių ji man niekad nesakė. 


Vai, kaip brangi, Viešpatie, tavo Malonė! 
Išgelbėjai mane, nelaimingą vargdienį! 
Buvau žuvęs kadaise, bet štai aš išganytas, 
Aklas buvau, bet štai ir vėl matau. 


Tikiuosi, jog aš pavadinta Malonės" vardu. Norėčiau būti išga- 
nyta. Norėčiau matyti. Ir kad mane matytų. Įdomu, ar Dievo akis 


* Greis (Grace) - angl. Malonė. 

mato lygiai taip pat? Kaip pasakyta Biblijoje: Siandien mes mato- 
me veidrodyje, kaip pro miglą; bet tuomet susidursime akis į akį: 

Jei susidursime akis į akį, vadinasi, žiūrės vienas į kitą du žmonės. 

Šiandien buvo pirties diena. Sklinda kalbos, jog greitai maudy- 
simės ne po dvi ir ne su marškiniais, bet visu tuntu ir nuogos; jie 
sako, jog šitaip sutaupysime laiko ir visa kita, nes sunaudosime 
mažiau vandens, bet man atrodo, jog tai nešvanku, ir jeigu taip 
atsitiks, skųsiuos vyresnybei. Bet, ko gero, nieko nedarysiu, nes 
taip sugalvota, norint mus išbandyti, ir verčiau ištversiu viską nesi- 
skųsdama, kaip nukenčiu didžia dalimi visa kita. Pirtis ir šiaip jau 
gana nemaloni, akmeninė asla slidi, priskretusi seno nešvaraus mui- 
nuo mūsų akies; gal tai ir neblogai, nes kitaip kalinės imtų laistytis 
vandeniu. Žiemą galima mirtinai sušalti, bet dabar, per pačius va- 
saros karščius, suplukus ir suskretus, juo labiau padirbėjus virtu- 
vėje, šaltas vanduo manęs nebaugina, bent atsigauni. 

Po pirties kurį laiką siuvau kas pakliūva. Kalėjime nespėja siūti 
vyrams drabužių, nes pašėlusiai daugėja nusikaltėlių, ypač vasaros 
karštymečiu, kai žmonės greitai užsiplieskia ir bernai pasidaro kerš- 
tingi; tad prireikia šauktis pagalbon mane. Čia jie gauna užsaky- 
mus ir turi laiku juos atlikti, lygiai kaip fabrike. 

Šalia manęs ant suolo sėdėjo Mažylė Ani ir kuždėjo, linkdama 
prie manęs: Greis, Greis, ar gražus tavo jaunasis daktaras? Jis pa- 
dės tau išeiti iš kalėjimo? Tu jį įsimylėjusi, kaip kažin ką. 

Nebūk kvaila, atsakiau pakuždomis, ir nepaistyk niekų, kaip gy- 
va nebuvau įsimylėjusi kokio vyro ir juo labiau dabar neketinu įsi- 
mylėti. Aš nuteista kalėti iki gyvos galvos, ir tokiems dalykams čia 
nėra laiko, 0 ir vietos. jeigu taip atsitiktų. 

Ani trisdešimt penkerių metų, vyresnė už mane, bet visiška ne- 
subrendėlė, nes jai ne visi namie. Taip būna kalėjime; kai kurios 
čia sėdi ir nebręsta, ir lieka tokio pat amžiaus, kokio čionai atėjo 
pirmą kartą. 

Liaukis skiauterę kėlusi, sušnyptė ji, kumštelėdama man alkūne 
Į pašonę. Bene atsisakytum tamsiame kamputyje kniūbsčia mor- 


MARLGARET AT WO00D B GREIS 433 


kos paragauti, to niekas nedraudžia; tu tokia sukta, šnibždėjo ji, 
panorėjusi ištaikytum ir vietą, ir laiką; antai Berta Flad susibėgo 
neįkliūtum, esi tokios kietos širdies, jog nunovytum savo močiutę 
lovoje bemiegančią ir ranka nesudrebėtų. 

Man regis, laisvėje ji labai nedorai gyveno. 

Jos pasidarė griežtesnės. nes atėjo nauja vyriausioji; ir jei prie 
tavo pavardės išsirikiuoja pernely daug kryželių, jos plikai nuker- 
pa tau plaukus. 


Po pietų mane nusiuntė pas ponią viršininkienę. Ir vėl ten buvo 
Dora, susitarė su daktaro Džordano šeimininke, kad didžiojo skal- 
bimo dienomis ateisianti pas mus; ir kaip paprastai atsinešė krūvą 
paskalų. Pareiškė, kad jeigu papasakotų bent pusę to, ką žino, kai 
kas nustotų keterą šiaušti, nes daug esą tokių apsimetėlių ir veid- 
mainių, kurios vaikščioja juodais šilkais apsitaisusios, nėriniuoto- 
mis nosinaitėmis vėduodamosi, ir popiet migrenomis skundžiasi, 
lyg būtų tikrai garbingos damos; ir kiti tegu sau daro, ką nori, bet ji 
nesileis už nosies vedžiojama. Pasakė, jog, daktarui Džordanui iš- 
važiavus, jo meilužė neranda sau vietos ir valandų valandas spok- 
so pro langą arba sėdi, lyg stabo ištikta; nieko nuostabaus, nes bi- 
jo, kad jos nepamestų kaip anas. O kas tuomet jai pinigų duos 
visokiems įgeidžiams ir įnoriams tenkinti, visokiems niekniekiams 
ir pirkiniams, kurių ji melste meldžia? 

Apskritai Klari nė ausies nekreipia į Doros paistalus. Ji nesido- 
mi paskalomis apie aukštesnio luomo žmones; paprasčiausiai rū- 
ko pypkę ir mykia: hm. Bet šiandien ji paklausė, kodėl jai turėtų 
galvą skaudėti dėl to, ką tie žmonės išdarinėja, jau verčiau žiopsoti 
į vištas ir kariaujančius gaidžius diendaržyje, ir, jos akimis žiūrint, 
Dievas priveisė tokių Žmonių žemėje, kad jie baltinius terštų, nes, 
jos galva, niekam kitam jie ir netinka. Ir Dora pritarė: taigi, taigi. 
jie šauniai darbuojasi, galiu pasakyti, kad taip greitai teršia, jog nė 

skalbti nespėju, ir jei kurią dieną viskas išeis aikštėn, jokiais mui- 
lais jiedu nenusiplaus purvo. 

Sulig tais žodžiais per kūną man perėjo šiurpas, ir aš jos nepa- 
prašiau paaiškinti, ką visa tai reiškia. Nenorėjau girdėti jokių šlykš- 
tybių apie daktarą Džordaną, nes apskritai jis buvo man labai ma- 
lonus ir, be kita ko, suteikia man didžiausią pramogą nykiame ir 
varganame gyvenime. 


Kai parvažiuos daktaras Džordanas, man darys hipnozę. Viskas 
nuspręsta; Džeremija, po teisybei turėčiau jį vadinti daktaru Diu- 
ponu, nes, manding, dabar šitaip reikia į jį kreiptis, hipnotizuos, o 
visi kiti stebės ir klausysis. Ponia viršininkienė man viską išaiškino 
ir pasakė, kad nieko nebijočiau, nes būsiu tarp bičiulių, vien gera 
man linkinčių, ir man nieko kita nereikės daryti, tik sėdėti kėdėje 
ir užmigti, kai palieps daktaras Diuponas. O kai užmigsiu, jie ims 
mane klausinėti. Šitaip jie tikisi sugrąžinti man atmintį. 

Aš jai atsakiau, kad nesu visiškai tikra, ar išties noriu ją atgauti, 
nors, savaime suprantama, darysiu, ką jie norės. Ir ji pasakė, jog 
labai džiaugiasi, kad esu taip palankiai nusiteikusi, jog ji manimi 
labai pasitiki ir jog neabejoja, kad būsiu pripažinta nekalta. 


--- 


me kamerose po darbo dienos, nes jie nebespėja megzti kojinių. 
Vasarą šviesu iki vėlumos, ir jie sutaupo lajaus žvakėms. 

Štai ir mezgu. Mezgu labai greitai, galiu megzti nežiūrėdama, 
kai gaunu kojines ar ką nors nesudėtinga. Ir megzdama galvoju: 
jei turėčiau atminimų albumą, ką į jį dėčiau? Vieną kitą spurgą 
nuo mamos skepetos. Raudonų vilnų gumulėlį, išpeštą iš raštuotų 
pirštinių, kurias man numezgė Meri Vitni. Šilko skiautę, nurėžtą 
nuo gražiosios Nensi skarutės. Džeremijos kaulinę sagą. Ramunę, 
ramunių vainikėlį, kurį man nupynė Džeimis Volšas. 

Nuo Makdermoto - nieko, nes nenoriu jo prisiminti. 

O koks turėtų būti atminimų albumas? Ką jame reikėtų saugo- 
ti: tai, kas buvo gera gyvenime, ar visa tai, kas nutiko praeityje? 
Daugelis Žmonių deda į jį niekad neregėtų vietovių ir įvykių vaiz- 
delius, kunigaikščių atvaizdus ir Niagaros krioklį, bet tai, mano 
akimis žiūrint, savotiška apgavystė. Ar aš irgi taip daryčiau? Ar 
likčiau ištikima savo gyvenimui? 

Skiautelė šiurkščios drobės, nuplėšta nuo naktinių marškinių, 
kuriuos dėviu kalėjime. Krauju sulieto apatinio sijono skiautė. Dry- 
žis, atlikęs nuo skarelės, išmargintos melsvomis gėlytėmis. Juod- 
grūdėmis. 


„7 


Rytojaus dieną, vos patekėjus saulei, Simonas sėda ant arklio, 
išsinuomoto arklidėse už viešbučio, ir išjoja Ričmond Hilo link. 
Kaip ir visi arkliai, pripratę kasdien nešioti nepažįstamus raite- 
lius, šis irgi pasirodo besąs nartus, kietų žabtų ir keliskart bando 
prispausti jį prie tvoros. Paskiau apsiramina ir leidžiasi lengva 
ristele, retkarčiais sulėtindamas žingsnius ir tursindamas smagia 
kračia eidine. Nors ir dulkėtas ir daiktais tekinių išduobtas, ke- 
lias pasirodo geresnis, nei tikėjosi Simonas, ir, keliskart stabtelė- 
jęs prie užeigų pailsėti ir atsigerti vandens, tuoj po pusiaudienio 
prijoja Ričmond Hilą. 

Kaip ir anksčiau, tai mažytis miestelis. Krautuvė, kalvė, pakri- 
kai išsibarsčiusios trobos. Matyt, ta pati smuklė, kurią prisimena 
Greis. Jis žengia į vidų, užsisako jautienos kepsnį ir alaus ir pasi- 
teirauja, kaip nusigauti į buvusią pono Kinero sodybą. Smuklinin- 
kas nė kiek nenustemba: Simonas ne pirmas to klausia. Kadais, 
kai įvyko žmogžudystė, iš tiesų ten būriais virto žiopliai, sako jis, ir 
ligi šiolei niekad netrūksta lankytojų. Miestelio žmonėms nusibo- 
do garsėti vien ta šlove: jo manymu, tegu mirusieji laidoja savo 
mirusius. Bet žmonėms patinka smaksoti išsižiojus į tragediją, o 
tai nepadoru. Galėtum manyti, jog jiems priderėtų laikytis atstu 
nuo nelaimės, betgi ne, jie lenda kaip musės prie medaus. Kai ku- 
rie netgi prisirenka akmenukų alėjoje, prisiskina gėlių lysvėse. 
Džentelmenas, kuriam šiuo metu priklauso sodyba, nesiskundžia, 
nes privažiuoja mažiau žmonių. Šiaip ar taip, jam nepatinka tuščių 
reginių ištroškę žiopliai. 

Simonas užtikrina, jog anaiptol neištroškęs tuščių reginių: esąs 
gydytojas ir tiriąs Greis bylą. Bereikalingas gaištas, atremia smuk- 
lininkas, nes Greis buvo kalta. 

— Graži moteris buvo, - priduria, saviškai didžiuodamasis, kad 
ją pažinojo. - Iš pažiūros tikras angelėlis. Tokio mielo veidelio, jog 
niekad nebūtum įminęs, ką ji rezga. 

— Regis, tuomet ji buvo penkiolikos, - sako Simonas. 

— Bet atrodė aštuoniolikos. Gėda, kad tokia jauna pasuko nedo- 
ru keliu. 

Jis priduria, jog ponas Kineras, kad ir pasileidęs, buvo puikus 
džentelmenas ir jog diduma žmonių mėgo Nensi Montgomeri, nors 
ji ir gyveno nuodėmingai. Pažinojo jis ir Makdermotą: tikras ga- 
liūnas, galop būtų susitvarkęs, jeigu nebūtų pasimaišiusi Greis. 

— Jinai jį sukurstė, jinai užnėrė jam kilpą ant kaklo. 

Ir priduria, jog moterys visada išsisuka iš bėdos. 

Simonas teiraujasi Džeimio Volšo, bet Džeimis Volšas išvažia- 
vęs. Vieni sako, kad į miestą, kiti sako, kad į Jungtines Valstijas. 
Pardavus Kinero sodybą, Volšams teko kraustytis. Tiesą pasakius, 
apylinkėje beveik nebelikę Žmonių, šičia gyvenusių anuo metu, nuo 
to laiko vieni išsipardavė ir išsivažinėjo, kiti nusipirko jų namus ir 
įsikūrė: mat ten gera, kur mūsų nėra. 


Simonas joja į šiaurę ir be jokio vargo suranda Kinero sodybą. Jis 
neketina artintis prie namų - nori tik apžiūrėti iš tolo, - bet vaizdą 
iš dalies užstoja išvešėjęs sodas, buvęs dar visai jaunas, kai čia tar- 
navo Greis. Jis atsiduria vidury alėjos ir, pats nesuvokdamas, kas 
jam atsitiko, pririša arklį prie tvoros šalia abiejų virtuvių, ir Žengia 
paradinių durų link. 

Trobesys kur kas mažesnis ir prastesnis, nei jis vaizdavosi. Prie- 
angis su kolonomis prašyte prašosi sluoksnio dažų, rožynai sulau- 
kėję, išsiskleidęs tik vienas kitas pumpuras, bet ir tie apėję parazi- 
tais. Kas iš to, kad jis apžiūrės, klausia save Simonas; nebent pasi- 
mėgaus banaliu šiurpulingu pojūčiu ir patenkins liguistą smalsu- 

mą? Sakytum pasivaikščios po mūšio lauką: nėra ko žiūrėti, nepa- 
leidus vaizduotės. Tokie susitikimai su tikrove visada nuvilia. 

Šiaip ar taip, jis beldžiasi į duris kartą, kitą. Niekas neatsiliepia. 
Jis apsisuka eiti, bet atsiveria durys. Pasirodo moteriškė, laiba, siel- 
vartingo veido, nesena, bet jau pagyvenusi, vilkinti kuklia tamsaus 
kartūno suknele ir prisijuosusi prikyštę. Simonui toks įspūdis, jog 
tokia būtų buvusi Nensi Montgomeri, jei būtų gyvenusi. 

— Pageidaujate apžiūrėti namą, - prabyla ji. 

Tai ne klausimas. 

- Šeimininko nėra, bet man liepta jums aprodyti. 

Simonas sutrinka: iš kur jie galėjo Žinoti, kad jis atvažiuos? Gal 
daug Žmonių vis dar lankosi, nors smuklininkas sakė kitaip? Gal 
sodyba paversta šiurpybių muziejumi? 

Ukvedė - tikriausiai tam ji pasamdyta - pasitraukia į šalį, pra- 
leisdama Simoną į prieškambarį. 

— Manding, pageidautumėte pasiteirauti apie šulinį, - sako ji. — 
Visi taip daro. 

- Šulinį? - pakartoja Simonas. 

Jis nieko negirdėjo apie šulinį. Gal šį tą laimės apsilankydamas, 
sužinos kai ką nauja apie bylą, tai, ko niekas dar neminėjo. 

— O ką galėtumėte pasakyti apie šulinį? 

Moteriškė keistai jį nužvelgia. 

- Šulinys dengtas, pone, ir įrengtas naujas siurblys. Jūs tikriau- 
siai norite sužinoti, koks tai šulinys, jei ketinate pirkti sodybą. 

— Bet aš neketinu jos pirkti, - sumišęs atsako Simonas. - Ar ji 
parduodama? 

— Tad kuriam galui imčiau jums ją rodyti? Aišku, parduodama, 
ir jau nebe pirmą kartą. Žmonės, kurie šičia gyvena, visada nejau- 
kiai jaučiasi. Žinia, nieko čia nėra, jokių vaiduoklių ir panašiai, 
nors galėtum ir pamanyti, jog čia vaidenasi, ir man pačiai visados 
nemalonu lipti į rūsį. Bet užtat sodyba traukte traukia žioplius, 
kurie neturi ko veikti. 

Ji žiūri įdėmiai į Simoną: jeigu jis nenori pirkti namo, tai ko gi 
jam šičia reikia? Simonui anaiptol nesinori, kad jį palaikytų žiop- 
liu, kuris neturi ko veikti. 

— Aš gydytojas, - sako jis. 

— Aha, - atsiliepia ji, įžvalgiai linguodama galvą, lyg viską supra- 
tusi. — vadinasi. jūs norite apžiūrėti patį namą. Čia tikrai ateina 
daug gydytojų, pageidaujančių apžiūrėti namą. Daugiau nei kitų 
profesijų Žmonių, netgi daugiau nei teisininkų. Ką gi, jeigu jau at- 
ėjote, naudokitės proga. Štai čia, svetainėje, stovėjo pianinas, ku- 
riuo, kaip man sakė, ponui Kinerui gyvam esant, skambindavo pa- 
nelė Nensi Montgomeri. Anot kalbų, ji suokdavo kaip lakštingala. 
Turėjo absoliučią klausą. 

Ji nusišypso Simonui, pirmąsyk teikiasi apdovanoti tokia malone. 

Simonas apžiūri namą iš pagrindų. Apeina valgomąjį, biblioteką, 
žiemos virtuvę, vasaros virtuvę, arklidę ir palėpę, „kur nakvodavo 
tas nevidonas Makdermotas“. Viršutinio aukšto kambarius - „vie- 
nas Dievas težino, kas čia dėdavosi“ — ir Greis kambarėlį. Baldai jau 
nebe tie, savaime suprantama. Prastesni, tikri rakandai. Simonas 
bando įsivaizduoti, kaip viskas atrodė anuo metu, bet veltui darbas. 

Kaip įgudusi scenos meistrė, ūkvedė tausoja rūsį pabaigai. Už- 
žiebia žvakę ir pirma leidžiasi laiptais, perspėdama, jog tie slidūs. 
Blausu, pakampėse vieni voratinkliai. Trenkia plėkais, drėgna že- 
me ir sukrautomis daržovėmis. 

- Štai čia jie ir surado poną Kinerą, - gardžiuodamasi kiekvienu 
žodžiu, sako ūkvedė, - o Nensi gulėjo užkišta už sienos. Šiaip sa- 
kysi ar taip, bet man galva neneša, kodėl jiedu stengėsi ją paslėpti. 
Juk nusikaltimas visada išeina į paviršių, kaip ir atsitiko. Gaila, 
kad jie nepakorė tos Greis, ir ne viena aš apgailestauju. 

— Nė kiek tuo neabejoju, - atsiliepia Simonas. 

Jis pakankamai prisižiūrėjo, metas joti. Prieduryje duoda jai mo- 
netą - jo manymu, taip pridera, - ji linktelėja ir įsikiša ją kišenėn. 

— Galite apžiūrėti ir kapus miestelio kapinėse, - pasiūlo ji. - Už- 
rašų nėra, bet lengvai atseksite. Jie vieninteliai aptverti statiniais. 

Simonas padėkoja. Jam toks įspūdis, kad jis stengiasi vogčiomis 
išsmukti, pažiūrėjęs nešvankų reginį. Kokiu žiūrovu jį galėtum pa- 
vadinti? Prisiekusiu, nes tuojau pat traukia presbiterionų bažny- 
čios link; surasti ją vieni niekai, nes prieš akis vienintelė varpinė. 

Kapinės už bažnyčios, žalios ir dailiai sutvarkytos; mirusieji grieŽ- 
kių duobių. jokios netvarkos; nieko panašaus į barokines Europos 
grožybes. Nei angelų, nei kalvarijų, nei jokių kvailysčių. Rojus, pres- 
biterionų akimis Žiūrint, primena banką, kur kiekviena siela pa- 
ženklinta kortele, įrašyta į bylą ir patalpinta į atitinkamą skyrelį. 

Akis duria ir ieškomi kapai. Abu aptverti mediniais statiniais; 
kapinėse daugiau nėra tokių tvorelių - kad palaidotieji būtų užda- 
ryti, be abejo, nes nužudytieji, kaip manoma, išlenda iš duobės. 
Presbiterionams, ir tiems, matyt, nėra svetimi prietarai. 

"Tomo Kinero tvorelė nudažyta baltai, Nensi Montgomeri - juo- 
dai, ko gero, tai atspindi miestelio viešąją nuomonę: nužudyta ar 
nenužudyta, bet anaiptol ne dorovės ramstis. Jiedu nebuvo palai- 
doti viename kape - kuriam galui kelti skandalą. Įdomiausia, jog 
Nensi kapas iškastas Kinero kojūgalyje ir stačiu kampu: sakytum 
patiesalėlis prie lovos. Iškerojęs rožių krūmas apipina beveik visą 
Nensi tvorelę - vadinasi, laikraštyje išspausdinta baladė buvo pra- 
našinga, - bet nė šakelės prie Kinero kapo. Simonas nusiskina ro- 
žę nuo Nensi kapo, dingtelėjus miglotai minčiai nuvežti ją Greis, 
bet paskui apsigalvoja. 


Grįždamas į Torontą, pusiaukelėje apsistoja nakvynei neišvaizdžioje 
užeigoje. Langų stiklai taip apgliaumiję, jog beveik nieko nematy- 
ti, paklodės trenkia plėkais; apačioje po kambariu ligi pusiaunak- 
čio ūžauja gauja gerklingų girtuoklių. Tai kasdienybė, keliaujant 
provincijon. Jis užstumia kėde duris, kad vidun neįsibrautų koks 
neprašytas svečias. 

Rytą atsikelia anksti ir apžiūri nakčia parazitų sukandžiotas vie- 
tas. Pamurkdo galvą į drungno vandens dubenį, kurį atnešė kam- 
barinė, taipgi triūsianti apačioje kaip virtuvės merga; vanduo dvo- 
kia svogūnais. 

Po pusryčių, suvalgęs priešistorinio kumpio luistą ir neįmena- 
mo amžiaus kiaušinį, keliauja toliau. Laukuose žmonių ne per dau- 

giausia; jis pralenkia dardantį vežimą, prajoja pro žmogų, savo skly- 
pe kirviu kertantį sausuolį, pro artoją, įlipusį griovin nusišlapinti. 
Šen bei ten pievose plaujoja miglos draiskalai, saulėtekiu sklaidy- 
damiesi kaip sapnai. Oras pritvinkęs drėgmės, o žolė pakelėje nu- 
svirusi nuo rasos; arklys glemžia ją pilnais nasrais. Simonas neno- 
rom jį pažaboja ir paleidžia eidine. Jaučiasi vangus, pasibodėjęs 
bet kokiu tikslu, bet kokiomis pastangomis. 


Prieš sėdant į popietinį traukinį, lieka dar vienas žygis. Jis nori 
aplankyti Meri Vitni kapą. Nori įsitikinti, jog iš tikro toks yra. 

Greis kaip tik minėjo metodistų bažnyčią Adelaidės gatvėje; jis 
pasitikslino užrašų knygutėje. Kapinėse vietoj marmurinių dygsta 
svidinto granito paminklai, vis rečiau pasitaiko eilėraščių: puikybė 
reiškiasi dydžiu ir tvirtumu, nebe įmantria puošyba. Metodistams 
patinka monumentalūs paminklai, amžini monolitai, panašūs į sto- 
rus juodus brūkšnius, kuriais didžiojoje knygoje tėvas pabraukda- 
vo uždarytas sąskaitas: Apmokėta. 

Jis vaikščioja išilgai eilėmis išrikiuotų kapų, skaitydamas pavar- 
des - Bigsai, Stiuartai, Flukai, Čamberiai, Kukai, Randolfai ir Stol- 
vertai. Galiausiai aptinka jį pačiame kampe: mažytis pilkas akmuo, 
pažiūrėti kur kas senesnis nei devyniolikos metų. Meri Vitni; tik 
vardas, ir nieko daugiau. Betgi Greis sakė, jog vienintelė praban- 
ga, kurią ji galėjo sau leisti, buvo vardas. 

Širdyje lyg liepsna plykstelėja džiaugsmas - vadinasi, jos istorija 
neišgalvota, - bet lygiai taip greitai užgęsta. Ką reiškia tie materia- 
lūs ženklai? Burtininkas iš skrybėlės ištraukia monetą, ir todėl, kad 
moneta tikra kaip ir skrybėlė, žiūrovai tiki, jog iliuzija irgi tikra. 
Bet šis akmuo reiškia tik tiek, kad jis akmuo. Pirmiausia jame ne- 
įrašyta jokia data, o Meri Vitni, palaidota šičia, gal nieko bendra 
neturėjo su Greis Marks. Gal čia vardas, ir tiek, vardas akmenyje, 
Greis pastebėtas ir panaudotas istorijai prasimanyti. Gal čia ilsisi 
sena moteris, kieno nors žmona, kūdikis, bet kas. 

Niekas neįrodyta. Bet niekas ir nenuneigta. 

Į Kingstoną Simonas grįžta pirma klase. Traukinys apypilnis, ir no- 
ras išvengti grūsties pateisina išlaidas. Traukiniui dundant į rytus 
ir Torontui, Ričmond Hilui su ūkiais ir šienaujamomis pievomis 
dingstant tolumoje, jis susizgrimba besvarstąs, ar patiktų jam gy- 
venti tenai, vidury ramių ir sodriai žaliuojančių laukų; tarkime, 
Tomo Kinero sodyboje, pasisamdžius Greis ūkvede. Ji būtų ne vien 
ūkvedė, bet ir slapta, tarp keturių sienų uždaryta meilužė. Slėptų 
ją nuo visų, dangstydamas kitu vardu. 

Tai būtų tingus, atlaidumu paženklintas gyvenimas, pilnas sa- 
vų neskubrių malonumų. Jis vaizduojasi Greis, sėdinčią krėsle, 
svetainėje, besiuvančią lempos pusiau apšviestu veidu. O kodėl 
tik meilužė? Jam dingtelėja, jog Greis Marks - vienintelė pažįs- 
tama moteris, kurią jis sutiktų vesti. Tai netikėta mintis, bet da- 
bar, jos nusitvėręs, 1ma narplioti ją ir svarstyti. Sako sau su tam 
tikra kandžia ironija, kad Greis, ko gero, vienintelė patenkintų 
visus ar kone visus jo motinos reikalavimus, apie kuriuos ji daž- 
nokai užsimena: Greis, pavyzdžiui, neturtinga. Tačiau ji graži ir 
nelengvabūdiška, gera šeimininkė ir ne nuoboda, paprastų ma- 
nierų, sveiko proto, atžvalgi. Be to, ji puiki siuvėja ir, be jokios 
abejonės, sugebėtų perminti taką panelei Feit Kartrait. Šiuo po- 
Žiūriu motina nesiskųstų. 

Jis irgi turi reikalavimų. Esybės gilumoje Greis pritvinkusi aist- 
ros, jis tuo neabejoja, nors reikėtų tam tikrų pastangų, kad ji pra- 
siveržtų. Ir už tai ji būtų jam dėkinga, kad ir prieš savo valią. Dė- 
kingumas jo nežavi, bet keri mintis, jog tai įvyks prieš jos valią. 

Bet lieka Makdermotas. Ar jinai sakė apie jį tiesą? Ar tikrai 
taip nekentė ir bijojo to Žmogaus, kaip sakėsi? Jis lietė ją, savaime 
suprantama; tik ar toli buvo nuėjęs ir ar ji pakankamai spyrėsi? 
Žvelgiant iš laiko atstumo, tokie epizodai atrodo kitaip nei pačia- 
me įkarštyje; niekas geriau už jį to neišmano, o ir kodėl moteris 
turėtų elgtis kitaip? Žmogus išsisukinėja, stengiasi teisintis, ieško 
geriausios išeities. O kas atsitiks, jeigu vieną vakarą, svetainėje švie- 
čiant lempai, ji ims ir atskleis jam daugiau, negu jis norėtų žinoti? 

Betgi jis nori Žinoti. 

Beprotybė, be abejo; liguistos vaizduotės vaisius, vesti žmogžu- 
dyste įtariamą moterį. O jeigu jis būtų ją sutikęs prieš žmogžudys- 
tę? Jis apsvarsto tą prielaidą, atmeta. Prieš žmogžudystę Greis bū- 
tų buvusi visiškai kitokia nei ta moteris, kurią jis pažįsta dabar. 
Vos subrendusi mergina, drovinga, kvaiša, prėska. Lėkštas krašto- 
vaizdis. 

Žudikė, žudikė, kužda jis sau vienas. Tas Žodis turi žavesio, kone 
savitą kvapą. Šiltnamio gardenija. Grėsminga, bet sykiu slėpinin- 
ga. Įsivaizduoja, kaip geria jos kvapą, glausdamas Greis ir siurb- 
damasis į jos lūpas. Žudikė. Žodis nudegina lūpas lyg raudonai 
įkaitinta geležis. 


AlII. 


PANDOROS 5KRYNIA 


Mano vyras išrado labai išmoningą „spiritoskopą“... 

Aš visada baugėjausi uždėti rankas ant to stalelio, kuris juda, 
mediumų veikiamas, ir raidė po raidės diktuoja Žinutes ir var- 
dus. Bet vieną dieną, būdama viena, uždėjau rankas ir paklau- 
siau: „Ar mano ranką pakėlė dvasia?“ Ir stalelis, pariedėjęs prie- 
kin, atsakė: „Taip“. 

Jūs, galimas daiktas, pagalvosite, kaip, beje, ir aš dažnai galvo- 
davau, jog visa tai mano pačios išmonė, bet mano išmonė, ko gero, 
kur kas išmintingesnė, nei numanau aš pati, tos išmonės šeiminin- 
kė, jeigu ji sugeba raidė po raidės diktuoti ištisus puslapius rišlaus 
ir dažnai sudėtingo teksto, apie kurį aš neturiu nė menkiausio su- 
pratimo, ir prireikia nutraukti bendravimo seansą, kad ponas Mūdis 
man garsiai jį perskaitytų, idant aš suvokčiau pagrindinę mintį. Ma- 
no sesuo ponia Treil per tuos bendravimo seansus reiškiasi kaip 
labai stiprus mediumas ir gauna žinių svetimomis kalbomis. Dva- 
sios dažnai ją plūsta ir bjauriai išvadina... Nemanykite dabar, jog 
esu pamišusi ar piktų dvasių apsėsta. Galėčiau jums palinkėti, kad 
būtumėte apimtas tokio garbingo pamišimo. 


— SUSANNA MO0ODIE, 
Laiškas Richardui Bentley, 1858 


Šešėlis sklando prieš akis, 

Ne tu, bet rodosi lyg tu. 

Ak, Viešpatie, jeigu būt įmanoma 

Nors valandėlę paregėt 

Dvasias, kurių mylėjome, idant išgirstume, 
Kas jos dabar ir kur! 


— ALFRED, LoRD TENNYSON, 
Maud, 1855 


Jaučiu, kaip krinka mintys — 
Lyg plyštų man galva - 
Bandau ją dailiai sulipdyti — 
Nelimpa, ir gana. 


— EmrLy DiCkKINSON, 
apie 1860 


48. 


Jie laukia ponios Kvinel bibliotekoje, visi susėdę kėdėse stačiomis 
atkaltėmis, visi pasisukę, kad ir nelabai tiesiai, į vos praviras duris. 
Tamsiai rudos pliušinės užuolaidos juodais kutais ir apvadais, Si- 
monui primenančios vyskupų laidotuves, užtrauktos; dega lempa 
apskritu gaubtu. Ji stovi vidury stačiakampio ąžuolinio stalo; o jie 
sėdi aplink, tylūs, budrūs, orūs ir susikaupę, lyg prisiekusieji tarė- 
jai prieš teismo posėdį. 

Ponia Kvinel tačiau atsipalaidavusi, romiai susinėrusi rankas 
ant kelių; ji laukia stebuklų, bet, aišku, nesistebės, nors ir kokie 
jie būtų. Ji panaši į profesionalų vadovą, kuriam, pavyzdžiui, Nia- 
garos krioklio kerai pasidarę įprasta kasdienybė, bet kuris tikisi 
pasinaudoti proga ir pasimėgauti pirmąsyk ekskursijon atvyku- 
sių žioplių susižavėjimu. Ponia viršininkienė nutaisiusi nuolan- 
kią ir sykiu ilgesingai dievobaimingą išraišką, o tuo tarpu dvasiš- 
kasis tėvas Veringeris išgali atrodyti kupinas palankumo ir sykiu 
nepritarimo; jo paakiai blizga, ir atrodo, lyg jis būtų su akiniais. 
Lidija, sėdinti Simonui iš kairės, vilki mirguliuojančia balsvų at- 
spalvių violetine suknele gana gilia iškirpte, kad matytųsi Žavūs 
raktikauliai; nuo jos dvelkia drėgsvas pakalnučių kvapas. Ji ner- 
vingai glamžo nosinaitę, bet, susidūrusi su Simono žvilgsniu, ima 
šypsoti. 

Na, o pats Simonas jaučia, kad jo veide sustingusi skeptiška, 
šiek tiek ironiška išraiška; bet tai tik kaukė, kuria dangsto savo 
smalsumą, nestygdamas vietoje kaip mokinukas per karnavalą. Jis 
niekuo netiki, jam knieti pamatyti apgaulę ir atskleisti jos paslap- 

tis, bet sykiu jis nuoširdžiai norėtų būti nustebintas. Žino, jog toks 
nusistatymas pavojingas: reikia būti nešališkam. 

Kažkas beldžiasi į duris, jos plačiai atsiveria, ir vidun įžengia 
Džeromas Diuponas, vedinas Greis. Ji be kyko, ir vijomis susukti 
plaukai, šviečiant lempai, spindi rusvais atspalviais. Apsisegusi baltą 
apykaklę, kurios jis niekad nebuvo matęs, ir atrodo nuostabiai jau- 
na. Eina neryžtingai, lyg akla, bet baugščiai, virpulingai žiūri į Diu- 
poną išplėstomis akimis, blankaus ir bežadžio maldavimo kupinu 
žvilgsniu, kurio veltui tikėjosi - dabar jis tai suvokia - Simonas. 

— Matau, kad jau visi susirinko, — prabyla daktaras Diuponas. — 
Džiaugiuosi jūsų dėmesiu ir viliuosi pelnysiąs jūsų pasitikėjimą. 
Reikia nukelti lempą nuo stalo. Ponia Kvinel, ar negalėčiau pa-, 
prašyti jūsų paslaugos? Ir būkite maloni truputį ją prisukti. Ir už- 
darykite duris. 

Ponia Kvinel pasikelia ir tyliai pastato lempą ant stalelio biblio- 
tekos kampe. Dvasiškasis tėvas Veringeris užtrenkia duris. 

— Greis sėdės čia, - toliau kalba daktaras Diuponas. 

Jis pasodina ją nugara į užuolaidas. 

— Ar jums patogu? Nesibaiminkite, niekas čia nelinki jums blo- 
ga. Aš jai išaiškinau, jog nieko daugiau jai nereikės daryti, tik ma- 
nęs klausytis, o paskiau užmigti. Supratai, Greis? 

Greis linktelėja galvą. Ji sėdi labai tiesi, kietai sučiaupusi lūpas, 
tvirtai įsikibusi į krėslo ranktūrius. Prieblandoje žiba nežmoniškai 
išplėsti vyzdžiai. Ligoninių operacinėse Simonas buvo matęs tokią 
išraišką, kai žmonės kentėjo baisius skausmus ar laukė operacijos. 
Gyvuliška baimė. 

— "Tai grynai mokslinė procedūra, - priduria daktaras Diuponas. 

Jis kreipiasi veikiau į susirinkusius negu į Greis. 

— Meldžiu guiti iš galvos bet kokią mintį apie mesmerizmą ar 
kokią kitokią apgaulią procedūrą. Braido sistema perdėm racio- 
nali ir patikima ir be menkiausios abejonės įrodyta Europos eks- 
pertų. Ji pagrįsta sąmoningu atsipalaidavimu ir sensorinių nervų 
skaidulų perrikiavimu, palankiu neurohipnotiniam užmigdymui. 
Ta patį galima pastebėti glostant žuvims nugaros peleka ir netgi 

kates; nors aukštesnės klasės organizmams, savaime suprantama. 
sukelia sudėtingesnius padarinius. Dabar prašau jus vengti staigių 
judesių ir didesnio triukšmo, nes tai gali pacientei sukelti šoką ir 
galbūt net pakenkti. Meldžiu laikytis kaip galima tyliau, iki Greis 
užmigs, o paskiau galėsite šnekučiuoti pakuždomis. 

Greis nenutraukia akių nuo durų, lyg ketindama sprukti. Ji taip 
sudirgusi, jog Simonas kone jauste jaučia, kad ji virpa kaip įtemp- 
ta virvė. Niekad nebuvo matęs jos šitaip įsibaiminusios. Ką jai pa- 
sakė ar padarė Diuponas, prieš čionai atvesdamas? Atrodo, lyg 
būtų ją įbauginęs; bet, kai jis prabyla, patikliai į jį žiūri. Matyt, bijo 
ne Diupono. 

Diuponas dar labiau prigesina lempą. Oras bibliotekoje tary- 
tum apsunksta nuo vos pastebimo dūmelio. Greis veidas atsiduria 
prietemoje, tik akys spindi kaip stiklas. 

Diuponas pradeda procedūrą. Pirmiausia įteigia suglebimą, mie- 
guistumą, paskiau sako Greis, kad jos rankos ir kojos plūduriuoja, 
plaukia pasroviui, kad ji grimzta, grimzta, grimzta, sakytum grimzta 
į vandenį. Jo balsas skamba vienodai, raminamai. Greis merkiasi 
akys, ji ima giliai, tolygiai kvėpuoti. 

— Ar jau miegi, Greis? - klausia ją Diuponas. 

— Taip, - lėtai atsako ji alsiu, bet aiškiai girdimu balsu. 

— Tu girdi mane? 

— Taip. 

— Tu girdi tik mane vieną? Puiku. Kai atsibusi, neprisiminsi nie- 
ko, ką čia mes darėme. O dabar kietai užmik. 

Jis patyli. 

— Pakelk dešinę ranką. 

Palengva, lyg tempiama už virvutės, ranka kyla, kol įsitempia. 

— Tavo ranka, - sako Diuponas, - tai metalo strypas. Niekas jos 
nenulenks. 

Jis apsižvalgo. 

— Gal kas nors nori pabandyti? 

Simoną ima pagunda, bet jis nesiryžta rizikuoti; šiuo tarpu nesi- 
nori nei patikėti, nei nusivilti. 

— Niekas? — klausia Diuponas. - Tuomet leiskite man. 

Jis beveik užgula ant Greis rankos, palinksta į priekį. 

— Lenkiu iš visų jėgų, - pareiškia. 

Ranka nelinksta. 

— Ką gi, gali nuleisti ranką. 

— Jos akys praviros, — pasibaisėjusi sako Lidija. 

Ir tikrai akių vietoje giedruoja du balzgani pusmėnuliai. 

— Nieko neįprasta, - atsiliepia Diuponas, - bet nesvarbu. Būda- 
mas tokios būklės, pacientas netgi užsimerkęs tarytum sugeba at- 
skirti tam tikrus daiktus. Tai nervų sistemai būdingas ypatumas, 
matyt, sąlygojamas jutiminio organo, kurio Žmogus dar nesugeba 
atsekti savo priemonėmis. Bet žiūrėkime toliau. 

Jis palinksta prie Greis, lyg klausydamas jos širdies. Paskui iš 
vidinės kišenės išsitraukia keturkampę skiautę, paprasčiausią pilkš- 
vos spalvos moters šydą, ir užmeta jaunai moteriai ant galvos, tas 
plevendamas palengva ją apgaubia. Dabar matyti vien galvos ir 
veido kontūrai. Nejučia kyla mintis apie drobulę. 

Komedija, ir labai neskoninga, galvoja Simonas; bjauriai atsi- 
duoda pigiais vaidinimais, kokius prieš penkiolika metų saldžia- 
liežuviai sukčiai miesteliuose rodydavo patikliems krautuvininkams 
ir nešnekiems ūkininkams bei jų neišvaizdžioms Žmonoms, skur- 
džiai apdalydami juos transcendentinėmis kvailystėmis ir šundak- 
tariškais patarimais, kad galėtų iškraustyti jiems kišenes. Jis ban- 
do paversti viską juokais, bet per nugarą perbėga šiurpas. 

— Ji atrodo tokia... tokia keista, - sukužda Lidija. 

— „Ar yra vilties gauti atsakymą arba atleidimą? Po šydu, po 
šydu“, - cituodamas kažin kokį poetą, deklamuoja dvasiškasis tė- 
vas Veringeris. 

Simonui neaišku, ar jis iš tikrųjų juokauja. 

— Atsiprašau? - kreipiasi į jį ponia viršininkienė. - Ak, taip, mū- 
sų mielasis ponas Ienisonas. 

— Taip lengviau susikaupti, - pusbalsiu aiškina daktaras Diupo- 
nas. - Dangstomas nuo aplinkinių žvilgsnių, vidinis suvokimas su- 
stiprėja. O dabar, daktare Džordanai, galime drasiai leistis kelio- 
nen į praeitį. Ko pageidautumėte. kad ją paklausčiau? 

Simonas pagalvoja, nuo ko reikėtų pradėti. 

— Paklausinėkite apie Kinero sodybą. 

— Kurią dalį? - atsiliepia Diuponas. - Reikia tikslumo. 

— Apie prieangį, - atsako Simonas, palengva imdamas tikėti Diu- 
ponu. 

— Greis, tu esi pono Kinero namų prieangyje, - sako Diuponas. - 
Ką iš ten matai? 

— Gėles, - atsako Greis. 

Ji kalba dusliu, lyg slopinamu balsu. 

— Saulėlydis. Aš tokia laiminga. Norėčiau niekur iš čia neiti. 

— O dabar paprašykite ją pasikelti ir eiti į vidų, - vėl prabyla 
Simonas. - Paprašykite nueiti iki rūsio laiptų prieškambaryje. 

— Greis, dabar eik... - pradeda Diuponas. 

Staiga suskardi beldimas, vienas vienintelis dūžis, kone silpnas 
sprogimas. Jis pasigirsta nuo stalo, o gal nuo durų? Lidija suspie- 
gia ir įsikimba į Simono ranką; būtų negražu ją atitraukti, tad jis 
nieko nedaro, juo labiau kad ji virpa kaip lapas. 

— Cit! - tyliai sušnypščia ponia Kvinel. - Mes turime svečią! 

— Viljamai! - švelniu balsu pašaukia ponia viršininkienė. - Ži- 
nau, jog tai mano širdukas! Mano mažylis! 

— Maldauju, - suirzęs kreipiasi į jas daktaras Diuponas. - Dabar 
ne spiritizmo seansas! 

Greis neramiai muistosi po šydu. Ponia viršininkienė šnirpščia į 
nosinaitę. Simonas dirstelėja į dvasiškąjį tėvą Veringerį. Prieblan- 
doje sunku įžiūrėti jo išraišką: toks įspūdis, jog nesmagiai šypso 
kaip vaikas, pagadinęs orą. 

— Aš bijau, - sušunka Lidija. - Šviesos! 

— Luktelėkite, - sukužda Simonas. 

Ir patapšnoja jai per ranką. 

Vėl suskardi trys šaižūs dūžiai, lyg kas belstų į duris, valdingai 
reikalaudamas įleisti. 

— Nesuvokiama, - atsidūsta Diuponas. - Paliepkite joms išeiti. 

— Pabandysiu, - sako ponia Kvinel. - Betgi šiandien ketvirtadie- 
nis. Jos įpratusios ateiti ketvirtadieniais. 

Ji nuleidžia galvą ir susineria rankas. Netrukus pasigirsta dar- 
dėjimas, ištisa serija kapotų garsų, sakytum kanalizacijon triukš- 
mingai riedėtų sauja akmenukų. 

— Viskas, - prabyla ji. - Man regis, jos išėjo. 

Čia tikriausiai kas tyčia taip daro, sako sau Simonas, koks ben- 
drininkas ar įtaisas po stalu ar už durų. Šiaip ar taip, čia ponios 
Kvinel namai. Sužinok, kad gudrus, ką ji turi įsirengusi! Tačiau po 
stalu nieko nėra, tik kojos. Kaip tai daroma? Jau vien tai, kad jis 
sėdi šičia, atrodo juokinga - begalvė marionetė, apgaulės auka. 
Bet šiuo tarpu jis negali išeiti. 

— Dėkui, - sako Diuponas. - Daktare, būkite malonus, atleiski- 
te už sutrukdymą. Žiūrėkime toliau. 

Simonas vis labiau jaučia Lidijos ranką. Mažytę, labai karštą 
ranką. Tiesą pasakius, bibliotekoje pernelyg tvanku, kad jaukiai 
jaustumeis. Jam knieti atitraukti ranką, bet Lidija įsikibusi geleži- 
niais gniaužtais. Jis viliasi, jog niekas nepastebi. Jam tirpsta ranka; 
jis susikeičia kojas. Staiga prieš akis išdygsta Rachelės Hamfri ko- 
jos, basos, vienomis kojinėmis, o ant jos šlaunų - jo rankos, laiko 
ją primygęs aukštielninką, kad nustotų priešintis. Ji priešinasi ty- 
čia, stebėdama jį primerktomis akimis, norėdama pamatyti, kokį 
įspūdį jam daro. Raitosi kaip klastingas ungurys. Kaip vergė mel- 
džia malonės. Slidi, aptekusi prakaitu, savo ar Simono, sudrėku- 
siais plaukais kas naktį dangstosi veidą, lūpas. Ten, kur jo nuliežta, 
jos oda spindi kaip atlasas. Gana. 

— Paklauskite, ar ji turėjo kada nors santykių su Džeimsu Mak- 
dermotu, - vėl prabyla jis. 

Jis neketino to klausti, juo labiau iš pat pradžių ir taip tiesmu- 
kai. Ar ne tiesa - dabar jis tai aiškiai suvokia, - kad jam labiausiai 
norisi tai sužinoti? 

Diuponas vienodu balsu pakartoja klausimą Greis. Stoja tyla; 
paskui Greis prapliumpa kvatoti. Ar kažkas kitas prapliumpa kva- 
toti; neatrodo, kad kvatotų Greis. 

— Santykių, daktare? Ką jūs turite galvoje? 

Balsas tęvas, bejėgiškai virpa, bet justi, kad ji budri, nepraradu- 
si nuovokos. 

— Tiesą pasakius, daktare, jūs tikras veidmainys! Norite sužinoti, 
ar su juo bučiavausi, ar su juo gulėjau. Ar buvau jo meilužė! Ar ne? 

— Taip, - atsako Simonas. 

Jis sukrėstas, bet reikia stengtis neišsiduoti. Tikėjosi vienskie- 
menių atsakymų, paprasčiausių taip ir ne, pešte iš jos išpeštų, iš- 
trauktų iš letargo ir stuporo apimtos būtybės; priverstinių ir mie- 
guistų atsakymų į savo griežtus klausimus. Tik jokiu būdu ne tokio 
atviro pasityčiojimo. Tai negali būti Greis balsas; bet tokiu atveju 
kas gi atsiliepia? 

— Ar aš dariau tai, ką jums magėtų padaryti su ta kekšiuke, nusi- 
tvėrusia jums už rankos? 

Ir vėl užgaulus kikenimas. 

Lidija ko neuždūsta ir lyg nusideginusi atitraukia ranką. Greis 
vėl juokiasi. 

— Norėtumėte visa tai sužinoti, taigi viską papasakosiu. Taip. Su- 
sitikdavau su juo lauke, kieme, vienais naktiniais marškiniais, mė- 
nesienoje. Prisiglausdavau prie jo, nesipriešindavau, kai jis mane 
bučiuodavo, visur grabinėdavo, daktare, kaip tik ten, kur jūs mie- 
lai mane grabinėtumėte, nes aš puikiai viską suprantu, žinau, apie 
ką svajojote sėdėdamas su manimi tvankiame siuvimo kambarėly- 
je. Bet ne daugiau, daktare. Aš jį vedžiojau už nosies, kaip ir poną 
Kinerą. Ir jiedu šoko pagal mano dūdelę! 

— Paklauskite kodėl, - sako Simonas. 

Jis nesuvokia, kas dedasi, bet gal tai paskutinė proga suvokti. 
Reikia šaltakraujiškai laikytis ir kvosti toliau, nė per plauką nenu- 
krypstant į šalį. Jis nebeatpažįsta savo balso: atrodo, lyg kvarktų 
užkimęs. 

— Va šitaip šnopuodavau, - sako Greis. 

Ir ima labai gašliai dejuoti. 

— Raitydavausi ir rangydavausi. Ir tada jis sakydavo, jog padary- 
siąs ką tik norėsiu. 

Ji sukrizena. 

— Kodėl? Ak, daktare. jūs amžinai klausinėjate kodėl. Visur kai- 
šiojate nosį, tr ne tik nosį. Jūs toks smalsus, daktare! Viską norite 

žinoti. Kaip sakoma, daug žinosi — greit pasensi. Saugokitės tos 
pelytės, tupinčios šalia jūsų; ir taipgi jos gauruoto urvelio! 

Simonas apstulbsta išgirdęs dvasiškąjį tėvą Veringerį prunkš- 
čiant; O gal jis stačiai kosti. 

— Kur tai girdėta! - sušunka ponia viršininkienė. - Kodėl aš tu- 
riu čia sėdėti ir klausytis tokių šlykštynių! Lidija, eime! 

Ji kilstelėja nuo kėdės, sušnara sijonai. 

— Meldžiu, ponia, - prašo Diuponas. - Truputis kantrybės. Moks- 
lo labui kartais reikia nepaisyti padorumo. 

Simono akimis Žiūrint, hipnozės seansas darosi nebevaldomas. 
Reikia jam pačiam imtis iniciatyvos ar bent jau bandyti jos imtis; 
reikia sutrukdyti Greis skaityti jo mintis. Jis buvo girdėjęs, jog hip- 
nozės paveikti žmonės tampa aiškiaregiais, bet anksčiau niekad 
tuo netikėjo. 

— Paklauskite, ar ji buvo pono Kinero rūsyje šeštadienį, tūkstan- 
tis aštuoni šimtai keturiasdešimt trečių metų liepos dvidešimt tre- 
čią dieną, - prabyla jis griežtu balsu. 

— Rūsys, — kartoja Diuponas. - Įsivaizduok rūsį, Greis. Grįžk 
atgal į praeitį, persikelk į kitą vietą... 

— Taip, - atsako Greis tuo pačiu, jai neįprastu tevu balsu. - Einu 
koridorium, atvožiu dangtį, lipu laiptais į rūsį. Statinės, viskis, dar- 
žovės dėžėse su smėliu. Ten, ant aslos. Taip, aš buvau rūsyje. 

— Paklauskite, ar ji ten matė Nensi. 

— Taip, žinoma, mačiau. - Ji patyli. - Kaip jus dabar matau, dak- 
tare. Pro šydą. Ir girdžiu jūsų balsą. 

Daktaras Diuponas nustemba. 

— Nenormalu, - suniurna, - bet kartais taip atsitinka. 

— Ar buvo gyva? - klausia Simonas. - Ar buvo dar gyva, kai ją 
matei? 

Atsako kikenimas. 

— Pusgyvė. Ar pusmirė. Reikėjo, — šaižiai krizena, - nutraukti 
jos kančias. 

Dvasiškasis tėvas Veringeris sušvokščia įkvėpdamas oro. Simo- 
nas jaučia, kaip ima daužytis širdis. 

— Tu padėjai ją pasmaugti? - klausia Simonas. 

— Ją pasmaugė mano skarelė. - Linksmas čiauškėjimas, krizeni- 
mas. —- Kaip gražiai ji buvo išmarginta! 

— Kokia niekšybė! - suniurna Veringeris. 

Tikriausiai jis prisimena visas jai aukotas pamaldas, prisimena, 
kiek rašalo ir kiek popieriaus išeikvojo jos labui. Prisimena laiš- 
kus, prašymus, pasitikėjimą. 

— Gaila man buvo tos skarelės; labai seniai ja ryšėjau. Iš mamos 
ją gavau. Reikėjo nurišti nuo Nensi kaklo. Bet Džeimsas neleido 
neijos nurišti, nei juo labiau auskarų nusegti. Buvo aptiškusi krauju, 
bet būčiau galėjusi išskalbti. 

— Tu ją nužudei, - sukužda Lidija, vos atgaudama kvapą. - Aš 
visad taip maniau. 

Ji kalba veikiau žavėdamasi. 

— Skarelė ją nužudė. Ir rankos, kurios laikė skarelę, - toliau čiauš- 
kia balsas. - Atpildas už nuodėmę - mirtis. Ir džentelmenas irgi 
pagaliau jau buvo nebegyvas. Kiekvienam savo! 

— Ak, Greis! - suvaitoja kalėjimo viršininko Žmona. - Buvau apie 
tave geresnės nuomonės! Visus tuos metus tu mus apgaudinėjai! 

Balsas skamba dar džiugiau. 

— Liaukitės paisčiusi niekus, - sako ji. - Jūs patys save apgaudi- 
nėjote! Aš ne Greis! Greis nieko apie tai nežino! 

Bibliotekoje nė žodžio. Balsas dabar dūzgia tęvu aukštu tonu 
nelyginant bitė. 

— „Atsiverki, uola šimtamete, leiski pasislėpti tavyje; Lai van- 
duo ir kraujas...“ 

— Tu ne Greis, - pareiškia Simonas. 

Nors kambaryje karšta, jį krečia šaltis. 

— Jeigu tu ne Greis, kas tu esi? 

— „Atsiverki, uola šimtamete, leiski pasislėpti tavyje ...“ 

— Atsakyk! - sušunka Diuponas. - Aš įsakau! 

Vėl pasigirsta bildėjimas, sunkus, ritmiškas, lyg kas šoktų apsi- 
avęs klumpėmis ant stalo. Paskiau kuždesys: 

— Jums nevalia įsakinėti. Įspėkite! 

— Aš žinau, kad tu dvasia, - prabyla ponia Kvinel. - Jos kalba 
transo apimtų žmonių lūpomis. Jos naudojasi mūsų kūnu. Šita kalba 
Greis lūpomis. Bet, žinote, jos kartais apsimeluoja. 

— Aš nemeluoju! - atsiliepia balsas. - Su melu aš nebeturiu nie- 
ko bendra! Man nebereikia meluoti! 

— Niekados negalima jomis tikėti, - priduria ponia Kvinel, lyg 
kalbėdama apie vaikus ar tarnus. - Veikiausiai čia Džeimsas Mak- 
dermotas, atėjęs apdergti Greis gero vardo. Ją pakaltinti. Tokia 
buvo jo paskutinė valia šioje Žemėje, ir tie, kurie miršta su kerštu 
širdyje, dažniausiai lieka žemiškame gyvenime kaip spąstuose. 

— Meldžiu jus, ponia Kvinel, - įsiterpia daktaras Diuponas. — 
Tai ne dvasia. Tai, ką mes šiandien regime, - gyvosios gamtos 
reiškinys. 

Jis atrodo šiek tiek apimtas nevilties. 

— Ne Džeimsas, sena apsimetėle! - atsiliepia balsas. 

— Tuomet Nensi, - spėja ponia Kvinel, pažiūrėti nė kiek nejįsi- 
žeidusi. - Jos dažnai įžūlauja, - priduria ji. - Bjauriai mus išvadi- 
na. Kai kurios esti įsiutusios - dvasios, prisirišusios prie žemiškojo 
gyvenimo, negali pakęsti, kad jos mirusios. 

— Ne Nensi, iškvėšusi mulke! Nensi nieko negali pasakyti, žo- 
džio neištaria, kai dabar toks kaklas. O kokį dailų kaklą kitados 
turėjo! Bet Nensi nebepyksta, jai vis viena, ji mano draugė. Dabar 
ji viską supranta, pasirengusi dalytis visais daiktais. Eikite sau, dak- 
tare, - jau meilikaujamai suskamba balsas. - Jums patinka minti 
mįsles. Įspėjote. Sakiau jums, jog tai mano skarelė, palikau ją Greis, 
kai aš... kai aš... 

Ir vėl pragysta: 

— „O ne, šventa tiesa pražydo jos akyse, ir todėl aš pamilau 
Meri...“ 

— Ne Meri, - nesutinka Simonas. - Ne Meri Vitni. 

Pasigirsta šaižus pliaukštelėjimas, lyg atsklidęs nuo lubų. 

— Aš liepiau Džeimsui tai padaryti. Aš jį sukursčiau. Aš visalaik 
ten buvau! 

— Ten? - sušunka Diuponas. 


LSS 


1 AV; 


458 


MARGARET ATWO00D E CRELS 459 


— Čia! Su Greis, ten, kur esu dabar. Gulėjau žemėje tokia vieni- 
ša, buvo taip šalta, ir aš norėjau pasišildyti. Bet Greis to nežino, 
niekad to nežinojo! 

Balsas nebeskamba su patyčia. 

— Jie vos jos nepakorė, bet tai būtų buvusi neteisybė. Ji nieko 
nežinojo! Aš tik trumpam pasiskolinau jos drabužį. 

— Jos drabužį? - pakartoja Simonas. 

- Jos žemiškąjį apvalkalą. Jos kūniškąjį pavidalą. Ji pamiršo pra- 
verti langą, ir aš negalėjau ištrūkti! Bet aš nenorėjau jos skaudinti. 
Nieko jai nesakykite! 

Dabar tęvas balselis skamba maldaujamai. 

— Kodėl? - klausia Simonas. 

— Žinote kodėl, daktare Džordanai. Norite ją grąžinti į pamišė- 
lių namus? Iš pradžių man ten patiko, galėjau balsu kalbėti. Kva- 
toti. Pasakoti, kas atsitiko. Bet niekas manęs neklausė. 

Pasigirsta silpnas, vos tramdomas kūkčiojimas. 

— Niekas manęs negirdėjo. 

— Greis, liaukis kvailiojusi! - sušunka Simonas. 

— Aš ne Greis, - jau nebe taip drąsiai atsiliepia balsas. 

— Ar čia tu ištikrųjų? - neatlyžta Simonas. - Ar tu sakai teisybę? 
Nieko nebijok. 

— Matot? - suaimanuoja balsas. - Jūs visada toks, nenorite ma- 
nęs klausyti, netikite manimi, klausote tik savo balso, nenorite ma- 
nęs girdėti... 

Balsas nutrūksta, nuščiūva tolumoje, ir stoja tyla. 

— Ji išėjo, - prabyla ponia Kvinel. - Visada galima suvokti, kada 
jos grįžta į savo gaivalą. Justi iš oro: tai energija. 

Gana ilgai niekas netaria nė žodžio. Paskui sukrunta daktaras 
Diuponas. 

— Greis, - sako, prie jos palinkdamas. - Greis Marks, tu mane 
girdi? 

Ir uždeda ranką jai ant peties. 

Vėl stoja ilga tyla, girdėti, kaip Greis nelygiai šnopuoja, lyg ne- 
ramiai miegodama. 

— Taip, - galiausiai atsiliepia ji įprastu balsu. 

— Dabar aš tave sugrąžinsiu, - sako Diuponas. 

Palengva nutraukia nuo galvos šydą ir padeda į šalį. Jos veidas 
romus ir plynas. 

— Tu išneri, pamažėle išneri. Kyli iš gelmių. Tu nebeprisiminsi, 
kas čia įvyko. Kai aš pliaukštelėsiu pirštais, tu atsibusi. 

Jis žengia prie lempos, atsuka dagtį, paskiau grįžta atgal ir nu- 
leidžia ranką virš Greis galvos. Pliaukštelėja pirštais. 

Greis sujuda, plačiai atsimerkia, klausiamai apsižvalgo ir visiems 
nusišypso. Jos šypsena romi, nebe prisiverstinė nei baiminga. Ge- 
ro vaiko šypsena. 

— Tikriausiai miegojau, - sako. 

— Ar ką nors prisimeni? - nerimaudamas klausia daktaras Diu- 
ponas. — Tai, kas čia nutiko. 

— Ne, - atsako Greis. - Aš miegojau. Bet, ko gero, sapnavau. 
Sapnavau mamą. Lyg plūduriavo jūroje. Ilsėjosi ramybėje. 

Simonui palengvėja. Ir daktarui Diuponui irgi, sprendžiant iš 
veido išraiškos. Jis ima jai už rankos, padeda pasikelti nuo krėslo. 

— Galimas daiktas, tau truputį suksis galva, - maloniai ją per- 
spėja. - Taip dažnai atsitinka. Ponia Kvinel, ar nepasirūpintumėte, 
kad kas nors ją nuvestų į miegamąjį, kad ji galėtų pagulėti? 

Ponia Kvinel išeina iš kambario sykiu su Greis, laikydama ją už 
rankos, lyg būtų ligonė. Bet dabar ji eina lengvais žingsniais ir at- 
rodo kone laiminga. 

Vyrai lieka bibliotekoje. Simonas džiaugiasi, kad gali pasėdėti; šiuo 
tarpu jis nieko nenori, tik taurelės gero brendžio nervams atpalai- 
duoti, bet, turint galvoje esamą draugiją, to nėra ko per daug tikė- 
tis. Jam truputį svaigsta galva, ir jis nerimauja, ar nebus vėl pakilu- 
si temperatūra. 

— Ponai, - prabyla Diuponas, - nebežinau ką ir daryti. Niekad 
anksčiau man nėra to atsitikę. Tokių rezultatų nesitikėjau. Papras- 
tai pacientai seanso metu nuolankiai vykdo hipnotizuotojo valią. 

Jis atrodo sukrėstas. 

— Prieš du šimtus metų niekam nekiltų abejonių, ką reikia da- 
ryti, - atsiliepia dvasiškasis tėvas Veringeris. - Tai būtų buvęs ne- 
ginčijamas apsėdimo atvejis. Būtų įrodyta, jog Meri Vitni įsikū- 
nijusi į Greis Marks ir jog ji sukurstė ir pastūmėjo į nusikaltimą 
ir padėjo pasmaugti Nensi Montgomeri. Būtų reikėję atlikti eg- 
zorcizmo apeigas. 

— Bet dabar devynioliktasis amžius, - įsiterpia Simonas. - Gali- 
ma kalbėti apie tai kaip apie neurologijos atvejį. 

Jis mielai pasakytų reikia kalbėti, bet nenori taip tiesmukai prieš- 
tarauti Veringeriui. Be to, dar jaučiasi kaip nesavas ir nelabai tik- 
ras moksliniu reiškinio pagrindu. 

— Tokių dalykų yra pasitaikę, - toliau kalba Diuponas. - Apie 
tūkstantis aštuoni šimtai šešioliktus metus Niujorke gyveno tokia 
Meri Reinolds, kurios keistą dvilypę asmenybę aprašė Niujorko 
gydytojas S. L. Mičilas. Tikriausiai jums Žinomas tas atvejis, dak- 
tare Džordanai? Ne? Vėliau Veklėjus labai nuodugniai aprašė tą 

reiškinį „Lancete“. Vadina jį dvilype sąmone, nors griežtai atmeta 
galimybę susisiekti su ta vadinamąja dvyna asmenybe neurohip- 
notizmo priemonėmis, pareikšdamas, kad esama didelės rizikos, 
jog praktikuojantis gydytojas gali paveikti pacientą. Kadangi šiuo 
atžvilgiu jis laikosi labai konservatyvių pažiūrų, visada buvo labai 
nusiteikęs prieš mesmerizmą ir to pobūdžio metodus. 

— Kiek pamenu, kažką panašaus yra aprašęs Puisežeras, - pri- 
duria Simonas. - Galimas daiktas, jog tai vadinamojo dėdouble- 
ment atvejis — lunatinio transo apimtas pacientas pasirodo kaip 
visiškai kita asmenybė, negu buvo nemiegodamas, tačiau abi as- 
menybės nieko nežino viena apie kitą. 

— Tuo labai sunku patikėti, ponai, - įsiterpia Veringeris. - Bet 
nutinka ir nepalyginti keistesnių dalykų. 

— Gamta kartais apdovanoja vieną kūną dviem galvomis, - atsi- 
liepia Diuponas. - Tai kodėl neįmanoma dviem asmenybėms su- 
tilpti vienoje galvoje? Gal esama ne tik dvilypės sąmonės atvejų, 
kaip tvirtina Puisežeras, bet ir dvi skirtingos asmenybės gali dar- 
niai gyventi tame pačiame kūne ir sykiu turėti visiškai skirtingų 
prisiminimų, realiame gyvenime atitikdamos du atskirus asmenis. 
Jeigu taip yra, tikriausiai sutiksite - tai ginčytina, be abejo, - kad 
mūsų sąmonę nulemia tai, ką mes prisimename. 

— Galimas daiktas, —- pratęsia jo mintį Simonas, - bet taip pat 
mūsų sąmonę nulemia tai, ką mes pamirštame. 

- Jeigu iš tiesų taip manote, - įsikiša dvasiškasis tėvas Veringe- 
ris, - ką tuomet pasakysite apie sielą? Juk mes ne kokie iškamšos! 
Tai šiurpi mintis, ir jeigu tai būtų teisybė, juokinga būtų galvoti 
apie moralinę atsakomybę ir, be abejo, apie pačią moralę, tokią, 
kaip šiuo metu ji apibrėžiama. 

— Kitas balsas, kad ir kieno jis buvo, - sako Simonas, - ypač 
pasižymėjo smurtingumu. 

— Bet nevalia jam prikišti tam tikros logikos stokos, - sausai at- 
kerta Veringeris, - nei juo labiau nesugebėjimo matyti tamsoje. 

Simonas prisimena šiltą Lidijos ranką ir nejučia nukaista. Šiuo 
metu jis norėtų, kad Veringeris prasmegtų į jūros gelmes. 

— Jeigu yra du asmenys, kodėl negalėtų būti dvi sielos? - toliau 
samprotauja Diuponas. - Jeigu jau būtinai reikia sielos. Ar paga- 
liau trys sielos ir trys asmenys? Prisiminkime Trejybę. 

— Daktare Džordanai, - kreipiasi dvasiškasis tėvas Veringeris į 
Simoną, neatsiliepdamas į tą teologinį ginčą, - ką jūs parašysite 
apie tai savo ataskaitoje? Medicinos požiūriu, šio vakaro sueiga, 
be abejo, nelabai atitiko įprastus mokslo teiginius ir principus. 

— Aš dar apgalvosiu savo nuostatą, - apdairiai atsako Simonas. - 
Nors, jei sutiksime su daktaro Diupono prielaidomis, kaip mato- 
te, galime pripažinti, kad Greis Marks nekalta. 

— Pripažinti tokią galimybę būtų rizikinga tikėjimo atžvilgiu, - 
pareiškia dvasiškasis tėvas Veringeris. - Aš pageidaučiau tokio 
sprendimo, kuris man suteiktų jėgų melsti malonės, nes visada ti- 
kėjau, kad Greis nekalta, ar veikiau vyliausi, nors turiu prisipažin- 
ti, jog mano tikėjimas šiek tiek susvyravo. Bet jeigu tai, ką regėjo- 
me savo akimis, yra gamtos reiškinys, kas tokie mes esame, kad 
1mtume tuo abejoti? Visa ko pradžia yra Dievas, ir Jis turi Savo 
sumetimų, nors ir kokie migloti jie atrodytų mūsų, mirtingųjų, aki- 
mis Žiūrint. 


Simonas grįžta namo vienas. Naktis šviesi ir šilta, mėnulis, beveik 
pilnas, apriestas ūko drignės; kvepia nupjautais žolynais, dvokia 
arkliašūdžiais ir vos vos trenkia šunimi. 

Visą vakarą jis laikėsi šaltakraujiškai, bet dabar galva degė kaip 
ugnyje ir plyšo iš skausmo. Širdyje atsiliepė tylus vaitojimas; gal- 
voje chaosas ir sumišimas, ir blaškymasis. Kas atsitiko biblioteko- 
je? Ar Greis iš tikrųjų buvo transo apimta, ar vaidino komediją ir 
slapčia juokėsi? Jis puikiai Žino, ką matė ir girdėjo, bet gal stebėjo 
apgaulią regimybę, nesugebėdamas to įrodyti. 

Jeigu savo ataskaitoje aprašys tai, ką gali paliudyti, ir jeigu ata- 
skaita bus pridėta prie malonės prašymo Greis naudai, jis tikras, 
jog ji beregint pavers viską niekais, nors būtų ir menkiausia gali- 
mybė, kad prašymas bus patenkintas. Tokius prašymus skaito tei- 

singumo ministrai ir tolygūs jiems pareigūnai; tai pragmatikai, re- 
alistai, reikalaujantys pagrįstų įrodymų. Jeigu jo ataskaita išeis vie- 
šumon, taps oficialiu dokumentu ir bus plačiai pagarsinta, jis aki- 
moju pasidarys pajuokos objektu, ypač tarp medicinos akademi- 
jos tikrųjų narių. Tai reikš, kad galutinai sužlugs jo planai įsteigti 
pamišėlių namus, nes kas gi materialiai parems tokią ligoninę, Ži- 
nodamas, jog jai vadovaus pusgalvis, tikįs mistiniais balsais? 

Jokiu būdu jis negali rašyti tokios ataskaitos, kokios pageidauja 
Veringeris, nenusižengdamas savo principams. Protingiausia būtų 
suvis nieko nerašyti, bet Veringeris vargu ar jį taip lengvai paleis iš 
rankų. Šiaip ar taip, aišku, jog jis negali nieko tvirtinti nei sakyti 
tiesos, nes tiesa jam nepavaldi. Ar veikiau jam nepavaldi Greis. Ji 
grakščiai eina priekyje, tokia artima ir vis dėlto nepasiekiama, 1r 
tolydžio grąžosi pažiūrėti, ar jisai vis dar seka įkandin. 

Jis staigiai nuo jos nusisuka ir mintimis gręžiasi prie Rachelės. 
Ji bent jau apčiuopiama, su ja galima grumtis, paimti viršų. Ji neiš- 
slys jam pro pirštus. 

Namai skendi tamsoje; Rachelė tikriausiai miega. Jis nenori jos 
matyti, šį vakarą nė kiek jos negeidžia, netgi priešingai: prisiminus 
ją, jos įsitempusį kaulo spalvos kūną, atsiduodantį kamparu ir nu- 
vytusiomis žibuoklėmis, jam darosi bloga; bet jis Žino, jog viskas 
pasikeis, kai tik jis peržengs slenkstį. Pirštų galais ims kopti laip- 
tais, kad jos išvengtų. Paskui apsisuks, nueis į jos miegamąjį, šiurkš- 
čiai papurtęs pažadins. Šiąnak jai trinktelės, kaip ji buvo prašiusi; 
dar niekad nėra jos mušęs, tai kažkas nauja. Jis nori ją nubausti už 
tai, kad pernelyg prie jos pripratęs. Jis nori, kad ji prapliuptų verk- 
ti, bet ne per garsiausiai, kitaip išgirs Dora ir ištrimituos. Stebuk- 
lai, kad ligi šiol ji dar nenusiklausė, ką jie daro: jiedu vis nerūpes- 
tingiau elgiasi. 

Žino, jog artėja repertuaro pabaiga: baigiasi visa tai, ką Rache- 
lė gali pasiūlyti; išsenka ji pati. Kas atsitiks prieš pat pabaigą? Ir 
kaip atrodys pati pabaiga? Juk paprastai viskam ateina galas, bū- 
na savotiškas finalas. Jis nesugeba sutelkti minčių. Ko gero, šią- 
nakt jam reikės atsisakyti malonumų. 

Atsirakina duris, atidaro kaip galima tyliau. Ji čia pat, už durų; 
laukia jo prieškambaryje, prietemoje. apsisiautusi mėnesienoje bo- 
luojančiu peniuaru klostuotais apvadais. Ji apsiveja rankomis, spau- 
džia jį prie savęs, priglusdama visu kūnu. Dreba nuo kojų iki gal- 
vos. Jam pašoka noras šiurkščiai ją nublokšti nuo savęs, lyg ji būtų 
voratinklis, prilipęs prie veido, ar gumulas lipnių tenėsių. Vietoj to 
ją bučiuoja. Jos veidas drėgnas; ji verkė. Ji tebeverkia. 

- Šiukštu, - kužda jis, glostydamas jai plaukus. - Šiukštu, Rachele. 

Štai ko jis tikėjosi iš Greis - kad ji taip drebėtų ir kabintųsi į jį; 
jis dažnai piešdavo vaizduotėje tokias akimirkas, nors, kaip da- 
bar susivokia, per daug teatrališkai. Tos scenos visada būdavo 
meniškai apšviestos, judesiai — taip pat ir jo — grakštūs ir lėti, 
pilni savotiško prašmatnaus virpulio, nelyginant mirties paveiks- 
lai balete. Dabar, kai reikia pačiam suvaidinti tą sceną, jaudinan- 
tis nerimas atrodo nebe toks žavus. Nušluostyti gazelės ašaras - 
tai viena, o visai kas kita nušluostyti nosį. Jis naršo po kišenes 
graibydamasis nosinės. 

- Jis grįžta, - šaižiai sukužda Rachelė. - Gavau jo laišką. 

Akimirką Simonas nesuvokia, ką ji turi galvoje. Savaime supran- 
tama, majorą. Simonas buvo jį nugramzdinęs į vienokią ar kitokią 
paleistuvystės bedugnę ir visiškai pamiršęs. 

— Ak, ką dabar darysime? - dūsauja ji. 

Melodramiška intonacija anaiptol nesušvelnina nerimo, bent 
jau jai. 

— Kada? - pakuždomis klausia Simonas. 

— Jis parašė laišką, - šniurkščioja ji. - Meldžia atleidimo. Rašo, 
kad pasitaisė — trokšta viską pradėti iš naujo, — taip jis amžinai 
šneka. Dabar turėsiu tave prarasti - tai nepakeliama! 

Jos pečiai virpa, rankos konvulsyviai glėbia jį per liemenį. 

— Kada jis parvažiuoja? — iš naujo klausia Simonas. 

Ir vėl kaip niekad ryškiai atgyja mintyse scena, kurią taip dažnai 
įsivaizduodavo, jausdamas malonų šiurpą - jis jodo Rachelę, ma- 
joras išdygsta tarpdury, pasipiktinęs iki širdies gelmių, su nuogu 
kardu rankoje. 

— Po dviejų dienų, - ašarų veržiama gerkle atsako Rachelė. - 
Poryt vakare. Traukiniu. 

— Eikš, - sako Simonas. 

Koridorium vedasi ją į jos miegamąjį. Dabar, suvokęs, jog ne tik 
reikia, bet ir būtina nuo jos bėgti, pajunta jai nesuvaldomą geismą. 
Ji užžibino žvakę; žino jo skonį. Jiems lieka nedaug laiko; gresia 
pavojus įkliūti; baimė ir panika tarytum dar stipriau sukursto geis- 
mą, širdis daužosi kaip padūkusi. Mintyse jis taria — iš fiesų — gal 
paskutinį kartą verčia ją į lovą ir visu svoriu užgula ant viršaus, 
karštligiškai naršydamas po peniuaro klostes. 

— Nepalik manęs, - aimanuoja Rachelė. - Nepalik manęs su juo! 
Tu neįsivaizduoji, ką jis man padarys! 

Šįkart ji neapsimeta - iš tikrųjų siaubingai kankinasi. 

— Nekenčiu jo! Kad jis būtų kur galą gavęs! 

— Tyliau! - sukužda Simonas. - O Dora išgirs. 

Jis beveik to trokšta; šiuo metu geiste geidžia Žiūrovų. Išrikiuo- 
ja aplink lovą būrį pamėkliškų Žioplių: čia stovi ne tik majoras, bet 
ir dvasiškasis tėvas Veringeris, ir Džeromas Diuponas, ir Lidija. Ir 
svarbiausia - Greis Marks. Jis geidžia, kad ji imtų pavyduliauti. 

Rachelė nustoja raitytis. Žalsvos akys plačiai atsimerkia, įsiste- 
beilija į Simoną. 

— Jis gali ir negrįžti, - sako ji. 

Akių rainelė nežmoniškai išsiplėtusi, vyzdžiai ne ką didesni nei 
aguonų grūdeliai; gal ji vėl įniko į opijų? 

— Jam gali atsitikti nelaimė. Jei niekas jo nematys. Jam gali atsi- 
tikti nelaimė šičia, namie; tu palaidotum jį sode. 

Ta mintis ne staiga dingtelėjo į galvą: tikriausiai ji jau viską ap- 
svarstė iš anksto. 

— Gyventi šičia nebegalėtume; kas nors dar jį aptiktų. Išvažiuo- 
tume į Jungtines Valstijas. Traukiniu! Tuomet visada būtume kar- 
tu. Niekas mūsų neberastų! 

Simonas lūpomis užčiaupia jai burną. Ji supranta tai kaip pri- 
tarimą. 

— Ak, Simonai! - atsidūsta ji. - Žinojau, kad tu manęs niekada 
nepaliksi! Tu man brangesnis už gyvybę! 

Ji apiberia bučiniais jo veidą; atrodo. lyg jai būtų užėjęs epilep- 
sijos priepuolis. 

Tai dar vienas scenarijus aistrai sukurstyti, ypač jos aistrai. I|- 
gai netrukus, ilsėdamas šalia jos, Simonas bando mintyse atkurti 
tai, ką ji tikriausiai įsivaizdavo. Trečiarūšis romanėlis, kruviniau- 
sia 1r lėkščiausia Ainsvorto ar Bulverio-Litono versija: girtas ma- 
joras svirduliuodamas kopia prieangio laiptais, vienui vienas, tam- 
soje, paskui įvirsta į prieškambarį. Rachelė jo jau laukia: jis smo- 
gia jai, paskui, girto žmogaus gašlos perimtas, glėbia ją, susitrau- 
kusią iš baimės. Ji suspiegia nesavu balsu ir meldžia malonės, jis 
šėtoniškai kvatoja. Bet išvadavimas čia pat: še tau, smagus kirtis 
kastuvu per galvą iš užpakalio. Jis susmunka dusliai dunkstelė- 
damas ant medinių grindų ir, sugriebtas už kojų, velkamas kori- 
dorium virtuvėn, kur jo laukia Simono odinis krepšys. Miklus pjū- 
vis skalpeliu per gerklę; kraujas čiurškia į pamazgų kibirą, ir vis- 
kas baigta. Mėnesienos apšviesta pakasimo scena, ir štai jis guli 
kopūstų lysvėje, o tuo tarpu Rachelė, apsisiautusi priderama ske- 
peta, laikydama rankoje aptamsintą žibintą, iškilmingai prisie- 
kia, jog dabar, kai jos labui Simonas ryžosi tokiam žygiui, amži- 
nai jam priklausysianti. 

Bet pro virtuvės duris spokso Dora. Nevalia leisti jai pasprukti; 
Simonas ją vaikosi aplink namą, užspeičia galiniame virtuvės kam- 
barėlyje ir paskerdžia kaip kiaulę, o Rachelė tuo tarpu nualpsta, 
perimta šiurpo, paskui susitvardo, kaip tikrai didvyrei pritinka, ir 
šoka jam pagalbon. Dorai pakasti reikia daugiau darbo, gilesnės 
duobės, o po to seka gašlos siautulio scena ant virtuvės grindų. 

Veikiau juodas humoras. O paskiau? Paskiau jis - žmogžudys, o 
Rachelė - vienintelė nusikaltimo liudytoja. Jiedu susituokia, ir jis 
grandinėmis prie jos prikaustytas, prirakintas, kaip ji to trokšta. 
Niekada jis neišsivaduos. Bet štai vaidmuo, kurio ji tikrai nebuvo 
numačiusi: kai tik jie atsiduria Jungtinėse Valstijose, ji pasidaro 
incognito. Lieka be vardo. Tampa nežinoma, viena tų, kurios daž- 
nai plūduriuoja kanaluose ar kituose vandens telkiniuose: Nežino- 
mos moters lavonas kanale. Kas jį įtars? 

Kokiu metodu jis pasinaudos? Lovoje, gašlos įkarštyje, ilgi jos 
plaukai apsivynioja apie kaklą, reikia tik vos vos suveržti. Nuo tos 
minties jį nukrečia šiurpas, kokių reta, atitinkantis žanro kanonus. 

Rytą ji viską bus pamiršusi. Jis pasiverčia jos pusėn, suglosto jai 
plaukus. Švelniai paliečia kaklą. 


Pažadina saulė; jis tebeguli šalia, jos lovoje. Naktį pamiršo grįžti į 
savo kambarį, ir tai nenuostabu: buvo labai išvargęs. Girdi Dorą 
virtuvėje dunksint ir trinksint indais. Rachelė guli ant šono, pasi- 
rėmusi ranka, ir žiūri į jį; ji nuoga, tik susivyniojusi į paklodę. Ant 
rankos, aukščiau alkūnės, matyti mėlynė, bet jis neprisimena, kad 
būtų jai uždavęs. 

Pasikelia ir atsisėda. 

— Einu, - sukužda. - Dar Dora išgirs. 

— Man vis viena, - atsiliepia ji. 

— Bet tavo garbė... 

— Nieko baisaus, - sako ji. - Po dviejų dienų mūsų čia nebebus. 

Ji kalba dalykiškai; jos akimis žiūrint, viskas nuspręsta, sandėris 
sudarytas. Jam dingtelėja - ir kodėl tik pirmą kartą? - kad ji gal 
pamišusi ar nebe toli to; ar tiesiog doroviškai sugedus. 

Simonas sėlina laiptais, nešinas batais ir švarku, kaip prisisiau- 
tėjęs plevėsa studentas. Šiurpuliai bėga per kūną. Tai, ką jis palai- 
kė paprasčiausia komedija, ji priėmė už gryną pinigą. Ji tikrai gal- 
voja, jog jis, Simonas, taip ją įsimylėjęs, kad nužudys jos vyrą. Ką ji 
darys, kai jis atsisakys? Jam svaigsta galva; po kojomis jis nejaučia 
žemės; atrodo, kad smenga kiaurai. 

Jis užeina pas ją prieš pusryčius. Ji sėdi svetainėje ant sofos; 
atsistoja, pasisveikina aistringu bučiniu. Simonas atšlyja, nusiskun- 
džia sveikata: vėl pasireiškęs pelkių drugys, kuriuo jis užsikrėtęs 
Paryžiuje. Jie neįgyvendinsią savo ketinimų - šitaip jis nusako jų 
užmačias, kad ją nuginkluotų, - jeigu jis nedelsiant negausiąs rei- 
kiamo vaisto, kitaip jis neatsakąs už pasekmes. 

Rachelė paliečia jo kaktą, kuria jis apdairiai susivilgė kempine 

savo kambaryje. Sunerimsta, kaip ir pridera, bet nesugeba nuslėp- 
ti džiaugsmo: ji jau pasirengusi ji slaugyti, atlikti kitą vaidmenį. Jis 
numano, ką ji turi galvoje: maitinsianti jį jautienos sultiniais ir dre- 
bučiais, suvystysianti į antklodes, įtrynusi garstyčiomis, apmutu- 
riuosianti kiekvieną kūno dalį, išsikišusią ar bent žadančią išsikiš- 
ti. Jis būsiąs jos vaikelis, silpnutis, menkutis, bejėgis, visiškai jos 
valioje, - toks jos tikslas. Jam reikia gelbėtis nuo jos, kol nevėlu. 

Jis išbučiuoja jai pirštų galiukus. Jam reikia jos pagalbos, mei- 
liai sako jis. Jo gyvybė jos rankose. Įspraudžia jai saujon laiškutį 
kalėjimo viršininko žmonai: meldžiąs nurodyti jam kokį gydytoją, 
nes nė vieno čia nepažįstąs. Kai tik ji sužinosianti adresą, nulėk- 
sianti pas gydytoją ir gausianti vaistus. Jis pakeverzojo receptą ne- 
įskaitoma rašysena. Duoda jai pinigų. Doros negalima siųsti, pri- 
duria jis, neįtikėtina, kad ji sugebėtų mikliai apsisukti. Laikas ne- 
laukia: gydytis reikia pradėti nedelsiant. Ji linktelėja, ji supranta: 
padarysianti viską, karštai patikina ji. 

Išblyškusi, virpėdama, bet ryžtingai susičiaupusi, ji užsideda gob- 
tuvą ir išbėga. Kai tik ji dingsta iš akių, Simonas nusišluosto veidą ir 
šoka krautis mantą. Išsiunčia Dorą pašaukti vežiko, nešykštėdamas 
jai arbatpinigių. Belaukdamas vežiko, parašo laišką Rachelei, man- 
dagiai atsisveikina, prasimesdamas pašlijusia motinos sveikata. Ne- 
bevadina jos Rachele. Prideda kelis banknotus, bet nė vieno meilaus 
žodžio. Jis matęs pasaulio ir nenori šitaip įkliūti į spąstus arba tapti 
šantažo auka: vyro mirties atveju ji neapkaltins jo netesėjus pažado 
vesti. Gal ji pati nužudys majorą: iš jos galima ir daugiau ko tikėtis. 

Ketina taip pat brūkštelėti laiškutį Lidijai, bet persigalvoja. Lai- 
mė, kad jis niekad jai oficialiai nepasipiršo. 

Atvažiuoja puskarietė - veikiau dviratis vežimaitis, — ir jis įmeta 
į ją abu savo lagaminus. 

— Į stotį, - įsako. 

Kai tik pasijus atstu nuo Kingstono ir pakankamai saugus, para- 
šys Veringeriui ir pažadės atsiųsti šiokią ar tokią ataskaitą, kad tik 
laimėtų laiko. Šiaip ar taip, sugebės rasti išeitį, tokią išeitį, kuri ga- 
lutinai nesužlugdytų jo vardo. Bet, svarbiausia. reikia ryžtingai baig- 

ti tą pražūtingą interliudą. Trumpai aplankęs motiną ir pertvarkęs 
savo santaupas, išvyks į Europą. Jei motina išsivers ir su mažiau 
pinigų — oji tikrai išsivers, - jis galės sau leisti tą menkutę prabangą. 

Jis pasijunta saugus tik atsidūręs traukinio vagone, užsitrenkus 
durims. Matant uniformuotą kontrolierių, jam darosi ramiau. Vėl 
įsivyrauja tvarka. 

Europoje jis tęs toliau savo mokslo tiriamąjį darbą. Susipažins 
su daugeliu pagrindinių minties mokslo krypčių, bet savo nekurs, 
bent šiuo tarpu. Jis priėjo pasąmonės slenkstį ir pažvelgė kitapus 
ar veikiau žemyn. Galėjo nuvirsti. Galėjo įkristi. Galėjo paskęsti. 

Gal verčiau mesti visas teorijas ir sutelkti pastangas į būdus ir 
priemones. Sugrįžęs Amerikon, imsis veiklos. Skaitys paskaitas, 
rinks aukas. Pastatys pavyzdinius pamišėlių namus su gražiai pri- 
žiūrimu parku, geriausia sanitarine įranga ir kanalizacija. Ką jau 
ką, o patogumų regimybę, nors ir kokie tai būtų namai, amerikie- 
čiai vertina labiausiai. Labai didelį pasisekimą turės pamišėlių na- 
mai su patogiomis erdviomis palatomis, hidroterapijos prietaisais 
ir gausybe mechaninių aparatų. Reikės aibės ratukų, kurie sukasi 
dūgzdami, reikės guminių taurelių, prisisiurbiančių prie kūno. Lai- 
dų, pritvirtinamų prie galvos. Matavimo prietaisų. Reklaminėse 
brošiūrose dažnai vartos žodį „elektrinis“. Svarbiausia, kad ligo- 
niai būtų švarūs ir paklusnūs - tam pravers vaistai, - ir kad jų gimi- 
nės džiaugtųsi ir gėrėtųsi. Kaip ir mokyklose, reikia daryti įspūdį 
ne mokiniams, bet tiems, kurie apmoka sąskaitas. 

Reikės eiti į kompromisus. Bet dabar - jo nuomone, labai stai- 
giai - jis pasiekė deramą amžių. 

Traukinys rieda iš stoties. Lekdama iš paskos lyg neviltin puolęs 
vaiduoklis, visu keliu jį lydi juodų dūmų driekena ir gaili pratisa 
aimana. 


Tik pusiaukelėje nuo Kornvalio jis pagaliau leidžia sau mintimis 
grįžti prie Greis. Ar ji pagalvos. kad jis paliko ją likimo valiai? Kad 
gal nustojo ja tikėti? Jeigu iš tiesų ji nežino, kas atsitiko paskutinį 

vakarą, turės pagrindą taip manyti. Jo suklaidinta, nesugebės su- 
vaikyti minčių, kaip jis nesugebėjo, jos suklaidintas. 

Veikiausiai ji dar nežino, kad jis išvyko iš miesto. Įsivaizduoja ją 
sėdint įprastoje vietoje, dygsniuojant skiautinę antklodę; gal dai- 
nuoja; klausosi, bene pasigirs jo žingsniai už durų. 

Lauke ima lynoti. Ilgai netrukus, traukinio siūbavimo užliūliuo- 
tas, jis užsnūsta; prisišlieja prie sienos. Štai Greis balta suknele 
eina skersai saulės užlietos vejos jo pasitikti, nešina glėbiu raudo- 
nų gėlių: jos tokios ryškios, kad jis mato rasos lašelius. Eina basa, 
palaidais plaukais, šypsodama. Paskui jis pastebi, kad ji eina ne 
žole, bet vandeniu; ir kai jis ištiesia rankas, siekdamas ją apkabin- 
ti, ji išsisklaido kaip rūkas. 

Jis kniostelėja iš miego; susivokia tebesėdįs traukinyje, o už lan- 
go kamuoliais lekia pilkšvi dūmai. Lūpomis priglunda prie stiklo. 


XIV. 


LAIŠKAS X 


1863 m. balandžio 1 diena. Kalinė Greis Marks kalta dviguba 
žmogžudyste arba, kitaip sakant, bendrininkavimu nusikaltime. 
Sprendžiant iš jos įžūlumo, ji anaiptol nejautrios prigimties, o 
dėkingumo stoka neginčijamai rodo ją esant netinkamo būdo. 


1863 m. rugpjūčio 1 diena. Ta nelaimėlė pasidarė pavojinga, ir aš 
būgštauju, kad ji gali mums parodyti, ką sugeba. Deja, yra žmo- 
nių, kurie ją remia. Ji nedrįstų meluoti, jeigu jos neremtų susi- 
telkę apie ją žmonės. 


— KALĖJIMO KOMENDANTO DIENORAŠTIS, 
Provincijos pataisos namai, 
Kingstonas, Vakarų Kanada, 1863 


...JOS pavyzdingas elgesys visus trisdešimt kalinimo metų, iš ku- 
rių paskutinius ji praleido tarnaudama kalėjimo viršininko na- 
muose, kur ja buvo visiškai pasitikima, ir tai, jog daugelis įtakin- 
gų Kingstono džentelmenų įsitikinę, kad ji verta malonės ir tei- 
sėtai jos nusipelno, visa tai neginčijamai rodo, jog esama rimtų 
abejonių, kad ji pasibaisėtina įsikūnijusi šėtonė, kokia Makder- 
motas ją bandė nupiešti visuomenei. 


— WILLIAM HARRISON, 
„Prisimenant Kinero tragediją“, 
rašyta laikraščiui Newmarket Era, 1908 


Mano laiškai! Balti bežadžiai negyvo popieriaus lakšteliai! 
Ir vis dėlto, man rodos, jie gyvi, jie virpa, 
Kai kaspinus atrišu drebančia ranka... 


— ELIZABETH BARRETT BROWNING, 
Portugališki sonetai, 1850 


JU. 


Daktaras Simonas Džordanas poniai S. D. Hamfn, 
Kingstonas, Vakarų Kanada 


1859 m. rugpjūčio 15 diena 
Gerbiama ponia Hamiri, 


rašau Jums paskubomis, kviečiamas nedelsiant vykti namo šei- 
myniniais reikalais, į kuriuos laikau savo priederme atsiliepti ne- 
gaišdamas. Mano mielai Mamai staiga pablogėjo sveikata, kuria ji 
niekad negalėjo girtis, ir dabar ji atsidūrė prie mirties slenksčio. 
Meldžiu Viešpatį, kad leistų man atskubėti laiku, kol neišmušė jos 
paskutinė valanda. 

Labai apgailestauju, kad negalėjau Jūsų palaukti ir asmeniškai 
atsisveikinti bei atsidėkoti už tai, jog, man gyvenant Jūsų pastogė- 
je, buvote tokia maloni ir atidi; bet esu įsitikinęs, jog savo moteriš- 
ka širdimi ir jautrumu nesunkiai suprasite, kad man reikėjo taip 
skubotai išvykti. Nežinau, ar ilgai būsiu išvykęs. ar kada sugebėsiu 
grįžti į Kingstoną. Jeigu Mama mirs, būsiu priverstas sutvarkyti 
šeimyninius reikalus; o jeigu jai bus skirta kurį laiką dar pabūti su 
mumis, man nevalia trauktis nuo jos nė per žingsnį. Nėra abejo- 
nės, jog Žmogus, šitaip aukojęsis savo sūnui, nusipelno ne ką ma- 
žesnio aukojimosi. 

Menkai tikėtina, jog kada nors ištaikysiu laiką sugrįžti į Jūsų 
miestą; bet visada minėsiu Kingstone praleistas dienas — kaip ir 

Jus, vieną garbiausių prisiminimų. Jūs žinote. kaip aš žaviuosi Jū- 
sų ryžtingumu nelaimės akimirką ir kaip Jus gerbiu; ir tikiuosi, 
kad savo širdyje Jūs irgi įžvelgsite tokius pat jausmus 


Jums atsidavusiam 


Simonui Džordanui. 


PS. Pridedu nedidelę sumą, kuria tikiuosi padengti išlikusią mažy- 
tę skolą. 

PPS. Dedu viltis, jog netrukus jus aplankys džiaugsmas, pagaliau 
susitikus su vyru. 


- S. 


Be 


Ponia Viljam P Džordan, Palėpščių namai, Lumisvilas, 
Masačūsetsas, Jungtinės Amerikos Valstijos, 
poniai S. D. Hamfrn, Žemutinė Sąjungos gatvė, Kingstonas, Vakarų 
Kanada 


1859 m. rugsėjo 29 diena 


Gerbiama ponia Hamfri, 


drįstu jums grąžinti visus septynis laiškus, siųstus mano mielam 
Sūnui ir užsilikusius šičia, jam išvykus; kambarinė netyčia juos at- 
plėšė, tad jums bus aišku, kodėl jie užantspauduoti mano, bet ne 
jūsų antspaudu. 

Mano Sūnus šiuo metu keliauja po Europą, lankydamas priva- 
čias psichiatrines prieglaudas ir gydyklas, atlikdamas tyrimus, bū- 
tinus darbui, kuriam jis pasiskyrė, - didžiai reikšmingam darbui, 
kuris palengvins Žmonių kančias ir kurio nevalia pertraukti ko- 

kiais menkesniais sumetimais, nors ir kokie svarbūs jie atrodytų 
Žmonėms, nesuvokiantiems mano Sūnaus pašaukimo reikšmės. Ka- 
dangi jis nuolat keliauja, nematau galimybės jam persiųsti jūsų laiš- 
kus; tad grąžinu jums, numanydama, jog pageidautumėte sužino- 
ti, kodėl negaunate atsakymo; vis dėlto negaliu nepareikšti, kad, 
negaudama atsakymo, savotiškai jį gaunate. 

Mano Sūnus minėjo, kad jūs, galimas daiktas, mėginsite iš nau- 
jo užmegzti su juo nutrūkusius santykius; ir nors nieko daugiau - 
kaip reikiant - neaiškino, aš nesu nei luoša, nei atsiskyrusi nuo 
pasaulio, kad nesugebėčiau skaityti tarp eilučių. Jei pageidautu- 
mėte išklausyti nuoširdų, bet pilną geriausių norų senos moters 
patarimą, leiskite man pasakyti, jog, kuriant pastovią dviejų lyčių 
sąjungą, didžiausią kliūtį visada sudaro amžiaus ir turto skirtumas; 
bet jos tampa stačiai neįveikiamos, kai atsižvelgiama į moralines 
vertybes. Galima suprasti moterį, kuri elgiasi skubotai ir lengva- 
būdiškai, pakliuvusi į tokią padėtį, į kokią pakliuvote jūs, - aš pui- 
kiai suvokiu, kaip nemalonu nežinoti, kur dingo teisėtas vyras; bet 
jums būtų pravartu įsidėmėti, jog tuo atveju, kai toksai vyras mir- 
tų, joks kitas principingas vyras niekada nevestų moters, paanksti- 
nusios vedybinius santykius. Vyrai gamtos ir Apvaizdos dėka turi 
tam tikrą, tik jiems dovanotą veiksmų laisvę; tačiau moteriai ne- 
abejotinai privalu laikytis pagrindinio reikalavimo - ištikimybės 
moterystės įžadui. 

Patapusi našlė, iš pat pirmų dienų supratau, jog labiausiai rami- 
na protą kasdienis Biblijos skaitymas; taipgi smulkūs rankdarbiai 
padeda rikiuoti mintis. Be to, jūs tikriausiai turite garbingą bičiu- 
lę, kuri galėtų sušvelninti jūsų sielvartą, negeidaudama gilintis į jo 
priežastis. Visuomenės nuomonė ne visada atitinka tiesą; betgi tas 
pats pasakytina ir apie moters garbę. Verčiau visomis įmanomo- 
mis priemonėmis saugoti garbę, užuot skelbus apie savo bėdą, nes 
jai gali pakenkti pikti liežuviai; šiuo požiūriu protingiausia būtų 
nieku gyvu nerašyti apie savo jausmus laiškuose, kurie keliauja 
paštu ir gali pakliūti į rankas asmenims, susigundantiems juos per- 
skaityti siuntėjui nežinant. 


480 i 


Teikitės, ponia Hamfri, išklausyti mano nuomonę, kurią 1šsa- 
kau linkėdama jums ateityje kuo geriausios kloties 


nuoširdžiai jums atsidavusi 


(ponia) Konstancija Džordan 


t 


Greis Marks, provincijos kalėjimas, Kingstonas, Vakarų Kanada, 
daktarui Simonui Džordanui 


1859 m. gruodžio 19 diena 
Gerbiamas daktare Džordanai, 


rašau jums padedama Klari, kuri visada buvo mano geriausia 
draugė, gavo man popieriaus lakštą ir, laikui atėjus, išsiųs laišką, o 
ašjai atsilyginsiu pagelbėdama tvarkyti nėrinius ir dirbti kitus dar- 
bus. Visa bėda, jog nežinau, kur jį siųsti, nes neišmanau, kur jūs 
išvykote. Bet jei tik sužinosiu, tuojau pat išsiųsiu. Tikiuosi, kad 
įskaitysite mano raštą, nes aš nelabai pratusi rašyti; ir galiu kas- 
dien tam ištaikyti vos menką valandėlę. 

Kai sužinojau, kad jūs taip greitai išvykote, nė žodelio man ne- 
palikęs, baisiai nusiminiau, nes pagalvojau, kad veikiausiai apsir- 
gote. Stačiai galva nenešė, kad galėjote išvykti nė sudie man nepa- 
sakęs, nors šitiek laiko mudu praleidome bešnekėdami; aš nual- 
pau viršutinio aukšto koridoriuje, ir kambarinė persigandusi metė 
į mane gėlių vazą su vandeniu ir gėlėmis; todėl labai greit atsipei- 
kėjau, nors vaza ir susikūlė. Ji pagalvojo, kad man vėl užėjo prie- 
puolis ir kad aš iš naujo išprotėsiu; laimė, viskas baigėsi gerai, aš 
susitvardžiau, stačiai mane ištiko šokas, taip staigiai sužinojus nau- 
jieną, o dar ėmė drebėti širdis, kaip dažnai man atsitinka. Vaza 

man perkirto smilkinį. Keista, jog šitiek daug kraujo gali ištekėti iš 
žaizdelės galvoje, nors ir kokia menka ji būtų. 

Labai nuliūdau, kad išvykote, nes man patikdavo su jumis kal- 
bėtis; bet, kaip girdėjau, jūs turėjote vyriausybei parašyti laišką 
mano labui, kad mane išleistų laisvėn, bet būgštauju, jog niekad jo 
nebeparašysite. Nėra nieko baisesnio, kaip duoti viltį, o paskiau ją 
atimti, tai beveik dar baisiau, nei suvis jokios vilties neturėti. 

Nuoširdžiai tikiuosi, kad parašysite laišką, mane užtardamas, bū- 
siu už tai jums labai dėkinga, ir tikiuosi, kad esate geros sveikatos 


Greis Marks 


o 


Daktaras Simonas P Džordanas, per daktaro Binsvangenio malonę, 
Bellevue, Kroiclingenis, Šveicarija, - 
daktarui Edvardui Markiui, Dorčestenis, Masačūsetsas, 
Jungtinės Amerikos Valstijos 


1860 m. sausio 12 diena 
Mielas Edai, 


Atleisk, kad taip ilgai nerašiau ir nedaviau naujo adreso. Dalykas 
tas, jog kilo šiokia tokia painiava, ir praėjo kuris laikas. kol viskas 
grįžo į savo vėžes. Kaip sakė Bernsas, „kad ir gudriausiai spęsdamas 
spąstus pelėms ir žmonėms, dažnai nudegi nagus“, ir man teko stai- 
giai dingti iš Kingstono, nes buvau įkliuvęs į keblią padėtį, kuri galė- 
jo veikiai labai pakenkti ir man, ir mano ateities planams. Kurią 
dieną prie taurės chereso gal papasakosiu tau visą istoriją; nors šiuo 
metu ji man daugiau primena košmarą negu istoriją. 

Be visa kita, aišku viena: mano darbas su Greis Marks drastiš- 
kai pakrypo į tokią pusę, jog man pačiam sunku suvokti, ar tai 

būta, ar sapnuota. Kai prisimenu, kokias didžias viltis puoselėjau 
imdamasis to įsipareigojimo - pasiryžęs, gali tuo neabejoti, pada- 
ryti didelius atradimus, kurie apstulbintų susižavėjusį pasaulį, tu- 
riu pagrindą kone pulti į neviltį. Tačiau ar iš tiesų tai buvo didžios 
viltys, ar veikiau paprasčiausias tuščios garbės siekimas? Šiandien, 
žvelgdamas į praeitį iš patogios padėties, nesu visiškai tuo tikras; 
bet, šiaip ar taip, nors ir siekiau garbės, ko gero, gavau deramą 
atpildą, nes apskritai, galimas daiktas, šokau į kovą su vėjo malū- 
nais ar puoliau bergždžiai vaikytis šešėlių, 1r kone pats galvos ne- 
tekau iš paskutiniųjų stengdamasis kitam įdėti trūkstamą šulą. 
Daugmaž kaip mano bendravardis apaštalas Simonas mėčiau tin- 
klus į gelmę, tačiau, priešingai nei jis, ištraukiau sireną, kuri, užuot 
buvusi nei velnias, nei gegutė, buvo ir velnias, ir gegutė ir giedojo 
saldžiai, bet sykiu pražūtingai. 

Nežinau, kuo save laikyti: tyčinės apgaulės auka ar kuo nors 
blogiau - apakusiu pusgalviu; bet, galimas daiktas, pasirodys, jog 
visos abejonės yra muilo burbulas ir jog visą tą laiką bendravau su 
tokia aiškiai nekalta moterimi, kad, stengdamasis pranokti save 
patį įžvalgumu, pristigau proto tat pamatyti. Prisipažįstu — bet tik- 
tai tau, - jog dėl visos tos istorijos man grėsė nervų pakrikimas. 
Nežinoti - griebtis užuominų ir pranašingų ženklų, įtaigų ir neįgy- 
vendinamas viltis žadinančių kuždesių - lygiai taip pragaištinga, 
kaip matyti vaiduoklius. Kartais naktį prietemoje man pasivaide- 
na jos veidas, sakytum viliojantis ir mįslingas miražas... 

Bet atleisk mano nesveikam protui už tas padrikas mintis. Nu- 
jaučiu, jog dar padarysiu didelį atradimą, jeigu tik sugebėsiu aiš- 
kiai įžvelgti, kokį kelią reikia pasirinkti; tačiau šiuo tarpu vis dar 
klaidžioju tamsoje, vien žaltvykslių vaikydamasis. 

Dabar apie tikresnius dalykus: čionykštė klinika remiasi labai 
aiškiais ir veiksmingais kriterijais ir tiria įvairius gydymo metodus, 
taipgi vandens terapiją; galimas daiktas, kad ją imsiu pavyzdžiu 
savo projektui, jeigu kada nors pavyktų jį įgyvendinti. Daktaras 
Binsvangeris buvo labai svetingas ir leido man stebėti kai kuriuos 
įdomiausius atvejus. Lengviau atsidusau sužinojęs, jog tarp ligo- 


MARGARET ATWOUOD a GREIS 483 


nių nėra pagarsėjusių žudikių, vien „nekalti pamišėliai“, anot gar- 
biojo Toronto daktaro Vorkmano, taipgi klasikiniai nervų ligoniai 
bei alkoholikai ir sifilitikai; savaime suprantama, prie pasiturinčių 
ir prie vargšų nekimba tos pačios ligos. 

Labai apsidžiaugiau sužinojęs, jog veikiausiai padovanosi pa- 
sauliui miniatiūrinę savo kopiją, maloniai tarpininkaujant tavo ger- 
biamai Žmonai, kuriai meldžiu perduoti kuo pagarbiausius sveiki- 
nimus. Kaip tikriausiai ramu gyventi tvirtoje šeimoje drauge su 
rimta ir patikima žmona, gebančia suteikti tokį džiaugsmą! Vyrai 
tikrai nemoka deramai vertinti ramaus gyvenimo, žinoma, išsky- 
rus tuos, kurie jo pasigenda. Aš tau pavydžiu! 

Na, o aš, man regis, esu pasmerktas vienišas klajoti po pasaulį 
kaip vienas tų liūdesio kamuojamų niūrių Bairono parijų; šiaip ar 
taip, mielas bičiuli, iškart pasijusčiau tvirtesnis, jei galėčiau spūs- 
telėti ranką senam draugui. Galimas daiktas, gana greit pasitaikys 
ta proga, nes, kaip suprantu, nėra ko tikėtis, jog taikiai išsispręs 
prieštaravimai, šiuo metu draskantys Šiaurę ir Pietus, ir Pietų Vals- 
tijos rimtai kalba apie atsiskyrimą. Prasidėjus karo veiksmams, aiš- 
ku, turėsiu atlikti savo pareigą šaliai. Kaip labai jau botaniškai sa- 
ko Tenisonas, metas skinti „kruvinai raudoną karo žiedą“. Turint 
galvoje dabartinę mano psichinę būseną, tokią liguistą ir sujauktą, 
bus tikras palengvėjimas vykdyti kokią nors priedermę, nors ir la- 
bai liūdnomis aplinkybėmis ji būtų iškilusi. 


Tavo prislėgtas ir susikrimtęs, bet amžinai tau atsidavęs draugas 

Greis Marks, provincijos kalėjimas, Kingstonas, — 
sinjorui Geraldo Ponti, neurohipnotizmo maestrui, pilvakalbiui ir 
nepaprastajam aiškiaregiui; per Velso princo teatro malonę, 
Kvin gatve, Torontas, Vakarų Kanada. 


1861 m. rugsėjo 25 diena 
Gerbiamas Džeremija, 


apie jūsų spektaklį sužinojau iš skelbimo, kurį Dora atnešė ir 
prismeigė ant skalbyklos sienos, kad gražiau atrodytų; ir aš tuojau 
pat supratau, jog tai jūs, nors ir pasivadinote kitu vardu ir užsiau- 
ginote labai vešlią barzdą. Džentelmenas, asistuojantis panelei Ma- 
rianai, matė spektaklį, užsukęs į Kingstoną, ir pasakojo, kad Ugni- 
nėmis Raidėmis Išrašyta Ateitis buvęs aukščiausios rūšies ir vertas 
bilieto kainos, nes dvi damos nualpusios; taip pat pasakojo, kad 
jūsų barzda raudona kaip liepsna. Tad, man rodos, būsite ją nusi- 
dažęs, jeigu tai ne dėtinė barzda. 

Aš nebandžiau su jumis susisiekti, kai buvote Kingstone, nes 
baiminausi, kad kas nors nepastebėtų ir nekiltų kokių keblumų. 
Bet aš sužinojau, kur turi vykti kitas spektaklis, ir todėl siunčiu 
jums laišką į Toronto teatrą, tikėdamasi, kad jį gausite. Tikriau- 
siai tai naujas teatras, nes tokio tikrai nebuvo, kai aš ten gyve- 
nau; betgi jau praėjo dvidešimt metų, nors man atrodo kaip visas 
šimtas. 

Kaip norėčiau jus pamatyti ir drauge prisiminti senus gerus lai- 
kus ponios Olderman Parkinson virtuvėje, kur taip smagiai juok- 
davomės, kai dar buvo gyva Meri Vitni, o manęs neištikusi ta ne- 
laimė! Bet, norėdamas šičia patekti, turėtumėte dar sumaniau per- 
sirengti, nes nuo akių, Žiūrinčių iš arti, raudona barzda neprisi- 
dengtumėte. O jeigu jie jus atpažintų, susivoktų, jog kitados jiems 
apdūmėte akis, nes. kas leistina scenoje, nelabai leistina bibliote- 

koje, nors ir vienur, ir kitur rodytumėte tą patį dalyką; ir jie susi- 
domėtų, kodėl jūs nebesate daktaras Džeromas Diuponas. Bet. 
man regis, šitas amatas pelningesnis. 

Po hipnozės seanso žmonės tarytum pradėjo geriau ir kur kas 
pagarbiau su manim elgtis, nors galbūt tik todėl, jog dabar labiau 
manęs bijo; kartais sunku pasakyti, koks yra skirtumas. Jie nenori 
man priminti to, kas buvo tuomet sakyta, nes baiminasi, jog tai 
gali man pakenkti, bet aš tuo labai abejoju. Tačiau nors ir vėl man 
valia vaikščioti po namus, tvarkyti kambarius ir kaip kitados at- 
nešti arbatą, tai nebeturi jokios įtakos mano išlaisvinimui. 

Aš dažnai svarstau, kodėl daktaras Džordanas taip staigiai išvy- 
ko, tuojau pat po seanso; bet kadangi ir jūs išvykote labai greitai, 
nemanau, kad jūs galėtumėte ką nors žinoti. Panelė Lidija buvo 
priblokšta daktaro Džordano išvykimo ir visą savaitę nesirodė pie- 
tų, prašydama nešti valgyti jai į kambarį; nesikėlė iš lovos, lyg ap- 
sirgusi, todėl būdavo labai sunku tvarkyti kambarį, gulėjo visa per- 
balusi, juodais paakiais ir vaidino tragedijos karalienę. Bet jau- 
noms damoms valia šitaip darkytis. 

Paskiau ji ėmė vis dažniau vaikščioti į jaunimo sambūrius, ypač 
su tokiu kapitonu, bet nieko neišdegė; ir veikiai tarp karininkų ji 
pagarsėjo kaip lengvai prieinama; ir tada įniko pliektis su motina, 
O po mėnesio paskelbė, jog išteka už dvasiškojo tėvo Veringerio; 
visi baisiai nustebo, nes ji amžinai už akių iš jo šaipydavosi, vadin- 
davo jį varle. 

Vedybų diena buvo parinkta daug anksčiau nei įprasta, ir aš sė- 
dėjau prie siuvinių nuo ryto iki vakaro. Panelės Lidijos kelioninė 
suknia buvo mėlyno šilko tokia pat medžiaga trauktomis sagomis 
ir dvigubu sijonu; ir man rodės, jog akis susigadinsiu besiūlėdama. 
Medaus mėnesį jie praleido prie Niagaros krioklio, kurio, pasak 
jų, nevalia neaplankyti, 0 aš esu mačiusi tik jo vaizdelius; ir kai 
jiedu sugrįžo, ji atrodė visiškai pasikeitusi, baisiai nuolanki ir per- 
blyškusi, be nuotaikos. Labai negerai tekėti už nemylimo, bet dau- 
gelis taip daro ir ilgainiui apsipranta. O kiti tuokiasi iš meilės ir, 
kaip sakoma, vėliau gailisi. 

Vienu tarpu man rodės, jog ji įsižiūrėjusi daktarą Džordaną; 
bet ji niekad nebūtų su juo laiminga nei jis su ja, nes ji nesuprastų 
jo domėjimosi pamišėliais nei jo smalsumo, nei keistų klausimų 
apie daržoves. Taigi tai irgi prisidėjo. 

Na, o apie daktaro Džordano žadėtą pagalbą nei apie jį nieko 
negirdėjau, nebent kad išėjo į karą prieš pietiečius, kaip sakė dva- 
siškasis tėvas Veringeris; bet nežinau, ar jis gyvas, ar žuvęs. Be kita 
ko, būta labai daug visokiausių gandų apie jį ir jo šeimininkę, lyg ir 
kokią našlę; ir jam išvykus, žmonės matydavo ją klaidžiojant kaip 
pamišėlę paežere juoda suknia, juodu apsiaustu ir vėjo plaiksto- 
mu juodu šydu, ir sklido kalbos, kad ji ketinusi nusiskandinti. Tar- 
naitės plakė liežuviais, ypač virtuvėje ir skalbykloje, o Dora, anks- 
čiau pas ją tarnavusi, mums pripasakojo būtų ir nebūtų dalykų. 
Tikrai sunku būtų patikėti, kad tokie iš pažiūros gerbiami žmonės, 
jos žodžiais tariant, staugdavę, vaitodavę ir baisingai siautėdavę 
naktimis šiurpiau nei name, kur vaidenasi, o patalai rytą būdavę 
taip sujaukti, jog iš gėdos akių nežinodavai kur dėti. Dora sakė, 
jog tik per stebuklą jis nenužudęs tos damos ir nepakasęs lavono 
sode, nes mačiusi atneštą kastuvą ir jau iškastą kapą, net kraujas 
jai sustingęs gyslose; nes jisai buvęs iš tų, kurie suvedžioja vieną 
moterį po kitos, paskiau jomis pasibodi ir, norėdami nusikratyti, 
nužudo; ir jog kiekvienąsyk jis žiūrėdavęs į našles šiurpiu Žvilgs- 
niu, žaibuodamas akimis kaip tigras, toks įspūdis, kad pasirengęs 
pulti ir suleisti į kūną iltis. O 1r su Dora galėję panašiai atsitikti, 
sužinok, kad gudrus, kas bus artimiausia jo nepasotinamo gašlu- 
mo auka! Virtuveje Dora turėjo puikių klausytojų, nes daugeliui 
patinka klausytis šiurpių atsitikimų, ir reikia pasakyti, jog ji mokė- 
jo gražiai regzti visokias pasakas. Bet man rodos, kad ji per toli 
nueidavo. 

"Tuo metu ponia viršininkienė kartą pasišaukė mane į svetainę ir 
labai griežtai paklausė, ar daktaras Džordanas ko nors man nešvan- 
kaus nesiūlęs; ir aš atsakiau, jog ne ir jog, šiaip ar taip. siuvimo kam- 
bario durys visada buvusios atviros. Tuomet ji pasakė, jog ji apsiga- 
vusi, palaikiusi jį kitokiu žmogumi ir jog sušildžiusi gyvatę užantyje; 

ir paskiau pasakė, kad jis suvedžiojęs vargšę damą gedulo rūbais, 
kuri likusi su juo vienui viena, pabėgus tarnaitei. tačiau aš neturinti 
apie tai prasitarti, nes būsią daugiau žalos negu naudos; ir kad nors 
ta dama buvusi ištekėjusi, ir nors jos vyras buvęs jai labai Žiaurus, ir 
nors būtų buvę dar baisiau, jeigu ji būtų buvusi mergina, vis dėlto 
daktaras Džordanas labai nepadoriai pasielgęs, ir jog viena laimė, 
kad su panele Lidija niekada neprieita iki sužadėtuvių. 

Beje, nemanau, kad tokia mintis būtų dingtelėjusi daktarui Džor- 
danui; taipgi netikiu nė vienu žodžiu iš to, kas apie jį šnekama, nes 
žinau, ką tai reiškia, kai ant tavęs pila pamazgas, o tu negali apsigin- 
ti. O našlės niekada nedovanoja nepadūkusios, kol amžius leidžia. 

Bet visa tai tuščios paskalos. O šit ko norėčiau jus paklausti: ar 
tikrai įminėte mano ateitį, kai pažiūrėjote į delną ir pasakėte: lai- 
mė lygu penketui, mat man pasirodė, jog tai reiškia, kad viskas 
baigsis gerai? Ar norėjote stačiai mane paguosti? Labai norėčiau 
sužinoti tiesą, nes kartais laikas taip lėtai slenka, jog man sunku 
ištverti. Mane ima baimė, kad galiu pulti į juodžiausią neviltį, ap- 
gailėdama savo pražudytą gyvenimą, juo labiau kad ligi šiol nesu- 
prantu, kaip viskas atsitiko. Dvasiškasis tėvas Veringeris dažnai 
meldžiasi su manimi ar, tiesą pasakius, jis meldžiasi, o aš klausau- 
si, bet nuo to nė kiek ne geriau, stačiai nusibosta, ir tiek. Jis žada 
rašyti dar vieną peticiją, bet man toks įspūdis, jog ji padės ne ką 
daugiau nei visos kitos ir jog tai tuščias popieriaus gadinimas. 

Ir dar knieti sužinoti, kodėl jūs norėjote man padėti. Ar stačiai 
rydavote versdamasis kontrabanda? Ar šitaip norėjote parodyti 
savo palankumą ir meilę. Kartą esate sakęs, jog mudu abu esame 
panašūs, ir aš dažnai apie tai galvodavau. 

Tikiuosi, kad gausite šitą laišką, bet neįsivaizduoju, kaip tuo at- 
veju sugebėsite man atsakyti, nes jie neabejotinai atplėštų kiekvie- 
ną man siunčiamą laišką. Šiaip ar taip, man rodos, prieš kelis mė- 
nesius jūs davėte man Žinutę - gavau kaulinę sagą, bet be jokio 
parašo, ir prižiūrėtoja manęs paklausė: Greis, kodėl kažkas turėtų 
tau siųsti sagą, ir dar vieną? Ir aš atsakiau. jog nežinau. Bet saga 

buvo tokia pat, kokią buvote man davęs ponios Olderman Parkin- 
son virtuvėje, jaučiau, jog tai tikriausiai nuo jūsų, jog tai žinutė, kad 
nesu visiškai pamiršta. Gal buvo ir kitokia Žinutė, nes saga reikalin- 
ga kam nors užsegti ar atsegti, tad, galimas daiktas, šitaip prašėte 
neprasitarti apie kai kuriuos mums vieniems žinomus dalykus. Dak- 
taras Džordanas buvo įsitikinęs, jog daiktai, nors ir patys papras- 
čiausi ir visai neišvaizdūs, turi prasmę arba primena kokį pamirštą 
dalyką: ir visai galimas daiktas, jog norėjote man priminti apie save, 
o to, tiesą pasakius, nereikėjo, nes aš niekad nepamirštu nei jūsų, 
nei jūsų malonaus dėmesio, ir niekada nepamiršiu. 

Tikiuosi, gerbiamas Džeremija, jog esate geros sveikatos ir jog 
jūsų magijos spektaklis turi didelį pasisekimą. 


Sena jūsų bičiulė 


Greis Marks 


O 


Ponia Viljam P Džordan, Palėpščių namai, Lumisvilas, 
Masačūsetsas, Jungtinės Amerikos Valstijos, — 
poniai S. D. Hamfri, Žemutinė Sąjungos gatvė, Kingstonas, Vakarų 
Kanada 


1862 m. gegužės 15 diena 
Gerbiama ponia Hamfri, 


laišką, kurį siuntėte mano mielam Sūnui, gavau šį rytą. Netru- 
kus paaiškinsiu jums, kodėl dabar aš atplėšiu visus jo laiškus. Bet 
pirmiausia leiskite man pareikšti, jog labai pageidaučiau, kad kur 
kas santūriau reikštumėte savo mintis. Grasinimai, jog susižalosi- 
te šokdama nuo tilto ar kokios kitos aukštesnės vietos, gal ir pada- 

rytų įspūdį kokiam jautriam geraširdžiui jaunuoliui, bet jokiu bū- 
du ne gyvenimo mačiusiai Motinai. 

Šiaip ar taip, nors ir kaip trokštumėte su juo susitikti, turėsiu jus 
nuvilti. Prasidėjus pas mus tam apgailėtinam karui, mano Sūnus 
savanoriu stojo į Jungtinių Valstijų kariuomenę kautis už savo tė- 
vynę kaip karo gydytojas ir buvo nedelsiant nusiųstas į pafrontės 
lauko ligoninę. Paštas taip prastai veikia, o kariuomenė taip grei- 
tai permetama geležinkeliu iš vienos vietos į kitą, jog net kelis mė- 
nesius negavau iš jo nė žodelio, o tai į jį nepanašu, nes jis visada 
rašydavo pastoviai ir nuosekliai; tad baiminausi, kad nebūtų atsiti- 
kę tai, kas baisiausia. 

Tuo tarpu dariau, kas įmanoma mano silpnoms jėgoms. Per šitą 
apgailėtiną karą jau šitiek Žuvusių ir sužeistų, ir mes kas dieną ma- 
tome padarinius, nes į mūsų laikinas lauko ligonines atvyksta vis 
daugiau pagyvenusių vyrų ir jaunuolių, suluošintų, apakusių ir iš- 
protėjusių nuo užkrečiamos karštinės; ir kiekvienas jų — kokios 
nors motinos mylimas sūnus. Mūsų miesto damos visą savo laiką 
skiria jų lankymui ir stengiasi kaip įmanydamos sudaryti jiems to- 
kias jaukias sąlygas, kad jaustųsi kaip namie; aš irgi padėjau joms 
kiek galėdama, kiek leido mano silpnutė sveikata; nes galėjau tik 
puoselėti viltį, jog jeigu kitur ligos patale kamavosi mano Sūnus, 
lygiai taip juo rūpinosi kita Motina. 

Pagaliau vienas sveikstantis kareivis iš mūsų miesto pasakė gir- 
dėjęs gandą, jog mano mielą Sūnų kliudžiusi galvon atsitiktinė 
skeveldra ir jog paskutiniu metu girdėjęs jį esant nei gyvą, nei 
mirusį. Savaime suprantama, aš ko galo negavau iš susirūpinimo 
ir kalnus verčiau, kad tik sužinočiau, kur jis yra, kol pagaliau vie- 
ną dieną baisiausiai mane nudžiugino - grįžo dar gyvas, bet ne- 
paprastai nusilpęs tiek kūnu, tiek dvasia. Sužeistas jis neteko da- 
lies atminties; nes prisimena savo mylimą Tėtį ir vaikystės die- 
nas, bet paskutiniai gyvenimo įvykiai visiškai išdilo iš atminties, 
tarp kita ko, domėjimasis pamišėlių prieglaudomis ir Kingstone 
praleistas laikotarpis, taipgi santykiai, kuriuos lyg turėjo, lyg ga- 
lėjo turėti su jumis, O gal ir neturėjo. 

Pasakoju jums visa tai, idant pažvelgtumėte į gyvenimą plačiau, 
ne vien savo naudos žiūrėdama. Visa tai, kas asmeniška, atrodo 
išties nereikšminga, palyginti su Istorijos kančiomis, kurios —- bent 
tuo reikia tikėti - aukojamos aukščiausiajam tikslui. 

Šiuo tarpu sveikinu jus, kad pagaliau atsirado jūsų vyras, ir drau- 
ge reiškiu užuojautą dėl aplinkybių, kuriomis visa tai atsitiko. Ma- 
nau, jog kiekvienai moteriai būtų labai nemalonu sužinoti, kad jos 
vyras mirė nuo užsitęsusio girtuokliavimo ir baltosios karštinės. 
Man labai džiugu, kad jis nespėjo iššvaistyti viso turto, ir aš jums 
patarčiau praktiniais sumetimais pasirūpinti patikima renta - la- 
bai man pravertusia, iškilus sunkumams, - arba, nusiperkant akci- 
jų, kukliai investuoti dalį pinigų į geležinkelius, jeigu susižinosite 
kokią solidžią bendrovę, arba į siuvamąsias mašinas, kurioms, be 
jokios abejonės, priklauso ateitis. 

Šiaip ar taip, jūsų pasiūlymas mano Sūnui nei pageidautinas, 
nei apskritai priimtinas netgi tuo atveju, jeigu jis sugebėtų viską 
blaiviai apsvarstyti. Mano Sūnus nesusijęs su jumis jokiais paža- 
dais ir jokiais įsipareigojimais. Tai, ką jūs įsivaizduojate susitari- 
mu, anaiptol ne susitarimas. Be to, laikau savo priederme jums 
pranešti, jog, prieš išvykdamas, mano Sūnus, galima sakyti, susiža- 
dėjo su panele Feit Kartrait, jauna nepriekaištingos doros dama iš 
geros šeimos, ir jog vienintelė kliūtis jų vedyboms - mano Sūnaus 
garbė, neleidusi prašyti panelės Kartrait susieti savo likimą su žmo- 
gum, kurio gyvybei ilgai netrukus grėsiąs pavojus; ir nepaisydama 
jo sužeidimo nei kartais aptemstančio proto, ji pasiryžusi įkūnyti 
tiek abiejų šeimų, tiek savo širdies pageidavimus ir šiuo metu išti- 
kimai ir atsidavusiai padeda man jį slaugyti. 

Jisai šiuo tarpu negali jos prisiminti, vis dar įsitikinęs, kad ji vardu 
Greis — visiškai suprantama, nes abu vardai vienas kitą papildo, — 
bet mudvi dedame visas pastangas ir diena dienon jam rodome 
visokiausius smulkius daikčiukus, kadaise tokius mielus jo širdžiai, 
vedamės pasivaikščioti po gražias apylinkes, tad vis tvirčiau tiki- 
me, jog ilgai netrukus jis atgaus atmintį ir veikiai jausis pakanka- 
mai sveikas, kad galėtų įvykdyti vedybų pažadą. Didžiausias pane- 

lės Kartrait rūpestis — tai melsti, kad jis pasveiktų ir galutinai at- 
gautų visas protines galias, ko turėtų trokšti visi, kurie nesavanau- 
diškai myli mano Sūnų. 

Baigdama norėčiau jums palinkėti, kad ateityje jūsų gyvenimas 
būtų kur kas laimingesnis, nei buvo netolimoje praeityje; ir kad jūsų 
gyvenimo saulėlydį gaubtų ramybė, kurią taip dažnai apgailėtinai, 
netgi pražūtingai drumsčia tuščios ir audringos jaunystės aistros. 


Nuoširdžiai jūsų 
(Ponia) Konstancija P Džordan 


P. S. Bet kokia jūsų korespondencija bus sunaikinta neskaičius. 


Če 


Dvasiškasis tėvas Enokas Veringeris, Greis Marks išlaisvinimo 
komiteto pirmininkas, 
Metodistų bažnyčia Sydenhamo gatvėje, Kingstonas, Ontarijas, 
Kanados dominija, - 
medicinos daktarui gydytojui Semiueliui Benerlingui, 
Klevynė, Fronto gatvė, Torontas, Ontarijas, Kanados dominija 


Kingstonas, 1867 m. spalio 15 diena 
Gerbiamas daktare Benerlingai, 


drįstu mano vadovaujamo komiteto vardu rašyti jums, pone, vyk- 
dydamas geros valios misiją, kuri negali būti jums nežinoma. Aš 
žinau, jog į jus, kaip gydytoją, stebėjusį Greis Marks, beveik prieš 
penkiolika metų jai esant Toronto pamišėlių namuose, kreipėsi tos 
nelaimingos - kai kurių nuomone, nekaltai nuteistos - moters var- 
du peticijas vyriausybei rengusių ankstesnių komitetų atstovai, ti- 

kėdamiesi. jog pridėsite savo parašą, kuris, kaip jūs, be abejo, Ži- 
note, savo svarumu žymiai paveiktų aukščiausiąją valdžią, linkusią 
gerbti tokių kaip jūs patyrusių medikų nuomonę. 

Mūsų komitetui, kaip matote iš pridedamo vardinio sąrašo, pri- 
klauso kelios damos, tarp jų mano gerbiama žmona, keletas gar- 
bingų džentelmenų ir trijų tikėjimų dvasininkai, tarp jų kalėjimo 
kapelionas. Tokio pobūdžio peticijos praeityje nepasiekė užsibrėžto 
tikslo, bet komitetas viliasi ir tikisi, jog, neseniai įvykus politinėms 
permainoms, 0 ypač išrinkus visuotinai atstovaujamą parlamentą 
su Džonu A. Makdonaldu priešaky, ši peticija, priešingai nei visos 
ankstesnės, būsianti palankiai priimta ir patenkinta. 

Be kita ko, mes remiamės šiuolaikinio mokslo laimėjimais ir 
taipgi protinių ligų ir psichinių sutrikimų tyrimų srityje pasiekta 
pažanga - pažanga, neabejotinai kalbančia Greis Marks naudai. 
Prieš kelerius metus mūsų komitetas pasitelkė pagalbon karštai 
mums rekomenduotą nervų ligų specialistą daktarą Simoną Džor- 
daną. Jis praleido mūsų mieste daug mėnesių, atidžiai stebėdamas 
Greis Marks ir kreipdamas ypatingą dėmesį į atminties duobes, 
susijusias su žmogžudyste. Bandydamas padėti jai atgauti atmintį, 
jis surengė jai neurohipnozės seansą, tam tikslui pasikviesdamas 
tą mokslą išmanantį praktiką, - tas mokslas, ilgai buvęs nemalo- 
nėje, atrodo, vėl pripažįstamas kaip diagnostikos metodas ir sykiu 
kaip gydymo būdas, nors ligi šiol labiau paplitęs Prancūzijoje negu 
mūsų pusrutulyje. 

Remdamasis seanso duomenimis ir stulbinančiomis jų išvado- 
mis, daktaras Džordanas mums pranešė, kad, jo nuomone, Greis 
Marks neapsimeta ir tikrai neteko atminties - tą lemtingą dieną 
ją ištiko baimės sukeltos isterijos priepuolis, pasireiškęs autohip- 
notinio somnambulizmo forma, menkai Žinoma prieš dvidešimt 
penkerius metus, bet paskutiniu metu patvirtinta gausiais doku- 
mentais, - ir kad tuo aiškintina jos amnezija. Apimta neurohip- 
notinio transo, kurį stebėjo keli mūsų komiteto nariai, Greis 
Marks įrodė. kad ji ne tik sugeba atgauti atmintį ir prisiminti 
visus praeities įvykius, bet taip pat reikštis kaip dvilypė sąmone 

apdovanota antroji asmenybė, galinti veikti pirmajai asmenybei 
nežinant. Tuo remdamasis daktaras Džordanas padarė išvadą. jog 
moteris, pažįstama mums kaip „„Greis Marks“, Nensi Montgomeri 
nužudymo metu buvo be nuovokos, vadinasi. nepakaltinama savo 
veika - tos veikos prisiminimus išsaugojus vieninteliam jos slap- 
tam antrajam „aš“. Daktaras Džordanas taip pat buvo tos nuomo- 
nės, jog, sprendžiant iš tokių liudytojų kaip ponia Mūdi ir kiti pa- 
rodymų, tas antrasis „aš“ labai aiškiai ir ilgai reiškęsis Greis Marks 
protui sutrikus 1852 metais. 

Aš tikėjausi pridėti jums rašytinę ataskaitą, kurios laukdamas 
mūsų komitetas metų metus atidėliojo peticijos įteikimą. Dakta- 
ras Džordanas tikrai ketino paruošti tokią ataskaitą; bet turėjo sku- 
biai išvykti, staigiai susirgus vienam šeimos nariui, paskiau labai 
sutrukdė neatidėliotini reikalai Europoje, o galiausiai pilietinis ka- 
ras, kuriame jis tarnavo karo chirurgu. Kiek suprantu, jis buvo su- 
žeistas karo veiksmų zonoje ir, nors Apvaizdos dėka jau sveiksta, 
vis dar nėra pakankamai atgavęs jėgas, kad įstengtų susidoroti su 
tuo uždaviniu. Neabejoju, jog priešingu atveju jis tikrai būtų prisi- 
dėjęs prie mūsų karšto ir nuoširdaus prašymo. 

Aš pats stebėjau minėtą neurohipnozės seansą sykiu su dama, 
vėliau maloniai sutikusia tapti mano mylima žmona; ir mudu abu 
didžiai sukrėtė visa tai, ką matėme ir girdėjome. Negaliu suvaldyti 
ašarų galvodamas, kaip pakenkė tai nelaimingai moteriškei moks- 
lo atsilikimas. Žmogaus siela - tai įspūdinga ir kvapą gniaužianti 
mįslė, ir tik dabar mes bandome pažvelgti į jos gelmę. Teisybę sa- 
ko apaštalas Paulius skelbdamas: „Dabar mes regime lyg veidro- 
dyje, mįslingu pavidalu, o tuomet regėsime akis į akį“. Galima ne- 
bent spėlioti, kokių ketinimų turėjo mūsų Kūrėjas, kurdamas žmo- 
niją tokią sudėtingą kaip Gordijaus mazgą. 

Tačiau, nors ir ką manytumėte apie profesinę daktaro Džorda- 
no nuomonę - puikiai suvokiu, kad žmogui, nesusipažinusiam su 
neurohipnoze ir nestebėjusiam mano minėtų įvykių, ko gero, sun- 
ku patikėti jo išvadomis, - neabejotina, jog Greis Marks kali labai 
daug metų, daugiau nei pakankamai, kad išpirktų savo kaltes. Ji 

kenčia nenusakomas dvasines ir taip pat fizines kančias ir grau- 
džiai atgailauja dėl to vaidmens, kurį, galimas daiktas, atliko daly- 
vaudama - nesvarbu, sąmoningai ar ne - toje piktadarystėje. Ji jau 
toli gražu nebe pirmos jaunystės, o ir sveikata jokiu būdu negali 
girtis. Jeigu ji būtų laisva, būtų neabejotinai įmanoma ką nors pa- 
daryti tiek žemiškojo, tiek dvasinio jos gėrio labui, ir ji galbūt turės 
gerą progą apmąstyti praeitį ir pasirengti būsimam gyvenimui. 

Ar įstengsite — ar galėsite, vardan gailestingumo —- atsisakyti, 
kaip atsisakėte anksčiau, įrašyti peticijon savo vardą jos išvadavi- 
mo dėlei ir, galimas daiktas, šitaip užtrenkti rojaus vartus atgai- 
laujančiai nusidėjėlei? Žinoma, ne! 

Prašau jus — darsyk jus meldžiu - padėti mums įvykdyti tą viso- 
keriopai pagirtiną žygį. 


Nuoširdžiai jums atsidavęs 


Enokas Veringeris, teologijos daktaras 


Čo 


Gydytojas Semiuelis Benerlingas, medicinos mokslų daktaras, 
Klevynė, 

Fronto gatvė, Torontas, - dvasiškajam tėvui Enokui Veringeriui, 

Metodistų bažnyčia Sydenhamo gatvėje, Kingstonas, Ontarijas. 


1867 m. lapkričio 1 diena 


Gerbiamas pone, 


pranešu, kad gavau jūsų spalio 10 dienos laišką ir ataskaitą su 
vaikiškais sapaliojimais dėl Greis Marks. Jaučiuosi nusivylęs dak- 
taru Džordanu; anksčiau su juo susirašinėjau ir labai aiškiai per- 
spėjau, kad saugotųsi tos klastūnės. Sakoma, jog nėra didesnio mul- 


MARGARET ATWOOD B GREIS 495 


kio už seną mulkį, bet aš sakau, jog nėra didesnio mulkio už jauną 
mulkį; ir stebiuosi, kad žmogus su gydytojo diplomu leidžiasi ap- 
gaunamas tokiu akivaizdžiu šarlatanizmo pavyzdžiu ir tokia idio- 
tiška nesąmone kaip „neurohipnozės transas“, savo kvailumu pri- 
lygstančiu nebent spiritizmui, visuotinei balsavimo teisei ir kito- 
kioms nesąmonėms. Tas absurdiškas „neurohipnotizmas“, nors ir 
apipintas nauja terminija, - ne kas kita kaip išvirkščias mesmeriz- 
mas arba gyvūnų magnetizmas; jau senų seniausiai tas koktus ab- 
surdas buvo sumaltas į miltus kaip tuščias muilo burbulas, kuriuo 
iš prigimties gašlūs vyrai su įtartina praeitimi galėdavo išbandyti 
savo galią tokioms pat jaunoms moterims, apiberdami jas nešvan- 
kiais ir begėdiškais klausimais ir reikalaudami nepadoriai elgtis, 
nors tos tarytum ir nesutikdavo jų klausyti. 

Baiminuos, kad jūsų daktaras Džordanas nebūtų arba vaikiškai 
patiklus, arba užkietėjęs niekšas; ir jeigu jis būtų sukurpęs tą savo 
tariamą „ataskaitą“, ji būtų neverta nė popieriaus, kuriame sura- 
šyta. Man toks įtarimas, jog jūsų minėta žaizda radosi ne karo me- 
tu, bet prieš karą —- kas nors bus smagiai spyręs jam į galvą, tik 
šituo ir įmanoma pateisinti tokią nesąmonę. Jeigu daktaras Džor- 
danas ir toliau mąstys taip nevalyvai, ilgai netrukus atsidurs priva- 
čioje pamišėlių prieglaudoje, kurią, jei gerai pamenu, kadaise bu- 
vo tvirtai nusprendęs atidaryti. 

Esu skaitęs ponios Mūdi vadinamuosius „liudijimus“, taipgi ki- 
tus jos kurpalus, kuriuos įmečiau į krosnį, kur jiems ir vieta - ten 
jie bent sykį davė truputį šviesos, kurios priešingu atveju niekada 
nebūtų davę. Kaip ir visi tos pačios padermės žmonės. ponia Mūdi 
linkusi nevaržomai išsilieti ir sekti parankias stebuklines pasakas; 
siekiant teisybės, lygiai taip galima remtis „viską mačiusios ir gir- 
dėjusios žąsies liudijimais“. 

Na, o dėl jūsų minimų rojaus vartų, neturiu jiems jokios galios, 
ir jeigu Greis Marks nusipelno įeiti į tą vietą, tikrai bus įleista, nė 
man nesikišant. Bet, savaime suprantama, aš kaip gyvas nepridė- 
siu nė piršto, kad atsidarytų kalėjimo vartai. Aš labai kruopščiai ją 
stebėjau ir pažįstu jos būdą ir polinkius geriau negu jūs. Tai pada- 

ras be kruopelės doros, bet užtat apdovanotas nenugalimu potrau- 
kiu prie žudymo. Būtų nesaugu suteikti jai įprastas visuomenės 
privilegijas, O jeigu ji atgautų laisvę, neabejotina, jog anksčiau ar 
vėliau kiti žmonės atsisveikintų su gyvybe. 

Baigiant, pone, leiskite jums priminti, kad jums kaip dvasinin- 
kui visiškai netinka į savo ilgus laiškus prikaišioti užuominų apie 
„šiuolaikinį mokslą“. Pavojinga menkai ką nors išmanyti, kaip, man 
regis, kadaise yra pabrėžęs popiežius. Ganykite savo aveles ir sa- 
kykite pamokomus pamokslus, kad pasitaisytų visuomenės gyve- 
nimas ir žmonių dora, ko, kaip mato Dievas, šaliai labai reikia, o 
išsigimėlių smegenis palikite profesionalams, kurie specializuoja- 
si toje srityje. O svarbiausia, būkite malonus ir ateityje nebeįkyrė- 
kite man savo nuobodžiais ir juokingais prašymais. 


Jūsų nuolankus ir atsidavęs tarnas 


(Dr) Semiuelis Benerlingas, medicinos daktaras 


AV. 


ROJAUS MEDIS 


Bet už atkaklumą pagaliau atlyginta. Vyriausybei ėjo viena petici- 
ja po kitos, ir tikriausiai taip pat įsiterpė kitos jėgos. Taip kone 
vienintelei tokios rūšies piktadarei buvo suteikta malonė, ir ji bu- 
vo nulydėta į Niujorką, kur pasikeitė vardą ir ilgai netrukus ištekė- 
jo. Kiek Žinoma šių eilučių autoriui, ji tebėra gyva. Lieka mįslė, ar 
per tą laiką nepasireiškė jos potraukis žudyti. nes savo tapatybę ji 
veikiausiai dangsto ne vienu alias. 


— NEŽINOMAS AUTORIUS, 
Toronto ir Jorko grafystės (Ontarijas) istorija, 1885 


Penktadienis, 1872 m. rugpjūčio 2 diena. Šį rytą, gavęs laišką, jog 
Greis Marks suteikta malonė, nuo dvyliktos iki antros valandos 
popiet buvau išvykęs į miestą šiuo klausimu pasikalbėti su teisin- 
gumo ministru. Seras Džonas primygtinai prašė. kad mudu su dukra 
palydėtume tą moterį į Niujorke jai numatytus namus. 


Antradienis, 1872 m. rugpjūčio 7 diena. Apklausiau ir išleidau Greis 
Marks, kuriai po dvidešimt aštuonerių metų ir dešimties mėnesių 
buvo suteikta malonė. Pirmą valandą popiet su ja ir dukrele išvy- 
kau į Niujorką teisingumo ministro įsakymu... 


— PASTABOS Iš KALĖJIMO KOMENDANTO DIENORAŠČIO, 
Provincijos kalėjimas, Kingstonas, Ontarijas, 
Kanados dominija 


Taip ir būna Žemiškajame Rojuje, 
Jei teisingai suprasite ir man atleisite, 
Tie, kas kuria iliuzinę palaimos salą, 


Vidury bangų mūšos plieno jūroj, 
Ten supas visos vyrų širdys... 


— WILLIAM MORRIS, 
Žemiškasis rojus, 1868 
Netobulybė - mūsų rojus. 


— WALLACE STEVENS, 
„Mūsų nuotaikų eilės“, 1938 

Dažnai ketinu jums parašyti, papasakoti, kaip man sekasi ir kad 
mintyse esu jums parašiusi daugybę laiškų; ir kai sugalvosiu, kaip 
teisingai viską papasakoti, imsiu plunksną, ir tuomet gausite iš ma- 
nęs laišką, jeigu dar esate šiame pasaulyje. O jeigu ne, šiaip ar 
taip, viską sužinosite. 

Tikriausiai girdėjote, jog man suteikta malonė, o gal ir negirdė- 
jote. Neskaičiau apie tai jokiame laikraštyje, ir tai nieko nuosta- 
baus, nes kai pagaliau išėjau į laisvę, visa mano istorija buvo virtu- 
si seniena, ir niekam nebuvo jokio noro ką nors apie tai skaityti. 
Be abejo, tai tik į gera. Kai sužinojau apie malonę, buvau tvirtai 
įsitikinusi, jog tikriausiai jūs pagaliau nusiuntėte laišką vyriausy- 
bei, nes drauge su visomis peticijomis tai davė vaisių; tik sakau, 
kad labai jau ilgai jie delsė ir kad nė žodeliu neužsiminė apie jūsų 
laišką, tik paskelbė, jog tai visuotinė amnestija, ir tiek. 

Apie malonę pirmiausia sužinojau iš kalėjimo komendanto vy- 
resniosios dukters, vardu Džaneta. Tai jau nebe tas komendantas, 
su kuriuo buvote susitikęs, pone, nes, jums išvykus, daug kas pasi- 
keitė, be kita ko, ir komendantas, taip pat pasikeitė du ar trys ka- 
lėjimo viršininkai, o kiek atėjo naujų sargų, sargių bei prižiūrėto- 
jų, jog man sunku buvo ir susekti. Man besėdint siuvimo kambary- 
je, kur mudu popiet kalbėdavomės, ir beadant kojines — kaip ir 
anksčiau vis dar tarnauju naujiesiems kalėjimo viršininkams, - įė- 
jo Džaneta. Ji moka labai gražiai elgtis ir visad man nusišypso, 
priešingai nei kai kurios kitos, ir nors niekad negarsėjo grožiu, su- 
gebėjo susižadėti su jaunu gerbiamu ūkininku, tad aš kuo nuošir- 

džiausiai palinkėjau jai laimės. Kai kurie vyrai, ypač iš paprastų 
žmonių, verčiau pasirenka ne per gražiausią pačią, nes tokia įsi- 
kinko į darbą ir per daug nesiskundžia, ir nėra didelio pavojaus, 
kad pabėgtų su kitu, nes kuris gi vyras užsikraus sau tokį vargą, 
kad iš kito vogtų tokią moterį. 

Tą dieną Džaneta labai susijaudinusi įbėgo į kambarį. Greis, 
sušuko ji, turiu negirdėtą naujieną. 

Aš netgi nepadėjau į šalį adinio, nes kai žmonės sakosi turį ne- 
girdėtą naujieną, ji visada būna apie kitus. Pasirengiau klausytis, 
savaime suprantama, bet nė neketinau nutraukti dygsnio, jeigu 
jums, pone, aišku, ką turiu galvoje. Aha? atsiliepiau. 

Tau suteikė malonę, pareiškė ji. Seras Džonas Makdonaldas ir 
teisingumo ministras Otavoje. Argi nenuostabu? Ji suplojo ran- 
komis ir tuo metu atrodė kaip maža mergytė, nors ištįsusi ir negra- 
Ži, besigėrinti gražia dovana. Ji buvo iš tų, kurie niekada netikėjo, 
kad aš kalta, nes buvo švelnios širdies ir jausmingos prigimties. 

Sulig tais žodžiais aš atidėjau adinį. Man kūnas nutirpo, atrodė, 
jog tuoj nualpsiu, o to seniai man nebuvo atsitikę, jums išvykus, pone. 
Nejaugi tai tiesa? sušukau. Jei kas kitas būtų pasakęs, būčiau pagal- 
vojusi, kad nori žiauriai pasityčioti, bet Džaneta nemėgo juokų. 

Taip, atsakė ji, gryna tiesa! Tau suteikta malonė! Aš taip džiau- 
giuosi! 

Pažvelgusi į ją, supratau, jog ne pro šalį nuvarvinti vieną kitą 
ašarą, ir aš apsiverkiau. 


Tą vakarą, nors jos tėvas, kalėjimo komendantas, iš tiesų dar netu- 
rėjo atitinkamo rašto, tik laišką, kuriame apie tai buvo rašoma, 
reikėjo žūtbūt perkelti mane iš kalėjimo kameros į svečių kambarį 
komendanto namuose. Tuo pasirūpino Džaneta, tikras angelas sar- 
gas, bet jai padėjo motina, nes malonės suteikimas išties neįpras- 
tas dalykas nykioje kalėjimo kasdienybėje, ir žmonėms patinka pri- 
dėti ranką prie tokių dalykų, kad galėtų paskiau girtis draugams; 
tad dėl manęs jiedvi nėrėsi iš kailio. 

Užpūtusi žvakę, išsitiesiau lovoje, vilkėdama nebe šiurkščiais gels- 
vais kalėjimo marškiniais, bet Džanetos medvilniniais naktiniais, ir 
įsmeigiau akis į tamsias lubas. Varčiausi nuo vieno šono ant kito, bet 
nežinia kodėl niekaip nesugebėjau patogiai atsigulti, nes patogu, man 
regis, esti tai, prie ko esi pripratęs, o tuo metu buvau daugiau pripra- 
tusi prie siauro kalėjimo gulto nei prie svečių kambario su švariomis 
paklodėmis. Miegamasis buvo toks erdvus, jog mane beveik ėmė bai- 
mė, ir aš visa palindau po paklode, kad būtų tamsiau; ir tuomet man 
pasirodė, jog mano veidas tirpsta, virsta kažkieno kito veidu, ir prisi- 
miniau drobulėn susuptą mano vargšę mamą, nuleidžiamą į jūrą, ir 
tai, kaip įsivaizdavau, kad ji pasikeitė, įvyniota į paklodę, kad tai jau 
kita moteris, ir štai dabar man darosi tas pats. Žinoma, aš nemerdė- 
jau, bet tam tikra prasme buvo kažkas panašaus. 

Rytojaus dieną per pusryčius visa komendanto šeima, džiugiai 
šypsodama, žiūrėjo į mane padrėkusiomis akimis, lyg būčiau reta, 
neįkainojama brangenybė, tarytum iš upės ištrauktas kūdikis; ir 
komendantas pareiškė, jog mes turėtume pasimelsti už tai, kad 
išgelbėta pasiklydusi avelė, ir visi karštai pasakė amen. 

Šit kaip, pagalvojau aš. Aš ką tik išgelbėta, ir dabar man privalu 
elgtis kaip išgelbėtai. Ir aš pabandžiau įsijausti į tą vaidmenį. La- 
bai keista buvo suvokti, kad jau nebebūsiu garsi žmogžudė, bet, 
galimas daiktas, būsiu neteisingai apkaltinta ir neteisėtai - ar bent 
jau per ilgai - kalinta nekalta moteris, veikiau verta užuojautos 
negu kelianti baimę ir šiurpą. Man prireikė kelių dienų, kad apsi- 
prasčiau su ta mintimi; tiesą pasakius, ligi šiol nesugebėjau kaip 
reikiant su ja apsiprasti. Padėtis reikalauja nutaisyti kitokią veido 
išraišką; bet tikiuosi, jog ilgainiui bus lengviau. 

Savaime aišku, tiems, kurie nežino mano gyvenimo istorijos, aš 
nebūsiu kuo nors ypatinga. 


Tą dieną po pusryčių pasijutau keistai prislėgta. Džaneta tai pa- 
stebėjo ir paklausė kodėl, ir aš atsakiau: jau beveik dvidešimt de- 
vyneri metai, kai esu kalėjime, laisvėje neturiu nei draugų, nei gi- 

minių, kur man eiti ir ką man veikti? Neturiu pinigų nei galimybių 
jų užsidirbti, nei padorių drabužių, ir labai abejotina, kad galėčiau 
gauti vietą kur nors netoliese, nes šičia mane visi puikiai pažįsta — 
mat amnestija yra labai geras dalykas, bet nė viena sveiko proto 
šeimininkė nepageidautų manęs matyti savo namuose, nes bijotų 
dėl savo artimųjų gyvybės, ir ja dėta aš irgi taip daryčiau. 

Ašjai nepasakiau: ir, be kita ko, esu per sena savimi prekiauti, 
nenorėjau jos papiktinti, nes ji buvo gražiai išauklėta ir juo labiau 
metodistė. Nors turiu jums, pone, prisipažinti, jog tokia mintis man 
tikrai buvo atėjusi į galvą. Tačiau ką aš laimėčiau, tokio amžiaus 
būdama, ir dar esant tokiai konkurencijai, varioką už kūliavirstį su 
šlykščiu nusilakėliu jūreiviu kur nors alėjoje, ir po metų mirčiau 
nuo ligos; ir vien apie tai pagalvojus, man plyšo širdis. 

"Tad, užuot pasirodžiusi kaip leidimas į laisvę, malonė mane bau- 
gino kaip mirties nuosprendis. Būsiu išgrūsta į gatvę, vienui viena 
ir be draugų, pasmerkta mirti iš bado ir nuo šalčio ledinių vėjų 
pagairėje, dangstydamasi vien tais drabužėliais, kuriais vilkėjau 
prieš patekdama į kalėjimą; ir gal netgi jų nebeturiu, nes nė nenu- 
maniau, kur jie galėjo dėtis; kiek Žinojau, senų seniausiai visi jie 
buvo parduoti arba išdalyti. 

O ne, mieloji Greis, sušuko Džaneta. Viskas apgalvota. Neno- 
rėjau iškart visko tau sakyti, nes mes bijojome, kad tavo širdis gali 
neišlaikyti, po tiekos vargų staiga patyrus tokią laimę, taip kartais 
atsitinka. Bet mes tau suradome gerus namus Jungtinėse Valstijo- 
se, ir kai tik atsidursi tenai, pamirši tą liūdną praeitį, nes tenai 
niekam nereikia to Žinoti. Tai bus naujas gyvenimas. 

Ji kalbėjo kitokiais žodžiais, bet apskritai prasmė buvo tokia. 

Betgi kuo aš vilkėsiu? sušukau, vis dar nevilties apimta. Gal iš 
tikrųjų protas man buvo pasimaišęs, nes sveiko proto žmogus pir- 
miausia būtų ėmęs klausinėti apie tuos jam surastus gerus namus, 
kur jie yra ir ką ten aš turėsiu daryti. Vėliau aš apmąsčiau tą jos 
pasakymą: tau suradome gerus namus, paprastai taip sakoma šu- 
niui ar arkliui, kai jie per seni tarnauti ir kai šeimininkas nebenori 
jų nei laikyti, nei nugalabyti. 

Apie tai irgi pagalvojau, atsiliepė Džaneta. Ji išties buvo labai 
paslaugi. Nuėjau į sandėlį ir pamačiau, jog per stebuklą išliko tavo 
atsivežtinė skrynia, su kortelėn įrašytu tavo vardu, man regis, taip 
atsitiko dėl visų tų peticijų, po teismo ruoštų tavo naudai. Ko ge- 
ro, iš pradžių jie laikė tavo daiktus, manydami, jog netrukus išeisi 
į laisvę, o paskiau, matyt, juos pamiršo. Atnešiu ją tau į kambarį, ir 
mes ją atidarysime, gerai? 

Man truputį atlėgo širdis, nors ir nesugebėjau nuvaikyti visų 
būgštavimų. Ir jie pasitvirtino, nes, atvožusios skrynią, pamatėme, 
jog vidun įsimetusios kandys, jog sukapojusios visus vilnonus, tarp 
jų ir mamos storą žieminę skepetą, jog kurie ne kurie drabužiai 
baisiai išblukę ir trenkia plėkais, šitiek metų laikyti palyginti drėg- 
noje vietoje; gijos kai kur buvo pradėm sukandijusios, galėjai kiau- 
rai perkišti ranką. Visus audinius reikia retkarčiais vėdinti, o ma- 
no drabužiai niekad nebuvo gavę oro. 

Ištraukėme visus drabužius ir išskleidėme kambaryje kur pakliū- 
va, norėdamos pažiūrėti, ką dar įmanoma išgelbėti. Nensi suknelės, 
tokios dailios, kai buvo naujos, o dabar daugiausia sutrūnijusios, taip 
pat vienas kitas Meri Vitni dovanotas apdaras; tuomet jie man buvo 
tokie brangūs, o dabar atrodė prasti ir beviltiškai pasenę. Štai sukne- 
lė, mano siūta pas ponią Olderman Parkinson, Džeremijos kaulinė- 
mis sagomis, bet jau nebetinkama, išskyrus sagas. Aptikau Meri plaukų 
sruogą, siūlu perrištą ir suvyniotą į nosinę, tokią, kokią buvau paliku- 
si, bet ir ten įsismelkė kandys, plaukus, ir tuos jos suėda, jei nieko 
geresnio neranda ir jeigu tie nesudėti į kedrinę skrynelę. 

Patirti išgyvenimai buvo sunkūs ir skaudūs. Kambaryje darėsi 
tamsiau, ir man pasirodė, jog matau Nensi ir Meri vilkint tais dra- 
bužiais, bet tai buvo nelabai malonus reginys, juo labiau kad jiedvi 
abi dabar buvo vienodai sutrūnijusios. Pajutau, jog tuoj nualpsiu, 
tad norom nenorom atsisėdau, paprašiau vandens ir liepiau atida- 
ryti langą. 

Džaneta, ir ta sutriko; ji buvo per jauna, kad suvoktų, kokį po- 
veikį galėtų padaryti skrynioje užvožti dvidešimt devyneri metai. 
nors, būdama tokios prigimties, perprato viską kaip niekas kitas. 


NAT) 
“ : tap, 
„ 
“— 
Ž a 
0 


) 


506 


Ji pareiškė, jog, šiaip ar taip, suknelės esančios beviltiškai susenu- 
SiOS ir jog naujo gyvenimo nevalia pradėti kaliausės pašvitais, bet 
kai kurie drabužiai dar galį praversti, pavyzdžiui, raudonos flane- 
lės apatinis sijonas ir vieni kiti baltiniai, kuriuos reikią išskalauti 
acte, kad nebetrenktų plėkais, o paskiau išbalinti saulėje, ir jie bū- 
sią balti baltutėliai. Išėjo truputį kitaip, nes išskalbti jie tikrai tru- 
putį pašviesėjo, bet nepasakytum, jog pasidarė baltesni. 

O visa kuo kita, pareiškė ji, reikės apsirūpinti vietoje. Man rei- 
kės garderobo, pridūrė ji. Nežinau, ką ji darė - man regis, iš moti- 
nos išmeldė suknelę, paskiau apėjo visas pažįstamas ir surinko šiek 
tiek drabužių, ir esu tikra, jog kalėjimo viršininkas davė pinigų ko- 
jinėms ir batams, - bet galų gale pramanė daugybę drabužių. Man 
pasirodė, jog spalvos per ryškios, kaip antai, žalias kartūnas ir žyd- 
ra gelumbė su skaisčiai raudonais dryžiais; dabar naudoja tokius 
cheminius dažus. Tos spalvos man nelabai tiko; bet elgetai nėra ko 
rinktis, kaip ne kartą teko dėtis į galvą. 

Mudvi susėdome ir ėmėme taisyti sukneles. Atrodėme kaip mo- 
tina ir duktė prie kraičio skrynios, tokios artimos ir draugiškos, ir 
po kurio laiko man suvis atlėgo širdis. Labiausiai apgailestavau 
dėl krinolinų; jie buvo nebemadingi, ir jų vietą užėmė vieliniai tur- 
niūrai ir didelės drabužių klostės, sumestos iš užpakalio per lie- 
menį, su rauktinukais ir spurgais, ir tai daugiau priminė sofą; taigi 
kaip gyva nebeturėsiu laimės vilkėti krinolinų. Betgi negali visko 
turėti šioje Žemėje. 

Gobtuvų taip pat nebėra. Dabar moterys dėvi tik pasmakrėje 
rišamas skrybėlaites, labai plokščias ir pasvirusias į priekį, sakytu- 
mei su burlaiviu ant viršugalvio ir nudrykusiais lyg laivo pėdsakas 
jūroje vualiais. Džaneta parūpino man tokią skrybėlaitę, ir iš pra- 
džių, ją nešiodama ir žiūrėdama į veidrodį, jaučiausi nei šiaip, nei 
taip. Po ja negalėjau susikišti žilų sruogų, nors Džaneta tvirtino, 
jog atrodau dešimčia metų jaunesnė, beveik mergina, kaip kažin 
ką; ir iš tiesų aš išlaikiau figūrą ir išsaugojau didumą dantų. Ji pri- 
dūrė, jog atrodau kaip tikra dama, ir tai visai įmanoma, nes šiais 
laikais ponia ir tarnaitė apdaru skiriasi kur kas mažiau nei anks- 

čiau ir, be to, dabar lengviau sekti madą. Mes gana smagiai pralei- 
dome laiką, šilkiniais žiedais ir kaspinais dabindamos skrybėlaitę, 
nors keliskart nesusitvardžiusi prapliupau verkti. Šitaip dažnai at- 
sitinka nuo likimo permainų - tiek į gerąją pusę. tiek į blogąją, 
kaip jūs, pone, be abejo, būsite pastebėjęs. 

Mudviem bekraunant mantą, prisikarpiau skiautelių iš kitados 
dėvėtų suknelių, dabar tinkamų tik išmesti, ir paklausiau, ar nega- 
lėčiau gauti prisiminimui kalėjimo naktinius marškinius, iš tų, ku- 
riais paprastai vilkėdavau miegodama. Džaneta pasakė, jog tai la- 
bai keistas prisiminimas, bet vis dėlto perdavė mano prašymą, ir 
jis buvo patenkintas. Matot, man reikėjo vežtis ką nors iš mano 
buvusių daiktų. 

Kai viskas buvo paruošta, aš nuoširdžiausiai padėkojau Džanetai. 
Vis dar baiminausi to, kas manęs laukia, bet džiaugiausi, jog bent 
atrodysiu kaip visi ir niekas nebadys manęs pirštais, ir tai jau dide- 
lis dalykas. Džaneta man padovanojo beveik naujas vasarines pirš- 
tines, nežinau, iš kur jas ištraukė. Paskiau apsiverkė, o kai paklau- 
siau, ko ji verkia, atsakė: todėl, kad manęs laukia laiminga ato- 
mazga ir kad tai beveik kaip knygoje; įdomu, kokias knygas ji bus 
skaičiusi. 

Išvykau tūkstantis aštuoni šimtai septyniasdešimt antrų metų rug- 
pjūčio septintą, ir tos dienos kaip gyva nepamiršiu. 

Papusryčiavusi su komendanto šeima, tiesą pasakius, vargais ne- 
galais nurijusi vieną kitą kąsnį, nes buvau baisiai susijaudinusi, ap- 
sivilkau suknelę, su kuria turėjau leistis kelionėn, žalią suknelę, 
užsidėjau dailiai priderintą šiaudinę skrybėlaitę ir apsimoviau Dža- 
netos dovanotas pirštines. Skrynia buvo sukrauta; buvo tai nebe 
Nensi skrynia, nes toji baisiai trenkė plėkais, bet kita, kalėjimo 
parūpinta, odinė ir menkai nutrinta. Tikriausiai priklausė kokiam 
nelaimėliui, šičia mirties sulaukusiam, bet jau seniai buvau nupra- 
tusi Žiūrėti į dantis dovanotam arkliui. 

Nuėjau pas komendantą, toks buvo formalumas, ir jis ne kažin 
ką turėjo man pasakyti, nebent pasveikino mane atgavus laisvę; 
šiaip ar taip, specialiu paties sero Džono Makdonaldo nurodymu 
jiedu su Džaneta turėjo mane lydėti į man surastus namus, nes 
pageidauta, kad saugiai nuvykčiau į vietą, mat visi Žinojo, jog, pra- 
leidusi tiek laiko tarp keturių sienų, esu nepratusi prie šiuolaiki- 
nių transporto priemonių; be to, visur šlaistosi gaujos akiplėšų, 
kareivių, demobilizuotų po pilietinio karo, suluošintų ir netekusių 
pragyvenimo šaltinio, ir man esą pavojinga vienai keliauti. Tad aš 
labai džiaugiausi tokia draugija. 


Paskutinįsyk peržengiau kalėjimo slenkstį laikrodžiui mušant vi- 
durdienį, ir tie dūžiai nuskambėjo mano galvoje lyg tūkstančiai var- 
pų. Ligi tos akimirkos negalėjau kliautis savo jausmais: rengdamasi 

kelionėn, jaučiausi veikiau apdujusi ir daiktai aplink atrodė blankūs 
ir bespalviai, bet dabar viskas atgijo. Spindėjo saulė, ir kiekvienas 
sienos akmuo man atrodė toks skaidrus kaip stiklas ir šviesus kaip 
lempa, sakytum pro pragaro vartus žengiau dangun, esu tvirtai įsiti- 
kinusi, kad jie kur kas arčiau vienas kito, nei mano diduma žmonių. 

Kitapus vartų augo kaštonas, ir kiekvienas jo lapas atrodė lieps- 
nos apimtas; medyje tupėjo trys balti balandžiai, spindintys kaip 
Sekminių angelai, ir tuomet supratau, jog tikrai esu laisva. Tokio- 
mis akimirkomis, kai šviesa ar tamsa prašoka įprastą matą, anks- 
čiau, būdavo, visada alpdavau, bet tą dieną paprašiau Džanetos 
kvapiųjų druskų ir išsilaikiau stačia, kad ir remdamasi į jos ranką; 
ir ji pasakė, jog man nėra įprasta nė kiek nesijaudinti tokią iškil- 
mingą akimirką. 

Man pašoko noras atsigręžti ir žvilgtelėti atgal, bet prisiminiau 
Loto žmoną ir druskos stulpą ir susitvardžiau. Žvilgtelėti atgal taip- 
gi reikštų, jog man gaila išvykti ir jog mieliau pageidaučiau sugrįž- 
ti, o tai būtų netiesa, kaip jūs, pone, tikriausiai manote; bet jūs, 
žinoma, nustebsite sužinojęs, jog iš tiesų man buvo savotiškai gai- 
la palikti kalėjimą. Nors kalėjimas anaiptol nelabai jauki vieta, vis 
dėlto tai buvo vienintelė mano pastogė beveik visus trisdešimt metų; 
o tai ilgas laiko tarpas, daug ilgesnis, nei daugelis žmonių nugyve- 
na šioje žemėje, ir nors tai grasi vieta, sielvarto ir bausmės vieta, 
man bent jau buvo žinomi vietiniai papročiai. Paliekant pažįstamą 
vietą, kad ir labai nepageidaujamą, ir leidžiantis nežinion, visada 
ima baimė, ir, man regis, kaip tik todėl šitiek žmonių bijo mirti. 

Tą akimirką vėl grįžau į įprastą dienos šviesą, kad ir apdujusi. 
Buvo karšta ir tvanku, kaip paprastai esti prie ežerų rugpjūčio mė- 
nesį, bet kadangi nuo vandens dvelkė vėjelis, kvėpuoti nebuvo troš- 
ku; danguje plaujojo vienas kitas debesėlis, tik iš tų baltųjų, kurie 
nežada nei lietaus, nei perkūnijos. Džaneta nešėsi skėtį, kuriuo 
beeinant dangstė mudvi abi nuo saulės. Man tik skėčio ir trūko, 
nes Nensi skėčio rausvas šilkas visai sudūlėjo. 

Lengva, komendanto tarno važnyčiojama karietaite nuvažiavo- 
me į geležinkelio stotį. Traukinys turėjo išeiti po pusantros valan- 

dos, bet aš bijojau pavėluoti, o atsidūrusi vietoje, neišgalėjau ra- 
miai nusėdėti moterų laukiamajame ir vaikščiojau po peroną iš 
vieno galo į kitą, nes labai jaudinausi. Galop stotin įpūškavo trau- 
kinys, dideliausia dūmus spjaudanti tviskančio plieno pabaisa. 
Kaip gyva nebuvau iš taip arti mačiusi traukinio, ir nors Džaneta 
man tvirtino, kad jis nepavojingas, kas nors man turėjo padėti 
įlipti į vagoną. 

Traukiniu važiavome iki Kornvalio, ir nors kelionė buvo gana 
trumpa, man buvo toks įspūdis, jog nenuvažiuosiu gyva. Traukinys 
taip dundėjo ir taip greitai lėkė, jog, rodės, apkursiu, ir dar vertėsi 
juodi dūmai; o kai garvežys sušvilpė, ko neišprotėjau, nors susi- 
tvardžiau nesuspigusi. 

Pasijutau geriau tik tada, kai Kornvalio stotyje išlipome ir po- 
nių traukiamu vežimėliu nukakome prieplaukon, o ten sėdome į 
keltą plaukti kiton ežero pusėn, nes toks keliavimo būdas man įpras- 
tesnis ir man netrūko gryno oro. Bežiūrint į saulės nutviekstas ban- 
gas, man ėmė darytis bloga, bet viskas praėjo, kai nukreipiau akis 
į šalį. Man pasiūlė užkandžių iš komendanto krepšio, ir aš vos pa- 
jėgiau suvalgyti šiek tiek šaltos vištienos, užsigerdama drungna ar- 
bata. Stengiausi išsiblaškyti stebėdama damų apdarus, labai mar- 
gus ir skirtingus. Stodamasi ir sėsdamasi turėjau nemažai vargo su 
savo turniūru, nes reikia gerokai pasimokyti, kad sugebėtum ne- 
šioti tokį įtaisą, ir, man rodos, neatrodžiau itin grakšti, buvo toks 
įspūdis, jog prie savo subinės turiu prisirišusi kitą, dėtinę, ir tursi- 
nėju su jomis kaip paršelis su skardiniu kibiru, bet, aišku savaime, 
nieko tokio nepadoraus Džanetai nesakiau. 


Kitoje ežero pusėje perėjome Jungtinių Valstijų muitinę, ir ko- 
mendantas pareiškė, jog neturime nieko apmuitinama. Paskiau 
sėdome į kitą traukinį, ir aš džiaugiausi, kad sykiu važiuoja ko- 
mendantas, nes nebūčiau žinojusi, ką daryti su manta ir nešikais. 
Mums besėdint tame traukinyje, bildančiame silpniau negu pir- 
masis, paklausiau Džanetos, kas manęs laukia. Mes važiuojame į 

Itaką, Niujorko valstiją, - tai aš žinojau, - o kas toliau? Kaip atro- 
do namai, kuriuos jie man surado, ir ar aš juose būsiu tarnaitė; ir 
jeigu taip, ką apie mane papasakojo šeimininkams? Matot, pone, 
aš nenorėjau pakliūti į dviprasmišką padėtį nei atskleisti tiesos apie 
savo praeitį. 

Džaneta pasakė, jog manęs laukia staigmena, o kadangi tai esanti 
paslaptis, nieko daugiau negalinti man pasakoti; bet tai būsianti 
maloni staigmena ar bent jau taip ji mananti. Galop ji išsidavė, jog 
staigmena susijusi su vyriškiu, džentelmenu, patikslino ji; bet ka- 
dangi paprastai tuo žodžiu vadindavo kiekvieną, dėvintį kelnes ir 
užimantį aukštesnę nei tarno padėtį, nedaug kas tepaaiškėjo. 

Kai pasiteiravau, kokį džentelmeną ji turinti galvoje, atsakė, jog 
negalinti to man pasakyti; bet tai esąs senas mano bičiulis ar bent 
taip ji supratusi. Ir staiga pasidarė labai santūri, ir aš nesugebėjau 
išpešti iš jos daugiau nė žodžio. 

Prisiminiau visus vyrus, kuriuos galėčiau pavadinti bičiuliais. To- 
kių pažinojau tik vieną kitą, nes neturėjau progos susipažinti, pa- 
sakytumėte jūs; o du iš jų, galbūt geriausiai, nors ir ne per ilgiau- 
siai pažįstami, buvo mirę, turiu galvoje poną Kinerą ir Džeimsą 
Makdermotą. Buvo dar prekeivis Džeremija, bet aš nemaniau, kad 
jis galėtų manytis parūpindamas kam nors gerus namus, nes nie- 
kada neatrodė prisirišęs prie namų. Buvo dar mano senieji darb- 
daviai, kaip antai: ponas Kotsas ir ponas Heragis, bet šiuo metu 
jiedu abu tikriausiai buvo mirę arba beviltiškai nukaršę. Tad pa- 
galvojau apie vieną vienintelį žmogų, pone, apie jus. Prisipažįstu, 
jog tokia mintis man dingtelėjo į galvą. 

Taigi baimingai, bet ir kupina lūkesčių pagaliau išlipau į Itakos 
stoties peroną. Traukinio laukė minia žmonių, ir visi kalbėjo vie- 
nas per kitą; buvo pavojinga stypsoti vietoje stumdantis nešikams, 
šen bei ten velkant ir dviračiais vežiojant skrynias ir dėžes. Stovė- 
jau įsikibusi į Džanetą, tuo tarpu komendantas tvarkėsi su manta, 
paskui nuvedė mudvi kitapus stoties, toliau nuo traukinių, ir ėmė 
žvalgytis aplink. Suraukė antakius, nepastebėdamas to, ko laukė, 
paskui dirstelėjo į savo laikrodį, į stoties laikrodį; tuomet išsitrau- 

kė iš kišenės laišką, permetė jį akimis, ir man apmirė širdis. Bet jis 
kilstelėjo galvą, nusišypsojo ir sušuko: štai mūsų žmogus, ir iš tik- 
rųjų mūsų link paskubomis artėjo vyriškis. 

Buvo jis kresnas, truputį aukštesnis nei vidutinio ūgio, bet sykiu 
palyginti liesas, kitaip sakant, buvo ilgų rankų ir kojų, tik apskrito 
ir tvirto liemens. Rudaplaukis ir rudabarzdis, jis vilkėjo juoda išei- 
gine eilute, kokias nūnai dėvi pasiturintys žmonės, baltais marški- 
niais, ryšėjo tamsia kaklaskare ir turėjo cilindrą, kurį laikė atkišęs 
nelyginant skydą, ir iš to supratau, kad ir jam spurda širdis. Kaip 
gyva anksčiau nebuvau jo mačiusi, bet vos tik jis priėjo prie mūsų, 
pervėrė mane skvarbiu žvilgsniu ir ūmai suklupo prie mano kojų. 
Griebė man už rankos, aptemptos pirštine, ir sušuko: Greis, Greis, 
ar galėsi man kada nors atleisti? Ir tikrai kone sušuko tuos Žo- 
džius, lyg būtų ką tiktai repetavęs. 

Aš stengiausi iš paskutiniųjų išplėšti ranką, manydama, jog tai 
pamišėlis, bet kai atsigręžiau į Džanetą pagalbos, pamačiau, kad ji 
susijausminusi plūsta ašaromis, o komendantas stačiai spindėte 
spindi, lyg nieko geresnio nebūtų tikėjęsis; susivokiau, jog aš vie- 
nintelė kaip iš mėnulio nukritusi. 

Vyriškis paleido mano ranką ir atsistojo. Ji manęs neatpažįsta, 
liūdnai tarė jis. Greis, tu manęs nebepažįsti? Aš tave bet kur pa- 
žinčiau. 

Sužiurau į jį, ir tikrai jis atrodė lyg matytas, bet vis dėlto nesuge- 
bėjau įminti kur. Ir tuomet jis pasakė: aš Džeimis Volšas. Ir aš 
pamačiau, jog tai tiesa. 

"Tuomet nuėjome į naują viešbutį šalia geležinkelio stoties, kur 
komendantas buvo užsakęs kambarius, ir mes visi drauge išgėrė- 
me gaivos. Kaip jūs tikriausiai įsivaizduojate, pone, reikėjo išsiaiš- 
kinti daug dalykų, nes paskutinį kartą mačiau Džeimį Volšą per 
teismą, kai jis davė parodymus, nustačiusius prieš mane teisėją ir 
prisiekusius tarėjus, girdi aš vilkinti nužudytosios apdarais. 

Ponas Volšas — dabar jau visąlaik jį taip vadinsiu - papasakojo, 
kad tuomet buvęs tikras, jog aš esanti kalta, nors ir stengęsis gal- 
voti kitaip, nes visada jautęs man simpatiją, ir tai buvo tiesa; bet 

vėliau, įtrenkęs į metus. jis viską apsvarstęs iš naujo ir priėjęs prie- 
šingą nuomonę, ir tuomet jį ėmusi graužti sąžinė, kad jis prisidėjęs 
prie mano pakaltinimo; nors tuo metu buvęs jaunas ir nesugebė- 
jęs deramai pasipriešinti advokatams, prispyrusiems jį sakyti to- 
kius dalykus, kurių padarinius jis tik daug vėliau supratęs. Aš jį 
nuraminau sakydama, jog tai kiekvienam gali nutikti. 

Po pono Kinero mirties jiedu su tėvu buvę priversti palikti ūkį, 
nes naujieji šeimininkai neturėję jiems darbo. Jis parsisamdęs To- 
ronte, o tą vietą gavęs todėl, jog per teismą padaręs labai gerą įspūdį 
kaip mitrus ir daug žadantis vaikinas — taip buvę rašoma laikraš- 
čiuose. Galėtumėte pamanyti, kad tik mano dėka jis ir prasimušęs į 
gyvenimą. Kelerius metus jis taupęs pinigus, paskiau išvykęs į Jung- 
tines Valstijas, nes, jo manymu, ten esą daugiau galimybių prasikur- 
ti savo jėgomis - išeini į žmones savo jėgomis, o ne todėl, kad esi 
tokios ir tokios kilmės, ir niekas tavęs per daug nekamantinėja. Jis 
dirbęs prie geležinkelio, taip pat Vakaruose, be paliovos taupęs, ir 
štai dabar turįs ūkį su viskuo ir du arklius. Arklius jis paminėjo pir- 
miausia, nes prisiminė, kaip kitados aš mylėjau Čarlį. 

Jis buvo vedęs, bet dabar gyvenąs kaip bevaikis našlys; ir niekad 
nenustojęs graužtis dėl to, kas man nutikę per jo kaltę, ne kartą 
rašęs į kalėjimą, kad susižinotų apie mane; bet nedrįsęs rašyti man 
pačiai, nes nenorėjęs manęs skaudinti. Šitaip sužinojęs apie man 
suteiktą malonę ir dėl visko susitaręs su komendantu. 

Galiausiai jis paprašė atleidimo, ir aš mielai už viską jam dova- 
nojau. Man buvo toks jausmas, jog negalėčiau ant jo pykti, ir pasa- 
kiau, kad, šiaip ar taip, mane tikrai būtų pasodinę, jeigu jis ir ne- 
būtų minėjęs Nensi apdarų. Ir kai mudu visa tai aptarėme, jis, ne- 
paleisdamas mano rankos, paprašė, kad už jo tekėčiau. Pareiškė, 
jog, nors ir ne milijonierius, galįs kuo gražiausiai pasiūlyti man 
gerus namus ir visa, kas reikalinga, nes banke turįs santaupų. 

Aš dėjausi, jog negaliu apsispręsti, nors iš tikrųjų neturėjau ki- 
tos išeities, ir, be to, atsisakydama būčiau pasirodžiusi baisiai ne- 
dėkinga, juoba kad jis taip manimi rūpinosi. Pareiškiau, jog neno- 
rėčiau, kad jis mane vestų tik priedermės ir sąžinės balso skatina- 

mas, bet jis paneigė tokias paskatas ir prisipažino, kad visada puo- 
selėjęs man širdyje pačius karščiausius jausmus ir kad aš menkai 
pasikeitusi nuo to laiko, kai buvau mergina, - ir dabar traukianti 
akį, taip jis apie mane atsiliepė. Tuomet prisiminiau ramunes po- 
no Kinero sode su riogsančiais senais kelmais ir sumečiau, jog jis 
iš tikrųjų taip ir galvoja. 

Sunkiausia buvo laikyti jį suaugusiu, nes pažinojau jį tiktai kaip 
nedrąsų vaikinuką, prieš pat Nensi mirtį griežusį fleita ir pačią pir- 
mąją dieną, kai atvykau pas poną Kinerą, sėdėjusį ant tvoros. 

Galiausiai sutikau. Liemenės kišenėje jis jau turėjo žiedą ir bu- 
vo taip susijaudinęs, jog, maudamas jį man ant piršto, dusyk nu- 
metė ant staltiesės; todėl man teko nusimauti pirštinę. 


Vedybų formalumai buvo sutvarkyti kaip galima greičiau, ir tuo 
tarpu mes likomės viešbutyje, kur kas rytą mums į kambarį atneš- 
davo šilto vandens, o Džaneta gyveno su manimi, nes taip atrodė 
padoriau. Už viską mokėjo ponas Volšas. Atlikome kuklias apei- 
gas su taikos teisėju, ir tuomet prisiminiau tetą Pauliną, prieš dau- 
gelį metų sakiusią, jog tikrai ištekėsiu už žemesnio luomo žmo- 
gaus, ir pagalvojau, ką ji dabar pasakytų. O Džaneta buvo mano 
pamergė ir verkė pasikūkčiodama. 

Pono Volšo barzda buvo labai ilga ir ruda, bet aš įtikinau save, 
jog ilgainiui tikriausiai pasikeisianti. 

Beveik trisdešimt metų prabėgo nuo tos dienos, kai, tuomet dar 
šešiolikos, pirmąsyk važiavau ilga alėja į pono Kinero namus. Bu- 
vo birželio mėnuo, kaip dabar. Ir štai aš sėdžiu supamajame krėsle 
savo namų prieangyje; pavakarė, prieš mane veriasi toks romus 
reginys, jog atrodo kaip paveikslas. Prie namų žydi rožės - tai La- 
dy Hamilton, jos tokios žavios, nors labai bijo amaro. Geriausia, 
kaip sakoma, apipurkšti jas aršeniku, bet man nepatinka laikyti 
namuose tokius dalykus. 

Baigia žydėti paskutiniai bijūnai, iš tų pilnavidurių, su gausybe 
rausvų ir baltų žiedlapių. Nežinau, kaip jie vadinasi, nes ne aš juos 
sodinau; jų kvapas primena man muilą, kuriuo skusdavosi ponas 
Kineras. Mūsų namas žiūri į pietvakarius, o saulė tokia kaitri, auk- 
sinė, bet aš nesisėdu atokaitoje, nes tai kenkia veido spalvai. To- 
kiomis dienomis sakau sau: stačiai rojus. Nors rojus anaiptol ne ta 
vieta, kur ketinčiau kada nors patekti. 

Jau beveik metai, kai aš ištekėjusi už pono Volšo, ir nors tai toli 
gražu ne tas, ką ankstyvoje jaunystėje vaizduojasi diduma mergi- 
nų, ko gero, tai visai neblogas dalykas, nes mudu bent jau žinome, 
kokį gyvenimą pasinešėme nugyventi. Kai tuokiasi jauni, sendami 
jie dažnai keičiasi, bet kadangi mudu abu jau ganėtinai pagyvenę, 
kokių nors nemalonių staigmenų vargu ar yra ko tikėtis. Pagyve- 
nusio žmogaus būdas jau nusistovėjęs, ir mažiau pavojų, kad jis 
staiga įniktų girtuokliauti arba griebtųsi kitokių ydų, nes jeigu tai 
būtų buvę jam lemta, jis jau seniai būtų pasinaudojęs proga; tokia 
bent jau mano nuomonė, ir tikiuosi, jog laikas parodys, kad mano 

tiesa. Aš įkalbėjau poną Volšą šiek tiek apsikirpti barzdą ir rūkyti 
savo pypkę tik kieme, ir, galimas daiktas, ilgainiui nei barzda, nei 
pypkė nebedrums man ramybės, bet amžindie nevalia uiti ir graužti 
vyro, nuo to jis tik dar labiau įsityžta ir ima spyriotis. Ponas Volšas 
nekramto tabako ir nespjaudo kaip kiti, ir aš kaip visada džiau- 
giuosi ir tenkinuosi menkutėmis malonėmis. 

Mūsų namas - paprastas baltas trobesys žaliomis langinėmis, 
bet mudviem jis pakankamai erdvus. Turime prieškambarį su visa 
virtine kabliukų žieminiams drabužiams, nors paprastai vaikščio- 
jame pro virtuvės duris ir lipame laiptais su paprastais turėklais. 
Laiptų aikštelėje stovi kedrinė skrynia skiautinėms ir paprastoms 
antklodėms sudėti. Antrame aukšte yra keturi kambariai: mažytis 
kambarėlis vaikui, paskiau mudviejų miegamasis ir dar vienas, nu- 
matytas svečiams, nors mes jų nei laukiame, nei juo labiau pagei- 
daujame; o ketvirtas šiuo tarpu tuščias. Abiejuose miegamuosiuo- 
se, apstatytuose baldais, yra prausyklė ir apvalainas demblys, nes 
man nepatinka sunkūs kilimai: juos ir šiaip jau labai keblu pavasa- 
rį laiptais išnešti į kiemą išdulkinti, o ilgainiui, man senstant, pasi- 
darys dar kebliau. 

Kiekvienos lovos galvūgalyje kabo mano pačios kryželiu siuvi- 
netas paveikslas, gėlės vazoje - geriausiame kambaryje ir vaisiai 
dubenyje - mūsų miegamajame. Skiautinė antklodė geriausiame 
kambaryje vadinasi Paslapties ratas, o mūsų miegamajame - Rąs- 
tų trobelė; jas pirkau iš žmonių, kurie bankrutavę kraustėsi į Va- 
karus; bet man pagailo moters, ir aš užmokėjau brangiau, nei de- 
rėjo. Reikėjo gerokai paplušėti, kad namuose pasidarytų jauku, 
nes, mirus pirmajai žmonai, ponas Volšas įprato gyventi kaip vien- 
gungis, ir daug kas man atrodė ne po nosiai kvapas. Gavau nu- 
braukti ištisas virtines voratinklių, o iš po lovų iššluoti gniužulus 
pūkų ir be atilsio šveisti, grandyti ir kuopti. 

Vasarinės užuolaidos abiejuose miegamuosiuose baltos. Man la- 
bai patinka baltos užuolaidos. 

Pirmame aukšte turime svetainę su židiniu ir virtuvę su podėliu 
ir gražiai įrengtą indaują, taip pat vandens siurblį viduje, 0 tai di- 

delis patogumas žiemą. Turime valgomąjį, bet svečių susilaukia- 
me ne per dažniausiai. Paprastai valgome prie virtuvės stalo; čia 
šviečia dvi Žžibalinės lempos ir labai jauku. Valgomasis stalas man 
praverčia, kai siuvu ką nors, ant jo ypač patogu ruošti iškarpas. 
Dabar turiu ir siuvamąją mašiną, suku ją ranka, stačiai stebuklas, 
tikrai džiaugiuosi ją turėdama, nes sutaupau daug laiko, ypač pri- 
reikus daryti kokį paprastą darbelį, kaip atsiūlėti užuolaidas ir ap- 
kraštuoti paklodes. Dailesnį darbą vis dėlto verčiau siuvu ranko- 
mis, nors akys jau nebe tos. 

Be to, ką minėjau, mes turime ir visa kita: daržą, kur auginame 
prieskonines daržoves, kopūstus ir šakniavaisius, taipgi žirnelius 
pavasarį; paskiau vištų ir ančių, karvę, kluoną, vežimaitį ir du ar- 
klius, Čarlį ir Neli, kurie teikia man daug džiaugsmo ir, išvykus 
ponui Volšui, sudaro malonią draugiją; tačiau Čarlis per sunkiai 
triūsia, nes tai ariamas arklys. Girdėjau, jog netrukus atsiras maši- 
nų, kuriomis bus galima dirbti tokius pat darbus, tuomet vargšas 
Čarlis galės sau ganytis lankoje. Niekad nesutikčiau jo parduoti, 
kaip daro kai kurie žmonės, klijams ir šunų maistui gaminti. 

Prie ūkio darbų padeda bernas, bet jis negyvena pas mus. Ponas 
Volšas ketino nusamdyti ir mergą, bet aš pasakiau, jog verčiau pati 
viena eisiu apyvoką. Nenorėčiau tarnaitės namuose, nes jos kai- 
šioja nosį kur nereikia ir klausosi prie durų; ir, be to, kur kas pa- 
prasčiau išsyk gražiai padaryti kokį darbą, užuot leidus kam kitam 
jį prastai padaryti, o paskiau perdaryti viską iš naujo. 

Mūsų katė vardu Rainė; ji tokio plauko, kokio, kaip suprantate, 
jai ir priklauso būti, ir puikiai medžioja peles; o mūsų šuo vardu 
Reksas, seteris, bet ne per gudriausias, nors ir pilnas geriausių ke- 
tinimų, jo kailis gražios rudos spalvos, spindi kaip gludintas kašto- 
nas. Vardai nelabai saviti, bet mes nenorime apylinkėje pagarsėti 
itin dideliu savitumu. Einame į vietinę metodistų bažnyčią, ir pa- 
mokslininkas, krutus kaip gyvasis sidabras, sekmadieniais mėgsta 
pašnekėti apie pragaro liepsnas; nors nemanau, kad jis galėtų šį tą 
nutuokti apie tai, kaip atrodo pragaras, ne ką geriau nei kiti para- 
pijiečiai, gana puikūs žmonės, kad ir riboto proto. Bet mudu tarė- 

me. jog protingiausia per daug nekalbėti apie praeiti nei jiems, nei 
kam kitam. nes tik sukurstytume žmonių smalsumą ir šnekas, o ta- 
da netruksią pasklisti ir visokiausi gandai. Užsiminėme, jog ponas 
Volšas - mano vaikystės meilė ir jog aš buvusi ištekėjusi už kito, bet 
neseniai palaidojusi vyrą; o kadangi pono Volšo žmona taip pat mi- 
rusi, mudu sutarę vėl susitikti ir susituokti. Tokia istorija lengvai 
patikima, be to, ji atrodo romantiška ir niekam neužduoda širdies. 

Mūsų bažnyčia - iš tikro senoviška kaimo bažnytėlė, bet itakie- 
čiai kur kas šiuolaikiškesni, tarp jų nemaža spiritistų, ir geriau- 
siuose namuose lankosi ir laikosi garsūs mediumai. Aš anaiptol 
nepritariu tokiems dalykams, nes nežinia, kas iš to gali išeiti; 1r 
jeigu užsimanau pabendrauti su mirusiaisiais, puikiausiai išsiver- 
čiu pati viena; ir, be kita ko, tie seansai man atrodo gryna suktybė 
ir akių dūmimas. 

Balandžio mėnesį pastebėjau skelbimą, jog atvyksta vienas gar- 
siausių mediumų, ir jo nuotrauką; ir nors jo atvaizdas buvo labai 
tamsus, pamaniau: juk čia, ko gero, Džeremija, prekeivis; ir iš 
tikrųjų tai buvo jis, nes mudu su ponu Volšu važiavome į miestą 
apsipirkti ir sutvarkyti kai kurių reikalų, ir aš susidūriau su juo 
gatvėje. Buvo kaip niekad elegantiškai apsirengęs, vėl juodais 
plaukais ir kariškai apkirpta barzda, tariamai keliančia pasitikė- 
jimą, ir dabar vadinosi ponu Džeraldu Bridžesu. Puikiai mėg- 
džiojo garsenybę, išmanančią šios žemės reikalus, bet siekiančią 
aukščiausios tiesos pažinimo; jis mane irgi pamatė, pažino ir pa- 
garbiai kilstelėjo ranką prie skrybėlės, bet labai apdairiai, kad 
niekas nepastebėtų; ir taipgi man pamerkė; aš pasisveikinau mos- 
tu, VOS vos pamojau pirštinėta ranka, nes dabar, išeidama į mies- 
tą, visada mūviu pirštines. Laimė, kad ponas Volšas nieko nepa- 
stebėjo, kitaip būtų sunerimęs. 

Nenorėčiau, kad kas nors šičia sužinotų mano tikrą vardą; bet 
esu įsitikinusi, jog galiu kliautis Džeremija, kaip jis gali kliautis 
manimi. Ir sykiu prisiminiau, kad kitados būčiau galėjusi su juo 
pabėgti ir tapti čigone arba aiškiarege, nusakančia žmonėms jų 
ligas. jei tik būčiau susigundžiusi; ir tuomet mano likimas būtų 

buvęs kitoks. Bet tik vienas Dievas Žino, ar geriau būtų išėję, ar 
blogiau; 0 šiuo metu aš jaučiuosi visiškai saugi ir tikiu. jog niekada 
gyvenime man nebeprireiks ko nors saugotis. 


Apskritai mudu su ponu Volšu gražiai sutariame, ir mudviem ne- 
kyla jokių keblumų. Bet kai kas man kelia nerimą, pone; ir kadan- 
gi neturiu artimos draugės, kuria galėčiau pasikliauti, viską pasa- 
koju jums ir Žinau, jog nepiktnaudžiausite mano pasitikėjimu. 

Tai va. Retkarčiais ponas Volšas pasidaro labai liūdnas; suspau- 
džia man ranką, Žiūri į mane su ašaromis akyse ir sako: tik pama- 
nyk, kiek skausmo aš tau uždaviau. 

Aš atsakau, jog jis man neuždavė jokio skausmo - kiti man už- 
davė jo pakankamai, 0 ir pati prisidariau bėdos, nes neturėjau lai- 
mės ir sveikos nuovokos, - bet jam patinka užsikrauti visą atsako- 
mybę, ir, man regis, įmanydamas jis prisiimtų kaltę ir dėl mano 
vargšės mamos mirties. Jam taip pat malonu vaizduotis kančias, 
ir, kad ir kaip spiriuosi, norom nenorom gaunu pasakoti, kaip gy- 
venau kalėjime arba Toronto pamišėlių namuose. Kuo daugiau 
skiedžiu padažą, kuo aitriau pelėsiais atsiduoda sūris ir kuo labiau 
tas. Klausosi kaip mažas vaikas pasakos, lyg tai būtų koks stebuk- 
las, paskiau meldžia, kad papasakočiau dar smulkiau. Jeigu pridu- 
riu, kaip šaldavau ir drebėdavau naktimis po plonyčiu apklotu, kaip 
gaudavau bizūnų, jei skųsdavausi, jis sužavėtas; 0 jei pasakoju, kaip 
bjauriai su manim elgdavosi daktaras Benerlingas, nuogą, susuptą 
paklodėn, nuliedavo lediniu vandeniu ir apvilktą tramdomaisiais 
marškiniais uždarydavo tamsioje palatoje, jis kone ekstazėje; bet 
labiausiai jam patinka klausytis, kaip tas vargšelis Džeimsas Mak- 
dermotas tampė mane po pono Kinero namus, ieškodamas tinka- 
mos lovos savo nedoroms užmačioms patenkinti, kai Nensi ir po- 
nas Kineras gulėjo negyvi rūsyje, o aš buvau kone išprotėjusi iš 
siaubo; ir jis priekaištauja sau, kad ten nebuvo ir negalėjo manęs 
išgelbėti. 

Aš mieliau norėčiau kaip galima greičiau pamiršti t4 savo gyve- 
nimo dalį, užuot šitaip niauriai po ją kapsčiusis. Tiesa, man patiko 
tas laiko tarpas. kai jūs, pone, lankėtės kalėjime, nes tuomet rado- 
Si savotiška atvanga mano gyvenime, kuris buvo toks vienodas. Da- 
bar, kai apie tai pagalvoju, prisimenu, jog ir jums kaip ponui Vol- 
šui knietėjo išgirsti apie mano kančias ir sunkius išmėginimus; 0 
jums ne tik išgirsti, bet ir užsirašyti. Aš žinodavau, kada jums da- 
rosi nebeįdomu, nes tuomet jūsų žvilgsnis imdavo klaidžioti šen 
bei ten; bet man būdavo džiugu, kai sugebėdavau jus kuo nors 
sudominti. Jūsų skruostai parausdavo, ir jūs plačiai šypsodavote 
kaip saulė svetainės laikrodyje, o jeigu būtumėte turėjęs šuns au- 
sis, būtumėte jas pastatęs ir, iškoręs liežuvį, spoksojęs žėrinčiomis 
akimis, lyg krūmuose užtikęs kurapką. Aš tikrai jaučiausi kam nors 
reikalinga šioje žemėje, nors niekada nesugebėjau suprasti, kokio 
tikslo jūs siekiate. 

Na, o kai ponui Volšui papasakoju vieną kitą savo vargų ir ne- 
gandų istoriją, jis stipriai mane apkabina, glosto man plaukus ir 
ima sagstyti naktinius marškinius, nes tokie dalykai paprastai vyksta 
naktimis; ir sušunka: ar tu man kada nors atleisi? 

Iš pradžių tie dalykai man baisiai nepatiko, nors aš ir nieko ne- 
sakiau. Tiesą pasakius, labai mažai žmonių supranta, ką reiškia 
atleisti. Atleisti reikia ne nusikaltėliams, o veikiau jų aukoms, nes 
jos kaltos dėl visų bėdų. Jeigu jos būtų ne tokios silpnos, nerūpes- 
tingos ir apdairesnės ir jeigu jos saugotųsi paikai įkliūti į bėdą, tik 
pagalvokite, kiek sielvarto būtų išvengta šioje Žemėje. 

Daugelį metų širdies gilumoje aš pykau ant Meri Vitni ir ypač ant 
Nensi Montgomeri; ant jų abiejų, nes jiedvi leidosi va šitaip nužu- 
domos ir paliko man vienai vilkti sunkią naštą. Daug laiko prabėgo, 
kol aš ryžausi joms atleisti. Būtų daug geriau, jeigu ponas Volšas 
man atleistų, užuot šitaip spyriojęsis ir vertęs viską aukštyn kojomis; 
bet, galimas daiktas, ilgainiui viską supras, kaip pridera. 

Iš pradžių, kai jis pradėjo tą giesmę, pasakiau, jog neturiu jam 
ko atleisti ir jog jam neverta dėl to kvaršinti galvos; bet jis tikėjosi 
kitokio atsakymo. Jis žūtbūtinai geidžia atleidimo, iš pažiūros net- 

gi ramiai gyventi negali jo negavęs, o kas gi aš tokia esu, kad šykš- 
tėčiau jam tokio paprasto dalyko? 

"Tad dabar, kai tik jam tas užeina, sakau, kad jam atleidžiu. Už- 
dedu rankas jam ant galvos, nelyginant ant knygos, pakeliu akis į 
dangų, nutaisau iškilmingą miną, paskiau pabučiuoju ir nuvarvinu 
kelias ašaras; ir kai jam atleidžiu, rytojaus dieną jis vėl kaip buvęs, 
groja savo fleita, lyg iš naujo būtų grįžęs vaikystėn, lyg aš būčiau 
penkiolikos metų ir lyg mudu abu pintume ramunių vainikėlius 
pono Kinero sode. 

Bet man labai nesmagu taip elgtis, va šitaip jam kiekvienąsyk 
atleisti, nes suprantu, jog, taip sakydama, meluoju. Juoba kad, man 
regis, meluoju nebe pirmą kartą; bet, kaip sakydavo Meri Vitni, 
menkutis nekaltas melas, kokio nė angelai nevengia, tai visai įma- 
noma kaina, kad gautum ramybę ir taiką. 


Šiuo metu dažnai prisimenu Meri Vitni ir tą dieną, kai mudvi per 
petį mėtėme obuolių žieves; viskas daugmaž pasitvirtino. Kaip ji ir 
sakė, ištekėjau už žmogaus, kurio vardas prasideda raide D; ir, 
kaip ji man taip pat sakė, prieš tai turėjau triskart perplaukti van- 
denis, nes dukart kėliausi Levistono keltu - į vieną ir į kitą pusę, o 
štai dabar atplaukiau čionai. 

Kartais sapnuoju, jog vėlei esu pono Kinero namuose, savo ma- 
žyčiame kambarėlyje, prieš atsitinkant visam tam siaubui ir tai tra- 
gedijai; ir jaučiuosi ten tokia saugi, nenujausdama, kas turi nutikti. 
O kartais sapnuoju, jog tebesu kalėjime, jog tuojau pabusiu ir vėl 
susivoksiu, jog ledinį žiemos rytmetį drebu nuo šalčio ant šiaudinio 

Bet iš tikrųjų aš čia, savo namuose, sėdžiu prieangyje savo kė- 
dėje. Atsimerkiu, užsimerkiu, įsižnybiu, bet tai tiesa. 


O štai dar vienas dalykas, kurio niekam nesu pasakojusi. 
Kai išėjau iš kalėjimo, buvau ką tik užbaigusi keturiasdešimt 

penkerius, o dabar, po mėnesio, man bus keturiasdešimt šešeri, 1r 
aš maniau, jog jau seniai esu nebe to amžiaus, kai moterys gimdo 
vaikus. Bet jeigu aš baisiai neklystu, štai jau trys mėnesiai, kai esu 
nėščia; taigi vienokia ar kitokia gyvenimo permaina. Sunku pati- 
kėti, bet kartą jau įvyko stebuklas mano gyvenime, tad kodėl turė- 
čiau stebėtis, jeigu įvyktų dar vienas? Apie tai kalbama Biblijoje; 
gal Dievui staiga dingtelėjo mintis grąžinti bent dalelę to, kas man 
priklausė jaunystėje. Bet tai gali būti ir auglys, toks, koks galop 
nužudė mano vargšę mamą: nes, kad ir jaučiu sunkumą, rytais ma- 
nęs nepykina. Keista, kai pagalvoji, jog nešioji savyje arba mirtį, 
arba gyvybę, bet nieko tikra nežinai. Viskas lengvai išsispręstų, jei 
kreipčiausi į gydytoją, bet aš visiškai nelinkusi žengti tokio žings- 
nio; tad manau, jog tik laikas turi pasakyti teisybę. 

Popietėmis sėdėdama prieangyje, dygsniuoju skiautinę antklo- 
dę. Nors per savo gyvenimą esu pasiuvusi nemažai antklodžių, sau 
siuvuosi pirmą. Tai bus Rojaus medis; bet aš truputį keičiu orna- 
mentą, kad labiau atitiktų mano mintis. 

Aš daug galvojau apie jus, pone, ir apie obuolį, apie tą mįslę, 
kurią man kadaise užminėte, tada, kai pirmąsyk mudu susitikome. 
"Tuomet aš jūsų nesupratau, bet veikiausiai jūs bandėte kažko ma- 
ne pamokyti, ir, ko gero, tik dabar aš tai permaniau. Sprendžiant 
iš to, kaip aš viską suprantu, Bibliją, matyt, sugalvojo Dievas, bet 
ją parašė žmonės. Ir visa tai, ką žmonės rašo, pavyzdžiui, laikraš- 
čiuose, bendrais bruožais išdėsto teisingai, tik pridaro klaidų, įsi- 
vėlę į smulkmenas. 

Šitos antklodės ornamentas vadinasi Rojaus medis, ir tasai, kas 
šitaip Jį pavadino, tikriausiai pats nesuvokė, kaip teisingai pavadi- 
no, nes Biblijoje minimi ne medžiai. Ten sakoma, jog buvo du skir- 
tingi medžiai, Gyvybės medis ir Pažinimo medis, bet aš esu įsitiki- 
nusi, kad buvo tik vienas medis ir kad Gyvybės vaisius ir Gėrio ir 
Blogio vaisius buvo tas pats. Jeigu jo paragausite, mirsite, bet jei- 
gu neparagausite, irgi mirsite; nors, jei paragausite, mirties valan- 
dą nebusite toks beviltiškai neišprusęs. 

Tai atrodo daugiau panašu į gyvenimą. 

Niekam kitam to nepasakojau, tik jums vienam. nes man toks 
įspūdis, jog nevalia šitaip aiškinti tos vietos. 


Savo Rojaus medžio pakraščius ketinu išmarginti susivijusiomis 
gyvatėmis; atrodys kaip vynuogienojų arba virvelių ornamentas, 
nes akis nupiešiu visiškai mažulytes, bet man tai bus gyvatės; nes 
jeigu nebūtų vienos kitos gyvatės, dingtų istorijos esmė. Kai ku- 
rios moterys, naudodamosi tuo piešiniu, kvadrate arba apskritime 
siuvinėja kelis medžius, keturis ar netgi daugiau, bet aš siuvinėju 
vieną didelį Medį baltame dugne. Pats Medis sudurstytas iš dviejų 
spalvų trikampių, tamsesnių lapams ir šviesesnių vaisiams. Lapus 
darau violetinius, o vaisius - raudonus. Dabar, atsiradus naujiems 
cheminiams dažams, galima parinkti daug sodrių spalvų, ir, man 
regis, labai gražiai atrodys. 

Tačiau trys mano Medžio trikampiai bus skirtingi. Vienas bus 
baltas, iškirptas iš Meri Vitni apatinio sijono, kurį vis dar saugau; 
kitas bus gelsvas, nublukęs, iš kalėjime vilkėtų naktinių marškinių, 
kuriuos išvažiuodama išprašiau atminimui. Ir trečias bus iš blan- 
kaus rausvomis gėlytėmis marginto kartūno, iškirpto iš Nensi suk- 
nelės, kurią ji dėvėjo tą dieną, kai atvykau pas poną Kinerą, ir ku- 
ria aš vilkėjau, keltu sprukdama į Levistoną. 

Visus tris išsiuvinėsiu raudonais kryžmais dygsniais, kad gerai 
pritaptų prie piešinio. 

Taigi mes būsime drauge. 


Autorės Žodis 


Nors ir pagrįstas tikrais faktais, Greis (Alias Grace) yra grožinės 
literatūros kūrinys. Pagrindinė veikėja Greis Marks (Grace Marks) 
devyniolikto amžiaus penktajame dešimtmetyje pagarsėjo Kana- 
doje tuo, jog šešiolikos metų buvo nuteista mirti už žmogžudystę. 

Kineras (Kinnear) ir Montgomeri (Montgomery) buvo nužudyti 
1843 metų liepos 23 dieną, ir tą žmogžudystę plačiai aprašė ne tik 
Kanados, bet ir Jungtinių Valstijų bei Didžiosios Britanijos spau- 
da. Gardžiuotasi sensacingomis detalėmis: Greis Marks buvo be 
galo graži ir nepaprastai jauna; Kinero ūkvedė Nensi Montgomeri 
(Nancy Montgomery), anksčiau pagimdžiusi nesantuokinį vaiką, bu- 
vo Tomo Kinero (Thomas Kinnear) meilužė ir, kaip paaiškėjo skro- 
dimo metu, laukėsi kūdikio. Greis 11 Džeimsas Makdermotas (Ja- 
mes McDermott), Kinero tarnas, drauge pabėgo į Jungtines Valsti- 
jas, ir spauda įtarė juos buvus meilužiais. Seksas, smurtas ir apgai- 
lėtinas žemesniųjų sluoksnių nepaklusnumas - visa tai pasirodė 
besąs puikus masalas to meto žurnalistams. 

Teismas vyko lapkričio pradžioje. Nagrinėta tik Kinero nužudy- 
mo byla: kadangi abu kaltinamieji buvo nuteisti mirti, nutarta, kad 
nereikia pradėti Montgomeri nužudymo bylos. Lapkričio dvide- 
šimt pirmą Makdermotas buvo pakartas, stebint milžiniškai Žiop- 
lių miniai; tačiau dėl Greis nuomonės išsiskyrė nuo pat pradžių, ir, 
dedant pastangas jos advokatui Kenetui Makenziui (Kenneth Mac- 
Kenzie), taip pat grupei peticiją pasirašiusių gerbiamų džentelme- 
nų, prašiusių atsižvelgti į jos jauną amžių, silpną lytį ir numanomą 
silpnaprotystę, mirties nuosprendis buvo pakeistas kalėjimu iki gy- 

vos galvos; ir tūkstantis aštuoni šimtai keturiasdešimt trečiųjų me- 
tų lapkričio devynioliktą dieną ji pateko į Kingstono provincijos 
kalėjimą. 

Iki pat šimtmečio pabaigos nesiliauta apie ją rašyti ir skaldyti 
visuomenės nuomonę. Žmonių nusistatymas atspindėjo dvipras- 
mišką to meto pažiūrą į moters prigimtį: ar Greis šėtonė ir suve- 
džiotoja, nusikaltimo kurstytoja ir tikroji Nensi Montgomeri žudi- 
kė, ar ji netyčinė auka, Makdermoto įbauginta ir priversta tylėti, 
nes pati bijojo dėl savo gyvybės? Nieko gera nedavė ir tai, jog ji 
pati papasakojo tris skirtingas Montgomeri nužudymo versijas, O 
Džeimsas Makdermotas tik dvi. 

Apie Greis Marks istoriją pirmąsyk sužinojau iš Susanos Mūdi 
(Susanna Moodie) knygos Gyvenimas Degimuose (1853). Mūdi 
jau buvo pagarsėjusi savo knyga Roughing It in the Bush, beviltiš- 
ku pasakojimu apie pirmųjų kolonistų gyvenimą anuomet vadi- 
namojoje Aukštutinėje Kanadoje, dabar tapusioje Ontarijo pro- 
vincija. Jos tęsinyje, Gyvenime Degimuose, Mūdi buvo užsibrėžu- 
si parodyti „Vakarų Kanados“ civilizuotąją pusę, tokią, kokia ji 
buvo tuomet, ir nešykštėdama liaupsių aprašė Kingstono provin- 
cijos kalėjimą ir Toronto pamišėlių namus. Ten vaikščiota kaip į 
zoologijos sodą, ir vienur, ir kitur Mūdi norėjo pamatyti pagrin- 
dinį programos numerį - Greis Marks. 

Mūdi pateikta žmogžudystės versija nepasižymi originalumu. 
Greis ji vadina nusikaltimo iniciatore, skatinama meilės Tomui Ki- 
nerui ir pavydo Nensi. sukursčiusia Makdermotą pažadais apdo- 
vanoti intymiomis malonėmis. Makdermotas pavaizduotas kaip pa- 
metęs galvą dėl jos ir lengvai paveikiamas. Mūdi negali atsispirti 
pagundai nukrypti į melodramą, ir Nensi kūno sukapojimas į ke- 
turias dalis - tai ne gryna išmonė, bet grynas Harisonas Einsvor- 
tas. Dikenso Oliverio Tvisto, Mūdi mėgstamiausio kūrinio, įtaka 
aiškiai matoma iš pasakojimo apie krauju pasruvusias akis, pasak 
jos, dieną naktį persekiojančias Greis Marks. 

Mūdi susitiko Greis kalėjime, o netrukus ją matė Toronto pa- 
mišėlių namuose, kur ji buvo laikoma neramių pamišėlių skyriuje. 

Pačios Mūdi stebėjimai paprastai patikimi, ir jeigu ji aprašo Greis 
rėkiančią bei siautėjančią, nėra jokios abejonės, kad matė ją savo 
akimis. Tačiau, vos pasirodžius Mūdi knygai — kai tik pamišėlių 
namų vyriausiuoju gydytoju buvo paskirtas Džozefas Vorkmanas 
(Joseph Workman), be galo humaniškas žmogus, - buvo nutarta, 
kad Greis pakankamai sveiko proto ir grąžintina į kalėjimą, o ten, 
kaip rodo įrašai, būta įtarimų, jog ji atvyko nėščia. Diagnozė buvo 
klaidinga, tačiau ką gi pamišėlių namuose būtų įmanoma tuo įkal- 
tinti? Bendrų palatų nebuvo; vieninteliai vyrai, kurie galėjo leng- 
viausiai susisiekti su ligonėmis, buvo gydytojai. 

Per kitas dvi dešimtis metų kalėjimo bylose kartais paminimas 
Greis vardas. Be abejo, ji mokėjo rašyti ir skaityti, nes kalėjimo ko- 
mendanto dienoraštyje sakoma, kad ji rašanti laiškus. Ji darė tokį 
didelį įspūdį daugeliui gerbiamų Žmonių - tarp kita ko, ir dvasinin- 
kams, - jog tie be atilsio darbavosi jos labui ir pateikė gausybę peti- 
cijų, prašydami ją paleisti ir stengdamiesi gauti medicininių išvadų 
savo argumentams paremti. Du autoriai liudija ją ilgai tarnavus pas 
„poną viršininką“ — tikriausiai kalėjimo viršininką - ir pelnius visiš- 
ką šeimininkų pasitikėjimą, nors apie tai neužsimenama kalėjimo 
bylose, visuotine nuomone, labai fragmentiškose. Šiaip ar taip, Šiau- 
rės Amerikoje buvo paprotys samdyti kalinius dienos darbams. 

Galiausiai tūkstantis aštuoni šimtai septyniasdešimt antrais me- 
tais Greis Marks suteikiama malonė. Archyvai byloja, kad, ko- 
mendanto ir jo dukters lydima, ji išvyko į Niujorko valstiją apsi- 
gyventi „jai surastuose namuose“. Vėliau autoriai tvirtina, kad ji 
ten ištekėjusi, nors jokių įrodymų nėra; ir nuo tos datos ji dingsta 
be pėdsakų. Ar iš tikrųjų ji buvo Nensi Montgomeri nužudymo 
bendrininkė ir Džeimso Makdermoto meilužė? Tai lieka neaiš- 
ku. Taip pat nežinia, ar ji kada nors buvo „pamišėlė“, ar tik dėjo- 
si tokia, - kaip daugelis žmonių yra darę, - norėdama užsitikrinti 
geresnes gyvenimo sąlygas. Tikroji istorinės Greis Marks asme- 
nybė tebėra mįslė. 

Tomas Kineras (Thomas Kinnear), atrodo, buvo kilęs iš Žemuti- 
nės Škotijos. Faifo grafystės, Kinlocho miestelio netoli Kuparo, ir 
buvo jauniausias dvaro paveldėtojo įbrolis. Keisčiausia, kad Bur- 
ke's Peerage devynioliktojo amžiaus pabaigos leidime jis numari- 
namas maždaug tuo pat metu, kai atvyksta į Vakarų Kanadą. Ki- 
nero namai Ričmond Hile (Richmond Hill) stovėjo iki pat devy- 
nioliktojo amžiaus pabaigos ir buvo apsčiai lankomi. Simono Džor- 
dano apsilankymas aprašytas remiantis vieno iš daugelio svečių 
atsiliepimu. Tomo Kinero ir Nensi Montgomeri (Nancy Montgo- 
mery) kapai yra Ričmond Hilo presbiterionų kapinėse, nors ant- 
kapiuose nėra jokių vardų. Tūkstantis devyni šimtai aštuntais me- 
tais išleistame kūrinyje Viljamas Harisonas sako, jog statinių tvo- 
ra buvo nuversta tuo metu, kai buvo nukeliamos medinės antka- 
pių lentos. Lygiai taip dingo ir Nensi rožių krūmas. 

Papildomos pastabos: aprašant gyvenimą kalėjime ir pamišėlių 
namuose, remtasi esama archyvų medžiaga. Daktaro Vorkmano 
laiške vartojama diduma jo paties žodžių. ,,Daktaras Benerlingas“ 
išsako mintis, po mirties priskirtas daktarui Vorkmanui, bet, gali- 
mas daiktas, jam svetimas. 

Parkinsonų namų planas didžia dalimi atitinka Dendern Kastlio 
(Dundurn Castle) sodybą Hamiltone, Ontarijo provincijoje. Loto 
gatve Toronte kitados buvo vadinama dalis Oueen gatvės. Pramo- 
nės užuomazgos Lumisvile ir darbininkių padėtis audimo fabri- 
kuose šiek tiek primena Lovelo (Masačūsetso valstija) praeitį. Meri 
Vitni (Mary Whitney) likimas panašus į daugelį kitų, atsekamų Rič- 
mond Hile gyvenusio daktaro Langstaffo archyve. Greis Marks ir 
Džeimso Makdermoto portretai 20 puslapyje paimti iš jų išpažin- 
čių, spausdintų Toronto laikraštyje Star and Transcript. 

Šiaurės Amerikoje susižavėjimas spiritizmu prasidėjo devynio- 
likto amžiaus penktojo dešimtmečio pabaigoje Niujorko valstijos 
šiaurėje, išgirdus „kaukšėjimą“ seserims Foks (Fox), kilusioms iš 
Belvilo (Belleville) - ten tuomet gyveno Susana Mūdi, tapusi karš- 
ta spiritizmo šalininke. Iš pradžių veikiai primasinęs nemažai šar- 
latanų, judėjimas greitai paplito ir pasiekė viršūnę devyniolikto 


MARGARET ATWOOD B GREIS 529 


amžiaus šeštojo dešimtmečio pabaigoje, ypač stipriai reikšdama- 
sis Niujorko valstijos šiaurėje ir Belvilo-Kingstono rajone. Spiri- 
tizmas buvo beveik religinio pobūdžio veikla tuo metu, kai mote- 
rys naudojosi tam tikra galia - kad ir abejotina, nes jos pačios ap- 
siimdavo būti nebent dvasios valios reiškėjos. 

Kaip pripažintas mokslinis metodas, mesmerizmas žlugo šio am- 
žiaus pradžioje, bet devyniolikto amžiaus penktajame dešimtme- 
tyje juo plačiai vertėsi įvairaus plauko atrakcionų rengėjai. Jame- 
so Braido, atsisakiusio „magnetinio fluido“ idėjos, atgaivintas „neu- 
rohipnotizmo“ vardu, mesmerizmas bandė atgauti prarastas pozi- 
cijas ir šeštajame dešimtmetyje pritraukė nemažai šalininkų tarp 
Europos gydytojų, nors kaip psichiatrijos metodas vis dėlto dar 
nebuvo taip plačiai pripažintas, kaip tai atsitiko paskutiniais am- 
Žiaus dešimtmečiais. 

Spartus naujų proto ligų teorijų radimasis, taip pat klinikų ir 
privačių bei viešųjų prieglaudų steigimas - devynioliktojo amžiaus 
vidurio charakteringiausias bruožas. Tiek mokslininkai, tiek rašy- 
tojai itin domėjosi tokiais reiškiniais kaip atmintis, amnezija, som- 
nambulizmas, „isterija“, transai, „nervų ligos“ ir sapnų prasmė. 
Domėjimasis sapnais medicinos požiūriu buvo toks paplitęs, jog 
netgi vienas kaimo gydytojas, lygiai kaip daktaras Jamesas Langs- 
taffas, užsirašinėjo pacientų sapnus. „Asmenybės susiskaidymas“, 
arba dėdoublement, aprašytas šio amžiaus pradžioje, buvo rimtai 
aptartas devyniolikto amžiaus penktajame dešimtmetyje, nors pa- 
sidarė nepaprastai populiarus per paskutinius tris amžiaus dešimt- 
mečius. Daktaro Džordano samprotavimus aš stengiausi pagrįsti 
to meto idėjomis, kurios turėjo būti jam gerai žinomos. 


Suprantama, aš savaip apdorojau istorinius įvykius (kaip tai darė 
nemažai apžvalgininkų, skelbusių, jog, taršydami tą bylą, jie rašo 
istoriją). Aš nepakeičiau nė vieno tikro fakto, nors rašytiniai pra- 
nešimai tokie prieštaringi, jog tik vienas kitas faktas gali pasirodyti 
neginčytinai „tikras“. Ar Greis melžė karvę, ar skynė svogūnų laiš- 

kus, kai Nensi gavo kirviu per galvą? Kodėl Kinero lavonas buvo 
aprengtas Makdermoto marškiniais ir iš ko Makdermotas įsigijo 
minėtus marškinius - iš prekeivio ar iš kito kareivio, kai tarnavo 
kariuomenėje? Kaip krauju užlieta knyga ar žurnalas atsidūrė Nensi 
lovoje? Kuris iš gausybės Kenetų Makenzių buvo Greis advoka- 
tas? Kai man kildavo abejonių, stengdavausi pasirinkti pačią įtiki- 
miausią galimybę, o kur įmanoma - suderinti visas galimybes. Tais 
atvejais, kai archyvuose pasitaikydavo nebent užuominų ir akivaiz- 
džių spragų, leisdavau sau duoti valią vaizduotei. 


Padėka 


Ši knyga nebūtų pasirodžiusi, jei archyvų ir bibliotekų darbuotojai 
nebūtų man suteikę profesinės pagalbos ir suradę trūkstamų do- 
kumentų, todėl labai norėčiau padėkoti visiems man talkinusiems 
archyvarams ir bibliotekininkams, ir ypač: 


Dave'ui St. Onge'ui, konservatoriui ir archyvarui, Kanados mu- 
ziejaus Pataisos įstaigų skyrius, Kingstonas, Ontarijo provincija; 
Mary Lloyd, bibliotekininkei, Krašto istorijos ir genealogijos sky- 
rius, Ričmond Hillo biblioteka, Ontarijo provincija; Karen Bergs- 
teinsson, archyvarei, Ontarijo provincijos valstybinis archyvas, To- 
rontas; Heather J. Macmillan, archyvarei, vyriausybės archyvų sky- 
rius, Kanados nacionalinis archyvas, Otava; Betty Jo Moore, ar- 
chyvarei, Kanados psichiatrijos ir psichinių ligų gydymo istorijos 
archyvas, psichinių ligų centras, Oueen gatvė, Torontas; Ann-Ma- 
rie Langlois ir Gabrielle Earnshaw, archyvarėms, Aukštutinės Ka- 
nados teismų archyvas, Osgoode Hall, Torontas; Karen Teeple, vy- 
resniajai archyvarei, ir Glendai Williams, sekretorei, Toronto miesto 
archyvas; Kenui Wilsonui, Unitų bažnyčios archyvas, Viktorijos 
universitetas, Torontas; ir Neilui Semple'ui, rengiančiam Kanados 
metodistų bažnyčios istoriją. 

Taip pat norėčiau padėkoti Aileen Christianson iš Edinburgo 
universiteto, Škotija, ir Ali Lumsden, padėjusioms man atsekti To- 
mo Kinero kilmę. 

Be dokumentų, gautų iš minėtųjų archyvų, aš naudojausi to meto 
laikraščiais, ypač: Star and Transcript (Torontas), Chronicle and Ga- 
zette (Kingstonas), The Caledonian Mercury (Edinburgas, Škotija), 
The Times (Londonas, Anglija), British Colonist (Iorontas), The Exa- 
miner (Torontas), Toronto Mirror ir The Rochester Democrat. 

Man labai pravertė kai kurios knygos, o labiausiai: Susanna Mo- 
odie, Life in the Clearings (1853, pakartotinis leidimas: Macmillan, 
1959); ir Letters of a Lifetime, išleista Ballstadt, Hopkins, and Pe- 
terman, University of Toronto Press, 1985; IV skyrius, Anonymous, 
knygoje History of Toronto and County of York, Ontano, I tomas, 
Torontas: C. Blackett Robinson, 1885; Beeton's Book of House- 
hold Management, 1859-61, pakartotinis leidimas: Chancellor 
Press, 1994; Jacalyn Duffin, Langstaff: A Nineteenth-Century Me- 
dical Life, University of Toronto Press, 1993; Ruth McKendry, 
Ouilts and Other Bed Coverings in the Canadian Tradition, Key Por- 
ter Books, 1979; Mary Conway, 300 Years of Canadian Ouilts, Grif- 
fin House, 1976; Marylin L. Walker, Ontano's Heritage Ouilts, Stod- 
dart, 1992; Osborne and Swainson, Kingston: Building on the Past, 
Butternut Press, 1988; K. B. Brett, Women s Costume in Early On- 
tario, Royal Ontario Museum/University of Toronto, 1966; Essays 
in the History of Canadian Medicine,edited by Mitchinson and 
McGinnis, McClelland 4 Stewart, 1988; Jeanne Minhinnick, At 
Home in Upper Canada, Clarke, Irwin, 1970; Marion Macrae and 
Anthony Adamson. 7/ie Ancestral Roof, Clarke, Irwin, 1963; The 
City and the Asylum, Museum of Mental Health Services, Toronto, 
1993; Henri F Ellenberger, The Discovery of the Unconscious, Har- 
per Collins, 1970; Ian Hacking, Rewniting the Soul, Princeton Uni- 
versity Press, 1995; Adam Crabtree, From Mesmer to Freud: Mag- 
netic Sleep and the Roots of Psychological Healing, Yale University 
Press, 1993: 1r Ruth Brandon, The Passion for the Occult in the 
Nineteenth and Twentieth Centuries, Knopf, 1983. 

Žmogžudystės Kinero sodyboje tema buvo beletrizuota du kar- 
tus: Ronaldas Hambletonas išleido kūrinį antrašte 4 Master Kil- 
ling (1978), kuriame svarbiausia įtariamųjų paieškos; ir Margaret 

Atwood parašė televizijos pjesę The Servant Girl (1974, CBC, reži- 
sierius George Jonas), kuri rėmėsi išimtinai Mūdi versija ir šiuo 
metu negali būti laikoma galutiniu variantu. 


Pagaliau norėčiau padėkoti savo svarbiausiajai talkininkei Ruthai 
Atwood ir Ericai Heron, perpiešusiai skiautinių antklodžių raštus; 
anorai Cook ir Rosalie Abella, perskaičiusiems rankraštį ir davu- 
siems man vertingų pasiūlymų; savo agentėms Phoebe Larmore ir 
Vivienne Schuster, savo leidėjams Ellen Seligman, Nan A. Talese 
ir Liz Calder; Mary Rusoff, Becky Shaw, Jeanette Kong, Taniai 
Charzewski ir Heather Sangster; Jay Macphersonui ir Jerome H. 
Buckley, padėjusiems deramai suprasti devynioliktojo amžiaus li- 
teratūrą; Michaelui Bradley, Alison Parker, Arthurui Gelgootui, 
Gene Goldbergui ir Bobui Clarkui; daktarui George Poulakakis, 
John ir Christiane O Keeffe, Josephui Wetmore, Black Creek Pio- 
neer Village 17 Annex Books; ir Rose Tornato. 

Leidyklos „Iyto alba“ serija 
„Garsiausios XX a. pabaigos knygos“ 


Peter Hgeg „Panelės Smilos sniego jausmas“ 
Jostein Gaarder „Sofijos pasaulis“ 

Kerstin Ekman „Įvykiai prie vandenų“ 

Umberto Eco „Fuko švytuoklė“ 

Michael Ondaatje „Anglas ligonis“ 

Einar Mar Gudmundsson „Visatos angelai“ 

Robert Schneider „Miego brolis“ 

Andrėi Makine „Prancūziškas testamentas“ 

Peter Hgeg „Moteris ir beždžionė“ 

Milan Kundera „Nemirtingumas“ 

Nino Ricci „Šventųjų gyvenimai“ 

Thomas Brussig „Herojai kaip ir mes“ 

Andrzej Zaniewski „Žiurkinas“ 

Gabriel Garcia Marguez „Apie meilę ir kitus demonus“ 
Michael Larsen „Netikrumas“ 

Alessandro Baricco „Šilkas“ 

Viktor Pelevin „Čiapajevas 19 Pustota“ 

Irvine Welsh „Traukinių žymėjimas“ (Trainspotting) 
Ute Ehrhardt „Geroms mergaitėms dangus, blogoms — 
viskas“ 

Susanna Tamaro „Eik kur liepia širdis“ 
Umberto Eco „Vakarykštės dienos sala“ 

E. Annie Proulx „Akordeono nusikaltimai“ 
Elfriede Jelinek „Geidulys“ 

Zyranna Zateli „Grįžtantys su vilkų šviesa“ 
Svava Jakobsdėttir „Gunlodos saga“ 
Agneta Pleijel „Žiema Stokholme“ 

Lydie Salvayre „Šmėklų draugija“ 

Ute Ehrhardt „Kaip tapti bloga mergaite“ 
Carl-Johan Vallgren „Lošėjo Rubašovo dokumentai“ 
Michael Larsen „Gyvatė Sidnėjuje“ 
Alina Fernandez „Alina“ 

Margaret Atwood „Greis“ 

Ingrid Noll „Šaltas vakaro dvelksmas“ 
Eva Wlodarek „Neliksiu nepastebėta“ 
Catherine Clėment „Ieo kelionė“ 
Connie Palmen „Dėsniai“ 

Robert Schneider „Oreivė“ 

Nikolaus Piper „Feliksas finansininkas“ 


Margaret, Atwood 
At58 (Greis : romanas / Margaret Atwood ; iš anglų k. vertė Valdas V. 
Petrauskas. — Vilnius : Tyto alba, 1999. — 536 p. (Garsiausios XX a. 
pab. knygos) 
ISBN 9986-16-119-3 


Kanadietės M. Atwood (g. 1939) romaną „Greis“ kritikai lygina su J. Austin, 
Ch. Dickenso didžiaisiais romanais. Iki pat kūrinio pabaigos nenukrenta paslapties 
skraistė, gaubianti Greis, šešiolikmetę tarnaitę, nuteistą kalėti iki gyvos galvos už 
žmogžudystę. Kas ji - pamišėlė, amnezija serganti ligonė, žudikė ar auka? 

Ir tuomet priešais matau Nensi, 
su AC ant Koa ant veido 
užkritusiais plaukais ir krauju 
srūvančia kakta. Ant jos kaklo 


išmarginta balta kartūninė 
skarelė, mano skarelė. Ji kelia 
„galvą, tiesia mane rankas, 
melsdama malonės; j0s ausyse 
matau auksinius auskariukus, 
wurių jai kitados pavydėjau, bet 
daugiau jų nebepavydžiu, Nensi 
jali/ juos pasilaikyti, nes dabar 
visai kas kita, dabar aš pulsiu 
jai į pagalbą, pakelsiu ją nuo 
, emės ir sijono kraštu 
nušluostysiu kraują, nuplėšiu 
"juostą nuo apatinio “sijono ir 
bus taip, lyg ir nieko nebūtų 
atsitikę. 


bi) ALBA 


IS5N 9966-16-119-3 


melsvais jvuodgrūdžių žiedais 


Toronto centre gyvena ir dirba 
Margaret Atwood (g. 1939). 
Dvidešimt šešerius metus 

j05 literatūrinį kelią seka 
gyvenimo draugas, irgi rašytojas, 
Graeme Gibsonas, kartais apsilanko 
duktė Jess, atskubėjusi iš 
Monrealio, kur MCGi110 universitete 
studijuoja kalbas. 

„Ji simbolis tos Kanados, kuri 
nesileidžia mulkinama,: kuri kalba 
tiesiai šviesiai“, — sako rašytojas 
Johnas Saulas.Labiausiai ji iškilo 
kaip literatė. Įsteigė Kanados 
rašytojų sąjungą, Kanados PEN 
centrą, avangardinę leidyklą 

House Of Anansi Press. „J1 manė 
paskatino peržengti visus tabu, 
sako Johnas Saulas. — Aš dažnai 
klausiu j0$ nuomonės, prašau 
patarimo, Kaip ir daugelis 

Ji R 

„Trisdešimt Keturios prozos, 
poezijos, eseistik6s knygos, 

bet užsispyrimas namažėja, — sako 
jos asistentė Sarah Cooper, kurios 
kabinetas,įrengtas rašytojos 
namuose. — Ji žiauriai dirba. 

0 kai sakau, kad žiauriai, 
vadinasi, be perstojo!“ 

Oksfordo enciklopedijoje rašoma, 
109 M. Atwood — antra labiausiai 
skaitoma autorė Anglijos 
universituose. Vertindami „Greis“, 
Londono kritikai rašytojos kūrinį 
gretina' su J. Austin, Ch. Dickenso 
didžiaisiais romanais. Atwood 
mielai prisipažista tęsianti jų 
Liege tradiciją, bet „Greis“, 
savaime suprantama, visiškai 


Šiuolaikinis romanas. 


